
KAS YRA TAUTOSAKA 


Tautosaka yra žodinė tautos kūryba, tautos žino- 
jimas, išreikštas kūrybiškais žodžiais. Žinios apie tautą ir 
jos gyvenimo tyrimas vadinamas tautotyra arba etnografija. 
Tad tautosaka, arba kitaip vadinamos liaudies tradicijos, yra 
plačiųjų tautos masių jausmų, minčių ir įsitikinimų visuma, 
tie žodiniai kūriniai, kurie turi poetinių priemaišų, yra išgal- 
voti arba fantastiškai perdirbti tikrumos vaizdai. Tautosakoje 
susiduriame su liaudies minčių ir įsitikinimų pasauliu bei 
veiksmais, kurie yra kilę iš savotiško liaudies galvojimo būdo 
ir reagavimo į aplinką, bet ne iš grynai techniškos daiktų 
prigimties. Tuo būdu tautosakininkui rūpi visi tie žodiniai 
liaudies kūriniai, kurte turi poetinių priemaišų, kur randame 
fantazijos ir kūrybos pradų. 


Tautosaką galime paskirstyti į keletą stambių skyrių, ku- 
riuos trumpai galima taip aptarti. 


I: Liaudies pasakojimai: tai bus pasakos, sakmės 
arba padavimai, legendos, anekdotai arba pasijuokimai, atsi- 
minimai bei atsitikimai. 


II. Eiliuotoji liaudies kūryba: dainos, giesmės, 
dainuškos, sueiliuoti posmeliai, kartu su jų melodijomis. 


III. Pusiau eiliuotoji liaudies kūryba: patar- 
lės bei priežodžiai ir mįslės, raudos ir verkavimai arba nuote- 
kavimai, oracijos. Tai tarpinis laipsnis tarp pasakojamosios 
ir dainuojamosios tautosakos. Mat, ir ji naudoja poetines 
priemones, dažnai turi ritmą ir rimą, tuo panaši į eilėtąją 
kūrybą, tačiau nėra dainuojama, o sakoma arba rečituojama. 


IV. Liaudies tikėjimai: mitologija ir demonologija 
arba tikėjimai apie dievus ir dvasias, kitaip tariant, liaudies 
pasauliožiūra, pagaliau prietarai ir burtai. Apie pastaruosius 
kiek išsamiau galima šit kas pasakyti. Prietaras yra tam 
tikras tikėjimas į paslaptingai veikiančias jėgas, neišlaikąs 
realaus proto kritikos ir nesuderinamas su gamtos dėsniais, 
tačiau palikimo ar įpročio keliu likęs žmonėse, liepiąs tam 
tikru atsitikimu vienaip ar kitaip pasielgti, kad nesusilauk- 
tumei nelaimės ar žalos. Prietarai yra daugiau neigiamo ir 
pasyvaus pobūdžio: tada ir tada, to ir to, taip ir taip 
nedaryk, nes atsitiks tas ir tas. Jeigu yra šitoki reiškiniai, 
tai reikia laukti štai kokių pasekmių ar įvykių ateityje. 
Prietarai — tai pranašystės ir pasyvios pageidavimo bei ap- 
sigynimo priemonės. Bųgrtai tuo tarpu rodo daugiau ak- 
tyvumo, jų pagalba norima priversti gamtiškas ir viršgamtiš- 
kas jėgas klausyti žmogaus valios bei norų ir jam tarnauti. 
Burtais stengiamasi atsiekti arba tiesiog naudos pačiam sau 
bei pagelbėti kitiems žmonėms, arba norima pakenkti savo 
priešininkui. Čia pridera ir vadinami žodžiavimai; tam 
tikros užkalbėjimų formulos, pvz., nuo gyvatės įgėlimo, te- 
kančiam kraujui sulaikyti, drugio ligai išvaryti ir kt. Reikia 
pažymėti, kad ne visada yra lengva atskirti, kur yra prie- 
taras ir kur burtas, neskiria jų griežtai ir žmonės, — taip 
yra su daugeliu tautosakos rūšių, pvz., sunku griežta riba 
pravesti tarp pasakų ir sakmių, tarp patarlių ir priežodžių. 
Liaudis jų irgi ryškiai neskiria. Pagaliau yra ir tokių neu- 
tralių įsitikinimų bei veiksmų, dėl kurių, rodos, niekam nei 
naudos, nei žalos negali būti, o vis dėlto taip tikima ir tam 
tikrai elgiamasi. Jeigu jų tikroji prasmė nėra pamiršta, tai į 
juos turime žiūrėti, kaip į tam tikrą žmogaus fantazijos Žai- 
dimą. 


V. Papročiai. Artimiausiai susiję su liaudies tikėjimais, 
tiesiog jų įtakoje susidarę, yra liaudies papročiai. Tikreny- 
bėje papročiai yra ne kas kita, kaip praktiškai kasdieniniame 
gyvenime pritaikyti liaudies tikėjimai. Be to, papročiuose 
randa sau vietos veik visos kitos tautosakos rūšys: čia ir 
dainos dainuojamos, ir šokama, ir vaidinama, sakomos ora- 


cijos ir raudos raudamos, menamos mįslės ir vartojamos 
patarlės, daromi įvairūs būrimai ir spėjimai, pagaliau čia 
dažnai neapseinama be tradicinių drabužių, papuošalų ar net 
kaukių. Papročiuose žymus vaidmuo tenka ugniai, vandeniui 
ir žemei, puošiamasi žalumynais, daromos iškilmingos vaikš- 
tynės ir visados daugiau mažiau puotaujama, ryškiai pabrė- 
žiant tam tikrų valgių apeiginę reikšmę. — Papročius įprasta 
skirstyti į tris stambias grupes: 1) gyvenimo bėgio svarbiųjų 
įvykių papročiai (gimimas ir krikštynos, piršlybos ir vedy- 
bos, „mirtis ir laidotuvės); 2) metinių švenčių papročiai; 3) su 
darbu susiję papročiai (pirmosios vagos varymas ir pirmas 
bandos išginimas pavasarį, sėja, pjūtis ir pabaigtuvės, talkos 
ir kt). Daugelis tų papročių ir jų elementų, nors paviršuti- 
niškai pažvelgus atrodo jie naujoviški, siekia gilią senove. 
Sakysim, tokie Kalėdų papročiai, siejami su Kristaus gimimu, 
savo pradus yra gavę iš senos prieškrikščioniškos žiemos 
vidurio šventės, kai žmonės išsiilge laukė sugrįžtančios Sau- 
lės šviesos ir šilumos. 


VI. Liaudies vaidybair šokiai. Jie ankštai susiję 
iš vienos pusės su papročiais, iš kitos — su daina ir muzika. 


Iš darbų pažinsi žmogų, iš kūrybos pažinsi tautą. Tauto- 
saka yra tos tautos kultūros istorija. Ji padeda pažinti tau- 
tos dvasią, jos psichinį bei intelektualinį pobūdį, parodo tau- 
tos kūrybinius pajėgumus ir padeda pažinti jos istorinį li- 
kimą. Kurdami naujas kultūrinės vertybes, turime pažinti 
tą dirvą, kurioje norime dirbti, surasti tuos pradus, kuriais 
remdamiesi galėsime statyti naujus kultūros rūmus. Tauto- 
saka yra daugiau, negu liaudies dailioji literatūra: ji yra 
kartu ir jos kultūros istorija, ir psichologija, ir filosofija. 
Praktikiniame darbe tautosakoj randa sau daug brangios 
medžiagos visų sričių darbininkai: ne tik literatai, kalbinin- 
kai ir istorikai, bet ir teisininkai, medikai, gamtininkai, 
dvasininkai, psichologai, net astronomai be jos neapseina. 
Galop kam nėra įdomu ir prie širdies pažinti, kaip gyveno 
mūsų tėvai, seneliai ir proseneliai, kaip jie galvojo ir jautė, 
džiaugėsi ir liūdėjo. Mūsų tautosaka pagarsino lietuvius sve- 
timtaučių akyse ir sužadino mums daug palankumo dar tais 


laikais, kai turėjome svetimiesiems vergauti ir apie laisvą 
gyvenimą net svajoti nedrįsome, ji padėjo mums iškovoti 
savo brangiąją Nepriklausomybe. Dabar mūsų likimas vėl 
kartojasi iš naujo. Šiandie, juodžiausiose mūsų tautai die- 
nose, kai mus užmiršo ir apleido visi buve mūsų draugai, 
savo mMelodingomis dainomis ir muzika, savo liaudies šokiais 
ir skoningais tautiniais drabužiais, primename Vakarų są- 
jungininkams, kad esame savaiminga, gaji ir kūrybinga 
tauta, sugebanti sukurti patrauklias kultūrines vertybes. 
Mūsų tautosaka vėl yra svarbus veiksnys tautos kovoje už 
būvį. Tad branginkime ją ir stenkimės geriau pažinti! 


Savo tautosakos buvome jau gana daug surinke. Pavyz- 
džiui, dainų buvo surinkta apie 200.000, liaudies melodijų — 
25.000, pasakų ir sakmių — 34.000, patarlių ir priežodžių — 
85.000, mįslių — 50.000, tikėjimų — 105.000, viso buvo su- 
rinkta apie puse milijono įvairių tautosakos užrašymų, 
-—- tai didžiulis mažos tautos kultūrinis turtas. Deja, didžiau- 
sioji tų rinkinių dalis nėra atspausdinta ir gali būti kiek- 
vienu metu sunaikinta. Atspausdinta turime tik apie 15.000 
dainų. 5.000 pasakų ir sakmių, 16.000 patarlių ir priežodžių, 
kitų tautosakos rūšių žymiai mažiau. Visų mūsų pareiga 
šiandie turėtų būti stengtis kuo skubiau atspausdinti, kas 
yra Mums prieinama rankraščiuose, ir rinkti, kur ir kas dar 
galima. | 


Tautosakos leidiniai yra dvejopos paskirties: tyrinėjimo 
tikslams ir praktiško vartojimo reikalui. Ši knyga, sudaryta 
sunkiose ištrėmimo sąlygosė, yra skirta praktikai, jos užda- 
vinys informacinis ir pamokomas — būti skaitymų knyga 
mokykloje ir namuose, skiriama daugiau mokytojams, negu 
mokiniams. 


PASAKOS APIE GYVULIUS 


1 DANGUSGRIŪNA 


Katinas įėjo į kopūstų daržą. Jam beeinant pagal kopūstų 
lysvę, papt ir užkrito vandens lašas nuo kopūsto lapo ant 
uodegos galo. Taip tas katinėlis išsigandes strikt pašoko 
aukštyn ir bėgt. Bebėgdamas susitinka šešką. Tas klausia: 

— Katin, katin, kur tu bėgi? 

— Ei, kur“nebėgsiu, bėkim abudu, dangus griūna. Taip 
anuodu bėga ir bebėgdami susitinka zuikį. Zuikis klausia: 

— Šeške, peške, kur tu bėgi? 

— Ei, kur nebėgsiu, bėkim — dangus griūna! 

— Šeške, peške, kas tau sakė, kad dangus griūna? 

— Ei, man sakė katins patins. 

— Na, katin, patin, kas tau sakė? 

— Ei, bėkim, bėkim, man jau ant uodegos galo buvo užkritęs. 

Taip jie visi ir bėga. Susitinka lapę. Lapė klausia: 

— Zuiki, puiki, kur jūs bėgat? 

— Ei, kur nebėgsim, dangus griūna. 

— Zuiki, puiki, kas tau sakė, kad dangus griūna? 

— Šeškas peškas man pasakė. 

— Šeške, peške, kas tau sakė? 

— Katins patins man pasakė. 

— Katin, patin, kas tau sakė? 

— Ei, man jau ant uodegos galo užkrito. Bėkim, bėkim — 
dangus griūna! 

Taip jie visi valy bėgti. Ir susitinka vilką. Lapė sako: 

— Vilke, pilke, bėkim — dangus griūna! 

— Lape, šlape, kas tau sakė? 

— Zuikis puikis man pasakė. 

— Zuiki, puiki, kas tau sakė? 

— Šeškas peškas man pasakė. 

— Šeške, peške, kas tau sakė? 

— Katins patins man pasakė. 

— Katin, patin, kas tau sakė? 

— Ei, man jau ant uodegos galo užkrito. Bėkim, bėkim — 
dangus griūna! 

Taip jie visi ir bėgt. Susitinka mešką. Vilkas sako: 

— Meška, peška, bėkim — dangus griūna! 

— Vilke, pilke, kas tau sakė? 

— Lapė šlapė man pasakė. 

— Lape, šlape, kas tau sakė? 

— Zuikis puikis man pasakė. 

— Zuiki, puiki, kas tau sakė? 

— Šeškas peškas man pasakė. 

— Šeške, peške, kas tau sakė? 

— Katins patins man pasakė. - 

— Katin, patin, kas tau sakė? 

—Ei, man jau ant uodegos galo užkrito. Bėkim, bėkim — 
dangus griūna! 

Tada meška sako: 

— Ne, aš nebėgsiu. Kaip aš matau, jūs visi esat melagiai. 
Jūs man parodykit tą vietą, kur dangus griūti pradėjo. 

Taip jie visi ir nuėjo į kopūstų daržą. Katinas turėjo stotis 
į tą vietą. Tada meška teismą padarė ir sako: 

— Juk aš matau, kad jūs visi esate puspročiai, — lašas 
vandens nuo kopūsto lapo užkrito katinui ant uodegos ir jūs 
šaukiat, kad dangus griūna. 

Tada meška puolė ant vilko. Vilkas spruko nuo meškos. 
Vilkas norėjo lapę nutverti, bet ji išsprūdo vilkui iš nagų. 
Lapė norėjo zuikį nutverti, ir tas išsprūdo iš lapės rankų. 
Zuikis norėjo šešką nutverti, šeškas“ irgi pabėgo. Šeškas norėjo 
katiną pagauti, katinas išskriejo, savo ilgą uodegą nešdamas. 
Taip ir paliko meška viena pati bevampsoti. 


22 LAPĖSGUDRYBĖSIRGALAS 


Vieną kartą pavasario metu gandras išsiperėjo vaikus. Jis 
sumanė savo vaikus pakrikštyti ir pavadino lape į kūmas. 

Gandras padarė skanių valgių, viską supylė į bonką ir vaišina 
savo kūmuže. Jis pats su ilgu snapu sau daug valgio prisi- 
krėtė, o lapė aplink butelką eidama su liežuviu laižė, bet 
į pilvą niekas nekrito. Lapė buvo labai perpykusi, tačiau 
gandrui sakė: 

— Dėkui, kūmeli, kad mane pavaišinai. Kai aš kuomet 
mažiuką turėsiu, ir tave pakviesiu į bankietą. 

Gandras atsakė: 

— Gerai, gerai, kūmužėle, kai pavadinsi, ir aš ateisiu. 

Taip po kurio laiko turėjo lapė vaikus ir pakvietė gandrą 
į krikštynas. Pataisė skanių valgių ir viską sudėjo ant torie- 
liaus. Pati valgė ir svetį vaišino, bet svetys, susipratęs negerai 
pasielgęs su savo kūma, nieko nesakė, kad ir nieko negalėjo 
į snapą paimti. "Bankietui pasibaigus sudiev pasakė ir iškelia- 
vo namo. 


* 


Lapė, turėdama mažus vaikus, labai alko, bet neturėjo ko 
valgyti, tai paėmusi šledeles (rogutes) važiavo prie žmonių. 
maisto rinktis ir susitiko kelyje vilką. Vilkas sako: 

— Dieve padėk, lapele, kur tu važiuoji, ar negalėtumei ir 
mane pavėžėti? 

Lapė atsakė: k 

— Negaliu, negaliu, vilkeli. 

— Miela lapele, nors vieną kojelę pavelyk įsidėti. 

Lapė pavelijo. Vilkas, negalėdamas bėgti trimis kojomis, 
prašė leisti ir antrą koją įsidėti. Lapė nenorėjo, bet pagaliau 
pavelijo. Vilkas valandėle dviem kojom važiavo, dviem bėgo. 
Po kiek laiko prašosi ir trečią koją leisti įdėti. Lapė nenorėjo 
priimti: 

— Tu mano šledeles sulaužysi. ' 

Bet vilkas nedavė jai ramybės. Pagaliau lapė sako: 

— Dėk jau, dėk! 

Taip vilkas įdėjo ir trečią koją į rogutes. Jau norėjo ir 
visas atsigulti, bet lapė neleido. Negalėdamas viena koja 
bėgti, vilkas vis prašo: 

— Lapele, lapele, pavėžėk mane visą! 

Lapė atsakė: 

— Sėsk, sėsk, bestija! 

Kaip vilkas gulėsi, ir sulaužė rogutes. Tada lapė sako: 

— Matai, neprieteliau, ir sulaužei mano vežimėlį. "Dabar, 
vilkeli, einam mudu žvejoti. 

O lapė sau galvojo: palauk tu, neprieteliau, aš tave prigau- 
siu. Ir nusivedė lapė vilką prie vieno didelio prūdo. Tas prū- 
das buvo užušalęs, bet lede buvo didelė skylė iškirsta, kur 
ūkininkai žiemą girdydavo savo gyvulius. Atsivedusi vilką 
prie eketės, lapė ir sako: 

— Vilkeli, ar tu nori žuvies? 

— Noriu, lapele, noriu. ž 

— Ar matai, kad čia yra daug žuvies? 

— Bet kaip mes jas susigausim? 

— "Tu turi didelę uodegą, merk į tą vandenį, visos žuvys 
kibs prie tavo uodegos. Kai daug susikibs, trauk ir ištrauksi. 

Vilkas įmerkė uodegą ir skundžiasi: 

— Ui ui ui, lapele, šalta, labai šalta. 

— Kentėk, kentėk, vilkeli, dar tik mažosios tekimba, — 
kai pradės kibti didžiosios, tuokart ištrauksi. 

O lapė daboja, kad tik veikiau prišaltų vilko uodega. Buvo 
didelis speigas, už pusės valandos uodega dikčiai prišalo. 
Lapė matydama, kad jau vilkas virpa ir uodega dikčiai pri- 
šalo, sako: - 

— Vilkeli, trauk žuvis lauk! 

Vilkas norėjo ištraukti, bet uodegos nei pajudinti negali. 
Lapė sako: 

— Ėhė, pakliuvai, bjaurybe! Dabar vistiek tu galą gausi. 
Tai už tai, kad tu mano rogutes sulaužei. 

"Taip lapė ir nuėjo savo keliu, o vilkas pasiliko becypiąs. 

Ūkininko bernas vidurhakty ėjo arklių girdyti. Prieina 
prie eketės ir atranda įšalusį vilką besėdint. Jam pasirodė, 
kad tai šuo. Persigandęs bernas parbėgo namo prie šeimi- 
ninko ir sako: 

— Tėveli, tėveli, šuo į eketę įkrito. 

Ūkininkas sako: 

— Ei, vaike, juk visi mūsų šuneės namie. 

Tada vaikinas, šunimis vedinas, nubėgo paka'nėn prie 
prūdo, kur tas vilkas riogsojo. Šunes pamate vilką kaip puolė 

ant jo ir norėjo sudraskyti. Vilkas pamatęs bėdą kaip šoko, 
ir nutrūko uodega. Valy bėgt ir išbėgo nuo šunų. 


* 


Taip vilkas, vos gyvas išlikes ir netekes uodegos, norėjo 
lapei atkeršyti. Kartą jis vėl susitiko lape. 

— Lapele, lapele, — sako vilkas, — aš parnešiau žuvies 
kiek tik reikiant, bet mėsos dar reikia. 

Vilkas vis turėjo mintyse savo nedorą sumanymą ir įkal- 
binėjo lape: 

— Lapele, eikim mudu žąsų vogti. 

Taip juodu ir nuėjo prie to paties ūkininko. Vilkas gudravo 
ir siuntė lape pirm savęs. Ūkininkas pamates lape paleido 
šunis. Pastebėje lape, šunes ginėsi ją, kiek tik galėjo, Lapė 
bėgo, kiek kojos nešė, ir jos laimei pasisekė įsprukti į savo 
urvą. Tada lapė pradėjo kalbėti pati su savimi. 

— Kojelės mano, ką jūs galvojot? 

— Mes tik galvojom, kaip nuo tų šunų išbėgti. 

— Snukeli mano, ką tu galvojai? 

— Aš vis galvojau, kaip pataikyti į savo urvelį. 

— Uodegėle, o ką tu galvojai? 

— Aš galvojau tau bebėgant už medžio užsikabinti, kad 
šunes tave sudraskytų. 

Supykusi lapė iškišo uodegą iš urvo lauk ir sako: 

— Šekit, šuneliai, sudraskykit tą bestiją uodegą. 

Šunes kaip puolė, pagavo uodegą, ištraukė visą lapę iš 
urvo lauk, pukš pukš ir suplėšė. Vilkas nuošaliai stovėdamas 
ki-ki-ki nusijuokė ir sako: 

— Še tai tau, bjaurybe, — aš be uodegos palikau, bet tave 
gyvą šunes suplėšė. 


3 GYVULIAI KALBAKALĖDŲNAKTĮ 
Vienas ūkininkas buvo girdėjęs senus Žmones pasakojant, 
kad Kalėdų naktį per dvyliktą gyvuliai tarpu savęs kalbasi. 
Vieną kartą jis ir pagalvojo: aš eisiu šią naktį pažiūrėti, ar 


tai yra teisybė. Taip jis ir nuėjo. Nuejes į tvartą pasislėpė, 

kad gyvuliai nematytų. Kai laikrodis jau rodė dvyliktą, tai 
gyvuliai ir pradėjo kalbėtis. Viena karvė sako: 

— Ar jūs žinot, kad šią žiemą bus mums sunku išmisti? 

Antra karvė klausia: 

— O dėl ko gi? 

— Dėl to, kad mūsų šeiminiukas maža teturi pašaro. 

Trečioji atsakė: 

—-Jūs nieko nežinot, — kad ir maža teturi pašaro, bet mes 
dailiai išmisime. 

— O kaipgi? — klausia pirmoji. 

— Mūsų šeimininkas šį metą pasigavo, davė javus kulti 
tokiems apsileidėliams, kad jie puse grūdų paliko šiauduose. 
Dėl to mes dailiai išmisime. i 

Ūkininkas, visa tai girdėdamas ir norėdamas sužinoti tei- 
sybė, liepė visus šiaudus antrąkart iškulti. Teisybė, gavo tiek 
pat grūdų, kiek buvo pirmąkart kuldamas gavęs, tačiau per 
žiemą visi jo gyvuliai išgaišo. 


4. PAUKŠČIŲ BALSAI 


Girtuoklis, karčiamoje nusigėres ir nieko nebeturėdamas, 
ėjo vakarę namo. Jis išgirdo baloj griežę šaukiant: „Grįžk, 
grįžk, grįžk .. “ Kitas paukštis, putpelikė, sakė: "Pliks pa- 
liksi, pliks paliksi . ..“* Girtuoklis galvoja: katro dabar reikia 
klausyti? Susidūmojo klausyti to paukščio, katras yra dides- 
nis, ir šugrįžo į karčiamą. Ten pragėrė visus drabužius, ku- 
riuos ant saves turėjo, liko tik vienomis kelnėmis ir marš- 
kiniais, nes jie žydui netiko. Auštant grįžta namo gulti. Ir 
vėl išgirdo griežę šaukiant "grįšk!“, o putpelike persergint 
“pliks paliksi“. Dabar girtuoklis pradėjo girti mažąją pauk- 
štelę putpelikę, kuri teisybe sakė, ir keikti griežę, pasižadė- 
damas visą amžių tos paukštės grąžinimo daugiau neklausyti. 
Parėjes namo prašė pačios valgyti, bet ji neturėjo ko duoti, 
nes viską buvo pragėręs. Pati ėmė bartis, jis kibo jai už 
plaukų ir iš lovos ištraukęs pradėjo mušti, šaukdamas: „Loj 
kaip kalė“. Tuo tarpu gegužė pradėjo šaukti: „Tu šuo, tu 

šuo ...“ Girtuoklis norėjo ir gegužei atmonyti, bet ta toliau 
palėkė. 

Kas kaip vadina, gerą žmogų nepagadina, o piktą piktesniu 
padaro. 


STEBUKLINGOSIOS PASAKOS 


5 „ŽALTYS 


Vieną kartą vienas ūkininkas turėjo tris sūnus, du buvo 
išmintingi, o trečias pusprotis. Taip jie visi trys norėjo tėvo 
gyvenimą gauti, bet tuodu išmintinguoju nenorėjo tam kvai- 
liui tėvo ūkį paduoti. Tėvas, matydamas savo sūnus strido- 
jantis (ginčijantis) ir kerštaujant, apsigalvojo ir sako: 

— Sūneliai, jūs nesibarkit, aš jums štai ką pasakysiu. Jūs 
visi trys turite eiti ir tarnauti vienus metus, ir kuris po metų 
parneš puikesnį ir skanesnį pyragą, tai tas gaus tėviškę. 

Sūnūs, išgirdę šiuos tėvo žodžius, apsirėdė ir visi iškeliavo 
vienu keliu. Ir atėjo jie į vieną kryžkelę. Ant tos kryž- 
kelės stovėjo stulpas, prie kurio buvo didelė lenta prikabinta. 
Ir čia buvo trys keliai: du dideli, o vienas mažas. Taip jie 
ir tariasi: kur čia mes dabar eisim? Ir susitarė vyriausias 
brolis eiti didžiuoju keliu, antrasis vidutiniuoju, o mažasis- 
visų mažuoju keliu. Kuris pirmasis pareis, tas turės užrašyt 
savo vardą ant tos lentos. Taip jie visi ir nukeliavo toliau, 
kiekvienas savo keliu. 

Vyriausias brolis pristojo tarnauti prie vieno ūkininko, 
vidutinysis gavo vietą prie kalvio, o mažasis, savo keliu eida- 
mas, toli nukeliavo ir pagaliau priėjo vieną didelį puikų 
dvarą. Įėjo jis į tą dvarą ir sako: 

— Dieve, padėk! 

— Dėkui, — atsakė jam, bet jis nieko nematė. 

Taip ir klausia nematomas namų šeimininkas savo svetį: 

— Ko tu nori ir ko tu čia ieškai? 

Šis atsakė: 

— Noriu gauti tarnybą. 

— Gerai, gausi, jei tu tą darysi, ką aš tau liepsiu. 

Jis prisižadėjo viską taip daryti ir algos prašė tik vieną 
gerą pyragą. 

Taip tas šeimininkas atidengė patalus, parodė žaltį ir sako 
jam: 

— Tu turėsi kiekvieną dieną nuplauti tą žaltį ir įšildyti 
pečiu. 

— Gerai, visą tą darbą aš atliksiu. 

Taip jis ir tarnavo ištikimai savo ponui. Kada norėjo val- 
gyti, valgis buvo ant stalo padėtas, o pavalgius buvo atim- 
tas, tik jis jokio Žmogaus niekur nematė. 

Metams baigiantis abu broliai, išsikepe puikius pyragus ir 
susirišę į ryšulį, keliavo džiaugdamies pas tėvus ir ant len- 
tos parašė savo vardus. Tas mūsų pusprotis metus atlikęs 
irgi maldavo savo poną iškepti puikų ir kvepantį pyragą. 
Tada tas žaltys pradėjo kalbėti ir sako savo tarnui: 

— Eik ir imk iš mano pagalvės raktelius, ten atrasi vienoj 
šėpelėj gatavą savo pyragą. imk ir keliauk savo pyragų 
nešinas namo. 

Šis džiaugdamasis išbėgo. Atėjęs į tą kryžkele, kur buvo 
su broliais persiskyręs, rado ant lentos savo brolių vardus 
parašytus. Taip jis ir bėgo greitai su savo tėvu ir broliais 
pasimatyti. Kai jis parėjo namo, pamatė savo tėvą su 
motina ir broliais už stalo susėdusius, ant stalo buvo puikūs 
pyragai padėti, broliai džiaugėsi ir sakė kits kitam: 

— Na, kažin kokį pyragą mūsų kvailelis parneš? 

Taip šis parėjęs ir padėjo savo pyragą ant stalo. Brolių py- 
ragai buvo nei vandens atnešti neverti prieš kvailio pyragą. 
Tėvas, pamates mažojo sūnaus pyragą, prasidžiaugė ir sako 
pats sau: aš to ir noriu, kad mano mažiausias sūnus paliktų 
mano vietoje gyventi. Toliau tėvas tarė vyrešniems savo 
sūnums: 

— Ar matote, sūneliai, kad jųdviejų pyragai yra kaip žemė 
prieš saule, palyginus su jauniausio. 

Šiuodu nuliūdo, bet tėvas kalbėjo toliau: 

— Jūs nesibarkit, sūneliai, dar vienus metus gausite eiti 
tarnauti į žmones ir kiekvienas parsivesti po arklį, — kurio 
arklys bus geresnis, tas gaus mano namus. 

Taip jie visi pasivaišino susėdę ir iškeliavo tuo pačiu keliu. 

Atėję į tą pačią vietą, kur pirmiau buvo persiskyre, pasakė 
viens kitam sudiev ir nuėjo kiekvienas savo keliu. Vyriausis 
pristojo vėl prie savo ūkininko, vidutinysis prie kalvio, o 
mažasis tiesiai keliavo į savo pažįstamą dvarą. Įėjes į vidų 
pasakė "Dieve, padėk!“, jam atsakė "dėkui“, bet jis nieko 
nematė. Namų šeimininkas klausia: 

— Ko tu daugiau nori? į 

— Poneli, aš noriu dar vienus metus tarnauti. 

— Tarnauk, — atsakė tas ponas, bet jis nieko nematė. 

Ponas atidengė patalus, parodė žaltį ir sako: 

— Jei tu apsiimsi tą žaltį du kartu per dieną nuplauti ir 
pečių du kartu iškūrenti, tai tu galėsi pasilikti ir gausi ta, 
ko tu nori. 

Taip jis ir pasiliko. Jis savo darbą dirbo teisingai ir 
ištikimai: plovė žaltį du kartu per dieną ir pečių kūreno. 

Metams baigiantis abu broliu, gavusiu puikius arklius, iš- 
jojo džiaugdamiesi pas tėvą, ir prijoję tą kryžkelę parašė 
ant lentos savo vardus. Mūsų paikasis metus pabaigęs irgi 
nori namo keliauti. Žaltys pradėjo antrą kartą kalbėti ir 
sako: 

— Man regis, mano tarne, tu nori namo keliauti. Imk ir 
ištrauk iš mano pagalvės staldo raktą, eik į mano stainę, ten 
atrasi dvylika juodų žirgų, pasiskirk sau geriausį žirgą ir 
įnešes atiduok man raktą. 

Taip jis viską greitai ir padarė. Įnešė raktą, — atidavęs 
pasakė savo ponui sudiev ir išjojo savo juodu žirgu. Atjo- 
jęs prie skerskelės, atrado ant lentos savo brolių vardus 
jau parašytus ir jojo tiesiai į savo tėvo dvarą. Parjojęs 
atrado tėvą ir brolius besilinksminant ir puikius žirgus betu- 
rint. Kai jis parjojo su savo žirgu, jo žirgas buvo tris kartus 
puikesnis ir gražesnis, negu brolių. Tėvas neiškesdamas sako: 

— Ar matot, sūneliai, vistiek aš turiu mažiausiajam savo 
gyvenimą atiduoti. 

Šiuodu perpyko ir norėjo mažiausią brolį užmušti. Tėvas 
tai suprato ir tarė: 

— Sūneliai, nesibarkit, dar turėsite dėl mano tėviškės 
kiekvienas po metus tarnauti ir parsivesti po jauną pačią: 
katro bus puikesnė pati, tas gaus mano gyvenimą. 

Šie beregint apsirėdė, pasakė sudiev tėvui ir motinai, ir 
iškeliavo visi vienu keliu. Atėjo vėl į tą pačią kryžkelę ir 
nuėjo ūkininkas prie ūkininko, kalvis prie kalvio, o mažasis 
mažuoju keliu tiesiai į savo įprastą dvarą. Įėjės į vidų 
pasakė "Dieve padėk!“, jam atsakė "dėkui!“, bet jis nieko 
nematė. Dvaro ponas ir vėl klausia: 

— Ko tu daugiau benori? 

Jis papasakojo visą savo nelaimę ir dar pridūrė: 

— Jei aš negausiu, ko aš noriu, tada paliksiu už visus 
vargingesnis. 

Dvaro ponas paklausė: 

— Ar tu apsiimi viską padaryti, ką aš tau liepsiu? 

— Poneli, o ką aš turėsiu daryti? 

Ponas vėl atidengė kaldrą, parodė žaltį ir sako: 

— "Turėsi triskart per dieną tą žaltį nuplauti ir triskart 
pečių iškūrenti. Kai praeis metai, turėsi tą žaltį irgi tris 
kartus nuplauti ir pečių tris kartus iškūrenti, kad pečius 
būtų taip raudonas, kaip galežis kalvėje. Tada įmesi į pečių 
tą žaltį ir pats turėsi bėgti, kad negirdėtumei to žalčio cy- 
pimo. Ir tu gausi tą, kurios norėsi. 

Jis apsiėmė viską taip padaryti. Taip jis ir tarnavo savo 
ponui ištikimai ir teisingai. 

Metams baigiantis vienas brolis paėmė ūkininko dukterį, 
kitas — kalvio dukterį ir keliavo namo prie tėvų. Atėję prie 
tos lentos, užrašė savo vardus ir patraukė namo. 

Metams pasibaigus tas kvailys triskart iškūreno krosnį taip 
karštai, kad ji buvo visa raudona, triskart nuplovė savo 
žaltį, tretįkart nuplovęs sviedė jį į raudoną ir karštą krosnį, 
o pats ausis užsiėmęs bėgo šalin. Nieko negirdėdamas po 
valandėlės sugrįžo atgal ir atrado ant žemės prie krosnies 
angos sukniubusią baltą ir puikią karalaite Kvailys kibo jai 
už rankos, pakėlė nuo žemės ir pasodino į krasę. Po valan- 
dėlės pažvelgė jis pro langą ir pamatė: vežimai važiuoja, 
artojai aria, kalviai kala, meistrai dirba, dvaras buvo pilnas 
darbininkų, o per trejus metus jis nei vieno žmogaus ten 
nematė. Taip įėjo puiki tarnaitė ir pasiūlė valgyti. Jis 
atsakė: 

— Noriu, atnešk. 


Kvailys davė truputį valgio ligonei, tada paguldė ją į lovą, 
tris dienas gydė ir saugojo, kad negautų šviežio vėjo. Po 
trijų dienų jau reikėjo kvailiui namo keliauti. Jauna kara- 
laitė jam sako: 

— Prieteliau, pasakyk mano vyriausiam vežėjui, kad jis 
užkinkytų karietą su šešiais juodais žirgais, o tu mesk savo 
skarmalus į kampą ir apsivilk puikiais mano tėvo kara- 
Jiškais aprėdais, tada sėsk į vežimą, imk ir mane drauge, ir 
parveši savo tėvui jauną marčią. 

Kvailys viską tuojau taip ir padarė, — susėdo į vežimą ir 
išvažiavo. Kai privažiavo prie tos lentos, iššoko iš vežimo 
pažiūrėti — jo broliai jau buvo praėje. Tada jis nuvažiavo 
ir apsistojo pas vieną savo tėvo kaimyną. Ten paliko arklius 
ir karietą, apsiautė savo blizgančią karalaite kaimiška burka, 
užrišo ant galvos raištį, o pats užsitraukė savo seną švarką ir 
išėjo abu pas tėvus. 

Broliai, pamate per langą juodu ateinant, sakė tėvui: 

— Ar matai — ir mūsų kvailys pačią parsivedąs. 

Tėvas atsakė: 

— Matysim, koks galas bus. 

Kvailys, įėjęs į tėvo priemenę, sustojo. Tėvas nesulauk- 
damas atidarė duris ir pavadino į vidų. Broliai, pamatę 
marčią tokia kaimiška burka apsivilkusią ir jį patį nuskuru- 
sį, pradėjo juoktis ir sako tėvui: 

— Tėveli, dabar tai jau mudu laimėjom. | 

Tada kvailys nusivilko savo švarką ir sviedė jį į kampą, 
nusiautė nuo savo jaunosios purviną burką ir nuėmė nuo 
jos galvos raištį — ir pradėjo visa troba spindėti. Broliai 
nusigando, nebeišmanė kas daryti. Tėvas nulenkė galvą: 

— Martele mano, aš nesu vertas nei taves, nei mano 
sūnaus. 

Pasikalbėjęs sūnus išėjo pas kaimyną, parsivežė savo ka- 
rietą su arkliais ir vežėju, susėdo su savo jauna pačia, pasi- 
ėmė savo seną tėvą drauge, pasakė broliams ir motinai su- 
diev, ir išvažiavo į savo dvarą. Kai parvažiavo namo, 
suvadino ponus ir generolus, ir pakėlė vestuves. Ir gavo 
kvailys karališką krasę ir karūną, ir gyveno gražiai su 
savo jauna karaliene, o rasi ir šiandien taip tebegyvena. 

6 KALVIOSŪNUS 


Kitą kartą vienas karalius turėjo kalvį. Tas kalvis mokėjo 
ir kitą užsiėmimą — žvejoti. Taip vieną kartą karalius norėjo 
kelti didelį balių. Tada jis nusiuntė į kalvę savo liokajų, kad 
tas kalvis ateitų pas karalių. Kai kalvis atėjo, karalius tarė: 

— Mesk šalin savo kūjelį, imk tinklus ir keletą vyrų, ir va- 
žiuok į jūrą žvejoti. 

Kalvis džiaugdamasis pametė kūjį,. pasiėmė tinklus ir 
keletą vyrų, susėdo į vežimą ir išvažiavo į jūrą žvejoti. Jis 
žvejojo visą dieną, bet nei vienos žuvelės nesugaves par- 
važiavo namo. Karalius buvo nepatenkintas. Antrą rytą vėl 
anksti išvažiavo žvejoti. Žvejojo per visą dieną su penkiolika 
vyrų — nei mažiausios stintelės nesugavo. Kai parvažiavo 
namo, karalius klausė: 

— Ar daug žuvies parvežei? 

— Šviesiausias karaliau, nei mažiausios žuvelės nesugavau. 

Karalius dideliai perpyko ir tarė: 

— Jei tu man rytoj neparveši žuvies, aš tave atiduosiu iš 
patrankų sušaudyti. 

Ryto metą, dar saulelei netekėjus, kalvis išbėgo su savo 
vyrais į jūrą. Traukė tinklą vieną sykį, traukė antrą sykį — 
nei guirė neįkliuvo. Taip kalvis, palikęs darbininkus ant 
vandens, ėjo pats vienas pajūriu verkdamas ir balsu šauk- 
damas: 

— Ei Dievuliau, ei Dievuliau, kur bedingsiu?! Jei šį vakarą 
parvažiuosiu namo tuščias, karalius mane užmuš. 

Kai jis taip dejavo ir pats sau kalbėjo, susitiko jis vieną 
drūtą poną. Tas ponas klausė kalvio: 

— Mano mielas žmogeli, dėlko tu taip verki? 

— Mielas poneli, ką veiksiu neverkes... 

— O kokią tu turi nelaimę? 

— Trečia diena žvejoju, nesugavau nei guirės. 

— Ei, maža bėda, — jei tu man prižadėsi tą atiduoti, ko tu 
nesi namie palikęs, tai tu gausi tiek žuvies, kiek tik nori. 

Kalvis atsakė: 

— Je, je, poneli, aš tau atiduosiu. 

Taip dabar ponas sako: 

— Įpjauk savo mažąjį pirštą ir parašyk ant popieriaus 
savo vardą. 

Kalvis, nelaimės prispaustas, daug negalvojęs ir pasirašė. 
Taip tas ponas popierių nešinas ir nuėjo sau. Kalvis sugrįžo 
prie darbininkų, užmetė jie tinklus į jūrą — negali valioti, 
vos ištraukė pilniausius tinklus žuvies, iš vieno traukimo pri- 
krovė pilnus vežimus žuvies ir parvažiavo džiaugdamiesi 
namo. : 

Kai karalius pamatė, kad jie taip aukštai ant vežimų 
susėdę parvažiuoja, tai išėjo priešais ir klausia tą kalvį: 

— Ar jau žuvies parveži? 

— Taip, šviesiausias karaliau, parvežu. 

— Matai, — sako karalius, — koks tu esi tinginys, — 
kai jau dabar bėdą pamatei, tai ir žuvies gavai. Dabar nešk 
tą žuvį į vidų ir atiduok mano šeimininkei. 

Kalvis taip ir padarė. Tada jis išėjo namo prie savo 
pačios. Jai jau trijų dienų betrūksta, tuoj turės mažą kūdikį. 
Dabar jis suprato, ką yra pažadėjes tam ponui, taip jis pats 
sau ir dejavo: 

— Ai-ja-jai, ką aš padariau... 

Bet daugiau jis niekam nieko nesakė. Po trijų dienų, kai 
karaliaus balius jau buvo praėjes, kalvio pati pagimdė 
kūdikį. Tas kūdikis buvo sūnus. Paskum jis irgi kėlė pokylį- 
krikštynas, visi kiti buvo linksmi, bet kalvis buvo liūdnas. 
Kiti klausė jo: 

— Meisterėli, dėl ko tu toks liūdnas esi? 

— Mano mieli sveteliai, to negaliu nei vienam pasakyti. 

Tai ir buvo viskas. Tas kalvio sūnus augo, buvo puikus 
vaikelis. Kai jis jau buvo trejų metų, tai vieną kartą išbėgo 
laukan, ir kaip tik ėjo pro šalį karalius. Karaliui dideliai 
patiko tas kūdikėlis, jis buvo labai puikus: plaukeliai balti, 
akelės juodos, burnelė apvali. Taip karalius nuėjo pas kalvį 
ir klausia: 

— Mano meisteri, kieno čia kūdikėlis bėgo? 

Kalvis atsakė: 

— Šviesiausias karaliau, tas kūdikėlis yra mano. 

— (Gerai, mano mielas meisteri, bet man tas kūdikis labai 

patinka. Juk tu žinai, kad aš vaikų neturiu, tu galėtumei 
man tą kūdikį duoti auginti. 

— Dėl manęs, šviesiausias karaliau, tai galėčiau duoti, jei 
tik mano mylima žmonelė nesigailės. 

— Juk tu prie manes gyveni, ar tau ir tavo žmonai nebus 
gražu, kai jūsų kūdikis su manim už vieno. stalo pietus 
valgys? 

Parėjo kalvis prie savo pačios, jie apsisvarstė ir atidavė 
karaliui savo sūnų. Taip dabar tas vaikelis augo puikiai, 
buvo gražus ir labai sveikas, bet kada tik kalvis pamaty- 
davo savo sūnų, jis tuojau pradėdavo verkti. Tas vaikelis, ir 
dvare augdamas, gerai žinojo, kad tas kalvis yra jo tėvas ir 
kalvienė jo motina. Karalius leido jį į mokyklą, net septynis 
metus, jis jau daug mokslo įgavo. Mokslą beeidamas davė jis 
vienam tekoriui nutekinti puikią lazdelę kiauru viduriu. 
Eidamas į mokyklą, jis rašydavo ir šventas, ir nešventas 
knygas. Tuos popierius, kur jis į mokslą eidamas surašė, 
šventas knygas — vis kišo į tą lazdelę ir jau visai pilną pri- 
kišo. Taip jis jau pabaigė savo mokyklą ir pargrįžo namo. 

Vieną kartą juodu abu su karalium išėjo medžioti. Parei- 
dami užsuko pas kalvį. Taip sūnus ir pamatė, kad jo tėvas 
labai skaudžiai apsiverkė. Kai jis parėjo namo, apsigalvojęs 
vėl sugįžo prie kalvio ir sako: 

Mano mielas tėveli, dėlko tu manęs taip nekenti, kad 
tu mane pamates tuojau verki. į 

Kalvis atsakė: 

— Mano mielas sūneli, aš tau neapykantos neturiu, bet 
man dideliai tavęs gaila, dėl to aš ir verkiu. 

Sūnus klausė toliau: 

— Dėl ko gi tu verki, kokį tu turi gailestį? 

:— Mano mielas sūnau, tu dar tebebuvai po motinos šir- 
džia, kai aš tave velniui užrašiau. 

Sūnus atsakė: 

— (Gerai, tėveli, kad tu man tą naujieną laiku pasakei. 
Eikim tuojau, tėveli, į tą vietą, kur tu mane velniui užrašei. 

Taip kalvis pasiėmė sūnų ir nusivedė į tą pačią vietą, kur 
buvo jį velniui užrašęs, ir pasakė: 

— Mano sūnau, štai ta tavo nelaimės vieta. 

Sūnus atsakė: 

— (Gerai, tėveli, kad tu mane geru laiku perspėjai. Aš 
manau, kad gerasis Dievas mudu dar išgelbės. 

Taip juodu parėjo namo. Sūnus pasiėmė savo lazdą, apsi- 
rengė ir nuėjes prie karaliaus sako: 

— Sudiev, mano šviesiausias karaliau, dėkui tau, kad mane 
išauginai, davei mokslą, šiandie aš eisiu šalin. 

Karalius perpyko ir iš to apmaudo tarė: 

— Ką tu, nelaimingas kūdiki, galvoji?! Ar tu negali prie 
manes būti? Juk tu matai, kad aš vaikų neturiu, — kai aš 
mirsiu, paliksi mano vietoje karaliumi. 

Kalvio sūnus labai apsiverkė ir tarė: 

— Šviesiausias karaliau, noriai aš pasilikčiau, bet mano 
tėvas yra mane velniui užrašęs, šiandie turiu eiti mirti. 

Karalius, išgirdęs šiuos žodžius, irgi labai graudžiai apsi- 
verkė. Taip tas vaikelis pasiėmeęs lazdele ir iškeliavo į pa- 
jūrį, kur jį tėvas buvo velniui užrašęs. Nuėjęs į pajūrį jis ir 
vaikščioja šen ir ten. Susitinka jis čia tokį senelį, baltais 
kaip obelis plaukais. Tas senelis ir sako: 

— Ko tu čia vaikščioji po tą pajūrį, čia kasdien vis išplau- 
kia iš jūros didelis smakas ir jis tave prarys. Kalvio sūnus 
atsakė: 

— Prarys tai prarys, ką padarysi, gal tam pačiam mane 
tėvas ir užrašė. ę 

Tas senelis numovė nuo savo piršto žiedą, padavė tam 
vaikeliui ir sako: 

— Mano mielas sūnau, užsimauk tą žiedelį ant piršto, o 
kai tu norėsi kur eiti, apsuk tą žiedelį triskart aplink ir tu 
būsi ten, kur tik panorėsi. 

Tada senelis ir nuėjo sau. Tam vaikeliui čia bestovint, 
iškilo iš jūros didelis smakas ir prarijo tą vaikelį, su visa ta 
lazdele, su viskuo. Kai tas smakas šventų daiktų neužkenčia, 
tai ir išspjovė jis tą vaikelį lauk antroje pusėje jūros. Tas 
vaikelis dabar atsikėlė nuo žemės ir vaikščioja po smiltyną. 
Jis nuvargo, nušalo, bet niekur negali jokio gyvenimo prieiti, 
nei kokio žmogaus sutikti. Jis bevaikščiodamas atrado, kad 
esąs ant bažnyčios viršaus, ir kryžius bekyšąs. Taip jis suėmė 
tą kryžių rankomis ir norėjo jį pakelti, bet negalėjo. Pagal 

tą kryžių atrado skylę ir pradėjo ta skyle lįsti. Jis ir įlindo 
į tokį vienuolyną. Buvo didelė bažnyčia, bet jis niekur 
nerado nei vieno žmogaus. Įeina jis į vieną kamarėlę, čia 
atranda jis visokių valgių: pyragų, sviesto ir mėsos. Taip jis 
pavalgė, atsigėrė, atsigulė į lovą ir galvoja: kas čia dabar 
darysis? Pagaliau, juk aš esu ar šiaip ar taip prapuoles. Taip 
jis išsimiegojo, ir atsibudus čia visur buvo tamsu. Apsigraibė 
jis ir rado tokią skrynele, o joje skiltuvą. Išskėlė ugnį, užsi- 
degė žvakę ir vaikščioja po visą vienuolyną. Įėjęs į vienuoly- 
ną, kur kunigai gyveno, jis pamatė: vienas kunigas krasėj 
sėdi, kitas lovoj guli, prieina arčiau — visi numire. Dabar 
jis nueina į bažnyčia, prieina prie altoriaus ir mato: kunigas 
stovi prie altoriaus, knygos atskleistos, vienas klapčiukas 
stovi vienoje kunigo pusėje, kitas — kitoje, abu rankose 
varpelius laiko. Jis priėjo arti prie to kunigo, tvėrė jį už 
rankos, — nei pajudinti nepajudina, kunigas į akmenį su- 
šales. Jis užlipo ant vargonų, vargoninkas krasėj atsisėdes, 
pirštus ant klavišių uždėjes. Kibo ir jam už rankos — ir 
vargoninkas į akmenį sušalęs. Tada vaikelis nulipo nuo 
vargonų žemyn ir eina per bažnyčią žvake nešinąs. Jis pa- 
matė po dešinei rankai didelę skrynią, toji skrynia buvo 
trimis spynomis uždaryta, o ant tos skrynios viršaus buvo 
trys kūjai padėti ir prašyta: kas per tris dienas ims po kūjį 
ir nudauš tas spynas, tas apturės palaimą. 

Tas vaikelis vėl nuėjo į savo trobą, pirmiausia pavalgė 
pietus, tada atsigulė į lovą. Pamiegojes jis dar sykį nuėjo į 
bažnyčią. Atidaręs bažnyčios duris, jis įėjo į bobinčių. Čia 
jis pamatė du elgetas šniūrus nusitvėrusius ir varpus be- 
traukiančius. Kai jis priėjes arčiau apčiupinėjo tuos elgetas, 
tai rado, kad ir jie visi numirę ir į akmenį pavirtę. Tada jis 
vėl priėjo prie tos skrynios, bet nei pačio mažojo kūjo ne- 
galėjo pajudinti. Na, — sako jis pats sau, — ką aš dabar 
veiksiu, kad nei to mažojo kūjo negalių pajudinti, o ką aš 
darysiu su tais didžiaisiais? Taip jis apsigalvojęs užsidegė 
prie altoriaus tris žvakes ir meldėsi šalia to kunigo, kuris 
čia mišias belaikydamas numires stovėjo. Taip jis meldėsi 
per visą dieną, tada vėl ėjo prie tos skrynios ir kibo už to 
mažojo kūjelio. Dabar jis jį jau truputį pajudino. Vėl sugrįžo 

į savo trobelę, pavalgė vakarienę ir atsigulė į savo lovelę. 
Ryto metą atsikėlė šeštą valandą, užsidegė žvake, pavalgė 
pusrytį ir vėl ėjo prie altoriaus, kur tas miręs kunigas sto- 
vėjo. Užsidegė prie altoriaus tris žvakes ir meldėsi visą 
dieną. Tada jis vėl nuėjo prie tos skrynios ir kibo už to 
mažiausio kūjelio — jau galėjo jį pakelti, bet daužti dar 
negalėjo, per maža buvo: jėgos. Sugrįžęs į savo trobelę, 
pavakarieniavo ir atsigulė. Ryto metą vėl atsikėlė šeštą va- 
landą, pavalgė pusrytį ir ėjo į bažnyčią šalia mirusio kunigo 
melstis. Kai vakare kibo už to mažiausio kūjelio, tai jį leng- 
vai, kaip plunksną, pakėlė. Kai jis daužė į spyną, tai ta 
spyna pupt ir nukrito ant žemės. Tada jis kibo už vidutiniojo 
kūjo, tačiau vėl nei pajudinti nepajudino. Kitą dieną vėl 
ėjo į bažnyčią melstis ir užsidegė šešias žvakes. Vakare jau 
galėjo pajudinti ir vidutinį kūjį. Taip jis vis kasdien ėjo 
melstis. Dar po dviejų dienų jis nudaužė ir antrąją spyną. 
Tada su džiaugsmu bėgo į savo trobele ir atsigulė. Naktį 
pabudes galvoja sau, ką jis darys su trečiuoju, visų didžiau- 
siu kūju. Ant rytojaus nuėjes melstis užsidegė devynias 
žvakes. Taip jis ir vėl meldėsi tris dienas ir vis po devynias 
žvakes degino. Trečią dieną, kai jau buvo dvylikta valanda, 
jis pagalvojo: ei, dabar aš bėgsiu žiūrėti. Palikęs uždegtas 
žvakes, nubėgo jis prie savo didžiojo kūjo. Kai jis jį griebė, 
kai daužė per tą spyną, tai ji tekšt ir nukrito. Tada nuvirto 
tos skrynios viršus ir ji atsidarė. Jis pažiūrės į tą skrynią — 
ir pamatė joje karalių, karalienę ir karalaitę. Pažvelgs 
atsisukes į altorių — ogi kunigas rankas iškėlęs prie alto- 
riaus gieda, abu klapčiukai skambina varpeliais, vargoninkas 
pradėjo vargonais groti, elgetos varpus traukti, priėjo pilna 
bažnyčia žmonių, visi balti, kaip numirėliai. Tada tas vai- 
kelis nusivedė karalių su karaliene ir karalaite prie alto- 
riaus. Jie visi ten susėdo ir meldėsi. Kai kunigas mišias 
atlaikė, tada kitas kunigas įsilipo į sakyklą ir pradėjo sakyti 
pamokslą. Jis taip graudingai sakė, kad visi žmonės verkė, 
kunigas, — matome tą palaimintą vaikelį, kuris mūsų karalių 
ir jo šeimyną išgelbėjo. Dabar jis sėdi karaliaus dešinėje.“ 
Čia buvo visa vyriausybė į bažnyčią suvažiavusi. Kai 


pasibaigė pamaldos, kalvio sūnus ir karalius su visa vy- 
riausybe didelėje puikybėje, su vėliavomis ir lempomis, 
išėjo iš bažnyčios. Kai jie ėjo gatvėmis, moteriškės barstė 
gėles po kojų, kitos klojo šilkų skareles, vis tam karaliui ir 
kalvio sūnui pagerbti. 

Visi jie parėjo į karaliaus dvarą. Karalius paėmė kalvio 
sūnų už rankos, parodė jam visą savo vyriausybe ir taip 
kalbėjo: 

— Mano mieli ponai! Aš manau, kad jau bus septyni 
šimtai metų praėję, kai mus už blogus darbus velnias buvo 
į skrynią uždaręs. Šis vaikelis mus išgelbėjo. Ką mes galime 
jam dovanoti už tokį gailestingą darbą? 

Vienas senas generolas tarė: 

— Šviesiausias karalius turi puikią dukterį, gali jį į žentus 
imti. | 

Karalius atsisuko į kalvio sūnų ir sako: 

— Mielas mūsų gelbėtojau, ar galėsi mano žentu būti? 

Kalvio sūnus atsakė: 

— Šviesiausias karaliau, aš to ir ieškojau. 

Taip tuojau po trijų dienų pakėlė vestuves, suvadino visą 
ponybe ir pakėlė kalvio sūnų karaliaus žentu. 

Ten jis ir gyveno apie tris metus. Pagaliau jis pagalvojo: 
man čia labai gerai, bet kažin ką bedaro namie mano tėvas. 
Jis pasiėmė s4vo jauną pačią ir išėjo pasivaikščioti. Bevaik- 
ščiodamas jis atsiminė, ką jam vieną kartą tas senas Žžmo- 
gelis buvo daves. Taip jis apsuko triskart savo žiedą, apsi- 
kabino savo žmoną ir akies mirksniu atsirado tame pačiame 
karaliaus dvare, kur jis buvo užaugęs. Kai karalius pamatė 
savo mylimą augintinį, išbėgo iš rūmų į kiemą, kibo tam 
vaikeliui ant kaklo ir verkdamas iš džiaugsmo jį pabučiavo. 
Senoji karalienė išėjusi sveikino jauną augintinio pačią ir ją 
pabučiavo. Karalius sukvietė visus savo ponus, generolus ir 
senatorius, kad jie visi tą dieną susirinktų, — karalius turįs 
didelę linksmybe, kurios jis tris metus laukes. Suvažiavo 
visi ponai, sustatė visus kareivius, užtaisė patrankas, pak- 
vietė muzikantus: kareiviai marširavo, patrankos saliutavo, 
muzikantai puikiausiai griežė, o visa ponybė karaliaus rū- 
muose bankietą kėlė. Pasibaigus puotai, senasai karalius 

paėmė savo karūną, uždėjo kalvio sūnui ant galvos ir visiems 
girdint pasakė: 

— Kai aš atsigulsiu į grabą, tu tą karūną nešiosi, kaip 
mano įpėdinis. 


Dabar tas jaunasis karalius prie savo senojo augintojo 
labai puikiai gyveno. Kartą jis, savo draugelę už rankos 
pasiėmęs, išėjo pasivaikščioti. Pareidamas iš laukų jis užėjo 
į kalvę, padavė savo tėvui ranką ir pabučiavo juodą, kaip 
kaminšluostis, savo tėvą. 

— Dėkui ponui Dievui, mano mielas tėveli, šiandie aš esu 
laimingas, nors tu ir negražiai buvai su manimi padares. 
Mesk tu tą savo kūjį šalin, apsirenk geriausiais drabužiais 
ir būk mano dvaro ponu. 

Tėvas pametė kūjelį, ašaras šluostydamas parbėgo prie 
savo pačios ir sako: 

— Miela mano žmonele, ar žinai tokią naujieną, kad mūsų 
sūnus, kuris buvo trejus metus prapuolęs, vėl atsirado. Jo 
ne tik velnias nepagrobė, kuriam buvau iš didelės bėdos 
užrašęs, bet mūsų karaliaus įpėdiniu pasidarė. 

Abu tėvai susėdo ir iš to didelio džiaugsmo apsiverkė. 

Taip kalvis pasidarė prie savo sūnaus aukštas ponas. Ta- 
čiau jaunoji karalienė, pamačiusi, kad jos vyras yra kalvio 
sūnus, pradėjo jo nebemylėti. Vieną sykį ji ir sako savo vyrui: 

— Pasakyk tu man, iš kur tu toks mandras esi, kad tu per 
tokias jūras ir didelius vandenis mane ant rankų pasiėmęs 
čia parnešei? 

Jaunasis karalius, nieko pikto nenumanydamas, atsakė: 

— Mano mylima. draugele, aš turiu tokį žiedą ant savo 
piršto, ir jį triskart apsukęs, kur tik aš pamanau, ten ir 
atsirandu. 

Tada jaunoji karalienė nuėjo prie auksakalio ir nusikai- 
dino kitą lygiai tokį pat žiedą. Kai jos vyras užmigo, tada 
ji numovė tą jo žiedą, užsimovė jį sau, o vyrui užmovė tą 
naująjį. Karalienė tuoj triskart apsuko tą žiedą ant savo 
piršto ir pagalvojo: kad aš namie prie savo tėvų būčiau. 
Vienu akies mirksniu ji ir atsirado namie. Tėvas ją klausia: 

— Miela dukrele, kur tu buvai dingusi? Mes tave labai 
apgailėjome. O kur tavo draugelis pasiliko, kuris mus iš tos 
nelaimės išgelbėjo? 

Karalaitė atsakė: 

— Et, jūs tą vaikį dievaičiu laikėt, o jis yra tik kalvio 
gizelis. Kai mudu parėjom namo, aš to nešvarumo nepakel- 
dama ir pabėgau. Juk aš, būdama karaliaus duktė, negaliu 
už kokio kalvio gizelio ištekėti. 

Karalius sukvietė savo senatorius, jie paskyrė karalaitei 
vieną puikų kunigaikščio sūnų už vyrą ir juodu tuoj norėjo 
daryti vestuves. 

Kalvio sūnus atsibudo ir atsikėlęs visur ieško savo drau- 
gelės, — bėgioja ir šen ir ten, bet niekur neranda. Tada jis 
nubėgo į pajūrį, kur jį buvo smakas prarijęs. Ten jis pamatė 
besimušančius tris didelius vyrus. Jis klausia: 

— Vyreliai, ko jūs mušatės? ' 

— Mano mielas prieteliau, kur nesimuši! Prieš tris dienas 
mirė mūsų tėvelis ir mums trims sūnums paliko tokį ploščiu, 
skrybėlę ir balną. Jei kas apsidengia tuo ploščiu ir užsi- 
mauna tą skrybėle, tai jo niekas nemato, o kas atsisėda ant 
to balno, tai jis gali tuojau atsirasti ten, kur tik jis nori. 
Mes negalime tų daiktų pasidalinti, tai ir mušamės. 

Tada kalvio sūnus jiems sako: 

— Na, vyreliai, nesimuškit, aš jums padarysiu teismą. 

Jis paėmė iš pajūrio į ranką puikų akmenaitį, įdėjo jį į 
svaidykle, išmetė labai aukštai ir sako: 

— Na, vyreliai, kuris dabar pirmas tą akmenaitį sugaus, 
tas tuos visus tris daiktus galės pasilaikyti. 

Taip jie išbėgo akmenaičio gaudyti. Kalvio sūnus tuojau 
apsisiautė ploščių, užsimovė skrybėle, atsisėdo ant to balno 
ir pagalvojo, kad jis atsirastų ten, kur yra jo pati. Taip jis 
vienu akies mirksniu ir atsirado tame mieste, kur jo pati 
ruošėsi kitą vyrą imti. Čia jis išgirdo iš patrankų šaudant. 
Sutinka jis vieną Žmogų ir klausia: 

— Sakyk, kas čia šiandien per linksmybė pas jus yra? 

Tas žmogus atsakė: 

— Mūsų karalaitė antrą vyrą ima. 

Kalvio sūnus pagalvojo ir klausia toliau to žmogaus: 

— Ar tu nežinai šiame mieste tokio mMeisterio, kuris 
bizūnus dirba. 

Tas žmogus jam ir parodė. Taip jis įėjo į vidų ir sako: 

— Meisteri, ar tu neturi man parduoti gerą bizūną? 

— Turiu, kur neturėsi, stai čia pilnos gembės prikabintos. 

Kalvio sūnus išieškojo visas gembes, bet tokio nerado, 
kokio jam reikėjo. 

Tada jis sako tam meisteriui: 

— Ar galėsi per tris valandas padaryti man tokį bizūną, 
kuris būtų diktęsnis už tuos visus, kurie čia yra? 

— Gerai, Mano mielas ponaiti, aš padarysiu. 

Po trijų valandų atėjo kalvio sūnus ir rado bizūną jau 
gatavaą. Jis sumokėjo pinigus, pasiėmė savo bizūną, apsisiautė 
ploščių, užsimovė skrybėle ir niekam nematant atsirado 
karaliaus dvare. Jau buvo netoli vidurdienio, visa ponybė 
sėdo už stalo pietus valgyti. Jaunuosius abu greta susodino 
didžiojo stalo gale. Po pietų jie ruošėsi važiuoti į bažnyčią 
jungtuvių. Pietus bevalgant kalvio sūnus priėjo prie savo 
pačios, nutvėrė ją už plaukų, išsivedė į vidurį aslos ir pra- 
dėjo tuo savo bizūnuų duoti. Gerai sudrožęs paleido, tada 
nutvėrė tą jaunąjį kunigaikščio sūnų, savo pačios būsimą 
vyrą, ir tam kad davė, net drabužiai nuo kūno nusproginėjo. 
Karalius ir svečiai, matydami tokius dyvus, visi labai stebė- 
josi ir nusigando. Kalvio sūnus, į nieką nežiūrėdamas, išsi- 
tempė ir senąjį karalių, ir tam gerai pradėjo drožti. Jam su 
bižūnų bedrožuojant karaliui kailį, nukrito - ploščius. Tada 
visi pamatė, kad tai tas pats jaunikaitis, kuris jų miestą 
išgelbėjo. Tada jie sako tam jaunajam kunigaikščiui: 

— Bėk tu greičiau iš to miesto, kad čia taves niekas nei 
regėti neregėtų. 

Kai senasis karalius pamatė savo žentą, labai persigando, 
puolė abu su karaliene ant kelių ir meldė: 

— Mūsų mielas gelbėtojau, dovanok mums! Mūsų jauna 
dukrelė per savo melagyste mums tą nelaime užtraukė. 

Kalvio sūnus atsakė: 

— Aš jums dovanosiu, tik daugiau taip nepadarykit. 

Jaunoji karalaitė puolė savo vyrui ant kaklo, bučiavo ir 
maldavo: 

— Mano mielas vyreli, piktasis man galvą buvo apsukęs, 
kad aš nuo taves bėgau, — daugiau taip nepadarysiu. Ar 
dovanosi man? 

= Tų jau savo bausmę gavai, šį kartą dovanoju. 

Tėvas iš to džiaugsmo sušuko: 

— Mano mieli senatoriai ir ministeriai, klausykite'! Kai aš 
numirsiuų, tas jaunas mano žentas turės karūną gauti. 

Visi ponai sušuko: 

— Mes taip ir padarysim, valio! 


77 ZEGONAS, JONAS IR FABIJONAS 


Kitą kartą vienas karalius turėjo tris dukteris. Jis buvo 
išskaites iš žvaigždžių, kad jas visas pagaus viesulas, todėl 
jis jas laikė viename aukštame mūre uždarytas ir niekados 
neleido laukan išeiti. Vieną šiltą ir gražią dieną karaliaus 
šeimininkė buvo išdžiausčiusi sode drabužius ir nei jokio 
vėjo nebuvo. Taip karalius su karaliene ir pavelijo savo 
dukterims po sodą pavaikščioti. Tada jos išėjo visos trys 
viena paskui kitą, bevaikščiodamos žiūrinėjo puikius dra- 
bužius, kurie blizgėjo sudžiauti. Karalaitės džiaugėsi savo 
marškiniais, kurių kiekvienuose buvo aukso raidėmis kara- 
laičių vardai išsiūti. Taip joms besidžiaugiant pakilo didelis 
viesulas, susukė visas tris į krūvą ir akies mirksniu nunešė. 
Karalius su karaliene persigando ir nebesumanė ką daryti, 
kaip savo dukterėles surasti. Buvo išsiųsti laiškai į visas 
karalystes, ar nebus kas tas karalaites kur mates. Praėjo 
apie trejis metus, karalius nieko nesurado ir nieko neišgirdo 
apie savo mylimas dukreles. 

Kartą trys vyrai kasė karaliui didelį ir gilų prūdą. Tų 
vyrų vardai buvo Žegonas, Jonas ir Fabijonas. Ir jie užgirdo 
apie karaliaus nelaimę. Tada Žegonas sako: 

— Vyrai, ar jūs girdėjote tą naujieną, kad mūsų karaliaus 
visas tris dukterėles pagavo yiesulas ir nunešė kažin kur? 
Eikim mes jų ieškoti. 

Šiuodu atsakė: 

— Kur mes eisim, kad nei tos pusės nežinom, kur reikėtų 
ieškoti. 


Žegonas sako: 

— Amma*, judu esat kvailiai! Aš nueisiu pas karalių ir 
pasakysiu, kad mes jo dukteris surasime. 

Anuodu atsakė: 

— O jeigu mes nerasime, tada mes prapuolę. 

— .Amma, kvailiai, kas judviem rūpi, bet tik jūs pinigų 
gausite. 

Tai šie trys vyrai pasitarė, subedė kastuvus į prūdo galą 
ir patys nuėjo pas karalių. Žegonas ėjo pirmas. Priėjes prie 
karaliaus langų, jis sušuko: 

— Šviesiausias karaliau, aš girdėjau, kad tamstos dukte- 
rėlės prapuolė. Mes esame trys gudrūs vyrai, karaliaus dar- 
bininkai, mes norime karaliui dukteris suieškoti. 

Karalius atsakė: 


— Gerai, vyrai, bet kaipgi jūs suieškosit? 


— Mes, — atsakė Žegonas, — numanom tą pusę, į kurią 
jas viesulas nunešė. 
— Gerai, mano vaikai, — sakė karalius, — ieškokit. 


Žegonas kalbėjo toliau: 

— Šviesiausias karaliau, mums reikia pinigų, mažiausia 
trijų tūkstančių rublelių, kad turėtumėm kelionėje ką valgyti. 

— Gerai, — atsakė karalius, — aš jums duosiu. 

— Šviesiausias karaliau, — dar prašė Žegonas, — būk toks 
malonus, duok man aštrų ir platų kardą. 

Karalius davė padirbdinti puikų karališką kardą, kad 
galėjai jį suvynioti ant rankos ir vėl kaip žvake ištiesti. 
"Gavęs pinigus ir karališką kardą, Žegonas tapo labai smar- 
kus ir mandras, jis pradėjo savo draugus muštravoti ir var- 
žyti. 

Taip jie ir iškeliavo visi vienu keliu. Nuėjo dideliai toli ir 
ėjo per vieną girią. Toje girioje atrado karčiamą, kurioje 
buvo tik viena našlė boba. Suėje į karčiamą pradėjo jie gerti 
ir su ta boba kekšautis, ir išleido visus savo pinigus. Že- 


* Amma — čigonų vartojamas pertaras. 

gonas vis žiūrėjo, kasgi galop nusiduos. Paskutinę dieną, kai 
jau pinigų nebeturėjo, Žegonas išsitraukė savo kardą ir sako: 

— Amma, vyrai, liaukimės gerti, šiaip mums blogai eisis. 

Taip jie tuojau brūkšt brūkšt susitaisė ir iškeliavo savo 
kelių. Tačiau pinigų jie jau nebeturėjo. Taip jie ėjo ir ėjo, 
ir priejo vieną didelį dvarą. Įėję į vidų, sako: 

— Dieve, padėk! | 

Tačiau čia nieko nebuvo ir jiems niekas neatsakė. Įėję į 
dvaro žardeną, jie pamatė žardenos gale vienapus didelę 
daugybę jaučių, antrapus — didelę daugybe šieno bragu. 

Žegonas tuojau ir sako: 

— Amma, vyrai, visi išalkom valgyti, pjaukim vieną jautį. 

Taip jie tuojau jautį ir papjovė. Jonas ir Žegonas išėjo į 
karaliaus sodą pasivaikščioti, o Fabijonas turėjo išvirti ir 
iškepti mėsą. Jis užkaitė katilus ir pradėjo antrą pusę jaučio 
kepti. Bekepdamas išėjo laukan ir pamatė ten vieną nedi- 
delį vyrą: pats kaip nykštis, barzda lig žemės, katilą į dantis 
įsikandęs ir šieno bragą nešinas, atėjo jis prie savo jaučių. 
Jis pašėrė ir pagirdė savo jaučius, bet neberades vieno savo 
jaučio šoko šen ir ten į visas kertes. Niekur savo jaučio 
nerasdamas, puolė tiesiai į virtuvę ir atrado ten Fabijoną 
pietus ant stalo bededant. Įpuolęs sušuko: | 

— Kam tu mano jautį papjovei?! 

Nutvėrė Fabijoną už sprando, dikčiai uždavė į kailį, atėmė 
visą mėsą, o pats tuojau sprukt mėsa nešinas ir prapuolė. 
Parėjo vyrai pietų, atrado savo draugą nuliūdusį, — nei 
mėsos beturįs, nieko. 

Žegonas klausė: 

— Amma, kur tavo, Fabijonai, pietūs paliko? 

Šis atsakė: S 

— Vyreliai, truputį prisnūdau, o atsibudęs neberadau 
mėsos ir nežinau, kur ji dingo. š 

— Ei tu liurbi! Vyrai, mes dar vieną jautį pjausime ir 
duosime Jonui išvirti. | 

Jie greit taip ir padarė: papjovė dar vieną jautį, nulupo 
odą ir sudėjo mėsą į katilą. Tada Jonas vieną jaučio pusę 
virė, kitą kepė, o kiti du išėjo į dvaro sodą pasivaikščioti.. 
Jonas viską paruošė, sudėjo ant stalo ir ėjo savo draugų 

pavadinti. Ir pamatė jis nedidelį vyrą: pats kaip nykštis, 
barzda lig žemės. Jis pašėrė ir pagirdė savo jaučius, ir kai 
vėl vieno nerado, puolė šniokšdamas į virtuvę, nutvėrė Joną 
ir pradėjo stipriai per šonus daužyti. Dikčiai Jonui kailį 
išvokaves, pasigriebė mėsą ir išbėgo, sakydamas: 

— Jei tu dar vieną mano jautį papjausi, tai aš tave 
užmušiu. 

Tuojau ir abu draugu parėjo pietų. Jie rado Joną nuliū- 
dusį ir mėsos nebeturint. Žegonas buvo labai išalkes, tai jis 
perpykes sušuko: 

— Amma, judu abudu esat kvailiai, kur dėjot tą mėsą?! 

Tačiau nei vienas, nei kitas Žegonui teisybės nesakė. Taip 
visi trys vėl nuėjo į žardenos galą, parsivedė didelį jautį ir 
papjovė, puse mėsos sudėjo į katilą virti, o kitą puse kepti. 
Žegonas pasiliko pietus ruošti, o Jonas su Fabijonu išėjo į 
sodą pasivaikščioti. Žegonas pietus bevirdamas ir mėsą be- 
kepdamas sušilo ir išėjo laukan prasivėdinti. Ir jis pamatė 
tą nedidelį vyrą: pats kaip nykštis, barzda lig žemės, eina 
šieno bragu nešinas ir vandens katilą į dantis įsikandęs. Pra- 
dėjo jis jaučius šerti ir girdyti. Žegonas jį pamatęs tuojau 
viską suprato, sugrįžo į virtuvę ir įritino didelę ąžuolinę 
trinką. Jis pasidarė du ąžuoliniu kyliu, įskėlė į trinką plyšį, 
ten paliko vieną kylį, o kitą šalia pasidėjo. Dar išsitraukė iš 
makšties savo kardą ir atsistojęs netoli durų žiūrėjo, ką tas 
jaučių šeimininkas darys. Pašėręs ir pagirdęs savo jaučius, 
jis puolė tiesiai į virtuvę, čiupo Žegoną į glėbį ir šaukė: 

— Ar aš tau nesakiau, kad daugiau mano jaučių ne- 
pjautumei? 

Tačiau Žegonas, būdamas stiprus vyras, nenorėjo pasi- 
duoti. Kaip rėžė savo karališkų kardu, tas barzdočius ir 
atvirto aukštielninkas ant trinkos. Žegonas tuojau įstūmė su 
kyliu jo barzdą į plyšį, o antrą kylį ištraukė. Taip ir įkliuvo 
jo barzda į trinką. Persigandęs Žegono, barzdočius puolė 
lauk ir pabėgo visą dideliausią trinką nešinas. Bepuldamas 
nusibrėžė savo didelę nosį ir niekas nematė, kur jis trinką 
vilkinas prapuolė. 

Kai draugai parėjo pietų, atrado mėsą ant stalo padėtą. 
Žegonas ir sako: 

— Ar matote, vyrai, pietūs gatavi, sėskit ir valgykit, o 
paskum eisim savo darbo dirbti. 

Taip jie susėdę pavalgė pietus, pailsėjo ir išėjo visi į 
laukus žiūrėti, ar neras žymės, kur tas barzdotas kerdžius, 
kurs šėrė ir girdė savo jaučius, pradingo. Jie beeidami pa- 
matė kraujo šlakus ir bevelkamos trinkos išraustą žemę. 
Paėję nuo to dvaro kokią puse mylios, dvaro lauko gale rado 
mažą kalnelį, tame kalnelyje buvo skylė ir ten pasibaigė 
pėdsakai, — tai ten buvo tas barzdočius įlindęs. Tada Že- 
gonas ir sako: 

— Amma, Fabijonai, tu lįsk į tą skylę. 

"Tačiau šis bijojo ir nelindo. Paskum Žegonas liepė lįsti 
Jonui, bet šis taip pat pabugo ir nelindo. Tada Žegonas sako: 

— Gerai, aš pats lįsiu, bet jeigu judu mane apgausite, tada 
gyvi neliksit. 

— O kaipgi mudu tave ištrauksim? 

— Jei aš rasiu, ko mes ieškom, aš judviem pasakysiu, kaip 
mane ištraukti. 

Taip jie nupynė iš žilvičių tokį lopšelį, pririšo prie jo ilgą 
virvę, Žegonas atsisėdo į lopšelį ir anuodu jį nuleido į urvą. 
Leido giliai, lig 15 mastų gilumo į žemę. Tada Žegonas rado 
duris ir jas atidaręs įėjo į mažą kambarėlį. Kai jis subraz- 
dino duris, tai išėjo jauna mergaitė, jauniausia karaliaus 
duktė, ir klausė Žegoną: 

— Prieteliau, ko tu čia ieškai? Neik toliau, mano ponas po 
pietų miega, kai jis tave pajus, tai sudraskys. 

Žegonas klausė: 

— O kas jis per vienas yra? 

Ši atsakė: 

— Jis yra jauniausias karaliaus sūnus, turi tris bestijos 
galvas, — kai jis tave pamatys, tai prarys. 

Žegonas atsakė: 

— Gerai, šviesiausia karalaite, aš jį ir noriu valioti, prašau 
tik man parodyti, kur tavo ponas miega. | 

Ji palengva atidarė duris, Žegonas patylomis įėjo «r pa- 
matė: trys bestijos galvos lovoje popietį bemiegančios. Že- 
gonas išsitraukė savo kardą, kirto per sprandą ir nukirto 
visas tris makaules. Karalaitė puolė Žegonui į glėbį ir sakė: 

— Prieteliau, dėkui tau, kad tu mane išgelbėjai, bet mano 
seserys turi didesnius ponus: vienas turi šešias, o kitas dvy- 
lika galvų, ir joms reikia tas galvas utinėti. Jei tu ir juos 
valiosi, tada mus išgelbėsi, — mes visos trys esame vieno 
karaliaus dukterys. 

Žegonas atsakė: 

— Gerai, aš žiūrėsiu, rasi mus ponas Dievas išgelbės. 

Besišnekant įėjo ir antra karalaitė, pirmosios sesuo. Že- 
gonas trumpai tarė: 

— Amma, šviesiausia karalaite, parodyk man savo poną. 

— Prieteliau, neik, — sakė vidutinioji karalaitė, — apsi- 
gausi: jis turi daug jėgos ir tave suplėšys. 

Jis nieko nepaisydamas palengva atidarė duris ir įėjes 
pamatė bestiją su šešiomis galvomis lovoje išsitiesus popiečio 
bemiegant. Tuoj išsitraukė savo ilgą ir platų kardą, kaip 
kirto, taip vienu kartu ir nukirto visas šešias galvas, bestija 
ir padvėsė. Jie visi trys džiaugėsi, mergaitės jam dėkojo ir 
sakė: 

— Prieteliau, kaip gerai, kad tu mudvi išgelbėjai, bet ką 
mes darysim su mūsų vyriausia seserėle, — jos ponas yra 
smakas su dvylika galvų. Jis yra pats vyriausias, bet šiandie 
jis labai nuvargeęs, — įkliuvo į barzdą didelė utis ir jis jos 
niekaip negali išimti, tai ir miega sau ramiai. 

Jiems besišnekant išėjo ir vyriausioji karalaitė, mat, jos 
ponas jau buvo stipriai įmigęs. 

Pamačiusi Žegoną su savo dviem seserim, ji klausė: 

— Prieteliau, kas čia tave atnešė ir kaip tu mano seseris 
išgelbėjai? Man tai jau didelis vargas, nes mano ponas yra 
labai stiprus ir turi dvylika galvų, tu su juo nieko neveiksi. 

Žegonas atsakė: 

— Šviesiausia karalaite, parodyk tu man savo pono lovą. 

Ši bijodama ir virpėdama pravėrė duris. Žegonas nusipurtė 
pamatęs tokią baisybe, bet greit išsitraukė savo karališką 
kardą ir kirto bestijai skersai sprandą. Iš karto nukirto de- 
vynias galvas, tačiau tas su trimis likusiomis galvomis norėjo 
keltis. Tada Žegonas nieko nelaukdamas rėžė kardu antrą- 
kart ir nulėkė visos dvylika galvų. Besigrumiant pasprudo 
Žegono kardas ir jis perkirto sau kojos štaibį. Vyriausia 

karalaitė tuoj nuėmė nuo pečių savo brangią šilkinę skarelę, 
perplėšė pusiau, vieną pusę vėl sau užsidėjo ant pečių, o su 
kita puse aptvėrė ir apvyniojo Žegono sužeistą koją. Vy- 
riausioji karalaitė dar nuėmė nuo savo piršto žiedą ir padavė 
Žegonui. Visi keturi labai džiaugėsi ir karalaitės dėkojo Že- 
gonui, kad jis jas nuo tų neprietelių išgelbėjo. 

"Tada visi nuėjo prie tos skylės. Pirmiausia įsodino jauniau- 
siąją karalaite į žilvičių lopšelį ir pajudino virve. Anie ją 
čiūkš — brūkš ir ištraukė. Pamate puikią karalaite, Jonas su 
Fabijonu apsidžiaugė ir sako: 

— Dievui dėkui, mudu išliksim gyvi. 

Tada vėl nuleido lopšelį ir ištraukė vidutiniąją karalaite. 
Taip anuodu ir šnekasi: 

— Mudviem gana, savo jau turim, o Žegonas tesiryžta pats 
susidoroti. 

Tačiau karalaitės verkė ir maldavo, kad jų seserėle ir 
gelbėtoją taip pat ištrauktų. Juodu nuleido lopšelį tretį kartą 
ir ištraukė vyriausiąją karalaite. 

— Dabar jau gana, tegul Žegonas ten sau gyvena. 

Kai karalaitės maldavo, kad ir Žegoną ištrauktų, tiedu 
neva sutiko ir dar kartą nuleido lopšelį. Bet Žegonas buvo 
gudrus vyras, jis nujautė savo bendrininkų klastą, todėl jis 
pats nesisėdo į lopšelį, o įritino tą trinką, kurią tas neprie- 
telis buvo su barzda parvilkęs, ir pajudino virvę. Šiuodu 
traukė lopšelį į pusę kalno, o tada paleido, ta trinka plumpt 
ir nusirito atgal į dugną. Žegonas tai matydamas sakė 
pats sau: 

— Tai bjaurybės, čia būt mane užmuše. 

Jonas su Fabijonu tuo tarpu prisaikdino visas tris kara- 
laites, kad jos sakytų savo tėvui, jog Žegonas mirė, ir tada 
visi nukeliavo tiesiai namo. Beeidami pavargo ir paklydo. 
Užėjo pas vieną ūkininką, paprašė vežimo ir klausė: 

— Ar tu žinai NN miestą? 

— Žinau, kur nežinosi. 

Tuojau pataisė vežimą, užkinkė arklius, susodino visus 
penkis ir dailiai nuvežė tiesiog į karaliaus dvarą. Kai kara- 
lius pamatė savo dukteris, puolė prie jų, sveikino ir bučiavo, 

labai džiaugėsi ta nelaime nusikratęs. Tuojau pavadino ke- 
letą senatorių ir visiems girdint paklausė: 

— Sakykit, vyrai, ko jūs norit už tokį savo gerą darbą? 

Fabijonas atsakė: 

— Aš norėčiau gauti karaliaus jauniausiaja dukterį už 
žmoną. 

Jonas sakė: 

— Aš noriu gauti karaliaus vidutiniąją dukrele. 

Karalius atsakė: 

— Gerai, aš jums jas ir duosiu. 

Tuo tarpu vyriausioji karalaitė vaikščiojo liūdna, tačiau ji 
nieko nesumojo sakyti, — bijojo savo švogerių ir manė, kad 
gal ir tikrai Žegonas užsimušė beskrisdamas. Tada karalius 
suvadino visą vyriausybe, pakvietė svečių iš visų karalysčių 
ir kėlė dideles dviejų dukterų vestuves. 

Žegonas, likes vienas kalne, pasijuto į bėdą patekes ir 
niekaip nesumanė, kokiu būdu jis galėtų iš ten išeiti. Buvo 
nuvarges, tai nuėjo ir atsigulė į lovą. Lovoj begulėdamas jis 
pamatė po balkiu pakištas mažas kankleles. Pasiėmęs tas 
kankleles jis pradėjo skambinti ir tuojau prisirinko visokių 
kareivių. Jie klausė Žegoną: 

— Poneli, ko tu nori, kam tu mus taip skubiai šauki? 

Zegonas atsakė: 

— Aš noriu, kad jūs padarytumėt nuo čia iki karaliaus 
dvaro tiesų ir puikų akmeninį vieškelį. 

Taip šie kareiviai tuojau pradėjo kasti dideliausius kalnus, 
ir per daubas ir ežerus virš vandens padarė puikiausią 
akmenimis grįstą vieškelį Tada jis antrąkart suskambino 
savo kankleles, priėjo visokių vežėjų ir klausė: 

— Poneli, ko tu nori ir kur važiuosi? 

— Aš noriu važiuoti naujuoju vieškeliu Las karalių. 
Užkinkykit į karietą šešis juodus žirgus. 

Tada Žegonas suskambino dar kartą savo kanklelėmis, 
atėjo vyriausias smako liokajus ir klausia: 

— Poneli, ko tu nori iš manęs? 

— „Atnešk man karališkus drabužius, sėsk su manim 
drauge į karietą ir važiuosim prie mūsų karaliaus viešėti. 

Karieta buvo jau paruošta ir vieškelis gatavas, tad susėdo 

ir išvažiavo. Su didele puikybe nuvažiavo tiesiai į karaliaus 
dvarą. 

Karalius, pamatęs tokį prakilnų svečią, pamanė, kad koks 
kaimyninis karalius į vestuves atvažiavo, tad pats karalius 
bėgo visų pirma svetį priimti. Jonas ir Fabijonas jau buvo 
po jungtuvių ir visa vyresnybė su jaunaisiais už stalo pietus 
valgė. Karalius įsivedė naują svetį, nei vienas to svečio ne- 
galėjo pažinti. Ir jo draugai bei vyriausioji karalaitė nepa- 
žino, kad tai Žegonas. Pasodintas tarp kitų aukštų svečių, 
Žegonas pavalgė pietus ir pradėjo pasakoti: 

— Mano mieli ponai, leiskite man papasakoti vieną nusi- 
davimą. Kitą kartą buvo trys broliai ir trys seserys. Taip 
visos tos seserys buvo įdėtos į kalėjimą. Vyriausias brolis 
visas seseris išgelbėjo. Perpyke kitu du broliu užmušė savo 
vyriausiąjį brolį ir seseris sau nusivedė. Kokią bausme, mieli 
ponai, tokiem broliam reikia priteisti? 

Jonas su Fabijonu ir sako: 

— Vieną reikia sušaudyti, o kitą arkliais suplėšyti. 

Tada Žegonas pašoko nuo kėdės, nusilenkė vyriausiajai 
karalaitei ir parodė jai nusirišes nuo savo kojos puse ska- 
relės. Ji tuojau pridėjo tą puse skarelės prie tos, kurią turėjo 
ant savo pečių — pritiko. Žegonas dar numovė nuo savo 
mažojo piršto žiedą ir padavė karalaitei. Pažinusi tą skarelę 
ir žiedą, vyriausioji karalaitė verkdama kibo Žegonui ant 
kaklo ir tuojau visiems papasakojo Žegono darbus ir savo 
nelaimę. Tuojau po pietų nubaudė abu melagiu: Joną su- 
šaudė, o Fabijoną arkliais sutraukė. Vestuvės buvo keliamos 
toliau: Žegonas vedė vyriausiąją karalaitę ir pasidarė kara- 
liaus žentu. Rasi ir šiandie dar taip tebegyvena. 


8. IŠTIKIMAS TARNAS 


Kitą kartą karalius turėjo vieną sūnų ir buvo vedęs antrą 
pačią. Tas karalaitis turėjo prie saves labai ištikimą tarną. 
Vieną kartą karalaitis užsimanė paukščių pašaudyti ir išėjo 
su savo tarnu į medžioklę. Juodu bevaikščiodamu po girią 
paklydo. Išalko valgyti ir nebežinojo kur beeiti. Ir užėjo į 


40 


vieną karčiamą savo tėvo lauko gale. Užėję į vidų, jie prašė 
šinkoriaus valgyti. Šinkorius patiekė svečiams labai puikius 
pietus. Karalaitis pavalgęs pietus išėjo į šinkoriaus sodą. 
Tame sode buvo puikių obuolių ir gražių žolynų. Eidamas 
aplink karčiamą, karalaitis pamatė karčiamos gale labai 
puikią iš gipso padarytą stovylą. Tai buvo vienos karalaitės 
figūra. Ji buvo taip puiki, kad tas karalaitis savo amžiuje 
tokios gražios nebuvo mates. Jis bėgo greitai į vidų prie 
šinkoriaus ir klausė: 

— Mano mielas šinkoriau, kas tau tokią puikią stovylą 
padarė? 

— Šinkorius atsakė: 

— Tas-pats meistras, kuris ir mano karčiamą pabudavojo. 

Karalaitis klausė toliau: 

— Iš kur tas meistras buvo? 

Šinkorius vėl sako: 

— Iš dideliai tolimos žemės, aš nei pats tos žemės vardo 
nežinau. * 

Taip karalaitis su tarnu ir iškeliavo namo. Beeidamas 
karalaitis sako savo tarnui: 

— Mielas drauguži, esi mokytas ir daug pasaulio mates, 
ar negalėtumei tu man pagelbėti ta karalaitę surasti? 

Šis atsakė: 

— Šviesiausias karalaiti, kaip gali surasti, kada nieks 
nežino, nei kurioje pusėje reikia ieškoti? " 

Parėjus namo karalaitis pradėjo prašyti savo tarną keliauti 
drauge tos karalaitės ieškoti. Jie ilgai tarėsi. Tarnas nenorėjo 
drauge keliauti, bet pagaliau sako jaunam savo ponui: 

— Jei eisim, daug nelaimių kelionėje patirsim. Jeigu tu 
manęs visados klausysi, ką tik aš tau sakysiu, rasi, ir galėsi- 
me laimėti. 

Karalaitis prisiekė tarnui viską taip daryti, ką tik šis pa- 
lieps, ir pasibalnoje arklius išjojo. Jie jojo, jojo ir nujojo į 
svetimą šalį, ir nebežino, kur toliau bekeliauti. Taip vieną 
vakarą prijojo jie tokį puikų dvarą ir įėjo į vidų. Jie pasakė: 
„Dieve, padėk!“ ir atsakė jiems: „dėkui!“ — bet nieko gyvo 
nebuvo matyti. Tarnas pažvelgė per langą ir pamatė, kad jų 
arkliai jau nubalnoti ir patys be žmogaus iėjo į tvartą. Iš- 

bėges laukan tarnas žiūri, kas čia nusidavė. Įėjo į tvartą — 
arkliai dailiai avižomis pašerti. Įėjęs į vidų, viską papasa- 
kojo karalaičiui. Ir pradėjo kažkoks balsas aimanuodamas 
sakyti: 

— Sėskit, sveteliai, už stalo, rasi norėtumėt valgyti? 

Šiuodu atsakė: 

— Dėkui, dėkui, labai norim. 

Tuojau padengė stalą ir padėjo valgius. Juodu nieko 
nematė, tik valgį tai matė. Dailiai susėdusiu pavalgė vaka- 
rienę. Tuo tarpu kažkas pataisė svečiams lovas ir tas pats 
balsas pasakė: 

— Pavargusių esate, prašom, eikite pailsėti per naktį. 

Šiuodu ir sugulė. Karalaitis- tuojau užmigo, o jo tarnas 
dejavo: 

— Ai, ai, dabar įpuoliau į didelę nelaime, kur dabar 
benukeliausim?. 

Tarnas išgirdo balsą: , 

— Prieteliau, ko taip graudingai atputauji (dūsauji)? 

Tarnas atsakė: 

— Kur nedūsausiu, kad mudu nežinom, kur toliau beke- 
liauti. 

Ir atsakė tas namų šeimininkas, katro negalėjai matyti: 

— Vargas judviem! Ko judu norite, aš jau seniai žinau, 
bet judviem blogai eisis. Už mūsų dvaro paėjus pusę mylios, 
atrasite didelį kalną. Už to kalno atrasite didelį vandenį. Nei 
per tą kalną, nei per tą vandenį negalėsite pereiti ir niekur 
nerasite kito kelio. 

Tarnas dejavo: 

— O ką mes dabar darysim? Ar šiaip ar taip, mudu pra- 
puolėva. 

Balsas kalbėjo toliau: 

— Na, šį kartą aš judu gelbėsiu, tik tu savo karalaičiui 
nieko nesakyk. Kai judu prieisite tą didelį kalną, šiapus 
kalno pamatysite didelį akmenį. Tada tu sakyk karalaičiui: 
kaip mudu įlipsiva į tą kalną? Karalaitis, visa tai pamatęs, 
pradės verkti dėl savo nelaimės. Taip tada atkelkita tą 
akmenį, po juo atrasite puikų auksinį karališką kardą, tu 
kirsk į kalną, kalnas atsidarys ir kardą ant peties užsikabinęs 

jok pirmas. Kai perjosita per kalną, tu atsisuk ant arklio 
sėdėdamas ir vėl kirsk kardu į tą kalną — kalnas užsidarys. 
Josite toliau ketvirtį mylios ir atrasite didele upe. Kai ne- 
galėsite nei šen, nei ten beišeiti, sakyk karalaičiui: ką dabar 
darysiva? Karalaitis, pamatęs savo nelaime, antrą sykį pra- 
dės verkti. Prie tos upės vėl rasite mažą akmenį, po tuo 
akmeniu atrasite puikią rūtų puokštele. Imk ją į ranką ir 
berk tas rūtas į vandenį — pasidarys ant to vandens puikus 
vario tiltas ir dailiai perjosite per tą upe. Tas rūtas atsisukęs 
nuo vandens vėl surink ir suvyniok į baltą kuskele (skarele), 
ir įsikišk į kišene. Ir jokite tiesiai į miestą. Įjosite į tą miestą 
ir atrasite tenai tą karalaite, kurios stovylą karalaitis įsi- 
mylėjo. Tačiau ta karalaitė yra vienintelė duktė, jos tėvas, 
tos žemės karalius, ją labai saugo, — ji savo amžiuje dar 
nėra vyriškio mačiusi. Aš papasakosiu, kaip judu galėsite 
prie jos prieiti. Kai tu būsi mieste, nusipirk mešką, papjauk 
ją, nulupk kailį ir duok auksakaliui, kad jis tos meškos 
kailį puikiai paauksuotų. Tada liepk tu karalaičiui lįsti į ta 
meškos kailį ir veskis tą meškelę į karaliaus dvarą, — su ta 
meškele galėsite prieiti prie karalaitės. 

Tada tarnas ramiai užmigo. Ryto metą atsikėlė, pavalgė 
pusrytį, pasakė sudiev nematomam namų šeiminikui ir išjo- 
jo. Kai nukeliavo prie to kalno, nulipo abu nuo arklių ir 
tarnas sako: 

— Matai, mano šviesiausias karalaiti, vistiek mudu pra- 
puolėva. 

Tai matydamas karalaitis apsikabino tarną ir pradėjo 
verkti. Tarnas tada sako: 

— Mano mielas pone, neverk, kibkiva į tą akmenį, rasi čia 
mudu pagalbą gausiva. 

Kibo abu vienu kartu į tą akmenį, bet negalėjo jo nei 
pajudinti. Kibo antrą kartą — truputį pakėlė, kai kibo tretį 
kartą — atvertė akmenį ir atrado ten puikų karališką kardą. 
Tarnas pačiupo kardą, kirto į kalną, kalnas persiskyrė 
pusiau. Tai matydamas karalaitis lingavo savo galvą ir sakė: 

— Ką aš būčiau daręs tada, jei savo mylimo tarno nebū- 
čiau turėjęs. į 

Kai perjojus per kalną karalaitis atsisuko pasižiūrėti, jis 

nei matyt nepamatė, kaip nutiko, kad kalnas vėl buvo užsi- 
daręs. Taip karalaitis ir galvoja pats sau: perjoti tai per- 
jojom, bet kaip reikės sugrįžti? Tačiau jis nieko nesakė. 
Pajoję ketvirtį mylios, atrado jie -didelę upę. Tarnas tarė: 

— Ką dabar darysiva? 

Karalaitis vėl pradėjo verkti. Tarnas sako: 

— Neverk, mano mielas poneli, aš dar manau, kad mud- 
viem Dievas pagelbės. 

Taip tarnas nušoko nuo arklio, kibo už akmens, atrado 
rūtas, įmetė tas rūtas į vandenį ir atsirado vario tiltas. Tada 
juodu dailiai perjojo. Tarnas atsisukes surinko rūtas, suvy- 
niojo į baltą kuskelę ir įkišo į kišene. Kai karalaitis atsi- 
sukęs pasižiūrėjo, jau vario tilto nebebuvo, ir jis sako: 

— Mieliausias tarne, Dievas mudviem dabar pagelbėjo, bet 
kaip reikės sugrįžti? 

— Kaip atėjom, taip ir pareisim, — atsakė tarnas. 

Nujojo jiedu į miestą ir apsistojo prie vieno šinkoriaus. 
Karalaitis pradėjo teirautis, ar negyvena tame mieste koks 
karalius. Tarnas, kad ir viską žinodamas, savo karalaičiui 
nieko nesakė. Jis nupirko mešką, užmušė ją ir nulupo kailį. 
Karalaitis visa tai matydamas sako: 

— Kas dabar iš to bus, ką tu nori su ta meška daryti? 

Tarnas atsakė: 

— Aš manau savo jauną karalių į tą meškos kailį įkišti. 

— Tu to negali daryti, — sako jam karalaitis. 

Tarnas į tai atsakė: 

— Juk tu prisiekiai manęs klausyti ir viską taip daryti, 
kaip aš tau liepsiu. 

Karalaitis nieko nebesakydamas įėjo į vidų, o tarnas 
nunešė meškos kailį pas auksakalį ir liepė kiekvieną meškos 
plauką vis kitaip nuauksintii Auksakalis puikiai ištaisė 
meškos kailį, jis visas blizgėjo, ir atnešė tą kailį į jų butą. 
Gaves meškeną tarnas apsidžiaugė ir sako: 

— Šviesiausias karalaiti, tu turi lįsti į ta meškeną ir eiti 
su Manimi drauge. 

Taip tarnas ir nusivedė tą mešką į karaliaus dvarą, ir 
šokdina tą savo meškelę po karaliaus langais. Pamates tokį 
diviną Žvėri, karalius išbėgo pažiūrėti. Jam visa tai labai 

patiko, tada jis ir sako meškininkui: 

— Žmogau, ar negalėtumei tu man tą meškelę parduoti? 

Šis atsakė: 

— Ne, pone, parduoti negaliu, — aš iš to duoną valgau. 

Karalius tada sako: ? 

— Na, gerai, tu gali pats būti prie manęs ir tą mešką 
laikyti. 

Tada meškininkas atsakė: 

— Šviesiausias karaliau, taip tai aš galiu sutikti. 

Ir pasiliko jis su savo meška karaliaus dvare. O karaliaus 
duktė buvo stikliniam bute uždaryta. Tas meškininkas ir 
vieną, ir antrą dieną šokdina ant kiemo tą savo meškele. Kai 
jauna karalaitė pamatė tokią puikią meškele, pradėjo ji 
prašyti savo tėvo ir motinos, kad atvestų pas ją tą žvėrele. 
Tėvai ir leido. Pririšo tą mešką su lenciūgu prie sienos kara- 
laitės kambary, o meškininkas išėjo į miestą, nusipirko vyno 
ir tokių žolių, kurių išgėręs žmogus tuojau užmiega. Kara- 
laitė žaidė su meška iki vakaro, jai labai patiko, ir prašo 
tėvo, kad paliktų mešką ir per naktį jos kambary. Tėvas 
leido. Nakties metu meška staiga prakalbėjo: 

— Šviesiausia karalaite, leisk man mano sermėgą nusivilkti. 

Karalaitė leido. Taip išlindęs iš meškenos stojosi prieš ją 
jaunas puikus karalaitis. Tada juodu ir. pradėjo dailiai šne- 
kėtis. Meškininkas irgi įsiprašė į vidų prie savo meškos. Taip 
jie visi trys šnekėjosi ir gėrė vyną. Pagaliau tarnas sako: 

— Dėkui, karalaite, už tavo skanų vyną, bet aš prašau, 
paragauk tu ir mūsų vyno. Jis įpylė į taurę vyno su tomis 
žolėmis. Karalaitė išgėrė, — tuojau ir užmigo. Juodu suvy- 
niojo tą karalaite į baltą drobule, įkišo į maišą ir išėjo maišu 
nešini iš karaliaus dvaro. 

Tuoj naktį pasibalnojo arklius ir išjojo. Ir nujojo ligi to 
didelio vandens. Tarnas viską taip padarė, kaip ir pirmą 
sykį, paskum tą pat padarė su kalnu ir atjojo į tą patį dvarą 
nakvynėn. Jie manė, kad visos nelaimės bus jau praėję. 
Įeidami į dvarą pasakė: Dieve, padėk! Jiems to dvaro šei- 
mininkas atsiliepė: 

— Dėkui! Ar jau pargrįžtat su viskuo? Aš jūsų jau seniai 
laukiu. 

Kaip pirmą sykį, taip ir dabar, arkliai buvo pašerti, vaka- 
rienė padėta ant stalo, tik reikėjo sėsti ir valgyti. Bet nelaimė 
— karalaitė labai giliai miegojo. Namų šeimininkas sako: 

— Ką jūs padarėt? Jūs turit nelaimę — per daug davėt 
žolių, ji mirštamai užmigo ir jau daugiau neatsibus. 

Tai girdėdamas karalaitis puolė ant žemės ir pradėjo tretį 
kartą dideliai graudžiai verkti. Namų šeimininkas atsakė: 

— Prieteliau, neverk, aš tau pagelbėsiu. Eik šen į mano 
kamarėle, paimk ten butelkėle su mano žolėmis ir duok 
karalaitei pauostyti. . 

Karalaitis greit pašoko nuo žemės, įbėgo į kamarėlę, išsine- 
šė žolių butelkėle ir davė karalaitei pauostyti. Taip ši ir 
atsibudo. Karalaitis džiaugėsi, bet karalaitė nuliūdo ir sako: 

— Sakykit man, kur aš dabar esu, kur paliko mano tėviškė? 

Karalaitis ją apsikabines pabučiavo ir sako: 

— Mylimiausia karalaite, tokią tėviškę gausi ir kitą. 

Ji daugiau nieko nesakė ir žiūrėjo, koks bus galas. Svečiai 
pavalgė vakarienės ir nuėjo gulti. Jaunasis karalaitis su savo 
jauna pačia buvo labai nuvargę ir saldžiai miegojo, bet tarnas 
negalėjo užmigti ir kalbėjo pats sau: 

— Kaip mes dabar namo parkeliausim? 

Namų šeimininkas, matydamas svetį nemiegant, sako: 

— Dėl ko tu nemiegi? 

— Kur aš miegosiu, poneli, — sako tarnas, — aš nežinau, 
kaip mes namo parkeliausim. | 

Namų šeimininkas sako: 

— Kolei parkeliausite, daug vargų matysite. 

Tarnas sako:: 

— Dėkui tau už pirmus pamokinimus, būk toks geras, ir 
dabar mane pamokyk, kaip aš galėsiu savo karalaitį su jauna 
marčia namo pargabenti. 

Namų šeimininkas atsakė: 

— Jei manęs klausysi, viską laimėsi. 

Taip ir pradėjo tų namų šeimininkas viską dailiai pasakoti. 

— Tavo karalaičio pamotė yra didelė burtininkė, ji jau 
seniai laukia jūsų parkeliaujant. Kai jūs rytoj rytą iš čia 
išeisite, atsiųs jums karalienė tris juodus arklius, visus pa- 
balnotus, ir karalienės tarnas sakys: imkit ir šėskit ant naujų 

arklių, mūsų karalienė jaunam karaliui dovanų atsiuntė, 
būkite tokie geri priimti. Karalaitis norės priimti, bet tu 
neimk ir pasiųsk arklius atgal į namus. Vėl galą pakeliavus 
atsiųs karalienė puikų vežimą ir maldaus, kad jūs visi susėdę 
dailiai parvažiuotumėt. Karalaitis labai norės su savo jauna 
pažia į tą vežimą sėsti, bet tu neleisk ir sakyk: šviesiausias 
karalaiti, ar atsimeni, kad tu esi prisiekęs manęs klausyti? 
Ir pavaryk tą karietą šalin. Parkeliavus namo, karalienė at- 
neš tris puikias taures ir pripylusi vyno ragins jus gerti. Tu 
imk ir apmainyk tuos krištolo stiklus: karalaitės stiklą tu 
pats išgerk, karalaičio stiklą atiduok karalaitei, o savo stiklą 
karalaičiui. Taip ta burtininkė karalienė nieko negalės jums 
padaryti. Toliau, jauniesiems į jungtuves važiuojant, kara- 
lienė pasiūdins trejus labai puikius marškinius ir pirmiausia 
duos karalaitei. Tu .juos atimk ir pats apsivilk, karalaičio 
marškinius atiduok karalaitei, o savo marškinius atiduok 
jaunajam karalaičiui. Taip ta burtininkė negalės nieko blogo 
padaryti. Tačiau čia taves laukia mirtis. Po jungtuvių vi- 
siems svečiams pietus bevalgant, burtininkė tave sužavės. 
Bet tu paprašyk savo karalaičio, kad jis už tavo jam pada- 
rytą gerą tave patį gelbėtų. Po devynių mėnesių jaunoji pora 
turės kūdikį, jis bus berniukas. Tegu karalaitis, savo žmonai 
nieko nesakydamas, tik gimusį papjauna ir jo krauju ap- 
šlaksto, taip galės tave išgydyti. 

Tai dabar ir buvo viskas. Namų šeimininkas nuėjo gulti, 
tarnas irgi užmigo. 

Ryto metą visi sveiki atsikėlė, pusrytį pavalgė ir sudiėv 
pasake iškeliavo savo keliais. Kaip namų šeimininkas sakė, 
taip viskas ir nusidavė. Pirmiausia atsiuntė karalienė tris 
puikius juodus žirgus, visus pabalnotus. Taip karalaitis 
tuojau ir norėjo sėsti, bet tarnas nepavelijo ir parleido 
tuščius arklius namo. Galą nukeliavus, atvažiavo puiki 
karieta su šešiais juodais žirgais. Karalaitis labai norėjo 
važiuotas namo parvažiuoti, bet tarnas sušuko: 

— Ar tu nebeatsimeni, kad prisiekei manęs klausyti? 

Jaunas karalius, prisimindamas visus savo kelionės vargus, 
tuojau paklausė tarno ir paleido tuščią karietą atgal. Kara- 
lienė tai pamačiusi dideliai supyko. Tuo tarpu šie trys 

parkeliavo į karaliaus dvarą: tarnas ėjo pėsčias, o karalaitis 
su karalaite raiti parjojo. Taip senoji karalienė tuojau pri- 
pylė tris taures vyno jaunajai karalienei pasveikinti. Tarnas 
staiga pagriebė jaunosios karalienės taurę su vynu ir išgėrė, 
savąją taurę davė jaunajam karaliui išgerti, o karaliaus 
taurę padavė karalienei. Tada senė ragana, nieko nelaimė- 
jusi, nubėgo prie karaliaus ir sako: 

— Šviesiausias karaliau, tavo sūnus su ta savo jauna 
marčia mums didelę nelaime užtrauks, ji mano žodžių ne- 
klauso. 

Karalius atsakė: 

— Jei neklausys, aš ją atiduosiu arkliais suplėšyti. 

Ant rytojaus buvo jungtuvių diena. Senoji karalienė pa- 
ruošė trejus marškinius, puikiai aukso raidėmis išsiūtus, ir 
pirmiausia padavė jaunajai karalienei. Tarnas greit pagriebė 
tuos marškinius ir pats juos apsivilko, jaunajai karalienei 
padavė karaliaus marškinius, o jaunajam karaliui padavė 
savuosius. Taip ir važiavo visi į bažnyčią, o paskum sugrįžo 
namo ir nieko blogo neatsitiko. 

Senė ragana nuėjo priė karaliaus ir sako: 

— Aš seniai sakau, tavo sūnus užtrauks mūsų žemei didelę 
nelaimę. 

Tėvas atsakė: 

— Gerai, jau gerai, juodu vistiek mano vietoj nekaraliaus, 
po vestuvių aš ją duosiu arkliais suplėšyti. 

Taip buvo jau antrą sykį karaliaus nuteista. Dabar tas 
tarnas įėjo į jaunavedžių kambarėlį ir sako: 

— Iki šiol aš judu gelbėjau, šiandie jau man reikės mirti, 
dabar judu mane gelbėkite. 

— O kaipgi mudu tave galėsim išgelbėti? 

— Jei Dievas jums duos pirmą kūdikį mergaite, tai ne- 
galėsite manęs beišgelbėti, o jei berniuką, tai galėsite, tik 
reikės savo sūnelį papjauti ir jo krauju mane sutepti, tada 
aš ir vėl būsiu sveikas. 

Jiedu abu pasižadėjo jį gelbėti ir visi ėjo pietų valgyti. 
Svečiams pietus bevalgant, tarnas ir pradėjo viską pasakoti, 
kaip jiems kelyje nusidavė. Kai papasakojo apie senės kara- 
lienės atsiųstus užkerėtus juodus žirgus, tarnas tarė: 

— Jei tas yra teisybė, kad aš pavirstau ligi kelių į akmenį. 

Ir jis pavirto ligi kelių į akmenį. Tada pasakojo toliau ir 
kai papasakojo apie užkerėtą karietą, tarė: 

— Jei tas yra teisybė, kad aš pavirstau ligi pusės į akmenį. 

Ir jis pavirto ligi pusės liemens į akmenį. Jis pasakojo 
toliau, papasakojo apie užkerėtas taures vyno ir marškinius, 
ir kai jau papasakojo visą nusidavimą, kas jam su jaunųjų 
pora nutiko, tada tarė: 

— Jeigu visa tai yra teisybė, kad aš visas pavirsčiau į 
akmenį. 

Ir jis visas pavirto į akmenį. Jaunasis karalius ir jaunoji 
karalienė, visa tai matydami ir viską žinodami, pradėjo 
verkti. Senasis karalius irgi girdėjo tarno kalbą ir jam pati- 
kėjo. Jis tada tarė: 

— Gerai, gavau žinoti, kad ta mano antroji pati yra didelė 
burtininkė. 

Ir senasis karalius atsistojes tarė visiems girdint: 

— Aš per mano pačios melagystę du kartų norėjau savo 
jaunamartę duoti arkliais suplėšyti, bet dabar jūs, mieli 
ponai, išspręskite tą bylą: ką aš turiu daryti? 

Visi atsakė: 

— Geriau duok savo pačią arkliais sutraukyti, nekaip savo 
jauną ir teisingą marčią. 

Pietus pavalgius pavadino budelius ir atvedė tuos pačius 
juoduosius žirgus, kurie senę karalienę-raganą pūkš pūkš ir 
suplėšė į keturias dalis, o kaulus ant laužo sudegino. Taip 
ir paliko jaunasis karalius su savo jauna marčia, kaip tėvo 
įpėdinis. 

Po devynių mėnesių Dievas davė jiem puikų sūnelį. Tėvas 
tarė: 

— Mylima draugele, tą kūdikį mes turime pjauti ir jo 
krauju tą akmenį apmazgoti. 

Jauna karaliene labai graudžiai apsiverkė, bet nieko vyrui 
sakyti nedrįso. Tėvas paėmė peilį, papjovė kūdikį ir apmaz- 
gojo tą akmenį su vaiko krauju. Ir tas akmuo vėl pavirto į 
žmogų. Jauna karalienė, pamačiusi vėl gyvą jų. ištikimą 
tarną, ėmė džiaugtis, bet savo kūdikio vis dar labai gailėjosi. 
Ji nuėjo prie lopšio, norėdama savo kūdikio kūnelį gražiai 

palaidoti ir kaip ji apsidžiaugė, atradusi lopšyje sveiką ir 
linksmą vaikelį. Visam dvare pasidarė didelis džiaugsmas: 
džiaugėsi jaunieji karaliai ir jų ištikimas tarnas, džiaugėsi 
visi dvariškiai, džiaugėsi ir senasis karalius. 


9. SEPTYNI BROLIAI IR VANDENS 
KARALAITĖ 


Kitą kartą gyveno vienas ūkininkas, jis turėjo septynis 
sūnus, o visų mažiausias buvo vardu Jonas. Tas ūkininkas 
viename pajūryje turėjo didelę lanką, čia jis prišienaudavo 
labai puikaus šieno. Kai tie septyni broliai suaugo į puikius 
vyrus, tai šienapjūtės metu tėvas liepė jiems tą lanką, kuri 
gale lauko pajūry talkšojo, nušienauti. Sūnūs tuoj nuėję 
išpjovė tą lanką, visą šieną sugrėbė ir sukrovė į kūgius. Tada 
visi parėjo namo prie savo tėvo. Tėvas klausė: 

— Mano mieli sūneliai, ar jau atlikot tą darbą? 

Sūnūs atsakė: 

— Mielas tėveli, viską gražiai padarėm, rytoj galėsime 
važiuoti su vežimais ir parsivešime visą šieną. 

Ryto metą sūnūs susitaisė vežimus ir išvažiavo šieno 
parvežti. Kai nuvažiavo į savo lanką, žiūri šen, žiūri ten — 
niekur nei šapelio šieno neberanda. Tada sūnūs labai nusi- 
minė ir parvažiavo tušti namo. 

— Ei, mūsų mielas tėveli, kur bedingsim, šieno nei šienuo- 
lės nebėr. 

Tėvas kibo sau už žilų plaukų ir -sako: 

— Nagi, kūdikiai mano, juk jūs visai kvailai padarėt. 
Reikėjo jums vyriausiąjį sūnų palikti ten pernakt gulėti, tai 
būtų vagis nepavogęs. 

Kitais metais, kai sūnūs lanką išpjovė ir sukrovė šieną į 
kūgius, šeši broliai pakilo namo, o septintasis, visų vyriausias 
pasiliko savo lankoj prie šieno gulėti. Kai sūnūs parėjo namo, 
tėvas juos pamates klausė: 

— Sūneliai mano, ar jau atlikot darbą? 

Sūnūs atsakė: 

— Viską puikiausiai padarėm. 

— O kame liko mano.-septintas sūnus? 

— Mūsų mielas tėveli, juk tu pernai buvai mums sakęs, 
kad šieną nupjovus vienas turi pasilikti sergėti, — mes dabar 
taip ir padarėm. 

— Gerai, mano vaikeliai, — atsakė tėvas, — taip ir reikėjo 
padaryti. 

Ryto metą pasikinkė arklius ir išvažiavo šieno parvežti. 
Dar nenuvažiavo nei į pusę kelio, ir susitinka savo vyriausią 
brolį — eina verkdamas ir ašaras šluostydamas. Dar iš tolo 
pradėjo šaukti: 

— Broleliai, kur bevažiuojat, juk jau mūsų šienelio nebėr. 

— Na, na, — atsakė broliai, — kurgi tu dėjai tą šieną, juk 
tu ten sergėjai? 

— Mylimi broleliai, buvau galvą ant kupsto prisiglaudęs 
ir užsnūdau. Atsibunduų — mano šieno nebėr. . 

Taip jie visi sugrįžo namo prie savo tėvo. Tėvas klausia: 

— Nagi, vaikai, ar ir šįmet taip kvailai išėjo, kaip pernai? 

Vyriausias sūnus, prieš tėvą kepurę nusiėmės, verkdamas 
apsakė savo nelaime. Tėvas išklausęs tarė: 

— Kad tu nelaimas buvai, kitąmet antras sūnus turės eiti 
sergėti. 

Atėjo kiti metai, antras sūnus ėjo to šieno sergėti, bet ir 
jam tokia pat nelaimė atsitiko, kaip ir pirmajam. Trečiais 
metais ėjo tretysis sūnus, jį irgi tokia pat nelaimė ištiko. 
Taip ėjo per šešis Metus visi šeši DEoBĖ: šieno sergėti ir visi 
tiek pat laimės teturėjo. 

Septintais metais vėl visi broliai išėjo lankos pjauti. Kai 
jau šieną nupjovė ir sukrovė į kūgius, tai šeši broliai parėjo 
namo, o septintasis, pats mažiausias, pasiliko šieno sergėti. 
Nueidami broliai jam sako: 

— Joneli, Joneli, užsidabok gerai, kad ir tau taip nenusi- 
duotų, kaip mums nusidavė. 

Taip šeši broliai pakilo namo, o Jonas, į miegą nežiūrė- 
damas, pasidarė iš širvetų tokią būdelę, ten įlindęs galvą pro 
skylę iškišo ir daboja savo šienelį, ir galvoja sau: na, kasgi 
čia nusiduos? Pasižiūri jis į jūrą ir mato — iškilsta iš jūros 
vidurio ralingas (didžiulės bangos). Išsigandes puolė jis į 
šieno kūgį ir įsikasė į šieną. Taip jis ir mato: iškilsta iš 

jūros vidurio didelė kumelė ir ateina septyniais kumeliais 
vedina. Visi tie septyni kumeliai pabalnoti, puikiomis ka- 
manomis pamauti, balnai ir kilpos iš sidabro, kojos deimanto 
patkavomis pasegtos. Taip Jonelis ir daboja, kas čia bus, — 
bene tie patys arkliai per šešis metus mūsų šienelį ėdė. Taip 
jam besistebint ir ateina ta kumelė su septyniais kumeliais 
prie to kūgio, kur Jonelis į šieną įsikasęs gulėjo. Kai ta 
kumelė priėjo prie jo kūgio, Jonas kapt ir nutvėrė ją už 
atklapų, ir nebepaleidžia. Tada kumelė pradėjo šaukti žmo- 
gaus balsu: 

— Joneli, Joneli, paleisk tu mane! 

— Kur aš tave paleisiu, — atsakė Jonas, — rasi, tu esi ta 
pati, kuri mūsų šienelį per šešis metus susprogo? 

Dabar Jonas ir vedasi tą kumelę namo prie savo tėvo ir 
brolių. Tačiau kumelė labai nenorėjo eiti ir vėl prakalbėjo: 

— Joneli, aš tau atiduosiu mano septynis sūnus, puikius 
žirgus, tik tu mane pačią paleisk. 

Tada Jonelis atsakė: 

— Įduok visų savo kumelių atklapus man į ranką, tai aš 
tave paleisiu. 

Taip kumelė ir įdavė visus savo kumelius Joneliui į ranką. 
Tada jis paleido kumelę, kuri, didelės baimės apimta, puolė 
į jūrų gilumą, tik vanduo persiskleidė į visas puses. 

Kai vasaros metu trumpa naktis, tai netrukus pradėjo ir 
aušti. Jonelis, septynis žirgus pasiėmes, džiaugdamasis parėjo 
į tėvo namus. Ir kokie tai buvo žirgai: visi pabalnoti, auksi- 
nėmis kamanomis pamauti, deimanto patkavomis pasegti. 
Tėvas jį pamatęs pradėjo juokdamasis šaukti: 

— Joneli, bene tu tiktai tuos vagis sugavai, kurie per šešis 
metus mūsų šienelį vogė? 

— Tiesa, mielas tėveli, tie patys ir yra, 

Tėvas pasišaukė laukan visus šešis vyresniuosius sūnus ir 
sako jiems: 

— Mieli mano sūnūs, iš jūsų neturiu nei kokio džiaugsmo, 
jūs per šešis metus visą Mano šieną pramiegojot, bet mano 
mažasis sūnus, jis tai išsergėjo. 

— Broliai, džiaukimės, kad nors mūsų mažasis šieną išser- 
gėjo, dabar važiuosim parsivežti. 

Taip jie ir parsivežė visą šieną. Kadangi broliai ant jo 
neužpyko ir jam nepavydėjo tokio pasisekimo, tai Jonas 
kiekvienam savo broliui davė po puikų žirgą. 

Kai jie tuos žirgus gerai įšėrė, tada Jonas ir sako: 

— Broleliai, mes kiekvienas turim duoti savo žirgeliui 
vardą ir pavadinkime juos savo vardais: aš esu Jonas, tai 
ir mano žirgas tebūnie Jonas vardu, tu esi Mikas, tai ir savo 
žirgelį Miku pavadink, o tu esi Jokūbas, tai ir tavo žirgelis 
tebūnie Jokūbas... 

Taip jie visi savo žirgeliams davė vardus ir juos labai 
mylėjo. 


Mažasis Jonas nuėjo pas savo tėvą ir sako: 

— Mielas mano tėveli, mes esam septyni broliai ir visi 
tebesėdim namie, nieko gero nemokam, nieko neišmanom, 
kas pasauly dedasi. Juk tu žinai, kad kiekvienam mūsų 
turėsi dalį duoti, tavo ūkis neišneš. Geriau dabar mes visi 
septyni vaikai josim į pasaulį paklajoti. 

Tėvas atsakė: 

— Gerai, vaikai, jokit. 

Tada Jonas liepė savo broliams pasibalnoti žirgus, visi 
apsirengė dailiais drabužiais, pasakė savo tėvui sudiev ir 
išjojo į platų pasaulį. 

Jie jojo jojo, ir įjojo į didelę girią. Atėjo jau vakaras ir 
jie šnekasi tarp savęs: 

— Kur mes dabar bedingsim? 

Vyriausias brolis sako mažiausiam: 

— Tų esi vertas primušti, kad tu mus į tokią nelaimę 
įvedei. 

Jiems besibarant ir užpuolė juos dvylika žmogžudžių, 
norėjo juos išžudyti ir žirgus sau pasiimti. Jonelis nušoko 
nuo savo žirgo, apsikabino jį už kaklo ir pradėjo verkti: 

— Žirgeli mano, Joneli mano, ką dabar darysime — 
žmogžudžiai mane ir mano brolius užmuš ir visus mūsų 
žirgelius atims. 

Jono žirgelis atsakė: 

— Kibk tu į mano uodegą, ištrauk vieną ašutą ir šok vėl 

ant balno — mano ašutas pavirs į kardą ir tu iškaposi visus 
galvažudžius. 

Taip Jonas išrovė iš savo žirgo uodegos ašutą, plikt ir 
užšoko ant savo žirgo — ir pavirto iš ašuto puikus karališkas 
kardas. Tada Jonas puolė tuos dvylika galvažudžių ir nuka- 
pojo visai dvylikai galvas. Tada broliai sakė: 

— Dėkui tau, mylimas broleli, kad tu mus išgelbėjai iš tos 
nelaimės, į kurią buvai pats įvedęs. 


Tada visi broliai nujojo toliau į girios gilumą. Ten jie 
prijojo vieną puikų namą. Jau buvo vakaras, tai jie suėjo į 
vidų ir prašėsi į nakvynę. Jie nieko daugiau tame name 
nerado, kaip tik vieną seną bobą ir septynias puikias jaunas 
mergaites. Taip jie čia ir įsiprašė į nakvyne. Kai jie visi 
suėjo į vidų, Jono broliai, pamatę tokias puikias mergaites, 
tuojau pradėjo jas sveikinti, kalbinti ir bučiuoti. Jonui tas 
nelabai patiko, jis nuėjo į tvartą ir klausia savo žirgelį: 

— Mano mielas žirgeli, mano Joneli, ką aš dabar darysiu, 
kai mano broliai, vos tik mergas pamatė, tuojau ir vesti 
nori, o aš manau, kad mes geriau galėtumėm prie kokio 
karaliaus už kareivius stoti. 

Tada žirgelis atsakė Jonui (jo broliai nežinojo, kad Jono 
žirgelis kalbėti moka): Ž 

— Joneli, jums čia dabar didelė nelaimė gresia. 

— O kokią gi, meldžiamasis? 

— Ar tu žinai, mano mielas Joneli, kur tu dabar esi? Čia 
tame name gyvena Kaulo Boba, ji yra didelė burtininkė, ir 
tos mergaitės tai jos dukterys. Gerai, gerai, tegul tavo bro- 
liai sau mylisi, kiek jiems patinka. 

-Kai žirgas taip kalbėjo, Jonas apsikabino jo kaklą ir verkė. 

— Žirgeli mano, žirgeli mano mielas, sakyk man teisybę, 
kaip aš galėčiau iš tos nelaimės išsisukti? 

Tada žirgas tarė Jonui: , 

— Naktį, kai jau bus vienuolikta valanda, ta burtininkė 
lieps jums eiti gulti. Ir bus pataisyta tokia didelė lova, kad 
jūs visi septyni broliai galėsit sugulti. Į antrą lovą ta Kaulo 
Boba suguldys savo septynias dukteris. Jums duos apsikloti 

raudoną antklodę, o savo dukterims — žalią. Kai jūs atsi- 
gulsite, tai ta burtininkė pasidės trobos gale ant lango tokį 
puodelį. Kai ji eina gulti, tai ji išvemia į tą puodelį savo 
jėgą ir eina miegoti visai bejėgė. Daugiau ji turi tokį kardą, 
kurio ir visų dikčiausias vyras negali abiem rankom pakelti. 
Kai jūs užmigsite, tai ji paims tą savo kardą ir jums visiems 
nukapos galvas. Bet aš tau sakau, Jonai, tu pildyk mano 
žodį: kai tos jos septynios dukterys sumigs, tai tu apmainyk 
antklodes, — su raudonąja apdenk burtininkės dukteris, o 
patsai save ir brolius apdenk su žaliąja. 

Taip Jonas viską ir padarė. Vidurnaktį atsibudo Kaulo 
Boba iš miego, puolė prie puodelio ir išgėrė savo jėgą, tada 
pasigriebė kardą ir įpuolė į tą triobą, kur broliai ir jos 
dukterys miegojo. Pamačiusi raudoną antklode, kaip kirto 
ir nukirto visas savo septynias dukteris. Vėl išvėmė į puode- 
lį savo jėgą, atsigulė į lovą, o kardą pakabino į gembe. Jonas, 
viską gerai žinodamas, palengva priėjo prie puodelio, išgėrė 
visą burtininkės jėgą, pažadino savo brolius ir sako: 

— Broliai, kelkit, į didelę nelaimę įkritom! Ta nelaboji 
burtininkė nukirto visas savo septynias dukteris, paskum ir 
mus nukirs. Bėkim, kiek tiktai mes galim! 

Taip jie visi palengva burtininkei bemiegant ir išėjo iš 
triobos. Nuėjo į tvartą prie savo žirgų ir pradėjo balnoti. Jo- 
nas apsikabino savo žirgelio kaklą ir sako: 

— Žirgeli mano, žirgeli mano mielas, sakyk man, kur mes 
benubėgsim? Dabar nakties laikas, kur mes vietą gausim? 

Žirgelis atsakė: 

— Dabar mažas vargas, turi kardą, šok ant balno ir jok 
pirma savo brolių, — aš tau kelią parodysiu. 

Taip jie išsivedė savo žirgus ir išjojo, o Jonas jojo pirma. 
Jojo jojo, nujojo kokį ketvirtį mylios nuo Kaulo Bobos namų, 
ir prijojo didelį vandenį, — niekur dingti jie negali, o Jonas 
tuo tarpu pamatė, kad atsigena Kaulo Boba, savo didžiuoju 
kardu nešina. Jonas nušoko nuo žirgo, apsikabino jo kaklą ir 
verkia: 

— Žirgeli mano, žirgeli mano mielas, ką dabar darysime, 
— ta nedoroji burtininkė mus arba nuskandins, arba galvas 
nukapos. 

Žirgelis atsakė: 

— Imk tu savo kardą nuo pečių ir kirsk į tą vandenį. 

Tada Jonas spyrė į kilpą, sėdo ant žirgo ir kirto savo 
kardu į vandenį: kai jis kirto, vanduo persiskyrė pusiau. 
Taip visi septyni broliai viens po kito ir perjojo per tą van- 
denį. Kai jau jie baigė joti per tą vandenį, tai ir pripuolė 
burtininkė su savo didžiuoju kardu, tačiau per vėlai — 
vanduo jau buvo vėl susiliejes ir ji perplaukti negalėjo. Ji 
tik iš tolo šaukė: 

— Jonai, Jonai nelaimingasis, ką tu padarei — mama 
nukirsdino savo septynias dukteris. Tačiau tu dar įkliūsi į 
mano nagus. 

Tada Kaulo Boba nieko nepešus kardu nešina ir parstyrino 
namo. 

Mūsų septyni broliai nujojo į vieną didelį miestą. Jie 
apsistojo vienoje karčiamoje, nusibalnojo ir pasišėrė arklius. 
Jonas, šerdanas savo žirgelį, kitiems broliams negirdint, sako: 

— Mano mielas žirgeli, ką aš dabar darysiu? 

Žirgas atsakė: 

— Dabar tau maža bėda, kad tik didesnė neprispėtu. Šiame 
mieste gyvena senas karalius, jis neturi nei pačios, nei vaikų 
ir labai myli jaunus vyrus. Kardą turi, broliams nieko 
nesakęs eik prie karaliaus ir sakyk: Šviesiausias karaliau, 
mes esam į pasaulį iškeliavę septyni broliai, norim gauti 
vietas, ar negalėtumei mūsų į kareivius priimti? 

Jonas viską taip ir padarė: nuėjo prie karaliaus, toks jaunas 
vyras karaliui labai patiko ir liepė jam atsivesti savo brolius. 
Kai jis su savo broliais nuėjo prie karaliaus, tai karalius, 
pamatęs tokius puikius jaunus vyrus, patenkintas prasijuvkė 
ir sako visų mažiausiajam Jonui: 

— "Tu esi visų labiausiai panašus į kareivį, tu turi kardą, 
tai tu galėsi būti savo brolių vyresniuoju. Kai tu juos mo- 
kysi, tai tavo broliai turės taves klausyti. 

Taip karalius ir priėmė juos visus į kareivius. Davė jis 
jiems puikius drabužius, kardus ir šautuvus, žirgus tai kiek- 
vienas savo turėjo. Kai Jonas su broliais darė pratimus su 

savo žirgais, tai kiti vyresnieji majorai ir pulkininkai, 
žiūrėjo ir stebėjosi, net ir pats karalius sykį pasižiūrėjo, 
karaliui labai patiko ir jis pasidžiaugė. | 

Vieną kartą šis karalius kariavo su kitu karaliumi. Išleido 
vieną generolą, tas mūšį pralošė. Po to išleido kitą generolą 
— ir tas prakišo. Tada karalius sako Jonui: 

— Jonai, imk savo septynis brolius ir puikiausius mano 
paties kareivius, ir stok pats į pirmąją ugnį, rasi tau Dievas 
suteiks palaimą. 

Taip Jonas ir išjojo į karą. Tuoj stojo su savo broliais ir 
visa armija į ugnį. Iš pirmo karto kaip tik paleido ugnį, tai 
priešininkas ir pradėjo bėgti, Jonas jį nugalėjo. Tada Jonas 
džiaugdamasis pargrįžo namo su savo broliais ir visa armija. 
Karalius už tokį laimėjimą pakėlė Joną į vyresniuosius. 


* 


Jonas, gaves aukštą vietą ir didelę valdžią, tuoj pradėjo 
varžyti savo brolius: vienam uždrožė per nugarą, kitam visą 
dieną valgyti nedavė. Broliai iš apmaudo nutarė kerštauti ir 
įkliudyti savo brolį viršininką: Jie nuėjo prie karaliaus ir 
pradėjo meluoti: 

— Šviesiausias karaliau, mūsų Jonas turi tokią plunksną, 
kad ji pati rašo. 

Karalius pasivadino Joną ir sako: 

— Mano mielas vaike, aš girdėjau, kad tu turi tokią 
plunksną, kuri pati rašo. Juk tu pats matai, trobos gale rašo 
dvylika raštininkų ir tai jie negali visko spėti surašyti, o 
kad aš tokią plunksną turėčiau, man būtų labai gerai. 

Jonas atsakė: 

— Šviesiausias karaliau, tokios plunksnos aš neturiu, tikrai 
neturiu. 

— Nesigink, aš žinau, kad tu turi, — jei tu man jos ne- 
pristatysi, bus tau mirtis. 

Tada Jonas nuėjo prie savo žirgelio, apsikabino jo kaklą ir 
sako: 

— Žirgeli, žirgeli mano mielas, ką aš dabar darysiu — 
karalius reikalauja iš manęs tokios plunksnos, kuri pati rašo, 
o aš jos neturiu. 


— Žinau, jau žinau — tavo broliai karaliui primelavo, jie 
nori tavimi nusikratyti, užtat tau ir užtraukė tokią nelaimę. 
Sėsk ant manes ir jok į tą pačią vietą, kur tu su savo bro- 
liais per vandenį perjojai. 

Atjojes prie to vandens, Jonas nusėdo nuo žirgo ir kalbasi 
su juo: 

— Ką dabar aš darysiu, kur tą plunksną rasiu? 

Žirgelis atsakė: 

— Imk savo kardą, kirsk į tą vandenį ir jok prie tos Kaulo 
Bobos, kuri tave su broliais nukirsti norėjo. 

Jis perjojo per tą vandenį, nusėdo nuo žirgo ir žirgelis jam 
sako: 

— Ta Kaulo Boba turi tokią plunksną, kokios karalius 
nori. Ji tą plunksną laiko trobos gale vienoje geležinėje 
spintelėje, kurios niekas negali atidaryti. Kai tu ten nueisi, 
tai tu stenkis tada į vidų įeiti, kai ta burtininkė vėl savo 
jėgą išvems. Tu prisitaikyk ir išgerk tą jėgą, tai tada tu 
valiosi tą spintele atidaryti. 

— Mano mielas žirgeli, bet kaipgi aš ten įeisiu, ta Kaulo 
Boba tikrai mane suplėšys. 

— Mano Joneli, tu ištrauk vieną plauką iš mano karčių ir 
pasirišk sau po kaklu. Tada eik prie tos Kaulo Bobos, o aš 
čia taves lauksiu. Kai tu nueisi prie to namo, tai pasiversk 
į puikų geltoną paukštelį, įskrisk į jos sodą ir atsitūpęs į 
obelį per visą naktį puikiai giedok. Rytmetį saulei tekant ta 
burtininkė tave pamatys ir vadins tave į vidų, bet tu neik. 
Ta plunksna, kuri pati rašo, yra padėta trobos gale tokioj 
puikioj spintelėj. Kai jau bus devinta valanda, ji atidarys 
langus, vėl tave kvies ir sakys: — Paukšteli, paukšteli pui- 
kusis ir mylimiausias, lėk į mano trobelę ir giedok, rasi tu 
man širdį palinksminsi. Tas neprietelis Jonas man didelį 
nuostolį padarė, — turėjau septynias dukteris ir visas aš pati 
per to neprieteliaus Jono gudrumą nukirtau. Įlėk, paukšteli 
mylimasis, rasi tu mano širdelę palinksminsi. 

Viskas taip nusidavė, kaip žirgelis buvo sakes. Taip ta 
ragana pietus pavalgiusi išvėmė savo jėgą į puodelį ir atsi- 
gulė. Jonas nuėmė nuo kaklo žirgo plauką ir vėl pasivertė 
į žmogų. Dabar jis pamažu prisėlino prie puodelio, išgėrė 

burtininkės jėgą, lengvai atsidarė spintelę ir paėmė plunksną. 
Tada greit nuskubėjo prie savo mylimo žirgelio. Jis turėjo 
greitai bėgti, kad- ta burtininkė jo neprigintų ir sprando 
nenusuktų. Jonas šoko ant savo žirgo, kirto kardu per van- 
denį ir perjojo. Vos tik jis perjojo per vandenį, atbėgo Kaulo 
Boba ir šaukė: 

— Jonai, Jonai, neprieteliau tu mano, pakliūsi tu į mano 
nagus! Suėdei mano septynias dukteris, paukščiu pasivertęs 
pagrobei mano brangiausį daiktą — tokią plunksną, kuri visą 
pasaulį valdė. Jonai, Jonai, pakliūsi tu į mano nagus! 

Jonas nieko nebodamas nujojo sau. Parjojes atidavė kara- 
liui plunksną, kuri pati rašo. Karalius turėjo dvylika rašti- 
ninkų, kurie rašė karaliaus pirmoje troboje. Karalius įnešė 
tą plunksną ir pastatė stalo viduryje. Kai ta plunksna pra- 
dėjo rašyti, karaliui labai patiko, jis ėmė ir pavarė šalin 
visus dvylika raštininkų. Tie vargšai žmonės iš apmaudo 
norėjo Joną nudėti, bet negalėjo prie jo prieiti. Tada tie 
raštininkai užsipuolė prašyti Jono brolius, kad jie jam kitą 
kokią nelaime išrastų. 


Jono broliai, gavę iš raštininkų pinigų, nuėjo. prie kara- 
liaus ir kalbėjo: 

— Šviesiausias karaliau, mūsų Jonas turi tokį kardą, kuris 
pats kerta be jokio žmogaus. 

Karalius pasivadino Joną ir sako: 

— Mielas mano tarne, tau viskas gerai klojas, bet aš 
girdėjau, kad tu turi tokį kardą, kuris pats kerta. Jei tu 
man to kardo neatneši, aš tave mirti nuteisiu. 

Jonas nusiminęs atsakė: 

— Neturiu, tikrai neturiu, šviesiausias karaliau! 

Karalius neklausė jo pasiteisinimo ir paliepė: 

— Eik ir atnešk, šiaip tu negalėsi mano akyse pasirodyti! 

Jonas nuėjo prie savo žirgelio, apsikabino jo kaklą ir 
skundžiasi: 

— Žirgeli, žirgeli mano mielas, kur aš dabar dingsiu, — 
kažkas išgalvojo ir prikalbėjo karaliui, kad aš turiu tokį 
kardą, kuris pats kerta. 

Žirgelis atsakė: 

— Žinau, žinau jau, — tavo broliai taip padarė. Tačiau 
kur tokį kardą galima rasti, aš ir pats nežinau. 

Jonas iš rūpesčių pradėjo verkti. Žirgelis jam tarė: 

— Imk savo sidabro kamanas, apmauk mane, dėk ant 
manes balną ir jok į tą pačią vietą, iš kur neseniai parjojom. 

Jonas tuoj brūkš-brūkš pasįbalnojo ir išjojo. Kai atjojo 
prie to vandens, nulipo nuo arklio ir sako: 

— Mano mielas žirgeli, ką dabar darysim? 

Žirgas atsakė: 

— Dabar dar maža bėda: turi ant peties užkabintą kardą, 
imk į ranką, kirsk į vandenį ir jok. 

Kai perjojo per vandenį, Jonas nusėdo nuo žirgo ir sako: 

— Žirgeli, žirgeli mano mielas, kur aš tą nelaimingą kardą 
gausiu? 

— Mano mielas Joneli, dabar tau labai sunkiai eisis. Aš 
tau kalbėsiu keletą žodelių. Tau reiks dar sykį prie tos bur- 
tininkės, nelaimingosios Kaulo Bobos, eiti. Ji turi tokį kardą, 
kurio diktas vyras abiem rankom negali pakelti ir tas kardas 
yra jos lovos galvugaly į gembę pakabintas. Kai tu ten 
nueisi, turėsi uždaboti, kada ji savo jėgą išvems, bet staigiai 
nepulk, palengva priėjęs tą jos jėgą išgerk. O dabar, — 
kalbėjo toliau žirgelis, — rauk iš mano ausų tarpo vieną 
plauką ir eik prie tos Kaulo Bobos. Kai ten nueisi, prisirišk 
tą plaukelį sau po kaklu, tai tu pavirsi į puikų katinėlį. Tada 
tu kniauk ten ir šokinėk apie langus, kol išauš. Kai saulė 
pradės tekėti, ta burtininkė išbus ir vadins tave į vidų, bet 
tu iš pirmo sykio neik. Ir antrą sykį ji tave vadins, saky- 
dama: — Katinėli, katinėli mano mieliausias, eik šen, rasi tu 
mano širdelę nuraminsi. Tas neprietelis Jonas per savo gu- 
drybe mano rankomis visas septynias dukteris nukirto. 

Tada Jonas dar nakties metu nuėjo prie Kaulo Bobos, 
užsirišo ant kaklo tą plauką, pavirto į katinėlį ir pradėjo 
miau-miau-mMiau kniaukti. Saulelei tekant pabudo Kaulo 
Boba ir pamačiusi puikų rainą katinėlį pradėjo šaukti: 

— Katinėli, katinėli tu mano, eik šen į mano trobelę, rasi 
tu mano širdelęe nuraminsi. Tas neprietelis Jonas per savo 

mandrybę mane apgavo, savo kardu mylimiausias savo duk- 
teris nukirtau. 

Bet katinėlis neina. Kai jau buvo devinta valanda ir saule- 
lė pakilo, — o buvo labai puiki vasaros diena, — Kaulo- 
Boba atidarė visus langus ir šaukia: 

— Katinėli, katinėli tu mano, eik šen į mano trobelę, 

nuramink tu mano širdele. 
+ Katinėlis ir įėjo, — kniaukdamas, uodegėlę keldamas, ir 
šokinėja po trobelę. Kai jau buvo vienuolikta valanda, Kaulo 
Boba pavalgė pietus, išvėmė savo jėgą į puodelį ir atsigulė 
į lovą. Ir savo puikų rainą katinėlį pasivadino pas save į 
lovą. O katinėlis akis išsprogines veizi, kada ta burtininkė 
užmigs. Kai ji užmigo, katinėlis nuėmė nuo kaklo plauką, 
vėl pavirto į žmogų, priėjo prie puodelio, išgėrė visą burti- 
ninkės jėgą, čiupt už kardo ir kabina nuo gembės. Lengvai 
nusikabino tą kardą nuo gembės, į vieną ranką pasiėmęs 
švyst ir nukirto burtininkės galvą. Tada pasiėmė kardą ir 
iškeliavo prie savo žirgelio. 

— Mylimas žirgeli, dėkui tau — per tavo pamokymą dabar 
laimingas esu ir ta nedorąja Kaulo Boba nusikračiau. 

Tada jis sėdo ant žirgo, paėmė savo nuosavą kardą, kirto 
į vandenį ir perjojo be jokios baimės. Parjojes namo nunešė 
ir atidavė karaliui Kaulo Bobos kardą. Karalius sako: 

— Ar matai, Jonai, koks tu esi gudruolis, — tu visko turi, 
o Man sakaisi nieko neturįs. Mano mylimas tarne, — kalbėjo 
toliau karalius, — dabar aš tau duosiu didelę valdžią ir visą 
armiją kareivių — valdyk tu juos ir savo brolius kartu. 

Joną paėmė didelis apmaudas, kad jo broliai jį taip pra- 
žudyti norėjo. Jis pasivadino prie savęs visus šešis brolius ir 
dikčiai jiems rykštėmis kailį nuplakdino. 


* . 


Jono broliai, gavę gerai į kailį, vėl nubėgo prie karaliaus 
ir sako: 

— Šviesiausias karaliau, ar žinai tą, kad mūsų Jonas žino 
tokią puikią paną, jog kitos tokios visoje žemėje nebus. 

Karalius klausė Jono brolius: 

— Ar jūs nenumanot, kokioje šalyje ji galėtų gyventi? 

Vienas brolis atsakė: 

— Šviesiausias karaliau, aš tos vietos gerai nežinau, bet 
mūsų brolis Jonas tikrai žino. 

Karalius jautėsi dar ne persenas, pačios neturėjo, tai jam 
ši žinia labai į širdį įsmigo. Iš to didelio užsigeidimo liepė 
tuojau pašaukti Joną. 

— Mano mielas tarne, aš esu girdėjes, kad tu žinai, kur 
yra viena labai puiki karalaitė. Ir netark man nei vieno 
priešingo žodžio, — aš tavo liūdnų žodžių nenoriu girdėti, — 
tu turi per tris dienas ją į mano dvarą parvežti. Juk tu pats 
matai, kad aš dar ne senas vyras esu. 

Vargšas Jonas, naujos nelaimės ištiktas, nuėjo prie savo 
žirgelio ir skundžiasi: 

— Žirgeli mano mielas, ką aš dabar darysiu, — kažin kas 
karaliui primelavo, kad aš žinau vieną labai puikią paną, bet 
Dievas mato, kad aš nežinau. 

— Aš žinau, kas tau tą nelaime užtraukė, — atsakė žirgas, — 
tavo broliai karaliui primelavo už tai, kad jie nuo taves į 
kailį gavo. Mano mielas Joneli, dabar turėsi didele bėdą. Bet 
aš tau pasakysiu, ką tu turi daryti. Tu nueik į miestą pas 
vieną kalvį, nusikaldink tris geležines lazdeles ir parsinešk 
namo, tada mane pasibalnok ir jok į pajūrį, ir tas tris laz- 
deles imk drauge. 

Jonas viską taip ir padarė. Nujojo į pajūrį, nusėdo nuo 
žirgo, apsikabino savo žirgelio kaklą ir skundėsi: 

— Žirgeli mano mielas, ką dabar darysime? Ar man šokti 
į vandenį ir sau galą pasidaryti? 

Žirgas atsakė: 

— Nešok į vandenį, nedaryk sau galo. Nuimk nuo manęs 
balną, numauk kamanas, duok man įsikąsti visas tris laz- 
deles ir leisk mane į jūrų gilumą. O tu atsisėsk ant balno, 
sėdėk tris dienas ir lauk. Trečią dieną labai atydžiai žiūrėk: 
atplauks iš jūros vienos didelės bangos, paskum atplauks ki- 
tos ir pagaliau trečios. Kai tretįkart pradės eiti didelės 
bangos (ralingas), tu atsistok ir laikyk ištiesęs rankas, — ką 
pamatysi išplaukiant, griebk visa jėga ir trauk, kiek tik 
galėsi. 

Visa tai Jonui papasakojes, žirgelis įsikando į dantis tris 

geležines lazdeles ir nuplaukė į jūrų gilumą. Jonas liko ant 
balno besėdįs. Sėdėjo vieną dieną, sėdėjo kitą dieną, pagaliau 
trečią dieną, — dar nebuvo dešimta valanda, — ir pamatė 
Jonas dideles bangas atplaukiant, vandenis kalnais einant. 
Paskum pamatė antras dar didesnes bangas atplaukiant. 
Pagaliau pamatė ir trečias bangas atplaukiant, tokias dideles, 
kad atrodė, jog dideliausi vandens kalnai griūva. Jonas pa- 
kilo nuo savo balno, išskėtė rankas ir laukė, kas čia nusi- 
duos. Taip jis ir pamatė: išvažiuoja iš vandens karieta, 
šešiais juodais žirgais pakinkyta, su dviem vežėjais, o toje 
karietoje sėdi karalaitė. Jonas puolė į bangas, griebė už 
arklių ir traukė į krantą. Tada jis pamatė užpakaly tos 
karietos ir savo žirgelį, geležinėmis lazdelėmis bestumiantį 
karietą, — vos tik jų galiukai bekyšojo, visos lazdelės buvo 
susmigusios į tuos žirgus ir vežėjus. Kai karietą ištraukė iš 
vandens, tada Jonas apsikabino savo žirgelio kaklą, verkė ir 
jį bučiavo: “ 

— Mano mielas žirgeli, dabar tų mane iš didelės nelaimės 
išgelbėjai. 

Jonas tuoj pasibalnojo savo žirgelį, pririšo jį prie karietos, 
o pats atsisėdo į karietą šalia tos karalaitės ir parvežė ją 
savo karaliui. O ta karalaitė buvo labai gražaus veido ir 
turėjo dideliai puikius drabužius. 

Kai jie parvažiavo namo, buvo dvylikta valanda, karalius 
su savo senatoriais pietus valgė. Kai tik karalius pro langą 
pamatė tokią puikią karietą, kokios jis dar savo amžiuje 
nebuvo mates, tuoj pašoko nuo krasės ir bėgo svečius priimti. 
Tada karalius pamatė, kad Jonas su jauna karalaite par- 
važiuoja. Karalius nubėgo prie karietos, kibo karalaitei už 
rankos, į glėbį paėmęs iškėlė iš karietos ir įsivedė į vidų. Ir 
Jonas įėjo drauge. Pasodino karalaitę už stalo pietų valgyti 
ir tada sako karalius Jonui: 

— Mano mylimas tarne, dabar tu būsi mano pirmoji ranka, 
sėsk už stalo ir valgyk drauge su manim pietus. O po mano 
mirties atsisėsi į mano sostą. 

Pavalges pietus Jonas parėjo į savo gyvenimą. Tuo tarpu 
karalius, pasiėmeęės keletą savo vyresniųjų, nuvažiavo - į 
bažnyčią ir susituokė su karalaite. Jonas pasivadino savo 

brolius ir už vargų užkrovimą gerai savo broliams kailį 
išdirbo. 
e 


Broliai apmaudo apimti nubėgo prie karaliaus ir sako: 

— Šviesiausias karaliau, dabar turi jauną pačią, bet tavo 
pati keliu bevažiuodama pametė nuo savo kaklo perlų ir 
deimanto karolius. Jei ji tuos karolius turėtų, ji būtų antra 
tiek puikesnė. O mūsų Jonas tai žino, kame tie karoliai 
nukrito. 

Karalius tuoj pasivadino Joną ir sako: 

— Mano mielas tarne, daug gero tu man padarei, dabar 
turi aukštą vietą, o po mano mirties rasi galėsi ir mano 
karūną nešioti. Tačiau dabar man neatsisakinėdamas eik ir 
parnešk tuos perlų ir deimanto karolius, kuriuos mano jauna 
karalienė bevažiuodama pametė. Aš gerai žinau, kad tu su- 
rasi tą vietą, kur jie guli. 

Jonas, bijodamas netekti savo aukštos vietos, nepriešta- 
ravo, — jis nubėgo prie savo žirgo ir sako: 

— Žirgeli mano mylimas, taip daug kartų mane išgelbėjai, 
gelbėk ir dabar. 

Žirgas atsakė: 

— Mano mielas Joneli, bėda, didelė bėda dabar tau bus. 
Kai aš per jūrą plaukdamas kirtau su ta geležine lazdele, 
lazdelės galas užkliuvo jaunai karalaitei už kaklo, nutraukė 
karolius ir pabėrė į jūrų gilumą. Kame dabar juos rasi, kas 
gali juos surinkti? Aš matau, — kalbėjo toliau žirgelis, — 
nieko gero tau prie to karaliaus nebus, tik turėsi mirtį 
susilaukti. Tačiau ką padarysi, nieko nelaukdamas imk 
atklapus į ranką, sėsk ant manęs ir jok į tą pačią vietą, kur 
mudu buvom. 

Jonas šoko ant žirgo ir jojo taip greit, kiek tik žirgelis 
bėgti galėjo. Nujojo į pajūrį, nusėdo nuo žirgo, apsikabino 
žirgo kaklą ir kalbėjo: 

— Mano mielas žirgeli, ką dabar darysim? 

Žirgas atsakė: 

— Įbesk savo kardą į žemę ir mane čia pririšk, o pats eik 
pajūriais, atrasi tokį išpuvusį kerą, žiūrėk į tą kerą, ten 

atrasi lizdą, o tame lizde rasi pylučius (ančiukus). Išimk 
tuos pylučius lauk, tai atlėks senė pylė (antis) ir sakys: — 
Žmogeli, žmogeli, kam tų žudai tuos mano kūdikius?! Tada 
tu tai senai pylei sakyk: — Jei tu man gera padarysi, tai 
nežudysiu. Pylė klaus: — O kokio gero tu nori? Tu sakyk: 
— Kitą kartą aš važiavau per jūrą su viena jauna karalaite. 
Mums atsitiko nelaimė: mano karalaitė pametė nuo kaklo 
savo puikius perlų ir deimanto karolius. Jei tu man tą gerą 
padarysi, surinksi tuos karolius iš jūrų gilumos ir man 
atneši, tai aš visus tavo kūdikius gyvus paleisiu. 

Tada Jonas įbedė į žemę kardą, pririšo žirgelį ir nuėjo. 
Atrado pylės lizdą, išėmė pylučius lauk ir laukia. Atlėkė 
senė pylė ir sako: 

— Žmogau, žmogau, ką tu čia darai, kam tu mano kūdi- 
kius žudai? 

— Jei tu nan gera padarysi, aš juos gyvus paleisiu. 

— O kokio gero tu nori? 

— Kitą kartą aš važiavau per jūrą su jauna karalaite, 
atsitiko nelaimė: mano karalaitė pametė perlų ir deimanto 
karolius. 

Pylė atsakė: 

— Gerai, gerai, mano mielas žmogeli, lėksiu į jūrą, nersiu 
į vandens gilybes, surinksiu perlų karolius ir atnešus tau 
atiduosiu. 

Vos keletą valandėlių užtrukus, pylė atlėkė perlų ir dei- 
manto karolius į snapelį įsikandus nešdama ir atidavė juos 
Jonui. Tada Jonas paliko lizde pylučius ir dideliai džiaug- 
damasis nubėgo prie savo žirgelio. Jis ištraukė iš žemės 
kardą, sėdo ant žirgo ir parjojo namo. Raitas prijojo prie pat 
karaliaus rūmų durų. Kai karalius pamatė savo Joną taip 
drąsiai jojant, išbėgo tekinas, padavė Jonui savo ranką ir 
sakė: 

— Ar tau padėjo ponas Dievas tuos perlus surasti? 

Jonas atsakė: 

— Dėkui Dievui, štai čia rankoje turiu. 

Ir įdavė karaliui tuos brangius perlus. Karalius perlais 
nešinas kuo veikiausiai nubėgo prie savo jaunos karalienės 

ir parišo jai tuos perlus po kaklu. Karalienė labai apsi- 
džiaugė, apsikabino karalių ir pabučiavo. 

Jonas parjojo namo į savo rūmus, pasivadino savo šešis 
brolius ir dikčiai juos rykštėmis nutvojo. 


* 


Broliai, apmaudo įgavę, nubėgo prie karaliaus ir sako: 

— Šviesiausias karaliau, turi puikią pačią, bet tu pats esi 
daug senesnis už savo pačią. Mūsų Jonas žino tokį vandenį, 
jei tu su tuo vandeniu sau veidą suteptumei, tai pasidary- 
tumei daug jaunesnis, o jei suteptumei veidą savo jaunai 
karalienei, tai ji pasidarytų antra tiek gražesnė. 

Karalius, žinodamas savo Jonui karūną pažadėjes, pats 
nuėjo pas jį ir sako: 

— Mano mielas tarneli, daug man gero esi padares, na, ir 
pats juk žinai, kad aš tau po savo mirties esu karūną paža- 
dėjęs ir ją tikrai gausi, bet dar turi man pasitarnauti. Aš 
girdėjau, kad tu žinai tokį vandenį, kuriuo susitepus veidą 
žmogus antra tiek gražesnis ir jaunesnis pasidaro. Taigi, 
mano mielas tarneli, — kalbėjo toliau karalius, — tą vieną 
gerą dar turi man padaryti ir to vandens parnešti. Tiktai 
nieko nesakyk ir neprieštarauk, nes gali mano žilą galvą 
supykinti, savo aukštos krasės nustoti ir galų gale dar mirtį 
gauti. 

Jonas tekinas pabėgo nuo karaliaus, nubėgo prie savo žir- 
gelio, apsikabino jo kaklą ir meldė: 

— Mano mielas žirgeli, tiek daug kartų galėjai mane nuo 
nelaimių išgelbėti, gelbėk ir šį paskutinį kartą. | 

Žirgelis atsakė: 

— Ką padės, jei aš tave gelbėsiu, jei tavo mirtis artinasi — 
po trijų dienų tu būsi arkliais sutraukytas. 

Jonas iš didelio išgąsčio pradėjo graudžiai verkti. Žirgas 
kalbėjo toliau: 

— Rasi, tave dar ponas Dievas išgelbės. Pirm negu tave 
arkliais sutraukys, paprašyk karalių, kad jis mane laisvą 
paleistų. O dabar, — sakė toliau žirgelis, — sėsk ant manes, 
jok į pajūrį ir pasiimk dvi butelkėles. 

Tada Jonas užsikabino ant pečių savo kardą, pasiėmė 

butelkėles, sėdo ant žirgo ir nujojo į pajūrį. Ten Jonas nulipo 
nuo žirgo ir sako: 

— Mano mielas žirgeli, ką dabar bedarysime? 

Žirgas tarė: 

— Imk savo kardą nuo pečių, tuo kardu perskrosk man 
pilvą, išrisk visus grobus ir skrandį, ir pats įlįsk į mano 
pilvą. Atlėks du juodvarniai ir pradės lesti mano skrandį. 
Tu prisitaikyk, kad galėtum abu tuodu juodvarniu sugauti 
ir tada nebepaleisk. Juodu sakys: — Mielas arkleli, mudu 
apsirikom, pradėjom dar gyvo gyvulio mėsą lesti. Ir jie tada 
prašys: — Mano mielas arkleli, paleisk mudu, vienoje saloje 
vidury jūrų mudu turime lizde mažus kūdikėlius. Tada tų 
atsiliepk: — Aš judu paleisiuų, bet turit man atnešti vieną 
butelkėle tokio vandens, kad mirusį žmogų galima būtų pri- 
kelti, o kitą butelkėle tokio vandens, kad sutepus žmogaus 
veidą jis antra tiek gražesnis pasidarytų. Tada tu sutepk su 
pirmuoju vandeniu mano skrandį ir grobus, ir aš vėl atgysiu, 
o antrąjį nuneši karaliui. 

Jonas taip viską ir padarė, kaip žirgelis buvo sakęs: savo 
šviesiu kardu papjovė žirgelį, išrito grobus, įlindo į pilvą ir 
laukia. Atskrido du juodvarniu ir pradėjo maitą lesti. Jonas 
abudu ir nutvėrė. Juodvarniai pradėjo šaukti: 

— Arkleli, arkleli, paleisk mudu, apsirikom — pradėjom 
lesti gyvo arklio maitą. 

Tada Jonas, arklio pilve būdamas, ir atsiliepė: 

— Aš judu paleisiu, bet turit man tą vieną gerą padaryti 
— atnešti po butelkėlę gyvybės ir jaunystės vandens. 

Abu juodvarniu vienu balsų sušuko: 

— Žmogeli, žmogeli, paleisk, tik paleisk mudu, lėksiva ir 
atnešiva. 

Jonas, duodamas vienam juodvarniui mažą butelkėle, tarė: 

— Lėk į jūrų gilumą ir atnešk man tokio vandens, kad 
žmogus, apsiprauses burną, antra tiek jaunesnis ir gražesnis 
taptų. 

Juodvarnis, gailėdamasis savo draugo, nulėkė į jūrų gilumą 
ir parnešė pilną plėčkelę vandens. Tada Jonas tą juodvarnį 
sulaikė ir paleido antrąjį, sakydamas: 

— Lėk ir atnešk vandens, kuris ir dideliausią žaizdą 
užgydytų. 

Kai parnešė ir antrą plėčkelę su vandeniu, Jonas paleido 
abu juodvarniu. Juodu džiaugdamiesi nuskrido prie savo 
vaikų, o Jonas, išlindęs iš arklio pilvo, greitai įrito skrandį 
ir visus grobelius atgal, užtepė tuo vandeniu, Jono žirgelis 
brūkš ir stojosi sveikas. Jonas uždėjo balną, užsikabino savo 
kardą ir parjojo tiesiai prie savo karaliaus rūmų durų. Ka- 
ralius, matydamas savo Joną drąsiai parjojant, šarpiai išėjo 
laukan ir sako: 

— Mano mielas Jonai, ar su viskuo pareini? 

— Su viskuo, šviesiausias karaliau, — atsakė Jonas. 

Dabar karalius vandeniu nešinas greit nubėgo prie savo 
jaunos karalienės ir sutepė jos šviesų ir skaistų veidelį. 
Karalienė tuoj kita tiek gražesnė pasidarė. Karalius, savo 
pačiai nieko nesakydamas, atsistojo prieš veidrodį ir pats 
sutepė savo susiraukšlėjusį veidą. Tačiau jam tas vanduo 
nieko nepagelbėjo. 

Jonas parėjo į savo dvarą, atsisėdo į savo aukštą krėslą ir 
paliepė savo vyriausiam liokajui pavadinti visus savo šešis 
brolius. Parnešė pundus rykščių ir plakdino savo brolius ligi 
kraujo. 


r 


Broliai iš apmaudo nubėgo prie karaliaus ir sakė: 

— Šviesiausias karaliau, mūsų Jonas, parnešdamas tą van- 
denį, jį sužavėjo. Juk tu pats matai: tavo jauna karalienė 
antra tiek gražesnė tapo, o tau nieko nepadėjo. 

Tada karalius pavadino keturis budelius ir paliepė Joną 
arkliais sutraukyti. Budeliai įpuolė į Jono trobą, išsivedė jį 
laukan, nuvedė prie karaliaus durų, atvedė keturis arklius ir 
norėjo Joną sutraukyti. Jonas verkdamas kalbėjo: 

— Šviesiausias karaliau, aš manau, kad esu Tamstai daug 
gero padares. Aš prašau Jūsų: būkit toks geras ir išpildykit 
mano paskutinį norą: kai mane arkliai sutraukys, paleiskit 
mano mylimąjį žirgelį, kad tas žirgelis galėtų mano kaulus 
apuostyti ir mane apgailėti. 

— Gerai, gerai, — sako karalius. 

Karalius paliepė savo vyriausiam šėporiui atvesti Jono 
žirgelį. Tada keturi budeliai užnėrė Jonui už kojų ir rankų 
lenciūgus, pririšo prie keturių arklių, pabaidė arklius — 
pukš pukš ir sutraukė Joną. Tada vyriausias karaliaus šė- 
poris ir paleido Jono žirgelį, kad tas galėtų Jono šlan- 
kus apuostyti. Tas žirgelis apėjo trikart ratu apie Jono 
kaulus, apuostė ir sužvengė tris kartus. Tik vienu akies 
mirksniu Jonas strikt ir stojosi vėl gyvas ir sveikas, bet ne 
toks, koks buvo pirma — dukart jaunesnis ir gražesnis. 

Karalius, matydamas tokį nusidavimą, galvoja sau: kas čia 
per dodestis? Ką tas Jonas čia turėjo, tą biedną palaikį 
arkliuką, o aš turiu šešis juodus ir labai puikius žirgus, 
kuriais mano jaunoji vandens karalienė parvažiavo. Apsi- 
galvojes karalius tarė savo vyriausiam šėporiui: 

— Eik į mano staine, paimk visus šešis juodus žirgus, 
paimk šešis karininkus ir liepk mane tais arkliais sutraukyti. 
Ir palik mano liuosą kūną, tegul tie brangūs gyvuliai mano 
kaulelius apuosto. 

Karalius galvojo, kad jis, turėdamas tokius puikius arklius, 
stosis antra tiek gražesnis, kaip jo tarnas Jonas. Bet čia 
mūsų senam karaliui atsitiko didelė nelaimė: tie puikieji 
arkliai nei vienas prie karaliaus kūno nei snapo uostyti 
nekišo ir nuėjo kiekvienas žirgas savo keliu. 

Dabar visi tie generolai ir senatoriai, kurie su karalium 
pietus valgė, buvo girdėje, kad kai Jonas parvežė karaliui 
jauną pačią, tai karalius jam savo karūną prižadėjo. Taip jie 
visi pasitarė ir sako: 

— Kas buvo, tas buvo, — mūsų senasis karalius norėjo 
dideliai puikus būti, ant galo taip mandravodamas ir savo 
gyvasties nustojo. Dabar, mūsų senojo karaliaus mylimas 
tarne Jonai, eikš į vidų ir sėsk į karaliaus sostą. 

Jonas įėjo į karaliaus trobą ir atsisėdo į karališką sostą. 
Keturi aukščiausi generolai, vyriausi tos žemės valdimierai, 
paėmė ir uždėjo Jonui karūną ant galvos. Taip dabar Jonas 
ir sako: E 

— Mieliausi ponai, dėkui jums, kad jūs senojo karaliaus 
žodžio nelaužėt. Bet dabar, juk jūs žinote patys, karalius be 
antros pusės negali gyventi. 

Vienas generolas sako: 

— Mes kalbinsim jaunąją karalienę, rasi ji pati tau galės 
už draugę būti. 

Įsidrąsinęs vienas generolas nuėjo tiesiai prie karalienės 
ir sako: 

— Šviesiausia karaliene, juk matai, kokia mums šiandien 
nelaimė atsitiko — karalius patsai sau galą pasidarė. Ar 
negalėtumei jaunam karaliui, kuriam mes šiandien karūną 
uždėjom, per drauge būti? 

Karalienė atsakė: 

— Aš to seniai ir laukiau. 

Tada jie Joną su ta pačia karalaite, dėl kurios jis tiek 
daug vargo iškentėjo, brūkš brūkš ir apvesdino. Taip mūsų 
Jonas su savo jauna karaliene dideliai meilingai ir dailiai 
gyveno, o rasi ir dabar tebegyvena. 


LEGENDOS 
10. VIEŠPATS IR ŠV. PETRAS 


Vieną kartą mūsų Išganytojas pasiėmė savo vyriausią 
apaštalą ir išėjo pavaikščioti po žmones. Jis norėjo pamatyti, 
kaip žmones sodžiuose ir kiemuose gyvena. 

Ir užėjo jie į nakvynę prie vienos vargingos našlės. Ji 
turėjo porą kūdikių ir vieną karvele, daugiau nieko kita 
neturėjo. Šiuodu įėjo į jos trobelę ir sako: 

— Žmonele, priimk mudu į nakvynę, esam pavargusiu ir 
išalkusiu. 

Moterėlė atsakė: 

— Aš judu priimčiau, bet ne ką teturiu duoti valgyti. 

Šiuodu atsakė: 

— Kad neturi, mudu ir neprašysim. 

Moterėlė pamelžė savo karvelę, supylė pieną į katilėlį, 
norėjo kūdikiams vakarienę duoti. Kai tas pienas užvirė ir 
pradėjo bėgti, Išganytojas tarė: 

— Kad tas varinis pilnas ir pasiliktų. 

Taip ir pasiliko pilnas, pavalgė visi penki žmones ir dar 
daugiau pieno liko, negu buvo į katilėlį įkošus. Ryto metą 
pavalgiusiu pusrytį juodu ir išėjo savo keliu. 


Ėjo per visą dieną ir vakare juodu užėjo pas vieną ūki- 
ninką prašytis į nakvynę. .Ūkininkas juos priėmė, o nakvoti 
nuvedė į jaują, kur buvo javai sudžiauti. Ryto metą trečią 
valandą ūkininkas atsikėlė ir atėjo su savo šeimyna javų 
kulti. Jis pažadino ir tuos svečius, liepė padėt kulti. Petras 
turėjo rugių pėdus iš jaujos paduoti, o Viešpats klojo į klo- 
jimą. Ir suklojo visus jaujos javus į vieną klojimą. Tada 
Viešpats paklausė Petrą: 

— Ar jau visus pėdus padavei? 

Šis atsakė: 

— Visus, daugiau nėra. 

Viešpats tarė: 

— Ei, dar ne visus, tris pėdus palikai pačiam jaujos kampe. 

Petras nuėjo pažiūrėti, atrades išmetė ir tuos. 

Ūkininkas tarė: 

— Imkim spragilus ir kulkim. 

Viešpats sako: 

— Palaukit, aš jus pamokysiu, kaip reikia kulti. 

Paėmė žvakele, uždegė šiaudus ir kalbėjo: 

— Čia turi eiti šiaudai, čia turi eiti pelai, o kluone turi 
pasilikti grūdai. į 

Taip viskas ir pasidarė, per vieną valandą iškūlė visą 
klojimą. Juodu vėl nuėjo gulti. Ryto metą ūkininkas pavai- 
šino svečius ir išleido. 

Kitą rytą tas ūkininkas panorėjo pats viską taip pat daryti. 
Užkišo tris pėdus į jaujos kampą ir klausia berną: 

— Ar visus pėdus išmetei? 

— Visus, — atsakė šis. 

— Eik į kampą, aš manau, ten dar tris pėdus rasi. 

Bernas nuėjęs atrado ir išmetė. Kai jau viskas buvo pa- 
ruošta, ūkininkas ir uždegė savo klojimą. Taip sudegino visą 
jaują ir visus grūdus. 

Ūkininkas dideliai perpyko ir dienai išaušus ginėsi tuos 

savo svečius. Pamatęs savo pažįstamus keleivius, jis šaukė: 

— Palaukita, aš judviem turiu ką pasakyti. 

Ir metėsi tiesiog ant Viešpaties, norėdamas jį nutverti. 
Viešpats, pamatęs tokį smarkų užpuoliką, sušuko „tprrr“, ir 
tas žmogus pavirto į arklį. Viešpats paėmė tą arklį už karčių 
ir vedėsi drauge. Nusivedė prie vieno vargšo žmogelio, ku- 
riam vakarykščiai buvo arklys padvėsęs, įdavė Viešpats tam 
žmogui arklį į rankas ir sako: 

— Ark ir ekėk, tik per galvą nedaužyk. 

Tas žmogus per trejus metus dirbo tuo arkliu ir buvo 
patenkintas. Trečiais metais įšoko tas arklys į daržą ir pra- 
dėjo kopūstų galvas graužti. Ūkininkas pripuolė supykęs, kad 
rėžė tam arkliui per ausį, tai tas arklys ir vėl atvirto į 
žmogų. 

* 


Tuodu mūsų keleiviu toliau savo keliu keliavo. Petras 
išalko valgyti. Užėjo jie prie vieno ūkininko, gavo pavalgyti, 
o šeimininkė ir mergos tuo metu žlugtą skalbė ir buvo daug 
padžiautų marškinių. Petras jau buvo apiplyšes, nebeturėjo 
kuo kūną bepridengti ir tarė: 

— Viešpatie, aš imsiu vienus marškinius. 


mas mums neleidžia vogti. 

Petras atsakė: 

— Bet kad neturiu, Viešpatie, kuo kūną pridengti. 

— Imk vienus drobinius, bet pasiklausyk, ką tos moteriškės 
kalbės, kai tų marškinių neberas. 

Taip šis ir klausėsi. Viena moteriškė atėjusi sakė: 

— Moterėlės, kur dėjot tuos drobinius marškinius? 

— Čia buvo, — sako viena. 

— Bet nebėra, — sako kita, — ar ne velnias kur nunešė? 

Petras marškinius nešinas atėjo prie Viešpaties. 

— Ką girdėjai moteriškes kalbant? — klausė Viešpats. 

— Viešpatie, jos keikė. 

— "Tai gerai, kad keikė, — jeigu būtų pasakiusios „tegul 
bus Dievui ant garbės“, tai būtumei nuodėme apturėjes. 


* 


"Taip juodu ir keliavo toliau. Petras užklausė: 

— Viešpatie, sakyk man, kodėl ponas Dievas už dešimtį 
šimtą baudžia? 

Viešpats nieko neatsakė ir jie ėjo toliau. Pakelėje viename 
berželyje pamatė jie visą spiečių bičių susimetusį. Viešpats 
ir sakė Petrui: 

— Petrai, susisemk tas biteles į antį. 

Taip Petras ir susėmė. Viešpats persergėjo: 

— Na, tik nepražudyk man nei vienos bitelės. 

Jiems toliau bekeliaujant, viena bitė ir įgėlė skaudžiai 
Petrui į šoną. Petras pradėjo trinti tą vietą ir sutrynė mažne 
visas biteles. Viešpats sako: 

— Petrai, ką tu darai, jau visą spiečių bitelių sutrynei. 

Petras atsakė: 

— Viešpatie, kad man įgėlė. 

— Matai, — sako Viešpats, — taip ir ponas Dievas už vieną 
piktą darbą dešimtį nubaudžia. 


* 


Jie ėjo toliau ir užėjo vėl į vieną kaimelį. Čia gyveno trys 
ūkininkai. Juodu vėl įsiprašė į nakvynę ir gulėjo gaspado- 
riaus daržinėj. Ir pradėjo Petras trokšti gerti, bet nenorėjo 
eiti vandens ieškoti, bijojosi naktį eiti. Viešpats, žinodamas 
Petro troškulį, tarė: 

— Petrai, kelkis ir eik atnešti man gerti. 

Petras pašoko ir bėgo Išganytojui vandens atnešti. Priėjo 
vartus — uždaryti ir žmogaus ranka užkišti. Petras pabūgęs 
sugrįžo ir klausia: 

— Viešpatie, ką turiu daryti, vartai žmogaus ranka užkišti. 

Viešpats atsakė: 

— Eik ir įeisi per tuos vartus. 

Petras nuėjo ir tos rankos nebematė. Įėjo į prieangį ir 
pamatė prie šeimininko trobos durų ant žemės daugybę 
gyvačių besiraitant. Pabūgęs bėgo prie antro ūkininko ir 
įėjes į trobą pamatė abu šeimininku bemiegant, o balta pelelė 
išlindo iš šeimininko burnos ir įlindo į šeimininkės burną, 
paskum vėl išlindo ir grįžo į šeimininko burną. Nerasdamas 
kibiro, Petras nubėgo į tretį kiemą, čia rado kibirą, nubėgo 


į šulinį, prisisėmė pilną kibirą vandens, bet kai jį ištraukė 
lauk, žiūri — pilnas kibiras kraujų. Išpyles tą vandenį nuėjo 
tuščias prie savo pono. 

— Ar atnešei gerti? — klausia Viešpats. 

— Viešpatie, — sako Petras, — man liežuvis jau sustingo, 
bet niekur negaunu vandens lašo, — sėmiau iš šulinio — 
buvo kraujas. 

Viešpats atsakė: 

— Eik ir atnešk tą patį kraują. 

Petras nuėjo antrąkart, prisėmė pilną kibirą vandens. 
Tame vandeny buvo žmogaus galva, bet Petras nieko ne- 
žiūrėdamas nunešė tą kibirą Viešpačiui ir sako: 

— Viešpatie, jei nori, gali gerti. 

Viešpats atsakė: 

— Aš nenoriu, bet tu nori ir gerk. 

— Kaip gersiu, — sako Petras, — kad vandeny yra žmo- 
gaus galva. 

— Gerk, — sako Viešpats. 

Šis ir gėrė, kai atsigėrė, tai ir prapuolė žmogaus galva. 
Petras klausia: 

— Viešpatie, kur ta galva paliko ir kieno ji buvo? 

— Tai buvo tavo paties kvaila galva, kad tu norėdamas 
gerti nenorėjai eiti. O ką matei prie vartų? 

— Viešpatie, mačiau vartus žmogaus ranka užkištus. 

— Visi slinkiai (tinginiai), kurie nepaslenka vartų uždaryti 
ir padaro šeimininkams nuostolių, turi po mirties ranka 
vartus laikyti. Dėl to ir tu nebūk slinkis. Ką daugiau matei? 

— Viešpatie, mačiau daugybę gyvačių prie vieno ūkininko 
durų. | 

— Tos gyvatės tai neturtingų žmonių ašaros, +— tas šeimi- 
ninkas nei vienam teisingai neužmoka. Ką daugiau matei? 

— Mačiau baltą pelelę lendant iš šeimininko burnos į 
šeimininkės burną. 

— Tie šeimininkai labai meiliai tarpusavy gyvena ir jų- 
dviejų sielos vaikšto iš vieno į kitą. Ką dar matei? 

— Šulinys buvo pilnas kraujo. 

— Tavo troškimas pavertė vandenį į kraują. 
Po tos kalbos abu atsigulė ir išmiegojo lig ryto. Ryto 
metą atsikėlė ir iškeliavo toliau. 


* 


Pakeliavę gerą kelio galą, atėjo prie didelio sodžiaus, kur 
gyveno daug ūkininkų. Nenorėjo į tą kiemą užeiti, tai atradę 
ant kelio gulintį žmogų paklausė: 

— Žmogeli, norim iš čia toliau keliauti, parodyk mums 
kelią. 

Šis gulėdamas pakėlė koją ir sako: 

— Čia eikite. 

Šiedu, matydami tokį slinkį, įėjo į vieno buto vidų ir atrado 
ten jauną mergelę duoną beminkant. Ir klausia juodu kelio. 
Ši mergelė tešlotomis rankomis išbėgo lauk ir parodė ke- 
leiviams kelią. Anuodu eina šnekėdamies. Viešpats ir sako: 

— Petrai, žinai tu ką, ta mergelė gaus tą slinkį sau už 
vyrą. | 

— Viešpatie, tai negerai, — tokia paslaugi ir graži mergelė 
turės tokį apsileidėlį ir tinginį už vyrą imti. 

— Petrai, tu vis nieko nepermanai. Jei abudu būtų slinkiu, 
tai abu badu numirtų, o dabar vienas turės kitą gelbėti. Taip 
einasi per visas žmonių gimines: jei vienas slinkis, tai kitas 
darbštus, darbininkai turi visus slinkius išmaitinti. 

Juodu ėjo toliau. Įėjo vidury sodžiaus į vieną trobelę ir 
atrado visus beverkiančius ir bevaitojančius. Viešpats sako: 

— Petrai, čia mudu nakvosim. 

— Ei, Viešpatie, juk girdi, ką šneka ta vargšė moteriškė: 
vakar palaidojo savo vyrą su kūdikiais, verkia ir bliauna, 
mano ausys nenori to girdėti. 

Ir ėjo juodu toliau, atėjo į patį sodžiaus galą. Pamatė 
juodu ant kiemo bešokant ir muziką begrajinant. Jau buvo 
vakaras, saulelė jau leidosi, tai Petras sako: 

— Viešpatie, čia galim eiti į nakvynę, ir mudu galėsim 
kartu pasilinksminti. 

Viešpats sutiko ir juodu nuėjo tiesiai į vestuves. Pasiprašė 
nakvynės, šeimininkas keleivius priėmė, davė valgyti ir gerti, 

pataisė priemenėj gulti. Petras atsigulė prie krašto, o Vieš- 
pats į užpakalį. Viešpats jau miegojo, kai vestuvininkų vaikai 
bėgdami pro duris pripuolė prie kraštinio svečio ir išrovė 
jam pluoštą plaukų nuo galvos. Kiekvienas pešė po visą 
saują ir taip nupešė Petrui pusę galvos. Po valandos Petras 
pažadino Išganytoją ir nieko nepasakodamas, kaip jam at- 
sitiko, prašo: 

— Viešpatie, jau man įkyrėjo ant krašto gulėti, mainykivos 
mudu vietomis. 

— Gerai, mMainykivos, — sako Viešpats. 

Taip anuodu ir susimainė vietomis. Viešpats vėl greit 
užmigo. Po kurio laiko vėl išbėgo tie patys padaužos ir sako: 

— Vaikai, dabar peškim antrąjį svetį, pirmasis jau gavo. 

Taip ir nurovė Petrui visus plaukus, ir pasiliko jis visai 
plikas. 

Ryto metą klausia Išganytojas: 

— Petrai, kur dingo tavo plaukai nuo galvos? 

Petras nieko nedrįso sakyti, tik galvojo. kaip čia galėtų 
išsimeluoti. Viešpats ir sako: | 

— Petrai, tu nenorėjai vakar prie vargšės našlės nakvoti, 
— tebeturėtumei visus plaukus. 

Petras suprato, kad Viešpats viską žino, daugiau nebesakė 
nei žodžio ir keliavo tiesiai namo. 


SAKMĖS BEI PADAVIMAI 


11. ANT SVEIKATOS 


Vieną kartą vagis įlindo į pono staldą (kūtę) ir norėjo visų 
geriausią arklį pavogti. Taip vagis lindi ir klausosi, ar kas 
jo nepastebėjo. Belindėdamas pamatė: atlėkė trys juodos 
varnos, nutūpė ant to pono trobos stogo ir pasivertė į bobas. 
Kiekviena boba turėjo prie vieno šono grūstuve, o prie kito 
šono šluotą prisirišusios. Jos visos trys buvo ūkininkės ir 
kerėtojos. Ir pradėjo jos tarp saves kalbėtis. 

Viena pasiūlė: 

— Mes to dvaro poną pakerėsim. 

Kita užklausė: 

— O kaip gi mes pakerėsim, juk ponas dabar nakties metu 
miega. 

Trečioji paaiškino: 

— Pirmą valandą nakties jis išeis į staldą savo arklių 
pažiūrėti ir eidamas per savo kiemą sučiaudės. Mes sakysim: 
ant sveikatos, jis tuojau persigandęs sukris ir taip mes jį 
pakerėsim. S, 

Visa tai girdėdamas vagis galvoja: kaip čia dabar nusiduos, 
jei aš tam ponui pasakysiu „ant sveikatos“. Netrukus išėjo iš 
namo ponas ir eidamas per kiemą tuojau sučiaudėjo. Vagis 
pirmas sušuko: ,,„Ant sveikatos!“ Ponas atsakė: „Dėkui.“ 
Tuojau visos trys raganos brunkš brunkš nusirito nuo stogo 
ir pasivertė į kamuolius. Vagis ėjo tiesiai prie pono. Pa- 
mates jį ponas klausia: 

— O ko tu čia valkiojies? 

Vagis atsakė: 

— Mano mielas poneli, aš norėjau tamstelės arklelį pa- 
vogti, bet išgirdes, kad tave nori trys raganos pakerėti, pasi- 
gailėjau taves ir sučiaudėjus aš pasakiau „ant sveikatos“. 

Tada ponu vedinas nuėjo jis po stogu. Ten atrado tris 
kamuolius, paėmęs visus tris įmetė į ugnį ir sudegino. Ponas 
padovanojo vagiui savo visų geriausį arklį ir vagis džiaug- 
damasis išjojo. Po kelių dienų ponas išgirdo, kad trys jo ar- 
timiausios kaimynės kažkur prapuolė. 


12. TINGINYS VIENUOLIS 


Vieną kartą buvo toks kunigas, jis gyveno vienuolyne. Visi 
to vienuolyno kunigai kasnakt trečią valandą eidavo į 
bažnyčią giedoti, tik jis vienas buvo didelis tinginys: kai jis 
ateidavo į bažnyčią, kiti pacAYo jau pusę išgiedoję, kitą 
kartą jau ir bebaigią. 

Taip vieną kartą jam lovoj gulint pasirodė vienas neseniai 
miręs vienuolis kunigas ir pradėjo jam kalbėti: 

— Dėl ko tu, prieteliau, esi toks tinginys? Ar tau padoru 
lovoj gulėti, kai tavo broliai bažnyčioje gieda? 'Taisykis, 
brolau, šiaip tau negerai išeis. 

Vienuolis visai to nepaisė ir miegojo toliau, kaip paršas. 
Taip tas miręs vienuolis pasirodė jam per tris naktis, bet jis 
vis neėmė galvon. 

Vieną kartą pabunda jis naktį ir galvoja: jau mano bro- 
liai turbūt bažnyčioje. Jis greit griebė savo ploščių ir nubėgo. 
į bažnyčią. Raktas buvo duryse, kai įėjo į vidų, žvakės 
bažnyčioje buvo uždegtos, bet nesimatė nei vieno žmogaus. 
Jis pagalvojo: vėl užsimigau, mano broliai bus jau namo 
išėję. Jis atsisėdo į bažnyčios suolą ir kalba poterius. Iš 
zakristijos išėjo zakristijonas, išnešė dideles knygas, ir išėjo 
kunigas mišių. Per vieną minute priėjo pilna bažnyčia 
žmonių. Tas kunigas pradėjo prie altoriaus mišias laikyti. 
Kai tas kunigas atsisukes į žmones pasakė „,„Dominus vobis- 
cum“, tada vienuolis jį pažino ir nusigando: šis kunigas buvo 
jau keli metai kaip mires. Taip jis žvilgterėjo į šalį ir pa- 
matė tą vienuolį, kuris jam per sapnus pasirodė — ir tas 
čia besąs. Kai tas mires vienuolis pamatė gyvąjį, priėjo prie 
jo ir sako jam pašnibždom: 

— Daryk taip, kad tu greitai išeitum lauk iš bažnyčios, 
kitaip tau čia blogai nutiks. Kai išeisi iš bažnyčios ant 
šventoriaus, bėk neatsigreždamas, kiek tik tu galėsi, o pri- 
bėges prie durų numesk ploščių. 

Tada vienuolis susisupo į savo ploščių ir išėjo lauk. Kai 
tik išėjo iš bažnyčios, tai jis ir bėga, kiek tik gali. Užpakaly 
savęs išgirdo tokį didelį ūžesį. Taip jis bebėgdamas ir numetė 
savo ploščių, dar žvilgterėjo per petį — pamatė ugnį ir lieps- 
nas. Dideliai skubėdamas išoko į vienuolyną ir tuoj puolė 
žiūrėti į laikrodį. Laikrodis rodė dvyliktą valandą. Dideliai 
nusigandęs gulo į lovą, bet neužmigo iki trijų valandų, kada 
kiti vienuoliai kėlėsi. Tada ir jis atsikėles nuėjo drauge su 
kitais į bažnyčią. Visi vienuoliai stebėjosi: kas čia dabar 
mūsų tinginiui nutiko, kad šįryt jis taip anksti kartu su 
mumis eina į bažnyčią. Atlikę maldas parėjo visi namo. 
Dabar mūsų vienuolis suprato, kad visi tie, kuriuos jis matė 
vidurnaktį bažnyčioje, buvo mirusiųjų vėlės. 

Ryto metą atsikėles ir niekam nieko nesakydamas, ėjo jis 
ant šventoriaus savo ploščiaus ieškoti. Jis atrado savo dra- 
bužį sudraskytą į tokias mažas skiautis, kaip medžių lapai. 

Parėjęs namo jis iš tos baimės apsirgo. Kai pasveiko, nie- 
kados daugiau nesivėluodavo į bažnyčią. 


13. PLUNGĖS PILIS 


Kartą tarnavo Gundingos sodžiuj vienas žemaitis bernas 
ir mokėjo jis dailiai smuiku griežti. Šventomis dienomis jis 
neidavo į bažnyčią, bet pasiimdavo smuiką ir eidavo į kar- 
čiamą. Ten pagrieždavo jis jauniems vaikiams ir užsipelny- 
davo pinigų. Taip vieną šventą dieną eina jis per ąžuolyną 
tiesiai pro pilies kalną ir griežia smuiku. Ir susitinka jis prie 
to pilies kalno vieną dailų jauną ponaitį. Tas ponaitis ir 
klausia tą berną: 

— Vaikeli, kur tu eini? 

Šis atsakė: 

— Aš einu į karčiamą griežti. 

Tas ponaitis sako: 

— Žmogeli, būk toks geras, pagriežk ir man. 

Šis ir pradėjo griežti. Taip tam ponaičiui dideliai patiko 
jo muzika ir jis sako: 

— Vaikeli, ak kaip man patinka, eikš tu su manim drauge. 

— Ei, kur aš eisiu, kažin iš kur tu esi. 

— Aš esu iš čia pat. 

— Ką tu man meluoji, — aš jau per dešimt metų tame 
kaime tarnauju, visus šioj apylinkėj pažįstu, bet tavęs dar 
nebuvau mates. 

— Bet klausyk manes, tu gausi nuo manęs daugiau pinigų, 
negu savo karčiamoj, — aš gyvenu šitam dideliam kalne. 

Taip juodu paėjo galiuką. Kai atėjo prie kalno, ponaitis 
sako muzikantui: 

— Duok šen nuo kaklo kuskele (skarelę), aš tau akis 
užrišiu. 

— Kur aš tau duosiu akis užrišti, tu gali mane dar į Mingę 
įmesti. 

— Nebijok, aš taves niekur neįmesiu, bet duosiu tau tiek 
pinigų, kiek tu galėsi panešti. 

Taip ponaitis užrišo muzikantui akis ir po poros minučių 

atsirado jie to ponaičio dvare. Atrišo muzikantui akis ir pa- 
rodė visą savo gyvenimą: vienoj pusėj buvo pilni kubilai 
aukso, antroje — sidabro. Įsivedė muzikantą į didelę salę ir 
liepė užtraukti savo muziką. Kai pradėjo muzikantas griežti, 
kad pradėjo ponaičiai ir panos šokti, šoko ir linksminos ligi 
pusės dvylikos, tada pradėjo kiekvienas į savo namus keliau- 
ti. Tada jis pastebėjo vieną poną turint arklio koją ir dide- 
liai persigando. Bet tuo tarpu priėjo namų šeimininkas ir 
sako muzikantui: 

— Še tau ir aukso, ir sidabro pinigų, prisisemk pilnas ki- 
šenes ir duok man vėl akis užrišti. 

Tas ponas pripylė jam ir pilną smuiką pinigų, užrišo akis 
ir po valandėlės muzikantas vėl atsirado savo senojoj vietoj. 
Ponaitis atrišo jam akis ir sako: 

— Dabar keliauk namo. 

Šis eidamas džiaugėsi pilnas kišenes ir smuiką pinigų 
turėdamas. Naktis buvo šviesi, mėnesiena, taip jis pasižiūrės 
savo pinigų. Griebė į kišenę, žiūri — akmenys ir anglys. 
Supykes iškratė viską iš kišenės ir sako: 

— Vistiek mane velnias apgavo. 

Bet iš smuiko taip greit išimti negalėjo, parsinešė namo. 
Pakratė namuose smuiką — išbyrėjo visa krūva aukso pi- 
nigų. Dąbar susiprato apsigavęs ir pasigailėjo. Bėgo greitai 
į tą pačią vietą pinigų ieškoti, bet neradęs nei pinigų, nei 
anglių parėjo namo. 


* 


Vieną šventą dieną kitas žmogus meškeriojo prie pilies 
kalno. Atėjo prie jo vienas ponas ir sako: 

— Ką tu čia dirbi? 

— Meškerioju, — atsakė šis. 

— "Tų čia nemeškeriok, mano dvare žemes nuspardysi. 

— Ar tu tame kalne gyveni? 

— Taip, gyvenu. 

Tas žmogus vėl sako: 

— Aš girdėjau, kad tame kalne daug pinigų esą. 

— Yra daug, — atsakė ponas, — kad tie žmonės tokie 
gudrūs būtų, tai galėtų tuos pinigus iškasti. 

Mūsų žmogelis tai išgirdęs pametė ir meškere, nukeliavo 
tiesiai į savo pono dvarą ir viską papasakojo grafui Zubovui. 
Išgirdęs tokią naujieną, grafas suvarė apie tris šimtus vežimų 
ir apie šešis šimtus darbininkų, ir pradėjo jie kasti pilies 
kalną. Tačiau ką dieną nukasa, per naktį vėl atauga ir ryto 
metą viskas vėl taip tebėr, kaip buvę. Taip žudėsi (vargo) 
kokį mėnesį, bet nieko nenuveikė. 

Vieną kartą nakties sargui apie kalną bevaikščiojant, pasi- 
rodė vienas ponas ir sako: 

— Jūs nežudykitės, taip nieko nepadarysit. 

— O kaip galėtumėm padaryti? — susiprato paklausti 
panaktinis. 

— Jei jūsų kunigas ateitų prie kalno ir atlaikytų mišias, 
tačiau taip, kad nieko prie mišių netrūktų, tuokart tą kalną 
atkastumėt. 

Ryto metą žmogus viską papasakojo savo ponui. Grafas 
tuojau taip ir padarė. Viskas būt buve gerai, tačiau zakristi- 
jonas besiskubindamas užmiršo paimti Žžnypukus. Kai jau 
mišias atlaikė ir reikia žvakes užgesinti — neturi su kuo. 
Taip ir paliko tas kalnas su visais pinigais iki šios dienos 
stovėti. | 


14. KRETINGOS BAŽNYČIOS VARGONAI 


Prieš tris šimtus metų gyveno žemaičiuose grafas Tiške- 
vičius. Jis pastatė Kretingoje vienuolyną. Kai vienuolynas 
jau buvo užbaigtas, tai jis davė vienam meisteriui padirbti 
vargonus. Tas padirbo, bet buvo negerais balsais. Ir kitas 
meisteris dirbo, vargonai irgi negerą balsą turėjo. Tada gra- 
fas įdėjo tuos meisterius trims metams į areštinę. 

Taip kartą atėjo vienas gizelis* iš Anglikų žemės. Jis 
nuėjo pas grafą ir sakė: 

— Šviesiausias grafe, aš girdėjau, kad Jūs vargonus norit 
turėti. 


* Gizelis — jaunas amatininkas, meisterio pagalbininkas. 

„- Je, — atsakė grafas, — aš noriu, bet rasi ir tu toks pat 
apgavikas esi, kaip ir anie mano meisteriai. Jei tu nepada- 
rysi tokių vargonų, kokių aš noriu, tai turėsi mirti. 

— Šviesiausias grafe, o kokių Jūs norite? 

— Aš noriu tokių vargonų, kad langai išbyrėtų, kai pradės 
groti. 

Taip anuodu ir sulygo vargonus už tris tūkstančius mu- 
štinių. Grafas davė jam meisterne, kur jis galėjo dirbti. Jis 
dirbo metus laiko ir padirbo vargonus. Kai tuos vargonus 
pastatė ir vargoninkas pradėjo groti, taip ir išbyrėjo visi 
bažnyčios langai. Grafas apsidžiaugė, bet paprašė meisterį 
vargonus truputį lengviau užtaisyti. Jis pataisė, galėjo groti, 
visi langai drebėjo, bet nebeišbiro. 

Senasis meisteris. buvo tuo laiku savo kalėjimą atlikes. 
Jis turėjo didelį apmaudą prie to gizelio, jis kalbėjo kitiems: 
„Aš jam akis išlupsiu.“ Atsirado vienas, kuris perspėjo tą 
gizelį, kad pasisaugotų to meisterio. 

Taip tas gizelis nuėjo prie grafo prašyti pinigų, kadangi 
viską gerai buvo padaręs. Gavęs pinigus jis dar sako: 

— Mano mielasai grafe, aš noriu išeidamas jums dar vieną 
štuką ant bažnyčios padaryti. 

— Gerai, gerai, — sako grafas, — padaryk. 

— Bet aš prašysiu medžiagos. 

— O kokios tu medžiagos nori? 

— Man reikia šešiasdšimt mastų lininės austos drobės ir 
vielos. 

Gavęs medžiagą, gizelis dirbo visą mėnesį, bet nuo to se- 
nojo meisterio jis slapstėsi, kad šis jam galo nepadarytų. Kai 
jau visaks buvo paruošta, tada jis sakė: 

- Mylimas grafe, šiandie susivadink visą savo vyriausybę, 
aš šiandie jums tą štuką parodysiu. 

Taip susiėjo ant bažnyčios šventoriaus visi ponai ir pastatė 
ilgas drobinas iki bažnyčios stogo. Tada mūsų gizelis užsilipo 
ant stogo viršaus, pastatė krase, atsisėdo ir pradėjo abiem 
rankom sukti tokį vindą (ratą) — pasikėlė į orą ir nulėkė. 
Tik tuos vargonus jis paliko taip užkišęs, kad nei vienas 
meisteris nebegalėjo pataisyti. Ir šiandie taip tebėra. 

PASIJUOKIMAI BEI ANEKDOTAI 


15. VILKO KAILIS 

Du medžiotoju tarėsi eiti į mišką vilko šauti. Beeidami į 
girią, jiedu užėjo į karčiamą ir pradėjo gerti. Kai jau buvo 
dikčiai įsigėre, pradėjo tartis: 

— Mudu galim gerti, kad ir neturėdami pinigų. Kai vilką 
nušausim, kailį parduosim ir už gėrimą užsimokėsim. 

Anuoduų nuėjo į girią ir pamatė bėgant vilką. Bandė šauti, 
bet nei vienam, nei kitam neišdegė šautuvas. Vienas dar 
galėjo į medį įsilipti, o antrasis, matydamas nebesuspėsiąs, 
pagalvojo, kad vilkas maitos neėda, tai krito ant žemės ir 
apsimetė negyvu. Vilkas priėjo, apuostė apie ausis tą gulintį 
medžiotoją ir apšlapinęs nuėjo šalin. Kai vilkas pasišalino, 
pirmasis nulipo iš medžio ir klausia gulinčio: 

— Ką tau vilkas į ausį kuždėjo? 

Tas atsakė: E 

— Vilkas man pasakė, kad daugiau nereikia karčiamoje 
pragerti vilko kailį, kol dar vilko nesi nušovęs. 


16. KAIP NETURTĖLIS PINIGUS SKOLINO 


Gyveno vienas bajoras, jis buvo labai turtingas ir niekam 
neskolingas. Čia pat gyveno ir kitas — plikbajoris. Taip tas 
neturtėlis pasiskolino kartą iš turtingojo bajoro 100.000 rublių 
popieriniais pinigais. Po kiek laiko jis vėl nori pasiskolinti 
kita tiek. Tada tas turtingasis apsigalvojo ir nebenorėdamas 
daugiau skolinti sako: 

— Mano prieteliau, iš kur tu man atiduosi, kai nei tavo 
tėviškė, nei tavo dvaras nėra tiek verti. 

Šis rankas sudėjęs jam prisiekė: 

— Po metų aš tau atiduosiu pirmus ir antrus paskolintus 
pinigus. 

Turtingasis, pamates jo tokį -didelį nusižeminimą ir iškil- 
mingą priesaiką, ir vėl davė 100.000 popierio rublelių. 

Tas neturtėlis davė tekoriui nutekinti tokią kiauru viduriu 
lazdą, į kurią ir sukišo visus popierinius pinigus, du kartu 
po 100.000 rublių. Tą lazdą jis visados kartu nešiojosi, o susi- 
tikęs turtuolį, duoda ir jam į rankas palaikyti. 

Kai atėjo tas laikas, kada jau reikia skolą atiduoti, turtin- 
gasis ir prašo savo pinigų. Šis atsakė. 

— Juk aš tau jau atidaviau. 

Ir ėmė juodų labai smarkiai ginčytis. Kai vieną kartą 
juodu vėl dideliai susikeršojo (susibarė), tas turtuolis apsi- 
skundė vyriausybei ir privertė jį ateiti į bažnyčią prisiekti. 
Kai jie ėjo prie altoriaus, kaltininkas, duodamas savo lazdą 
tam turtuoliui į rankas, tarė: 

— Mano prieteliau, aš tau atiduodu tą savo lazdą, — jei ji 
tau nepatinka, tai nors bažnyčioje palaikyk, ko) aš prisieksiu. 

"Turtuolis, nieko nenumanydamas, paėmė tą lazdą į rankas, 
o kaltininkas iškėlė abi rankas prieš altorių ir prisiekė: 

— Aš esu savo draugui į rankas įdavęs du kartu po šimtą 
tūkstančių. 

Po priesaikos visi išėjo laukan. Turtuolis pykdamas sako: 

— Še, neprieteliau, atsiimk savo lazdą, man jos nereikia, 
aš negaliu jos savo rankose laikyti, ji dvokia nedorybėmis, 
kaip ir tu pats. 

Kaltininkas paėmė lazdą į rankas ir sako: 

— Mieli ponai, juk jūs visi girdiį, kad mano prietelius tą 
lazdą nenori pasilaikyti ir vėl ją man padovanoja. 

Visi atsakė: 

— Matom, matom, gali ją sau turėti. 

Tada jis paėmė lazdą, atsuko rankeną ir parodė ten suki- 
štus pinigus. 

— Juk aš, ponai, teisingai prisiekiau, — aš buvau pinigus 
atidavęs, o šis nenorėjo priimti ir vėl man padovanojo. 

Tas turtuolis, patyręs tokią didelę gėdą ir prarades pinigus, 
bėgo šalin nuo ponybės ir iš apmaudo šoko į vandenį. 

APIE PASAKAS APSKRITAI 


Jau iš pat mažens visiems teko Susidurti su pasaka, 
tąja visos jaunuomenės mylimąja, kuriai ir suauge ne visa- 
dos lieka abejingi, bet dažnai moka pasisemti malonaus 
nusiteikimo, pasigėrėti kūrybiniu žmogaus fantazijos žaidimu 
ir ten sudėta ilgų amžių ir daugelio kartų išmintimi bei menu. 
Tad pirmiausia: kas yra pasaka? Liaudies pasakos yra nuo 
tikrenybės sąlygų nepareiną pasakojimai, ypatingai iš ste- 
buklų ir burtų pasaulio, kurie, nereikalaudami įtikėjimo, nori 
klausytojus arbu skaitytojus maloniai nuteikti. 


Pasakoje tikrenybės vietoje sukuriamas visai kitas pasau- 
lis, kur viskas dedasi ne taip, kaip iš tikrųjų yra mūsų 
kasdieniniame gyvenime, bet taip, kaip pagal mūsų norus 
turėtų pasaulyje dėtis. Pasitenkinimas, kurį mumyse sukelia 
pasakų įvykiai, sudaro priešingumą nepatenkinančiai mū- 
sų gyvenimo aplinkybių tikrenybei ir tuo pačiu mus maloniai 
nuteikia. Tad pasakos yra mūsų norų fantazijos arba sva- 
jonės. Tai, ko Žmogus pats sau slaptai geidžia ir viliasi, su- 
deda savo įsivaizduojamiems herojams. Laimės supratimas 
skiriasi pagal tautų charakterį, todėl ir pasakų laimingųjų 
likimas įvairuoja. Dažniausios išsvajotos laimės pasireiškimo 
formos yra: netikėtas praturtėjimas, garbė ir reikšmingumas 
(iš visų niekinamo staiga lieka karalium), laimingos vedybos 
su vertingų ir aukštesniu už save asmeniu (kvailys laimi 
karalaitės ranką, karalaitis veda našlaite). Galop pasakose 
mus žavi įgimto žmogui teisingumo jausmo patenkinimas: 
įsikūnijęs nedorėlis tinkamai nubaudžiamas, po ilgų bandy- 
mų ir vargų, galop laimi dorasai, taigi, nubaudžiama klasta 

ir laimi tiesa, atlyginami tvirtos valios ir likimui nepasi- 
duodą asmenys. Pasakos visados turi laimingą pabaigą, da- 
žniausiai baigiasi vedybomis. Svaiginąs pasakų laimės didingu- 
mas glūdi kaip tik tame, kad čia iš visos minios sau lygių 
nuostabiu būdu iškyla vienas asmuo, dažniausiai kaip tik 
toks, kuris visos savo aplinkos buvo niekinamas, nuteistas 
amžinam vargui ir nereikšmingumui, pvz.: neturtėlis, našlai- 
tis(ė), kvailys, jauniausias brolis. 


Pasakoje stebuklingu būdu pakeičiamas tik vieno, dau- 
giausia kelių asmenų likimas, tuo tarpu visa kita lieka po 
senovei. Juk negi gali visi žmonės būti karaliai — ir nauja- 
jam karaliui taip pat reikės ir tarnų, ir darbininkų, ir ka- 
reivių. Taigi, pasakose nėra tendencijos tiesiog kovoti su 
socialine nelygybe ar neteisybe. Socialinė santvarka palieka 
nepaktista, tik pakeičiamas keleto asmenų likimas: nuže- 
mintas išaukštinamas ir išaukštintas nedorėlis nužeminamas. 
Užtat pasakos visų labiausiai bujoja neturtingųjų ir gyveni- 
mo atstumtųjų žmonių tarpe, jie bando pasakų svajonėmis 
pasaldinti savo karčią kasdienę dalią. 


Tačiau kodėl tada pasakas mėgdavo ir gyvenimo gėry- 
bėmis "pertekusieji: sultonai, kalifai ir carai, kurie turėdavo 
savo profesionalus pasakorius? Čia susiduriame su kitu pa- 
sakų gyvastingumo akstinu: tai yra žmogaus linkimas į 
žaidimą, reikalas patenkinti žmogaus kūrybinės fantazijos 
veržiumą. Žmogų džiugina įdomios ir nepaprastos situacijos, 
jis ieško stebuklingumo ir komiškumo, džiaugiasi sumanių 
melagių ir nuostabių gudruolių daromomis išdaigomis, juo- 
kiasi iš „žmogiško paikumo. Gamta su savo gyvulių pasauliu 
suteikia žmogaus fantazijai irgi gausaus peno. Panaikinama 
žmogų ir gamtą skirianti riba, visa gamta, — augalai ir 
gyvuliai, akmenys ir vanduo, — jaučia ir kalba, kaip žmonės. 


Į pasakas žmogus sudeda savo pažiūras į žmones ir pa- 
saulį, čia atsispindi jo dorovės supratimas. Čia nuolat ran- 
dame pavyzdžius ir pamokymus, nurodymus ir perspėjimus, 
susižavėjimą ir pasipiktinimą. Visa tai dažniausiai yra išreiš- 
kiama ne žodžiais, bet vaizdais ir dinamišku veiksmu. Sausų 

pamokslų nemėgstama, jie retai pasiekia savo tikslą, kas 
kita gyvi pavyzdžiai, kalbą faktai. Galop gyvios ir tiesiog 
nuostabia kompozicija sukurtos situacijos, ypač stebuklin- 
gosiose pasakose (žiūrėk Nr. 5—9), patenkina mūsų estetinį 
jausmą, duoda meniško nusiteikimo. Štai kodėl! pasakos yra 
mėgstamos senų ir jaunų, nokytų ir bemokslių, vergų ir 
valdovų, tai tam tikras dvasios penas, kaip dailioji litera- 
tūra ar teatras. 


Pasaka lieka „pasaka“, tai ne tikrenybė, bet prasimanytas 
dalykas. Ir pasakoriai, ir klausytojai tai žino. Jei kartais 
pasakorius ir tvirtina, jog tai tiesa, jog ir jis ten buves, „alų 
midų gėręs“, tai vistiek visiems yra aišku, jog tai prasimany- 
mas. Ir pasakorius savo užtikrinimus, kad pasakojąs tiesą, 
dažnai patiekia tokiame pavidale, jog kiekvienam pasidaro 
aiškų, kad tai tik „akių apdūmimas“. Bet žmonės mėgsta 
leisti save gražioms iliuzijoms suvedžioti, tad mėgstą ir pa- 
sakų melą, jei tik gražiai pameluojama. 


Pasakos dažniausiai yra sakomos vakarais, ypač žiemą 
prie židinio, užtat daugelis senesnių pasakų rinkinių vadi- 
nami „židinio pasakomis“. Pas mus irgi įvairios tautosakos 
žydėjimo laikas buvo tada, kai viso kaimo verpėjos rinkda- 
vosi vakarais į vieną pirkią vadinamų „vakaronių“. Vakaras 
ir tamsa teikia savotiško paslaptingumo. Neretai, ypač pir- 
mMykštėse tautose, randame įsitikinimą, jog dienos metu pa- 
sakų sekimas atneša nelaime, dargi vakare sekant pasakas 
užgesinama šviesa. Ir apskritai naktis pasakose turi daug 
reikšmės: pasakų veiksmas paprastai vystosi naktį, tada 
atliekami sunkūs užduoti darbai; į gyvulius užburti asmenys 
naktį atgauna savo žmogišką pavidalą; rytas išvaduoja iš 
neišvengiamos -pražūties ir kančių (Saulė ar gaidžio giedo- 
jimas nubaido dvasias), be to, pasakos veikėjams dažnai 
draudžiama miegoti. 


Kad pasakos galėtų suįdominti ir pavergti klausytojus, rei- 
kia gero pasakoriaus, kuris sugebėtų savo pasakojimui su- 
teikti gyvą formą. Jo pasakojimo būdas turi būti intriguo- 
jantis, įtemptas ir kartu džiuginąs savo pabaiga. Todėl jis 

turi mokėti vaizdžiai nupiešti visas detales, turi pats pergy- 
venti pasakų herojų skausmus bei džiaugsmus ir jais už- 
krėsti klausytojus. Čia reikia tam tikro artistinio gabumo. 
Daugeliui yra tekę matyti, kaip geras pasakorius taip pergy- 
vena savo pasakos veikėjų likimą, kad nedirbtinai susigriau- 
dena ir ima verkti. Dažnai intonacija, mimika ir gestais moka 
daugiau pasakyti, negu žodžiais. 


Pasakorių tarpe randame ir vyrų, ir moterų. Pastarosios 
ypač mėgsta sekti pasakas vaikams, kuriose dažnai yra 
ripuojamų eilėtų posmelių. Tačiau tikrieji pasakų kūrėjai ir 
meniški pasakų sekėjai visur yra vyrai. Moterys dažnai tik 
ilgiau išlaiko vyrų sukurtas pasakas. 


Tam tikra pasakų rūšis yra vadinama legendomis (ž. 
Nr. 10). Tai pasakojimai apie šventuosius, jų gyvenimą, dar- 
bus ir kančias, apie atsitikimus ir su paprastais žmonėmis, 
tačiau kur aiškiai matomas Dievo pirštas. Jos atsirado norint 
išlaikyti atsiminimus apie didžiuosius šventuosius, iškelti jų 
darbus, kančias ir stebuklus, juos išryškinti ir padidinti, o 
kartais ir nekaltai pasijuokti iš jų žmogiškų silpnybių. Tai 
religijos ir kūrybos, moralų ir pasakų mišinys. Legendų kū- 
rimo ir žydėjimo laikai buvo pirmi krikščionystės amžiai ir 
krikščioniškasai viduramžis. 


Aiškiai pamokomą pobūdį turi ir pasakėčios, kuriose 
veikia gyvuliai, kartais tik tarpusavy, kartais ir su žmonė- 
mis, bet tai nepaprasti gyvuliai: jie turi žmogišką sąmonę, 
protą ir kalbą, jų veiksmuose atvaizduojama žmogiška elgse- 
na ir išvadoje dažnai padaromas koks nors patarlės pobū- 
džio pamokymas. Daug pasakėčių pobūdžio bruožų randame 
gyvulinėse pasakose (ž. Nr. 2—3). 


Yra dar viena ryški liaudies pasakojimų rūšis: pasijuo- 
kimai arba anekdotai (ž. Nr. 15—16). Kai kas juos nori 
pavadinti realistinėmis pasakomis, pabrėžiant jų esminį škir- 
tingumą nuo stebuklingųjų pasakų arba pasakų siaura to 
žodžio prasme. Pasijuokimu pirmiausia vadiname trumpą 
pranešimą apie kokį nors kvailą arba išdykusį pokštą, kokį 
nors ypatingą, juoktis verčiantį nuotykį, ypatumą arba 

veiksmą. Taigi, čia turime reikalo su kokiu nors nepaprastai 
sąmojingų ir nuotykingu įvykiu, kurio veikėjai yra nepa- 
prasti gudruoliai ir nepaprasti kvailiai. Mes čia nerandame 
stebuklingumo elementų, nuotykiai neprieštarauja gamtos 
dėsniams: jeigu iš tikrųjų būtų tokių gudruolių ir tokių 
kvailių, jeigu taip laimingai ar nelaimingai susidėtų išorinės 
aplinkybės, pasakojami nuotykiai galėtų ir tikrumoje įvykti. 
Kai pasakai yra būdinga žaidimo, turtų ir stebuklų pamė- 
gimas, pasijuokimai kreipia savo dėmesį į kasdieniškumą ir 
kvailumą: kvailystės ir juokingumo nepaprastas perdėjimas, 
jų perkėlimas į kasdieninį gyvenimą yra jiems būdinga. Čia 
rodomas kvailys ir nuolat pabrėžiama, kaip lengvai leidžiasi 
žmonės sukvailinami. Kai legendose matome viduramžių 
dvasingumo įtaką pasakoms, tai pasijuokimai ir panašūs 
nuotykingi bruožai liaudies pasakojimuose didžiąja dalimi 
vra XVI amžiaus padaras. Tuo sąmojaus pamėgimo laiku 
buvo sukurtas daugelio pasijuokimų pavidalas, kuris mažai 
tepasikeitęs išliko ligi mūsų laikų, dažnai rašytinės litera- 
tūros dėka. Kaip geri šio žanro meisteriai pasižymėjo indai, 
graikai ir romaniškos tautos. 


Pagaliau dar viena stambi pasakojamosios tautosakos rūšis 
yra sakmės (ž. Nr. 11—14). Sakmė yra pasakojimas apie 
nepaprastą pergyvenimą, kuriam tikima ir kuris laikomas 
tikru. Kai pasaka yra žaidimas, sakmei suteikiamas rimtas 
pobūdis. Sakmė reikalauja ir iš pasakotojo, ir iš klausytojų 
tikėjimo, ji nori duoti tikrenybe, papasakoti apie įvykius, 
kurie iš tikrųjų esą atsitikę. Todėl sakmei nebūtinai yra 
reikalinga laiminga pabaiga — daugelis sakmių kaip tik 
baigiasi tragiškai. Sakmė neturi kito tikslo, kaip tik pranešti 
apie kurį nors tikrą įvykį, ji nori pamokyti, todėl reikalauja, 
kad jai būtų rimtai tikima. Užtat kai pasaka vyksta nežino- 
moj vietoj, nežinomu laiku („labai seniai“), veikėjai taip pat 
paprastai esti bevardžiai didvyriai, sakmė reikalauja tikė- 
jimo ir tuo tikslu, kalbėdama kaip apie tikrai įvykusį faktą, 
nurodo vietą, laiką ir asmenis arba tvirtina, kad pačiam pa- 
pasakotojui esą taip atsitikę. Taigi, kai pasaka yra bendro 
pobūdžio, sakmė yra labiau lokkhlinė. Pasaka yra poetinis, 

sakmė — istorinis pasakojimas. Sakmės tikslas — pranešti 
apie paslaptingas ir nejaukias žmogų apsupančias jėgas, jos 
visas dėmesys nukreiptas į fantastišką nuotykį, į kurį žŽmo- 
gus, atrodo, tik pripuolamai esti įpainiojamas. Pasakose su- 
kuriami ryškūs ir tarpusavy kontrastiški tipai: narsuolis ir 
bailys, doras ir nedorėlis, gudruolis ir kvailys, laimingas ir 
nelaimingasai. Tuo tarpu sakmei žmogus įdomus tik kaip 
tam tikro pasakojamo nuotykio dalyvis, todėl sakmėse 
žmonės nėra jokie išbaigti tipai. Tad sakmėje viso ko centras 
yra pats įvykis arba nuotykis, ji nori tą įvykį kaip galima 
vaizdžiau ir įspūdingiau perteikti, tuo tarpu pasakoj viso ko 
centras yra veikėjas ir jo likimas. Iš to susidaro ir forma- 
liniai pasakų ir sakmių skirtumai. Sakmė, norėdama tikrai 
pranešti tik apie kurį nors vieną įvykį, yra dalykinė, trumpa. 
paprasta ir aiški, be didelių nukrypimų tiesiog einanti prie 
savo tikslo. Todėl sakmės paprastai yra trumpos ir susideda 
tik iš vieno epizodo, tuo tarpu pasakos jungia vieną epizodą 
prie kito į ištisą menišką grandine. Kai pasaka svyruoja tarp 
rimtumo ir žaidimo, svajonės ir tikrenybės, sakmė siekia 
tiesos ir rimtumo, tad ji daug nesirūpina menišku savo pasako- 
jimo pavidalu. | 


Sakmės yra senesnės už pasakas. Kai pasakos jau yra tam 
tikras kultūros produktas, sakmės yra betarpiškas įspūdžių 
ir primityvaus galvojimo pareiškimas. Sakmėse mes paste- 
bime pirmas žmonių pastangas ištyrinėti daiktų santykius, 
išaiškinti kokius nors žmogaus dėmesį atkreipusius reiški- 
nius, perkeliant juos iš stebuklų srities į kasdienio gyvenimo 
šviesą. Taigi, sakmės yra naivus, nekritiškas liaudies moks- 
las. Tai pirmykščio žmogaus galvojimas ir pasaulio bei jo 
reiškinių aiškinimas, tai asociatyviškai galvojančio žmogaus 
pasaulėžiūra ir filosofija. 


Sakmėms būdingas yra ciklinis jų pasakojimo būdas. Gūdų 
rudens vakarą kas nors pirkioje papasakos kokį atsitikimą 
apie numirėlius, tuojau jį papildys kitas ir trečias, papasako- 
dami savo pergyventus ar girdėtus panašius atsitikimus. Taip 
bematant susidarys visas panašių sakmių ciklas ir tik nie- 
kam nieko daugiau ta tema nebežinant, einama prie kito 

ciklo. Toks laipsniuojamas pasakojimo būdas sustiprina įspūdį 
ir patikimumą (juk ne vienas panašius dalykus yra girdėjes 
ar pergyvenęs!), o bailesni dažnai nebedrįsta ir duris praverti. 


Sakmės amžius dažnai yra sunku nustatyti, tačiau dažnai 
galima aiškiai matyti, kokiam idėjų pasauliui kuri sakmė 
pridera: prieškrikščioniškam ar krikščioniškam. Sakysim, 
prieškrikščioniškos gadynės liaudies tradicijose visur stengia- 
masi nusikratyti neramiais ir gyviesiems kenkiančiais numirė- 
liais, norima padaryti juos nepavojingus, net sunaikinti. Jie 
klajoja dėl savo piktos valios, jiems malonu kankinti gyvuo- 
sius, tad juos reikia be jokio pasigailėjimo naikinti, reikia 
mokėti nuo jų apsisaugoti. Visai kita pažiūra įsivyrauja 
krikščionystės įtakoje: dabar numirėliai neranda kape ramy- 
bės dėl savo blogų darbų, padarytų gyviems tebesant ar dėl 
neatliktų parElEN, Čia visur sutinkame dorovinę tendenciją, 
„nuodėmės“ ir „bausmės“ sąvokas — jie kenčia skaistykloj 
ir klajoja žemėj, kol atlieka bausmę. Tai vargšė kenčianti ir 
atgailojanti siela, kuriai reikia padėti išsivaduoti. Išvaduota 
padėkoja ir daugiau nebesivaidena. 


Yra sakmių, kurių amžiaus negalima nustatyti jau dėlto, 
kad jos gali visados ir visur iš naujo atsirasti, nes remiasi 
fizine žmogaus prigimtimi. Prie jų pridera, pvz., sakmės apie 
slogučius. Joms atsirasti reikalingas tik tam tikras pergy- 
venančiojo fantazijos arba mitinės apercepcijos laipsnis. To- 
kios demonologinės sakmės dažniausiai susidaro asociacijos 
būdu, veikiant ankstyvesniems žinojimams ir įtikėjimams. 
Kas' kita yra tas pavidalas, kuriuo toji demoniška būtybė 
įsivaizduojama, dėliai jų jau galima kalbėti apie motyvų 
keliavimą bei skolinimąsi. 


Didžioji pasakojamosios tautosakos motyvų dalis yra žino- 
ma daugeliui tautų ir juos galime laikyti tarptautiniais 
pilna to žodžio prasme. Tačiau tai nei kiek nesumažina jų 
reikšmės. Juk ir visa kultūrinė pažanga remiasi kartą surastų 
gėrybių pasisavinimu, jų prisitaikymu ir tobulinimu. Kiek- 
vienas kultūros reiškinys, jei tik jis yra naudingas arba ati- 
tinka Žmonių skonį, jų pažiūras bei įpročius, bematant plinta. 

Ir tokie universalūs reiškiniai kultūros istorijai yra daug 
vertingesni ir daug daugiau saką, negu originalūs unikumai. 
Visų tautų liaudies tradicijose, galop ir visų tautų kultūrose, 
randame labai maža visiškai originalių ir kiaurai savaran- 
kiškų kultūros reiškinių, visur pastebime daugiau ar mažiau 
išplitusius kultūrų ciklus ir jų mišinius. Tokių kultūros reiš- 
kinių keliavimo, jų prisitaikymo ir raidos tyrinėjimai mums 
atidengia daug gilių žmonijos kultūros paslapčių. 


Nors pasakų motyvai ir yra tarptautiniai, tačiau kiekviena 
tauta pasakas seka savo būdu. Jau pasakų skolinime pasi- 
reiškia tautų charakteris: kai kurios tautos pasakas labai 
mielai iš kitų pasiima, kitos ne. Pavyzdžiui: Indijos tautose 
visai neprigijo anglų pasakos, šiaurinės Amerikos indėnai 
irgi nepasisavinę iš anglu nei vienos pasakos, tuo tarpu daug 
jų pasiskolinę iš prancūzu, ispanų ir negrų. Tačiau europie- 
čių pasakas dažnai jie taip pakeičia ir prisitaiko vietos sąly- 
goms arba aklimatizuoja, kad jų europietiška kilmė vos be- 
galima pažinti. Jau ir paviršutiniškai skaitant įvairių tautų 
tos pačios pasakos variantus galima pastebėti nemaža skir- 
tumų. Gal būt, svarbiausias tautinis variantų ypatumas bus 
vyriausiojo veikėjo ar objekto pasirinkimas. Taip skandi- 
navų tradicijose labai mėgstami milžinai, romanų — fejos, 
anglosaksų — elfai ir kitos dvasios, lietuvių pasakose labai 
dažna ir svarbi figūra yra nedora pamotė ragana. Tad pa- 
sakų mokslas dar turi prieš akis didelį ir svarbų uždavinį: 
išaiškinti atskirų tautų charakterio pasireiškimus jų pasa- 
kojamojoj tautosakoj, kaip turinio, taip ir formos atžvilgiu. 
Tam reikalui sakmės duoda daugiau medžiagos, negu pa- 
sakos, nes sakmėse yra daugiau vietinių ir individualinių 
atspalvių, nors pagrindinė motyvo idėja ir plačiai gali būti 
žinoma. Čia aiškiai matome, kokį skirtingą pavidalą įvairios 
tautos suteikia tam pačiam turiniui, tos pačios kilmės įsi- 
vaizdavimams. Tuo būdu lygindami lietuviškus pasakojimus 
su atitinkamais kitų tautų variantais, mes galėsime nustatyti 
ne tik kas pasiskolinta ir kas kitiems paskolinta, bet ir pa- 
matysime, kaip lietuviai svetimą medžiagą sutautina, kokie 
yra būdingi mūsų pasakojimų ypatumai. 

Lietuvių pasakų tautinis pobūdis tebėra veik netyrinėtas. 
Aiškų, mums darė įtakos mūsų artimieji kaimynai — slavai 
ir germanai. J. Bolte sako: ,„Medžiagos atžvilgiu lietuvių pa- 
sakos rodo daug susitikimų su vokiškais ir baltarusiškais 
kaimynais.“ Tačiau lietuvius dar pastebimai veikė ir šiau- 
rietiškos arba skandinaviškos tradicijos. Žinoma, lietuviai 
savo ruožtu kaimynams irgi darė įtakos. Tai aiškiai paste- 
bime Rytprūsiuose. Daugelis savotiškų motyvų bei jų redak- 
cijų iki šiol yra pastebėta tik Lietuvoje ir Rytprūsiuose, tai 
matyti palyginus mano sudarytą lietuvių ir Planzato Ryt- 
prūsių pasakų motyvų katalogus. Nenuostabu, nes mes žino- 
me Rytprūsių istoriją. Keliosdešimt tūkstančių lietuvių gy- 
veno Rytprūsiuose iki pat paskutinių dienų. Kaip seni to 
krašto gyventojai, jie negalėjo nedaryti įtakos atėjūnams. 
Rytprūsiuose užrašytose pasakose, kaip ir lietuviškose, paste- 
bimas didelis giedamų posmelių pamėgimas. Bet ir savo tu- 
riniu Rytprūsių vokiškos pasakos yra daug kuo skirtingos 
nuo kitų sričių vokiečių pasakų, turi daugiau bendrumo su 
lietuviškomis, iš dalies gal ir slaviškomis, negu su vokiško- 
siomis pasakomis. Tai ir patys vokiečiai tautosakininkai 
pastebėjo, pvz., F. Ranke sako: „Taip pat ir turinys tų Ryt- 
prūsių pasakų daug kur skiriasi nuo šiaip Vokietijoj papra- 
stai vartojamųjų.“ 


Baigiant reikia nužymėti, kad mokslinis lyginamojo pasakų 
tyrinėjimo uždavinys yra: sutvarkyti gausybe variantų į 
apžvelgiamą sistemą, supratingai lyginti variantus ir aiškinti 
pasakos istoriją, kartu iškeliant aikštėn ir tautinius pasakos 
ypatumus. 

SUTARTINĖS 


š Lauksodis, 1862 


Aš regėjau 
Aukštus kalnus, 
Ant tų kalnų 

Du beržučiu. 

Ant tų beržų 

Dvi gegutes 
Bekukuojant. 

— Mes ne gegės, 
Tėvo dukros. 

— Ko jūs verkiat? 


Ar neskyrė 

Tėvas bandos? 

Ar nekrovė 

Močia kraičio? 

— Kad ir skyrė, « 
Kad nedavė; 

Kad ir krovė, 

Kad nedavė. 

Kas iš bandos, 

Kas iš kraičių? 


Lole palo eglelo, 
Lepo leputeli, 
Lo eglelo, 

Lepo leputeli. 


„Lepo leputeli“ — tuos užtartinus žodžius toje dainoje 
antra pora tedainuoja, o anuos išskaičiavimus tūtuoja pirma 
pora, vienas kitą pavaduojant, bet kartu vis du tegieda. 

Kupiškis, 1936 


Skambinoj kankleliai, 
Lioi ridij augo.* 
Atvažiuok, motute, 
Pas mane dukrele. 
Aš nežinau kelelio. 
Aš įdėsiu žymelę, 
Šaly kelio liepelę, — 
Atrasi kelelį 

Pas mane dukrelę. 


Skambinoj kankleliai, 
Lioi ridij augo. 
Atvažiuok, tėveli, 
Pas mane dukrelę. 
Aš nežinau kelelio. 
Aš įdėsiu žymelę, 
Šaly kelio berželį, — 
Atrasi kelelį 

» Pas mane dukrelę. 


Skambinoj kankleliai, 
Lioi ridij augo. 
Atvažiuok, broleli, 
Pas mane sesutę. 

Aš nežinau kelelio. 
Aš įdėsiu žymele, 
Šaly kelio uoselį, — 
Atrasi kelelį 

Pas mane sesute. 


Skambinoj kankleliai, 
Lioi ridij augo. 
Atvažiuok, sesute, 


+ Kartojama po kiekvienos eilutės. 

Pas mane sesute. 
Aš nežinau kelelio. 
Aš įdėsiu žymelę, 
Šaly kelio rūtele, — 
Atrasi kelelį 

Pas mane sesutę. 


Taujėnai, 1935 
Keturios, keturios 
Broliukų klėtys. 
Tau dobilio penki lapai, 
Dobilėlio trys lapeliai. 


Visos keturios 
Rugelių pilnos. 


Reiks tau, martele, 
Žali rugiai malti. 


Duok Dievas malti, 

Bet tik neišalkti. 

Tau dobilio penki lapai, 
Dobilėlio trys lapeliai. 


MITOLOGINĖS DAINOS 


4 
Kamajai, 1939 


Ketino Laima alaus daryti, 
Čiūta čiūtela, žalia rūtela*, 
Visas žvaigždeles susiprašyti, 
„Vienos Saulutės tik neprašyti. 
Ketino Saulė kerštą daryti: 


» Toks priedainis kartojamas po kiekvienos eilutės, 

Devynis rytus rūką paleisti, 
Dešimtam ryte vėl užtekėti. 
Devynis rytus rūku rūkavo, 
Dešimtam ryte Saulė pasrodė, 
Visi žmonelės jos labai laukė. 


Šventežeris, 1902 


Ein Saulelė aplinkui dangų, 

Ei kopuliau, kupolėli,* 

Aplinkui dangų Mėnulio kelti. 
Kelkis, Mėnuli, kelkis, šviesusis, 
Jau aš šviesi seniai keliausi, 
Jau nušviečiau visą svietą, 
Seną, jauną, mažą ir didį. 


Eina martelė aplinkui dvarą, 
Aplinkui dvarą šešiuro kelti... 


Joninių kupoliavimo daina. 


Valkininkas, 1936 


Vakarinė žvaigždelė 

Visą dangų išvaikščiojo: 
Visą dangų išvaikščiojo 

Ir pas Mėnulį sustojo. 

— Oi Mėnuli, oi tėveli, 

Aš šią naktį tai dėl taves; 
Aš šią naktį tai dėl tavęs, 
O jau rytoj dėl Saulelės, — 
Debesėliais apsileidus, 
Skaudum lietum apsiliejus. 


* Kartojama po kiekvienos eilutės. 

Oi mergelė, oi jaunoji, 

Visą dvarą išuliojo; 

Visą dvarą išuliojo 

Ir pas motulę sustojo. 

— Oi motule, oi širdele, 

Aš šią naktį tai dėl taves; 

Aš šią naktį tai dėl taves, 

O jau rytoj dėl anytos, — 

Atodūsius dūsaudama, * 

Ašarėlėm apsiliejus. 
Vakarinė avižapjūtė daina. 


Seirijai, 1937 


Oi teka, bėga Vakarinė Žvaigždelė, 

Visų žvaigždelių pasikviesdama, 

Oi tik ji nekvietė tamsiojo Mėnulio. 

— Oi sustok, palauk, Vakarine Žvaigždele, 
Ką aš tau sakysių, daugel sugodosių, 
(Daugelį per daugį, daugelį godelių.) 
Pirmoji godelė — tamsioji naktelė, 
Antroji godelė — margi debesėliai, 
Trečioji godelė — šviesioji Saulelė. 


Oi eina, bėga martelė per dvarą, 
(Visų mMartelių pasikviesdama, 

Oi tik ji nekvietė senos anytėlės.) 

— Oi sustok, palauk, jaunoji martele, 
Ką aš tau pasakysiu, daugel sugodosiu, 


Daugelį per daugį, daugelį godelių. ž 
Pirmoji godelė — senas šešurėlis, 
Antroji godelė — sena anytėlė, 

Trečioji godelė — jaunas dieverėlis, 
Ketvirta godelė — jaunoji mošelė, 
Penkta godelė — mažas piemenėlis. 
Šešurui tėveliui —ploni marškinėliai, 
Anytai mMotulei — tankioji drobelė, 
Dieveriui broleliui — margas abrūsėlis, 
Mošulei sesulei — šilkinė skustelė, 
Mažam piemenėliui — margoji juostelė. 


Dainuojama rugiapjūtės metu, bet antroje dainos daly 
apdainuojamas marčios dbvanų dalinimas vestuvių metu. 


DARBO DAINOS 


Rugiapjūtės dainos“ 


Žasliai, 1085 


Leiskis, leiskis, Saulele, 
Už kalnelio, už aukštojo. 


Vaikštinėjo tėvutėlis 
Po barelį, po platųjį. 


Prašinėjo Saulelės 
Be kepurės, be kepurės. 


— Nusileiski, Saulele, 
Vakaruosna, vėlyvuosna. 


Jauna mano dukrelė 
Jau nuvargo, jau nuilso. 


Kuo tankiausiai pjautuvėliu 
Užmesdama, užmesdama. 

Kuo tankiausiai saujelėn 
Beimdama, beimdama. 


Leiskis, leiskis, Saulele, 
Už kalnelio, už aukštojo. 


Vaikštinėjo šešurėlis 
Po barelį, po platųjį. 


Prašinėjo Saulelės 
Be kepurės, be kepurės. 


— Nesileiski, Saulele, 
Vakaruosna, vėlyvuosna. 


Jauna mano martelė 
Nepavargo, nepailso. 


ki 


Kuo rečiausiai pjautuvėliu 
Užmesdama, užmesdama. 


Kuo rečiausiai saujelėn 
Beimdama, beimdama. 


Žasliai, 1938 


Pabėk, bareli, 2 k. 
Skersai laukelį. 


Kad tu nebėgsi, 
Tai aš pavarysiu. 


Aš paprašysiu 
Jaunų mergelių, 

Kad pavarytų 
+ Mano barelį. 


Kur mergelės pjovė — 
Barelis bėga. 


Kur martelės pjovė — 
Barelis stovi. 


10 


Bartininkai, 1935 
Kad aš pjoviau, į 
Kad aš pjoviau pjovėjėlė 
Ant kalnelio. 


Ir atjoja, 
Ir atjoja bernužėlis 
Bajorėlis. 


— Padėk Dievas, 
Padėk Dievas, mergužėle, 
Pjovėjėle! 


— Oi tai dėkui, 

Oi tai dėkui, bernužėli, 
Bajorėli! 

— Oi ar eisi, 


Oi ar eisi, ar tekėsi, 
Tu už manes? 


— Oi tai neisiu, 
Oi tai neisiu, netekėsiu 


Aš už taves. 

Bajorėlio, 
Bajorėlio baltos rankos, 
Juoda duona. 


Bajorėlio, 
Bajorėlio plunksna rankoj, 
Ne dalgelis. 


Bajorėlio, 
Bajorėlio lendrė rankoj, 
Ne žagrelė. 


Šienapjūtės dainos 


11 
Šaukėnai, 1936 


Valio, mano dalgelis, 
Valio, valio. 

Nepapustes dalgelio, 
Nepapjausi šienelio. 


Valio, mano dalgelis, 
Valio, valio. 

Dalge!į traukiau, 
Pusrytėlių laukiau. 


Valio, mano dalgelis, 
Valio, valio. 

Ateina mergelė 

Per pradalgėlį. 


Valio, mano dalgelis, 
Valio, valio. 
Nepradurk kojelių 
Per tarppirštėlį. 

Valio, mano dalgelis, 
Valio, valio. 
Varlinėjo gervelė 

Po žalią lankele. 


Valio, mano dalgelis, 
Valio, valio. 

Taip mes, jauni berneliai, 
Pjaunam žalią šienelį. 


12 
Saukėnai, 1936 


Pjovė lankoj šieną, 
Žalias raskilėles, 

Pjaun' ir mane, dobilėlį, 
Su šieneliu drauge. 


Grėbė lankoj šieną, 
Žalias raskilėles, 

Grėb' ir mane, dobilėlį, 
Su šieneliu drauge. 


Džiovin lankos šieną, 
Žalias raskilėles, 
Džiovin' mane, dobilėlį, 
Su šieneliu drauge. 


Vežė lankos šieną, 
Žalias raskilėles, 

Vež' ir mane, dobilėlį, 
Su šieneliu drauge. 


Šėrė žirgams šieną, 
Žalias raskilėles, 


Šer' ir mane, dobilėlį, 
Su šieneliu drauge. 

Rimšė, 


13 


Ai daugel dauge! 
Mūsų gaidelių — 
Ne visi pentinuoti. 


Ai dauge! dauge! 
Mūsų broliukų — 
Ne visi žiuponuoti. 


Vienas broliukas 
Rytų šalelėj, 
O kitas vakaruosna. 


Trečias gi mūsų 
Jau broliukėlis 
Lankoj šienelį pjauna. 


Šienelį pjauna 
Ir gailiai verkia, 
Ant dalgelės rymoja. 


— O ko tu šitaip 
Jau, broliukėli, 
Ko šitaip gailiai verki? 


Ar tau gi gailis 
Plieno dalgelės, 
Ar žaliojo šienelio? 


— Nei man jau gailis 
Plieno dalgelės, 


Nei žaliojo šienelio. 

1936 


Tiktai man gailis 
Jaunų dienelių, 
Tik ristojo žirgelio. 


Ai dauge!l dauge! 
Mūsų sesiulių — 
Ne visos vainikuotos. 


Viena sesiulė 
Rytų šalelėj, 
O kita vakaruosna. 


Trečia gi mūsų 
Jau sesutėlė 
Lankoj šienelį grėbia. 


Šienelį grėbia 
Ir gailiai verkia, 
Ant grėblelio rymoja. 


— O ko tu šitaip 
Jau, sesutėle, 
Ko šitaip gailiai verki? 


Ar tau jau gailis 
Aukso grėblelio, 
Ar žaliojo šienelio? 


Nei man jau gailis 
Aukso grėblelio, 
Nei žaliojo šienelio. 
Tiktai man gailis 
Jaunų dienelių, 
Rūtelių vainikėlio. 


Dainuojama šieną grėbiant. 

ŽVEJŲ DAINOS 


14 
Žiaukos, 1914 


Išbėg išbėgo 
Iš Rusnės kiemo 
Du jaunu žvejytėliu. 


Jie leido leido 
Plonus tinklelius 
Bodumo vidurėly.. . 


O ir sugavo 
Dyvnais tinkleliais 
Du jūrų veršiukėliu. 


— Oi drauge, drauge, 
Drauguži mano, 
Kas tai dyvų žuvelė! 


Oi ir supyko 
Bangų dievaitis, 
Pakilo šiaurės vėjas. 


— Oi drauge, drauge, 
Drauguži mano. 
Mesk aukso inkarėlį! 


Tegul terita 
Bangpūtys valtį 
Ant aukso inkarėlio. 


— Oi drauge. drauge, 
Drauguži mano, 


Lipk masto viršūnėlėn! 

Rasi matysi 
Kopų kalnelį 
Ir laibąsias pušeles. 


— Nei matau kopų, 
Nei kopų kalnų, 
Nei laibųjų pušelių. 


Aš tiktai matau 
Mergele savo 
Po pušyną vaikščiojant. 


Žals vainikėlis, 
Gelsvos kaselės, 
Žalių raštų žiurstelis. 


Kad įmanyčiau, 
Pusiau dalyčiau 
Žalių raštų žiurstelį. 


Vieną puselę 
Į skrynią dėsiu, 
Antrą į velukėlę. 


— Oi drauge, drauge, 
Drauguži mano, 
Katrul suksi valtelę? 


Ar ant Pakalnės, 
Ar ant Vorusnės, 
Ar ant Rusnės kiemelio? 


Rusnės kiemelis 

Kaip Klaipėdužė, 

Čia bėga su valtelėm. 
Rusnės kiemely 


Aug man mergelė, 
Ten rimst mano širdelė. 

15 


Ašei nueisiu 

Į žvejų kaimą, 
Būte būsiu 
Žvejų mergelė. 
Marelėms bėgsiu, 


Tinklelį mesiu, 
Šaltai, baltai 


Rankas mazgosiu. 


Ir nuskandinau 
Aukso žiedelį 

Nuo mažiausio 
Mažo pirštelio. 


Melski, mergele, 
Šiaurės vėjelio, 
Kad išpūstų 
Aukso žiedelį. 


O kad išpūstų 
Aukso žiedelį 
Ant žaliųjų 
Krokų lankelių. 


Oi sakiau sakiau 
Tėvužiui savo: 
Kaldink, kaldink 
Šviesų dalgelį. 


Kad nukaldinsi 
Šviesų dalgelį, 
Kaldink, kaldink 
Ir pustyklėlę. 

Žiaukos, 1914 


Kad nukaldinsi 
Ir pustyklėlę, 
Eiki kirsti 
Krokų lankele. 


"Rasi antkirsi 
Aukso žiedelį, 
Dešimtoje 
Pradalgėlėj. 


Dar neišpjoviau 
Nei devintąją, 
Kaip antkirtau 
Aukso žiedelį. 


Atnešk, mergele, 


Man pusrytuką 
Ant žaliųjų 

Krokų lankelių. 
Oi ilsink, ilsink 
Baltas rankeles, 


Ilsink, ilsink 
Šviesų dalgelį. 


Neatjauč mane 


Tėvs nei mamužė, 


Atjauč, atjauč 
Jauna mergelė. 


NAŠLAIČIŲ DAINOS 


16 


Vilkaviškis, 
Lėk, sakalėli, per Dunojėlį, 

Tam Dunojėly plaukia laivelis, 

Tame laively sėdi mergelė. 

Ji sėdėdama ir dūmodama, 

Ir dūmodama tai gailiai verkia. 

1939 


Nėra močiutės kraitelio duoti, 


Nėra tėvelio dalelės skirti, 
Nėra brolelio lauku lydėti, 
Nėra seselės vainiko pinti. 


Saulė močiutė kraitelį duos, 


Mėnuo tėvelis dalele skirs, 


Žvaigždės seselės vainiką pins, 
Sietyns brolelis lauku lydės. 


17 


Gale lauko lazdynėlis, 
Anei vieno riešutėlio. 
Koks lazdynas be riešučio, 
Taip aš jauna be tėvučio. 
Yr ant dangaus Mėnesėlis, 
Tai ten mano tėvutėlis. 


Gale lauko lazdynėlis, 
Anei vieno riešutėlio. 
Koks lazdynas be riešučio, 
Taip aš jauna be motutės. 
Yr ant dangaus Saulytytė, 
Tai ten mano motinytė. 


Gale lauko lazdynėlis, 
Anei vieno riešutėlio. 
Koks lazdynas be riešučio, 
Taip aš jauna be brolučio. 
Yr ant dangaus Sietynėlis, 
Tai ten mano broliukėlis. 


Gale lauko lazdynėlis, 
Anei vieno riešutėlio. 
Koks lazdynas be riešučio, 
Taip aš jauna be sesučių. 


Alunta, 


Yr ant dangaus žvaigždutytės, 


Tai ten mano sesutytės. 

1939 


18 
Priekulė, 


Ir paaugo ąžuolėlis 
Vidury girelės, — 

Be šakelių, be lapelių, 
Tikras liemenėlis. 


Ir paaugo našlaitėlė 
Tarpe pamotėlės, — 
Be tėvelių, be brolelių, 
Ir be seserėlės. 


Nusibodo 4ąžuolėliui 
Girelėj stovėti, 
Nusibodo našlaitėlei 
Pamotės klausyti. 


Ir atjojo, atuliavo 
Kareivis bernelis, 
Klausinėjo našlaitėlės, 
Kodėl ji taip verkia. 


— Bau neturi, našlaitėle, 
Tikrųjų tėvelių? 

Bau neturi, našlaitėle, 
Tikrųjų brolelių? 


Tai atsakė -našlaitėlė 
Kareiviui berneliui, 
Tai atsakė našlaitėlė 
Šitokius žodelius: 


— Yra mano tėvužėlis — 
Danguj Mėnesėlis, 

Yra mano mamužėlė — 
Šviesioji Sauletė. 

1937 


Yra mano brolužėlis — 
Danguj Sietynėlis, 

Yra mano seserėlė — 
Skaisčioji žvaigždelė. 


19 
Kamajai, 1939 


Sėsk, Saulele, už miškelio, už miškelio, 
Griūk, eglele, ant takelio, ant takelio. 


Ilga diena be tėvelio, be tėvelio, 
Dar ilgesnė be motutės, be motutės. 


Turiu brolį kalviuką, kalviuką, 
Jis nukals man tilčiuką, tilčiuką. 


Aš tuo tiltu tekina, tekina, 
Aukso žiedą ridina, ridina. 


Kur žiedelis nuriedės, nuriedės, 
Ten Saulutė nutekės ir nusės. 


Dainuoja piemenys, norėdami, kad Saulė greičiau nusileistų. 


20 


Salakas, 1930 


Jokim, broliai, vandravoti, 
Sau tėvelio paieškoti. 


Šviečia danguj Mėnesėlis, 
Tai ten mūsų tėvutėlis. 


Jokim, broliai, vandravoti, 
Sau motulės paieškoti. 

Šviečia danguj Saulytėlė, 
Tai ten mūsų motinėlė. 


Jokim, broliai, vandravoti, 
Sau" broliuko paieškoti. 


Šviečia danguj Sietynėlis, 
Tai ten mūsų brolužėlis. 


Jokim, broliai, vandravoti, 
Sau sesiulės paieškoti. 


Šviečia danguj žvaigždytėlė, 
Tai ten mūsų sesytėlė. 


21 
Išlaužas, 


Oi liu liu, liu liu, 
Šiaudai be grūdų, 
Padariau alutį 
Vienų avižų. 


Padariau alų 
Gražų geltoną, 
Užgėriau mergelę 
Baltai raudoną. 


O ji užgerta, 
Užčestavota, 
Žalioje lankelėj 
Šienelį grėbė. 

Ne tiek ji grėbė, 
Kiek gailiai verkė, 


Ant grėblio kotelio 
Pasiremdama 

1946 


Ant grėblio kotelio 
Pasiremdama, 
Ant sieros žemelės 
Atsiremdama' 


— Oi žeme, žeme, 
Siera žemele, 
Atėmei tėvą 

Ir motinėle. 


Atėmei tėvą 
Ir motinėle, 
Paimk ir mane, 
Vargo mergele. 


Žemelė tarė, 
Mergelę barė: 

— Dar tu per jauna 
Žemės martelė. 


Išvark vargelius, 
Pramink takelius, 
Tada tu būsi 
Žemės martelė. 


ŠVENČIŲ DAINOS 


Advento ir Kalėdų dainos 
. 22 


Merkinė, 1938 


Oi atvažiuoja -leliu kalėda, 
Leliu kalėda, kelėda.* 
Auksiniais ratais, diržų botagais. 
Išeik, tėvuli, ant didžio dvaro, 
Atkelk, tėvuli, vario vartelius, 
Inleisk, tėvuli, ant didžio dvaro. 
Vai ir atveža mergom prausyklų. 
* Šie žodžiai kartojami kaip priedainis po kiekvienos eilutės. 

Kai nusiprausiu, tai balta būsiu, 
Kai pasrėdysiu, tai graži būsiu. 
Tai aš išeisiu in jaunimėlį, 

Tai pasdabosi mane, berneli, 

Ir atvažiuosi su žaliu vyneliu. 
Inpils tėvulis tau in stiklelį, 
Leliu kalėda, kalėda. 


23 
Merkinė, 1937 


Vai atvažiuoja šventos Kalėdos, 
š Vai tai Kalėdos, do kalėdzienė. 


Per aukštus kalnus, per žemus klonis, 
Vai tai Kalėdos, do kalėdzienė. 


Geležies ratai, šilko botagai, 

Vai tai Kalėdos, do kalėdzienė. 

— Vai ar nematėt pulko mergelių? 
Vai tai Kalėdos, do kalėdzienė? 


— Mes kad ir matėm, tai nesakysim, 
Vai tai Kalėdos, do kalėdzienė. 


Vilniaus miestely mergelių suolas, 
Vai tai Kalėdos, do kalėdzienė. 


Už mergų suolo tai trys šimteliai, 
+ Vai tai Kalėdos, do kalėdzienė. 


Merginos susėda ratu ir dainuoja. Du vyrai ateina prie 
merginų ir dainuodami klausia: „Vai ar nematėt pulko mer- 
gelių?“ Merginoms baigus dainuoti, griebia kurią jų ir ištem- 
pia iš ratuko. Dainuoja Advente arba Kalėdose. 

24 
Valkininkas, 
Kalėdų rytą 
Saulė pražydo, 


Vai lėliu lėliu kalėda. 


Sekminių rytą 
Ežeras šąlo. 


Kas tokis mandras 
Paežeriais jojo? 
Paežeriais jojo, 
Ledą kapojo. 


Ledą kapojo, 
Eketes kirto. 


Eketes kirto, 
Žirgelius girdė. 


Zirgelius girdė, 
Mergeles virkdė. 


Atbėgo elnis 
Devyniaragis. 


Dešimtam rage 
Nauja seklyčia. 
Tojoj seklyčioj, 
Tojoj naujojoj, 
Muzika grajina, 


Jaunimas šoka, 
Vai lėlių lėliu kalėda. 

1936 


Merkinė, 1937 


Atbėgo elnis, devyniaragis, 

Oi kalėda, devyniaragis.* 

Vai ir atbėgo, vandenin žiūri, 
Vandenin žiūri, ragelius skaito. 
Ant mano galvelės devyni rageliai, 
Devyni rageliai, dešimta šakelė. 
Ant tos šakelės kalveliai kala, 
Kalveliai kala, sliesorėliai lieja. 
Oi. jūs, kalveliai, mano broleliai, 
Jūs man nuliekit aukselio kupką, 
Aš palaistysiu žalią rūtelę. ' 


26 


Merkinė, 1937 


Ratelis: Kotūris kalnais jojo, 
Kotūris kalėda. 
Kotūris Onelės ieškoj, 
Kotūris kalėda. 


Kotūris: Oi kur, miela, žirgelį dėjai, 
Oi kur, miela, kalėda? 


Mergelė: Aš pragėriau, prauliojau 
Naujoj karčiamoj su kazokais. 


Kotūris: Buvo jaunai nepragerti, 
Buvo jaunai manes laukti. 


Mergelė: Laukiau, laukiau — nesulaukiau, 
Užsimaniau žalio vyno. 
Advento žaidimas: būrys jaunimo stovi ratu, viena 


mergaitė vaikšto už ratelio, o paskui ją seka vyriškis su 
rankšluosčiu; baigus dainuoti ima žaisti „žiužį“. 


* Tokiu pat būdu ir visur toliau sudaroma antroji posmo eilutė. 

Užgavėnių daina 
27 


Paringis, 1936 


Sodinau liepelę kalnely 

Ir aš tenai jaunutė vaikščiojau, — 
Žaliuosius lapelius parinkau, 

Ant marių tiltelį nugrindžiau, 
Važiuosiu in brolį kiemelin. 
Negirdžiu broliuko kalbančio, 
Užgirdau martele viešnele. 
Nemeili martelė viešnelė, 

Man meilus broliukas žiedžiukas. 


Dainuojama Užgavėnėse pasivažinėjimų metu. 


Velykų dainos arba lalinkos 


28 
Merkinė, 1937 


Skrido, skrido du pilki karveliai, 
Rūtele, rūta žalioji*. 

Nešė, nešė ąžuolo sėkleles. 

Benešant, beskrendant sėklelės iškrito. 
Vai ir užaugo du ąžuolėliai, 

Ant tų ąžuolėlių aukso rasa krito. 
Išeik, mergele, ant didžio dvarelio, 
Tai ir patieski margą abrūsėlį, 

Tai tu surinksi aukselio raselę 

Ir nusiprausi sau skaistų veidelį. 
Tave pamylėjo iš dvaro ponas, 

Iš dvaro ponas, iš miesto valdonas, 

Iš Vilniaus miesto, iš Dzūkijos krašto. 


+ Priedainis, kartojamas po kiekvienos eilutės. 

Dovanok, dovanok mus jaunus svetelius: 
Šimtą kiaušinių ir paltį lašinių, 

Alaus bačkelę ir dešrų kapele, 

Sietuve pyrago, sviesto ir tvarago (-varškės), 
Rūtele, rūta žalioji. 

Tuose namuose, kur yra mergaičių, lalavimas truputį skir- 
tingas — daromas atskiras mergaičių sveikinimas. Pradžia 
tokia pat, kaip ir visur: atgieda giesmę, pasako oraciją, tėvas 
arba motina išneša dovanas — kiaušinius. Tada lalauninkai 
pribėga ir sako: „Tėveli, motule, gal turite žalių rūtelių, 
baltų lelijėlių?“ Tėvas arba motina (šias derybas dažniausiai 
veda motina) jiems atsako: „Ženteliai mano, sakalėliai mano, 
žalias rūteles jūs džiovinat ir lelijėles suvytinat.“ Lalauninkų 
kalbėtojas atsako: „Ne, motule, ne, širdele, mes esame tikro 
tėvulio sūneliai ir nepažįstame piktų darbelių.“ Jeigu mer- 
gaitės prašo tėvus, kad pavaišintų lalauninkus ir tėvai sutin- 
ka, tada tėvai sveikinasi su jais ir kviečia pirkion. Uždegama 
šviesa, o lalauninkai gieda vadinamą „lalinką“. 


29 

Varėna, 1938 
Pas mareles ant lieptelio, 
Vynelis vyno žaliasai,* 
Ten mergelė rankeles prausė 
Žiedelį nuleido, nublėdo ant veido. 
Ir atjojo bernužėlis 
In mareles žirgelio girdyti. 
— Vai ko verki, mergužėle? 
— Nuleidau žiedelį in marių dugnelį. 
— Vai mergele, lelijėle, 
Palaikyk žirgelį, išimsiu žiedelį. 
Žiedelį siekiau ir pats nuskendau. 


Sekminių paruginė daina 


30 
Adutiškis, 1940 
Tu, žilvitėli, dobile, 
Žaliasai medeli, dobile, 
Kaip tu didelis augai, dobile, 


+ Priedainis, kartojamas po kiekvienos eilutės. 

Pirma šakele, dobile, 
Antra viršūnėle, dobile. 
Pirmuos varteliuos, dobile, 
Saulutė tekėjo, dobile. 
Antruos varteliuos, dobile, 
Mėnulis riedėjo, dobile. 
Trečiuos varteliuos, dobile, 
Mergelė vaikščiojo, dobile. 


Dainuojama Sekminėse rugius lankant. 


DAINOSAPIEBERNELĮ IR MERGELĘE 
31 
Melagėnai, 1934 


Vai tvėriau, tvėriau darželį, 

Vai sėjau, sėjau rūteles. 

Vai lankyk, lankyk mane, berneli, 
Žaliam rūtų daržely. 


Dar nesudygo rūtelės, 

Dar nepražydo mėtelės, 

Ir apsilankė jaunas bernelis * 
Zaliam rūtų daržely. 


— Ar nepatiko darželis, 

Ar nepatiko rūtelės? 

Ar nepatiko mano jaunutės, 
Mano rankų darbeliai? 


— Man ir patiko darželis, 
Man ir patiko rūtelės, 

Tik nepatiko jauna mergelė, 
Kad su kitais kalbėjo. 

— Kad ir kalbėjau, berneli, 
Tau žydi mano širdelė,. — 
Žydi bernelis mano širdelėj, 
Kaip darže bijūnėlis. 

* 


Vai ariau, ariau laukelius, 

Vai sėjau, sėjau rugelius. 

Vai lankyk, lankyk mane, mergele, 
Žaliam rugių laukely. 


Dar nesudygo rugeliai, 
Dobilai nesužydo, 

Ir apsilankė jauna mergelė 
Žaliam rugių laukely. 


— Ar nepatiko laukelis, 

Ar nepatiko rugeliai? 

Ar nepatiko mano jaunučio, 
Mano rankų darbelis? 


— Man ir patiko laukelis, 
Man ir patiko rugeliai, 

Tik nepatiko jaunas bernelis, 
Kad su kitom kalbėjo. 


— Kad ir kalbėt kalbėjau, 

Tave širdy turėjau, — 

Žydi mergelė mano širdelėj, 

Kaip darže lelijėlė. 

32 
Bitėnai, 1936 

Ei liūliuoj, liūliuoj juods vandenėlis, 
Už vandenėlio aug man bernelis, - 
Aug man bernelis, kaip parašytas. 


Ant šalies krypsta jo kepurėlė, 
Nesusagstyta jo šalbierėlė. 

Kad aš žinočiau, kad mano būtų, 
Persikeldinčiau per Nemunėlį: 
Ir pataisyčiau. jo kepurėlę, 

Ir susagstyčiau jo šalbierėle. 


| J 
Ei liūliuoj, liūliuoj juods vandenėlis, 
Už vandenėlio aug man mergelė, 
Aug man mergelė, kaip parašyta. 
Ant šalies krypsta jos vainikėlis, 
Nesušniūruotas josios vystelis. 


Kad aš žinočiau, kad mano būtų, 
Persikeldinčiau per Nemunėlį: 
Ir pataisyčiau jos vainikėlį, 

Ir sušniūruočiau josios vystelį. 


33 
Striūnaitis, 1934 


Akmuo be kraujo, 
Vanduo be sparnų, 
Papartis be žiedelių. 


O kaip aš, o kaip aš, 
Jaunas bernelis, 
Be jaunos pjovėjėlės?* 


Parduosiu žirgą 
Ir aukso balną — 
Samdysiu pjovėjėlę. 


O ir išgirdo 
Jauna mergelė 


Daržely vaikščiodama. | 
* Seniau Rytų Lietuvoje rugius pjautuvais pjaudavo ir tik moterys. 

— Neparduok žirgo, 
Nei aukso balno — 
Aš būsiu pjovėjėlė. 


* 


Akmuo be kraujo, 
Vanduo be sparnų, 
Papartis be žiedelių. 


O kaip aš, o kaip aš, 
Jauna mergelė, 
Be jauno artojėlio? 


Parduosiu žiedą 
Ir vainikėlį — 
Samdysiu artojėlį. . 


Pagirdo jaunas, 
Jaunas bernelis, 
Apie sodą vaikščiodams. 


— Neparduok žiedo, 
Nei vainikėlio — 
Aš būsiu artojėlis. 


34 


Liudvinavas, 1937 


Šaly kelio karčiamėlėj 
Baudžiauninkai gėrė. 

— Gerkim, gerkim, mieli broliai, 
Kuo išsimokėsim? 


— Jūros marios nežvejotos, 
Pelnai nepelnyti, 

Jūras marias išžvejosim, 
Tai išsimokėsim. 

Siuntė mane tėtužėlis 
Žuvelių žvejoti. 

Vai aš mažas mažiulėlis, 
Gilus Dunojėlis. 


Da žuvelių nepagavau, 
Sutikau mergelę. 

Aš mergelei labą dieną, 
Ji man nei žodelio. 


Aš mergelei labą dieną, 
Ji man nei žodelio. 

Aš pakėliau kepurėlę, 
Ji man nei kvietkelio. 


— Vai mergele, lelijėle, 

Ko taip puikavoji? 

Jei tėvelio didžiais turtais — 
Tai Dievulis davė. 


Jei tėvelio didžiais turtais — 
Tai Dievulis davė, 

O jei savo razumėlių — 

Lik sveika, mergele! 


pri 
LT 


Pagėgiai, 1935 


Prieš kalną beržai, 
Pakalnėj klevai; 

Prieš kalną rugiai, 
Pakalnėj kviečiai. 

Po mano tėvo vartų 
Prasided jūrės marės. . 


Ei siuntė siuntė 

Mane motinėlė 
Liepinėlių šiūruoti 
Ant jūružių krantelio. 

Iikt vos nuėjau, ž. 
Dar nešiūravau, — 

Atjojo jauns bernelis 

Ant juodbėrio žirgelio. 


— Ei bernyt, bernyt,* 
Bernyti mano, 
Nekalbink ilgs kalbeles, 
Bars mane motinėlė. 


Ant jūrų krantelių 
Kam ilgai buvai. 
Šiūruoti liepinėlių 
Kam ilgai užtrukai. 


— Sakyk motinėlei, 
Sakyk sengalvėlei — 
Atlėkė narūnėliai, 
Sudrumstė vandenėlį. 


Turėjau stovėti, 
Turėjau lūkėti, 

Kol narūnėliai nulėkė, 
Kol vandenėliai nusekė. 


Tada nušiūravau 
Baltai liepinėlius, 

Ir išdžiovinau 

Ant jūružių krantelių. 


36 


Valkininkas, 1936 


Ėjau per dvarelį, 

Į naują stonelę, 

Stonios durys atdarytos 
Šyvojo žirgelio. 

Įėjau stonelėn, 

Ten radau bernelį, — 
Šyvą žirgą jis balnojo, 
Šautuvėlį valė. 


— Oi berneli manas, 
Baltas dobilėli, 
O kur josi, bernužėli, 
Į katrą šalelę? 


— Oi mergele mano, 
Balta lelijėle, . 

Ir atėjo man laiškelis 
Joti į karelį. 


— Oi berneli manas, 
Baltas dobilėli, 

O kai josi tu karelin, 
Kam mane paliksi? 


— Oi mergele mano, 
Balta lelijėle, 

Aš aptversiu darželėlį 
Rūtelei pasėti. 


Siūbuos ten rūtelė 

Vėjelio pučiama, - 

Taip siūbuosi tu, mergele, 
Bernelio laukdama. 


Sėdžiu po langeliu, 
Žiūriu per langelį, — 
Ir parjoja ma bernelis 
Per lygų laukelį. 


Ėjau pasitikti, 

Negaliu matyti, 

Dvaro vartus atkeldama 
Negaliu kalbėti. 

— Ko verki, mergele, 
Balta lelijėle? 

Ko taip jauna gailiai verki, 
Mane vėl pamačius? 


Kiek kelelių jojau, 

Tiek radau mergelių, — 
Nei pas vieną nesustojau, 
Į tave parjojau. 


37 
Birstoniškiai, 1936 


Kakarykūu gaidužis. 

— Labas rytas, merguže! 

— Ko jieškoji, bernuži, 

Šį miglotą rytužį? 

— Savo bėrą žirgužį 

Ir tymąjį* balnužį. 

— Tavo bėras žirgužis 

Mano tėčio strajužėj, 

Tavo tymas balnužis 

Mano tėčio svirnužėj. 

— Oi bent sakyk, merguže, 
Ką daro bėrs žirgužis? | 

— Tavo bėras žirgužis 
Išlaužė stakėtužes, 

Ištrypė tris kvietkužes. 

— Oi bent sakyk, merguže, 
Kaip švieč tos trys kvietkužės? 
— Pirma taip švieč, kaip Saulė, 
Antra taip švieč, kaip Mėnuo. 
O ši trečia kvietkužė 
Apšvieč visą daržužį. 

— Oi bent sakyk, merguže, 
Ką kaštuoj tos kvietkužės? 


+ Tymas — raudonai dažyta oda. 

— Pirma, kur švieč kaip Saulė, 
Kaštuoj šimts dolerukų. 

Antra, kur švieč kaip Mėnuo, 
Kaštuoj šimts dukatukų. 

O ši trečia kvietkužė, 

Kuri apšvieč daržužį, 

Kaštuoj meilės Žodužį. 
Bernytis verkdams ėjo, 

Žirgelis žvengdams paskui. 


38 
Bitėnai, 1936 


— Pasakyk, mergužyt, 
Pasakyk, jaunoji, 

Kas žaliuoja žiemužėle, 
O ir vasarėle? 


— Ne mergelė būčiau, 
Kad aš nežinočiau, 
Kas žaliuoja žiemužėlę, 
O ir vasarėlę: 


Girioje eglelė, 

Daržely rūtelė, 

Tai žaliuoja žiemužėlę, 
O ir vasarėlę. 


— Pasakyk, mergužyt, 
Pasakyk, jaunoji: 

Kas yra lengvesnis 

Už žąsies plunksnelę? 


— Ne mergelė būčiau, 
Kad aš nežinočiau, 
Kas yra lengvesnis 
Už žąsies plunksnelę. 

Bernužio rankelės 
Ant mano petelių, 
Tai yra lengvesnės 
Už žąsies plunksnelę. 


39 


Valkininkas, 


Dar neišaušo šviesi aušrelė, 
Dar netekėjo giedri saulelė, 
Ėmiau dalgelį rankon, 

Ėjau šienelio pjauti. 


Dar neišvariau nei pradalgėlio, 

Dar nenukirtau nei žolynėlio, — 
Ateina mergužėlė 

Dunojun vandenėlio. 

— Eik šen, mergele, eik šen į mane, 
Eik, šen, jaunoji, eik šen į mane, 
Mudu pakalbėsime 

Meilinguosius žodelius. 


— Neisiu, berneli, neisiu pas tave, 
Neisiu, jaunasai, neisiu pas tave, — 
Bars mane motinėlė, 

Kad aš ilgai užtrukau. 


— Mokėk, mergele, mokėk atsakyt, 
Mokėk, jaunoji, mokėk atsakyt: 
Atlėkė pulkas žąsų, 

Sudrumstė vandenėlį. 


Kol nusistojo tas vandenėlis, 
Kol nusistojo tas vandenėlis, 
Aš jauna mergužėlė 
Galvele sušukavau. 

1932 


40 


Valkininkas, 


— Putinėli, erškietėli, 
Nestovėk prie kelio. 


Kai užširsiu, tai iškirsiu, 
Per tvorą išmesiu. 


— Nors užširsi ir iškirsi, 
Dar geriau bujosiu. 


Kai tu josi pas mergele, 
Kelelį pastosiu. 


Aukštas dangus, šviesios žvaigždės 
Nušvies man kelelį. į 


— Mergužėle, lelijėle, 
Kuom prausei veidelį? 


Ar šaltinio vandenėliu, 
Ar žaliu vyneliu? 


— Nei šaltinio vandenėliu, 
Nei žaliu vyneliu, 


Tik iš savo didžių vargų 
Gailiom ašarėlėm. 

Birstoniškiai, 


Po mano tėčio stiklo langeliu 
Alyvužis žaliavo. 

Žaliai žaliavo, baltai žydėjo, 
Juodas uogikes nešė. 

1936 


1936 


O tos uogikės, o tos juodosios, 
Krint ant žalios vejelės. 

O ir atjojo jaunas bernytis 
Ant juodbėrio žirgelio. 


O ir pririšo bėrą žirgelį 

Prie alyvo šakelės. 

Alyvas graudus, žirgelis baugus — 
Linkst alyvo šakelė. 


O kad taip linktų uošvio širdelė, 
Žadėtų man dukrytę. 

Tėtužis žada, mamužė leidžia, 
Dukrytė pati neina. 


VESTUVIŲ DAINOS 

Kalesninkai, 1936 


Sėk, sesele, rūteles, 
Seserėle, rūteles. 

Kai pasėsi — apravėk, 
Ravėdama laistinėk. 


Kai pasėjau — linksma buvau, 
Apravėjau — dar linksmesnė, 
Tik nuliūdau skindama, 
Vainikėlį pindama. 


Paskutinį vakarėlį 
Aš pas savo motinėle 
Už stalelio sėdėjau, 
Kaip roželė žydėjau. 


Paskutinį vakarėlį 

Žalių rūtų vainikėlį 

Ant galvelės, ant glotnios, 
Ant kaselės geltonos. 


134 


Paskutinį vakarėlį 
Aš pas savo tėvužėlį 
Už stalelio sėdėjau, 
Kaip rūtelė žydėjau. 
Mergvakario daina. 

Seivai, 1933 


Pavasario dienelę 

Sėjau žalią rūtele. 

Aš besėdama, apravėdama, 
Su rūtele kalbėjau. 


Tu rūtele žalioji, 
Kvietkele kvepiančioji, 
Aš netikėjau ir nemislijau 
Taves žalios palikti. 


Aš paliksiu rūtelę, 

Aš paliksiu žaliąją, — 

Tai aš paliksiu žalią rūtelę 
Jaunesnei seserėlei. 


Močiutė vaikščiodama 

Po didįjį dvarelį, 

Ji vaikščiodama, gailiai verkdama, 
Dievulio prašydama. 


Kad vėjelis nepūstų, 
Nei medeliai neūžtų, 
Kad aš išgirstau savo dukrele 
Keleliu keliaujančią. 


Nei vėjelis nepūtė, 
Nei medeliai neūžė, — 
Aš negirdėjau savo dukrelės 


Keleliu keliaujančios. 

Žirgeliai pakinkyti, 

Prie gonkų pastatyti, — 

Jau laikas metas mūsų seselei 
Į karietėlę sėsti. 


Važiavo per girelę, 

Krito medžių raselė, 

Gražiai žaliuoja jos vainikėlis 
Ant gluodniosios galvelės. 


Važiavau per laukelį 
Šešiais bėrais žirgeliais, 

Iš šalių jojo jauni broleliai 
Sesutę garbindami. 


Davažiavau dvarelį, 

Anytėlės klėtelę. 

— Lipki, martele, iš vežimėlio, 
Te balti nuometėliai. 


Aš sėdau už stalelio, 

Prie bernužio šalelės. 

Oi žarstys, barstys žalią rūtalę 
Po anytos klėtelę. 


Sesutė paskeldama, 
Rūtelę parinkdama. 
Ačiū, rūtele, ačiū, žalioji, 
Kad gražiai išnešiojau. 


Broleliai išjodami, 

Vartelius užkeldami: 

— Tu verksi verksi, mūsų sesele, 
Visą savo amželį. 


44 
Liškiava, 
Oi ko užpuolei, 
Jaunas berneli, 
Ant manęs siratėlės? 2 k. 

1932 


Ak tu žinojai, 
Kad aš neturiu 
Senosios Motinėlės. 2 k. 


Mano močiutė 
Aukštam kalnely, 
Guli senam grabely. 2 k. 


Oi eisiu, eisiu 
Aš pas motulę 
Ant didelės rodelės. 2 k. 


— Motule mano, 
Širdele mano, 

Duok man jaunai rodeleę 
Ant šio labo rytelio. 


— Dukrele mano, 
Jaunoji mano, 

' Aš tau duosiu rodelę 
Ant šio labo rytelio. 


Vieniem skarelę, 
Kitiem juostele, 
Tretiem lenki galvele. 2 k. 


Tretiem tu lenki 
Savo galvelę, 
Paliai sierą žemele. 2 k. 


45 


Bitėnai, 1936 
Kad augau pas močiuže, 
Močiužė nemylėjo, 
O kai reikėjo mane Išleisti — 
Sugrudo graudžiai verkti. 

Ant pastovėlės stojau, 

Į palagėlį* sėdau: 

Dabar sudievu tėvui močiužei, 
Sudiev broliams seselėms. 


Kai važiavau per lauką, 

Per močiužės laukelį, 

Tai šalims jojo balti broleliai, 
Kardužiais švytruodami. 


Kai privažiavau lauką, 
Anytužės laukelį, 

Tai šalims jojo trys dieverėliai, 
Paskui šelmis bernelis. 


Kai privažiavau dvarą, 
Anytužės dvarelį, 

Tai aš pamačiau savo vargelį 
Anytužės varteliuos. 


Kad atjotų broleliai, 

Atsineštų kardelius — 

O kad iškirstų mano vargelius 
Iš anytos vartelių. 


Ir atjojo broleliai, 
Atsinešė kardelius, — 

O jie iškirto vartų lenteles, 
Tik ne mano vargelius. 


46 
Bitėnai, 1936 
— Ei miežiai, miežukai, 
Žalieji miežukai, 
Kaip ilgai jūs žaliuosit? 


+ Palagas — ypatingas vežimas nuotakai parvežti, randamas Maž. 
Lietuvoje. 

— Patoliai žaliuosim, 
Patoliai skleidėsim, 
Pako! išleis sūnytį. 


Išleido sūnytį, 
Išleido jaunąjį, 
Išleido artojėlį. 


— Sugrįžki, sūnyti 
Sugrįžki, jaunasis, 
Sugrįžki, artojėli! 


— Negrįšiu, tėtuži, 
Negrįšiu, senasis, 
Negrįšiu artojėlis. 


Čion nėra žagružių 
Nei bėrų žirgužių, 
Nei plieno noragėlių. 


— Ei miežiai, miežukai, 
Žalieji miežukai, 
Kaip ilgai jūs žaliuosit? 


— Taip ilgai žaliuosim, 
Taip ilgai žydėsim, 
Pako! išleis dukrytę. 
Išleido dukrytę, 


Išleido jaunąją, 
Išleido audėjėlę. 

— Sugrįžki, dukryte, 
Sugrįžki, jaunoji, 


Sugrįžki, audėjėle! 

— Negrįšiuų, mamuže, 
Negrįšiu, senoji, 
Negrįišiu audėjėlė. 


Čion nėra staklužių, 
Nei margų nytužių, 
Nei plieno šaudyklėlės. 


47 


Naumiestis, 


Pas savo motinėlę, 

Pas savo širdužėlę, 

Rūtele dygau, mėta kvepėjau, 
Rožužėle žydėjau. 


Pas savo anytėlę, 

Pas savo niūruonėle, 

Usnele dygau, dagiu dygėjau, 
Erškėtužiu sketėjau. 


Pas savo motinėle, 
Pas savo širdužėlę, 
Aš prisigrėbiau kalne rugelių, 
Geltonųjų kvietelių. 


Pas savo anytėle, 

Pas savo niūruonėlę, 

Aš prisigrėbiau klony dirselių, 
Mėlynų vosilkėlių. 


48 


Valkininkas, 
Oi ūžė ūžė 
Girios medeliai, 
Maži mano broleliai. 

1935 


1936 


Oi paaugs, paaugs 
Mani broleliai, 
Iškirs girios medelius. 


Girele kirto, 
Pagirin vežė, 
Ant vieškelėlio statė. 


O ir išstatė, išbudavojo 
Naują aukštą klėtele, 
Ant keturių kampelių. 


Oi kur kampelis — 
Stiklo langelis, 

Vis gegulei kukuoti, 
Vis raibajai kukuoti. 


Kukav rytelį 
Ir vakarėlį 
Ir giedriąją dienelę. 


Ir iškukavo, 
Ir išžaislavo 
Iš motulės dukrele. 


Dukrele vežė, 
Pasogą varė, 
Motulė gailiai verkė. 


— Oi cit, neverki, 
Mano motule, 
Mes dažnai aplankysim: 


Žiemą važeliais, 
Šyvais žirgeliais, 
Pavasarį žingsneliais. 


Dainuoja atvažiavus pasogos vežti. 

49 
Bitėnai, 1936 
Ei eisim eisim, mes čia nebūsim, 
Čia nėr mūsų šalelė, 
Ne mūsų tėviškėlė. 


Čia juoda duona 
Ir tos neduoda, 
Sudžiūsim, kaip nendrelės. 


Ilgiau pabūsim, 
Labiau sudžiūsim — 
Kaip nendrelės siūbuosim. 


Ei kur mes kreipsim, 
Ei kur mes trauksim, 
Į katrąją šalelę? 


Ar karštuos pietuos, 
Ar šaltoj šiaurėj, 
Ar toli vakarėliuos? 


Nei karštuos pietuos, 
Nei šaltoj šiaurėj, 
Nei tamsiuos vakarėliuos. 


Į rytus trauksim, 
Į rytų šalį — 
Ten užtekės palaima. 


50 


Valkininkas, 1936 


Kai atsikėliau, 

Pasižaksėjau — — 

Kas mane paminėjo? 
[|] 

Oi mini, mini 

Mana motulė 
Svetimoje šalelėj, 
Už septynių mylelių 


Anei daeiti, 
Nei davažiuoti 
Į mano motinėle. 


O kai sulauksiu 
Šventos dienelės, 
Pasbudinsiu bernelį. 


— Kelkis, berneli, 
Gražus vardeli, 
Pašerk šyvą žirgelį 


O ir pašerki, 
Ir pakinkyki 
Tan margan vežimėlin. 


Oi mes važiuosim 

Į ma motulę, 
Svetimojon šalelėn 
Už septynių mylelių. 


Keturios mylios 
Marių mėlynų 
Į mano motinėlę 


Penkta mylelė 
Žalios girelės 
Į mano motinėlę 


Šešta mylelė 
Aukštų kalnelių 


Į mano motinėlę. 

Septinta mylia 
Lygių laukelių 
Į mano motinėlę. 


Oi per mareles, 
Oi per mėlynas, 
Tai antele perplauksiu. 


O per girelę, 
O per žaliąją, 
Tai gegule perlėksiu. 


O per kalnelius, 
O per aukštuosius, 
Tai paukštele perlėksiu. 


O per laukelius, 
O per lygiuosius, 
Tai jau pėsčia pareisiu. 


O kai pamatė 
Didį dvarelį, 
Tai linksmesnė pasdarė. 


O kai pamatė 
Rūtų darželį, 
Tai žydėti pradėjo. 
O kai pamatė 
Tikra motulė, 


Tai viešnelę sutiko. 
Sugrįžtuvių daina. 


51 
Valkininkas, 1936 

Žaliojoj girelėj, 
Lietuvos šalelėj, 


Ten paukšteliai ir žvėreliai 
Turėjo kalbele. 

Pelė miežius malė, 
Žvirblis alų darė, 

O tas garnys ilgasparnis 
Į bačkas suvarė. 


Asilas pilkasis 

Bus svotas geriausias, 

Būt galėjęs jot piršliuosna, 
Neženotas patsai. 


Šerno suknia juoda, 
Vilkui šliūbą duoda; - 
Ta lapelė, kaip ir svočia, 
Jaunuosius ramina. 


Vanags gaidį peša, 
Ant torielkos neša; 
Ta lapelė, kaip ir svočia, 
Visų valgyt prašo. 


Dienelė išaušo, 
Vilkelis įkaušo, 

Ir pradėjo kabaluoti, 
Ožką vedžiot šokti. 


Ožka susiraukė, 

Tolyn atsitraukė, 

Iš tos baimės, kad iš meilės 
Vilkas nebučiuotų. 


— Kad tu nebučiuosi, 
Tave apdraskysiu... 

Ta lapelė, kaip ir svočia, 
Jaunuosius ramina. 

DAINOSAPIE KARĄ 


52 


Žiaukos, 1914 


— Oi tėvuži mano, 

Oi baltasis mano, 
Kokį duosi man žirgelį 
Į karelį joti? 


— Oi sūnyti mano, 
Oi jaunasis mano, 
Kurs puikiausias, 
Kurs mandriausias — 
Tas tavo žirgelis. 


— Oi tėvuži mano, 

Oi baltasis mano, 

Kokį duosi man balnelį 
Zirgeliui balnoti? 


— Oi sūnyti mano, 
Oi jaunasis mano, 
Kurs puikiausias, 
Kurs brangiausias — 
Tas tavo balnelis. 


— Oi tėvuži mano, 

Oi baltasis mano, 
Kokias duosi kamanėles 
Zirgeliui žaboti? 


— Oi sūnyti mano, 
Oi jaunasis mano, 
Kur puikiausios, 
Kur šviesiausios — 
Tavo kamanėlės. 


146 


Per kiemelį jojau, 
Kepurėlė krinta, 
Išein, išein mergužėlė, 
Paduod kepurėlę. 


Kepurėlę davė, 

Pati graudžiai verkė. 

— Cit neverki, mergužėle, 
Mažu mano būsi. 


Per girelę jojau, 
Girios paukščiai giesti. 
— Apsistoki, žirgužėli, 
Aš pasiklausysiu. 


Nei gegužės balsas, 

Nei lakštingalėlės, 
"Liktai mudviejų tėvutis 
Dėl mudviej dūsauja. 


53 
Mediškiemiai 


Aš vis viens žalnieriukas, 2 k. 
Vis svetimoj šalelėj 
Nepaprastoj vietelėj. 

Aš palikau tėvelį, 

Kaip darže 4ąžuolėlį. 

Žyd darže ąžuolėlis, 

Verk ir manes tėvelis. 

Verks verkęs tur paliauti, 
Reiks man toliau keliauti. 


Aš vis viens žalnieriukas, 
Vis svetimoj šalelėj, 


Nepaprastoj vietelėj. 

Aš palikau mamelę, 

Kaip darže obelėlę. 

Zyd darže obelėlė, 

Verk ir manęs mamelė. 
Verks verkus tur paliauti, 
Reiks man toliau keliauti. 


Aš vis viens žalnieriukas, 
Vis svetimoj šalelėj, 
Nepaprastoj vietelėj. 

Aš palikau brolelį, 

Kaip darže bijūnėlį. 

Žyd darže bijūnėlis, 

Verk ir manęs brolelis. 
Verks verkes tur paliauti, 
Reiks man toliau keliauti. 


Aš vis viens žalnieriukas, 
Vis svetimoj šalelėj, 
Nepaprastoj vietelėj. 

Aš palikau seselę, 

Kaip darže negelkėlę. 
Žyd darže negelkėlė, 
Verk ir manes seselė. 
Verks verkus tur paliauti, 
Reiks man toliau keliauti. 


Aš vis viens žalnieriukas, 

Vis svetimoj šalelėj, 
Nepaprastoj vietelėj. 

Aš palikau "mergytę, 

Kaip ant dangaus žvaigždyte. 
Spind ant dangaus žvaigždytė, 
Verk ir manęs mergytė. 
Verks verkus tur paliauti, 
Reiks man toliau keliauti. 

54 
Žiaukos, 1914 


Jau girdžiu kalbant, 
Jau girdžiu rašant: 
Reiks man į karą joti, 
Į Kkarelį išjoti. 


Jau gana sakiau 

Tėvužiui savo: 

Nusamdyk samdininką . 
Lygiems laukeliams arti. 


Oi kad jis arė 

Lygius laukelius, — 

Ein jautukai kriokdami, 
Jis patsai dūsaudamas. 


Laukus suaręs, 

Namon parėjęs, 

Dilgynėlėms pašėrė, ž 
Rūdynėliu pagirdė. 


Tą jau suprato 
Šėmi jautukai: 
Tas nėr tėvo sūnytis, 
Nei lauko artojukas. 


Oi kad parėjo 
Tėvo sūnytis, — 
Visų laukai suarti, 
Mano tėvo nearti. 


Oi kad jis arė 

Lygius laukelius, — 
Ein jautūkai baubdami, 
Jis patsai švilpuodamas. 

Laukus suaręs, 
Namon parėjęes, 
Dobilėliais pašėrė, 
Šaltinėliu pagirdė. 
Tą jau suprato 
Šėmi jautukai: 

Tas yr tėvo sūnytis 
Ir lauko artojukas. 


Gelvonai, 1985 


Oi tu ąžuole ir ąžuolėli, 
Užėjai žiemą ir vasarėlę. 2 k. 


Tu išūžėjai devynias šakas, 
O šią dešimtą viršūnėlę. 


Visas devynias vėtrelė laužė, 
O užlik, Dieve, viršūnėlę. 


Kad nors gegutei atsistoti, 
Anksti rytelio pakukuoti. 


Oi tu motule, tu dūsulinga, 
Dūsavai dieną, vakarėlį. 


Tu išdūsavai devynis sūnus, 
O šią dešimtą dukterėle. 


Visus devynis vainelėn ėmė, 
Laikyki, Dieve, dukterėlę. 


Kad nors galvelei paieškoti, 
Rankas kojeles užvaduoti. 

56 


ca. 


Oi tu jieva, jievuže, 
Ko nežydi žiemužeę? 
Ko nekrauni žiedelių? 
Šalna žiedą užkando, 
Vėjas lapus nukrėtė, 
Liemenėlį ugdino. 


Oi tu sese, sesuže, 
Ko nekeli broliuko? 
Atsikėlė sesužė 

Ir broliuką budino. 


Ko nekeli, broliukai? 
Ko neprausi burnelės, 
Ko nešveiti šoblelės? 
Reiks tau joti vainelėn. 


Garsus miestas Rygužė, 
Dar garsesnė Lietuva. 
Stovi vaiskas, kaip miškas, 
Skrenda kulkos, kaip bitės. 


Krinta galvos, kaip rūtos, 
Griūva kūnai, kaip šiekštos. 
Teka kraujo Dauguva, 

O maskolių Lietuva. 


57 


1857 — 63 


K. Naumiestis, 1935 


Oi varė, varė 
Mus tris brolelius, 
Į svetimą šalelę, 
Į Turkijos žemelę. 

Oi verkė, verkė 
Tėvas, močiutė, 
Broleliai ir seselės, 
Ir visa giminėlė. 
Nieks taip neverkė, 
Nė negailėjo, 

Kaip jaunoji mergelė, 
Baltoji lelijėlė. 


O taip neverkė 
Tėvas, močiutė, 

Nė broliai, nė seselės 
Ir visa giminėlė. 


O kaip tik verkė 
Jauna mergelė, — 
Žaliam rūtų daržely 
Kaip gegutė kukavo. 


— Cit cit neverki, 
Jauna mergele, 
Rašysiu gromatėleę 

Į septintus metelius. 


Skrynias vožysi, 
Drobes rėžysi, 
Gromatėle skaitysi, 
Vardelį minavosi. 


— Kas iš vardelio 
Ir pavardėlės — 
Nėra mano bernelio, 
Širdelės patiekėlės. 


58 
Tilžė 


Treji gaidužiai giedojo, 
Brolis žirgužį balnojo. 
Kelk, kelk, sesyte, kelk, lelijate, 
Reiks man į karą joti. 

Uždek, motuše, žvakele, 

Aš nusiprausiu burnelę. 
Atsisveikinsiu savo mergytę, 
Rasi, nesimatysim. 


Aš per kiemužį eidamas, 
Ant bėro žirgo rymojau; 
Tai aš pamačiau savo sesyte 
Svirnely prie skrynelės. 


O kam tu vožai skrynelę, 

O kam tu rėžai drobele? 

Nei aš dėvėsiu, nei aš kur dėsiu 
Karely tarp brolyčių. 


Duos mums karalius drabužius, 
Į baltas rankas kardužius, — 
Apsirėdysim, apsitaisysim, 
Kaip vieno tėvo sūnūs. 


Kad ant mūsų grius žemelė, 

Kad karaliai plūs kraujuose, 
Drąsiai stovėkim, tik nedrebėkim, 
Rasi, mes pergalėsim. 


59 
Žiaukos, 1914 
Mano tėvužio 
Žali sodneliai, 
Tai puikus yr dvarelis. 


Vidury dvaro 
Nauja strejelė, 

Tai puikiai ištaisyta. 
Į tą strejelę, 

Į tą naująją į 
Šerdo bėrą žirgelį. 

Prie tų žirgelių, 
Prie tų bėrųjų, 
Aug du jaunu berneliu. 


Ant tų žirgelių, 
Ant tų bėrųjų, 
Tymus balnus uždėjo. 


Prie tų balnelių, 
Prie tų tymųjų, 
Šviesios kilpos kabėjo. 


Į kilpą spirdams, 
Ant žirgo sėsdams: 
— Sudievu tau, mergele! 


Kad mes ištrauksim, 
Išmaršeruosim 
Į didįjį karelį. 


Ir tad sustosim 
Prūsai su saksais 
Į didį abazėlį. 


Aš rašydinsiu 
Mergelei savo 
Margąją gromatėle. 


Prisisegdinkis, Ė 
Jauna mergele, 
Prie skrynios antvožėlio. 


Kiek skrynią versi, 
Tiek mane rasi, 
Tiek graudžiai nusiverksi. 


— Mergele mano, 
Jaunoji mano, 


Ar gali mane gelbėt? 

Senąjį saksą, 
Didį karžygį, 
Kovojant viršų gauti. 


— Berneli mano, 
Jaunasis mano, 
Man reik drauge numirti. 


Visi karaliai, 
Didieji dumčiai, 
Negal tai ištaisyti. 


Jie stovėdami 
Ir matydami 
Sulaukė mirtį savo. 


Visi lavonai 
Ten gul ant žemės, 
Dūšelės - į šviesybę. 


— Mergele mano, 
Jaunoji mano, 
Dar žodį tau sakysiu. 


Ant žemės puldams, 
Galvele dėdams: 
Sudievu tau, mergele 


Ten į šviesybę, 
Ten į aukštybę 
Mes visi susistosim. 


Po sunkios kovos, 
Po didžių vargų, 
Dabar linksmiau giedosim. 


Dabar tėvužis 
Ir mamužėlė, 


Visi didžioj liūdnybėj. 

Po aukštus kalnus 
Jie vaikščiodami — 
Bene sugrįš sūnytis? 
Dabar tėvužis, 
Pavargęs būdams, 
Jau atilsio norėjo. 


Vos jis nuėjo 
Į žalią girią, 
Čia liūdnas atsisėdo. 


Prie pušies sėsdams, 
Galvelę dėdams, 
Dar šitaipos pasakė: 


Mano sūnytis 

Sėniai jau mirė, 

Aš turiu šiandien mirti. 
— Kūnelis mano 

Gul žalioj girioj, 
Dūšelė ein šviesybėn. 


BALADĖS 

Keturvalakiai, 1938 


Lietuvos bajorai žirgus balnojo, 
Žirgus balnojo in karą joti. 2 k. 


Viena seselė šveitė kardelius, 
Antra seselė rengė brolelius. 


O ši trečioji, ši jauniausioji, 
Vartus atkėlė ir gailiai verkė. 

— Vai broli, broli, broleli mano, 
Ar tu pavysi raitų pulkelį, 
Ar iškaposi priešo vaiskelį? 


— Pavyt pavysiu ir iškaposiu, 
Tik Dievas žino, ar aš sugrįšiu. 


Eikim, seselės, ant vieškelėlio, 
Mažu sulauksim savo brolelių. 


Mes išstovėjom kalne duobelę 
Ir prarymojom uosio tvorele. 


Tik nesulaukėm brolelio savo, 
Brolelio savo, savo jauniausio. 


Parbėgo žirgas smarkiai prunkšdamas, 
Šalia kilpeles bešvytuodamas. 


— Vai tu žirgeli, tu juodbėrėli, 
Kur.tu palikai brolelį mūsų. 


— Kai pasakysiu — gailiai virkdysiu, 
Kai nesakysiu — man pačiam gaila. 


Liko brolelis Rygos miestely, 
Rygos miestely, svečioj šalelėj. 


Devynias upes plaukte perplaukiau, 
O šią dešimtą nerte pernėriau. 


Devynios kulkos ūžė pro šalį, 
O ši dešimta kirto brolelį. 


Kur jo galvelė glotniai gulėjo, 
Ten rožių krūmas gražus žydėjo. 


Kur jojo kraujai smarkiai tekėjo, 
Tenai žemčiūgai gražūs blizgėjo. 


157 


61 
Merkinė, 1936 


Aušta aušrelė, 
Šviesus pazarėlis, 
Rengės brolis karan joti. 


Stovi žirgelis 
Dvare pabalnotas, 
Kamanėlėm pažabotas. 


Stovi seselė 
Prie brolio šalelei, 
Stovėdama gailiai verkia. 


— Eik čia, neverki, 
Seserėle mano, 
Kaip išjosiu, taip parjosiu. 


Jei neparjosiu, 
Kareliu pastosiu, 
Aš Raudone vajavosiu. 


Aukselio pilys 
Gražiai mMūravotos, 
Ašarėlėm numazgotos. 


Kai mane šovė — 
Gaidžiai negiedojo, 
Saulė leidos — palydėjo. 
Verkė tėvelis, 


Sena motinėlė, 
Mane jauną lydėdami. 


Verkė broleliai, 
Jaunos sesytėlės, Šš 


Mane jauną lydėdami. 

Verkė mergelė, 
Balta lelijėlė, 
Mane jauną lydėdama. 


— Tylėk, neverke, 
Mergužėle mano, 
Tylėk, neverke, 
Lelijėle mano, 

Aš parsiųsiu gromatėlę. 


Parbėgs žirgelis, 
Parbėgs juodbėrėlis, 
Parneš margą gromatėle. 


Parneš gromatą 


Kraujais išrašytą, 
Gromatėlėj aukso žiedą. 

Kalvarija, Marj., 


Brolelis ant dvaro 
Žirgelį balnojo, 
Žirgelį balnojo, 
Pats vienas dūmoja, 


Oi reiks man joti 
Į svetimą šalį, 

Į svetimą šalį, 

Į Rusijos žemę. 


Vai aš išjodamas, 
Išmarširuodamas, 
Palikau mergelę 
Vygelėj gulint. 


159 


1937 


Vai aš parjodamas, 
Parmarširuodamas, 
Jau randu mergelę 
Už naujo vindelio. 


— Mergužėle mano, 
Balta lelijėle, 

Vai kas tau nupirko 
Naująjį vindelį? 


Vai kas tau nupirko 
Naująjį vindelį, 

Vai kas tau supašė 
Šilkelių kuodelį? 


— Bernužėli mano, 
Baltas dobilėli, 
Tėvelis nupirko 
Naująjį vindelį. 


Tėvelis nupirko 
Naująjį vindelį, 
Močiutė supašė 
Šilkelių kuodelį. 


Vai aš išjodamas, 
Išmarširuodamas, 
Palikau mergelę 

Už naujo vindelio. 


Vai aš parjodamas, 
Parmarširuodamas, 
Jau randu mergelę 
Staklelėse sėdint. 


— Mergužėle mano, 
Balta lelijėle, 

Vai kas tau padarė 
Naująsias stakleles? 

Vai kas tau padarė 
Naująsias stakleles, 
Vai kas tau inrėdė 
Plonąsias drobeles? 


— Tėvelis padarė 
Naująsias stakleles, 
Močiutė inrėdė 
Plonąsias drobeles. 


Vai aš išjodamas, 
Išmarširuodamas, 
Palikau mergelę 

Staklelėse sėdint. 


Vai aš parjodamas, 
Parmarširuodamas, 
Jau randu mergelę 
Rūtelių daržely. 


— Mergužėle mano, 
Balta lelijėle, 

Oi kas tau nutvėrė 
Rūtelių darželį? 


Vai kas tau nutvėrė 
Rūtelių darželį, 

Vai kas tau pasėjo 
Žaliąją rūtelę? 


— Brolelis nutvėrė 
Naująjį darželį, 
Sesutė pasėjo 
Žaliąją rūtelę. 


Vai aš išjodamas, 
Išmarširuodamas, 


Palikau mergelę 
Rūtelių daržely. 

Vai aš parjodamas, 
Parmarširuodamas, 
Jau randu mergelę 
Už balto stalelio. - 


— Mergužėle mano, 
Balta lelijėle, 

Kas tave sodino. 
Už balto stalelio? 


Kas tave sodino 
Už balto stalelio, 
Kas tave užgėrė 
Žaliuoju vyneliu? 


— Piršlelis sodino 
Už balto stalelio, 
Bernelis užgėrė 
Žaliuoju vyneliu. 


— Oi-jo-jo-jo-jo-jo0i, 
Dievuliau mano, 
Kad būčiau negimes, 
Vargo nepažinęs! 


Kad būčiau negimęs, 
Vargo nepažinęs, 
Nei savo mergelę 
Kitam užauginęs. 


Kad būčiau žinojęs, 
Iš vainos nejojęs, 
Nei savo mergelei 
Žiedelį nenešęs. 

Veliuona, ca1870 
Mano brolužis 
Valužėj augo, 
Kareivėliu pastojo. 

Eiki, broleli, 
Atvesk žirgelį, 
Uždėk tymo balnelį. 


O kai uždėsi 
Tymo balnelį, 
Prisek aukso kilpeles. 


O kai prisegsi 
Aukso kilpeles, 
Sėsk ir patsai, broleli. 


Į kilpą stojau, 
Ant žirgo sėdau, 
Balandėle nušoviau. 


— Ei brolau, brolau, 
Broliukai mano, 
Kam šovei balandėlę? 


Ar tu negavai 
Girios lakūno, 
Ar vandenų narūno? 


— Lakūns palėkė, 
Narūns panėrė, 
Balandėlė tupėjo. 


Per tiltą jojau, 
Nuo žirgo puoliau, 
Purvynužy gulėjau. 


Myniojo mano 
Kojas, rankeles 
Ir skaisčiuosius veidelius. 


Iš mano veido 


Kraujas tekėjo, 
Raudona rožė žydėjo. 

Aš išgulėjau 
Tris savaitėles, 
Nieks manes nežinojo. 


Tik težinojo 
Viens Dievulėlis 
Ir pilkoji žemelė. 


O ir atlėkė 
Trys raibos gegės 
Vidur tamsios naktelės. 


Viena nutūpė 
Gale galvelių, 
Antra gale kojelių. 


O ši trečioji 
Raiba gegelė 
Prie mano šalužėlės. 


Kuri nutūpė 
Gale galvelių — 
Buvo mano močiutė. 


Kuri nutūpė 
Gale kojelių — 
Buvo mano seselė. 


Kuri nutūpė 
Prie mano šalies — 
Buvo mano mergelė. 


Seselė rėdė 
Plonoms drobelėms, 
Mergelė žalioms rūtoms; 


O motinėlė, 


Gimdytojėlė — 
Graudžiosioms ašarėlėms. 

Sesuo lydėjo 
Puse kelelio, 
Mergelė į bažnyčią; 


O motinėlė, 
Gimdytojėlė — 
Amžinon tėviškėlėn. 


Sesuo gedėjo 
Tris savaitėles, 
O mergelė tris dienas; 


O motinėlė, 
Gimdytojėlė — 
Visą savo amželį. 
64 
Gražiškiai, 1938 


Lygiojoj lankelėj, lygumėlėj, 
Ten penki broleliai šienelį pjovė. 


Ten penki broleliai šienelį pjovė, 
O šešta seselė pusryčius nešė. 


Vienoj rankelėj pusrytėliai, 
O antroj rankelėj du rankšluostėliai. 


Vai ir atjoja kazokėlių, 
Kazokų pulkelis, šalbierėlių. 


Ir atėmė seselei pusrytėlius, 
Iš antros rankelės rankšluostėlius. 


— Broleliai jūs mano, dobilėliai, 


Meskite dalgeles ant pradalgėlių, 
Vykite kazokus šalbierėlius! 

— Sesele jaunoji, lelijėle, 
Vai ką mes darysim tiems kazokėliams? 


— Broleliai jaunieji, dobilėliai, 
Užmuškit kazokus šalbierėlius! 

Vilkaviškis, 1939 


Sušvilpino kazokėliai 
Ant tėvelio dvaro, 


Ir pravirkdė mūs seselę 
Seklyčioj už stalo. 


Ir išėjo mūs seselė 
Kazokų žiūrėti. 


Ir paėmė mūs seselę 
Už baltų rankelių, 


Pasodino mūs sesele 
Į margą karietą 


Ir išvežė mūs seselę 
Į Vilniaus miestelį. 


Ir išjojo mūs brolelis 
Seselės ieškoti. 


Ai tai randa seserėle 
Karčiamoj už stalo. 


— Negerk, negerk, seserėle, 
Iš kazokų rankų! 


— Atsitrauki tu, broleli, 
Tu man ne brolelis! 

Jau tu man nebe brolelis, 
Ne tėvo sūnelis, — 


Kazokėliai tai broleliai, 
Tai tėvo sūneliai, 


Kazokėlių baltos rankos, 
Aukselio žiedeliai. 


Ir išvežė mūs seselę 
Į žalią girelę, 


Ir pririšo mūs seselę 
Prie žalios pušelės.* 


— Gelbėkite, brolužėliai, 
Iš kazokų rankų! 


— Tai tau, tai tau, seserėle, 
Kazokai broleliai, 


Tai tau, tai tau, seserėle, 
; O tu jų seselė. 


Jau mes tau nebe broleliai, 
Ne, tėvo sūneliai, — 


Kazokėlių baltos rankos, 
Aukselio žiedeliai. 

Luja 
Tarne tarneli, 
Žabok žirgelį, ž 
Josiu pas mergužyte, 
Mergyte aplankyti. 


* Atrodo, čia yra praleistas dar toks posmas: 
Ir padegė žalią pušį 
Iš pat pašaknėlių. Ė 

Dar nenujojau 
Nei puse kelio, 
Sutikau mamužytę, 
Mergytės motinytę. 


— Labs ryts, labs vakars, 
Mamuže mano, 

Ar yra namie 

Mergytė jaunoji? 


— Būti tebėra, 

Serg namų gale, 

Gul naujojoj svirnelėj 
Po margais patalėliais. 


Dureles vėriau, 

Kepurėlę kėliau: 

— Labs ryts, labs vakars, 
Mergyte mano! 


Labs ryts, labs vakars, 
Mergyte mano! 

Ar žadi pasigauti, 

Ar žadi mano būti? 


— Nei pasigausiu, 
Nei tavo būsiu, — 
Dirbdyki man grabelį 
Baltos liepos lentelių. 


— Aš padirbdysiu auksinį grabą 
Ant dvylikos kantelių. 

— Netiesą kalbi, jaunas berneli, 
Netikri tavo Žžodeliai. 


Tu mane į grabą, pats kojas į aulus, 
Žvalgysies kur mergelės. 

Tu mane išleisi, vartelius užkelsi, 
Pats prie kitos išjosi. 

67 
, Lazdijai, 1938 


Oi kai aš augau 
Pas motinėle, 
Tokioj grąsoj nebuvau. 


Kai aš patekau 
Šelmiui berneliui — 
Skauda mano galvele. 


Aš pasiskundžiau 
Savo motulei — 
Motulė netikėjo. 


Aš pasiskundžiau 
Savo berneliui, 
Bernelis netikėjo: 


— Mergele mano, 
Jaunoji mano, 
Tingi darbelio dirbti, 


Sakai skauda galvelę. 
Jau ir mergelė 

Serga, negali — 
Bernelis dar netiki. 


Jau ir mergelei 
Žvakeles žiebia — 
Bernelis dar netiki. 


Jau ir mergelei 
Grabelį daro — 
Bernelis dar netiki. 


Jau ir mergele 


Grabelin deda — 
Bernelis dar netiki. 

Jau ir mergelę 
Bažnyčion nešą — 
Bernelis dar netiki 


Jau ir mergelę 
Į kapus neša — 
Bernelis dar netiki. 


Jau ir mergelę 
Duobelėn deda — 
Bernelis dar netiki. 


Jau ir mergele 
Žemelėm beria — 
Bernelis jau patiki. 


— O-jo-jo-jo-joj, 
Dievuliau mano, 
Ką aš jaunas padariau! 


Tai girtas buvau, 
Tai kvailas buvau — 
Mergelei netikėjau. 


Kai išmiegojau, 
Išpagiriojau, 
Tai tada patikėjau. 


Imkit kardelį, 
Kirskit galvele, 
Guldykit prie mergelės! 

Rodūnė, 1932 


Nei ugnis dega, 
Nei vanduo verda, 
Mano širdelė 
Akmeniu griūna. 

Nei dėl tėvulio, 
Nei dėl motulės, — 
Dėl tos mergelės, 
Tos lelijėlės. 


Pirksiu žirgelį 
Dar nemokytą, 
Dar nemokytą, 
Nemuštravotą. 


Ristą žirgelį 
Dar nemokytą, 
Aš patsai josiu 
Ant to kalnelio. 


— Oi prasiverki, 
Siera žemyna! 
Tai prasiklokit, 
Plonos drobelės! 


Tai prasiklokit, 
Plonos drobelės, 
Oi prakalbėki, 

Jauna mergele! 


— Oi atstok, atstok, 
Jaunas berneli! 

Oi spaudžia, spaudžia 
Taviej žodeliai. 


Oi spaudžia, spaudžia 
Taviej žodeliai, 

Be ta žodelių, 

Siera žemelė. 

Obeliai, 1938 


Apvesdino motulė sūnelį, 
Motulė senuolytė sūnelį. 

Davė valgyti martelei rugelių duonelę, 
Davė gerti saldžią arbatėlę. 


Kai išjojo sūnelis į karelį, 
Jaunasai sūnaitėlis į karelį, 


Davė valgyt martelei pelų duonele, 
Davė gerti šaltą vandenėlį. 


Ir pakinkė žirgelį rateliuos, 
Žirgelį juodbėrėlį rateliuos, — 


Ir nuvežė mergele kapeliuos, 
Martelę jaunuolyte kapeliuos. 


Kai parjojo sūnelis iš karelio, 
Tai paklausė motule: — Kur martelė? 


— Išėjo martelė girelėn, 
Girelėn pasivaikščioti. 


Ir išjojo sūnelis pamedžioti — 
Nesutiko martelės bevaikščiojant. 


Kai užjojo sūnelis ant kapelių, 
Ir suklupo žirgelis ant kelelių. 


Tai suprato sūnelis, kur martelė — 
Apsipylė sūnelis ašarėlėm. 


— Motule, kam davei valgyt pelų duonelę? 
Senuolyte, kam davei gerti šaltą vandenėlį? 

Kalvarija, Marj., 1902 


Siuntė anyta jauną martele, 
Jauną martelę linelių ravėt: 
— Jei apravėsi, tai pareik namo, 
Neapravėsi — nė nemanyki. 


pa 

Neapravėjau ne pusės linelių, 

O ir nusleido šviesi Saulelė, 

O ir užtemo tamsi naktelė. 

Aš pasiversiu žalia liepele, 

Aš atsistosiu šaly kelelio. 

O ir užlijo skalsus lietulis, 

Oi ir pareina jaunas bernelis. 

Oi atsistojo po žalia liepa, — 

Oi ir apglėbė tankios šakelės, 

Oi ir užklėstė smulkūs lapeliai. 

— Močiute mano, širdele mano, 
Oi kas toj liepa yr per liepelė? — 
Kad atsistojau po žalia liepa, 

Tai ir užglėbė tankios šakelės, 
Tai ir užklėstė smulkūs lapeliai. 
— Sūneli mano, jaunasai mano, 
Imki kardelį, kirski liepelę! 
Pirmąsyk kirto — tik pabaltavo, 
Antrąsyk kirto — kraujai teškėjo, 
Trečiąsyk kirto — ir prakalbėjo: 
— Berneli mano, jaunasai mano, 
Žalia liepelė — tavo mergelė, 
Tankios šakelės — baltos rankelės, 
Smulkūs lapeliai — meilūs žodeliai. 

Kalvarija, Marj., 1902 


Kas šią naktį per naktele 
Ant dvaro dundėjo? 


Ogi būta piršlių, vedžių — 
Išvežta sesutė. 


Ein močiutė per dvarelį, 
Kel jauną sūnelį: 

— Kelkis, kelkis, sūnužėli, 
Balnok bėrą žirgą, 


Pabalnojęs sau žirgelį 
Vyki seserėlę! 


Kur seselė keliu vežta — 
Rūtelė barstyta. 


Kur brolelių šalia jota — 
Raselė nubraukta. 


Toj lankelėj, toj žaliojoj, 
Žirgeliai ganyta. 


Pas upele, tą srauniąją, 
Žirgeliai girdyta. 


"Viduj girios, viduj žalios 
Ugnelė kūrenta. 


Aplink ugnį, ugnužėlę 
Jaunimėlio šokta. 


Po liepele, po žaliąja, 
Martelė rėdyta. * 

Į lapelius, į žaliuosius, 
Špilkelės smaigstyta. 


Ant šakelių, ant tankiųjų, 
Kasnykai kabinta. 


Už girelės, už žaliosios, 
Totoraičių dvaras. 


Totoraičiai, bajoraičiai 
Žiedelius numaustė. 

Totoraitės, bajoraitės 
Kasnykus numastė. 


Iš žiedelių, iš auksinių 
Pasagėles darė. 


Iš kasnykų, iš šilkinių, 
Kamanėles siuvo. 


— Oi sesute, lelijėle, 
Grąžin Motinėlė! 


— Oi broleliai, dobilėliai, 
Jau dabar ne laikas! 


Oi broleliai, dobilėliai, 
Reikė vakar joti: 


Vakar buvau po vainikais, 
Po šilkų kasnykais; 


O jau šiandien po gobtūrųu, 
Po vyro notūru. 


72 
Valkininkas 


Oi niekur nėra 

Tokio žolyno, 

Kaip mano darželėly: 
Šilkelio lapai, 

Sidabro žiedai — 

"Tai mano žolynėlis. 

Oi niekur nėra 

Tokio dvarelio, 

Kaip ma mielo tėvelio. 

Oi tiktai gėrė 

Ponai bajorai 

Ir ma mielas tėvulis. 
Jis begerdamas, 
Beuliodamas 

Ir mane nužadėjo: 
Už šimto mylių, 
Marių mėlynų, 

Ir už aukštų kalnelių, 
Ir už žalių girelių. 
Prabuvau metus, 
Prabuvau kitus, 

Ant trečių susdūmojau: 
Kad aš pavirstau 
Raiba gegute, 

Kad aš išlėktau 
Žalias gireles; 

Kad aš pavirstau 
Baltąja antele, 

Kad aš išplauktau 
Marias mėlynas — 

Į savo mielą tėvulį. 
Kad aš parlėktau 
Tėvulio dvaran, 

Kad aš įtūptau 
Balta antele 

Žalian rūtų darželin. 
Išėj brolelis 

Ant didžio dvaro 
Anteles vaikydamas. 
Šovė antelę, 

Šovė baltąją, 

Žalių rūtų daržely. 
Išėj tėvutis 

Sūnelio prašydamas: 
— Sūneli manas, 
Čia ne balta antelė — 
Tavo sesulė, 

Mano dukrelė, 

Katrą toli nužadėjau: 
Už šimto mylių, 
Marių mėlynų 

Ir už žalių girelių. 
— Eiki, dukrele, 
Eiki, viešnele, 

Mano aukšton klėtelėn. 
Sėski, dukrele, 

Sėski, viešnele, 

Už baltųjų skobnelių. 
Gerki, dukrele, 
Gerki, viešnele, 
Mano žalią vynelį. 
Valgyk, dukrele, 
Valgyk, viešnele, 
Baltąjį pyragėlį. 

— Tėvuli manas, 
Širdele manas, 

Jau aš viso atsigėriau 
-Ir aš viso pavalgiau:- 
Oi aš pavalgiau, 
Manas tėvuli, 
Sunkiųjų atdūsėlių, 
O atsigėriau, 

Manas tėvuli, 
Gailiųjų ašarėlių. 

Nočia, 1932 


Manes bernelis nemyli, 
Oi muša, bara, negaili, — 
Oi eisiu, eisiu, 

Pas jį nebūsiu, 

Motulei pasiskųsiu. 

Mano motulė išėjo, 
Meilų žodelį išnešė: 
— Oi nebark, nemušk, 
Ženteli, dukrelės — 
Abu gražiai gyvenkit! 


Manes bernelis nemyli, 
Oi muša, bara, negaili, — 
Oi eisiu, eisiu, 

Pas jį nebūsiu, 

Tėveliui pasiskųsiu. 


Mano tėvelis išėjo, 
Miklią rykštelę išnešė: 
— Oi barki, muški, 
Žente, dukrelę — 
Versk pagal savo būdą. 


Manes bernelis nemyli, 
Oi muša, bara, negaili, — 
Oi eisiu, eisiu, 

Pas jį nebūsiu, 

Sesulei pasiskųsiu. 


Mano sesulė išėjo, 
Rūtų šakele išnešė: 

— Oi nebark, nemušk, 
Svaini, sesulės — 
Duosiu rūtų šakelę. 


Manes bernelis nemyli, 
Oi muša, bara, negaili, — 
Oi eisiu, eisiu, 
Pas jį nebūsiu, 
Broleliui pasiskųsiu. 

Mano brolelis išėjo, 
Šveitrų kardelį išnešė: 
— Oi kirsių, kirsiu 
Svainiui galvele, 

Kaip baltą kopūstėlį. 


Oi liesiu, liesiu 

Svainio kraujelį, 

Kaip šaltą šaltinėlį. 

Ei Dievu!, Dievuli mano, 
Sopa galvelę, gert noriu. 
Prašyčiau tėvelį savo, 


Kad paduot šalto vandenėlio. 


Mano tėvelis nespėjo, 
Lauke rugelius prasėjo. 


Ei Dievul, Dievuli mano, 
Sopa galvelę, gert noriu. 
Prašyčiau motulę savo, 


Kad paduot šalto vandenėlio. 


Mano motulė nespėjo, 
Darže batvinėlius ravėjo. 


Ei Dievul, Dievuli mano, 
Sopa galvelę, gert noriu. 
Prašyčiau broliuką aš savo, 


Kad paduot šalto vandenėlio. 


Mano broliukas nespėjo, 


Lauke rugelius ekėjo. 

Ei Dievul, Dievuli mano, 
Sopa galvele, gert noriu. 
Prašyčiau sesiule aš savo, 


Kad paduot šalto vandenėlio. 


Mano sesiulė nespėjo, 
Darže rūteles ravėjo. 

Rimšė, 1936 


Ei Dievul, Dievuli mano, 
Sopa galvele, gert noriu. 
Prašyčiau meilele aš savo, 
Kad paduot šalto vandenėlio. 
Mano meilelė jau spėjo, 
Šalto vandenėlio padavė. 

Salakas, 1938 
Auga kieme uoselis 
Ir jaunasis bernelis. 
Aš uoselį pakirsiu, 
Aš laivelį padirbsiu. 


Aš laivelį padirbsiu, 
Plauksiu jūrėm, marelėm. 
Man beplaukiant marelėm 
Ir ištiko vėtrelė. 


Kai ištiko vėtrelė, 

Ir apvirto laivelis. 
Kai apvirto laivelis, 
Ir nuskendo bernelis. 


Ir nuskendo bernelis 

Jūrų marių gilumoj. 

Ein mergelė verkdama, 
Baltas rankas gniauždama. 


Baltas rankas gniauždama, 
Visu balsu šaukdama. 
Atsišaukė bernelis 

Jūrų marių gilumoj: 


— Cit, neverki, mergele, 
Gausi kitą bernelį. 

— Gauti gausiu ir kitą, 
Tik ne tokį, kaip tave. 

Užventis, 


— O kur mudu eisim, 
Mieliausias broleli? 
Nepaliki nė manęs 
Vargelio vargti. 


— Oi eisim, eisim 
Per žalią girėle, 
Per žalią girele 
Ant ežerėlio. 


— Neiki, broleli, 
Neiki, balandėli, — 
Pakils šiaurys vėjas, 
IĮpūs ežerėlin. 


Pakilo vėjelis, 
Šiaurys rytmetinis, 
Įpūtė brolelį 

Į ežerėlį. 


Skesta brolelis, 
Skesta balandėlis, 
Tiktai kepurėlė 
Viršum vandenėlio. 


— Gelbėk, sesele, 
Gelbėk, lelijėle, 
Jei ne mane jauną, 
Tai nors kepurėlę! 


— Mielai gelbėčiau, 
Mielai išvaduočiau, — 
Neturiu irklelio, 

Nei šilkų tinklelio. 

1937 


"i 


Valkininkas, 


Ėjo sesė vandenėlio, 

Su naujaisiais viedružėliais, 
Su šilkelio pasaitėliais. 

Ir nuėjo prie upelio, — 
Rado upe nešalusią, 

O lieptelį apšalusį. 

Ir paslydo jos kojelė, — 
Ir nuėjo dugnan žemės, 
Dugnan žemės, kraštan marių. 
Rado tenai savo brolį 
Dievo žirgus beganantį, 
Šilko pančius bevejantį. 
— Eikim, broliuk, mes namopi: 
Mūs motulė seniai laukia, 
Mūs širdelė seniai laukia. 
— Eik, sesule, viena namo, 
Aš pareisiu paskui tave. 
Te tau, sesut, šilko skarą: 
Išvelėki ašarėlėm, 
Išdžiovinki atodūsiais, 
Iškočioki alkūnėlėm. 
Išvelėjo ašarėlėm — 
Brolužėlio nesulaukė; 
Išdžiovino atodūsiais — 
Brolužėlio nesulaukė; 
Iškočiojo alkūnėlėm — 
Brolužėlio nesulaukė; 
Kalne duobe išstovėjo — 
Brolužėlio nesulaukė; 
Lange stiklą pražiūrėjo — 
Brolužėlio nesulaukė. 

1934 

Viduklė, 1938 


Ant žalio tilto, - 

Marių tiltelio, 

Sėd bernelis ant žirgelio 
Raudonam balnely. 


Verkė mergelė, 

Jo seserėlė: 

— Kai išjosi, neparjosi — 
Liksiu našlaitėlė. 


Aš čia neliksiu, 
Namie nebūsiu, — 
Brolužėli. dobilėli, 
Aš tave sekiosiu. 


Žalia girelė — 

Mes ant žirgelio; 

Lygūs laukai, kadugynai — 
Pėsti du keliausim. 


Prijoj mareles, 
Didį vandenėlį, 
Brolužėlis, seserėlė 
Per mareles plaukė. 


4.1 we 


Žirgelį pabaidė — 
Seserėlė nuo žirgelio 
Į dugnelį skendo. 


Brolelis verkė, 

Seselės ieškojo, 

Ir pamatė gylėj marių 
Nuostabią žuvelę. 

— Vai jūs, žvejeliai, 

Jauni žvejužėliai, 

Jūs paspeskit tankų tinklą 
Sugaukit žuvelę! 


Žvejužėliai šoko, 
Tankų tinklą spendė, — 
Ir pagavo keistą žuvį 
Auksiniais žvyneliais. 


Bernelis verkė, 
Sesele pažino, 
Pasiėmeęs už rankelės 
Į dvarelį vedės. 


— Broleli mano, 
Jaunas dobilėli, 

Aš ne tavo, brolužėli, 
Jauna seserėlė. 


Aš jauna tekau 
Jaunam žvejužėliui, 
Turiu eiti prie marelių 
Taisyti tinklelių. 

Šventežeris, 1939 


Klevelį kirtau, 

Pats laivą dariau, 

Ir pasleidau ant marelių 
Žuvelių žvejoti. 


Oi ir pagavau 

Marių žuvele, 

Jūrų marių žuvužėle, 
Margą lydekėle. 

— Oi eik šen, eik šen, 
Mano mergele, 

Eik šen, mano mergužėle, 
Išdaryt žuvelės. 


Žuvelę dariau, 

Rankas mazgojau, 
Nuskandinau aukso žiedą 
Į marių dugnelį. 


— Oi eik šen, eik šen, 
Mano berneli, 

Eik šen, mano bernužėli, 
Išimk aukso žiedą! 


Oi ir paslenkė 
Jaunas žiedelio, 

Ir įpuolė bernužėlis 
Į marių dugnelį. 


— Oi liki sveika, 
Mano mergele, 

Liki sveika, mergužėle, 
Jau tavo nebūsiu. 


Oi tik aš būsiu 

Marių žentelis, 

Jūrų marių žentužėlis, 
Žuvų žvejužėlis. 


Oi barė, barė 

Mane močiutė: 

Už aukselio žiedužėlį 
Pražudei bernelį. 

— Oi tylėk, nebark 
Manes, močiute: 
Liūdna mano širdužėlė 
Ir be graudžių žodelių. 

Aukšti kalnai, lygios lankos, 
Vaikščiojo mergytė. 
Vaikščiodama uliavojo, 
Vainikėlį pynė. 


Nupynusi vainikėlį 
Dėjo ant galvelės, 
Užsidėjus ant galvelės 
Ėjo per laukelį. 


Ir pakilo šiaurys vėjas, 
Šiaurinis vėjužis, 

Ir nupūtė vainikėlį 

Į jūrų gilumą. 


Ir atjojo trys bernyčiai 
Girdyt bėrus žirgus. 

Kurs jaunesnis, mandagesnis, 
Tas plauks prie vainiko. 


— Kad ištrauksi vainikėlį, 
Tai manasis būsi. 

Kad nuskesi dėl vainiko, 
Danguj linksmas būsi. 


Ir nuskendo bernužytis 
Jūrų gilumėly. 

— Nesakykit tetužyčiui: 
Dėl vainiko skendo, 
Tik sakykit tetužyčiui: 
Bėrus žirgus girdė. 


Nelaidokit mane jauną 
Ant kapų kalnelio, 

Tik laidokit mane jauną 
Į rūtų darželį. 

Luja 


Kiek tu kartų vartus versi, 
Tiek tu graudžiai verksi; 

Kiek tu kartų rūtas skinsi, 
Tiek mane atminsi. | 


NAUJOVIŠKOS DAINOS 

Tūkstantis žingsnelių nuo mano namelių, 
Negaliu nueiti pas savo mergele. 
Ramta-drilia-dralia, ramta-drilia-dralia, 
Negaliu nueiti pas savo mergelę. 


Per kiemelį ėjau ant pirštų galelių, 
Kad neprižadinčiau mergelės tėvelių. 


Dureles pravėriau, kepurėle kėliau: 
— Labs vakars, mergele, pas tave atėjau. 


Suskaityk, mergele, kiek aguonoj grūdų, 
Niekur nėra tokių, kaip mudu abudu. 


Suskaityk, mergele, kiek mMėnesy dienų, 
Niekur nėra tokios, kaip tiktai tu viena. 


— Mėnesy dienelių trisdešimt ir viena, 
Daug yra bernelių, ne tiktai tu vienas. 


Senojo tėvelio yra pasakyta, 
Jog berniukų meilė su nuodais maišyta. 


Senosios močiutės yra pasakyta, 
Jog mergaičių meilė su medum maišyta. 

Užaugau Pasvaly, 
Apleidau miestelį, — 
Išėjau mandravot, 
Sau laimės paieškot. 

Iš namų eidamas, 
Gailingai verkdamas, 
Parpuoles ant kelių 
Bučiavau kryželį. 


Krutėjau pamaiži, 
Į miestą Panvėžį, 
Vaksale sustojau, 
Po miestą vaikščiojau. 


Į vagoną sėdau, 
Rankas susinėriau, 
Į dangų žiūrėjau, 
Tėvynės gailėjau. 


Mašina sujudo, 
Širdelė nuliūdo. 
Greitai aš pamačiau 
Ponyste vokiečio. 
Hamburge sustojau, 
Po miestą vaikščiojau, 
Tenai radau rūbus 
Amerikos mados, 


Nuėjau ant porto, 
Pamačiau akrento. 
Kaip ant strošno sūdo 
Ir dūšia nuliūdo. 


Susėdom akrente, 
Iš visur surinkti: 
Ten buvo prūsokų, 
Lietuvių, paliokų. 


Ant krašto atstojau, 
Nuliūdęs dūmojau: 
Gal laimės nerasiu, 
Ant marių paskęsiu. 

Ein vilnys ūždamos, 
Akrentą supdamos, — 
Nėr baimės didesnės 
Ir smerties greitesnės. 


Be kapų, kunigų, 
Bažnyčios apeigų, 
Sirenos užgiedos, 
Žuvelės palaidos. 


Po dienų trylikos, 
Krašte Amerikos, — 
Sudiev dabar visiems, 
Nebesimatysim. 


Po dienų trejeto, 

Pačioj Amerikoj, 

Te Deum laudamus 
Giedosim džiaugdamies. 

Lenkų ponas su maskolium 
Vienkart susitarę, 

Ir suėmė mus brolelius, 
Surišo rankeles. 


Ir nuvežė mus brolelius 

Į Šiaulių miestelį. 

Šiaulių miestas brukavotas, 
Ašarom nuklotas. 


Rankas rišo, krampavojo, 
Galvą šelmavojo. 

Ir sustatė mus broliukus 
Į vieną gretelę. 

Kapitonas, kaip šėtonas, 

Į akis žiūrėjo. 

Seržantukas, kaip čiortukas, 
Aplink bėginėjo. 


Nelaimingi mes broleliai 
Kur mes pasidėsim, — 

Nuo maskoliaus prisiverksim 
Ir daug nukentėsim. 


Šalta žiema, šaltas apdars, — 
Reik šaltį kentėti. 

Duonos svaras, kruopų kvorta -- 
Reik badą kentėti. 


Tu varneli, juodvarnėli, 
Tu raibas paukšteli, 
Parnešk kraujo nors lašelį 
Lig mūsų tėvelių. 


Nesirūpink, motulėle, 
Mūsų sengalvėle, — 
Tavo jaunas sūnytėlis 
Nevargsta vargelio. 


Tavo jaunas sūnytėlis 
Gul aukštam kalnely, — 
Tavo jaunam sūnytėliui 
Nukirto galvele. 

Sudiev, mergyte, paskutinį 
Jau kartą gal tave matau. 


Nes reikia joti man į kovą 
Ir ko sulauksiu — nežinau. 

Sudiev tu, mano angelėli, 
Sudiev, sudiev ant visados! 
Nes gal jau tavęs nematysiu 
Ir tos šalelės mylimos. 


Štai žvengia žirgas pabalnotas 

Ir kojom trypia vien tiktai. 

Jis laukia, kad greičiau sakyčiau 
Sudievu savo Mylimai. 


Jis žino, kad mum reik skubėti, 
Kur kova verda kruvina 

Daug brolių guli už tėvyne, 
Padėt ir man gal reiks galva. 


Man nebaisus yr priešo kardas, 
Nors gal po juo aš suklupsiu. 
Tiktai tavęs vienos man gaila, 
Kad čia našlaite paliksiu. 


Sudiev, sudiev, gana čia būti, 
Reik joti ten, kur žirgas neš.“ 
Neliūski, miela, sakalėlis 
Iš karo laišką tau parneš. 


Parneš gal tau žinelę liūdną, 
Sakys — našlaitė jau likai, — 
Jau tavo mylimas nuėjo 
Miegot į žemę amžinai. 


O žirge, mano mylimasis, 
Draugu buvai man visados. 
Kiek kartų jojau aš su tavim 
Čionai prie savo mylimos. 


Dabar jau jojame į karą, 

Tėvyne gint ir tu žinai. 

Ir mus išskirs gal, mielas drauge, 
Išskirs gal mudu amžinai. 

Vakar juokas mus kuteno, 

Akys, veide — šypsena. 

Šiandien skamba liūdnos dainos, 
Verkia motina sena. 


Už Atlanto vandenyno, 
Prie tėvynės Lietuvos, 
Žuvo Darius ir Girėnas, 
Skauda širdis mūs' tautos. 


Laukė tėvas Nemunėlis, 
Laukė Neris, Dauguva, 
Ir Šešupė, ir Dubysa, 
Laukė visa Lietuva. 


Ir sulaukė minių minios 
Parskrendančių orlaivių. 
Nusileido jie ties Kaunu 
Is iškėlė du karstu. 


Rieda ašaros per veidus, 
Verk' kiekvienas lietuvys. 
Verkia jų visa tėvynė, 
Nes gyvų jau nematys. 

MUSU DAINOS 


"Gausiausia ir originaliausia mūsų tautosakos rūšis yra 
liaudies dainos*. Lietuvių pamėgimą dainuoti pastebėjo 
daugelis svetimtaučių ir gražių atsiliepimų apie mūsų liau- 
dies dainas turime jau iš senų laikų. Kur tik susirenka dide- 
snis lietuvių būrelis, ten skamba ir daina. Lietuvis dainuoja 
ir džiaugdamasis, ir liūdėdamas, dainose išlieja savo jausmus 
ir randa paguodas skaudžių gyvenimo smūgių ištiktas. 


Mūsų dainose vyrauja lyrinis pradas, — jausmų išlie- 
jimas ir paguodos ieškojimas buvo akstinu sukurti šias dai- 
nas ir jas išlaikyti. Lyriniame dainų pobūdyje atsispindi 
lietuvių charakteris ir sunkus mūsų tautos istorinis likimas, 
kuris mus skaudžiai plakdamas lydi iki pat pastarųjų dienų. 
Be to, didžioji liaudies dainų dalis yra moterų sukurta ir 
išlaikyta, o moteriškai prigimčiai lyriniai motyvai visados 
yra artimesni ir suprantamesni. į 


Dėl liaudies dainų kilmės ir kūrybinio proceso tyrinė- 
tojų tarpe yra įvairių nuomonių. Tuo klausimu buvo daug 
ginčytasi ir tebesiginčyjama. Kas yra pirmykštis liaudies 
dainos autorius: vienas asmuo ar visas būrys arba kolekty- 


*) Dzūkai visas rimto turinio dainas vadina giesmėmis. Daino- 
mis dzūkai seniau vadindavę tik linksmo pobūdžio giedojimus, ypač 
šokių metu. Giesmėmis vadinamos, kaip vėliau matysime, ir sutar- 
tinės, seniausia mūsų dainų rūšis. Tokias „giesmes“, žinoma, reikia 
skirti nuo religinio pobūdžio arba bažnytinių giesmių. 

vas? Po ilgų tyrinėjimų galop paaiškėjo, kad tik tam tikros 
dainų rūšys, kaip vestuvinės pajuokos dainos (,,švotų apdai- 
navimai“) ir, ginčų dainos tarp dviejų dainuotojų grupių, 
dažniausiai vyrų ir moterų (mūsų „dzinguliukai“), gali būti 
dainavimo metu kolektyviai keleto asmenų, ypač grupių 
pravadorių, pagal reikalą sukuriamos bei papildomos. Šiaip 
kiekviena užbaigta daina, ypač tokia, kur yra daugiau pasa- 
kojamojo elemento, yra vieno asmens kūrinys, tik tas 
kūrėjas paprastai lieka nežinomas. Aišku, toks kūrėjas ar 
kūrėja turi būti tikras savo tautos sūnus ar dukra, ankštai 
suaugęs su visa kultūrinė aplinka, gerai pagaunąs visos 
bendruomenės nuotaiką ir jausmus, — kitaip jo kūrinys 
neras bendruomenėje pritarimo ir nebus jos pasisavinamas. 
Kitose tautose, pavyzdžiui vokiečiuose, didžioji liaudies dainų 
dalis yra žinomų individualinių poetų kūriniai, kuriuos liau- 
dis pasisavino ir prisitaikė, daugiau mažiau perdirbdama, 
dažniau sužalodama, negu pataisydama. Ir tie poetai papra- 
stai yra antraeilio ar trečiaeilio pajėgumo, rašytinėj litera- 
tūroje jie mažai težinomi arba jau seniai pamiršti, tačiau 
liaudies skoniui jie patiko ir jų kūriniai gyvu žodžiu buvo 
išlaikomi ir puoselėjami per kelis šimtmečius. Lietuvių 
liaudies dainos turi kitokią kilmę ir mums šis dėsnis ne- 
tinka: vos vienas kitas žinomo rašytojo kūrinys, kaip Valiūno 
„Birutės daina“ ir kai kurios Strazdelio bei Vienažindžio 
dainos, tebuvo liaudies pasisavintos ir jas lengvai galima 
išskirti, tuo tarpu tūkstančiai mūsų liaudies dainų yra neži- 
nomų liaudies poetų kūriniai, kurie nei skaityti, nei rašyti 
nemokėjo, tik kūrė ir dainavo. 

Reikia skirti mūsų liaudies dainų lobyne senąsias 
liaudies dainas nuo naujųjų. Senosios dainos ir yra liau- 
dies kūryba pilna to žodžio prasme, jos yra laisvos nuo bet 
kokios rašytinės literatūros įtakos. Jau savo išoriniu pavi- 
dalu jos aiškiai išsiskiria: vyrauja natūralus ritmas, neturi 
rimo arba galūnių derinimo eilučių gale, pačios eilutės trum- 
pos, labai gausu poetinių priemonių, kaip paralelizmai, epi- 
tetai, simboliai ir hiperbolos, vienas poetinis vaizdas seka 
kitą. Šių dainų nepaprastai skambi eilėdara vadinama to- 
nine. Turinio atžvilgiu joms svetimas bet koks grubumas, 

tiesioginis jausmų išreiškimas nuogais žodžiais, tai poetinė 
vaizdų ir simbolių kalba. Tai rūšiai pridera šioje knygoje 
Nr. 1—80 atspausdintos mūsų dainos. Tokio pobūdžio dainas 
mūsų tauta kūrė ir dainavo, kol nesusidūrė su rašytine li- 
teratūra, kol neišmoko skaityti ir rašyti. Pirmiausia per 
bažnytines giesmes mūsų liaudis susipažino su lenkiška ir 
vokiška eilėdara, kuri yra vadinama skiemenine arba sila- 
bine, ji neatitinka mūsų kalbos dvasią ir tautos būdui yra 
svetima. Gabesnieji mūsų šių dienų poetai jos irgi atsižadėjo, 
savo eilėraščių forma priartėdami liaudies vartojamai toninei 
eilėdarai, tuo tarpu pirmieji mūsų rašytojai pavyzdžiu ėmė 
ne liaudies kūrybą, bet mėgdžiojo svetimuosius, pirmoj eilėj 
lenkus ir jų silabine eilėdarą. Ilgi rimuoti ketureiliai, poeti- 
nių priemonių menkumas ir ryški pamokomoji tendencija 
ėmė brautis iš bažnytinių giesmių ir rašytų individualių 
poetų eilėraščių į liaudį. Ši svetima įtaka sutrukdė tolimesnį 
natūralų mūsų liaudies poezijos vystymąsi. Senosios dainos 
ėmė atrodyti per daug paprastos ir nebeįdomios. Mados da- 
lyku pasidarė tai, kas knygose rašoma. Liaudies poetai išmo- 
ko rašyti, o rašant sukurta daina yra nebe liaudies daina. 
Čia ir prasidėjo mūsų dainos smukimas. Tačiau senosios ir 
tikrosios liaudies dainos pasirodė esančios labai gajos, jos 
išliko iki pat pastarųjų dienų ir jos yra tikras dvasinis mūsų 
tautos lobis. „Auksas ir purve žiba“, — sako mūsų patarlė. 
Tų aukso pažibų nenustelbė nei raštas, nei knygos. 


Liaudies poezijos sumenkėjimas naujaisiais laikais žymia 
dalimi pareina ir nuo to, kad gabesni kūrėjai turėjo gali- 
mumo pasidaryti žinomais rašytojais, bet nebe liko bevar- 
džiais artojėliais ar verpėjėlėmis. Jei Putinas, Aistis Alek- 
sandriškis ar Antanas Miškinis būtų gimę prieš du tris šim- 
tus metų, jie būtų ne vieną desėtką puikių liaudies dainų 
palike, tik jų autoriai būtų likę nežinomi. Dabar jie mums 
teikia kultyvuotos poezijos tomus savo vardu. 


Seniausia mūsų liaudies dainų rūšis yra sutartinės arba 
giesmės (Nr. 1—3). Jos dainuojamos ne pavieniui ir ne 
būriu vienu balsu, bet dviese, tryse ar keturiese, pagal tam 
tikras griežtai nustatytas taisykles. Svarbiausias sutartinių 

ypatumas, kuris jas griežtai išskiria iš kitų dainų tarpo, yra 
jų kontrapunktinisir kanoninis dainavimo būdas, 
ir ypatingai atskirų balsų santykiavimas paralelinėmis 
sekundėmis. Sutartinės melodija susideda iš dviejų 
skirtingų dalių, antra melodijos dalis giedama sekunde auk- 
ščiau arba sekunde žemiau už pirmąją Tuo būdu giedant 
dviese gaunama paralelių sekundžių sąskambiai. Neįpratu- 
siam arba ne muzikui atrodo, kad dainininkai kaip tik labai 
„nesutaria“. Pirmoji melodijos dalis pačių dainuotojų vadi- 
nama rinkiniu, o antroji dalis — patarimu. Todėl ir 
pirmoji giedotoja vadinama „rinkėja“, o antroji — „patarėja“. 
Vadinamoji rinkėja paprastai dainuoja prasminguosius žo- 
džius, o patarėja — gausius beprasmius priedainius (ž. Nr. 1). 
Daugelio sutartinių prasmingasai tekstas yra labai nesudė- 
tingas, kartais jį sudaro tik vienas vienintelis žodis, pvz., 
„adata, adatėlė“, o priedainiai yra ilgi ir sudėtingi, ir tokią 
dainą gali ištisas valandas ripuoti. Yra sutartinių, kurios 
neturi nei vieno prasmingo žodžio. Mat, dainavimui ne tiek 
svarbu tekstas, kiek ritmas ir melodija. Labiau išsivysčiu- 
siose sutartinėse (joms pridera ir šioje knygoje įdėtosios, ž. 
Nr 1—3) kartais minimi tikriniai ar net istoriniai vardai, 
kaip Sudaitis, Goštautas, — tatai irgi rodo jų senumą. Tokios 
sutartinės yra ne tik seniausia mūsų dainų rūšis, bet yra 
pagrindo manyti, kad gilioje senovėje visos mūsų liaudies 
dainos buvo tokio pobūdžio. Vienas 70 metų amžiaus daini- 
ninkas ir kanklininkas iš Biržų apylinkės taip išsireiškė: 
“Seniau buvo tik sutartinės giesmės. Dainų senovėje nebuvo. 
Dainos atsirado baudžiavai užėjus ir jos išstūmė sutartines.“ 
Senųjų mūsų liaudies muzikos instrumentų, — trimitų, sku- 
dučių ir kanklių, — melodijos irgi yra sutartinių pobūdžio. 
Iki šių dienų sutartinės išliko tik Šiaurės Rytų Lietuvoje, 
tačiau atrodo, kad senovėje taip buvo dainuojama visose 
lietuvių gyvenamose srityse. Kai kurios iki šių dienų iš- 
likusios sutartinės gali siekti priešistorinius laikus. Toks 
dainavimo būdas dabar Europoje niekur kitur nerandamas. 
Atrodo kad sutartinės atsirado sąryšy su darbo ir šokio 
ritmu — ir dabar jos dainuojamos prie darbo ir šokant. 

Mūsų kraštas nėra didelis, tačiau atskiros sritys turi savo- 
tiškų, kaip turinio, o dar labiau melodijos atžvilgiu skirtingų 
ir tik tai sričiai būdingų dainų. Tiesa, yra dainų, ypač pasa- 
kojamojo turinio, kurios žinomos visose lietuvių apgyventose 
vietose, nors dažnai dainuojamos skirtingomis melodijomis. 
Tokios ryškios „dainų provincijos“ yra trys: dzūkai ir jiems 
dainų atžvilgiu artimi suvalkiečiai, rytų aukštaičiai ir žemai- 
čiai. Dainingumas irgi ne visur yra vienodas. Daugiausia ir 
melodingiausių bei seniausių dainų turi dzūkai (tačiau dabar 
jie nebeturi sutartinių ir nežino kanklių), nuo jų nedaug 
teatsilieka ir suvalkiečiai, toliau seka rytiečiai aukštaičiai. 
Mažoji Lietuva maž daug prieš šimtmetį irgi buvo labai dai- 
ningas kraštas. Ten randame nemaža senų, gražių ir origi- 
nalių dainų, kitos rodo giminingumą, ypač melodijų atžvil- 
giu, su suvalkiečiais. Paskutinė vieta dainingumo atžvilgiu 
tenka žemaičiams. Naujoviškų dainų klestėjimo vieta yra 
šiaurinė krašto dalis. Galima prisiminti, kad ūkiniu atžvilgiu 
turtingiausia yra šiaurinė ir vargingiausia pietinė krašto 
dalis arba Dzūkija, tuo būdu turtingumas dainomis yra at- 
virkščiai proporcingas ekonominiam turtingumui. 


Mes nuostabiai maža teturime mitologinių dainų. Paste- 
bėta, kad tos tautos, kurios neturi sudėtingos ir išsivysčiusios 
mitologijos, neturi ir epo. Mūsų mitologinės dainos daugiau- 
sia mini dangaus šviesuolius: Saulę, Mėnulį, Aušrinę, Sietyną 
(Nr. 4—7). Šios dainos yra siejamos arba su metinėmis šven- 
tėmis (Nr. 5), arba su darbu (Nr. 6—7). Dažnai tie nuotykiai 
dangaus šviesuolių tarpe sudaro tik paralelę Žmonių santy- 
kiams ir eina tarsi koks įvadas arba poetinis palyginimas. 
Saulinės mitologijos pobūdį turi daugelis našlaičių dainų — 
dangaus šviesuoliai yra vaizduojami, kaip jų globėjai (Nr. 
16—20). 

Iš darbo dainų ypač pažymėtinos rugiapjūtės dainos (Nr. 
8—10), kurių randame dzūkuose, suvalkiečiuose ir rytų auk- 
štaičiuose. Šienapjūtės dainų randame visame krašte (Nr. 
11—13). Gražių žvejų dainų turi Mažoji Lietuva (Nr. 14—15). 

Metinių švenčių dainų tarpe pirmą vietą užima Advento 
bei Kalėdų (Nr. 22—26) ir Velykų dainos arba lalinkos (Nr. 
28—29), randamos tik dzūkuose. 


Gausingiausią skyrių mūsų liaudies dainų tarpe sudaro 
dainos apie bernelį ir mergelę bei jųdviejų santykius, — 
tokios dainos dar vadinamos romansais (Nr. 31—41). Šios 
dainos pasižymi dideliu kuklumu, švelnumu, simboline vaizdų 
kalba, naiviais pasiteisinimais tarpusavy ir prieš tėvus. Tik 
neskoningose naujoviškose dainose skambiais žodžiais kal- 
bama apie meile ir širdies skausmus. Ten randame ir tokius 
ne tik nepoetiškus, bet tiesiog vulgarius išsireiškimus, kaip, 
pvz., šis: „Geriau būtum, bernužėli, medy pasikores, negu 
mane mergužėlę jauną suviliojęs.“ Tai jau miesčioniškumo 
įtaka, svetima mūsų senajai liaudies kūrybai. 


Vestuvių metu būdavo labai daug dainuojama (Nr. 42—51). 
Šiose daįnose nuotaka jautriai atsisveikina su savo tėvų 
namais, čia nuolat pabrėžiama, kaip gerai jai buvo pas mo- 
čiute augti ir kokia sunki dalia jos laukia anytos namuose. 
Žinoma, tose dainose yra daug poetinio perdėjimo, vykdant 
paprotinį reikalavimą verkti bei skųstis paliekant tėvų na- 
mus. Kaip matyti iš bernelio ir mergelės dainų, iš tikrųjų 
mergelė dažnai labai noriai pasižada už jai patinkamo ber- 
nelio tekėti. Linksmoje vestuvinėje nuotaikoje randa vietos 
ir eilė pajuokiamo pobūdžio dainuškų, kurias galime pava- 
dinti trivialiomis ar net nepadoriomis, ypač apdainuojant 
svočią ir svotus bei „aną šalį“. Rimta ir perdėm liūdna apei- 
ginė nuotaika reikia prablaivinti, o „,apynėlis žaliaspurgėlis“ 
ne tik nudažo veidelius, bet ir liežuvius atpalaiduoja. Tad 
kalbėti apie visišką mūsų dainų „švarumą“, kaip seniau buvo 
mėgstama daryti, būtų perdėta ir neteisinga, — visų tautų 
liaudies dainų tarpe be grubiai erotinių motyvų neapseina- 
ma, tačiau jų mūsų senųjų dainų tarpe tėra nuostabiai 
maža, ko negalima pasakyti apie naujoviškas. dainuškas. 
Pagaliau daugelis vestuvinių dainų neturi jokio ryšio su ko- 

kia nors vestuvine apeiga ir jos gali būti bet kada dainuo- 
jamos. Vestuvės yra tik proga atidaryti savo „dainų skry- 
nelę“. 


Dainose apie karą (Nr. 52—59) tikrai karingos nuotaikos ne- 
daug terandame, jose irgi vyrauja lyriniai motyvai, išskyrus 
vieną kitą iš Mažosios Lietuvos, paveiktą prūsiško militariz- 
mo (pvz. Nr. 58). Čia kaltas ne tik lietuvių lyrinis ir huma- 
niškas būdas, bet ir istorinės aplinkybės. Mat, tuo metu, kai 
buvo kuriamos šios dainos, jų kūrėjai — mūsų liaudis buvo 
jau pavergta. Ar vienaip, ar kitaip baigsis svetimų interesų 
dėliai sukeltas kruvinas karas, lietuvio kaimiečio gyvenimas 
nedaug tepasikeis. Todėl mūsų dainos nesižavi kruvinais 
kovos lauko grumtynių vaizdais, nesididžiuoja narsumu ir 
nesigiria išpūstais laimėjimais. Mūsų dainų bernužėliui svar- 
biau apgalvoti, ką jaučia ir veikia tėvas motulė, sesulė ar 
mergelė, koks likimas juos laukia vieniems pasilikus juodąjį 
vargą vargti. Be to, žymi dainų apie karą dalis irgi yra 
moterų sukurta, pvz., visoj Lietuvoj žinoma daina apie karan 
jojantį trijų seselių jauną brolelį (ž. Nr. 60) aiškiai yra 
moters kūrinys. Žž 


Labiausiai išsivysčiusi liaudies dainų rūšis yra baladės 
(Nr. 60—80). 


Baladėmis vadinamos tokios liaudies dainos, kuriose 
yra ryškus pasakojamasis elementas, kur yra daugiau veiks- 
mo ir išvystytas siužetas, kur randame dialogų ir jų sudaryto 
dramatiškumo. Tokios dainos ir be melodijos daro įspūdžio, 
jos yra įdomios skaityti ar klausyti deklamuojant. Didelės 
žmogiškos aistros ir viską nulemiąs likimas, pasireiškią bala- 
dėse visu savo pajėgumu ir perdėti iki kraštutinumų, sutei- 
kia joms savotišką atspalvį, darantį didelio įspūdžio. Tikro- 
sios baladės išsiskiria iš kitų dainų tarpo savo tam tikra 
slegiančia, liūdna ir šiurpia nuotaika, žiaurių scenų pamė- 
gimu. Čia mes nuolat matome, kaip žmogus rungiasi su dide- 
lėmis jėgomis: čia gyvybė ar mirtis, didžiausias laimėjimas 
ar visko netekimas. Dažniausiai viską nulemia beširdis liki- 
mas, žūsta visiškai nekalti žmonės, laimėję visą mūsų užuo- 

jautą, ir tuo būdu sukeliama tam tikra slegianti ir šiurpi 
nuotaika. Ypač šiurpios yra senosios germaniškų tautų bala- 
dės — jos visos yra žiaurios, visos turi tragingą pabaigą. 

Lietuvių liaudies labiau yra mėgstamos vadinamos „grau- 
dulingos baladės“, su ryškių jausmingumo atspalviu. Jos yra 
žymiai vėlesnės kilmės, negu skandinaviškos. Yra pastebėta, 
kad kuo jaunesnės yra baladės, tuo aiškiau iškeliama yra 
meilė, tuo atviriau ir stipriau yra reiškiami jausmai. Linki- 
mas perdėti tokiose baladėse kaip tik yra panaudojamas 
jausmams išlieti, tuo tarpu epiškas pasakojimas išlaiko savo 
senąjį trumpą ir formulinį pavidalą. Senųjų baladžių sa- 
vaime suprantamas „didingasis žiaurumas“ pasidaro nebe- 
pakeliamas, linkimas į jausmingumą reikalauja bent tiksliai 
nurodyti ir pagrįsti tokio žiaurumo priežastis. 


Didžioji lietuviškų baladžių dalis pridera graudulingų ir 
likimo baladžių rūšiai. Jų veikėjai nėra aktyvūs kovotojai, 
kurie bandytų ar sugebėtų savo valiai palenkti išorinį pa- 
saulį, bet tik pasyvūs kentėtojai. Visas dėmesys yra nukrei- 
piamas į tam tikrą įvykį, kokį nors liūdną atsitikimą, kuris 
pakankamai yra pajėgus sukelti klausytojų tarpe aukščiausio 
laipsnio susigraudenimą. Mėgstamiausias ir šiam reikalui 
tinkamiausias motyvas yra netikėta mirtis, ateinanti be ai- 
škios priežasties, pvz., paskendimas. Atrodo, kad galima būtų 
jos išvengti, o vis dėlto ji įvyksta. Tada atleidžiami visi 
jausmų varžtai, — tuščios pastangos bei jausmų išliejimas ir 
sudaro baladės turinį. Tik labai retais atsitikimais išsigelbė- 
jimo viltis ateina paskutinį akimirksnį. 


Šiurpiosios baladės lietuvių nėra mėgstamos. Daugiausia 
jų randame dzūkuose ir didžioji jų dalis yra atėjusi iš slavų. 
Mat, liaudies nuotaikai, kaip jau minėta, paprastai yra sve- 
timas „didingasis žiaurumas“, ji visada labiau linksta į 
jausmingumą. Todėl smulkiųjų ūkininkų tauta, kokia yra 
lietuviai, labiausiai ir pamėgo jaudinamąsias arba graudu- 
lingas balades. Tiesa, kai kuriose baladėse galima pastebėti 
riteriškos nuotaikos atgarsių, tačiau ir kariško pobūdžio mo- 
tyvuose jie yra nubluke, nes ir kariškose mūsų dainose vy- 
rauja liūdni motyvai. 

Daugelis mūsų baladžių yra monologinio pobūdžio — ken- 
čČiąs patsai nusipasakoja sunkią savo dalį. Tačiau dažnos yra 
labai įdomios epinės įžangos, kur atžymimi veiksmo rėmai, 
atvaizduojama aplinka ir nuotaika, kurioje vyksta drama. 
Netrūksta ir dramatiškų dialogų, kurie dažnai yra tiesiog 
meistriški. Tik baladėse randame mūsų liaudies poezijos 
epiškumo ir dramatiškumo pradus. 


Baladės yra tarptautiškiausia liaudies dainų rūšis. Turinio 
atžvilgiu daugelis lietuviškų baladžių turi atitikmenų slavų 
tautose. Kas ką ir iš ko pasiskolino, tai jau gilesnių studijų 
dalykas, nes paviršutiniškai pažvelgus tatai dažnai neįmano- 
ma išspresti. Sakysim, lietuvių vakariečių yra mėgiama 
daina-baladė „Ir parlėkė juodas varnas“, tačiau panašų dai- 
nos motyvą žino ir bulgarai: du juodi varnai atneša ranką 
su aukso apiranke, iš kurios moteris pažįsta, kad tai esama 
jos vyro rankos. Bulgarai šią dainą sieja su garsiuoju Ko- 
sovo mMūšiuų 1389 m., lietuviai su Kiustrynu. Ar tos dvi ba- 
ladės turi kokį nors tarpusavio ryšį, be nuodugnesnės mo- 
tyvo studijos sunku pasakyti. Ir iš viso, kaip pasakose, taip 
ir dainose, grynai tautiškų pasakojamojo pobūdžio siužetų, 
žinomų tik vienai kuriai tautai, tėra nuostabiai maža. Paga- 
liau ne tiek svarbus dalykas yra sužinoti, kur koks motyvas 
vyra kiles, kieno ir iš ko paskolintas, — svarbiau yra nu- 
statyti, kokius motyvus kuri tauta priėmė, kokie jai patiko 
ir kaip bandė juos sau prisitaikinti bei perdirbti pagal savo 
tautinę individualybę. 

MĮSLĖS ISTORIJOS BRUOŽAI 


Mįslės yra ne mažiau vertingas liaudies kūrybos pasirėi- 
škimas, kaip dainos ar pasakos, tačiau joms iki pat šių dienų 
žymiai mažiau terodoma dėmesio, negu kitoms tautosakos 
rūšims. Ir taip yra ne tik pas mus, bet ir kituose kraštuose. 
Tiesa, jos yra renkamos kartu su kita tautosaka, tačiau jų 
tyrinėjimų, palyginti, nedaug kas tesirūpina. Daugiausia šioj 
srity pasidarbavo suomis Antti Aarne ir vokietis Robert 
Petsch. Iš jų darbų patiriame, kad mįslės dažnai yra kilusios 
irgi gana senais laikais, ėjusios iš kartos į kartą, iš krašto į 
kraštą, nuo vienos tautos į kitą. Laikui bėgant jos kitėjo, 
joms darė įtakos rašytinė literatūra, ir atvirkščiai — rašy- 
tojai naudojosi liaudies mįslėmis. 

Pačios pirmykštės tautos mįslių neturi. Amerikos indė- 
nuose, kurių kultūra yra jau žymiai pažengusi, mįslių irgi 
nerasta. Mįslės ypač klesti tų tautų tarpe, kurios užsiima 
žemės darbu. Todėl ir mįslių tematika daugiausia sukasi apie 
ūkininkiško gyvenimo daiktus ir aplinką. Dažniausios mįslių 
temos yra: namų ir sodybos daiktai bei žmogaus padaryti 
įrengimai, dažnai sutinkami bei naudingi gyvuliai ir augalai, 
gamtos reiškiniai, metai ir jų dalys, žmogus ir jo kūno 
dalys, ypatingesni drabužiai, ūkininkui svarbūs luomai bei 
užsiėmimai, su religija susiję dalykai ir pan. Abstrakčios są- 
vokos liaudies mįslėms svetimos, tokios mįslės yra ne liaudi- 
škos kilmės. 

Iš rašytinių šaltinių patiriame, kad senovėje mįslių mMini- 
mas buves plačiai žinomas ir Rytų ir Vakarų pasaulyje. 
Senuose raštuose mes randame mįslių, kurias kadaise vienas 
jų garbė ar net sostas. Ir kaip įdomu, kai panašias mįsles 
užtinkame ir šių dienų mūsų liaudyje. Senajame Testamente 
pasakojama, kad Sabos karalienė, girdėdama apie didelę 
Salomono išmintį, jį aplankiusi ir uždavusi visą eile mįslių, 

bet Salomonas visas jas išrišęs. Tada karalienė nusistebėjusi 
jo išmintimi ir palikusi brangias dovanas. Salomonas vedęs 
draugišką „mįslių karą“ ir su Tyro karaliumi Hiramu: neat- 
spėjusis turėjes sumokėti didelę pabaudą, — čia tekę ir Salo- 
monui pralaimėti. 

Ir senovės graikai, kaip pasakoja Plutarchas, mėgdavę 
puotų ir iškilmių metu spėti mįsles: įspėjęs gaudavo vainiką, 
gerą porciją mėsos, o neįspėjusiam tekdavo išgerti taurė 
vyno, mMaišyto su sūriu vandeniu ir pan. Sena legenda, kilusi 
apie 500 m. pr. Kr., pasakoja, kad Homeras mires iš susi- 
krimtimo, kadangi negalėjęs atspėti mįslės, kurią senam dai- 
niui uždavęs paprastas žvejys. 

Senovės romėnai irgi mėgdavo mįslių varžybas, tatai rodo 
apie 100 mįslių turįs rinkinys „„Symphosius“, sudarytas apie 
500 m. po Kr. Vakarų Europoje mįslių bujojimo gadynė buvo 
XV ir XVI amžius, — tuoj po 1500 m. pasirodo ir pirmieji 
spausdinti mįslių rinkiniai. 

Kad seniau mįslėms buvo skiriama daug svarbos, rodo pa- 
sakos ir dainos. Nuo teisingo mįslės įminimo pasakose dažnai 
pareina žmogaus gyvybė ar mirtis, turtas ar visko neteki- 
mas. Pikta dvasia netenka galios, atspėjus jos vardą; velniui 
parsidavęs dar gali išsigelbėti, atspėdamas jo užduotą mįslę. 
Jaunikaičiai stengiasi įminti išdidžios gražuolės užduotą 
mįslę ir ją laimėti, o neįminusio galva patenka ant mieto. 

Plačiai yra žinoma sena pasaka, kaip gudri ūkininko duktė 
tampa ponia ir karaliene, atlikdama mįslių forma jai pateik- 
tus uždavinius. Tos pasakos yra rytietiškos kilmės. Dainose 
mergelė ar bernelis tiria viens kito sumanumą irgi mįslių 
forma. Pavyzdžiui, viena tokia lietuviška daina iš-Valkininko 
apyl. taip prasideda: 


— Mergelė mano, jaunoji mano, 
Užminsiu aš tau mįislele; 

O jei atminsi Mano mMiįslele, 
Tai būsi mano miela. 

— Berneli mano, jaunasai mano, 
Galiu dar tau dar didesne... 


Ir toliau jau prasideda viens kitam mįslių minimas. Toksai 
mįslių minimas dažnas yra anglų baladėse, kur sumani mer- 

gaitė tampa karalaičio ar elfo žmona. Ir vokiečiams žinomos 
tokios ,,„mįslių dainos“. 

Yra mįslių, kuriomis ir tiesioginiai tiriamas asmens žino- 
jimas. Pavyzdžiui, tokie klausimai: „Kas riebiausias? — 
Žemė“. „Kas saldžiausias? — Miegas“. — „Kas greičiausias? 
— Mislis“. Senovės Indijoj mįslių spėjimais lenktyniuodavo 
dažnai ir dvasininkai aukojimų metu, kaip rodo „Rigvedos“ 
164 himnas (apie 1500 m. pr. Kr.). 

Tačiau mįslių kilmės nereikia ieškoti mitologijoje ir nėra 
pagrindo teikti joms kokios magiškos reikšmės. Jos yra kilu- 
sios iš paprasto žmogaus linkimo į žaidimą. 

Tikroji mįslė yra taip sudaryta, kad ji, nors vaizduoja vi- 
siems žinomą dalyką, bet jį pateikia ypatinga forma, kuri 
tą daiktą kartu ir „nušviečia“ ir „užtemdo“, moka galvojimą 
klastingai nukreipti klaidinga linkme ir spėjėjas turi pats 
surasti tikrąjį kelią. 

Norėdami arčiau pažinti mįslės gyvenimą, peržvelgsime 
keletą seniausių ir plačiausiai visos žmonijos, taigi, ne 
tik lietuvių ir europiečių, žinomų mįslių. 

Graikų rašytojas Apollodorus, gyvenęs II a. pr. Kr., užrašė 
legendą apie sfinksą — baisų slibiną, kuris baudė tebiečius: 
jis apsigyveno ant kalno ir kiekvienam pro šalį einančiam 
užmindavo mįsle, — kas jos neatspėdavo, tas žūdavo. Pa- 
galiau misle atspėjo Edipas, tada sfinksas nukrito nuo uolos 
ir žuvo. Sfinkso mįslė buvo tokia: „Kas yra tas, kuris turi 
tik vieną vardą ir esti keturkojis, dvikojis ir trikojis?“ Čia 
turima galvoj žmogus, nes jis mažas būdamas keturpėstas 
ropinėja, suaugęs abiem kojom vaikšto, o pasenęs pasiima 
lazdą. Lietuviams ši mįslė irgi gerai žinoma ir dažniausiai ji. 
taip skamba: „Kas rytą vaikščioja keturiom kojom, per 
pietus dviem ir vakare trim kojom?“ Kartais mįslė prasideda 
klausimu: „Kas tai per žvėris...“ Ši mįslė ir dabar plačiai 
žinoma senajame ir naujajame pasaulyje. Greičiausiai ji yra 
graikiškos kilmės, tačiau vėliau prie paprasto pirmykščio 
kojų išskaičiavimo dar buvo aiškiau nusakytas laikas: rytą, 
dieną, vakare... 

Taip pat, galima sakyti, visame pasaulyje yra žinoma 
metų mįslė, kuri lietuviuose dažniausiai taip skamba: „Stovi 

(auga) ąžuolas, ant to ąžuolo dvylika šakų, ant tų šakų po 
keturias gūžtas, tose gūžtose po septynis vaikus.“ Kartais 
dar aiškiai pabrėžiama diena ir naktis: ...kiekviename lizde 
po 7 kiaušinius, — vienas galas juodas, kitas baltas (Jova- 
ravas); arba: kiekvienas paukštis turi padėjęs 14 kiaušių — 
7 juodus ir 7 baltus (Šiauliai). Panašią mįslę randame arabų 
„1001 nakties“ pasakų rinkinyje, toliau apie 1000 metus sie- 
kiančiame graikiškame šaltinyje (Maximus Plenudes) ir apie 
1011 m. parašytoje persų „Karalių knygoje“. Taigi, ši mįslė 
jau turi mažiausia apie 1000 metų amžiaus. Dabar ji žinoma 
dviejose versijose: europietiškoje ir azijatiškoje. Pirmojoje 
medis turi šakas (mėnesius), gūžtas (savaites) ir kiaušinius 
(savaitės dienas), o antrojoje tik šakas (mėnesius) ir lapus 
(dienas, po 30 kiekvienoje). Vadinas, aziatiška versija nežino 
savaičių ir tuo pačiu ji yra senesnė. Ši mįslė greičiausiai yra 
orientališkos (Azijos) kilmės, iš kurios išsivystė europietiškoji 
su savaitėmis. 

Labai graži ir sena yra mįslė apie sniegą ir Saulę. 
Lietuviuose ji dažniausiai taip skamba: „Atlėkė paukštis be 
sparnų. įtūpė į medį be šakų; atėjo mergužėlė be kojų, su- 
valgė paukštį be dantų.“ Dažnai mįslė yra sutrumpėjusi ir 
sakoma tik: „„Atlėkė paukštė be sparnų, įtūpė medin be šakų 
(arba: kimba į medį be nagų)“. Kartais esti priešingai — 
mįslė išplečiama, pvz.: „Atlėkė paukštis be sparnų, įtūpė į 
medį be kojų; strielčius šovė be muškieto, kukarka virė be 
ugnies, ponas valgė be lūpų“ (Vilkaviškis) Arba: „Atlėkė 
paukštis iš Rymo žemės, įtūpė į medį be šakų, krovė lizdą 
rėmuolinį, dėjo kiaušį šimtatrynį; iškepė ponia be ugnies, 
prarijo pons be nasrų“ (Sintautai). Šią mįslę, lotyniškai suei- 
liuotą, pirmiausia užtinkame viename Šveicarijos vienuolyne 
rastame rankraštyje iš X a. pradžios. Dabar ši mįslė da- 
žniausiai užtinkama Vidurio Europoje, nors siekia net Kau- 
kazą, tad greičiausiai čia ji ir bus kilusi. Ji galėjo kilti tik 
tokiuose kraštuose, kur yra sniego. Kai kur (pvz., serbuose, 
kaukaziečiuose ir rusuose) yra vartojami nukalbėjimai nuo 
ligų, labai primeną šią mįslę ir atrodo esą iš jos kilę. Pana- 
šius lotyniškus nukalbėjimus nuo ligų žinome jau iš IV a.. 
juos pateikia Bordeaux gydytojas Marcellus, tačiau kad ši 

mįslė būtų išsivysčiusi iš būrimo, mažiau įtikėtina. Matyt, 
liaudžiai paslaptingai atrodė tokie poetiški mįslės išsirei- 
škimai, kaip „atskrido be sparnų“, „iškepė be ugnies“, „su- 
valgė be burnos (dantų)“, tad ir pasidarė iš mįslės sau užkal!- 
bėjimą Žmonėms ir gyvuliams gydyti. 

Sena yra ir karvės mįslė. Islandiečių sagoje, kilusioje 
XIII a., senovės germanų dievas Odinas karaliui Heidrekr 
užduoda tokią mįslę: „Keturi eina, keturi kaba, du kelią ro- 
do, du šunis gainioja, vienas visad paskui velkasi, jis dažnai 
purvinas“ (= kojos, speniai, akys, ragai, uodega). Lietuviai 
šią mįslę dabar taip mena: „„Du bėga, du gena, vienas kelią 
skina, du kėkso, keturi pakabinti, vienas paskui velkas“ 
(= kojos, galva, ragai, speniai, uodega). Iš „karvės“ mįsles 
išsivystė dar dvi mįslės: ratuose pakinkytas arklys („du bėga, 
du veja, keturi kepestuoja, šeši šimtai švilpia“) ir artojas su 
pora jaučių arba dvisėda joją ant vieno arklio („aštuonios 
kojos, trys galvos, o viena uodega“). Mįslė apie pakinkytą 
arklį žinoma tik Europoje, dažniausiai randama germanuose 
ir skandinavuose, o anje jaučių jungą arba jojėją randame 
panašių ir Azijoje (persuose). Lietuviška mįslė apie dvisėda 
jojančius primena islandišką mįslę iš XIII a., kuri taip 
skamba: „Kas yra tieduų, su dešimčia kojų, trimis akimis ir 
viena uodega,“ (= vienaakis dievas Odinas ant savo aštuo- 
niakojo žirgo Slepnir). Prancūziška mįslė apie dvisėda jo- 
jančius užrašyta XV amžiuje. 

Senos ir plačiai žinomos dar yra mįslės apie ugnį arba 
dūmus ir knygą arba raštą. Pirmoji lietuviškai da- 
žniausiai taip skamba: „Tėvas negimęs, sūnus pražilęs.“ Re- 
čiau: „Dar tėvas negimęs, sūnus jau padangėmis laksto, 
„..dangčiais laipioja, ...į karą išjojo“ Apie knygą da- 
žniausiai taip užmenama: „Baltos pievos, juodos avys, — kas 
išmano, tas jas gano.“ Apie raštą sakoma: „Baltas laukas, 
iuoda sėkla, kas supranta, tas sėja“; arba: „Lygios lankos, 
pilkos avys, piemenėlio botagėlis (plunksna) už ausies.“ Se- 
niausias mįslės apie knygą (raštą) užrašymas yra prancūzi- 
škas iš XV a. ir vokiškas iš 1505 m. Ši mįslė greičiausiai yra 
europietiškos kilmės, nors dabar ją randame Azijoje, Afri- 
koje ir Amerikoje. 

Dažnai mįslė turi kelias prasmes, pvz.: „Kas eina per šiau 
dus ir nešlama“ reiškia ir Saulės spindulį, ir šešėlį, ir dūmus. 
Pakeitus tik kelis žodžius, gauname kitą mįslę, pvz., iš „snie- 
go“ mįslės kilo tokia „Saulės“ mįslė: „Be kojų, be rankų po 
medžius laipioja“ (Alytus). 


Įdomios yra mįslės, kur daiktams yra suteikiami savotiški, 
dažnai alegoriški vardai. Čigonė, neapdairiai šeimininkei 
pavogusi žąsį iš puodo, išeidama užduoda tokią mįslę: ,,„Po- 
niule, ar nepažinojai Žąsino, kuris gyveno Puodžiuonyse, c 
dabar persikėlė į Terbonis?“ Lietuvių labai mėgstama yra 
mįslė apie nuotykį su vilku, kur gyvuliams yra duodami sa- 
votiški vardai, pvz.: ,Atbėgo činčibiras (vilkas), pagavo miki- 
torą (ožį), užsėsk kamantinę (kumele), suvysi činčibirą, atimsi 
mikitorą.“ Arba: „„Atbėgo takutis (vilkas), paklausė sargučio 
(šuns), kur guli kniustė su čičirikais (kiaulė su paršeliais)“. 
Kartais gyvuliai kalbasi, pvz.: ,„Atbėges Trinkulas (vilkas) 
klausė Skalatausko (šuns): — Kur guli Vaitoklė (kiaulė)? — 
Birbyčiuose (šiauduose)“. Tai vis vardai, kurie turi tam tikro 
panašumo su tais gyvuliais ar daiktalts. 


Visų tautų liaudyje labai gausios yra apgaulingo pobūdžio 
mįslės, neva vaizduojančios nepadorų daiktą ar veiksmą, tuo 
lietuviškos mįslės apie obelį, užraktą, pakinkytą arklį, akį, 
riešutą, audimą, arimą, važiavimą laivu ir kt. Čia spėjėją 
norima apgauti ir paskum iš jo pasijuokti už „nepadorų 
galvojimą“. Tokios mįslės greičiausiai yra kilusios „grubi- 
joniškame“ XVI amžiuje. Jų gausu senuose skandinavų, 
anglosaksų ir vokiečių mįslių rinkiniuose, pvz., Veimaro 
rankraštyje. 


Taigi, mįslės yra literatūriniai kūriniai, turį 
svarbios kultūristorinės reikšmės. Senovėje jos gal ir turėjo 
kurio nors ryšio su magija ir būrimais, tačiau veikiai pasi- 
darė proto mankštinimo ir pramogų priemone. Pagaliau 
mūsų dienomis, kaip ir daugelis kitų kadaise buvusių rimtų 
liaudies kūrybos bei kultūros pasireiškimų, baigia savo die- 
nas vaikų tarpe. Tas pačias mįsles, kurias kadaise uždavinėjo 
viens kitam karaliai ir išminčiai, nuo kurių išsprendimo pa- 

rėjo gyvybė ar karūna, dabar mena mūsų kiemuose ir aikš- 
tėse žaidžią vaikai. 

Lietuviškas mįslių lobynas yra gana gausus. Vien tik Lie- 
tuvių Tautosakos Archyvas 1942 m. jau turėjo jų surinkęs 
per 46.000. Tačiau atspausdintų mįslių teturime labai maža. 
Svarbiausias leidinys ——tai KleofoJurgelionio 1913 m. Chicagoje 
išleista „Mįslių knyga“, kur paskelbta 1090 mįslių, keletas 
mįslių pobūdžio pasakų ir dainų, viskas didžiąja dalimi jau iš 
spausdintų šaltinių. O lietuviškoji mįslių medžiaga yra labai 
įdomi, kaip mums lietuviams, taip ir tarptautinio pobūdžio 
mįslių tyrinėtojams, kurie išaiškina labai svarbius kultūristo- 
rinius tautų santykius. 


PLUOŠTELIS MĮSLIŲ 


1. Ant lauko kuolelis, ant to kuolelio dvarelis, tam dvarely 
šimtas panelių. (Aguona). 


2. Dygau, dygusi ir užaugau, užaugusi mergavau, merga- 
vusi mMartavau, martavusi boba tapau, boba tapusi akis gavau, 
per tas akis pati išlindau. (t. p.) 


3. Be rankų, be kojų — į dangų eina. (Apynys). 
4. Ant geltono vandens baltos gulbės plaukia. (Alus rūgsta). 


5. Pilnas tvartas raudonų žirgų, vienas juodas įėjęs visus 
išspardo. (Anglis krosnyje ir kriukis). 


6. Maža žmonelė bebėgiodama visą svietą aprėdo. (Adata). 


7. Du upeliai teka per kalnus dieną ir naktį, ir niekuomet 
nesusieina. (Akys). 


8. Mažas kambarėlis, pilnas baltų kaltuvėlių. (Burna ir 
dantys). š 


9. Pilnas tvartas baltų vištų. (Dantys). 


10. Namie palikau, ant kelio sutikau, o vis tik savo nepa- 
žinau. (Bitės). 


11. Nupjauk man galvą, išimk širdį, duok kalbėti. (Bir- 
bynė). 

12. Aukštas ponas pypkę rūko. (Dūmlaidis). 

13. Surazgytas, sumazgytas, gale lauko pastatytas. (Ekė- 
čios). 

14. Surazgiotas, sumazgiotas, einą keliu baubdamas. 
(Bugnas). 

15, Du zuikučiai susipešė, balti kraujai bėga. (Girnos). 

16. Aukštesnis-už dangų, žemesnis už slenkstį; juodesnis už 
smalą, baltesnis už sniegą. (Juodvarnis). 

17. Kad mažas buvau — keturis valiojau, kad didis pa- 
augau — kalnus nugrioviau, kad numiriau — po bažnyčią 
vaikščiojau. (Jautis). 

18. Du rūkso, du kiūkso, du bėga, du vejas, uodega vaiską 
gainioja. (Karvė). 

19. Balta pieva, juodos avys, — kas išmano, tas tegano. 
(Knyga). 

20. Ne drabužis, bet susiūtas; ne medis, bet su lapais; ne 
žmogus, bet viską pasako. (t. p.) 

21. Parplaukia bačkelė iš Anglijos, be dugno, be lankų, 
parneša dvejopą alų — baltą ir geltoną. (Kiaušinis). | 

22. Pramušiau ledą — radau sidabrą; pramušiau sidabrą — 
radau auksą. (t. p.) ž: 

23. Lopas ant lopo, adatos nei dūrio. (Kopūstas). Lopas ant 
lopo, siūlės nematyti. (Stogas). 

24. Juodas šuo keliu bėga, pilni nasrai mėsos. (Kurpė). 

25. Viską girdi, viską mato, o nieko nesako. (Kelias). 

26. Dieną eisi, naktį eisi — Dievo diržo nesuriesi. (t. p.) 

27. Raudonas šuniokas po slenksčiu guli. (Liežuvis). 

28. Be rankų, be kojų, o širdis vistiek muša. (Laikrodis). 

29. Eina be kojų, muša be rankų. (t. p.) 

30. Turi kojas, o neina; turi plunksnas, o nelekia; turi 
šiaudų, bet neėda; turi dūšią, bet nevisada. (Lova). 

31. Yva yvavo, keturios liepos lingavo; visi girdėjo, tik 
dviem pagailėjo. (Lopšys su kūdikiu). 

32. Keturi broliai vėju eina, nesiekia nei dangaus, nei že- 
mės. (Malūno sparnai). 

33. Trinugaris žirgas, dvinugaris raitelis, balto vario ka- 
manos. (Mintuvai). 

34. Mano tėvas turi lygius laukus, tame lauke ąžuolas, tame 
ąžuole dvylika šakų, ant kiekvienos šakos keturios šakelės. 
(Metai). ' 

35. Toli žirgas žvengia, arti kamanos skamba. (Perkūnas). 

36. Žemai žemaitis, aukštai dievaitis; nukris dievaitis, 
užmuš žemaitį. (t. p.) 

37. Ėjau naktį, pamečiau sagtį, — Mėnuo rado, Saulė pa- 
gavo. (Rasa). 

38. Paukštytis be nasrų, ryja paukštytį be sparnų. (Vėjas 
ir rasa). | 

39. Atlėkė paukštis iš rytų, įtūpė į medį be šakų; atėjo 
mergaitė be kojų, suvalgė paukštį be lūpų. (Sniegas ir Saulė). 

40. Du bėga, du veja ir niekuomet neprigena. (Ratai). 

41. Vienas turi šešias kojas, bet eina keturiomis. (Raitelis). 

42. Krūme gimes, krūme auges, parein namo baldytis. 
(Staklės). 

43. Krūme gimęs, krūme augęs, paimtas į rankas graudžiai 
verkia. (Smuikas). į 

44. Girioj gimęs, mieste darytas, ant rankų verkia. (t. p.) 

45. Dvylika vyrų vienoj lovoj guli ir niekas nėra prie 
krašto. (Stipinai). 

46. Skivyto kojos, kamanto liemuo, ant kamanto liemens 
linų laiškas, ant linų laiško rugių želmuo. (Padengtas stalas). 

47. Aukštas ponas, kai prieini — galvą lenkia. (Svirtis). 

48. Krova krovėjo, liepa žydėjo, cypu vypu vanagėlis ant 
šakos tupėdams. (Svotba). 

49. Stovi kampe pasipūtes, lek per laukus, kaip padūkęs. 
(Šautuvas ir kulka). 

50. Atlėkė paukštis be sparnų, įkando žmogų be dantų. 
(Kulka). 

51. Krūme gimes, krūme auges, parėjes namo visus kam- 
pus išlandžiojo. (Šluota). Plg. 42—44. 

52. Už žmogų didesnis, už plunksną lengvesnis. (Šešėlis). 

53. Maža, maža motinėlė bebėgdama pripampa. (Špulė). 


54. „Vingurgurkli, kur gurkliuoji?“ — ,„„Nuskustgalvi, kas 
tau darbo!“ (Upelis ir pieva). 


55. „Kur teki, Krivė?“ — „Kas tau rūpi, Skuste!“ (t. p.) 


56. „Kur eini, Išilgini?“ — „Kas tau rūpi, Skersini!“ (Žmo- 
gus ir slenkstis). 

57. Atlėkė Spindokas, kvietė Barbožių į Barbeliškius atsi- 
gerti. „Neisiu, bijausi.“ — „Eik, praeisi: pro regį, pro girdį, 
pro klubo vartelius.“ (Uodas kviečia vapsvą prie jaučio). 


58. Atbėgo Vogibasi, pagavo Kikirmikį, nusivijo kamanti- 
ninkai. (Vilkas, ožka ir piemenys). 


59. Žiūr Žiūrons per tvorą, ein Gogons per kiemą. „Eik, 
Gogone, atsiųsk man Bizdone.“ (Vilkas, žąsinas ir kiaulė). 


60. Kada gyvas buvau — gyvus penėjau, kai numiriau — 
gyvus nešiojau ir gyvi apačioj manes vaikščiojo. (Valtis). 

61. Tu, tėve, būk ir supūk, o aš eisiu Saulaitės pažiūrėti 
ir našlaičių papenėti. (Grūdas ir diegas). 

62. Tėvas dar negimes, sūnus į karą išjojo. (Ugnis ir 
dūmai). 

63. Pilnas puodas mėsos, abu galu atdaru.- (Žiedas). Mėsos 
puode geležis verda. (Žąslai). 


64. Pakulinis vaikas, taukų sermėgikė, aukso kepurikė. 
(Zvakė). 


65. Stovi žmogus ant kalno, juo ilgiau stovi, tuo trumpesnis 
tampa. (t. p.) 


66. Lino stomuo, bitės gėluo, viršuj saulelė teka. (t. p.) 
67. Jaunas palakštus, pasenes suskrabus. (Žirniai). 


68. Tėvas draikalas, motina pampalas, o vaikai pabiručiai. 
(t. p.) 

69. Pirma buvau jaunas žalias, paskum patapau kanka- 
luotas; pakirto kumpis koją, kėlė į pilį. (t. p.: kumpis — dal- 
gis, pilis — klėtis). 

70. Du mietai, ant tų mietų bačka, ant tos bačkos kelmelis, 
ant to kelmelio krūmas, tame krūme daug paukščių. (Žmogus). 

“1. Du stariniai starina, du vanagai kabina, šniopšlys 
paskui eina. (Jaučiai, žagrė ir artojas). 

72. Pas neniršą buvau, žemskiroj gulėjau, atsijas valgiau, 
nei snigtu nei lytų nusiprausiau, nei verptu nei austu nusi- 
šluosčiau. (Pas pamotę buvau, ežioj gulėjau, dirsių duoną 
valgiau, ašaromis nusiprausiau, kasomis nusišluosčiau). 


73. Kur gaidys trims karaliams gieda? (Smalininkuos, nes 
ten netoli trijų valstybių sienos). 


74. Surazgiotas, sumazgiotas, po karklyną žvirblius vaiko. 
(Šepetys galvą šukuoja). 


To. Ateina ubagas, lopas ant lopo, per tuos lopus vanduo 
neperteka. (Žąsis). 


76. Juodas kalpokas, vyno smokas, akmeninė širdis. (Vy- 
šnios uoga). 


71. Išėjo ant šešių, parėjo ant trijų. (Kareivis raitas išjojo, 
grįžo su lazda). 

78. Struolis šile, kreivulys danguj, strumblokas ežere. (Zui- 
kis, Mėnulis ir vėžys). 

79. Sturlukas klausė syveidą: „Kur guli kniauka,“ — „Po 
karlauka.“ (Zuikis klausė lape, kur guli katė, — po egle). 

80. Kalnais nuginiau, kalnais parginiau, šimtais skaičiau, 
vieno neradau, o to paties pasigedau. (Verpalai apmetami 
audimui). 


81. Ateina ponaitis raudona sermėgaite: „Nuginkit vištas, 
šunų nebijau.“ (Sliekas). 


82. Plikas pakabintas, gauruotas šypsos. (Katė žiūri į paka- 
bintą mėsą). į 


83. Ankstyvas, o negyvas, tuoj turėtas per tvorą šoko. 
(Nustipusį jauną ėrytį permeta per tvorą). 


84. Ėjau keliu, kely sutikau savo mielą — nepažinau; dėjau 
į antį — nepalaikiau; nešiau rankoje — išmečiau. (Bitė). 
Plg. 10. 


85. Pamečiau žiedą po variniu tiltu, atmirado (-atrado man) 
Mėnuo, sugaišino Saulė (Rasa.) Plg. 37. 

Minklės 


86. „Ką visi žmonės šioje valandoje veikia?“ — „Eina 
senyn.“ 

87. „Į ką pirma įmini atsikeldamas?“ — „Į senystę.“ 

88. „Kokio akmens nėra vandenyje?“ — „Sauso.“ 

89. „Koks akmuo vandeny guli?“ — „Šlapias.“ 

90. „Kas prie visko pritinka,“ — „Vardas.“ 

91. „Kas laukia dienos?“ — „Lova.“ — „Kas laukia nak- 
ties?“ — „Durys.“ 

92. „Ko trims žmonėms pasaulyje nereikia?“ — „Aklam 


šviesos, kurčiam varpų, plikgalviui šukų.“ 


93. 
94. 
95. 
96. 
97. 
98. 
99. 


„Po kokiu medžiu zuikis lyjant slepiasi?“ — „Po šlapiu.“ 
„Kas yra pilnas skylių, o vandenį laiko?“ — „Kempinė.“ 
„Kuomet geriausias laikas valgyti?“ — „Kai esi išalkęs.“ 
„Į girią nuėjes ką pirmiausia kerti?“ — Žievę.“ 

„Ko Dievas neturi?“ — „Vyresnio už save.“ 

„Kas didesnis už duonos kąsnelį?“ — „Kepalas.“ 

„Kas pirmas įeina į bažnyčią?“ — „Raktas.“ 


100. „Kuomi užaria lauką?“ — „Varsnomis.“ 

NU RLĖS TR 
PRIEŽODŽIAI 


PATARLĖS ESMĖ 


Patarlė yra liaudyje prigijeęs pastovios formos vaizdūs 
posakis, išreiškiąs palyginimo būdu tam tikrą mintį, kurią 
daugumos nuomonė laiko pamokančia arba atitinkančia gy- 
venimo tikrove. Patarlės turinys gali būti ne tik džiuginąs ar 
sektinas, bet taip pat ir nemalonus ar net nemoralus, tačiau 
gyvenimiškas. 

Priežodžiais vadinami liaudies išsireiškimai, kurie 
pasitenkina tik paprastu palyginimu, bet nieko nemoko, yra 
nesudėtingi ir kiekvienam lengvai suprantami, pavyzdžiui: 

„Nusiminė, kaip žeme pardavęs.“ 

„„Džiaugiasi, it žirgą dovanotas (geležėle radęs)“. 

„Pritiko, kaip šuniui botagas.“ 

„Bamba, kaip ubagas kruopas pabėręs.“ 

„Skubinasi, kaip vokietis į dangų.“ | 

Tokius posakius vokiečiai vadina „sprichwėrtliche Redens- 
arten“. Žinomų rašytojų sukurti išsireiškimai, kuriuos liaudis 
pasisavino ir vartoja patarlių ar priežodžių vietoje, vadinami 
„sparnuotais žodžiais“. Tokiais yra, pvz., Virgiliaus po- 
sakis „Plaukai ant galvos atsistojo“, Goethes „Driekiasi 
raudonu siūlu“, Enniaus „Draugą pažinsi nelaimėje“. 

Sunku nustatyti griežta riba tarp patarlių ir priežodžių, jų 
santykiai yra panašūs, kaip tarp pasakų ir sakmių, todėl 
dažnai tą patį posakį vieni priškiria patarlėms, kiti priežo- 
džiams. Geriau yra vartoti „patarlės“ terminą, nes jo apimtis 
yra platesnė. 

Patarlėse mes nerandame ko nors visiškai naujo ir gilaus, 
jų skelbiama išmintis paprastai išreiškia ,kasdienes sveiko 
proto mintis“, tiktai joms suteikiama savotiška, vaizdi ir 
aštri forma. Tai būdingos liaudies pažiūros į kasdieninį gy- 


„ 

venimą ir žmonių tarpusavio santykius, jose apibendrinami 
ir padaromi visuotinais dažnai įgauti patyrimai. Kadangi tie 
patyrimai yra nevienodi, tad yra prieštaraujančių patarlių. 
Apskritai, patarlės moko, kaip reikia žiūrėti į pasaulį ir kaip 
elgtis su žmonėmis. Jos tik patvirtina kasdienę moralę. Kad 
pasaulis yra negeras, kad žmonės yra savanaudiški ir kvaili, 
kad reikia būti atsargiam, tatai mes nuolat randame patar- 
lėse iš naujo įvairiomis formomis patvirtinama. Tokių seniai 
žinomų minčių ir iš gyvenimo įgauto patyrimo įvilkimas į 
patarlių formą, paprastam liaudies žmogui padeda kantriau 
pakelti kasdienio gyvenimo naštą, paguodžia jį, nurodo jam 
neišvengiamas blogybes ir padeda susitaikinti su likimu. Su 
saiku ir tinkamoje vietoje pavartotos patarlės daro didelio 
įspūdžio: vienus jos nuramina ir paguodžia, kitus sulaiko ir 
perspėja, svyruojančius paskatina tesėti, įtikindamos jo 
užmanymo teisingumu, pažadindamos darbštumą ir valią. 

Patarlės ne tiktai moko, kaip gyvenime turėtų būti elgia- 
masi, bet dažnai jos tik pasitenkina nusakydamos esamą pa- 
dėtį: štai, žiūrėk ir žinok, žmogau, kad gyvenime šitaip yra, 
neliūdėk ir nepyk, nieko nepadarysi, taip jau pasaulis yra 
sutvarkytas. Arba: ne aš vienas taip darau, ir kiti panašiai 
mano vietoje pasielgtų, štai net ir patarlė tą patį sako, — ką 
padarysi, taip jau yra žmonių gyvenime. 

Dažnai patarlėse randame pesimistišką pažiūrą į gyvenimą, 
bet tas pesimizmas stengiamasi sušvelninti, bandant pabrėžti 
bendrai žmogiškus ir neišvengiamus dalykus, kaip skausmas, 
nelaimė ir mirtis, kurie visus sulygina. Patarlės apima visas 
gyvenimo sritis, išorinį ir išvidinį Žmogaus pasaulį, visur 
aiškiai pabrėžiant priešingumą tarp gėrio ir blogio. 

Ginčų metu patarlės yra ypač dažnai vartojamos, nes pa- 
tarlės forma išreikštas kuris visiems priimtinas dėsnis dažnai 
priešininką visai nuginkluoja ir jam tenka arba nutilti, arba 
bandyti atsikirsti kita nemažiau vaizdinga ir visiems žinoma 
patarle. 

Kiekviena patarlė, kaip ir visi kiti liaudies kūriniai, buvo 
sukurta ne liaudies, kaip kolektyvo, bet vieno kurio ga- 
baus, bet mums nežinomo jos atstovo, suaugusio su liaudies 
minčių ir jausmų pasauliu. Ji buvo sukurta tam tikru laiku 

ir tam tikroje vietoje, ir iš ten pradėjo savo kelionę po pa- 
saulį. Jei tas kūrinys turėjo laimės susilaukti kitų patikimo 
ir pritarimo, jis buvo pasisavintas, plito toliau bendruome- 
nėje, labai dažnai peržengdamas etnografines ribas tos tautos, 
kurioje jis kilo. Kad patarlė galėtų prigyti plačiose masėse, 
ji turi turėti lengvai pasisavinamą ir atmintyje išlaikomą 
formą, — tinkamu laiku ji turi pati nejučiomis išplaukti iš 
pasąmonės, bet nelikti kaboti „ant liežuvio galo“. Kad galima 
būtų sukurti vykusią patarlę, reikia mokėti, permatyti žmo- 
gaus sielą ir pasaulio įvykių eigą, paskiruose dalykuose 
įžiūrėti bendrus bruožus, juos sujungti pareinamumo ryšiais, 
pagaliau mokėti savo mintį vaizdžia ir patarlei būdinga for- 
ma išreikšti. Patarlė sukuriama ne ilgo ir gilaus galvojimo, 
bet staigaus suvokimo ir kūrybinio įkvėpimo dėka. Liaudis 
kaip kolektyvas patarlių kūryboje turi tik atrenkamą vaid- 
menį: vykusius kūrinius pasisavina, nevykusius atmeta. 
Patarlių žydėjimo gadynė Europoje buvo vėlyvieji vidur- 
amžiai. Jos bujojo ne diduomenės, bet viduriniojo luomo 
tarpe, todėl jų skelbiama pasaulėžiūra yra daugiau mies- 
čioniška, negu aristokratiška, jų skelbiamas nusiteikimas — 
daugiau kasdieniškai patogus ir paprastas, negu kilnus ir 
heroiškas. Aukštos ir gilios mintys patarlėms yra svetimos. 


PATARLIŲ FORMA 


Patarlė yra mažas poezijos kūrinys, ji savo mintį išreiš- 
kia vaizdinga kalba, perkeltine prasme ir palyginimais. Pa- 
tarlės mėgsta daiktus suasmeninti, negyvus padaryti gyvais, 
sugretinti priešingumus, perdėti iki juokingumo, ironizuoti, 
žaisti panašiais vaizdais ir panašiai skambančiais žodžiais. 
Patarlės savo reiškiamą mintį dažnai ir atskleidžia ir užtem- 
do, todėl jas, kaip ir mįsles, reikia mokėti suprasti. Mat, 
paprastais žodžiais tiesiog pasakyta išmintis nepadaro dide- 
snio įspūdžio, tai moralas ir tiek. Tuo tarpu perkeltine prasme 
pasakyta tiesa yra labiau įtikinanti, ji ilgiau pasilieka atmin- 
tyje, strigte įstringa į galvą. Patarlės yra trumpos, bet su- 
kauptos, čia keliais žodžiais nubrėžiamas įdomus vaizdas, 

perteikiama gana sudėtinga ir svari mintis, vartojami paly- 
ginimai ir alegorijos, hiperbolos ir parabolos, formuliniai 
išsireiškimai, dažnai jos turi ritmą ir rimą, — tai mažas 
poezijos kūrinys, kuriam nieko negali nei pridėti, nei atimti. 

Sakoma, kad kalba esanti liaudies širdis, o patarlės — tai 
jos gyslos, kuriomis teka kraujas į visas kūno dalis. Patarlių 
žodynas yra paprastas, pasitenkinama kasdieniais žodžiais, 
tačiau mėgstama stiprius ir gana dažnai grubius išsireiški- 
mus, užtat visų tautų liaudies patarlėse nesivaržoma dėl ne- 
švankių žodžių ir išsireiškimų. Mat, patarlės nemėgsta ab- 
straktiškumo, jos visur ieško vaizdingumo ir jam pasiekti 
visos priemonės yra geros. Liaudis nesivaržydama vartoja 
priežodį: „Tinka, kaip šūdas į mostį“ — efektas stiprus, vis- 
kas tvarkoj. 

Apskritai, kuo patarlės yra jaunesnės ir labiau liaudyje 
prigijusios, tuo labiau linksta žiūrėti į gyvenimą iš juokin- 
gosios pusės, juose nuolat svyruojama tarp rimtumo ir juo- 
kavimo, tarp teisybės ir erzinimo. Senesnėse patarlėse dau- 
giau reikšmės skiriama minčiai, naujesnėse svarbiausias da- 
lykas yra forma ir efektas. 

Patarlių vaizdingumo ir poetiškumo laipsnis yra labai ne- 
vienodas, jis svyruoja tarp grynos prozos ir poezijos deiman- 
čiuko. Pradėsime apžvalgą nuo mažiausiai vaizdingų 
patarlių. Tokiomis galima laikyti šias: 

„Savo neapleisk, kito nenorėk.“ 

„Visur gerai, namie geriausia.“ 


„Kur nueisiu — ten nameliai, kur numirsiu — ten kape- 
liai“, — sako nusiminęs bedalis. 

„Dievas davė duonos, duos ir vaišių (gėrimo?)“ 

„Ką duosi — tą suvalgysiu, kur siųsi — ten pats nueisi“, 


— vadinas, iš manes jokios paslaugos nelauk. 

„Iš didelio rašto išėjo iš krašto.“ 

„Kas skaito rašo, duonos neprašo.“ 

„Svetimu protu netoli tenuvažiuosi.“ Jau daugiau vaizdi 
yra patarlė: „Svetimi kailiniai nešildo.“ 

„„Dėk grūdą prie grūdo — pripilsi aruodą.“ 

„Nebūk per drąsus — akis išdegsi, nebūk per lėtas — da- 
lies neteksi.“ 


222 


„Kas bus, kas nebus, bet žemaitis (lietuvis) nepražus.“ 

„Duodamas imk, mušamas bėk.“ 

Antrajai grupei tenka priskirti tokias patarles, dėl kurių 
prasmės jau tenka šiek tiek pagalvoti. Keletas pavyzdžių: 


„Giltinė neveizdi į dantis“ (užrašyta 1775 m.), — miršta ne 
tik seni, bet ir jauni. 
„Aš tau, tu šuniui, šuo uodegai, uodega — viks“, — sa- 


koma, kai kokį nors darbą kiekvienas stengiasi nuo savęs 
nustumti ir kitam primesti, pagaliau niekas nieko nepadaro. 

„Mažas keras didį vežimą verčia“, — dėl menkniekio įvyk- 
sta dideli dalykai, arba: rodos, nežymus žmogus, bet žiūrėk 
ką jis padarė, kiek daug pakenkė. 

„Ankstyva varna dantis rakinėja, vėlyva — akis krapšti- 
nėja“, — reikia būti stropiam ir pasiskubinti, tai laimėsi. 

„Su Saule negyvensi“, — nebūk taip prisirišęs prie turtų, 
nešykštėk. 

„Skola ne rona — neužgys“, — vistiek reiks grąžinti. 

„Keikestis pro burną išeina, pro nosį (ausį) atlenda“, 
— išsikoliojus paskum pačiam nemalonu. 

„Žodis žvirbliu išlekia, o jaučiu pargrįžta“, — taip paskalos 
pasidaro. į 

„Apteks lūpos dantis“, — pereis jam juokas. 

„Ne vieno pečiaus duoną valgęs“, — daug patyręs. 

„Juodų jaučių mindžiotas“, — jis yra vargų mates. Plg.: 
„Jis ir vėtytas, ir mėtytas.“ 

„Paukštį iš nagų pažinsi.“ 


„Kepalo beieškodamas ir papentį nustosi“, — daug norė- 
damas nieko negausi. 
„Atitiko kirvis kotą“, — toks su tokiu susidėjo. 


„Juo miestas artyn, tuo purvai gilesni, tuo šunes piktesni“, 
— arčiau miesto sunkiau gyventi ir žmonės blogesni. 

„Glaudus veršis dvi karvi žinda“, — apsukrus iš dviejų 
vietų naudą ima. 

„Iš didelio debesio mažas lietus“, — be reikalo buvo dėl ko 
nors baimijamasi. 

„Nevyk Dievo medžian su botagu, neišprašysi ir su pyra- 
gu“, — nebūk išlepęs, neniekink, paskum ir to neturėsi. 

„Aš jam kalną pyliau, jis man duobę kasa“, — aš jam 
dariau gera, o jis man piktu atsimoka. 


„Apivarus paleides kliaučių ieško“, — dirbtinai stengiasi 
iššaukti nesusipratimus. 
„„Neilgam šuniui dešra po kaklu“, — girtuoklis greit praleis 


turtą, nesąžiningas žmogus išeikvos. 

„Palietą pieną visos katės laižo“, — nesaugojamomis gėry- 
bėmis visi stengiasi pasinaudoti. 

Pagaliau yra visa eilė patarlių, kurių prasmė, panašiai, 
kaip ir mįslių, yra aiški tik tiems, kurie tatai jau žino iš 
anksčiau. Pavyzdžiui: 

„Mirė meška, mesk šalin ir dūdas“, — žmonai mirus bai- 
giasi draugystė ir su jos giminėmis. 

„Še tau, Dieve, su marškiniais, duok man, Dieve, su kaili- 
niais“, — žmona mirė, tuoj ves kitą. 

„Iš tų šiaudų nebirs grūdų“, — nesueis į porą. Plg.: „Iš tų 
taukų nebus vėdarų.“ 

„Ilga dešra nutrūksta“, — ilgai tariantis ir atidėliojant ve- 
stuves, jos visai suįra. Plg.: „Ilgą iešmą bedrožiant, šuo 
kepsnį pagauna.“ 

„Kietas ožys melžti“, — sakoma apie šykštuolį. 

„Kada kiaulė debesį mato“, — sakoma apie nesigėdintį 
žmogų. Plg.: „Geros akys dūmų nebijo.“ 


PATARLIŲ TEMATIKA 


Patarlės paprastai išreiškia viduriniojo luomo pažiūras ir 
nuotaikas, vidutiniškumas yra visa ko mastas. Daugelį pa- 
tarlių galima sujungti į tam tikrus ciklus, atsižvelgiant į jų 
vedamąją mintį. Kelis tokius liaudies ypatingai pamėgtus 
ciklus čia trumpai peržvelgsime. 


Dorybės 
Patarlės labai mėgsta iškelti aikštėn ir išgirti įvairias 
žmonių dorybes: sąžiningumą, mielaširdyste, darbštumą. 
„Nemesk kelio dėl takelio“, — dėl menkniekių nereikia 
nukrypti iš doros kelio. 

„Mielaširdingas ir ant akmens pragyvens, godus — nei ant 
aukso.“ 

„Tokį kąsnį kąsk, kokį apžioji“, — nebūk godus. 

„Purve negraibysi, taukų nelaižysi.“ 

„Iš miego šiupinio neišvirsi.“ 

„Ant vietos ir akmuo apželia“, — tad judėk, dirbk. 

„Kas rasą nebrauks, geros duonos nevalgys.“ 

„Kas ars — nepavargs, kas vogs — nepralobs.“ 


„Gerą paukštį dviem kulkom šauna“, — visi nori gerą 
žmogų (tarną) sau laimėti. 

„Jei nekaltas esi — duris uždaryk, o jei kaltas — kojas 
taisyk.“ 


Nedorybės 


Visokius nedorėlius, apgaulingus žmones ir klastorius, pa- 
tarlės be pasigailėjimo plaka. Liaudis nemėgsta ir pagyrūnų 
arba tų, kurie mėgsta didžiuotis. 

„Ramioji kiaulė visų giliąją šaknį knisa.“ 

„Kad kiaulė ragus turėtų, visą svietą subadytų.“ 

„Pati kiaulė maišą drasko, pati ir žviegia“, — kitiems bėdą 
meta, o pats blogai daro. 


„Kol šuo duoną suėda, tol jis geras, kai suėda — ir vėl 
loja.“ 

„Kam loji, to ir duoną valgyk.“ 

„Ir ilgam kamuolio galas prirytėja“, — ir gudrus apga- 
vikas pagaliau įkliūva. 

„Tai ne kumelio juokai, bet seno bėrojo darbai“, — tai ne 
pradžiamokslio, bet prityrusio (vagies ir pan.) būta. 

„Kur vėjas pučia, ten ir linksta“, — pataikauja stipresniam. 


„Kas veikiai prižada, nuo to sunku gauti.“ 

„Tinginiui visuomet šventa.“ 

„Prie darbo — kaip gaidys, prie valgio — kaip arklys.“ 

„Girklus girias galįs auksą kalti, o nemoka nei putrai pra- 
malti.“ > 


„Pagyrų puodas netaukuotas“, — kas labai giriasi savo 
turtais, tas ne ką teturi. 
„Puodas katilą vainoja, abu labų tokiu“, — vienas peikia 


kitą, pats nebūdamas geresnis. 

„Kas kels katino uodegą, kad ne jis patsai“, — sakoma 
besididžiuojančiam. 


„Juo katiną glostai, tuo jis uodegą kelia.“ 
„Ožys keikiamas tunka“, — jei blogą žmogų ir keiksi, jam 
nepakenks. 


„Nevesk ožį į daržą, kops ir patsai.“ 
„Kas plačiai rėžia, tam siaurai tetenka.“ 


Atsargumas 


Daugelis patarlių moko atsargumo, kaip labai svarbaus 
gyvenime dalyko, nes būdamas neatsargus, turėsi dažnai ir 
skaudžiai nukentėti. 

„Devynis kartus atmatuok, tada kirsk“, — prieš darydamas 
kokį svarbų žygį, pirma gerai apsigalvok, nes paskum nebe- 
atitaisysi. 


„Atidaryk akis, šiaip atidarysi pinigine“, — būk apdairus, 
nes turėsi nuostolių. 

„Tikėk vilką raišą kojos nepamušes“, — pavojingą prie- 
šininką turi pats nugalėti, tik tada galėsi jo nebijoti. 

„„Nelaikas šunis lakinti, kada vilkas bandoje“, — reikia iš 
anksto viskam pasiruošti. 

„Visų dantys balti, bet nežinai, kas už dantų“, — nelengva 
pažinti žmones ir jų užmMmanymus, todėl reikia būti atsargiam. 

„Apsirikimas — ne šieno vežimas“, — nebus taip lengva 
atitaisyti, kaip pavirtusį vežimą pakelti. 

„Dėl vienos žuvies į vandenį nešoksi“, — dėl menkniekio 


neverta rizikuoti. 


Kvailumas 


Patarlės labai mėgsta pabrėžti daugelio žmonių kvailumą. 
Kvailiems nerodoma jokios užuojautos: esi paikas, na, tai ir 
gavai, kas tau priklauso. Ginčuose, norint nugalėti savo 
priešą, Stengiamasi patarlių pagalba įrodyti ar pabrėžti, kad 
kitas yra kvailys, na, tai ir visas reikalas baigtas. 

„Su durniu du turgų, su plikiu nėr ko peštis.“ 

„Kad nuo didumo pareitų, tai karvė zuikį sugautų“, — ne 
didumas ir jėga, bet gudrumas nugali. - 


226 


„Kai viena karvė uodegą kelia, tai ir kitos paskui bėga“, 
— kvailos minios elgesys toks pat. 

„Ir akla višta randa grūdą“, — ir kvailiui pasitaiko lai- 
mikis. 

„Pataikė, kaip pirštu į akį.“ 

„Ką veiks kiaulė bažnyčioj: knisti negali, o su kibirais 
niekas netarškina.“ 

„Paikutis ir bažnyčioje pylos gauna.“ 

„Gerk, durniau, durnesnis būsi!“ — vistiek iš taves nėra 
jokios naudos. 


Gudrumas 


Žmonės žavisi gudrumu, nors ir pastebi, kad gudrumas ir 
teisingumas ne visados kartu yra randami: „Gudrybė retai 
su dora vienu kelių vaikšto“. Gudrumą giria šios patarlės: 

„Gudrus ir po žeme mato, kvailas ir po kojom nepastebi.“ 

„Gudrus su žąsele paaria, su gaidžiu paakėja.“ 

„„Gudriam juokai, o durniui teisybė.“ 

„Gudriam protas reikalingas, kvailam ir rankų pakanka.“ 

„„Gudrybė lengvai kelią praskina, kai gali pinigais pabar- 
škinti.“ 

„Gudrumu visur pralįsi, bet ne iš visur sausas sugrįši.“ 


Ponai ir valdžia 


Apie ponus, turtuolius, galinguosius ir valdžią, neišskiriant 
ir dvasininkų, liaudis nėra geros nuomonės. Patarlės dažnai 
primeta jiems neteisingumą, savo galios ir valdžios panaudo- 
jimą piktam, silpnesniųjų skriaudimą ir pastarųjų bejėgi- 
škumą priešintis. Liaudis savo patarlėse išreiškia nepasiti- 
kėjimą visiems aukščiau stovintiems, yra priešinga iš minios 
išsiskiriančioms ir toliau siekiančioms asmenybėms, kurios 
prasilenkia su kasdieniškumų, siekia ko nors aukštesnio ar 
nepaprasto. 

„Kieno galia, to ir valia.“ 

„Kieno valia, to ir tiesa.“ 

„Prieš vėją nepapūsi.“ 

„Kol riebusis sulys, tai liesasis padvės.“ 

„Sauso niekas neklauso“, — į neturtingą niekas nekreipia 
dėmesio. 

„Kas turtingas, tas ir išmintingas.“ 

„Bagočius — ragočius, puikočius.“ 

„Kožnas bajoras — bieso tavoras.“ 

„Edelmonas ir šuo (velnias) — viena miera.“ 

„Juo ilgiau edelmono dvare, tuo ilgiau pekloje pas velnius.“ 

„Ponas ir juokaudamas dažnai nudažo kailį.“ 

„Dievas aukštai, o karalius toli“, — pagalbos ir teisybės 
vistiek nerasi. | 

„Vyriausybė kanda kojas.“ 

„Karalius turi ilgas rankas“, — jo galia toli siekia. 


„Ir platu su kraštu, ir gilu su dugnu“, — ir galingiesiems 
vyra ribos. 
„Lenk Saule ir Mėnesį, o žvaigždes pasiausk“, — su že- 


mesniais pareigūnais galima ir nesiskaityti. 
„Klebono kiauras (platus) žakas, niekad nepripilsi.“ 
„Na klebono (sūdžios) akys, jis ne tam gimęs.“ 


„Su dideliais, kaip su ugnimi: arti — sudegsi, toli — su- 
šalsi.“ 

„„Veršiu nebliovęs, jaučiu nebaubsi“, — kilimas aukštyn 
eina palaipsniui. 

„Aukščiau bambos neiššoksi“, — taip sakoma didelių užsi- 


mojimų asmeniui, kuris nori kitus pralenkti. 


Nemoralios patarlės 


Dauguma patarlių pabrėžia gerąjį pradą, siūlo juo vado- 
vautis gyvenime. Vadinamos „nemoralios patarlės“ stengiasi 
parodyti pasaulį tokį. koks jis iš tikrųjų yra. Jos duoda žmo- 
nėms nurodymus, kaip jie turi elgtis gyvenimo kovoje, jei 
nori turėti pasisekimą. Dažnai jose bandoma teisinti žmogi- 
škas silpnybes bei savo elgesį. Jose visas dėmesys nukreipia- 
mas ne į dorovine puse, bet į svarbią gyvenime praktiškąją 
dalykų vertę. Tokiomis „„nemoraliomis patarlėmis“ galime 
laikyti šias: 

„Visų pirštai į save lenkti“. — pateisina savanaudiškumą, 
gobšumą. Plg.: ,,Nei vienas į savo ranką nekanda.“ 

„Už pinigą ir velnias šoka.“ 

„Kas tur skambančių, tas tur ir šokančių.“ 

„Dovanų karalius numirė, vaikų nepaliko, o vaikų vaikai 
nieko nedovanoja“, — iš manes nieko dovanai negausi. 

„Kieno duoną valgai, tam ir lok.“ 

„Pažadėsi — patiešysi, neištesėsi — nesugriešysi“. Arba: 
„Žadėk ir netesėk, būsi amžinas bičiulis.“ 

„Neprimynęs neprilaikysi“, — reikia vartoti jėga. 

„Kaip tepsi, taip ir važiuosi“, — reikia duotį kyšius. 

„Ranka ranką plauna, kad abi baltos būtų“, — paslauga 
už paslaugą, nors moraliniu atžvilgiu ji ir nebūtų be prie- 
kaišto. 

„Netaupyk, juk ne tėviškė; čia supustijęs kitur nueisi.“ 

„Iš svetimos skūros negaila rėžti“ Arba: ,„Bepigu iš sve- 
timo kailio rėžti plačias nagines.“ | 

„Jei jau joti į peklą, tai nors ant gero arklio“, — jei jau 
vogti, tai bent stambų daiktą. 

„I dantis pažiūrėjes sotus nebūsi“, — teisinasi vedęs nemy- 
limą (negražų), bet turtingą asmenį. 

„„Griebi lašinėlius, griebsiu aš taukelius — negu mano ran- 
kos kitoniškos?“ 

„Griebk kur gali — ant pinigo neparašyta, kaip jis įsigyta.“ 

„Imk kur gali; mušk, ką apgali.“ 

„Imk kas guli, nors ne tau priguli.“ 

„Griekai kapan nenuvaro, tik turtingu Žmogų padaro.“ 


PATARLIŲ ŠALTINIAI 


Didelis patarlių skaičius, kaip ir mįslės ar pasakos, yra 
žinomos daugeliui tautų, jos yra dang keliavusios, turi gražų 
amželį. Sakysim, patarlę „Dievas davė dantis, duos ir duo- 
nos“, lietuviškai pirmąkart paskelbtą 1625 metais, randame 
jau senojoje sanskrito kalboje ir visi jos žodžiai labai pana- 
šiai skamba, kaip šių dienų lietuviškoje. Kiekvienos tautos 
patarlių lobyne skolintinės arba keliaujančios, kitaip tariant, 
tarptautinės patarlės sudaro labai didelį nuošimtį. 

Yra du gausūs šaltiniai, iš kurių žymi tarptautinių patar- 

lių dalis ėmė savo pradžią: tai Antikė arba senovės graikų 
ir romėnų kultūrinis pasaulis, ir Biblija. Toliau šiame sky- 
riuje bus suminėta visa eilė patarlių, kurios visos gerai paži- 
stamos ir lietuviams, bet yra skolintinės, taigi, ne mūsų 
vienų nuosavybė. 

Jau antikiniame pasaulyje buvo žinomos šios patar- 
lės, jos užtinkamos senovės graikų ir romėnų rašytojų veika- 
luose, o vėliau pasklido visoje Europoje: 

„Kiekviena pradžia yra sunki“ (gr. ir rom.) 

„Aukso kalnus pažadėjo“ (gr. ir rom.) 

„Ranka ranką plauna“ (gr. ir rom.) 

„Daug galvų, daug nuomonių“ (gr. ir rom.) 

„Iš ko kvailį pažinsi, kad ne iš juoko“ (gr. ir rom.) 

„Mokytis niekados nevėlu“ (gr. ir rom.) 

„Meilė yra akla“ (gr. ir rom.) 

„Nėra meilės be skausmo“ (rom.) 

„Sena meilė nurūdija“ (gr. ir rom.) 

„Iš uodo dramblį padarė“ (gr.) Lietuviai sako: „Iš adatos 
vežimą priskaldė“, — iš menkniekio išpūtė didelį dalyką. 

„Drumstame vandenyje žvejoja“ (gr.) 

„Kalba, kas ant seilės užeina“ (gr.) 

„Už nosies vedžioja“ (gr. ir rom.) 

„Ir savo šešėlio bijo“ (gr. ir rom.) 

„Vandenį sietu neša“ (gr.) 

„Sunku prieš srovę plaukti“ (gr. ir rom.) 

„Šis laiko ragus, ans melžia“ (rom.), — vieno triūsu kitas 
naudojasi. | 

„Visados ta pati meliodija“ (gr. ir rom.) 

„Dažnai išmintis ir po sermėga slepiasi“ (rom.) 

„Kas gerai tepa, tas gerai važiuoja“ (gr. ir rom.) Lietuviai: 
„Neteptais ratais netoli -tenuvažiuosi“; ,,„Kaip tepa, taip ir 
važiuoja.“ Čia turima galvoje kyšininkystė. 

„Mes dar druskos saiko kartu nesuvalgėm“ (rom.), — vie- 
nas kito gerai nepažįstam. 

„Įpratimas — antras prigimimas“ (rom.) 

„Ką Dievas nori nubausti, pirma atima protą“ (gr. ir rom.) 

„Ant dviejų kedžių sėdi“ (rom.) 

„Nuo mirties neatsipirksi“ (rom.) 

„Kaip tu man, taip ir aš tau“ (rom.) 

„Laikas gydo žaizdas“ (gr. ir rom.) 

„Kas nuo meškos bėga, tas dažnai įpuola liūtui į nasrus“ 
(rom.) Lietuviai: ,,Nuo vilko bebėgdamas užbėgo ant meškos.“ 

„Jis ieško meškos — ir stovi prieš ją“ (gr.) „Apie vilką 
kalbi — vilkas čia“ (rom.) 

„Nosį riečia“ (rom.), — didžiuojasi. 

„Kas daug nori, tam daug ir trūksta“ (rom.) 

„Ubago terbos nepripilsi“ (gr.) 

„Nėra ugnies be dūmų“ (rom.) Lietuviai: „Nėra namų be 
dūmų“, — kiekvienoje šeimoje esti nesusipratimų. 

„„Mažus vagis karia, dideli laisvi vaikšto“ (rom.) 

„Ne ant rožių paguldytas“ (turtingi romėnai iš tikrųjų 
klodavo į patalą rožes). Lietuviai: „Jo kelias ne rožėmis 
klotas.“ 

„SmMėlį beria į akis“ (rom.), — nori apgauti, kad kitas 
nematytų tikrosios dalykų padėties. Gladiatoriai ir dvikau- 
tininkai iš tikrųjų berdavę smėlį savo priešininkui į akis. 
Lietuviai: ,,Dūmus į akis pučia.“ 

„Neieškok šuns būdoj keptų dešrų“ (rom.) Lietuviai: „Ne 
pas šunį balta duona, ne pas katę lašiniai“ Sako ir pa- 
prastai: ,,Kurgi rasi šunies būdoj duonos.“ 

„Neilgai laikysi šunį dešra pririšęs“ (rom.) Lietuviai: „Neil- 
gam šuniui dešra po kaklu.“ , 

„Kas labai skubina, tas sugaišta“ (gr. ir rom.) Lietuviai: 
„Tiesiog arčiau, aplink greičiau; Ne rugiai krinta, ne kvie- 
čiai byra — nereik skubintis; Skubėk, jei nori sugaišti.“ 

„Geriau garbingai pabėgti, negu gėdingai kovoti; Kas bėg- 
damas gelbstisi, tas galės kitąkart kovoti“ (gr. ir rom.) — 
„Bėgančio pėdai, stovinčio kraujai“, — sako lietuviai. 

Tarptautinis, pirmiausia romėno Cato pavartotas, išsirei- 
škimas „Ramus vanduo gilus“ turi reikšme, kad tyliems 
žmonėms negalima pasitikėti. Lietuviai sako: ,Lėtoji kiaulė 
gilesnę šaknį knisa.“ 

„„Gudri lapė iš jo“ (gr. ir rom.) 

„Ne visi tie yra medėjai, kurie kampąsias triūbas nešioja“ 
(rom.) 

„Vaikai lieka vaikais“ (rom.) 

„Gudrūs vaikai neilgai gyvena“ (rom.) 

„Galva sienos nepramuši“ (rom.) 

„Pajudino širšių lizdą“ (rom.) 

„Vėžio žingsniu eina“ (rom.) 

„Kol gyveni, tol mokaisi“ (rom.) 

„Visiems gerklės neužkiši“ (rom.) 

„Su motinos pienu įčiulpė“ (rom.) 

„Kiekvienas turi savo arkliuką“ (rom.) 

„Ant liežuvio galo stovi“ (rom.), — negaliu žinomo dalyko 
prisiminti. 

„Žuvis nori plaukyti“ (rom.), — pavalgius žuvies reikia 
išgerti. 

„Kam nors ragus (dantis) parodyti“ (rom.) 

„Kas tik veršelius vagia, tas greit vogs ir karves“ (rom.) 
Lietuviai: ,,Nuo adatėlės, prie kumelėlės.“ Plg.: „Tu nuo ada- 
tos ant arklio užsėsi“. 

„„Pirštu prikišamai rodo“ (rom.) 

Eilė patarlių ir priežodžių kilo iš plačiai žinomų antikinių 
pasakėčių, pavyzdžiui: 

„„Melagiui ir tiesą sakant niekas netiki“ (Aesopas). 

„Iš tos pačios burnos ir šilta ir šalta (pūsti)“ (t. p.) 

„Svetimomis plunksnomis puošiasi“ (Phaedras). 

„„Pučiasi, kaip varlė prieš jautį“ (t. p.) 

„Gyvate užanty išauginau“ (t. p.) 

„Sprogsta iš pavydo“ (t. p.) 

Naujųjų laikų pasakėčių rašytojai, prancūzas Lafon- 
taineir rusas Krylovas, irgi nemažai prisidėjo, išpopu- 
liarindami liaudyje kai kurias patarles. 

Iš Biblijos buvo paimta arba jos įtakoje sukurta visa 
eilė patarlių, kurios pasidarė tarptautinėmis. Biblija savo pa- 
tarles sėmė iš žydų tautos. Kai kurios jų buvo žinomos jau 
senovės graikams ir romėnams dar prieškrikščioniškais lai- 
kais (apie tai pažymėta skliausteliuose). Tokios patarlės yra: 

„Ką Dievas «myli, tą ir baudžia“ (rom.) 

„Dievas davė, Dievas atėmė.“ 

„Ką pasėsi, tą ir pjausi“ (gr. ir rom.) 

„Kas kitam duobę kasa, pats įgriūna“, arba: „Nekask kitam 
duobės, pats įgriūsi“ (jau XII a. buvo prigiję liaudyje). 

„Ne viskas auksas, kas auksu žiba“ (gr.) 

„Jei vienas neregys kitam neregiui kelią rodo, tai abu 
įkrenta į duobę“ (gr. ir rom.); lietuviai sako: „Aklas aklą 
netoli tenuves.“ 

„Žmogus galvoja, Dievas lenkia“ (gr. ir rom.); lietuviai: 
„Žmogus šaudo, Dievas kulkas nešioja.“ 

„Saugok, kaip savo akį“ (gr. ir rom.) 

„Jis yra Man dyglys akyje“; lietuviai sako: „Kaip krislas 
akyje.“ 

„Negalima dviem ponam tarnauti.“ 

„Savo kryžių nešti“, — savo vargus vargti. 

„Atskirti grūdus nuo pelų.“ 

„Žiūrėti pro pirštus.“ 

„Kito akyje matai ir krislą, o savojoj — nei rąsto.“ 

„Kas nedirba, tas ir nevalgo.“ Lietuviai dar sako: ,Duona 
verkia tinginio valgoma.“ 

„Žvaigždes danguje (smėlį pajūry) skaičiuoja“ (gr. ir rom.) 
Lietuviai: „Vandenį piestoj grūda.“ 

„Ant molio kojų stovi.“ 

„Ant rankų nešioja.“ 

„Aš nusiplaunu rankas“, — nekaltas dėl to esu, tai senovės 
žydų paprotys. 

Daugelis patarlių, kaip ir pasakų, buvo sukurtos Europoje 
viduramžiuose ir jos pasklido kultūrinių tautų tarpe. Tokias 
patarles vadina bendrai viduramžiškomis: 

„Nauja šluota gerai šluoja“, — nauja valdžia yra veikli ir 


griežta. 

„Negeras paukštis, kurs savo lizdą teršia“, — negeras tas 
žmogus, kuris savuosius šmeižia. 

„Puodas vandenį nešioja, kol ąsa nutrūksta“, — kenčia ir 


vargsta tol, kol įstengia. 

„Ištikima ranka per visą svietą kanka.“ 

„Kiekvienas dėl savęs, Dievas dėl visų.“ 

„Kalk geležį, kol karšta“, — išnaudok progą. Lietuviai: 
„„Plėšk lanką, kad plyšta, kad prikeps — nespėsi.“ 

Europos kultūriniame gyvenime daug reikšmės turėjo pran- 
cūzų tauta ir jos dvasinė kultūra. Žemiau dedamos patarlės 
ir priežodžiai greičiausiai bus prancūziškos kilmės ar 

bent prancūzų įtakoje vėliau prigiję vokiečių, anglų ir kitų 
tautų tarpe: 

„Obuolys nuo obelies netoli terieda“, prasmė: koki tėvai, 
toki ir vaikai. 

„Apetitas didėja bevalgant.“ 

„Geriau vėliau, negu niekad.“ 

„Ir akla višta randa grūdą.“ 

„Skestantis tveriasi ir už šiaudo.“ Lietuviai prideda: „...ir 
už peilio.“ 

„Ne toks velnias juodas, kaip jį piešia.“ 

„Kiekvienas pagal savo skonį.“ 

„Neturtas — ne yda.“ 

„Visi geri daiktai yra tryse.“ 

„Šaltos rankos, karšta širdis (meilė)“. 

„Nelaimė žaidime (kortose), laimė meilėje.“ 

„Kur velnias neįstengia, ten pasiunčia bobą“, — patarlė 
susidarė pasakos įtakoje, kurioje velnias, pats neįstengdamas, 
pasamdo bobą ir ji supykdo gerai sugyvenančią porą. 

„Niekad nesakyk: šito vandens aš negersiu“ (pranc. ir vok.) 
Lietuviai: „Nespjauk į vandenį, rasi pats gersi.“ 

„Jie sugyvena, kaip šuo su kate.“ 

„Toliau savo nosies nemato.“ 

„Visur savo nosį kiša.“ 

„Kaip iš debesų (dangaus) nukritęs.“ 

„Nudegė pirštus“, — daugiau bus atsargus. 

„Nekišk pirštų tarp durų — nuvers.“ 

„Nėr taisyklės be išimties.“ 

„Loti į Mėnulį“, — ką nors keikti jam nepakenkiant. 

Tarptautinėmis patarlėmis galime vadinti ir visas 
tas, kurios yra žinomos bent trims didžiosioms Europos tau- 
toms (prancūzams, vokiečiams ir anglams), pavyzdžiui: 

„Miškas ausylas, laukas akylas.“ 

„Nėra rožės be dyglių.“ 

„Dovanotam arkliui į dantis nežiūri“, — nepatogu viešai 
tikrinti dovanoto daikto verte. 

„Kaip pasiklosi, taip išmiegosi“, — kaip elgsies, tokį susi- 
lauksi ir atpildą. 

„Šiandie man (mano), rytoj tau (tavo).“ 

„Varnas varnui nekirs į akį“, — ponas nekenks ponui, tad 
nėra ko teisybės ieškoti, vistiek nieko nelaimėsi. 

„Jei nori skanų branduolį suvalgyti, turi kietą kevalą per- 
kąsti“ Arba lietuviškai trumpiau: „Nesukrimtęs kiautą, 
kanduolą neragausi.“ 

„Negirk dienos-be vakaro ir marčios be ryto.“ 

„Koks tėvas, toks ir sūnus; kokia motina, tokia ir duktė.“ 
Plg. lietuvių: „Koks artojas, tokia žagrė“; „Koks kirvis, toks 
ir kotas.“ 

„Užgintas vaisius saldus.“ 

„Meška girioj, o skūrą rėžė.“ Plg. anekdotišką pasakojimą 
apie pragertą nesumedžiotos meškos kailį. 

„Kas aukštai lekia, tas žemai-puola.“ Plg.: „Juo aukštesnis 
daiktas, tuo sunkesnis puolis“; ,,„Pakilo, kaip erelis, nutūpė, 
kaip varnas.“ 

„Meilės ir kosulio nepaslėpsi.“ 

„Siūloma prekė dvokia.“ Lietuviai: „Siūloma prekė pigi“; 
„„Gera prekė pati save giria“; Siūloma mėsa šuniui.“ 

„Žuvis ir svečias trečią dieną dvokia.“ 

„Dėl skonio nesiginčijama.“ 

„Laikas — pinigai“ (iš anglų). 

„Du pešasi, trečias naudojasi.“ 

„Šuns balsas dangun neina“, — blogo žmogaus linkėjimai 
arba keikimas neišsipildo. Plg. lietuvių: „(Tokios pikto kalbos, 
kokios vilko maldos.“ 

„Katę (paršą) maiše pirkti“ Lietuviai: „Paršelį perkant 
reik jį iš žako ištraukti.“ 


„Statyti oro pilis“, — planuoti (svajoti) neįvykdomus da- 
lykus. 
„Nelaimė viena nevaikšto.“ Lietuviai: „Viena bėda — ne 


bėda, bet dvi trys — suėda.“ 

„Šuo, kurs daug loja, nekanda.“ 

Nelietuviškos kilmės bus ir šios žemiau dedamos 
mums gerai pažįstamos patarlės, nes jas vartoja 
ir kitos Europos tautos (apie tai sutrumpintai pažymėta 
skliausteliuose): 

„Ko širdis pilna, tas iš burnos plūsta“ (angl., vok.) 

„Viena kregždė dar ne vasara“ (angl., vok.) 

„Kuo arčiau bažnyčia, tuo toliau Dievas“ (angl., vok.) 

„Du paukščių (dvi muses) vienu kirčiu užmušti“ (angl, 
vok.) Lietuviai: „Du zuikiu vienu šūvių nušauti.“ 

„Griebti jautį už ragų“ (angl., vok.), — rizikuoti. 

„Čia šuo pakastas“ (pranc., vok.), — čia yra viso ko prie- 
žastis. 

„Kerta šaką, ant kurios sėdi“ (vok.) Italai: ,,„Kuolą ant savo 
kelio smailina““ Ciceronas: „Laivą prakiurdo, kuriuo pats 
plaukia.“ 

„Tinginiui visuomet šventa“ (vok.) 

„Ir sienos turi ausis“ (pranc., vok.) 

„Kas per daug — nesveika“ (vok.) 

„„Su kuo sutapsi, toks ir pats paliksi“ (vok.) 

„Susidėjus su vilkais (vilkų kompanijoj) reikia kaukti“ 
(vok.) 

„Kepti karveliai patys nelekia į burną“ (vok.), patarlė 
susidarė pasakos apie nuostabią šalį įtakoje. 

„Užmerkti akis“ (vok.), — nekreipti dėmesio, būti atlai- 
džiam. 

„Prie keturių akių“ (vok.), — be liudininkų. 

„Įkrito į akį“ (vok.), — patiko, atkreipė dėmesį. 

„Užmesti akį“ (vok.), — susidomėti. 

„Kaip akmuo (vok.: ein Alp = slogutis) nuo širdies nu- 
krito.“ 

„Pirtį paruošti“ (vok.), — išbarti. 

„Galvą ištrinkti“ (vok.) 

„Kailį išdirbti“ (vok.) 

„Atsistoti ant kojų“ (vok.), — atsigauti, pasitaisyti, vėl 
prasigyventi. 

„Pakišti koją“ (vok), — kam nors netikėtai sutrukdyti. 

„Kalnus pajudinti (nuversti)“ (vok), — didelį darbą pa- 
daryti. 

„Ir aklas pamatys“ (vok.) 

„Jam ant kaktos parašyta“ (vok.) 

„Kaip griausmas iš giedro dangaus“ (vok.) 

„„Kruvinom ašarom verkia“ (vok.) 

„Dreba, kaip epušės lapas“ (vok.) 

„Jis turi ilgus pirštus“ (vok.), — yra vagis. 


m 

„Leisti ant piršto vynioti“ (vok.), — pasiduoti svetimai įta- 
kai, ypač moters. 

„Iš piršto iščiulpti“ (vok.), — prasimanyti. Lietuviai sako: 
„Iš piršto išlaužti.“ 

„Jaučiasi, kaip žuvis vandeny“ (vok.) 

„Sparnus nuleido“ (vok.), — neteko drąsos. 

„Viena koja grabe stovėti“ (vok.), — būti netoli mirties. 

„Tulžis išsiliejo“ (vok.), — didžiai supyko. Lietuviai sako: 
„Išliejo ant manes savo tulžį.“ 

„Kvaila žąsis“ (vok.), — negudri moteris. 

„Vieša paslaptis“ (vok.) 

„Griežia pirmu smuiku“ (vok.) 

„Raudoną gaidį ant stogo paleisti“ (vok.), — padegti namus. 


„Jo dešinė ranka“ (vok.), — pavaduotojas, pirmasis ben- 
dradarbis. | 

„Jonelis Durnelis“ (vok.), — dažnas pasakų herojus. 

„Zuikis (katė) perbėgo kelią“ (vok), — nelaimės ženklas. 

„Savo širdį atverti, išlieti“ (vok.), — atvirai pasipasakoti, 
pasiguosti. 


„Su vištomis eina tūpti, su gaidžiais keliasi“ (vok.) 

„Girdėjo skambinant, bet nesutariant; arba: ... nežino, kur 
varpai kabo“ (vok.) Lietuviai: „Girdėjo skambinant, tik ne- 
žino kurioj bažnyčioj.“ 

„Kaip pienas ir kraujas“ (vok.), — sveikata ir grožis. 

„Čia muzikantas palaidotas“, — sakoma ant akmens su- 
klupus (vok.) 

„Gavo per nosį“ (vok.), — liko sugėdintas. 

„Toliau savo nosies nemato“ (pranc., vok.) 

„Nosį suraukti“ (vok.), — būti nepatenkintam. 

„Tarp eilučių skaityti“ (vok.) 

„Laikraštinė antis“ (pranc., vok.) 

„Savo lizdą sukti“ (vok.), — sudaryti šeimą. 

„Kietas riešutas“ (vok.), — sunkus uždavinys. 

„Klausyti ausis pastačius“ (vok.) 

„Per vieną ausį įėjo, per kitą išėjo“ (vok.), — sakoma apie 
užmaršumą. 

„Dešinė (kairė) ausis skamba“, — kas nors gerai (ol0E80) 
apie tave kalba (vok.) 

„Turi pinigų per ausis. Iki ausų paskendęs skolose. Įsi- 
mylėjes iki ausų“ (vok.) 

„Laikyti po padu“ (pranc., vok.), — vyras moters valdžio- 
je. Posakis yra kilęs iš seno vestuvinio papročio, kai po 
jungtuvių kiekvienas jaunavedžių stengiasi kitam ant kojos 
užminti, nes tada turėsiąs valdžią šeimoje. 

„Eik, kur pipirai auga“ (vok.), — atstok nuo manęs, eik po 
velnių. 

„Auga, kaip grybai“ (vok.); lietuviai prideda: „po lietaus“. 

„Grietinę nugraibyti“ (vok.), — geriausią dalį sau pasiimti. 

„Didelę role lošti“ (vok.) 

„Gimti po nelaiminga žvaigžde“ (vok.) 

„Toną paduoti“ (vok.), — būti pradininku. 

„Į vieną puodą sumesti“ (pranc., vok.) 

„Vilkas avies kaily“ (vok.), — apsimetėlis (iš pasakos). 

„Ir šimtą duotas (šimtą mokėtas arklys) klumpa“ (vok.) 
Plg. lietuvių ir lenkų: „Arklys ir keturiomis kojomis su- 
klumpa“, — nedyvas Žmogui apsirikti. 

„Kas anksti balnoja, tas vėlai išjoja“ (vok.) 

„Kylys kylį varo“ (vok.) Lietuviai dar prideda: „o šlėga 
visus“, — valdžia visus paspaudžia. 

„Tai vanduo ant jo malūno“ (vok.), — tatai jam tik padės. 

„Kuo daugiau katę glostai, tuo aukščiau ji uodegą kelia“ 
(vok., lenk.) Ė 

„Tiek reikia kąsti, kiek nurysi“ (lenk.) Lietuviai: „,„Kąsk, 
kiek apžioji.“ 

„Kol riebusis sulys, tai liesasis padvės“ (lenk.) 

„Dievas nedavė varlei ragų, šiaip norėtų ji badyti“ (lenk) 
Lietuviai: „,„Kad Dievas duotų kiaulei ragus, visą svietą suų- 
badytų.“ | 

„Kas turi pinigų, turi ir proto“ (lenk.) Lietuviai: „Kas tur- 
tingas, tas ir išmintingas.“ 

„Visur gera, kur mūsų nėra“ (lenk.) 

„Neparšokęs nesakyk op!“ (lenk.) 

„Nevisados yra šv. Jono diena“ (lenk.) 

„Boba neturėjo rūpesčių, tai įsigijo paršiuką“ (lenk.) 

„Uždirbo, kaip Zablockis ant muilo“ (lenk.) 

„Prieš vėją sunkų pūsti“ (lenk.) 

„Tada ne laikas šunis lakinti, kada einama medžioti“ (lenk:) 
Lietuviai sako: ,„..kada vilkas bandoje.“ 

„Kokiame vežime važiuoji, tokią ir dainą dainuok“ (lenk.) 
Lietuviai sako: „Kieno ratuos (suole) sėdi, to ir giesmę giedi.“ 

„Vinį ant galvos kalti“ (angl., oland.) Lietuviai: ,Kuolą ant 
galvos tašyti“, — kalbant apie užsispyrimą. 

„Pakasyk tu mane, tai pakasysiu aš tave“ (vok., angl.) 
Lietuviai: „Ir arklys arklio dykai nekaso.“ 

„Kol tai atsitiks, dar daug vandens Reinu nutekės“ (pranc., 
vok.) Lietuviai: „Kol Saulė patekės, mums rasa ir akis išės.“ 
Plg.: „Rasi įspins Saulė ir į mūsų langą.“ 

Anglai: „Vienas paukštis rankoje yra vertingesnis, negu du 
krūme.“ Lietuviai: „Geriau žvirblis rankoje, negu briedis 
miške.“ 

Iš senovės žydų papročio yra kiles išsireiškimas: „,„Nuodė- 
mių ožys.“ Tai visų ir visados apkaltinamas žmogus, nors ir 
be pagrindo. Lietuviai sako: ,,Ant kumpos liepos visos ožkos 
lipa; Žema tvora visos ožkos kopinėja.“ 

Vokiečiai: ,,Maži vaikai, maži vargai; dideli vaikai, dideli 
vargai.“ Lietuviai šį posakį irgi žino, bet turi ir kitą vaizdin- 
gesnį: „,„Maži vaikai spaudžia kelius, dideli — širdį.“ 

Vokiečiai: „Kvailumas užduoda darbo.“ Lietuviai: „Dėl 
durnos galvos kojoms pakūta; Durna galva, kojoms klapatas.“ 

Vokiečiai: „Duok tik velniui pirštą, o jis paims ir visą 
ranką.“ Lietuviai dar sako: „Jei tu įsileisi velniuką į savo 
vežimą, turėsi parsivežti jį ir namo Kad velniui duodi koją 
įdėt, tai gaus ir sostą pasistatyt.“ Arba: „Įleisi čigoną į pir- 
tį, tai lips ir ant plautų.“ 

Vokiečiai: „Tinka, kaip vežimui penktas ratas.“ Lietuviai: 
„Tinka, kaip šuniui penkta koja.“ 

Vokiečiai: „Kas nori kartu valgyti, turi pirma kartu ir 
kulti.“ Lietuviai: „Į triūbą nepūtęs pieno negausi.“ 

Vokiečiai: „Jei reiks šunį mušti, tai greit atsiras ir lazda.“ 
Lietuviai: „Kas šunį nori karti, tas jam ir virvę randa.“ Arba 
apskritai: ,,Jei norės pakarti, suras ir virvę.“ 

Vokiečiai: „Neatidėk nieko rytdienai, tai miegosi be rū- 
pesčių.“ Lietuviai: „(Duonos kąsnį palik rytdienai, bet ne 
darbą.“ 

Vokiečiai ir kiti: „Panašus bendrauja su panašiu.“ Lietu- 
viai: ,„Koks kirvis, toks ir kotas. Sulig Jurgio ir kepurė. 
Sulig mergos ir vainikas.“ 

Prancūzai ir vokiečiai žino posakį: ,,„Uždėjo savo pirštą“, 
— palietė skaudamą vietą. Lietuviai sako: ,„Uždėjo savo 
ranką“, — paėmė savo žinion. „Prikišo savo pirštus“, — ir 
jis prie to prisidėjo, ten dalyvavo. Čia turime prasmės pa- 


kitėjimą. 


TAUTINISPOBŪDIS 


Jei daugelis mūsų patarlių ir priežodžių yra tarptautiniai, 
tatai dar nereiškia, kad ši mūsų tautosakos rūšis neturi jo- 
kio lietuviško pobūdžio. Be abejojimo, daug yra ir tikrai lie- 
tuviškos kilmės patarlių, tačiau gana sunku yra konkrečiai 
nustatyti, kurios jų yra tikrai mūsų tautoje sukurtos. Tatai 
galima padaryti tik susipažinus su visų Europos tautų patar- 
lėmis, todėl čia reikia būti labai atsargiam. Tačiau ir skolin- 
toms patarlėms, kaip jau nekartą teko pažymėti, lietuviai 
dažnai suteikia savotišką, daugeliu atvejų labai įdomią ir 
vaizdingesnę formą. Abstrakčią antikine, biblišką ar bendrai 
viduramžišką (tarptautinę) sentenciją lietuviai padaro liau- 
dies patarle pilna to žodžio prasme. 

Tarptautinės patarlės pasiekė mūsų kraštą tarpininkaujant 
ir germanams ir slavams. Lenkų ir rusų įtaka mūsų patar- 
lėms bei jų formai yra gana žymi. Daugelis mūsų senosios 
kartos žmonių lankė lenkiškas ir rusiškas mokyklas, ir ten 
girdėtas patarles, išvertę lietuviškai, paskleidė žmonėse. Ar- 
tima kaimynystė, prekyba, tarnavimas kariuomenėj irgi prie 
to prisidėjo. Kalendoriai ir elementoriai dažnai semdavo savo 
medžiagą iš lenkiškų bei rusiškų šaltinių. Tačiau šios įtakos 

nereikia perdėti ir visados atsiminti, kad didžioji lenkų bei 
rusų patarlių dalis yra savo ruožtu skolinta iš Vakarų Eu- 
ropos. Patarlės kelią į Lietuvą reikia nustatyti kiekvienu 
konkrečiu atsitikimu, bet vengti bendro pobūdžio tvirtinimų. 
Ne visados lietuviai tik ėmė, jie ir kitiems davė. Per mūsų 
bajorus daugelis lietuviškų patarlių prigijo lenkų tarpe. 
Dažnai bandoma iš patarlių spresti apie tautos būdą. Tai 


yra gana sunkus ir rizikingas uždavinys. Šiam reikalui pir- 
miausia tenka nustatyti, kurios patarlės yra tikrai tos tautos 


sukurtos, bet nėra paskolintos iš kitų. Tatai padaryti yra ne- 
lengva: kaip jau matėme, patarlių skolinimas ir keliavimas 
yra labai dažnas reiškinys, o daugeliu atvejų tiesiog neįma- 
noma aiškai susekti ir įrodyti, kuri tauta iš kurios pasisko- 
lino. Sakoma, kad jei vienoje tautoje kuri patarlė turi rimą, 
o kaimyninėj ne, tai pastaroji yra pasiskolinusi iš pirmosios. 
Tačiau ir šis dėsnis nėra be išimčių. Tiesa, kai kurių išvadų 
apie tautos būdą galima padaryti ir iš skolintinių patarlių, 
atsižvelgiant į tai, kaip dažnai kurios nors tematikos patarlės 
yra toje tautoje užtinkamos, kaip jas toji tauta pedirbo ir 
kokiais atvejais vartoja. Dar yra panaudojamas ir toks kri- 
terijus: jeigu kokį nors būdo ypatumą patarlės dažnai mini 
ir siūlo jį sekti, tai šio ypatumo tai tautai ypač trūksta, jis 
norima įpiršti patarlių pagalba; ir atvirkščiai: tokie geri 
ypatumai, kurių tautoje netrūksta, patarlėse iš viso neminimi 
arba labai retai, nes nėra reikalo už juos agituoti. Tačiau ir 
šis dėsnis negalima laikyti visur ir visados tinkančių. 
Apskritai, į patarles reikia žiūrėti, kaip į liaudies poezijos 
kūrinius; kaip į kultūrinį faktą, siejantį kiekvieną tautą su 
visa europietiška kultūrinių tautų bendruomene, kaip į tautų 
santykiavimo liudininką ir žmogiškos dvasios giminingumo 
požymį, kuris veikia neatsižvelgdamas nei į laiką, nei į 


atstumus. 

ŠALTINIAI 


PASAKOS 


Visos pasakos yra užrašytos Žemaitijoje maždaug prieš 
60—70 metų ir spausdinamos čia pirmąkart, išskyrus Nr. 
13—14, kurios buvo jau spausdintos „Žiburių“ priede Skaity- 
mai 1946 m. Nr. 12—13 (Augsburge). Jas užrašė Šilutės dva- 
rininkas Hugo Scheu. Prie pasakos Nr. 5 pažymėta, kad ji 
girdėta 1860 m., bet užrašyta, matyt, kiek vėliau. Vieta, kur 
pasaka buvo girdėta, tik retkarčiais tenurodoma: prie Nr. 
Nr. 1, 2, 11, 13, 16 pažymėta Plungė, prie Nr. 3 — Kuliai, 


kitur tik paminėta, kad girdėta iš žemaičių. 


DAINOS 
1: TD III p 133t. 16: 
2: TD V nr. 102 17: 
3: TD V nr. 109 18: 
4: GK 1943 19: 
5: ŽIDINYS 1939 p. 28 20: 
6: TD IV nr. 234 21: 
7: TD V nr. 264 
8: TD V nr. 268 22: 
9: TD V nr 273 291 
10: TD V nr 276 24: 
11: TD V nr. 138 25: 
12: TD V nr. 139 26“ 
13: TD IV nr. 211 27: 
14: TD VII nr 1 28: 
15: TD VII nr. 3 29: 

GK 1943 
GK 1943 
TD VII nr. 113 
GK 1943 
GK 1943 


Užr. G. Krivickienė iš 


savo motinos. 


TD 
TD 
TD 
TD 
TD 
TD 
TD 
TD 


V nr. 313 
V nr. 298 
IV nr: 340 
V nr. 311 
V nr. 321 
IV nr. 342 
III p 95t. 
V nr. 316 


30: NjLt 1942 Nr. 121 57: TD V nr. 144 


31: TD IV nr. 71 58: TD III nr. 488 

32: TD III nr. 431 59: TD VII nr. 34 

33: TD IV nr. 38 60: TD V nr. 194 

34: TD V nr. 170 61: TD IV nr. 401 A. 

35: TD V nr. 143 62: TD V nr. 160 

36: TD IV nr. 49 63: Bal. nr. 12 

37: TD III nr. 475 64: Bal. nr. 58 

38: TD III nr. 433 65: Bal nr. 56 

39: TD IV nr. 52 66: TD III nr. 459 

40: TD IV nr. 102 67: Bal. nr. 83 

41: TD III nr. 480 68: TD IV nr. 114 

42: TD IV nr. 252 69: Bal. nr. 63 

43: TD IV nr. 259 70: Bal. nr. 70 

44: TD V nr. 253 71; Bal. nr. 88 

45: TD III nr. 426 72: TD IV nr. 365 

46: TD III nr. 432 73: Bal. nr. 73 

47: TD V nr. 174 74: TD IV nr. 363 

48: TD IV nr. 256 75: Bal. nr. 40 

49: TD III nr. 439 76: Bal. nr. 43 

50: TD IV nr. 258 71: TD IV nr. 350 = Bal 
51: TD IV nr. 314 nr. 46 | 
52: TD VII nr. 21 78: Bal. nr. 50 

53: TD VII nr. 28 79: Bal. nr. 38 

54: TD VII nr. 22 80: TD III nr. 458 

55: TD V nr. 51 81—85: užr. B Čaplikaitė, 
56: TD III p. 136 dainuojamos visur. 


Sutrumpinimai reiškia: 


Bal. = J. Balys, Šimtas liaudies baladžių. Kaunas 1941. 


GK = „Gimtasai Kraštas“, sukaktuvinis 1943 m. numeris, 
str. „Saulinės dainos“. 


NjLt = „Naujoji Lietuva“, Vilnius. 
TD = „Tautosakos Darbai“ I—VII, Kaunas 1935—1940. 

TURINYS 


KAS YRA TAUTOSAKA 


PASAKOS 


PASAKOS APIE GYVULIUS 
1. Dangus griūna .. + GA S 
2. Lapės gudrybės ir galas Ši r 


3. Gyvuliai kalbasi Kadaoa naktį . TT 


4. Paukščių balsai 
STEBUKLINGOSIOS PASAKOS 

5. Zaltys 

6. Kalvio sūnus . š 

7. Žegonas, Jonas ir Fabijonas . 

8. Ištikimas tarnas . . 

9. Septyni broliai ir vandens karalaitė 
LEGENDOS 

PERKŪNAS 


Seniausia žinia, kad senovės lietuviai garbino dievaitį Per- 
kūną, yra užrašyta rimuotoje Livonijos kronikoje XIII am- 
žiuje. Ir kitose kronikose bei senuose raštuose, jau vėle- 
sniais laikais, dažnai minima apie Perkūno garbinimą. Ta- 
čiau tos žinios nėra gausios ir išsamios, nevisados jos ir pati- 
kimos, tad iš rašytinių šaltinių negalima susidaryti pilnesnio 
vaizdo apie tą dievaitį ir jo gerbimą. Čia ateina mums į 
pagalbą tautosaka. Dar ir paskutiniais dešimtmečiais, stro- 
piau pradėjus rinkti tautosaką, pasisekė užrašyti labai įdo- 
mių duomenų apie Perkūną ir jo gerbimą. Svarbesni jų ir 
bus čia pateikiami. 

Jau maždaug prieš šešiasdešimt metų senienų mėgėjas ir 
rinkėjas Tadas Daugirdas stengėsi apklausinėti nemokytus 
žemaičius, ką jie galvoja apie Perkūną. Jo triūso išdavos 
buvo tokios: daugumas tiki, kad Perkūnas esąs danguje, į 
kurį jis gyvas esąs įženges, ir tenai dabar užimąs 
gana aukštą vietą, kurią taip apibudina: kad Dievo ne- 
būtų, tai jis būtų Dievu, bet kadangi Dievas esąs, 
tai ir Perkūnas negalįs būti Dievu, nors pirmiau jis 
valdęspasaulį ir neretai nužengdaves ant žemės, idant 
žinotų, kaip einasi žmonėms. Dabar Perkūnas jau nebeturįs 
valdžios, jis tiktai galįs žaibus mėtyti. Jis esąs baisiai nekant- 
rus, labai teisingas, bet neturįs nė trupučio mielaširdystės. 

Šių dienų žemaičiai apie Perkūną taip pasakoja. Seniau 
Perkūnas gyvenes žemėje, aukštame kalne. Jis buves geras 
valdovas, visų žmonių labai gerbiamas ir mylimas, ir už 
savo gerus darbus buves Dievo gyvas su kūnu ir siela paim- 
tas į dangų. Tad dabar jis gyvena debesyse, ten turi puikius 
rūmus arba dvarą ir valdo visą orą. Jis yra didžiausias piktų 
dvasių, pekolų ir velnių priešininkas, jis juos muša žaibu, 
kur tik galėdamas ir tuo būdu apsaugo žmones nuo piktų 
dvasių kenkimo. Perkūną žmonės laikė taip didelėje pagar- 

boje, kad ir jo vardo nedrįsdavo ištarti, jį vadindavo tiesiog 
„dievaičiu“. Ypač vaikams buvo draudžiamas minėti „Per- 
kūno“ vardas, tačiau ir suaugę seniau vengdavo jo vardą mi- 
nėti. Jeigu tai darydavo, tai su didele pagarba ir dar pridė- 
davo titulus „dievaitis“, „karalius“ arba „šventas“. Dėl tos 
pat priežasties Perkūną dažnai vadina „„Dunduliu“. 

Nors Perkūnas dabar debesyse gyvenąs, bet jis neretai pa- 
sirodąs žemėje žmonėms kaip asmeniška būtybė, t. y. žmo- 
gaus pavidalu. Dažnai jis pasirodąs žmonėms kaip rudabarz- 
dis medžiotojas, atrodąs kaip didelis ir stiprus, atšiaurios 
išvaizdos vyras. Neretai jis įsivaizduojamas ir senio pavidalu. 
Štai keletas būdingesnių įsivaizdavimų. „Perkūnas — senis 
su varine barzda, vienoje rankoje laiko ožį už virvės, o kitoje 
kirvį. Kas nusikalsta, jis tuo kirviu į tą paleidžia. Kirvis jam 
vėl sugrįžta į rankas“ (Vilkaviškis). Arba: „Perkūnas — senis, 
pasikinkęs į dviratį ožį ir su juo važinėja po debesis. Jis 
rankose turi kirvį, ir jei kas prasikalsta, tai jis kirvį palei- 
džia. Kai kirvis krinta žemyn, sužiba ir vėl sugrįžta atgal. 
Kai jis važinėja po debesis, girdime griausmą“ (ten pat). 
„Perkūnas, sako, esąs senukas vėšas su kūju, jis padangėmis 
ant debesų ugnies ratais važinėdamas žiūri, ką žmonės ant 
žemės veikia“ (Basanavičiaus užrašyta). ,Žmonės mano, kad 
Perkūnas yra rūstus baudžiamasis Dievas. Įsivaizduoja jį 
važiuojantį padebesiais greitais ugniniais ratais, su kūju ran- 
koje“ (Raseiniai). 

Šitokios lietuvių pažiūros į Perkūną, kaip griausmo dievą, 
turi daug panašumo sų skandinavų griausmo dievu Thoru: 
abu jie turi varinę arba raudon4 barzdą, važiuoja padebe- 
siais ožių traukiamu dviračiu vežimu, rankoje laiko kirvį arba 
kūjį, kuriuo muša piktas dvasias ir nedorus žmones, ir tas jo 
ginklas vėl pats sugrįžta į jo rankas. Kirvis griausmo dievo 
rankose esąs senesnis įsivaizdavimas, negu kūjis. 

Į Perkūną būdavo kreipiamasi ir tam.tikromis maldomis, 
ypač audros metu. Dažniausiai užtinkama maldelė yra ši: 
„Perkūne, dievaiti, nemušk žemaitį, bet mušk gudą, kaip šunį 
rudą“ (arba: „„mušk vokietuką, kaip velniuką“). Reikia paste- 
bėti, kad „gudu“ žemaičiai vadina ne tik rusą, bet kiekvieną 
svetimą žmogų, kuris nežemaitiškai kalba. Apie Raseinius 


8 


audros metu yra smilkoma ir kalbama tokia maldelė: „Per- 
kūne, dievaiti, susimilk ant mūsų, nustumk tą tamsybe ant 
tyrų, o mes būsim tau paklusnūs iki pabaigos svieto“: arba: 
„Perkūne, dievaiti, nustumk tą griausmą nuo mūsų namų, o 
mes būsim tau paklusnūs per visas dienas, iki pabaigos svieto.“ 
darbus, nemėgsta savanaudžių, pavyduolių ir pagyrūnų, ne- 
kenčia vagių ir melagių. Bausdamas jis sudegina jų namus 
arba ir juos pačius nutrenkia. „Žmogų, kuris peraria ežią, 
muša Perkūnas“ (Kybartai, Vilkaviškis). Tuo tarpų vargšams 
jis padeda nelaimėje: duoda gerą derlių (Šiluva). Didelę ne- 
teisybę patyres žmogus dažnai kreipiasi į Perkūną, prašy- 
damas nubausti nusikaltėlį, pvz.: „Kad tave Perkūnas dievu- 
lėlis nutrenktų, kam sumelavai“ (Girkalnis, Marijampolė); 
„Kad tave Perkūnas nutrenktų iš giedro dangaus“ (Jovaravas) 
ir pan. Vyro skriaudžiama žmona dainoje šaukiasi Perkūno 
pagalbos: „Žaibuok, žaibeli, trenk, Perkūnėli, nutrenk piktą 
vyrelį!“ Žinomoje dainoje “Mėnuo Sauluže vedė“ neištikimą 
Mėnulį Perkūnas perkerta kardu, taigi, jis yra ir šeimos ryšių 
globėjas. | 

Apie Perkūno nutrenktus žmones esama įvairių nuomonių. 
Taip, Perkūnas baudžia nedorėlius, bet juk atsitinka, kad 
griaustinis užmuša žmones, kurie, rodos, nieko pikto nepadarė. 
Dažniausiai aiškinama taip, kad Perkūnas žmogų užmuša ir 
dėlto, kadangi prie jo pasislepia griausmo persekiojamas vel- 
nias: mušdamas velnią, Perkūnas kartu užmuša ir nekalią 
žmogų. Toks žmogus yra laikomas laimingu, net šventu: Die- 
vas jam, kaip nekaliai nukentėjusiam, atleidžiąs visas nuo- 
dėmes ir paimąs tiesiog į dangų. Tai yra naujesnių laikų 
pažiūra. Senesnis yra manymas, kad Perkūnas iš viso ne- 
trenkia velnio, jeigu jam pavyksta prie žmogaus prisigretinti, 
užtat velniai taip labai stengiasi Perkūnijos metu lįsti prie 
žmonių arba į gyvenamas trobas: pasivertęs katinu arba ka- 
muolių, įšoka į nuo lietaus bebėgančių moterų atsiraitotą 
sijoną arba žiurstą, arba kaip ponaitis prašosi leisti į trobą 
nuo lietaus pasislėpti. 

Perkūnas yra teisingas, jis nenori skriausti žmonių, todėl 
jei griaustinis uždega namus, tai ten buvo pasislėpęs velnias. 

Užtat apsaugos priemonės nuo griaustinio yra kreipiamos ne 
prieš Perkūną, bet prieš velnią, norint jį pravyti iš žmonių 
gyvenamų vietų. Jųdviejų santykius vaizdžiai nusako tokie 
priežodžiai: “Kavojas, kaip kipšas nuo Perkūno“, “Trankosi, 
kaip velnias Perkūno genamas“; “Šaiposi, kaip velniukas 
prieš žaibus“. 

Apie priešingybės tarp Perkūno ir velnio kilmę, mūsų Žžmo- 
nėse randame įvairių nuomonių. Dabar dažniausiai yra sa- 
koma, kad Dievas pavedęs Perkūnui persekioti ir naikinti 
velnius: kai prieš Dievą sukilę angelai nusidėję ir virtę vel- 
niais, tada Dievas sutvėres Perkūną ir pavedęs jam juos 
išnaikinti. Be to, velniai gundą žmones ir Perkūnas norįs 
juos apginti nuo velnio žabangų. Tai vis naujoviški, 
krikščioniškų pažiūrų ir legendų sukurti aiškinimai. Mums 
įdomesnės yra pažiūros, kur jųdviejų nesantaika yra pa- 
matuojama asmeniškais konfliktais, būtent, velnias yra ką 
nors pavoges iš Perkūno: kirvį ar akmenis, net jo sužadėtinę 
arba dukterį. Skandinavų tradicijose Thoras persekioja mil- 
žinus, ypač kai vienas jų buvo pavogęs jo galingąjį ginklą- 
kūjį. Mūsų velnias erzina Perkūną kiekviena proga, ypač 
audros metu: išlindęs iš savo slėptuvės, iš po akmens ar iš 
vandens, jis rodo prieš debesis liežuvį, mėgdžiojasi, o Per- 
kūnas stengiasi jį žaibu nutrenkti. Čia dažnai Perkūnui į 
pagalbą ateina žmogus. Apie tai yra daug sakmių. Viena jų, 
labiausiai paplitusi mūsų krašte, yra tokio turinio: 

Per visą dieną nieko nenušoves medžiotojas slepiasi 
nuo lietaus po medžiu. Jis pastebi po akmeniu (drevėje) 
besislepiantį mažo žmogelio (gyvulio) pavidalu velnią, 
kuris erzina Perkūną, rodydamas prieš debesis pastur- 
galį (rodydamas liežuvį, pamėgdžiodamas griaudimą). 
Kai trenkia, jis greit slepiasi, nugriaudus vėl išlenda ir 
toliau krečia savo pokštus. Perkūnas veltui stengiasi jį 
nutrenkti. Medžiotojas, supratęs, kad tai yra velnias, 
užtaiso sidabru (pinigų) šautuvą ir šauna. Pasilieja 
smala. Tuoj nustoja siautusi audra. Namo eidamas me- 
džiotojas -susitinka Perkūną šaulio (senelio) pavidalu. 
Perkūnas dėkoja jam už jo priešo nukovimą, kurį jis 
jau seniai gaudes, bet vis negalėjes prigriebti, ir atsi- 

dėkodamas dovanoja medžiotojui stebuklingą parako 

(ir šratų) ragelį, kurio vieno grūdelio užtenka visam 
priemušiui ir kurio nei vienas šūvis nenueina tuščiai. 
Medžiotojas ilgai ir sėkmingai naudojasi stebuklinga 
dovana, tačiau kai smalsumo vedamas sulaužo drau- 
dimą (nežiūrėti į vidų), daiktas nustoja savo stebu- 
klingos ypatybės. 

Senesniuose šios sakmės variantuose, kurių nedaug tėra 
išlikę, žmogus nevartoja ugnies ginklo, bet Perkūno pamoky- 
tas uždaro velnią jo slėptuvėje ir Perkūnas pats jį tada nu- 
trenkia. | 

Šioje sakmėje atsispindi senoviškos pažiūros į Perkūną, 
kaip personifikuotą ir savarankiškai veikiančią būtybe-die- 
vaitį. Vėliau, krikščionystės įtakoje, Perkūnas pasidarė pa- 
prastu Dievo pasiuntiniu arba tarnų, Jo valios vykdytoju. 
Slavų įtakoje Perkūnas liko sutapdintas su šv. Elijum (Ali- 


jošium), o germanų įtakoje daug Perkūno savybių buvo pri- 
skirta šv. Petrui. 


sario griaustinis išjudinąs žeme, tada pradedą žolės ir javai 
geriau augti. Po pirmo griaustinio pavasarį galima jau pra- 
dėti ūkio darbus. Apskritai, pirmas griaustinis yra laikomas 
pavasario pranašu ir gamtos pažadintoju iš žiemos miego: 
medžiai ir laukai ima žaliuoti, viskas atgyja ir gerai auga. 
Seniau ūkininkai pavasarį dar neužgriaudus nieko nesodin- 
davo ir nesėdavo, kas to nepaisydavęs, nesusilaukdavęs gero 
derliaus. Po pirmo griaustinio galima ramiai leisti bandą į 
laukus ganytis, galima basam vaikščioti, ant žemės ar akmens 
atsisėsti — nebus pavojaus susirgti, nes žemė jau apvalyta 
nuo piktų jėgų. Ypač būdavo draudžiama dar neužgriaudus 
maudytis, nes vandeny sėdįs velnias, kurį pirmasis griausti- 
nis išbaidąs. Kuo anksčiau užgriaudžia, tuo geriau, bus vai- 
singi metai, tačiau negerai, jei pirmas griaustinis pasigirsta, 
kai dar medžiai tebėra be lapų — būsią nederlingi metai. 
Iš pirmojo griaustinio daroma daug spėliojimų apie ateinan- 
čios vasaros orą ir derlių. Išgirdus pirmą griaustinį, reikia 
voliotis ant žemės, tada apsisaugosi pats nuo ligų, nesirgs 
gyvuliai, susilauksi gero derliaus. Apskritai, griaustinis yra 

laikomas ūkininko palaima ir griausmingi metai esą derlingi 
metai. Mažojoje Lietuvoje sakoma: „Jei biržely Perkūns 
grumoja, laukininks daug javų dagoja“ Tuo būdu matome, 
kad griausmo dievas Perkūnas lietuviams kartu buvo ir der- 
liaus bei vaisingumo dievas, panašiai yra ir kitose ūkininkų 
tautose. 


Griaustinio trenkta vieta ar daiktas įgyja ypatingų magiškų 
savybių. Žaibo sutrupintas medis ar akmuo tinka apsisaugoti 
nuo piktų dvasių ir vartojamas įvairių ligų gydymui, ypatin- 
gai nuo 'dantų skaudėjimo, drugio, išgąsčio, nervų ir kitų 
„velnio ligų“, nes Perkūno paliestų daiktų velnias nemėgstąs. 
Jei tokio medžio skeveldrą pakiši po žagre ir aparsi lauką, tai 
išnyks iš dirvos usnys. Tokio medžio gabalą laiko tvarte, 
tada gyvuliai esti apsaugoti nuo ligų. 


Ypatingos galios turį vadinamieji „Perkūno kirvukai (kul- 
kos)“. Tai priešistoriniai akmens įrankiai, o žmonės mano, 
kad audros metu Perkūnas juos svaidąs kartu su žaibais, tran- 
kydamas velnius. Tais „Perkūno kirveliais“ gydo įvairias žmo- 
nių ir gyvulių ligas, ypač vad. „velnio ligas“, kaip nuomarą 
(epilepsia) ir priepuolį. Be to, jais gydo karves. kai sutinsta 
tešmuo arba kartu su pienu teka ir kraujas: trina jais teš- 
menį arba melžia pieną per kirvelio koto skylę Čia, matyt. 
galvojama taip: karvė yra užkerėta, piktos dvasios bijo 
griaustinio, tad šiuo būdu bus galima užkerėjimą pašalinti. 
Žodžiu, daiktai, turėję tikrą ar tik tariamą sąlytį su griausmu. 
įgyja ypatingą galią ir apgina nuo piktų, žmogui nedraugingų 
jėgų. 

Mūsų žmonės mano, kad griausmas netrenkiąs į augančius 
ąžuolus. Kaip žinome, seni šaltiniai mini, kad ąžuolas buvęs 
Perkūnui pašvestas medis. 


Kad senovės lietuviai garbino dievaitį Perkūną, kurio val- 
džioj buvo griausmas ir žaibai, netenka abejoti. Kyla tik 
klausimas, ar Perkūnas buvo vyriausias lietuvių ir kitų 
baltų dievas, ar tik vienas iš dievaičių. Šiuo atveju tyrinė- 
tojų tarpe randame įvairių nuomonių. Atrodo, kad šį klausimą 
yra todėl sunku išspręsti, nes laikui bėgant dievaičio Perkūno 
sąvoka ir rolė kitėjo. Mano nuomone, Perkūno gerbimas am- 

žių bėgyje perėjo visą eilę tarpsnių, kuriuos čia aš ir paban- 
dysiu trumpai nubrėžti. 


Griaustinis daugelio tautų yra įsivaizduojamas kaip perso- 
nifikuota būtybė, kaip dievas. Šis dievas yra labai galingas, 
dažnai galingesnis už visus kitus, tačiau kaip tik ten, kur 
griausmo dievas yra visai savarankiška ir suasmeninta 
būtybė, nėra pakankamų davinių tvirtinti, jog jis būtų ir 
vyriausias dievas. Thoras tikrai nebuvo senųjų skan- 
dinavų vyriausias dievas, nors ir buvo labai populiarus, dau- 
giau gerbiamas, kaip visi kiti dievai, ypač liaudies arba ūki- 
ninkų tarpe. Tas pats ir su.vokiečių Donaru. Apie senųjų 
slavų dievus ir Peruną teturime tiek maža žinių, kad jo rolė 
lieka neaiški. Galop latvis P. Šmits bando įrodinėti, kad Per- 
kūnas nebuveęs vyriausias baltų dievas. 


Tačiau dažnai Dangaus Dievas ir griausmo valdovas yra 
vienas ir tas pats asmuo. Lietuviuose „dievas“ ir „dievaitis“ 
yra Perkūno sinonimai. Mielckes žodyne randame posakį: 
„Dievaitis (vietoj ,Perkūnas') jį numušo.“ Jucevičius tvirtina, 
kad kai būna griaustinis, tai kaimo žmonės nesako, kad 
griaudžia Perkūnas, bet kad griaudžia Dievaitis. Šis „die- 
vaitis“ greičiausiai nebus krikščioniško „dievo“ diminutivas, 
bet senos stabmeldiškos dangaus dievystės vardas. 


Suomiuose dangaus dievas ir griausmo dievas yra viena 
ir ta pati asmenybė. Tas pats ir su graikų Zeusu. Pirmyk- 
štėse tautose griausmas dažnai yra laikomas Vyriausio 
Dievo arba Aukščiausios Būtybės balsu ir bausmės įrankiu. 
Pačios pirmykštės tautos visada teturi labai maža dievų, 
„tiktai vieną neaiškiai įsivaizduojamą Vyriausią Būtybę. Jai 
priskiriama visa antgamtiška galia, jos valdžioje yra visas 
universumas, žinoma, tuo pačiu ir toks imponuojąs gamtos 
reiškinys, kaip griaustinis. Tik labiau išsivysčius žmogaus 
fantazijai, toliau pažengus kultūrai, sukuriamas visas dievų 
Olimpas ir kiekvienas gamtos reiškinys gauna savo skirtingą 
dievą, taip sudievinama visa gamta. Tada šios dalinės 
dievystės atima veik visą valdžią iš Vyriausios Būtybės, ji 
lieka tik miglotu simboliu, o neretai ir visai pamirštama. 
Todėl ir griausmo funkcijos pradžioje turėjo 

būti priskirtos vienam ir tam pačiam Dan- 
gaus Tėvui. 

Įdomius samprotavimus šiuo klausimu daro Leopoldas von 
Schroederis. Anot jo, lietuviuose ir latviuose pirmykštis 
griausmo ir dangaus dievo tapatumas dar nesąs visai pamirštas. 
Dar esą ne visai pradingę atsiminimai, kad Griausmo Dievas 
yra ne kas kitas, kaip Dangaus Dievas, kuris audroje pasi- 
reiškia, visai panašiai, kaip indų Parjanya (tarti Pardžanja). 
Gal būt, šis neaiškus santykis tarp dangaus ir griausmo 
dievo lietuviuose ir latviuose rodąs seną šių pažiūrų amžių. 
Vėliau įvykęs susiskaldymas, tačiau jis nepasiekes pačių 
šaknų, pirmykštė vienuma vis dar galima įžvelgti. Tas pats 
esą ir slavuose. Kad ir Bog ar Svarog ir Perun yra skir- 
tingų dievų pavidalai, kad ir pastebimas Griausmo Dievo 
atskilimas nuo Dangaus Dievo, tačiau jame, kaip ir lietuviš- 
kame Perkūne, šis atskilimas nėra visiškai pilnas ir radika- 
lus. Vis dar jaučiama tam tikra abiejų didelių būtybių 
vienuma: gero ir laiminančio Dangaus Tėvo ir mušančio, 
audrą sukeliančio Griausmo Dievo ten aukštai danguje. 

Prisimenant kai kuriuos liaudies dainų išsireiškimus, pvz.: 
„Dievo sūneliai“, „Dievo dukrelės“, Saulė kaip „Dievo duktė“ 
ir pan., galima manyti, kad ir seniesiems lietuviams bei la- 
tviams buvo žinomas koks nors Vyriausias Dievas ar Dangaus 
Tėvas „dievo“ ar „dievaičio“ vardu, kuris taip pat buvo ir 
griausmo valdovas. Tad atrodo, kad iš pradžių Dan- 
gaus Dievas (= Vyriausias Dievas) ir Griau- 
smo Dievas buvo viena ir ta pati personi- 
fikuosta būtybė. Ši pažiūra ir iki naujųjų laikų gana 
ryškiai yra išlikusi estuose, suomiuose ir lietuviuose. 

Vėliau įvyko suskilimas ir atsirado ypatingas 
audros dievas: Thor, Donar, Perkūnas ir kt, kurie 
buvo subordinuoti Dangaus Dievui. Šiam audros ir griausmo 
dievui pirmoj eilėj buvo priskirta atmosferos reiškinių val- 
dymas, o kartu ir vegetacijos bei vaisingumo dievo funkcijos. 
Dangaus Tėvo likęs ypatumas. 

Dar vėliau griausmo valdymas buvo pri- 
skirtas gyvam į dangų patekusiam žemiš- 

kam herojui. Čia pridera taip populiarios slavuose Elijo 
legendos. 

Tuo būdu galima nustatyti tokią griausmą valdančios die- 
vystės sąvokos raidą: Dangaus Dievas — ypatingas 
Griausmo Dievas — žemiškas gyvas į dangų 
įžengęs herojus. Krikščionystės įtakoje griausmo dievo 
funkcijos buvo priskirtos kai kuriems krikščioniškiems 
šventiesiems (Petrui, Mykolui, Elijui), galop tiesiog pa- 
čiam krikščioniškajam Dievui, nors čia kartais dar 
gali glūdėti ir senasis stabmeldiškas Dangaus Tėvas, pats 
pirmasis griausmo valdovas. 


ŽEMYNA (ŽEMYNĖLĖ) IR ŽEMEPATIS 
(ŽEMININKAS) 


Apie žemės gerbimą lietuviuose ir žemės dievaitę Že- 
myną arba Žemynėlę, taip pat ir vyrišką dievaitį Že- 
mininką, turime rašytinių šaltinių teikiamų žinių, pra- 
dedant XVI amžiumi. Mažvydo katekizmo įžangoje (1547 m.) 
minimas Žemepatis, Daukšos katekizme (1595 m.) minima 
Žemyna, toliau apeigas ir maldą į Žemieniką lotyniš- 
kai pateikia Lasickis (apie 1580 m.) Stryjkovskis savo kroni- 
koj (apie 1582 m.) mini žemės (gal medžių dievą), vardu 
Pušaitis, kuris bezdų (alyvų) krūme gyvenąs, toliau dievą 
Ziemienik, išsamiai aprašo jo garbei švenčiamą spalių 
mėn. šventę ir jam daromas gyvulių aukas, pateikia ir dvi 
aukojimo metu kalbamas maldas, tačiau tik vertime; jis sa- 
kosi, kad tokiose stabmeldiškose šventėse šio dievo garbei ir 
jam pačiam tekę dalyvauti. Šimtmečiu vėliau, Kleino gra- 
matikoj (1653 m.), randame paminėtąų Žemynę, to paties 
autoriaus giesmių knygos įžanginiame lotyniškame eilėrašty- 
je, parašytame W. Martinio 1666 m., minimas Žemepatis. 

Labai išsamiai aprašo įvairias apeigas, kuriose pagerbiama 
žemės dievystė, M. Praetorius savo maždaug 1690 m. parašy- 
tame etnografiniame veikale. Veikalas vadinasi „Deliciae 
Prussicae oder Preussische Schaubūhne“ (atspausdinta jo tik 

ištraukos), jame aprašytas MžL lietuvių gyvenimas. Iš jo 
teikiamų žinių gaunasi įspūdis, kad bent tuo metu Žemyna 
arba Žemynėlė ir Žemepatys buvo patys svarbiausi liaudies 
dar tebegerbiami stabmeldiški dievai. Liaudies manymu, 
Žemynėlė duodanti bei palaikanti žmonių ir gyvulių gyvybę, 
todėl ji visose šventėse pirmiausia yra pagerbiama. Žeme- 
patys arba Žempatis esąs Žemynėlės brolis. Jo žinioje esan- 
čios gyvenamos vietovės bei sodybos. Kiekvienas ūkininkas 
turįs savo Žemepatį, kuris saugąs jo ūkį ir nuo jo pareinąs 
to ūkio klestėjimas. 

Anot Praetoriaus, Žemynėlės pagerbimas apeigų ir iškilmių 
metu bei jai aukojimas buves vadinamas ,„žemyneliauti“. 
Šeimininkas pripila kaušelį alaus ir prieš gerdamas truputį 
nulieja ant žemės, kartu kalbėdamas tam tikrą maldą. Paau- 
kojus Žemynėlei -ir truputį nugėrus, sakomi linkėjimai, pa- 
dėka Dievui ir šeimininkams, taigi, daromas tam tikras pa- 
sveikinimas, kuris vadinasi „palabinti“. Išgėreės kaušą, paduo- 
da jį sekančiam, paspausdamas ranką, kuris vėl pirma „že- 
myneliauja“ ir „palabina“, o tada išgeria ir siunčia kaušą 
toliau. Tik pirmąjį kaušą geriant yra daromos šios „žemy- 
neliavimo“ apeigos. Čia dalyvauja tik artimieji, sve- 
timų neįsileidžia. Anot Praetoriaus, veik nėra tokios šven- 
tės, kurioje nebūtų tokiu būdu pagerbiama Žemynėlė. Jis 
pateikia ir „žemyneliavimo“ metu kalbamas maldas. Dv 
tokias maldas į Žemepatį sodybos įšventinimo metu jis 
paduoda vokiškame vertime. Įdomiausias yra toks ilgokas 
lietuviškas maldos tekstas: „Žemyne, žiedkelėja, žydėk ru- 
giais, kviečiais, miežiais ir visais javais, būk linksmas, die- 
ve, ant mūsų; (kad) prie tų mūsų darbų švents angelas pri- 
būtų, ir piktą Žmogų pro šalį nukreipk, kad mūsų neapjuoktų.“ 
Nors ir ne viskas pažodžiui gali būti tikra, ką Praetorius 
rašė, tačiau šiaip ar taip jo paduodamos žinios teikia pagrindą 
tikėti, kad jo laikais Žemynėlės gerbimas liaudyje dar tebe- 
buvo gyvas. 

Panašią į aukščiau paminėtą, bet greičiausiai iš kito šaltinio 
paimtą, maldą pateikia dar Brodovskis apie 1744 m.: „Tirštas 
krūmas, dirma (dirvų?) rasa, brandžia varpa. Žeminėle, žied- 
kele, išlaikyk sveikatoje ir gėrybėje; žegnok valgomus, geria- 

mus, sėjamus, akėjamus; ant šios Žeminėlės žiedkelės pasi- 
džiaugti (mums duok); apsergėk nuog alkano žvėries.“ Vienoje 
Rėzos 1825 atspausdintoje dainoje (Nr. 84) randame sakoma: 
„Žemynėle,žiedeklėle, kur sodinsiu rožių šakelę, ... 
kur rasiu tėvą, močiutę?“ ' 

Žemynėlės vardas dar ir dabar dažnai minimas užkalbėji- 
muose nuo gyvatės įgėlimo, čia jai teikiamas dar ir pagarbus 
„motinėlės“ priedėlis. Pavyzdžiui: „Motinėle Žieminėle... 
(12 kartų, nuo lengvosios gyvatės); „Motinėle Žieminėle, 
perlo upė, un perlo upės aniolas stovi...“ (12 kartų, nuo 
sunkiosios gyvatės); arba: „Žema Žemynela, un pirkelės 
upelė, un tos upelės aniolas švintasai...“ (visi iš Švenčionių 
apyl.) 

Kažkoks Kumutatis 1866 m. apie Mažeikius užrašė tokią 
maldele: 

Žeminėle, mus kavok; 

Dirvas mūsų peržegnok, 

Peržegnok girias, laukus, 

Kluonus, lankas ir šlaitus. 
Šios maldelės sueiliavimas jau yra naujoviškas. 

Dabar prisižiūrėkime, ką apie žemės gerbimą žino šių 
laikų mūsų liaudis. 

Seni žmonės iš pagarbos žemę bučiuodavo, ypač va- 
kare eidami gulti ir rytą atsikėlę, vakarinius poterius pa- 
kalbėjus, vaikams irgi liepdavo žemę pabučiuoti. Apie Sa- 
kaką sakydavo: „Ar žemę pabučiuosi, ar mūkelę, tai lygūs 
bus atpuskai.“ Vadinasi, žemės gerbimą lygina su Dievo ger- 
bimu. Salantų apyl. bučiuojant žemę kalbėdavo tokią mal- 
delę: „Žeme, motina mano, aš iš tavęs esu, tu mane šeri, tu 
mane nešioji, tu mane po smerčio pakavosi.“ Artojas, pirmą 
kartą išėjęs į lauką, bučiuoja žemę, kad ji gerą derlių išduotų. 
Sėjėjas, prieš pradėdamas ir pabaiges sėją, irgi pabučiuoja 
žemę. 

Nedorėliui su pasipiktinimu sakoma į akis: „Kaip tave 
šventa žemė nešioja?!“ Yra visa eilė liaudies sakmių arba 
legendų, kaip prasikaltėlius praryja žemė: jie nugrimsta su 
savo namais, dvarais ar pilimis į žemės gelmes, žemė vėl 
užsidaro arba toje vietoje pasidaro kalnas, bala, ežeras. Esti 

ir priešingai: didelio prasikaltėlio lavono žemė nepriima, vis 
išmeta vėl į paviršių, nors ir daug kartų būtų palaidotas, — 
prisiminkim padavimą apie Čičinskį. 

Dažnai žemė yra įsivaizduojama kaip motina, viską 
gimdanti, peninti ir auginanti. „Mes iš žemės esam ir žeme 
būsim“, — sakoma apie Gervėčius. Apie Kretingą sakoma: 
„Žemę reikia gerbti todėl, kad žmogus yra iš žemės padarytas 
ir vėl kada nors turės atgal į ją sugrįžti.“ Viena moteriškė 
iš Salantų apyl. taip pasakojo: „Kai buvau maža, pakalbėjus 
poterius turėdavom pabučiuoti žeme ir sakyti: Pondievali, 
iš žemelės parėjau, į žemelę nueisiu.“ Taigi, motina žemė 
gimdo visokią gyvybę. Užtat tarp motinos žemės ir žmo- 
nių motinų yra tam tikri simpatetiniai ryšiai: kas mušė 
savo motiną, to numirusio žemė nepriima; kas su lazda muša 
žemę, tas mMuša savo motiną, užtat žeme mušti yra nuodėmė. 
Todėl negalima žemę be reikalo daužyti. Seni žmonės labai 
bardavo vaikus, kai pamatydavo juos lazdomis mušant žemę 
(Aukštadvaris). 


Daugelyje tautų naujagimis pirmiausia paguldomas ant 
žemės arba asloje, kad žemės jėga jį paveiktų, padidintų jo 
augumo jėgą, kad jis pasidarytų tvirtas ir sveikas. Žemės 
dažnai vartojamos gydymui (pvz., žaksinčiam reikia suval- 
gyti žemių) ir burtams (pvz., pavasarį užgirdus pirmą griau- 
stinį reikią pasivolioti ant žemės, iš pirmosios vagos vogčiomis 
reikia paimti žemių ir pabarstyti trobos asloje, tai tuose na- 
muose nebus blusų.) 

Plačiai paplitęs yra paprotys mirštantį guldyti ant žemės: 
mat, žemė palengvinanti jo kančias, greičiau pas save pri- 
imanti. Laidojant giminės beria tris saujas žemių į kapą, 
kad būtų jam lengviau ilsėtis, tik vaikai neturi berti žemių 
ant savo tėvų karsto, nes tada tėvams esą sunku kape gulėti. 

Taigi, žmogus, žemės pagimdytas arba iš jos kiles (pvz, 
mitas apie Adomo sutvėrimą iš molio), po mirties vėl eina į 
jos prieglobstį, kad po kurio laiko vėl grįžtų į šį pasaulį nau- 
jam gyvenimui. 

Žemė yra mūsų maitintoja, už tai reikia ją gerbti: 
kad negerbtum, badu numirtum, niekas neužaugtų. Žeme, 

kaip maitintoją, reikia gegužės pirmą, vadinas, pavasario 
pradžioje, septynis kartus pabučiuoti (Viduklė). 

Pakalbėjus vakarinius poterius, reikia pabučiuoti žeme ir 
sukalbėti tokią maldele: ,,Žemele mano, motinėle mano, ne- 
šiok mane, sotink mane“ (Biržai). 

Neužtenka paprasto žemės gerbimo, bučiavimo ir maldų, 
reikia jai duoti ir aukų. Ryškiausia aukos žemei forma yra 
Praetoriaus aprašytas ,,„žemineliavimas“, t. y. apeiginis alaus 
nuliejimas ant žemės. St. Rostovskis, remdamasis 1583 m. 
šaltiniu, rašė: „Žemei aukodavo kiaulyte.“ Štai dar keletas 
paskutiniais laikais užrašytų žinių apie aukas žemei. Varant 
pirmą vagą, aparia duonos plutą, kad derlingi metai būtų. 
Merkinės ir Liškiavos apylinkėse artojas, išeidamas pirmąkart 
arti, nešdavosi į lauką duonos kepalą, kurį pirmą vagą va- 
rant apardavo ir palikdavo dirvoje, kad javai geriau derėtų. 
Žagarės apyl. varant pirmą vagą padedą į ją visą krepšį 
Su duona ir aparia, tatai reiškia: su duona išėjau į lauką, tai 
duonos ir turėsiu. Rugiapjūtės pabaigtuvių metu užkasa ru- 
gienoje duonos ir druskos, kaip auką žemei, kad ir kitais 
metais susilauktų gero derliaus. Tverečiaus apyl., prapjovus 
pirmą saują rugių, užkasa žemėn duonos ir sako: „„Žemele, 
tu man davei, tai ir aš tau duodu.“ Kaltanėnų apyl. (Švenč. 
aps.) pjaunant paskutinį rugių barą išmeta gabalą duonos ir 
aplink apipjovinėja, kol randa tą duoną; radę atlaužia dalį 
ir suvalgo, o kitą dalį apkasa žemėm. Tai vis, palyginti, ne- 
kaltos žemdirbių aukos savo maitintojai žemei. Yra žinių, 
kad seniau duodave žemei ir kruvinų aukų: statant miestą po 
jo pamatais pakasdave gyvą žmogų (prisiminkime legendą 
apie Vilniaus miesto įsteigimą), statant namus — pakasdavę 
gyvą gyvulį ir pan. Kaip tokių aukų pakaitalą, dabar į pastatų 
pamatus užmūrija įvairius simbolinius arba pašventintus 
daiktus, pvz.,pamūraukos apačion deda puodą su Sekminių 
berželių pelenais ir vidun įdeda pinigų — dėl laimingo gy- 
venimo, kaip dabar sakoma (Dusetos). 

Žemės gerbimui pagrindą yra davęs žinojimas, kad visos 
gyvos būtybės, — augalai, gyvuliai ir žmonės, — savo maistą 
ir jėgą gauna iš žemės. Todėl žemė tautų sąmonėje pasidarė 
palaimą teikiančia jėga. Ji taip pat suteikianti pagalbos ir 

jėgų kovoti su žmonėms kenksmingomis būtybėmis. Kai ku- 
riose tautose ši žemės jėga išsivystė į asmenišką žemės dievystę, 
tai graikų Gaeapiter, romėnų Tellus mater arba Terra mater, 
pastarajai tolygią Tacitas laiko germanų Nerthus, o lietuviai 
irgi turėjo ryškią žemės dievaitę Žemyną. Žemės deivė daž- 
niausiai įsivaizduojama kaip moteris. Indoeuropiečiuose žemė 
dažnai yra laikoma dangaus dievo žmona, kurią lietus pa- 
daro vaisingą. Žemės dievystė įsivaizduojama moters pavi- 
dalu greičiausiai todėl, kad moteris, bet ne vyras, pir- 
miausia pradėjo dirbti žemę: kai vyrai svarbiausia užsiim- 
davo medžiokle ir žvejyba, moterys nuo maistingų augalų 
rinkimo perėjo į jų auginimą. Taigi, pirmoji žemdirbė buvo 
moteris, o žemės gerbimas ypač yra būdingas ir išsivystęs 
žemdirbių tautose. 


KALNAI IR AKMENYS 


Kalnų gerbimas siejamas su Perkūno ir ugnies kultu: ant 
kalnų buvusi deginama Perkūnui pašvesta (amžina?) ugnis. 
Vienas toks kalnas, minimas kronikose, buves Žemaičiuose 
snt Nevėžio kranto. Oliveras iš Paderborno (mires apie 
1227 m.) pamini, kad seniprūsiai garbinę kalnus, kalvas ir 
klonius (,,„mMontes, colles et valles“). Žinoma, tokiems bendro 
pobūdžio posakiams daug reikšmės skirti netenka. Daugelį 
šventų kalnų mini Praetorius. Kalnai, kurie buvo ger- 
biami, kaip šventyklos ir ant kurių, gal būt, buvo aukojama, 
vadinami „alkakalniais“. Visą eilę tokių kalnų ar kalvų 
nurodo Ed. Šturms: Die Alkstatten in Litauen (Contri- 
butions of Baltic University No 3, Hamburg 1946, p. 13—20). 
Tokie kalnai dažnai vadinami „Perkūnkalniu“, „Švento- 
kalniu“, „Velniokalniu“, rečiau „dievaičio“, „laumės“ ar 
„kauko“ kalnu. Dažnai ant tokių kalnų randame vieną ar 
daugiau didelių akmenų, jų krūsnis arba iš akmenų pada- 
rytus grendinius bei pylimus (Šturms t.p. 19—20). 

Daugiausia ir patikimų žinių turime apie Rambyno kalną 
ir jo viršūnėje buvusį didelį akmenį. Jau kryžuočių į Lietuvą 
siunčiami šnipai, kurių uždavinys buvo surasti tinkamus 

kariuomenei žygiuoti kelius, savo vadinamuose „Wegebe- 
richten“ XIV a. gale dukart mini, kad prie ar ant Rambyno 
kalno buvęs šventas miškas. Apie šio kalno gerbimą turime 
tokių žinių. 

Hennebergeris 1595 m rašė: „Kalną priešais Ra- 
gainę, kitapus Nemuno, jie laiko šventu, Kai moterys nori į 
jį kopti, tai turi būti švarios ir pasipuošusios; jeigu gi jos 
koptų būdamos nešvarios, basos ir nepasipuošusios, tai tada 
susirgtų * Pisanskis 1769 m. taip sako: „Įvedus krikščio- 
nystę, viešas kalno gerbimas pasiliovė, tačiau dėlto dar ne- 
galėjo būti sunaikinti visi stabmeldiškų prietarų pėdsakai. 
Dar ilgą laiką tas kalnas buvo gerbiamas, kaip šventas, ir 
net po to, kai aukojimas buvo uždraustas, lietuviai dar ilgą 
laiką lankydavo tą kalną, ten melsdavosi, o vandenį, kurį 
rasdavo susirinkusį kalno viršūnėje, jie gerdavo arba juo 
plaudavosi“ (De montibus regni Prussiae p. 19). 

Nanke, aplankęs Rambyno kalną 1794 m., rašė: „Iki mūsų 
laikų yra užsilike pėdsakai kadaise tai vietai rodomos pa- 
garbos. Dar ir dabar tenykščiai gyventojai, atvykę į šią vietą 
po sunkios ligos (kurios metu, matyt, buvo padarę atitinkamą 
apžadą — pagiję aplankyti Rambyną), aukodami meta keletą 
pfenigų, keliaraiščius ir panašius menkniekius.“ Tettau ir 
Temme, 1837 m. išleistame prūsų ir lietuvių sakmių rin- 
kiny, rašė: „Čia buvo švenčiausia vieta, kokią senieji lietuviai 
turėjo. Todėl iki pat pastarųjų laikų atvykdavo lietuviai iki 
Rambyno ir ten aukodavo, ypač jaunavedžiai, norėdami susi- 
laukti prieaugliaus namuose ir derliaus laukuose“ (p. 162), 

Rambyno kalno viršūnėje gulėjo didelis akmuo, kurį liau- 
dis irgi gerbė Kai vokietis malūnininkas norėjo tą akmenį 
susprogdinti ir iš jo padaryti girnas, nei vienas lietuvis ir 
už didelį atlyginimą nesiėmė to šventvagiško darbo, Iš toliau 
atvežti darbininkai akmenį besprogdindami susižeidę, paga- 
liau iš jo padarytos girnos ir patį malūnininką sumalę, — 
taip šventas akmuo nubaudęs visus savo išniekintojus. Apie 
tą akmenį jau paminėtas Pisanskis rašė: „Kalno viršū- 
nėje jie aukodavo dievams. Tam tikslui tarnavo nepapra- 
stai didelis akmuo. Jis buvo plokščias, jo viršus nupoliruo- 
tas ir gulėjo jis pačioje kalno viršūnėje“. Nanke tą aukų 

akmenį („Opferstein“, kaip jis vadina) išmatavo ir rado, kad 
jo apimtis turi 15 mastų. Kalno viršūnė buvusi apaugusi 
ėglio krūmais. — Nėra abejojimo, kad Rambyno akmuo buvo 
žmonių gerbiamas, tačiau trūksta duomenų, kurie neabejo- 
jamai patvirtintų, jog stabmeldystės laikais ant to akmens 
būdavo daromos kruvinos aukos. Dėl tam tikrų daiktų, 
kaip pinigai, drabužiai ar maistas dėjimo, abejoti netenka, — 
taip visur daroma prie gerbiamų akmenų, medžių ar šaltinių. 

Tokių gerbiamų akmenų yra ir daugiau. Karalius Zigman- 
tas Augustas XVI a. viename laiške Vilniaus vyskupui Ma- 
ciejauskui rašė, kad tamsi žemaičių liaudis garbina kaip die- 
vus tarp kitko ir akmenis. Remdamasis 1583 m. šaltiniu, St. 
Rostovskis rašė, kad žemaičiai, taip pat, kaip ir prūsai, 
garbindavę didelius uolų blokus, kuriuos jie vadinę Akmo. 
„Akmenis kaip dievus garbina“ (saxa pro diis culta), — rašo 
tas pats autorius, — vadindami ,„„Atmeschenes (padėjimo, 
numetimo?) Viete“, kur nuliedavo gėrimų liekanas aukoms 
(1618 m. šaltinis). Jėzuitų pranešime 1605 m. sakoma apie 
žemaičius: „Kitur yra dideli iš žemės iškasti akmenys, lygiu 
paviršiumi (plg. Rambyno akmenį), kurie laikomi šiaudais 
apkloti klėtyse, juos vadina Deyves ir garbina, kaip grūdų 
ir gyvulių saugotojus.“ Pagal tą patį šaltinį, esą kaimiečių, 
kurie garbiną tam tikrą akmenį, nes jame jie matą klojimo, 
vaisingumo ir namų gerovės dievą. 

Praetorius XVII a. gale rašė: „Prieš keletą metų buvo 
laikomas šventu "vienas didelis akmuo, esąs pušyne netoli 
Gumbinės ar Biserkiemio, — ant jo apylinkės gyventojai 
aukodavo pinigus, drabužius, vilnas.“ 

Simonas Grunau, kurio negalima pilnai pasitikėti, jau 
apie 1521 m. rašė apie. vieną pajūry esantį akmenį, ant kurio 
žvejai dievaičiui Kurkui aukodavę dalį savo laimikio, 

Apie „deivių akmenis“ įdomų straipsnį parašė Jucevi- 
čius 1836 m. („,„Tygodnik Petersburski“ Nr. 17), kurio voki- 
škas vertimas buvo atspausdintas dienrašty „Das Ausland“ 
1839 m. Nr. 279. Tie, kaip jis vadina, „Dejwa Akminau“ buvę 
dviejų aršinų aukščio, lygiai nutašyti, simetriškai sustatyti 
ir aplink juos buvęs apkastas griovis. Tokius akmenis 
lietuviai statydavę tose vietose, kurios buvę pašvęstos 

„deivėms valdytojams“. Jų buvę septynios, jos verpdavę ir 
ausdavę žmogaus likimą, „mirties marškinių“ pavidale. Tos 
deivės mėgdavę vaikščioti pagal upes ir upelius, joms pa- 
švęstose vietose kiekvienas lietuvis turėdavęs savo akmenį, 
ant kurių aukodavę: ūkininkai grūdus ir varpas, mergaitės 
linus ir pan. Deivės mėgdave mėnesienos naktis, tada jos 
ateidavę į paupius, atsisėsdavę ant joms pašvestų akmenų ir 
dirbdavę savo darbus. Žmonės galėdavę jas matyti, bet turė- 
davę pagarbiai užsilaikyti, kitaip susilaukdavę skaudžios 
bausmės. Tokius deivių akmenis galima dar esą mayti visoje 
Vilniaus gub. ir Žemaitijoje, tačiau jie darosi vis retesni, nes 
gyventojai, nebežinodami jų reikšmės, sunaudoja statybai. 

Šiaip ar taip, akmenų gerbimas yra neabejotinas, ypač 
vakarinėje krašto dalyje, Žemaičiuose ir Prūsuose. Pasak M. 
Brenšteino, Žemaitijoje koplytėlės su šventųjų stovy- 
lomis dažnai esančios pastatytos ant akmenų, kurie legendų 
yra siejami su kadaise buvusiais stabmeldiškais altoriais. Di- 
deli arba turį ypatingą pavidalą ir „pėduoti akmenys“, ant 
kurių velnias ar šventieji (Marija) palike savo kojų įspaudus, 
daug kur gerbiami net iki pastarųjų laikų. Vienas toks ak- 
muo su „Marijos pėda“ yra Žaslių apyl., ant jo Žolinėje deda 
iš žalumynų nupintus vainikus. — Narušėlių kaimo lauke 
gulįs didelis akmuo, nuostabios formos, iš tolo atrodąs kaip 
moteriškės liemuo. Pagal žmonių tikėjimą, tas akmuo turįs 
galios suteikti vaisingumo bevaikėms moterims — jos krei- 
piasi ten su prašymais ir aukomis, kurias deda ant to ak- 
mens. Tenai gyvenanti geros dievaitės dvasia, jei aukos pra- 
dingsta, tai ji jas pasiima. Girdėjau, kad kituose apskrityse 
irgi esą akmenų, kuriuos liaudis gerbia dėliai padavimų, 
susijusių su jais. (J. Witort, „Lud“ V, 1899, p. 206). 

Štai vienas tos rūšies padavimas, užrašytas Šeimaties k. 
Tauragnų v. 1938 m. „Akmeny „Velnio pėda' vardu yra 
duobelė, pėda, kurią velnias įspaudės. Po lietaus ji pilna 
vandens. Moterys, grįždamos iš lauko karves pamilžusios, 
šieną grėbusios ar rugius pjovusios, užsuka prie Velnio Pė- 
dos, pasitrina sopamas vietas ir išgyja. Ta pėda palikusi nuo 
tada, kai velnias vijęs švedų kariuomenę, — atsistojęs ant 
akmens ir palikes paminklą ligi pasaulio pabaigos.“ 

Akmenyse matomi užburtų žmonių pavidalai, net keletas 
draugėje. Tokiais yra „Mokų šeima“ netoli Tauragnų ežero. 
Apie Moką yra toks padavimas: 

„Senovėje tas kraštas buvo apgyventas pagonių. Ir tuo 
laiku ten gyvenes žmogus, vadinamas Moku. Laikui bėgant 
pradėjo tame krašte iš pietų pusės plisti krikščionybė. Mokas, 
būdamas įsitikinęs savo tikėjime pagonis ir nenorėdamas pa- 
siduoti naujajai religijai, sumanė bėgti toliau, kur dar nėra 
krikščionybės. Vieną tokią tai dieną Mokas, pasiėmęs žmoną 
ir sūnų, iškeliavo šiaurės link, Jiems beeinant kelią pastojo 
didelis ir ilgas ežeras Tauragnas. Kas daryti tada jiems? Nu- 
sprendė plaukti skersai ežerą. Tėvas su sūnumi mokėjo gerai 
plaukti, bet Žmona, matyt, nelabai. Prieš pradedant plaukti, 
vyras pasakęs žmonai: „Tu tik kai plauksi, neatsigrežk atgal, 
ba išsigąsi pamačius toli kraštą ir nuskęsi.“ [gai nieko ne- 
laukdami ir išplaukė. Įplaukus į vidurį ežero, jo žmona 
Mokienė neišpildė vyro prašymo ir jai parūpo atsigrežti, 
apsidairyti, kas liko užpakalyje. Kai tik ji atsigrežė, tuoj 
išsigando, matydama aplink save didelius vandens plotus, — 
pradėjo skęsti ir nuskendo. Tėvas su sūnumi išplaukė lai- 
mingai ir, paėję nuo ežero apie vieną kilometrą, atsisėdo. 
Atsisėdus pradėjo tėvas gailiai verkti žmonos, o sūnus mo- 
tinos, ir taip verkė, kad net pavirto į akmenis . Ir dabar 
toj vietoj tebestovi ir tais pačiais vardais tebevadinami. Tau- 
ragnų ežero dugne taip pat yra didelis akmuo kurį žmonės 
vadina nuskendusia Mokiene.“ (J. Balys, Lietuvių liaudies 
sakmės I, Kaunas 1940, p. 226t. Nr. 503. Kitas variantas ten 
pat Nr. 504.) 

Akmenų gerbimas yra labai primityvus religinis reiškinys, 
tad tuo pačiu labai senas ir universalus. Akmenų gerbimą 
randame ne tik beveik visose indoeuropiečių tautose, bet ir 
semituose, taip pat pirmykščių Afrikos ir Amerikos tautelių 
tarpe. Galimas dalykas, kad indoeuropiečiai akmenis gerbė 
jau tada, kai dar visi vienoje vietoje ir kaip viena tauta te- 
begyveno. Tačiau ir vėliau, religinėms pažiūroms gerokai 
pakitėjus, akmenų gerbimas nebuvo visai pamirštas, Tatai 
rod> tokie dievų vardai, kaip romėnų Jupiter Lapis ir graikų 
Apollo Aguieus. Todėl jei lietuviai, šalia kitų gamtos rei- 

škinių ir dievų, iki pat vėlyvųjų laikų vis dar gerbdavo ak- 
menis, tatai dar visiškai nereiškia jų religinių pažiūrų neišsi- 
vystymo, bet tik konservatizmą. o 

Kodėl akmenis imta gerbti? Pirmykščiam žmogui, matyt, 
darė ypatingo ispūdžio akmenys, kurie atkreipė jo dėmesį 
savo didumu, ypatinga forma ar spalva, tad jiems tapo 
priskirtos negamtiškos jėgos ar pagaliau jie buvo laikomi 
kokios nors dievystės gyvenamąja vieta. Lietuviuose akmenų 
gerbimas ypač siejamas su žmonių ir laukų vaisingumu. 


GABIJA 


Apie mūsų protėvių ugnies gerbimą kronikos ir seni raštai 
mini gana dažnai. Vienas senas graikiškas šaltinis lietuvius 
tiesiog vadina „ugnies garbintojais“. Remiantis Dlugošo kro- 
nika iš XV a. ir Rostovskio žinia iš XVI a. šaltinių, pasidarė 
mados dalyku vaizduoti ant aukuro deginamą amžiną ugnį 
ir ją serginčias vaidilutes. Čia, be abejojimo, kronikininkams 
darė įtakos jų žinios apie ugnies gerbimą senojoje Romoje 
ir vestales, tad tuose romantiškuose senovės lietuvių ugnies 
kulto vaizdavimuose gali būti perdėjimų ir netikslumų. 


Reikia skirti du ugnies gerbimo būdu. Kronikininkai pa- 
prastai kalba apie kilties ugnį ir mini dvi tokias ugnies 
gerbimo vietoves: vieną Aukštaičiuose, kitą Žemaičiuose. Ta- 
čiau senesnis yra namų židinio ugnies gerbimas. Šių 
dienų tautosakoje randame gana daug kaip tik šio senesnio 
ugnies gerbimo pėdsakų. 

Mūsų liaudyje randame įsitikinimą, kad seniau žemėje ug- 
nies nebuve ir ją atnešęs iš pragaro koks nors paukštis, 
dažniausiai kregždė, nors tasai žmonijos geradaris paukštis 
dėl to turėjes ir nukentėti, patsai apsidegindamas. Kiti vėl 
mano, kad ugnį išskėles Perkūnas audros metu ir taip žmo- 
nės ją gavę. Mūsų kaime dar yra žmonių, kurie žino nu- 
pasakoti, kaip seniau piemenys mokėdavę gauti ugnies trin- 
dami sausą medį tam tikrose staklelėse. Titnago skiltuvai 
mūsų senosios kartos yra gerai atmenami, 

Reikia pabrėžti, kad žmogiška kalba ir mokėjimas gauti 
ugnies bei ją pavartoti, yra du ryškiausi, apčiuopiami pažy- 
miai, kurie žmogų skiria nuo gyvulių. Tad nenuostabu, jei 
visose tautose ugniai yra reiškiama didelė pagarba. ž 

Visoje Lietuvoje liaudis ugnį laiko šventa, todėl reikią 
ją gerbti, gražiai su ja elgtis, pvz., židinyje ar ugniakureė 
vakare gražiai sukaupti anglis, gesinti tik šaitu ir švariu 
vandeniu, neįžeisti jos ir neteršti, ypač nespjaudyti, nesi- 
šlapinti į ją, jos nespardyti ir nemindžioti, nes visa tai esanti 
nuodėmė. Kas ugnį įžeidžia arba teršia, tas susilauksiąs 
įvairių bausmių dar gyvas būdamas arba po mirties. Įžeista 
ugnis keršijanti — sudeginanti namus. Jei ugnį gerbsi, gra- 
žiai su ja elgsies, tai ir ugnis tavęs nebaus, nesudegins namų. 

Ugnį reikia ne tik gerbti, bet ir ją valgydinti, kitaip 
tariant, duoti jai aukų. Verdant ant ugnies valgį ir dedant 
druskos, nereikia jos gailėtis, bet dėti taip, kad nors truputis 
nubirtų ant ugnies, tai reiškia, kad ugnis visada būtų soti. 
Kai viralas nusilieja ant ugnies ar druska iš netyčių aAt jos 
nubyra ir ima spragsėti, reikia sakyti: „Šventa Gobija, būk 
pasotinta.“ Tėveliai liepė nesigailėti pasotinti ugnelę, saky- 
dami: ,„Nesigailėkit, būsit nuo ugnelės ramūs.“ Šįmet buvo 
gaisras pas kaimyną, — pasakoja viena suvalkietė, — net 
mūsų langai įkaito, o vis tik mūsų namai neužsidegė. Pama- 
čius gaisrą arti ar toli, beria į ugnį savo kakalyje ar ugnia- 
vietėje truputį druskos, malšindami ugnį, ir sako: „Dieve, 
suramink!“ Tuo būdu parodo artimui savo meile ir neva 
perprašo ugnį. Kai yra ant vietvirio užkaistas švarus vanduo 
ir da jame nieko nėra įmaišyta, tai labai sergsti. kad jis 
neužvirtų, nes tada iš tos trobos turėsianti būti paaukota 
žmogaus gyvybė gaisro nelaimės metu. Todėl užkaisdami 
švarų vandenį visada įdeda truputį druskos, tada užvirimas 
nieko nepakenksiąs. 

Seniau namų ugnį laikydavo židinyje (rytiečiai sako 
„židinėje“): tai būdavo prie krosnies lyg atskiras prilipintas 
kampelis, ten būdavo daug pelenų, juose visuomet žerėdavo 
anglys, iš kurių ir įpūsdavo į balaną ugnį. Skiltuvo, vėliau ir 
degtukų, seniau niekuomet nevartodave krosniai ar žibintui 
uždegti, juos vartodavę tik rūkoriai. Židinyje ugnis turėjo 

būti stropiai prižiūrima, kad ji neužgestų, — namų židinio 
ugnies užgesimas buvo laikomas nelaimės ženklu ir tada 
tekdavo ugnį su tam tikromis apeigomis atsinešti iš kaimyno. 
Atėjus parsinešti ugnies, negalima buvo ilgai gaišti, todėl 
svečiui, kuris nori greit išeiti, ir dabar sakoma: „Ko taip 
skubinies, ar ugnies atėjai?“ Kartais siųdavo į kaimyną 
ugnies patį jauniausią šeimos narį. Tas nuėjęs atsistodavęs 
prie durų nieko nesakydavęs. Supratę, kas yra atsitike, 
nieko nekalbėdami duodavę ugnies. Gavęs ugnies atbulas 
išeina per duris. 

Saugoti namų peleno ugnį buvo namų šeimininkės pareiga. 
Seniau ištekėdama moteris nusinešdavo į naujus namus 
savo ugnies, kurią jai įteikdavo motina. Apie šį paprotį 
turime žinių jau iš XVI amžiaus. Taip darydavo todėl, kad 
būtų gera šeimininkė, o kitaip jos gyvenimas su vyru būsiąs 
nelaimingas. Iš šio papročio kilo ir „Šeimos židinio“ pavadi- 
nimas, kai kalbama apie vedusius. 

Vakare eidama gulti šeimininkė d555 3 gražiai sutvar- 
kyti ugniavietę, sužerti žarijas ir jas apkasti pelenais. Tatai 
buvo vadinama „ugniai patalo klojimu“. Darydamos šią 
apeigą, kaimietės iki pat pastarųjų laikų kalba tam tikras 
maldeles. Jų yra gana daug užrašyta, čia bus pateikta tik 
keletas senesnių ir būdingesnių. 

Apie 1690 m. Praetorius rašė, kad nadravės moterys, va- 
kare sukaupdamos ugnį, kalbėdavusios: „Šventa Ponyke (Ug- 
nele), aš tave gražiai palaidosiu, kad nepapyktumei.“ Petras 
Kriaučiūnas 1897 m. atspausdino keturias maldeles iš Suval!- 
kijos, kurių viena yra tokia: „Šventa Gabija, būk rami ant 
vietos.“ Dar keletas naujaisiais laikais užrašytų maldelių: 

„Gyvenk su mumis ramybėje, šventa Gabija“ (Plungė). 

„Gabieta, įpūsta žibėk, apkopta gulėk“ (Užventis). 

„Šventa Gabėta, sugobta gobėk, sužiebta žibėk“ (Kaltinėnai, 
Tauragės aps.) 

„Šventa ugnele, Gabijonėle, užkopiama gulėk, užpučiama 
žibėk“ (Girkalnis). 

„Ugnele, Gabijonėle, nekurstoma nedek, užklostoma miegok 
ir nevaikščiok po šiuos namelius“ (ten pat). 

„Ugnele, Gabietėle, sukopta' miegok, užžiebta žibėk ir 
visuomet man padėk“ (Kražiai). 

„Šventa Gabieta, užklota miegok, atklota žibėk, o po mūsų 
smerčio mums tarnauk“ (Užventis). 


Kad laužas įsidegtų, ugnį kurdami piemenys dainuoja: 


Kuriu, kuriu pečiukų, 
Laukiu, laukiu svečiukų. 
Atvažiuoja Saulala 
Variniais rateliais, 
Ugniniais arklaliais, 
Macinziniais bateliais- 
Antalieptė. 

Kiti ugnį taip pagerbdavo: kai įkasa žarijas duobėn, pa- 
stato katiliuką švaraus vandens ir sako: „Ugnele, pasmau- 
dyk, atilsėk!“ tada niekados tų namų ugnis nedegina (Tve- 
rečius). 

Dabar židinyje sukaupus ugnį paprastai ją peržegnoja ir 
tik tada kalba minėtąsias maldelės. Kad tas peržegnojimas 
nėra senos kilmės, rodo tokia pastaba iš Šeduvos apyl.: 
„Reikia peržegnoti ugnį, tik nereikia kryžiaus dėti ant ugnies, 
bet pagal ugnį“. 

Visoje Lietuvoje yra gerai žinomi ugnies vardai: Gabija 
arba Gobija ir Gabieta bei įvairios šių vardų išve- 
stinės formos. Tie vardai yra kile iš žodžio „gaubti“ arba 
„gobti“ (plg. maldelės išsireiškimą „sugobta gobėk“). Klaidin- 
gas yra lenko Brūcknerio aiškinimas, kad „Gabija“ esanti 
kilusi iš „„Agafijos“, rusiško šv. Agotos vardo, — tada lie- 
tuviškai ji skambėtų „Gapija“. Seniausias šaltinis, minįs 
„Gabie devaite“ ir „Polengabia“ (— Pelengabia arba peleno 
Gabija), yra 1580 metų Lasickio raštas apie žemaičių dievus, 
o tuo metu krikščionystė ir jos šventieji žemaičių liaudyje 
dar nebuvo prigiję. Tad čia yra senas ir grynai lietuviškas 
ugnies dievystės vardas, nieko bendra neturįs su kokia nors 
krikščioniška šventąja. Vėliau iš tikrųjų ugnies globa buvo 
priskirta visai eilei šventųjų: pirmoj eilėj šv. Agotai, toliau 
šv. Florijonui ir šv. Laurynui. 

Atrodo, kad Gabijos vardu buvo vadinama ne viena kokia 
visur esanti ugnies dievystė, bet kiekvienas namas arba 

šeima turėjo savo ugnies deivę, kaip savotišką tos šeimos 
globėją bei užtarėją. Užtat ir ugnies vardai gana įvairuoja 
arba tiesiog sakoma, kad ugnis turi daug vardų, o gaisro 
metu teisingai atspėjus tos ugnies vardą, gaisras užgesta, nes 
atspėjus jo vardą, demonas netenka savo galios. Praetoriaus 
minimas derliaus dievas Gabjaujis yra ne kas kita, kaip 
„jaujos Gabija“. 

Nors šeimininkė stengiasi namuose išlaikyti neišgesusią 
ugnį, tačiau tokia ugnis negalima pavadinti „amžina“. Ir ug- 
niai reikia pailsėti arba atsinaujinti. Kartą metuose namų 
ugnis išgesinama ir iš naujo įkuriama. Seniau tatai buvo 
daroma Joninių išvakarėse, kada namų židiniuose būdavo 
išgesinama ugnis ir iš naujo įkuriama iš Joninių laužo, kuris 
senovėje buvo uždegamas sausų medžių trynimo būdu gau- 
tąja ugnimi, o vėliau buvo įskeliama skiltuvų. Dabar namų 
ugnies atnaujinimas daromas Didžiajame Šeštadienį. Baž- 
nyčia trintinės ugnies deginimo paprotį smerkė dar 742 m., 
bet paskum ir pati ėmė šventinti skiltuvu įskeltą Velykų ugnį: 
Prancūzijoj VIII a. vidury, Vokietijoj XI a. Prieš dedant į 
krosnį naują ugnį, pirma būtinai reikia išgesinti senąją, nes 
dvi ugnys vienoje vietoje nesutinką. Kartą buvęs toks atsiti- 
kimas: parnešę Did. Šeštadienį pašventintos ugnies ir įkišę 
ją į krosnį prie senosios tebedegančios ugnies, tai jos abi 
išpuolę iš krosnies į trobą ir pradėję peštis (Raseiniai). 

Blogai užlaikoma arba negerbiama ugnis, kuriai šeimininkė 
„patalo nepakloja“, žada kerštauti ir „eiti pasivaikščioti“, 
t.y., sudeginti savo šeimininko namus arba bent jį pabauginti 
Atsitinką, kad staiga krosnyje išgestančios visos žarijos, o 
ugnis kamuolio pavidalu išeinanti į trobą ir vaikščiojanti. 
Tada reikią svarbiausia ramiai užsilaikyti, nejudėti, ypač 
saugotis nesušukti, tai ugnis pavaikščios po gryčią ir vėl 
sugrįš į krosnį; o jei sušuksi, tai ugnis išsigąs, ugnies kamuolys 
subyrės ir uždegs trobą. Taip vaikščiojančiai ugniai žmonės 
tyliai sakydave: „Gabija, eik gulti!“ — ir ugnis paklausy- 
davusi (Šilalė). Arba reikią sakyti: „Ugnele, Gabija, neik 
paskui mane!“ (Darbėnai). Reikią žegnoti ir sakyti: „Ugnyte, 
grįžk atgal!“ (Smalvos). Be to, reikią pasistengti tyliai užda- 
ryti duris, kad ji laukan neišeitų, nes tada uždegs trobas. 

Taip pat dažnai sakoma, kad tokią iš krosnies išėjusią 
ugnį reikią žegnoti, tada ji vėl grįžtanti atgal, nieko bloga 
nepadariusi. 

Visoje Lietuvoje yra žinomas pasakojimas-sakmė, kaip 
šnekasi susitikusios dviejų kaimynų ugnys. Viena jų skun- 
džiasi ir peikia savo šeimininkę, kad su ja blogai elgiasi ir 
žada kerštauti: eiti pasivaikščioti ir sudeginti namus. Kita 
ugnis džiaugiasi, kad jos šeimininkė (-as) ją gerbia, pakloja 
patalą, tad prašo kaimynės ugnies nesudeginti kokio nors 
jos šeimininko daikto, kurį jis paskolino savo kaimynui. Ir 
iš tikrųjų taip įvyksta: kyla gaisras, viskas sudega, bet tas 
iš kaimyno paskolintas daiktas lieka nepaliestas. Ši sakmė 
randama Pabaltijy, Suomijoj, Lenkijoj, Aukšt. Silezijoj, 
Rumunijoj, net kai kurių primityvių Sibiro tautelių tarpe, 
tačiau katalikiškoj vakarų ir protestantiškoj vidurio ir šiau- 
rės Europoj ji nežinoma. Greičiausiai ji kilo ortodoksinės 
graikų bažnyčios įtakoj. 

Apeiginės ugnys atvirame ore metinių švenčių metu Lie- 
tuvoje deginamos tik Joninių išvakarėse. Šis paprotys ran- 
damas iki pastarųjų laikų, ypač šiaurinėje krašto dalyje: 
degina laužus ir tam tikras kartis, dažniausiai aukštesnėse 
vietose, ant kalnelių. Mūsų Joninių ugnys, atrodo, neturi 
jokio ryšio su Saulės grįžimu, jų tikslas yra ūkiško pobūdžio: 
tuo būdu norima apsaugoti žmones, gyvulius ir javų laukus 
nuo įvairių ligų bei užbūrimo. Atrodo, kad Joninių ugnys 
išsivystė iš vadinamų „bėdos ugnių“ (vok. „Notfeuer“), ku- 
rios būdavo deginamos epidemijų metu. Kitur, pvz., vokie- 
čiuose, jos yra buvusios labai madoje. Ir Lietuvoje, atrodo, 
seniau jos buvo žinomos. Apie Aukštadvarį užrašyta tokia 
-žinia: „Žmonės, norėdami gauti ugnies, kad galėtų nuvaryti 
cholerą, trindavo uosio medžio pagaliukus vienas į kitą, kol 
užsidegdavo. Sako, kad tos ugnies dūmai nuvarydavęe cho- 
lerą iš tos vietos“. Basanavičius irgi panašiai rašo: „Imdavo 
vytį iš dviejų jaunų ąžuolaičių (kitur sako — uoselių) ir 
storoką virbalą traukydavo tarpe jų, taip ilgai bružindami, 
kolei ugnis pasirodė. Uždegtą tokiu būdu ugnelę įdėdavo į 
keturkampe duobe ir sunešdavo čia visokius šiaudagalius, o 
pavėjui einančiais dūmais rūkydavosi, ypačiai maro laike. 

Tokią ugnį sukurdavo galisodėje, čia susirinkdavo ir gelbė- 
davosi nuo maro. Ožkabaliuos tokia ugnis paskutinį kartą 
įkurta tapo 1837 m. dėl galvijų.“ 

Apie kalėdinę ugnį turime tokią žinią iš Kaltinėnų apyl.: 


medžio pintis. Ilgai ji dega ir kartais Kalėdų rytą teberan- 
dama nesudegusi. Tai daroma tam, kad kiekvienuose na- 
muose būtų kalėdinės šventos ugnies. Ši ugnis vaidi- 
nanti svarbų vaidmenį namų palaimos atžvilgiu.“ Tokia „,„Ka- 
lėdų ugnis“ yra randama daugely tautų. Kitų metinių šven- 
čių, Užgavėnių, Velykų ir Sekminių metų, pas mus lauke 
laužai nekuriami, nors kitose tautose tokių apeigų yra. 

Žymus vaidmuo tenka ugniai vestuvių apeigų metu. Seniau 
jaunoji ir jaunikis, atsisveikindami sų tėvų namais, eidavo 
aplink namų ugniaviete; kai ugniavietės vietoje atsirado 
krosnis trobos kampe, tada jos vietoj pradėta eiti aplink 
stalą. Nuotaka pasitinkama ne tik su duona ir druska, bet ir 
su ugnimi, kaip jau minėta, į naujus namus ji nusineša savo 
ugnies. Vakarų Lietuvoje kurdavo iš žagarų ir šiaudų laužus 
ant kelio, kuriuo važiuos vestuvininkai. Senoji šio papročio 
prasmė — nubaidyti raganas ir piktas dvasias, kurios nori 
jaunai porai pakenkti, todėl apie Paežerėlius šis veiksmas 
tiesiog vadinamas „raganų deginimu“. Vėliau tokios ugnys 
imta laikyti paprastu vestuvininkų pagerbimu ar net truk- 
dymu pravažiuoti, kad gautų iš vestuvininkų dovanų. Dar 
vienas įdomus vestuvių paprotys, kuriame žymi vieta tenka 
ugniai, yra „marčios šokis“ pirmaryčių metu, žinomas iš 
rytų Lietuvos. Vestuvių dalyviai sudaro ratą, laikydami ran- 
kose degančias balanas arba žvakes, nors ir diena būtų, o 
jo viduryje šokinama marti, — tuo būdu ji iškilmingai pri- 
imama į naują bendruomenę. 

Pagaliau iš degančios ugnies daroma įvairių ateities spė- 
jimų: apie gaisrą, apie svečius ir piršlius, apie mirtį ir vėles, 
apie orą. Jei žarijos ar nuodėguliai krinta iš krosnies, tai 
ugnis yra nepatenkinta ir eis „pasivaikščioti“. Jei krosnyje 
degdama ugnis spragsi, braška, sproginėja arba šaudo žari- 
jomis, kai anglis ar nuodėgulis iškrenta iš besikūrenančios 
krosnies, tai sakoma, kad bus svečių. Jei krosnyje pasilieka 

nesudegeęs nuodėgulis, tai bus svečias. Jei nudegusios balanos 
anglis persiskiria į dvi dali ir tie galai užsiriečia aukštyn, 
pasidaro tarsi ūsai, tai ateisiąs ūsuotas svečias. 

Visoje Lietuvoje yra tikima: jei krosnyje degdamos mal- 
kos cypia, tai verkia ugnyje atgailodama arba „čysčių ken- 
tėdama“ kokia nors to namo gyventojo vėlė; tada reikia ugnį 
peržegnoti ir melstis, nes vėlė tuo būdu prašo gyvųjų pa- 
galbos-maldos. Taip aiškinama dabar. Šio tikėjimo kilmė yra 
tokia. Seniau buvo tikima, kad mirusiųjų vėlės pereina į 
medžius, o kartu su malkomis patenka ir į krosnį. Kai krosny 
malkoms degant jų galai kyšo lauke ir iš jų sunkiasi van- 
dens lašai ar putos, tada vėlės išsivaduoją. 

Kilus gaisrui, ugnį stengiamasi sutramdyti, panaudojant 
magiškus žodžius (atspėjant ugnies vardą) bei maldas, atlie- 
kant tam tikrus magiškus veiksmus, pvz., triskart bėgant 
arba jojant aplink degantį namą, arba net griebiantis gu- 
drumo, pvz., bėgama į tuščius laukus arba vandens link, o 
ugnis seka paskui. Naujaisiais laikais daug reikšmės gaisrą 
gesinant teikiama šv. Agotos duonai. 

Ugnis, tas paslaptingasis gamtos elementas, žmogui teikia 
nepaprastai daug naudos, bet dažnai esti ir didelių nelaimių 
priežastimi. Todėl ugnį liaudis vaizduojasi, kaip tam tikrą 
galingą demoną, kurį reikia gerbti ir jo bijoti, bet kartu 
stengiamasi magiškų žodžių ir veiksmų pagalba jį palenkti 
žmogaus valiai. 


VANDUO 


Visos indoeuropietiškos tautos senovėje gerbė vandenį, tad 
įr lietuviai nesudaro išimties. Adomas Bremenietis XI a. rašė, 
kad senprūsiai šaltinius gerbdave. Tą patį kartoja Oliveras 
iš Paderborno apie 1220 m. Dusburgas XIV a. pradžioj rašė, 
kad prūsai turėję šventus vandenis (aguas sacras), kuriuose 
nedrįsdave žvejoti. Wartburgo kronikoj, kalbant apie 1385 m., 
minimas Swente Azere netoli Stakliškės. Žuvingą gerbiamą 
ežerą Žemaičiuose mini Lasickis XVI a. gale. Mažvydas 1547 
ir Wolfenbūtteleris 1573 m. savo religinėse knygose smerkia 

upių gerbimą. Jėzuitų pranešime iš 1601 m. minimi lietuvių 
prietarai, „pagal kuriuos dar ir dabar daugumas stabmeldžių 
atiduoda dievišką garbę valančiam vandeniui, kurs išsi- 
švarinęs trykšta iš šaltinių“, — tuo patvirtinamas šaltinių 
gerbimas. Viena Rėzos daina taip prasideda: „Po kleveliu 
šaltinatis, čia dievo sūneliai, atein šokti mėnesienoj su dievo 
duktelėms.“ Čia, atrodo, jungiasi kartu vandens (šaltinio) ir 
medžio (klevelio) sudievinimas.!) 


Galimas dalykas, kad prie gerbiamų upių ir upelių arba 
Alkupių buvo kartu gerbiami ir prie jų augą miškai: upėse 
nežvejojo, pakrantėse augančių medžių nekirsdavo. ,,Prūsuose 
yra upė Švente vadinama. Joje randami dideli ir tvirti ąžuolų 
kamienai, kurie atrodo juodi, kaip smala, ir apdirbami, kaip 
juodmedis. Tačiau niekas nežino, kaip jie ten pateko, nes 
toje apylinkėje ąžuolai neauga.“?) Aišku, tie ąžuolai seniai 
toje upėje iki pajuodavimo mirko, gal dar nuo tų laikų, kai 
jos pakrantėse augo šventu laikomas ąžuolynas. 

Vandenų gerbimą patvirtina visa eilė „šventupių“ ir 
„šventežerių“. Štai žymesni jų. Ežerai: Swente Azere 
— prie Stakliškės (minimas jau 1385 m.); Šventežeris (ir 
valsčius vadinamas tuo vardu) — Seinų aps.; Švienta — 
prie Tikniškių k. (1554 m. šaltinis); Šventy — Semeliškės v. 
(1597 m. šaltinis); Alkeso ežeras — Kuktiškės v.; Šven- 
telis — Zarasų aps. — Upės: Šventoji, yra net kelios 
upės tuo vardu: 1) Neries įtakas, Utenos ir Ukmergės aps., 
2) Kretingos aps., 3) Rytprūsiuose; Šventupis — Dar- 
sūniškio apyl. (mini 1586 m. šaltinis); Šventupė — Padu- 
bysio apyl., Kražių v. 


1) Deja, Rėzos palikti rankraščiai kelia įtarimo, kad šis dainos 
posmas yra jo paties bandytas ,„suredaguoti'“ (žiūr.: M. Biržiška, 
Liudo Rėzos dainos, I 95). Aukščiau paminėtą posmą iš Rėzos ran- 
kraščių atspausdino Nesselmannas 1853 m., o pats Rėza jį 1825 m. 
taip paskelbė: ,,„Po kleveliu šaltinatis, čystas vandenatis, kur ateit 
Saulės Dukrytės anksti burną praustis.“ 


2) J. Grūsse, Sagenbuch des PreuBischen Staats, Glogau 1867, 
Bd. II S. 596. 


3) Greičiausiai čia bus minimas Pašventupis, Pakuonio v., 
esąs už 4 km nuo Darsūniškio, kitoj Nemuno pusėj. Ten ir dabar 
yra tuo pat vardu ne tik upelis, bet ir didelis kaimas, taip pat yra 
piliakalnis. Pašventupio vanduo ir dabar laikomas gydančiu nuo akių 
ligų, geltligės ir kt. Būdinga, kad tame upelyje murgdo dar aklus 
„Morcinius' katinukus, tada jie labai gerai žiurkes gaudą. 

Daug yra Mažų upelių, turinčių vardą Alkupis“) Ne 
visados tuo vardu vadinami tik upeliai: kartais ir kaimai, 
kalneliai, pievos arba ir keli gretimai esą objektai. Pavyz- 
džiui: Viduklės v. Alkupe vadinama laukas, miškas ir 
pieva (1595—1653 m. šaltinis); Kvėdarnos v. Alkupis yra 
upelio ir kaimo vardai, ten pat randasi dar Alkakalnis, 
Šventakalnis ir kalnas Dievaitis, — tiek daug šventų vardų 
rodo, kad ten neabejojamai yra buvusi kokia žymesnė seno- 
vės lietuvių kulto vieta. Reikia manyti, kad tuose mažuose 
Alkupiuose buvo nežvejojama, — joms buvo uždėtas drau- 
dimas arba vadinamas „tabu“ (plg. Dusburgo žinią). Sunku 
tikėti, kad didesnės upės, vadinamos Šventosios, dėl tos 
priežasties irgi buvo nenaudojamos. Tačiau jos greičiausiai 
bus buvusios rubežiais tarp atskirų kilčių, tad tuo pačiu, 
norint išvengti nesusipratimų, irgi būdavo nenaudojamos, 
kaip neutralios. (Plg. E. šturms, t. p. 26—28 p.) 

Dar paminėtina viena vandenų rūšis — tai „vėlių upeliai“. 
Čia pridera Veliuona, dešinysis Nemuno intakas, kitas maže- 
snis Vėlių upelis yra Vinkšnėnų k. Šiaulių aps.5) Šie upeliai, 
atrodo, turi kurių nors ryšių su mirusiųjų arba vėlių kultu. 

Apie vandenų dievus irgi turime kai kurių žinių. Visos 
žinios apie Patrimpą Autrimpą ar Antrimpą, kaip jūros, upių 
ar šaltinių dievą, remiasi Grunau kronika. Lasickis mini 
ežerų dievą Ežernį ar Ežerinį (Ezernim, kaip jis rašo) ir 
Audros dievą. Stryjkovskis savo kronikoj Mini dar dvi lie- 
tuvių vandens dievybes: Lituvanis (gramatiškai teisinga forma 
būtų Lytuvonis), kuris siunčiąs lietų, ir Upinis dievas, jis 
valdąs upes ir jam aukodavę baltus paršelius, kad vanduo 
būtų švarus ir permatomas. Praetorius dar mini Šulninį (rašo 
Szullinnus), kuris valdąs šulinius. Anot jo, pavasarį vandeniui 
aukodavę žuvį. 

Iš visų vandens dievysčių neabejotinai liaudiškas ir tikras 
yra tik Bangpūtys, jūros ir audros dievystė. Šį dievą 


4) „Lietuviškojoj Enciklopedijoj“. I, 328 jų suminėta net 11, Ed. 
Šturms savo darbe „Die Alkstitten in Litauen“ p. 28 nurodo dar 
kitus 9, tad viso susidaro net 20 Alkupių. 


5) Plg. latvių Velenica ir gudų Velesa, Velenka, Velenija — trgi 
upelių vardai (,,„Tauta ir Žodis“ I, 40). 

mini ne tik Praetorius, bet jo autentiškumą patvirtina Rėzos 
daina Nr. 32: 


O ir supyko 

Bangųdievatis, 

Pakilo šiaurys vėjatis. 

„.. Tegul terita 

Bangputys valte 

Ant aukso inkorėlio. 
Taigi, tas Bangpūtys greičiausiai bus banguojančios, audrin- 
gos jūros dievaitis, žinomas pajūryje. 

Kad vandeny esąs koks nors „valdovas“, liaudis tiki dar 
ir šiandie. Dzūkai Liškiavos apyl. pasakoja: „Sako, yra 
vandenų karaliai. Vandenų valdytojai panašūs į dieduką. Jei 
katram paskirta skesti, tai tas diedukas ir skandina. Tie 
diedukai yra ant vandens nuo Dievo pastatyti. Sako, kad 
kiekviename daikte vis yra valdžia-valdytojas. Kiekvienam 
ežere ir upėj yra vis atskiras valdytojas ir kiekvieno jų van- 
duo skiriasi, nesimaišo su kito valdytojo vandeniu. Koks yra 
ežero ar upės vardas, tuo vardu būna ir vanduo, ir vandenys 
nesimaišo. To vandens dieduko nieks nematąs.“ Apie Salaką 
sakoma, kad vandeny gyvenąs Plokštarankis. Elgeta Bendo- 
rienė pasakė Jasiulaičiui vandens vardą, kalbėdama: „Jei ant 
vandens skesti, reikia sakyti: „Šventas Viešbone, gelbėk 
mane! Jei lyja, griauna, reikia nueiti į užkluonį, peržegnoti 
ir sakyti: „Šventas Viešbone, skirstyk!“ Ir išsiskirstys.“ (Su- 
valkiečiuose užrašė P. Kriaučiūnas, atspausdinta žurnale 
„Živaja Starina“, 1897, p. 257.) 

Atsargūs žmonės stengiasi vandenį ar jame esančią die- 
vystę nuraminti, šį tą paaukodami — mesdami į vandenį. 
B. Buračas pasakoja: „Pyragių ežerėly netoli Kupiškio pa- 
skendo vaikutis. Subėgę žmonės skendinį sužvejojo. Vieni jį 
gaivina, kiti bėdoja, o viena senutė sako:-Čia niekas nekaltas, 
vaikas paskendo, kad eidamas maudytis nedavė ežerui duo- 
nies, tai ežeras jį įtraukė ir nugalabijo. -O kokią vandeniui 
auką reikėjo duoti? -kažkas paklausė senutę. -Gali duoti, ką 
tik turi: duonos, sūrio ar pinigų. Nieko kito neturėdamas, 
įmesk vandenin nors trupinėlį kokį ar šapelį iš kišenės. Se- 
niau, neatidavęe vandeniui donį, ne tik nesimaudydavo, bet 
nei eidavo, nei važiuodavo per upę, nors ir tiltu. O-o, kaip 

seniau žmonės vandenį gerbė, niekas nespjaudavo vandenin. 
Ir dabar sakoma: kas vandenin spjauna — troškuliu miršta.“ 
(„Mūsų Laikraštis“ 1940, Nr. 23.) 

Daug esą tokių ežerų, kurie tol neužšąlą, nors ir dideli 
šalčiai būna, kol juose kas nors gyvas neprigeriąs. Sako, 
Zarasų Didysis ežeras tol neužšąla, kol jame neprigeria žmo- 
gus; kituose ežeruose turįs nors paukščiukas prigerti, tai 
tada jie užšąlą (Antalieptė). Arba: Dusios ežeras kasmet 
reikalauja po dvi aukas; tai žmonės įmeta kokius du gyvuliu 
ir jis tuomet pasitenkina, nereikalauja žmonių aukų (Merkinė.j 

Plačiai pasakojamas toks atsitikimas-sakmė. Kas nors, 
būdamas prie vandens, išgirsta paslaptingą balsą: „Laikas 
yra, žmogaus nėra.“ Staiga pamato, kad atbėga, kaip apdujęs, 
žmogus ir būtinai nori maudytis. Bando jį sulaikyti, bet 
nepavyksta, vos įbrenda į vandenį ir bematant prigeria. 
Vadinas, vandens dvasia pareikalavo sau aukos. 

Tad vanduo liaudies yra laikomas ne tik galingu, bet 
pavojingu ir klastingu elementu — juk taip dažnai ir visai 
netikėtai pareikalauja jis aukų. 

Lietuviai irgi tiki, kad vandeny gyvenančios panašios į 
moteris deivės, kurios mėgstančios įvilioti į vandenį žmones 
ir juos paskandinti. „Ties Ragaine, pietuose Šereitlaukių 
miško, yra šaka Nemuno, kuri vadinasi Mergava. Žmonės 
pasakoja, kad toj šakoj gyvenusios vandens deivės, ir kai 
kurios iki dabar išlikusios. Tos deivės dar kasmet prašo sau 
aukų, ir todėl tenai niekas neina žvejoti, nors ten yr labai 
daug žuvų“. („Tautosakos Darbai“ VII p. 140 nr. 277). Tikė- 
jimas į vandens deives dar visai neseniai labai tvirtai lai- 
kėsi Kuršių Neringoj. „Senesni žvejai, — rašo Negelein, — 
"turį gerą vardą (taigi, ne melagiai) dažnai man tvirtino, kad 
jie tas vandens dvasias patys ryškiausiai matę 10, 15 ar 20 
žingsnių nuotolyje Paprastai tokios dvasios vaizduojamos, 
kaip moterys, didelėmis nukarusiomis krūtimis, labai ilgais 
ir šviesiai geltonais plaukais; jos turinčios žuvies uodegą, 
kurią paprastai labai “stropiai stengiasi laikyti vandenyje 
paslėptą. Jeigu jos pasirodo žmonėms, tai žvalgosi į juos 
svetima mina ir nuolat sklaisto savo šlapius plaukus. Jos 
yra nebylės. Kartais pasiseką jas sugauti.“ („Globus“, 1902, 

p. 238). Mūsų laumės turi nemaža panašumo su tokiomis van- 
dens deivėmis: ir jos įsivaizduojamos didelėmis krūtimis ir 
ilgais plaukais, dažnai pasirodo nuogos, mėgsta paupiuose ar 
paežerėse užsilaikyti, ten maudytis, skalbti ir velėti. 

Pažymėtina yra viena mūsų liaudies baladė, kurioje mini- 
mas vandens dugne esąs kitas pasaulis: jame gyvena die- 
viškos būtybės, o ten patekę skenduoliai toliau tesia savo 
gyvenimą jų tarpe, tarsi, nieko ypatinga nebūtų įvykę. Štai 
ką pasakoja ten patekusi ir vėl grįžusi mergina apie savo 
brolį skenduolį: „Ėjo sesė vandenėlio“ ir t.t. (žiūr dainų 
skyriuj balade Nr. 77). 

Toks skenduolių gyvenimo vaizdavimas labai primena 
keltų liaudies tradicijas. Airių sakmėse tas povande- 
ninis pasaulis vadinamas „jaunystės arba palaimos šalimi“, 
„pažadėtąja žeme“, gyvenimas ten vaizduojamas, kaip rojus, 
tačiau su visais žemiškais malonumais, ir svarbiausia — ten 
patekę žmonės nesensta ir nemiršta, o laikas nepaprastai 
greit bėga. Neretai pavyksta iš ten vėl sugrįžti į šį pasaulį, 
kai rojiški malonumai atsibosta. 

Mūsų dainose, vadinamose baladėse, randame daug motyvų 
apie skenduolius. Visų jų pabaiga yra tragiška. Pavyzdžiui, 
skesta bernelis, prašo mergele gelbėti, bet ji negali — ne- 
turi valties nei klevo irklelio. Vandenin įkritusio mergelės 
žiedo beieškąs bernelis irgi paskęsta. Skesdamas dar turi 
laiko graudžiai atsisveikinti arba nurodyti, kur jį reikia pa- 
laidot. Paskendusio brolio ieškanti sesuo trims žvejams siūlo 
dovanas, kad surastų skenduolio lavoną. Įtužęs tėvas paskan- 
dina dukterį, kam ji su bajorėliais kalbėjo, prarado žiedą ir 


vainikėlį — tai aukščiausia bausmė. Tose dainose vanduo 
yra vaizduojamas kažkokiu vylingu ir piktu elementu, pa- 
skendimas — savotiška likimo bausme ar piktų užbūrimų, 


kuriam ir priešintis daug nesistengiama. Tad galima net 
kalbėti apie savotišką lietuvių „vandens baimę“. Mat, lie- 
tuviai niekados nėra buvę jūrininkų tauta. Nenuostabu, nes 
mūsų pajūris nebuvo didelis ir Didžiosios Lietuvos Kuni- 
gaikštystės pačios galybės metu, be to, jis nėra išraižytas 
gausiomis ir laivininkystei tinkamomis įlankomis, nėra arti 
salų, tad trūko tinkamų jūreivystei klestėti sąlygų. 

Tautos sąmonėje paskendimas laikomas didžiausia nelaime, 
paskandinimas — didžiausia bausme, negarbinga mirtimi, o 
paskenduoliai laikomi itin pavojingais gyviesiems, nes jie ir 
kitus norį skandinti. „Ežeruos būdavę paskenduoliai, tai anys 
ir įtraukdavę žmones“ (Dusetos). „Saulei leidžiantis negalima 
maudytis, nes vandenyje vaikščioja skenduolių vėlės“ (Ky- 
bartai). ,Žmogaus, kurs nuskendo, dūšia laikosi tam vandeny 
ir vaidenasi“ (Merkinė). ,Nuskendusio žmogaus, sako, ir žu- 
vys lenkiasi, o žemėj kirmėlės neėda“ (Nočia). „Kai ežeras 
kaukia, tai yra kas nors nuskendes ar įmestas ir niekas 
neina maudytis, kad skendinys neįsitrauktų“ (Tauragė). Atrodo, 
seniau buvo tikima, kad ypatingai būdaves pavojingas toks 
skenduolis, kurio lavonas nesurastas pasilieka vadenyje. 
Užtat imamasi ypatingų priemonių skenduolio lavonui su- 
rasti ir tuo pačiu apsaugoti gyvuosius nuo pavojų. Pavyz- 
džiui, degančią žvake padeda ant lėkštės (ant duonkubilio, 
įstato tekinio stebulėn arba duonos puskepalin, pirma iš- 
pjovus Minkštimą) ir paleidžia ją plaukti ant vandens — kur 
ji sustoja arba ima suktis vietoje, ten ieško skenduolio lavono. 

Vandeny atgailoja mirusių vėlės. , Negalima spjauti į van- 
denį, ypač našlaičiams, nes mirusiems tėvams akis užspjausi; 
ypač negalima spjauti į upę“ (Tverečius). „Saulei nusileidus 
negalima kultuve velėti, nes katrom dūšelėm skirta vande- 
nin, tai jas nukrėsi: mat, jos esti užsikabinusios ant nendrių 
ir laukia, kada teks eiti vandenin“ (Dūkštas). „Niekada iki 
trečiai valandai ryto nereikia semti vandens, o jei semi, tai 
reikia nušiūmuoti, o jei nenušiūmuoji, tai ant vandens vir- 
šaus būna prigėrusių žmonių dūšios, o kai užkaiti, tai labai 
cypia“ (Marijampolė). Rytų Lietuvoje dažnai persergima, 
kad kai ryto metą kelies, tai nereikia sakyti „jau diena“, bet 
reikia sakyti „aušta“ arba „švinta“, — mat, kai pasakai 
„diena“, tai prigėrusių žmonių vėlės eina verkdomas vėl į 
vandenį kankintis (pernakt jos ilsėjosį užsikabinusios ant 
nendrių arba išlipusios ant kranto); o kai sakai „aušta“, tai 
eina ant saulės ir šildosi arba dar bent kiek laiko gali pa- 
būti ant nendrių. | 

Kaip ir kitus gamtos elementus, taip ir vandenį, lietuviai 
gerbdavo, todėl dažnai užtinkame persergėjimus, kad van- 

dens negalima be reikalo teršti. Jei į vandenį 
spjausi, tai po mirties reikės laižyti karštą akmenį, dar da- 
žniau sakoma, kad kas spjaudo ar tyčiomis šlapinasi į van- 
denį, tas po mirties turės visą tą vandenį išgerti. 

Vanduo laikomas apvalančiuoju ir gydomu elementu. Kas 
turi niežų, skaudulių, kieno kūnas nešvarus, spuoguotas ar 
laškuotas, tas turi Joninių rytą, dar prieš Saulės tekėjimą, 
nuogas ant rasos pievoje- atsigules pasivolioti, tai jie iš- 
nyksta. Joninių naktį žmonės eidavo į upes ir tvenkinius 
maudytis, kad pasidarytų sveikesni ir gražesni. Nie- 
kados vanduo neturįs tokios didelės galios, kaip Joninių 
naktį. Valančius apie 1869 m. rašė: ,,Kitos moteriškės tą pat 
naktį ėjo į upę ar į prūdą, plovės pačios, mazgojo savo dro- 
binius ir šukavos; o tai vis darė, kad tą metą vyrus gautų. 
Mūsų senolių senoliai, būdami dar pagonimis, tikėjo: tą naktį 
plaunančiosi deivės Laumės; tų tai Laumių paprotį tebepildo 
mergelės apie Biržus ir Pabirže, ko Žemaičiuose nuo seno 
nebėra.“ (Palangos Juzė p. 68—9). Toks maudymasis Joninių 
naktį randamas visoje Europoje. Ukrainiečiai tiki, kad per 
šv. Joną, kai Saulė leidžiasi, tada Saulė maudosi ir vanduo 
pasidaro sveikas žmonėms; todė] tada daug žmonių eina 
maudytis, šoka triskart į vandenį. Jau šv. Augustinas skun- 
dėsi, kad daugelis krikščionių, stabmeldžių papročiu, eina šv. 
Jono dieną prie vandens ir maudosi. 

Ypatingai laikomas gydančiu ir stebuklingu tyras versmių 
vanduo. Biržų apyl., kur yra daug gipso sluoksnių ir juose 
vandens išplautų kiaurymių bei šaltinių, iš kurių veržiasi 
švarus vanduo, šis tikėjimas ypač ryškus. Ypatingai garsi 
yra Šventaduobė, esanti Montegališkių k. lauke, apie 7 km 
nuo Biržų. Pasakojama, kad požeminiais urvais ji susisiekia 
su Biržų ežeru: čia paleista antis išplaukusi minėtam ežere. 
Seniau, dar 1857 m., čia buvę daug požeminių urvų su gipso 
kristalais, juose slėpdavesi bėgliai ir piktadariai. Iš tos duo- 
bės veržiasi šaltinis, kurio vanduo yra labai švarus ir šaltas, 
turįs Mineralinių druskų. Liaudis ją laiko šventa, tuo van- 
deniu gydo akis ir kitus negalavimus, ypač odos. Tikėjimas į 
to vandens stebuklingumą liaudyje yra gyvas iki šiol, iš čia 
paeina ir tos kiaurymės vardas — šaltinis laikomas šventu. 

Iki šios dienos susirenka čia ligonys, plaunasi ir pasiima 
vandens su savimi, kurį vartoja gėrimui ir pritvėrimams. 
Liaudis priskiria tą gydomąją galią. kuria šventai tiki, kokiai 
nors gerai dvasiai ar senai lietuvių dievystei, kurios vardo 
jau neatsimena. Tačiau iki šiol deda jai aukas, kurias pa- 
lieka ant kranto arba įmeta į vandenį, pvz., monetas. Seniau 
tos aukos susidėdavo iš audeklų, valgių ir apskritai naudo- 
jamų daiktų, vėliau jų vertė pamažu sumenkėjo, dabar au- 
koms deda gabalėlius perkelio, kartais baronkas ir pan. Pasa- 
kojama, kad senuose laikuose tos aukos buve vertingesnės, 
tačiau sumenkėję, kai kaimyniniai gyventojai pradėję jas 
rinkti, — dargi šaltinio dugne patiese tinklą, kad galėtų su- 
žvejoti aukoms metamus pinigus. (Witort, „ILud“ V, 1899, p. 
205.) — Toks tikėjimas į šventas ir gydančiaz versmes ran- 
damas ir kitose vietose. Pavyzdžiui, Dusetų apyl. užrašyta 
tokia žinia: „„Garbindavo versmes, katros rytų pusėn teka, 
tai dėlto, kad prieš Saule teka ir vanduo ten labai sveikas. 
Žmonės eidavo į tas versmes praustis, laikydavo šventu van- 
deniu. Jeigu žmogus nori išgyti, tai būtinai reikią įmesti kelis 
skatikus vandenin, tai tada išgysiąs — versmės aukom reika- 
laudavo pinigų.“ Arba: „Jeigu akis skauda, tai plauk van- 
deniu, kuris prieš Saule teka“ (Klaipėdos apyl.) 

Vadinamas „gyvybės vanduo“, dažnai minimas pasakose, 
lietuviams irgi žinomas: „Yra toks vanduo, kurio palaisčius 
tuojau užauga žolynai, medžiai pražydi ir vaisius krauna“ 
(Nočia). 

Žemdirbystei labai svarbus dalykas yra lietus. Lietuviai 
žino visą eilę būrimų lietui iššaukti. Pavasarį, kai grįžta iš 
lauko pirmąkart tais metais arti išėjęs artojas, tai šeimininkė 
jį perlieja vandeniu, kad javams lietaus netrūktų. Tuo pačiu 
tikslu laistomasi Užgavėnėse ir rugiajūtės pabaigtuvėse. 
Pirmąkart bandą išginusį piemenį irgi perlieja vandeniu, 
kad karvės daug pieno duotų. Apskritai, apliejimas vandeniu 
suteikia artojui ir jo jaučiams arba arkliams ištvermės ir 
budrumo, daro gaivinančios įtakos. Kai užeina sausra ir ne- 
gali sulaukti taip pageidaujamo lietaus, tai pila šulnin aguonų 
(„kad būtų smulkus lietus“), saulėtoj dienoj taško vandenį, 
patys prausiasi ir gyvulius prausia (Rytų Lietuvoj). Gervėčių 

apyl. taip daroma: „Ant gyvulių vandenį lieja, tai bus lie- 
taus; vienas lieja, kitas prausia, stengiasi kryžmai nulieti, 
nuo galvos pradedant; vakare pūnėn varo ir sako: „Dabar 
savo lietum paprausėm, ryt Dievas duos, savo lietum pa- 
praus'; aš dar mažas buvau, tai taip darė, — sakė senukas.“ 
Liškiavos apyl. sausros metu ant skenduolio kapo pila van- 
denį. 

Kai lietaus yra per daug, tada svarbu mokėti Jį sustab- 
dyti arba nukreipti kitur, — ir tam reikalui yra priemonių. 
Reikia išmesti ant kiemo šluotą (skujinę) arba kačergą, jas 
sukryžiuoti, tai persiskirs debesys. Jei užėjus didelei audrai 
ilgai neišsiskirsto debesys, reikia išnešti laukan liže, išmesti 
ją ant kiemo, mojuoti ja prieš debesis, tai jie išsiskirstys. Jei 
pamatai ateinantį debesį ir nori, kad nebūtų lietaus, tuoj 
reikia perplėšti prie namų augančio debesylo lapą išilgai ir 
numesti į dvi priešingas puses — debesys persiskirs ir nueis 
į tas priešingas puses. 

Dabartiniais laikais daugiausia tikėjimų ir būrimų yra 
susiję su Did. Šeštadienį pašventintu vandeniu. Visi tie tikė- 
jimai bei prietarai yra ankštai susiję su krikščioniškais pa- 
pročiais, tačiau jau iš senovės vanduo, kaip ir ugnis, yra 
visokio nusivalymo simbolis. Pašventinto vandens (ir ugnies) 
parnešti paprastai siunčiamas piemuo. Visi žinome, koks 
susigrūdimas ir triukšmas kyla mūsų bažnyčiose prie pašven- 
tinto vandens indo. Mat, tikima, kad kas pirmiau pasisems 
švęsto vandens, tas pirmesnis tais metais nudirbs laukus 
(Igliauka); be to, bus riebūs šeimininko gyvuliai ir piemuo 
visad pirmas išgins laukan bandą — neužsimigs (Dūkštas). 
Šventintu vandeniu apšlaksto visus namų kampus ir gyvu- 
iius, geria apsaugai nuo ligų, plaunasi, šlaksto ligonius, pila 
jo šulinin ir upėn. Seniau ir Sekminėse šventindavę bažny- 
čioje vandenį. Tuo vandeniu Sekminių pirmą dieną krapy- 
davę laukus, kad nebūtų visokių kenksmingų vabzdžių, pil- 
davę į upes ir prūdus, kad žmonės neskęstų (Viduklė). Van- 
dens, taip pat ugnies ir žolių šventinimą Bažnyčia įvedė 
senų prieškrikščioniškų tradicijų įtakoje. — Nuo Sekminių 
žmonės be baimės eina maudytis, sako, vanduo pašvęstas, 
nelips nei jokios ligos ar votys (Tverečius). Jei maudysies 

prieš Sekmines, tai pikta dvasia gali pristoti (Pumpėnai). Se- 
nesnis bus manymas, kad maudytis galima tik nuo Joninių 
išvakarių. 

Liaudies tikėjimuose, susijusiuose su vandeniu, mes paste- 
bime atspindžius įvairių laikų ir daugelio veiksnių, kaip senų 
stabmeldiškų, taip ir naujų krikščioniškų. 


DANGAUS SKLIAUTAS 


Jau ir pačiose pirmykštėse tautose žmogaus žvilgsnis da- 
žnai nukrypsta į dangų. Jis stebi Saulę, Mėnulį ir žvaigždes, 
dangaus šviesuoliai daro jam didelio įspūdžio, jis jaučia jų 
atžvilgiu tam tikrą baimę ir kartu reiškia jiems savo pagar- 
bą. Jis numanė, kad tie dangaus kūnai turi žemės ir žmogaus 
gyvenimui didelės įtakos, tačiau tik praėjus ilgiems šimtme- 
čiams pamažu pradėjo suprasti tikrąją šių gamtos reiškinių 
prasme ir jų įtaką Žmogaus gyvenimui. 

Kronikos ir seni raštai nuolat mini, kad senovės lietuviai 
garbino Saulę, Mėnulį ir žvaigždes. Tokių žinių netrūksta iki 
pat naujųjų laikų, tačiau jos yra labai šykščios turinio at- 
žvilgiu: pažymima tik pats garbinimo faktas, o kokiomis for- 
momis jis pasireikšdavo, istoriniai šaltiniai paprastai nutyli. 
Tad nelieka kitos išeities, kaip tik kreiptis į šių dienų mūsų 
liaudį ir atsidėjus paieškoti tokio gerbimo pėdsakų tautosa- 
koje. Pasirodė, kad šis kelias yra teisingas, nes pasisekė su- 
rinkti gana gausi ir vertinga medžiaga. 

Apskritai viskas, ką mes viršuje arba danguje matome, 
yra šventa. Kadangi Saulė, Mėnulis ir žvaigždės yra šven- 
ti, tai reikia juos gerbti. Užtat negalima į dangaus kū- 
nus ir iš viso į dangų rodyti pirštu, bet esant reikalui galima 
rodyti tik visa ranka. Kas rodys. pirštu, tam nudžius ar nu- 
pus pirštas, tą žmogų trenks griaustinis. Pirštų rodoma Saulė 
užpyksta, be to, ji gali įtraukti žmogų į dangų. Vėlyvesnių 
laikų yra pažiūra, kad rodant pirštu į dangų išbadysi Dievui 
akis, todėl taip elgtis yra nuodėmė. Jeigu netyčiomis pasi- 
taiko pirštu parodyti į Saulę ar Mėnulį, tada reikia pačiam 
kąsti tą pirštą iki kraujo, tai nepakenks. Į Saulę gryna arba 

nepridengta akimi gali žiūrėti tik tas, kas nėra padaręs dide- 
lės nuodėmės. 


Saulė 


Dabar tik vaikų ir piemenų tarpe berandame giesmeles į 
Saulę, kuriose prašoma, kad Saulė šviestų ir kaitintų, nu- 
vaikytų su „botagėliais“, t.y. spinduliais, lietaus debesis, o 
vakare greičiau nusileistų, kad piemenys galėtų anksčiau 
pargyti namo bandą. Tokių giesmelių yra gana daug užra- 
šyta, tai seno Saulės gerbimo liekanos. Štai keletas būdin- 
gesnių: į 

a. Saulele, motinėle. 
Užtekėk, užtekėk! 
Mes maži piemenėliai, 
Mūs trumpi kailinėliai, 
Mums šalta, mums šalta. 
Kybartai. 


b. Atvažiuok, Saulele, 
Su pyragėliais, 
Nuvaikyk debesėlius 
Su botagėliais. 
Kupiškis. 
c. Važiuok, debesėli, 
Sunkiuose ratuose, 
Atvažiuok, Saulele, 
Rateliuose, rateliuose. 
Alvitas. 


d. Tu Saulele, tu šiltoji, 
Nesušildyk labai. 
Tu Mėnuli, tu šviesusis, 
Nesušviesink labai. 
Gervėčiai. 
e. Debesėliai, juodulėliai, 
Gudų šalelėn, gudų šalelėn. 
Saulytėle, motinėle, 
Mūsų žemelėn, mūsų žemelėn. 
Salakas. 


1. Saulele, vakaran, vakaran, 
Piemenėliai patalan, patalan. 
Adutiškis. 

Labai įdomus yra piemenų burtas „Saulei užleisti“, užra- 
šytas Gervėčių apyl. „Padarysim vakarą, kad Saulė užsi- 
leist“, — sako piemenys. Užlenkiamas lankas, jo galai įbe- 
dami į žeme, o lanko vidury pakabinamas duonos gabalas. 
Paskum lankas apdengiamas drabužiu, taip po lanku pasi- 
daro tamsu. Tada vienas piemuo šliauždamas ant nugaros 
palenda po ta palapine ir patamsy gaudo burna duoną. Paga- 
ves iššliaužia iš palapinės ir tą duoną pasidalina tarp pie- 
menų. Palapinėj būna tamsų, — „kad taip ir Saulės nebūt“. 

Saulės leidimosi ir tekėjimo metas — nepaprastas metas: 
tada vieni darbai, ypač būrimai, patariami daryti, kiti 
draudžiami. Be to, tuo metu žmonės turi tam tikrai užsilai- 
kyti. Saulei leidžiantis arba tekant daromi užkalbėjimai nuo 
ligų, tada geriausiai jie padedą, todėl šiuo metu užkalbama 
rožė, dedervinė, grižas, danties skaudėjimas, priepuolis, išgą- 
stis, drugys, gyvatės įkandimas. Užkalbėjimuose nuo gyvatės 
įgėlimo, šalia žemės ir Žemynėlės, dažnai minima Saulė, Mė- 
nulis ir žvaigždės, šaukiamasi jų pagalbos (Švenčionių aps.) 
Jei karvės maža pieno teduoda, reikia jas Saulei tekant 
plauti vandeniu. Negerai yra Saulei tekant skersti kiaulę, 
nes ilgai nenusibaigia, todėl skerdžia dar prieš Saulės tekė- 
jimą, — Mat, manoma, kad Saulė suteikia gyvuliui daugiau 
jėgų ir gyvybės. Saulės buvimas ar nebuvimas danguje turįs 
didelės įtakos ne tik žmonėms ir gyvuliams, bet ir augalams, 
todėl sėjos metu į tai atsižvelgiama. 

Saulei leidžiantis baigiasi diena ir po Saulės nusileidimo 
visa eilė darbų draudžiama dirbti. Negalima miegoti Saulei 
leidžiantis, nes užpuls „vištalaktis“ arba „vištakis“ — Saulei 
nusileidus nieko nebematysi. Po saulėlydžio negalima nieko 
skalbti ir velėti, nes tada laumės velėja ir jas prisišauksi. 
Apskritai, Saulei leidžiantis reikia baigti visus laukų darbus, 
nes tada prasideda dvasių laikas. Užtat Saulei nusileidus ne- 
galima dirbančiam sakyti „padėk, Dieve!“, nes tuomet dir- 
bančiam darbas nesiseka arba garbė eina ne Dievui, bet vel- 
niui. Saulei nusileidus negalima laukan pilti sąšlavų ir pa- 
mazgų, negalima imti iš svirno grūdų ir miltų, nes tada 
greit išsinešioja, dargi naujas duonos kepalas nereikia pra- 
riekti, nes duona būna neskalsi. Apskritai, Saulei nusileidus 

pradeda vaikščioti velniai ir raganos, visoki „pajokai“, van- 
deny sujunda skenduolių vėlės. todėl pavojinga maudytis, o 
prieš Saulės tekėjimą visos dvasios vėl išsislapsto, nes jos 
bijo Saulės spindulių. 

Plačiai mūsų liaudyje yra randamas tikėjimas, kad Saulė 
ir Mėnulis sudaro vedusių porą: Mėnulis yra vyras, Saulė — 
žmona, o žvaigždės esą jų vaikai. Iš pradžių Saulė su Mė- 
nuliu gerai sugyvenę, bet vėliau jie susipykę ir išsiskyrę, 
todėl dabar niekados kartu nei užteka, nei nusileidžia. Susi- 
pykimo priežastis dvejopai aiškinama: jie susipykę nepasi- 
dalindami savo dukters Žemės arba susipykimo priežastis 
buvusi Aušrinė, kurią Mėnulis pamylėjes ir pasidaręs neišti- 
kimas Saulei. Kad Saulė ir Mėnulis esą sesuo ir brolis, ir 
tarpusavy gerai sugyveną, rečiau teminima. 

Kartais Saulė ir Mėnulis vaizduojami, kaip personifikuotos 
būtybės. Saulė pasirodanti žmonėms jaunos ir labai gražios 
mergaitės pavidalu. Pasakojama, kad seniau Mėnulis, pasi- 
vertes karalaičių, klaidžiodavęes žemėje ir viliodaves mergi- 
nas; jis labai gražiai atrodęs, turėjęs sidabrinius drabužius. 

Primityviems žmonėms labai didelio įspūdžio darydavo 
Saulės užtemimas. Jie manydavo, kad koks nors slibinas nori 
Saulę praryti, tad stengdavosi tą slibiną nuvyti, ypač kel- 
dami didelį triukšmą ir tuo būdu norėdami Saulei padėti. 
Tokio tikėjimo pėdsakų randame ir mūsų liaudyje. Rytų 
Lietuvoje Saulės užtemimo metu sakoma, kad Saule kažkas 
„gadina“. Čia kaltė dažnai suverčiama velniui, kaip rodo 
tokie žmonių išsireiškimai: a) „Saulės užtemimas — tai vel- 
nio galybės ženklas; Dievas galingas, bet velnias vis dėlto 
gali savo padaryti“ (Seirijai); b) „Saulei užtemus žmonės 
sakydavo, kad tai velniai ją pridengia“ (Vajasiškis); c) „,Vel- 
nias užkiša savo uodegą tarp Saulės ir Žemės“ (Žeimelis). 
Kaltinamos čia ir raganos: a) „Ragana apsiverčia miegoti ant 
kito šono ir skvernu uždengia Saulę“ (Krosna); b) „Kai pasi- 
vėlinus ragana grįžta iš susirinkimo, tai savo šluota, ant 
kurios ji joja, uždengia Saulę“ (Gražiškiai) Toms piktoms 
dvasioms nuo Saulės nuvyti buvo keliamas triukšmas. Se- 
nutė Juozevičienė iš Paketurių kaimo (Kupiškio v.) Saulei 
užtemus liepusi vaikams mušti pagaliais į keptuves ir kitus 

metalinius indus, kad nubaidytų piktas dvasias, kurios Saulę 
užtemdo. Tuo būdu pasikėlęs didelis triukšmas, indų skam- 
besys ir vaikų riksmas. Apie triukšmo kėlimą Saulės užte- 
mimo Metu yra žinių dar iš šių vietų: Marijampolės, Liudvi- 
navo, Obelių. . 

Kitas liaudiškas Saulės užtemimo aiškinimas yra many- 
mas, kad tuo metu Saulė ir Mėnulis bučiuojasi, o kad nema- 
tytų Žemė, judviejų duktė, tai jie prisidengia skara ar apsi- 
dengia marška. Toks Saulės užtemimo aiškinimas pastebėtas 
šiose apylinkėse: Zarasų, Dusetų, Utenos, Daugų, Kražių. 

Dabar mūsų liaudis paprastai Saulės užtemimą laiko blogu 
ženklu, tai užsirūstinusio Dievo rykštė, tatai reiškia kokią 
nors nelaimę: karą,-badą, marą. Reikia rimtai užsilaikyti ir 
melstis. 

Liaudis laiko nepaprastu dalyku, jei Saulei šviečiant lyja. 
Matydami tokį gamtos reiškinį, daro įvairius gana savotiškus 
spėliojimus, pvz., sako: „karalius miršta“, „ponai mirs“, 
„karalius pietus valgo“, „karalius duonos pritrūko“, „velnias 
savo pačią muša“, „kiaulė juokiasi“, „dangaus aniolai ver- 
kia“ ir pan. . 


Mėnulis 


Atrodo, kad mūsų liaudis Mėnuliui teikia daugiau reikš- 
mės ir rodo jam daugiau pagarbos, negu Saulei. Jis dažnai 
vadinamas tiesiog dievaičiu. Viena sena moteriškė nuo 
Rodūnės taip pasakė: „Seniau „mėnulio“ (žodžio) nebuvo, jis 
iš mokyklų parėjes, bet buvo tik dzievaicis.“ Labai 
įdomios yra mMaldelės į jauną Mėnulį. Mat, pirmąkart pama- 
čius jauną trijų vakarų Mėnulį, reikia jį pasveikinti ir su- 
kalbėti tam tikrą maldele, tada galėsi sau išprašyti svei- 
katos ir šiaip visokios laimės. Tos maldelės yra labai įdo- 
mios ir aiškiai prieškrikščioniškos kilmės. Jose Mėnulis va- 
dinamas „dievaičiu“ ir „karalaičiu“, minima „Perkūno kara- 
lystė“, kurią vėliau pakeitė „Dievo karalystė“. Iš 60 mano 
turimų Mėnulio maldelių, užrašytų įvairiose Lietuvos vie- 
tose, čia pateiksiu tik kelias būdingesnes. 

1. „Mėnuo, Mėnuo, Mėnulėli, dangaus šviesus dievaitėli! 
Duok jam ratų, man sveikatų; duok jam pilnystį, man Per- 
kūno karalystį.“ Daugelis ūkininkų šią maldą moka ir tiki, 
kad ji sulaiko tekantį kraują ir padeda nuo visokių ligų. 
(Antaliepė; visai panašią maldele kitas rinkėjas užrašė Tau- 
ragnų apyl.: vietoj ,dievaitėli' ten sako ,dievulėli'.) 

2. „Jaunas Mėnesėli, mūsų karalėli, tu švieti visados, mum 
linksmini. Pamatom jį ir visi nusiramenam, visi nusilinks- 
minam. Atneši tu mum visokių loimį. (Arba: visados švieti, 
visados mum linksmini, ataneši linksmybį, naudų ir gerų 
loimį). Kad tau Dievas dat pilnystį, o mum Perkūno kara- 
lystį.“ (Rageliai, Rokiškio v.). 

3. „Tegul bus pagarbintas švies Mėnesėlis. Tau šviesybe, 
man gražybe; tau dievyste, man žmogyste.““ Kalba norint 
išprašyti sau gražumo. (Žeimelis). 

4. „Pamačiau jaunų jaunikoitį. Tau jaunystė, mon ponystė 
(atrodo, bus sukeista, turėtų būti: tau ponystė, man jau- 
nystė); man sveikata, tau dievystė.“ (Anykščiai). 

5. „Jaunas Mėnuo, jaunikaiti, dangaus žemės karalaiti, — 
tau sudilti, o mum pražilti.“ (Tauragė). 

6. „Jaunas Mėnulaiti, dangaus karalaiti, — kad mano dū- 
šelė būt su tavimi po smerties danguje“. (Kabeliai). 

7. „Tegul bus pagarbintas jaunas Mėnesėlis! Tau ant dan- 
gaus su žvaigždėmis, man ant žemės su žmonėmis; tau 
ant dangaus su šviesybe, man ant žemės su linksmybe; tau 
pilnatis, man sveikata.“ (Šeduva). 

Jaunas Mėnulis padedąs žmonėms daugelyje atvejų. Ati- 
tinkamai pasielgus galima esą nusigydyti karpas, retkarčiais 
dedervinę ar navikaulį. Pamačius jauną Mėnulį, reikia staiga 
sustoti vietoje, nenuleidžiant akių nuo Mėnulio, pasilenkti ir 
paimti iš po kojų žemių, žvirgždų, sniego ar šiaip kas ten 
yra, patrinti karpas ir tas žemes atagalia ranka numesti, 
tada karpos pranyks. Numetant žemes ar daiktą, sakoma: 
„Tegul čia palieka“ (Dusetos). Arba pamačius jauną Mėnulį 
pila ant rankų vandenį ir sako: „Kad aš būčiau toks švarus, 
kaip tu švarus esi“ (Antalieptė). Dar paprasčiau: norėdamas 
pašalinti karpą, turi ją gnaibyti delčioje, sakydamas: „Gnai- 
bau, gnaibau, gnaibau. Ką aš gnaibau? — Karpą gnaibau. 

Tol gnaibys(iu), kol nugnaibys(iu)“ (Šilutė) Pažymėtina, kad 
karpos nėra jau tokia baisi liga, tačiau liaudies medicinoj 
joms nugydyti yra labai daug nukalbėjimų ir įvairių būrimų, 
matyt, ši liga, savo atkaklaus pobūdžio dėliai, yra laikoma 
labai galinga, — tad nenuostabu, kad net Mėnulio pagalbos 
šaukiamasi joms išnaikinti. | 

Mėnulis padedąs ir ateitį atspėti. Jauna mergaitė, pir- 
mąkart pamačiusi jauną Mėnulį, turi nei žingsnio toliau ne- 
žengti, bet pasilenkusi paimti iš po kojų truputį žemių, su- 
rišti jas į skarelę, daugiau nei žodžio nepratarus atsigulti ir 
pasidėti tą skarelę su žemėmis po galva, tai susapnuos savo 
būsimąjį. Imant žemes reikia kalbėti: „Jaunas Mėnuli, dan- 
gaus karalaiti, leisk man (pamatyti, susapnuoti) su kuo reiks 
gyventi“ (Alytus). 

Apskritai, pamatyti jauną Mėnulį esąs geras ženklas, ypač 
jei jį pirmąkart pamatai dešinėj pusėj: tada visą mėnesį bus 
linksma gyventi. Mėnulis džiaugsmingai sveikinamas, rei- 
škiama jam pagarba, prašoma iš jo. sveikatos, grožio ir 
laimės. 

Žmonės tiki, kad Mėnulis ir žmonėms, ir kitai gyvajai 
gamtai darąs labai didelės įtakos, žymiai daugiau, negu Sau- 
1ė. Pavyzdžiui, jauname mėnesyje gimes žmogus visą gyve- 
nimą liekąs jaunos išvaizdos, esąs gražus, negreit senstąs, 
tačiau esąs bailus ir nedrąsus, silpnas ir nerimtas, labai bi- 
jąs „blogų akių“ (nužiūrėjimo). Sename mėnesyje gimęs Žžmo- 
gus esąs senos išvaizdos, susiraukęs, suniuręs, piktas, negra- 
žus, greit susenstąs, tačiau esąs sveikas ir stiprus, patvarus, 
nebijąs akių arba nužiūrėjimo. Krikštynas reikią daryti 
jauname mėnesyje, tai žmogus negreit susensiąs, ilgai būsiąs 
jaunas ir gražus. Jauname mėnesyje vedusieji ilgai gyvensią 
ir greit nepasensią, tačiau vestuves daugiausia taiko daryti 
pilnatyje, tada jaunieji turtingai gyvensią, jų gyvenimas bū- 
siąs visko pilnas. 

Tačiau Mėnulis sudarąs žmonėms ir pavojų. Reikią saugo- 
tis, kad naktį miegančio žmogaus Mėnulis per langą ar per 
kokį plyšį neapšviestų, nes tada pristosianti ,„Mėnulio liga“ 
— žmogus miegodamas vaikščiosiąs naktimis. Ypač pavo- 
jingas esąs toks apšvietimas mažiems vaikams ir nėščioms 

moterims. Yra visa eilė priemonių Mėnulio apšviestiems vai- 
kams pagydyti: paprastai vaiko vietoje prieš šviečiantį Mė- 
nulį pastatoma lėlė. 

Ūkininkas labai daug dėmesio kreipia į Mėnulio atmainas, 
ypač pradėdamas kokį nors ūkišką darbą. Apskritai, nėra nė 
vieno svarbesnio ūkiško darbo, kurio imantis nebūtų atsi- 
žvelgiama į Mėnulio fazes. Atitinkamos taisyklės sušįdaro- 
mos vadovaujantis panašumo dėsniu, pvz., skersti kiaules 
reikia pilnatyje, nes tada į puodą įdėta mėsa nesusitrauks, 
bet išbrinks; gėles reikia sodinti jauname ir pilnaty, tada 
ilgiau ir gražiau žydį ir pan. Apskritai, liaudis mano, kad 
Mėnulis skatinąs žemės paviršiuj esančių augalo dalių, t. y. 
stiebų bei varpų augimą. 

Mėnulyje. žmonės tariasi matą žmogaus veidą. Pilnaties 
metu esą matyti Mėnulyje moteris, rečiau vyras, su naščiais 
ant pečių ir dviem kibirais, kaip einama vandens semti. Ko- 
kiu būdu ta moteris atsiradusi Mėnulyje, įvairiai aiškinama. 
Tuose aiškinimuose pastebime du motyvu: 1) Mėnuliui pa- 
tiko mergaitė, jis pasigailėjo našlaitės ir ją sau pasiėmė; 
2) Mėnulis pritraukė į save mergaite ar moterį, nubausdamas 
ją už tuštybę arba įžeidimą. Pagaliau įtraukimas į Mėnulį 
yra laikomas paprasta Dievo bausme už padarytą nuodėmę. 
Štai keletas tokių pasakojimų. 

Močiaka vėlai vakare išsiuntė podukrą vandens parnešti. 
Ji bijojo, bet mMočiaka prievarta išvarė. Atėjusi prie šulinio, 
ji sustojo ir žiūrėdama į Mėnulį verkė. Ji kalbėjo Mėne- 
sėliui: ,Mėnuli, Mėnuli, tu švieti aukštai ir nieko nebijai, o 
aš siratėlė bijau viena. Paimk mane, Mėnuli, pas save.“ Kaip 
ji turėjo naščius ant pečių, taip Mėnulis ją ir paėmė pas 
save. (Kražiai). 

Panašių pasakojimų, kaip vandens semti išėjusią mer- 
gaitę arba našlaitę Mėnulis pasiima į save, yra užrašyta dar 
šiose apylinkėse: Anykščių, Ramygalos, Stakliškių, Kalta- 
nėnų, Nemakščių, Tauragės. Kartais Mėnulis jam patinkan- 
čią mergaite apgauna: kartą mergaitė ėjo su naščiais į šulinį 
vandens; ji sutiko jaunikaitį, kuris ją vedė prie šulinio, 0 
nuvedė į Mėnulį (Nemakščiai). 

Kituose pasakojimuose Mėnulis nubaudžia merginą už 

tuštybę. Ėjo merga į pirtį ir nešėsi su naščiais vandenį. Jai 
atėjo į galvą palyginti, ar jos kūnas baltesnis, ar Mėnesėlis. 
Ji nusirengė ir sako: ,„Mėnesėl, ar mano kūnas šviesesnis, ar 
tu?“ Ir pakilo ji su visais naščiais ant Mėnesėlio. (Žeimelis). 
Panašūs pasakojimai dar užrašyti Balninkų ir Panemunio 
apyl. 

Dar dažniau yra randamas pasakojimas apie Mėnulį įžei- 
dusią moterį („bobą“). Ji naktį ėjo su naščiais vandens par- 
nešti, bet Mėnulis menkai tešvietė, ji patamsyje paslydusi 
sugriuvo ir išliejo vandenį. Tada supykusi sušuko: „Kad 
švieti, tai šviesk, dabar mano pasturgalis labiau šviečia.“ 
(Arba: „Tai šviečia, aš su savo uodega geriau pašviesčiau“ ir 
pan.) Dar atsikaišiusi norėjo parodyti Mėnuliui pasturgalį, 
kaip daro supykusios bobos, bet užsirūstinęs Mėnulis ją pri- 
traukė su visais naščiais prie saves ir ji ten bus iki pasau- 
lio pabaigos. 

Labai dažnai yra užtinkamas aiškinimas, kad Mėnulyje 
matome Kainą, kuris laiko ant šakių pamoves Abelį, arba 
tiesiog brolis brolį laiko ant šakių pasmeigęs ir pakėlęs. Dar 
sakoma, kad Kainas kibirais nešiojąs savo brolio kraują. 
Taip pat aiškinama, kad Kainas nešąs ant pečių užmuštą 
Abelį, norėdamas jį paslėpti. 

Krikščionystės įtakoje liaudis ir Mėnulį sutapdino su šven- 
taisiais: jis vadinamas Marijos sūnaičių, Marija stovinti ant 
Mėnulio, pirmąkart pamačius jauną Mėnulį reikia sukalbėti 
tris „sveikamarijas“ ir pan. 


Aušrinė 


Iš kitų dangaus kūnų daugiausia liaudies dėmesį. į save 
atkreipė Venus. Ji, kaip matėme, šalia Saulės ir Mėnulio 
užima tam tikrą vietą ir mūsų mitologijoj, dažnai yra mini- 
ma mitologinio pobūdžio darbo dainose, kaip „vakarinė 
žvaigždelė“. Liaudis Aušrinę ir Vakarine laiko dviem atski- 
rom žvaigždėm, tikrenybėje tai yra ne žvaigždė, bet viena ir 
ta pati planeta Venus, vienintelė Saulės sistemoj, kuri at- 
kreipė į save jau mūsų protėvių dėmesį. 

Pagal Aušrinę seniau mūsų ūkininkai pradėdavo ir baig- 
davo darbo dieną: kai Aušrinė užteka, tuoj bus diena, jau 
laikas keltis, o Vakarinei nusileidus laikas eiti gulti. Kai 
užteka Vakarinė prieš šventą dieną, nebegalima daugiau 
dirbti, nes jau šventa. 

Venus ne visados danguje matyti, tad jos nebematydami 
žmonės būkštauja, kad būsiąs karas ar blogi metai. Kartais 
Vakarinė pasirodanti su šluotele ar uodega (gal čia ją maišo 
su kometa), tai reiškią pavojų, karą ar badą, mirsią daug 
žmonių: „Šluos jau dabar žmones“, — sako žemaičiai. 

Aušrinė esanti ne viena, o su „tarnu“ — tai kita šviesi 
žvaigždelė, netoli Aušrinės. Kartais pirma einanti pati Aušri- 
nė, kartais — „tarnas“. Jei pati Aušrinė eina pirma, tai bus 
blogi metai: tarnai seks paskui gaspadorius ir prašys, kad 
tik priimtų, bus ir už mažą algą. Jei pirma eina „tarnas“, o 
pati Aušrinė paskui, tai bus geri metai: gaspadoriai eis pa- 
skui tarnus, mokės geras algas, kad tik būtų (Girkalnis). 

Pagaliau ir Aušrinė tapo sukrikščioninta: ji atsiradusi Kri- 
stui gimus ir rodžiusi kelią trims karaliams, arba ji reiškianti 
Mariją, paimtą į dangų. : | 


Žvaigždynai 


Iš žvaigždynų mūsų liaudis gerai pažįsta tik tris: Grįžulo 
Ratus (Ursa), Sietyną (Pleiades) ir Šienpjūvius (Orion). Taip 
pat liaudies dėmesį yra atkreipęs Paukščių Kelias, tuo tarpu 
kiti žvaigždynai ar atskiros žvaigždės minimi gana retai ir 
iš liaudiškų jų pavadinimų ne visados yra aišku, koki žvaigž- 
dyną ar žvaigždę liaudis turi galvoj. Apie paminėtų trijų 
žvaigždynų atsiradimą mūsų liaudis turi sukūrusi eile sak- 
mių, — tatai rodo, kad jie seniai atkreipė žmonių dėmesį ir 
buvo bandoma išaiškinti jų atsiradimą. 

Grįžulo Ratai (Ursa Major). Rytų Lietuvoje šis žvaigž- 
dynas vadinamas Grįžulo (rečiau Grįžo) Ratais, pavadini- 
mas prasmingas, nes šis žvaigždynas daro įspūdžio, kad jis 
grąžosi. Tik pietų ir vakarų Lietuvoje randamas pavadini- 
mas ir Grigo Ratai. Mat, Grįžule yra 7 žvaigždės: keturios 

žvaigždės sudarą „ratus“, o trys — „dišlių“. Apie šio žvaigždyno 
atsiradimą pasakojama, kad labai seniai kokia nors auk- 
štesnė būtybė važiavusi ratais per dangų, bet vienas ratas 
užkliuvęs už peklos kampo ar vartų, arba pasibaidę arkliai, 
sulūžęs dišlius, ratai apvirte ir likę ant dangaus gulėti. Iš 
šio žvaigždyno mūsų žmonės seniau atspėdavo laiką ir pa- 
saulio dalis. Mat, prieš dieną apsigręžia Grįžulo Ratai — 
atsisuka į rytus, „apvirsta“, kaip sakoma Rytų Lietuvoje. 
Arba sakoma: vakare Grįžulo Ratų „arkliai“ stovi atsigręže 
į žiemvakarius, vidurnaktį — į žiemius, o rytą — į rytus 
(tinka lapkričio mėn.) Naktį pasiklydus reikia žiūrėti, kaip 
Grįžulo Ratai eina, tai atgodosi pasaulio dalis. 

Sietynas (Pleiades). Sietyne mūsų žmonės mato septy- 
nias žvaigždes krūvoje. Atrodo, kad mūsų liaudis kartais 
maišo Ursa ir Pleiades žvaigždynus arba pirmajam dėl 
žvaigždžių gausumo irgi duoda „Sietyno“ vardą. Tuo būdu 
atsirado net du Sietynai: „lietuviškas“ ir „rusiškas“, „pir- 
masis“ ir „antrasis“ ir pan. Pavyzdžiui, pasakojama taip: 
„Seniau, kai dar Lietuva nebuvo rusų pavergta, buvo Lie- 
tuvių Sietynas iš penkių žvaigždžių (gal Ursa Minor — Ma- 
žieji Grįžo Ratai). Kai rusai Lietuvą pavergė, atsirado Rusų 
Sietynas iš septynių žvaigždžių (gal Ursa Major) — aiškus, 
šviesus, o Lietuvių Sietynas pasikėlė aukštyn ir liko vos 
matomas, bet visai neišnyko. Žmonės kalbėdavę, kad Lietuva 
dar atsigaus, o kai atsigaus, tai ir Lietuvių Sietynas vėl že- 
miau nusileis ir aiškiau matysis.“ (Pasakojo E. Zaukienė, 
76 m. a., iš Obelių apyl.; tokius pasakojimus ji girdėjusi jau- 
na būdama ir abu Sietynu matydavusi — ir dabar gal pa- 
matytų, jei akys šviesesnės būtų.) Tačiau liaudis gerai pa- 
žįsta ir tikrąjį Sietyną, apie jo atsiradimą turime eilę sak- 
mių. Pavyzdžiui: „Buvo toks sietelis, kurio trys broliai nie- 
kaip nepasidalino — kiekvienas į save traukė. Tada vienas 
brolis metė sietelį aukštyn, tas sietelis pakilo dangun ir pra- 
dėjo šviesti“ (Obeliai). Kitos sakmės rodo aiškią krikščiony- 
stės įtaką: veikia Marija, Trys Karaliai, įvairūs šventieji ir 
velniai. 

Iš Sietyno padėties mūsų žmonės teisingai spėja apie metų 
laįkus, pvz.: a) Sietynas prieš. Kalėdas nusileidžia žemyn, tai 


52 ž 


kalbama, kad diena eis ilgyn (Šakiai); b) Jei Žvaigždžių 
Sietas leidžiasi su vakarų zaromis, greit bus šiluma (pava- 
saris), jei aukštai — dar negreit (Plateliai); c) Pakol Žvaigž- 
džių Sietas nesileidžia į zarą, neleisi žirgo į balą (Plungė). 
Plačiai yra mūsų liaudyje randamas įsitikinimas, kad Sie- 
tynas naktį einąs danguje tuo pačiu keliu, kaip dieną Saulė: 
jei Sietynas rytuose, tai tik pavakarys, kai vidury dangaus 
arba tiesiai virš galvos, tai vidurnaktis, o kai Sietynas žemai 
arba vakaruose, tai jau netoli rytas. Iš tikrųjų, žiemą Siety- 
nas daro panašų kelią danguje, kaip vasarą Saulė. 

Šienpjūviai (Orion). Mūsų liaudis Orione mato septy- 
nias žvaigždes, kurios sudarančios dalgio formą. Netoli jų 
esančios trys žvaigždelės, vadinamos Sesutėmis, jos nešan- 
čios Šienpjūviams valgyti (Tauragė). Žemaičiai Orioną vadina 
Trimis Karalidis . — Laiką atspėja ir pagal Šienpjūvius: sto- 
vėdami vidury dangaus, jie rodo vidurnaktį; apie 2—4 val. 
jie paslenka į priekį ir kai atsistoja kampe dangaus, žmonės 
sako, kad jau aušta (Zarasai). Arba: jei Šienpjūviai ir Siety- 
nas yra statmenai, tai dar ankstus laikas, o jeigu jie yra 
paslinkę į vakarus, tai tuoj švis (Birštonas). Šie spėjimai 
tinka gruodžio m. 

Paukščių Kelias. Visoje Lietuvoje žmonės žino 
Paukščių Taką, Rytų Lietuvoje jį vadina Paukščių Keliu. Jis 
nurodąs paukščiams, ypač gervėms ir laukinėms žąsims, ke- 
lią skristi į šiltuosius kraštus arba dausas. Nakties metu 
paukščiai skrendą pagal tą kelią ir nepaklystą. Tačiau se- 
nesnis bus kitas manymas, būtent: „Dūšios mirusių rojun, — 
kiti sako dangun, — lekia. Paukščių Keliu“ (Bartininkai); 
arba: „Paukščių Takai rodo mirusiųjų dūšioms kelią eiti ten, 
kur joms po mirties yra skirta“ (Imbradas). 


Kometos, meteorai, pamėnai 


Visoje Lietuvoje liaudis tiki, kad „uodeguotos žvaigždės“, 
kurias vadina „Dievo rykštėmis“, pasirodą prieš dideles žmo- 
nijos -nelaimes, dažniausiai prieš karą, taip pat prieš badą, 
marą ir kitas „pavietres“. Tokios „su šluota žvaigždės“ nuo 

žemės nušluoją daug žmoniu, todėl senieji sakydavo: „Su 
šluota žvaigždė pasirodė, visa ir iššluos“. Tatai esąs besiar- 
tinančios Dievo bausmės ženklas. Kartais pamačius kometą 
kalbama ir apie pasaulio pabaigą, nes bijoma, kad tokia 
žvaigždė nenukristų ant žemės. 

Visur plačiai yra randamas tikėjimas, kad kiekvienas žmo- 
gus turįs danguje savo žvaigždę, kuri ten atsirandanti jam 
gimus, todėl kiek yra žemėje žmonių, tiek esą ir danguje 
žvaigždžių. Kai žvaigždė krenta, tai tada mirštąs tas žmogus, 
kuriam ji buvo skirta. Užtat negalima danguje skaičiuoti 
žvaigždes, nes jei suskaičiuosi savąją žvaigžde, tai ji tuojau 
nukris ir pats numirsi. Kaip nevienodi yra žemėje žmonės, 
taip nevienodos ir žvaigždės danguje: kuris žmogus laimin- 
gas, tai jo žvaigždė šviesi, o kuris nelaimingas, tai tamsi; 
kuris žmogus mokytas arba gudrus iš prėgimimo, to ir 
žvaigždė šviesesnė; turtingo žmogaus žvaigždė šviesesnė, 
vargšo — išblėsus. Tad juo didesnė žvaigždė krenta, tuo gar- 
bingesnis Žmogus miršta. Apskritai, jei krenta daug žvaigž- 
džių, tai atsitiks kokia nors didelė nelaimė, dažniausiai karas. 

Visoje Lietuvoje žmonės tiki, kad raudona šiaurės pašvaistė 
reiškia didelį kraujo praliejimą — karą, rečiau kalbama apie 
marą ir kitas dideles nelaimes. Rytų Lietuvoje ji vadinama 
„pamėnais“, kartais „žiemių zarom““. 


Vaivorykštė 


Šis įdomus gamtos reiškinys, matyt, jau seniai atkreipė į 
save žmonių dėmesį, nes jam pavadinti yra daug vardų. Že- 
maičiuose dažniausiai randamas pavadinimas yra „oraryk- 
štė“, rytų aukštaičiuose — „drignė“, dzūkuose ir suvalkie- 
čiuose — „smakas“. Be to, dalis pietinių dzūkų žino vardą 
„straublys“ (rečiau „straublė“). Galop visoje Lietuvoje, iš- 
skyrus žemaičius, vaivorykštė dažnai vadinama kieno nors 
„Juosta“: „laumės (rečiau raganos) juosta“, „laimės juosta“, 
„dermės juosta“, „malonės juosta“, „laivo juosta“, „Dievo 
juosta (stūgos)“. Pavadinimai su „juosta“, atrodo, bus vėly- 
vesnės kilmės. „Vaivorykštės“ terminas greičiausiai įsigalėjo 
spaudos ir mokyklų dėka. 

Visur Lietuvoje randame įsitikinimą, kad vaivorykštė trau- 
kia iš upių, ežerų ir kitų žemės vandenų drėgme į debesis, 
juos tuo būdu pripildo vandeniu ir tada gali lietus lyti, užtat 
vaivorykštės galai paprastai nusileidžią arba atsiremią į van- 
denį. Kai pamatydavo laumės juostą prie debesies, tai seniau 
sakydavo: ,,Jau laumės juostas audžia“ Kiti sakydavo, kad 
tos juostos iš ežerų ir upių siurbiančios vandenį, idant debesys 
nepristigtų vandens. Apie Simną sakoma: „Laumės juosta 
atsiranda, kai laumės ruošia vestuves, taip pasidabina.“ Vi- 
sur Lietuvoje tikima, kad vandenį traukdama vaivorykštė 
kartu įtraukianti ir žuvis, varles, pasipainiojusius prie van- 
dens gyvulius ir vaikus, kurie paskum nukrentą iš debesų, 
užtat reikią vengti tų vietų, kur vaivorykštės galai atsiremia 
į vandenį. Taip pat visoje Lietuvoje yra randamas tikėjimas, 
kad vaivorykštė yra Dievo duotas ženklas, jog daugiau tvano 
nebebus, nustos lyti — pirmiausia šį ženklą Dievas davęs 
Nojui. Užtat pamate vaivorykštę žmonės sprendžia, kad ne- 
bebūsią lietaus. Ši nuomonė, atsiradusi bažnytinėj įtakoj, yra 
vėlyvesnės kilmės, negu pirmoji, kur vaivorykštė kaip tik žada 
lietų, kadangi ji „traukia“ į debesis vandenį. Biblinės legen- 
dos įtakoj greičiausiai susidarė tokie vaivorykštės pavadini- 
mai, kaip Dievo, laivo, malonės, gal ir dermės juostos. 

Kaip ir į kitus dangaus kūnus, taip ir į vaivorykštę ne- 
galima rodyti pirštu, nes gali visą žmogų įtraukti į debesis 
arba bent pirštą bei ranką nutraukti. Taip pat negalima sa- 
kyti, kuri vaivorykštės juosta yra gražesnė, reikia sakyti, kad 
visos yra lygiai gražios, kitaip užpykdyta vaivorykštė gali 
užlieti vandeniu. 

Labai įdomus ir senas yra toks piemenų būrimas, užrašy- 
tas Lyduokių par. (Ukmergės aps) Idant išnyktų laumės 
juosta nuo dangaus, reikia traukyti sukabinus smilius pir- 
štus ir sakyti: ,,„Truku, truku, dievuliuku laumės juostą, kad 
dievulis nesusijuostų; tau pusė, man pusė, o dievuliui galiu- 
kas.' Taip kalbant, laumės juosta tuojau sutrūksta ir išsi- 
skirsto. Tuo būdu piemenys išdrįsta kažkokiam „gdievuliukui“ 
pokštą iškrėsti, sutraukydami jo juostą. 

Lietuviška dangaus skliauto tautosaka, kai ji bus susiste- 
minta ir paskelbta, mitologiniams tyrinėjimams turės didelės 

svarbos ir padės išaiškinti daugelį įdomių klausimų. Nesant 
galimumo juos čia plačiau panagrinėti, norisi pabrėžti bent 
vieną esminį bruožą: lietuviai Mėnuliui skiria žymiai dau- 
giau reikšmės, negu Saulei, maldelės į jauną Mėnulį ir tuo 
metu daromi būrimai yra ryški senojo dangaus kulto lie- 
kana. Lietuviai iš seno yra žemdirbių tauta, o ten kaip tik 
vyrauja lunarinė mitologija. 


Žvaigždynų lietuviai mažai tepažįsta, bet ir nenuostabu, 
nes mūsų krašte dangus, palyginti, retai tėra giedras, todėl 
žvaigždėms stebėti nebuvo pakankamai progų. O vis dėlto 
lietuvių liaudis senovėje dangų geriau pažinojo, negu dau- 
gelis mūsų šių dienų šviesuolių, kurie be laikrodžio ir kom- 
paso naktį jaučiasi visai neteke laiko ir erdvės orientacijos. 


MIŠKAS IR MEDŽIAI 


Kronikos gana dažnai kalba apie lietuvių ir kitų baltų gi- 
minių šventus Miškus*. Lietuviai turėje ir miško dei- 
vę, kuri vadinosi Medeinė: pirmiausia ją mini voluini- 
škoji kronika XIII a., paskum Lasickis 1580 m. ir Daukša 
1595 m. Pats vardas yra prasmingas, nes „medžiu“ daugely 
Lietuvos vietų vadinamas ir miškas. Vėlesni šaltiniai mini ir 
vyrišką miško dievą: Praetorius XVII a. gale jį vadino „Gy- 
rotys“, Brodovskis apie 1744 m. — „Girristis“, o Ruhigas apie 
1747 m. rašė „Girsystis“. Tad tas lietuvių miško dievas grei- 
čiausiai vadinosi Giraitis arba Girytis, panašiai, kaip 
šalia moteriškos žemės deivės Žemynos vėliau atsirado ir vy- 
riškas Žemininkas arba Žėmpatis. Pavardė „Miškinis“ irgi 
gali turėti ryšio su miško dievyste. 


Iš senų raštų matyti, kad lietuviai ypatingai 
gerbdavo ąžuolus, kurie buvo pašvesti.Per- 
kūnui arba buvo laikomi dievų buveine. Mi- 
sionieriai dažnai mini šventų miškų ir ąžuolų iškirtimą. Jau 


* Senus šaltinius apie šventus miškus ir medžius cituoja: H. Tho- 
mas, Die slavische und baltische Religion vergleichend dargestellt, 
Bonn 1934, p. 29—30 ir Ed. Šturms, Die Alkstūtten in Litauen 
(Contributions of Baltic University No. 3, Hamburg 1946), p. 20—26. 


56 


Jeronimas Pragiškis 1390 m. kirsdino Lietuvoje šventus mi- 
škus, dėl to kilo net maištas. Jėzuitai dažnai mini šventų 
ąžuolų gerbimą ir jų nukirtimą: dar 1618 m. Kražiuose jie 
nukirto Perkūnui pašvęstą ąžuolą. Praetorius iš savo paty- 
rimo pasakoja, kad dar jo laikais (XVII a. gale) Ragainės 
apyl. ūkininkai laikę šventu vieną ąžuolą ir tvirtai tikėję, 
kad tokį medį pažeidę susilauksią nelaimės, ypač ligos pavi- 
dalu: Apie savo pačių pastebėtą ąžuolų gerbimą, apeigas ir 
maldas prie jų Praetoriui dar pasakoję kunigai W. Martinius 
ir Zinthius, pastarasis mates Žemaitijoje prie Vainuto. 
(Del. Pruss. p. 16, 12—24, 42) Matyt, miškų ir medžių, 
alkų arba gojų, gerbimas dar ilgai liaudyje išsilaikė, nes se- 
nieji katekizmai ir postilos nuolat tatai smerkia: Mažvydas 
1547 m., Wolfenbūttelis 1573 m., Daukša 1595 m. Kai kurie 
seni raštai pateikia smulkesnių žinių apie tam tikrų medžių 
gerbimą XVI—XVII a. Taip Kasparas Hennebergeris 1595 m. 
rašė: „Šakuniškiai, kaimas prie Rusnės, ten stovi liepa, ku- 
rią vargingi žmonės (liaudis) šventa laikė ir dar dabar pa- 
slapčiomis nakties metu ten meldžiasi ir aukoja. Prie Po- 
beten. buvo miškas, kurį jie senais laikais šventu laikė ir 
kuris neseniai buvo iškirstas. Heyligenwald (pažodžiui ,Švent- 
miškis)) yra nedidelis miškelis Žemaitijoje, prie pat Prūsų 
sienos, ten auga gražūs aukšti beržai, jų tarpe ir ėgliai; 
šį mišką žemaičiai dar ir dabar šventu laiko. Čia nieko 
negalima buvo kirsti kad nebūtų įžeisti dievai, 
kurie ten gyvena, ir taip dėjosi dar ir tada, kai že- 
maičiai jau seniai buvo tapę krikščionimis.“ (Plg. Del pruss. 
p. 28)) — Kitas autorius, Chr. Hartknochas, XVII a. 
antroj pusėj rašė: „Netoli Rastenburgo miesto stovi vadina- 
ma šventoji liepa. Tikrai nežinoma, ar tai bus ta pati, kuri 
dar stabmeldžių prūsų laikais ten stovėjo. Sakoma, kad po 
14 anuose laikuose gyvenę maži žemės žmogeliai, vadinami 
Barstukai. Jie buve dideli žmonių draugai, nešdavę jiems 
grūdus, atlikdavę namų ruošos darbus. Tuose namuose, kur 
jie užsilaikydavo, vakare būdavo padengiamas stalas, ten 
padedama duonos, sviesto, sūrio ir alaus. (Tokie paslaugūs 
maži žmogeliai dažniausiai yra vadinami kaukais.) Vėliau 
toji liepa gavo „šventos liepos“ vardą ir pasidarė krikščionių 

tikinčiųjų lankymosi vieta... Netoli Labuvos miesto senuose 
laikuose prie pat vandens stovėjo didelis ir tvirtas ąžuolas, 
kuris buvo pašvęstas vandens globėjui šventajam (?) Jodokui. 
Jo vidus buvo kiauras ir kiekvienas pro šalį būriuojąs laivi- 
ninkas mesdavo į tą kiaurymę pfenigą, tikėdamasis tuo būdu 
nuo audros ir laivo sudužimo atsipirkti“ — Leidiny „Bei- 
trūge zur Kunde PreuBens“ randame tokią žinią: „Gumbinės 
miesto vardas yra kilęs nuo lietuviško žodžio „gumbas“, t. y. 
kreivumas (įlinkis, susiaukimas). Kitų nuomone, šis vardas 
esąs kiles nuo ten esančios didelės liepos, su stambia atauga 
(gumbu), dėl ko senieji stabmeldžiai prūsai padarę išvadą, 
jog tatai reiškią, kad čia reikalinga esą aukoti“ (II 144). Pa- 
našų reiškinį naujaisiais laikais aprašo A. Bezzenbergeris: 
„Netoli Ragainės stovėjo ąžuolas, kurio šakos buvo taip su- 
auge, kad sudarė angą. Perlindimas per tą angą paliuosuo- 
daves nuo ligų. Panašus tikėjimas ir paprotys vyrauja liau- 
dyje dar ir šiandie“ (MLLG I 398t.) 

Iki pat pastarųjų laikų pasitaiko atsitikimų, kad liaudis 
sueina į konfliktą su savo dvasine vyresnybe, kai pastaroji 
sužino, kad žmonės garbina kokį nors medį, laikydami jį 
šventu arba stebukladariu: eina prie jo ligoniai, neša aukas. 
meldžiasi suklaupę. Paprastai visa istorija baigiasi tuo, kad 
tas medis dvasininkų ir valdžios esti nukertamas ir sudegi- 
namas. Garbinamas medis paprastai esti ypatingai išauges: 
turi du kamienu, kurie yra suaugę pažemėje ir viršuje, atsi- 
randa toks tarpas, per kurį gali pralįsti žmogus. Ligoniai 
lenda per tą tarpą ir tikisi tuo būdu atsikratyti ligų. Apie 
tokį įvykį su „šventu ąžuolu“ Pilkalnio apyl. (Rytprūsiuose) 
smulkiai aprašo vienas valdiškas 1657 metų pranešimas. Pa- 
našiai pasakojama apie vieną egle Nibūdžių apyl., kuri dar 
1664 m. tebeaugo. Iš tolimų vietų vykdavę prie jos maldi- 
ninkai. Netoliese augusi taip pat gerbiama „rambuota kriau- 
šė“. Mat, visi medžiai, kurie yra suauge iš dviejų kamienų, 
prūsų buvę laikomi šventais, kai kas dar ir šiandie juos 
tokiais laiko. (Praetorius p. 16t.; yra pridėti net tos eglės ir 
kriaušės piešiniai). Daug triukšmo sukėlė stebuklingas uosis 
Ivoniškio girioj (Marijampolės aps.) 1870—71 m., — visas 
įvykis smulkiai aprašytas „Lietuvių Tautos“ žurnale 1914 m. 

Dar 1910 m. Nemajūnų apyl. (Alytaus aps.) moterys meldėsi 
prie dvikamienio alksnio, kurį kunigas, pasikvietęs policiją, 
nupjovė nakties metu ir net šaknis išrovė, o tada viską 
sudegino. Moterys verkė ir ilgai laukė, kad Dievas nubausiąs 
policiją už tai, jog ji nukirto ir sudegino šventą ir stebuklus 
darantį dvikamienį medį. To alksnio gerbimas prasidėjęs iš 
to, kad tūlai Klimašauskienei iš Gelažūnų kaimo prisisap- 
aavę, jog ji turinti melstis prie to medžio, tai iššysianti. Pa- 
našių atsitikimų yra žinoma ir daugiau. Čia bus paminėti 
dar du iš naujesnių laikų. Šalia kelio į Peslių kaimą (Anyk- 
ščių v.), kur ir dabar auga du ąžuolų, seniau augęs vienas 
labai senas ir stebukladaris ąžuolas. Prie jo eidavę ligonys, 
aukodavę pinigų. Kartą tenykštis policijos viršininkas bū- 
damas neblaivus jį uždegęs ir vietos žmonės mano, kad už 
tai jis buves atleistas iš tarnybos ir ištremtas 8 metams. Ste- 
bukladarė pušis dar neseniai tebeaugo Peiliškių k. lauke. 
Viekšnių v. Tūlas Triaušys turėjes ligotas kojas, jis padaręs 
apžadą tą pušį aptverti gražia tvorele, jei tik išgysiąs, — ti- 
krai išgijęs ir savo apžadą ištesėjes. Ta pušis nesiduodanti 
nukertama. Kai vienas ūkininkas pasiuntes bernus ją nu- 
kirsti, tai staiga susirgęs. Peiliškių dvaro savininkas Rim- 
gaila kartą miegojes popiečio ir susapnaves, kad kažkas nori 
tą pušį nukirsti. Pabudes tuojau ėjęs žiūrėti ir tikrai radęs 
kelis vyrus pušį jau bekertant. Jis uždraudęs jiems tai daryti 
ir pušis dar ir dabar (1938 m.) tebestovinti, nors jos liemuo 
ir gavo keletą kirvio smūgių. 

Du km nuo Viekšnių, valdiško Kiegrių miško pakrašty, ir 
dabar tebestovi milžiniška pušis, visa apkabinėta votomis 
(apžadais), — laiko ją stebuklinga. (Prof. Vacl. Biržiška.) 

Visi šie pasakojimai rodo, kad tikėjimas į stebuklingą tam 
tikrų medžių galią tebėra gyvas iki šių dienų. Ypatingos pa- 
garbos susilaukia seni ir sodybose augą medžiai, juos kirsti 
laikoma nusižengimu. Sakoma, kad negalima sodyboje kirsti 
senų, bet dar tebežaliuojančių medžių, nes tada iš tos šeimos 
kas nors mirsiąs (Veliuona). Medžių, kuriuos pasodino tavo 
tėvai ir protėviai, negalima kirsti, vistiek, ar jie dar jauni 
ar seni būtų, kitaip tu pats mirsi; jeigu jau būtinai prisirei- 
kia kirsti, tada turi paprašyti svetimą žmogų, tai nieko 

blogo neatsitiks (Salakas). Jauni vyrai neturį kirsti senus 
medžius, nes tada Dievas jiems sutrumpinsiąs amžių (Ro- 
dūnė). Ed. Gisevius 1838 m. rašė, kad du švogeriai net by- 
linėjęsi teisme, kai vienas jų, buves kareivis ir daugiau pa- 
saulio mates, panorėjęs nukirsti seną liepą, kad ji vėtros 
verčiama nesugriautų kluono, tuo tarpu antrasis jokiu būdu 
to nenorėjęs daleisti, nes jis tą liepą laikes šventa: ji buvusi 
suaugusi iš trijų kamienų ir turėjusi apie 600 metų. Tas pats 
Gisevius rašo, kad Šakių šventoriuje (Rytprūsiuose) auge 
trys ąžuolai, pro kuriuos praeidamas ne vienas lietuvis nu- 
siimdaves kepure. 

Ir dabar liaudis mano, kad ąžuolai ir uosiai esą šventi 
medžiai. Juose gyvenančios mirusiųjų vėlės. Eglė ir pušis irgi 
gerbiamos. Iš mažesnių medžių ypatingos galios turį šermuk- 
šnis, kadugys, diemedis ir šeivamedis. Piktos dvasios bijo 
šermukšnio, — toks tikėjimas randamas daugelyje tautų. 
Kartais tokia galia nuvyti piktas dvasias pas mus priskiri- 
ama ir diemedžiui. Tik epušė paprastai laikoma prakeiktu 
medžiu. nes ant jos pasikores Judas. Kad šitoks manymas 
nėra senas, rodo Rytų Lietuvoje randamas paprotys Joninių 
išvakarėse apkaišyti tvartų duris ir langus epušių šakomis, 
norint apsaugoti gyvulius nuo raganų, — kitose vietose pa- 
prastai tam reikalui vartoja šermukšnį ir dilgėles. 

Reikia pabandyti išaiškinti, kodėl liaudis medžiams ir kai 
kuriems augalams rodo tiek daug pagarbos arba priskiria 
jiems stebuklingos galios. 

Seniausia tikėjimo forma, susijusi su augalų kultų, yra 
daug kur randamas tikėjimas į magišką žalios šakelės galią. 
Tokio tikėjimo liekana ryškiai matyti Verbų dienos papro- 
tyje plakti viens kitą žaliu kadugiu, vadinama „verba“, kal- 
bant tam tikrus linkėjimus, pvz.: „Ne aš mušu, verba muša, 
tolei muš, ko! sulūš: Už savaitės viena diena tegul linksmina 
kiekvieną. Linkiu tau sveikam būt. Ar prižadi 
velykaitį?“ Tą dieną jaunimas plakdavo vieni kitus verba 
šventoriuje arba turgaus aikštėje ir tikėdavo, kad tatai su- 
teiksią gražumo ir sveikatos. Mat. kadugys visados žaliuoja, 
kaip vasarą, taip ir žiemą, todėl ir jo paliestas žmogus bū- 

siąs paveiktas tos pačios jėgos — ir jis būsiąs visados sveikas 
ir gražus. 

Antras tarpsnis medžių kulto išsivystyme yra manymas, 
kad medžiai ir iš viso augalai yra tokios pat gyvos būtybės, 
kaip žmonės ir gyvuliai, tik tos jų ypatybės pasireiškia žmo- 
gui neįprastu, net paslaptingu būdu. 

Iki pat šių dienų mūsų liaudis tiki, kad medžiai ir augalai 
taip pat jaučią skausmus, kaip ir žmonės arba gyvuliai. Me- 
dis turįs širdį, sula arba smala esąs jo kraujas, bet jis ne- 
turįs sielos. Medis jaučiąs skausmus tik tada, kai jis esąs be 
reikalo kertamas arba daužomas. Seniau iš sužeistų medžių 
tekėdavęs kraujas. Todėl ir.dabar suaugusieji perspėja vai- 
kus, kad jie nedraskytų be reikalo medžių šakų, nedaužytų 
Jų botagais, nerautų žolės, nes jiems „tatai teikią tokį pat 
skausmą, kaip žmogui plaukus nuo galvos raunant. Medžiai 
turį kalbą ir kalbąsi tarpusavy, tik žmonės nesuprantą jų 
kalbos. Arba sakoma, kad. jeigų nori išgirsti medžių kalbą, 
tai kirsk kirviu į medį, o paskum pridėk ausį prie jo ir klau- 
syk: medis cypia ir verkia (Tauragė). Viena sakmė pasakoja, 
kad seniau medžiai kalbėję, kaip žmonės ir prašydavę jų ne- 
kirsti, todėl Dievas padaręs taip, kad žmonės medžių kalbos 
nebesuprastų, nes gailėdami medžių negalėdavę nei malkų 
pasikirsti. Kas sužeidžia jauną medelį nulauždamas jo vir- 
šūnę arba padarydamas įpjovimus, tas turės pats panašius 
skausmus iškentėti, nes medžiui taip pat skauda, kaip žmo- 
gui (Viduklė). Kai kur manoma, kad ir gyvuliai, ir medžiai 
turį sielą, tačiau ji tik tol tegyvenanti, kol tas gyvulys gy- 
vena arba kol medis nukertamas; jų sielos esančios nema- 
tomos ir gyvulio siela esanti šalta, o medžio — šlapia (Nočiaj. 

Tarp medžio ir žmogaus esama tamprių ryšių, todėl žmo- 
gus turi atitinkamai elgtis, tam tikriems medžiams rodyti 
respekto, Jeigu nenori sau pakenkti. Plačiai Lietuvoje yra 
randamas tikėjimas, kad sodyboje negalima esą sodinti ąžuo- 
laičių, nes kai ąžuolaitis užaugsiąs tokio aukščio, kaip jo so- 
dintojas, tai tas žmogus turėsiąs mirti. Rečiau manoma, kad 
sodintojas tegyvensiąs tik tiek metų, kiek jų turėjo pasodin- 
tasai ąžuolaitis. Arba: sodintojas mirs, kai ąžuolaitis užaugs 
tokio storio, kaip žmogaus ranka. Pagaliau tiesiog sakoma, 

kad sodyboje ir jos artumoje nereikia ąžuolaičių sodinti to- 
dėl, nes arba pats sodintojas, arba kas nors iš jo šeimos greit 
mirsią, Mažiausia susirgsią. Čia mes matome tam tikrą re- 
spektą ąžuolo medžiui: žmogui nevalia į jo augimą įsikišti ir 
dirbtinai jį tvarkyti. Kaip žinome, seni raštai dažnai mini, 
kad lietuviai kaip tik ąžuolą pirmoje vietoje laikę šventu 
medžiu. Negerai esą arti namų sodinti ir spygliuočius, — pri- 
siminkime, kad pušis ir eglė taip pat dažnai laikomos šven- 
tais medžiais, gal būt, todėl, kad jos visados žaliuoja. Be 
vaismedžių, sodybose dažnai sodinama liepos, klevai, topoliai 
ir vinkšnos. Lietuvių sodybos paprastai skesta medžiuose ir 
tuo ryškiai išsiskiria nuo slaviškų. 

Iš medžių augimo sprendžiama ir apie žmonių likimą. Po 
audros reikia nueiti-į mišką ir stebėti, kokių medžių yra 
daugiausia išrauta: jei senų, tai mirs daugiau senų žmonių, 
ir atvirkščiai. Jei nelaiku nukrenta ąžuolų lapai, tai tie metai 
bus vyrams nelaimingi, juos kankins įvairios ligos. Jei vaisi- 
niai medžiai nelaiku žydi, tai mirs kas nors iš tos šeimos 
arba bus nevaisingi metai — užeis badas. Apskritai, vaisme- 
džio išdžiūvimas, nulūžimas, pavėluotas išsprogimas reiškia 
mirtį toje šeimoje. Jei liepa girgžda, tai kas nors iš giminių 
yra sunkiai susirges (V. Rūda). Jei pavasarį miškas ilgai 
nesprogsta, bus sunkūs, nederlinzi metai. Kai žiemą sniegas 
arba šerkšnas nulenkia medžių viršūnes arba šakas, tai bus 
nesveiki metai, ypač jaunimui. Jei rudenį pirmiausia beržai 
numeta lapus, tai mirs daugiau vyrų, jei epušės — moterų. 
Ant kapo auganti gėlė rodo mirusiojo likimą: jei ji gerai 
auga ir žydi, tai jo vėlė yra danguje, jei vidutiniai — skai- 
stykloj, jei iš viso neauga arba greit nuvysta — kenčia pra- 
gare. Visa tai rodo, kad medžių ir žmonių likimą veikią tos 
pačios jėgos arba medžiai iš anksto nujaučią, kokia bus 
ateitis. 

Trečias tarpsnis medžių kulte — tai manymas, kad juose 
gyvena tam tikros dvasios arba deivės. Kur gyveno Medeinė 
ir Giraitis, neturime žinių — greičiau iš viso miške, negu 
kokiame medyje ar medžių rūšyje. Vadinamoj „sudavų kny- 
gelėje“, parašytoje XVI a. vidury, minima, kad po šeivame- 
džių krūmais gyvenęs dievas Puškaitis, kuriam žmonės 

nešdavę aukų: duonos ir alaus. Ten pat gyvenę ir maži žmo- 
geliai Parstukai, paminėto dievaičio tarnai. Praetorius 
XVII a. rašė: senieji prūsai tikėje, kad po šeivamedžio krū- 
mu, kurį jie laikę šventu ir kitaip dar vadinę bezdu, gyvenę 
dievaičiai Bezdukai. Tačiau šie abu rašytiniai šaltiniai 
atrodo nelabai patikimi. Žemės dievą Pušaitį mini jau Stryj- 
kovskis savo kronikoj (apie 1582). 


Ketvirtu tarpsniu medžių kulte laikau tikėjimą, kad į medį 
pereina gyventi mires žmogus, ypač jei tie medžiai išauga 
ant kapo. Sužeidus tokį medį, iš jo teka kraujas. Apie tai 
yra nemaža sakmių. Viena jų, užrašyta 1935 m., pasakoja, 
kad Žadeikonių kaimo kapuose (Saločių aps.) augę du ąžuolu, 
kurie turėję po kelis šimtus metų. Vieno jų bėra tik kelmas, 
jame galima suskaityti 400 metinių ringių, tačiau niekas ne- 
atsimena, kas jį nukirto. Antras dar tebestovi. Pasakojama, 
kad kažkas norėje ir tą ąžuolą nukirsti, bet vos pradėję 
pjauti, kai ėmes taip smarkiai bėgti kraujas, kad jo pribė- 
gęs pilnas Kamatės upelis, jo skardžiai nuo patvinusio kraujo 
nusidaže raudonai. Ir dabar tebežymuų, kur ąžuolas buvo 
bandyta nupjauti, toje vietoje ir žemė yra raudona. Len- 
kiškame žurnale „Wisla“ 1889 yra atspausdintas padavimas 
apie dvi puši Lydos pilies kalno pašlaitėje, iš kurių sakų 
vietoje tekąs kraujas. Mat, lietuviai, dar stabmeldžiais bū- 
dami, ten nukankine ir palaidoję 9 pranciškonus. atvykusius 
naujo mokslo skelbti. Ant jų kapo ir išaugusios tos pušys. 
Apsikrikštiję lietuviai jas gerbe. Kartą kažkas nukirtęs vieną 
šakele, tai pradėjęs bėgti kraujas, nuo to laiko niekas ne- 
drįstąs jų kirsti. 

Tikėjimas, kad miręs žmogus pereina gyventi į medį, yra 
senas. Jis įsikūnija medyje: iš tokio medžio jį sužeidus 
bėga kraujas, kaip iš žmogaus. Žinomoje pasakoje žalčio 
žmona Eglė su vaikais pati užsižavi į medžius. Vienoje ba- 
ladėje nedora anyta paverčia marčią į liepą — vyras ją ker- 
ta, teka kraujas, tada medis, jo žmona, prakalba žmogaus 
balsu (ž. dainą nr. 70). Kitoje baladėje bailus arba žiaurus 
karys pavirsta ąžuolu, motina šnekasi su juo. Tikėjimą į mi- 
rusiųjų įsikūnijimą medžiuose ir augaluose, labai ryškiai 

pabrėžia ši liaudies daina, užrašyta 1923 m Latakiškės- k. 
Tverečiaus par. („Lietuvių Tauta“ IV, 2, p 285t-): 


Ai nekirskie, tikras tėvuli, šone kelio berželio, 
Nesisemkie, tikra motule, iš versmės vandenėlio, 
Nešienaukie, tikras broleli, pabalėliais šienelio, 
Nes'raškykie, tikra sesule, iš daržo žolynėlio. 


Šone kelio berželis — aš pati ten- jaunutė, 
Iš versmės vandenėlis — gailiosios ašarėlės. 
Pabalyje šienelis — geltonieji plaukeliai, 

Iš daržo žolynėlis — Sviesiosios tai akelės. 


Naujesnis, jau krikščionystės įtakoje susidaręs, yra tikėji- 
mas, kad jeigu miške medis be vėjo girgžda arba be mato- 
mos priežasties girdėti iš jo šiaip kokie garsai, tai ten de- 
juoja ir vėrkia už savo nuodėmes atgailojanti žmogaus. 
siela, kuri prašo išvadavimo. Reikia melstis, sakyti „Ado- 
mai“ arba „Jieva“, tada siela bus išvaduota ir medis nustos 
girgždėti arba cypauti. Sakoma, kad sielos atgailojančios se- 
nuose išdubusiuose medžiuose, ypač dažnai pušyse (Liškiava), 
arba manoma, kad mergaičių sielos atgailojančios beržuose, 
o berniukų — juodalksniuose (Būdvietis). Girgždančio me- 
džio negalima esą kirsti, jis griūdamas ką nors sužeis arba 
šiaip atneš nelaimę (Kapčiava). Seniau buvę žmonių, kurie 
mokėdavę su girgždančiais medžiais susikalbėti (Naujamie- 
stis). Apskritai, nusidėjėlių sielos medžiuose pasiliekančios 
tik tam tikrą laiką, kiek joms Dievas yra paskyręs atgailoti 
arba kol jas kas išvaduojąs, o kartais su malkomis paten- 
kančios ir į krosnį. 


Galop paskutinė medžių gerbimo forma — tai jų, sukrik- 
ščioninimas. prikabinant prie medžio kryžių arba kokio 
šventojo stovylėlę. Juk nevisados patogu visus tuos medžius 
nukirsti, kuriuos liaudis gerbia, laiko šventais ar stebukla- 
dariais. Tad surandama patogi išeitis, žmonės gali gerbti pa- 
gal pasirinkimą: medį arba kryžių, kaip kas yra nusiteikęs, 
arba pagaliau abu kartu. Apie šventą kryžiaus medį, prie. 
kurio buvo prikaltas Kristus, krikščionystė irgi yra sukūrusi 
legendų. 


64 


Taip ankštai yra susije religiniai jausmai su medžiais, tik 
mūsų tautos kelias nuo Medeinės iki Kristaus buvo sunkus 
ir kruvinas. 

Visų paminėtųjų medžių gerbimo būdų pėdsakai dar iki 
šių dienų ryškiai atsispindi mūsų tautosakoje. Nebūtinai jie 
turėjo eiti tokia chronologine tvarka, kaip čia buvo nužy- 
mėta. Be to, vienur galėjo būti labiau išsivysčiusi viena ger- 
bimo forma, kitur kita. Apskritai, miškas lietuviui visad 
buvo prie širdies, — jis jį mylėjo, brangino ir gerbė. Pri- 
siminkime tik skerdžių Lapiną ir Grainio EPA iš meistriškos 
V. Krėvės novelės „Skerdžius“. 


ŽALČIAI 


Kronikos ir seni raštai, palyginti, dažnai mini, kad seno- 
vėje prūsai, žemaičiai ir lietuviai „serpentes colere“ (gyvates 
garbina). Čia reikia iš anksto pastebėti, kad tos gyvatės yra 
ne kas kita, kaip nenuodingi ir nei žmonėms, nei gyvuliams 
nekenksmingi žalčiai (lot. Tropodonotus natrix). Vienin- 
telė Lietuvoje užtinkama tikrų gyvačių rūšis (Pelias be- 
rus) yra netinkama namuose laikyti ne tik todėl, kad ji 
nuodinga, bet svarbiausia, kad ji ilgesnį laiką nepakelia ne- 
laisvės ir būdama sugauta veik visados nieko neėda. Tuo 
tarpu žaltys lengvai pripranta prie žmonių, dažnai jis pats 
savo noru apsigyvena ūkininko namuose ar tvarte, ypač šil- 
tose paukštidėse, ir jeigu juo šiek tiek rūpinamasi, tai gana 
ilgai gyvena. Gyvulių žinovas Brehmasš rašo („Illustr. 
Tierleben“, 2. Aufl. Bd. 7 p. 366 t.), kad žaltys lengvai susi- 
draugauja su žmonėmis, jis iš tikrųjų geria jam duodamą 
pieną ir net baltintą kavą. Pažymėtina, kad senuose laikuose 
žalčius ir gyvates priskirdavo prie keturkojų gyvių, tur būt, 
dėl to, kad jie žeme ropoja, tad netenka stebėtis, jei seni 
raštai mini lietuvių garbinamas „keturkojes gyvates“. 

Jau didelis žodžių gausumas, kuriais lietuviai vadina gy- 
vates, žalčius ir pasakiškuosius slibinus rodo, kad šiems gy- 
vūnams mūsų protėviai skyrė daug dėmesio. Štai tie vardai: 
1) anginas ir angis (plg. sanskritą), 2) gyvatė, 3) gembatė, 

4) glodenis ir glodena, 5) žaltys, 6) kirminas, 7) godas, 8) di- 
dalis, 9) staubūnas, 10) vyžūnas. Pavadinimus 6 ir 7 lenkiškai 
verčia „zmija“, o 8 iki 10 — „smok“. (Žiūr.: Er. Majew- 
ski, Wąz w mowie, pojeciach i praktykach ludu naszego, 
„Wisla“ VI, 1892, p. 87—140, 318—371). 

Dabar pažiūrėkime, ką sako seni raštai apie žalčių gerbimą 
senovės Lietuvoje. (Plg. A. Nehring, „Globus“ 73, 1898, 
p. 65—7.) 

Adomas Bremenietis, mires apie 1085 m., rašė (De 
situ Daniae 24), kad lietuviai garbinę drakonus ir paukščius 
(skraidančius pasakų slibinus?), kuriems aukodavę žmones. 
Pirkdami juos iš vergų pirklių, stropiai žiūrėdave, kad tos 
aukos neturėtų kokių nors kūno ydų. — Matyt, jis bus gir- 
dėjes plačiai žinomą pasaką apie slibinus ir jiems praryti 
skiriamus žmones, paprastai gražuoles karalaites, na, tai ir 
padarė iš tos pasakos išvadą, kad lietuviai iš tikrųjų aukoja 
žmones kažkokiems skraidantiems žalčiams-slibinams, kaip 
juos pasakos vaizduoja. 

Aeneas Silvius užrašė pasakojimus Jeronimo 
Pragiškio, kuris kaip misionierius 1390 m. buvo Lietu- 
voje, kol Vytautas jo neišvarė. Mat, stropiai beapaštalauda- 
mas, kirsdamas šventus miškus, naikindamas žmonių gerbia- 
mus žalčius ir kt., jis sukėlė didelį liaudies nepasitenkinimą, 
žmonės net grasino Vytautui apleisią savo kraštą. Tada Vy- 
tautas paliepė vienuoliui išsinešdinti. Jeronimas pasakojo: 
„Pirmieji lietuviai, pas kuriuos aš nuvykau, buvo žalčių gar- 
bintojai. Kiekvienas šeimos tėvas laikė žaltį trobos kam- 
pe, kuriam duodavo valgių ir, kai jis sau ant šieno gulėjo, 
melsdavosi prie jo.“ Jeronimas paliepė visus tuos žalčius 
užmušti ir viešai turgaus aikštėje sudeginti. Jų tarpe buvęs 
vienas, didesnis už visus kitus, kurio, nežiūrint pakartotinų 
pastangų, nepavyke sudeginti. 

Dlugošas XV a. gale rašė apie aukštaičius (Kronika p. 
139): „Buvo šios ypatingos dievybės... žalčiai ir gyvatės, 
kuriuose dievai slypi ir gyvena, kaip jie tikėjo...“ Ir apie 
žemaičius jis sako, kad garbinę gyvates ar žalčius (t. p. 146). 

Erasmus Stella savo veikale „Antiguitates Borussicae“ 
(1518) rašo apie pirmajį prūsų karalių Vidvutą Alaną, kuris 

„atkreipė savo dėmesį į religiją, pasikvietė draugingų su- 
duvių kunigus, o šie, kvailų prietarų įtakoje, prūsus mokė 
niai; jie maitindavo juos namuose ir aukodavo jiems, kaip 
namų dievams“. 

Motiejus Miechovita veikale „Descripto Sarmatia- 
rum“ (1521) rašė: „Lietuviai seniau garbino kaip dievystę ugnį, 
miškus, žalčius . .. Jie maitindavo žalčius savo namuose, 
kaip naminius dievus ir jiems melsdavosi.“ 

Maletius apie 1550 m. rašė: „Lietuviai ir žemaičiai laikė 
žalčius šiltai palovyje arba trobos kampe, kur stovėjo 
stalas. Tuos žalčius jie gerbė, tarsi jie būtų dieviškos būty- 
bės. Tam tikru metų laiku juos kviesdavo prie aukų stalo. 
Žalčiai ateidavo, užlipdavo per drobulę ant stalo, paragau- 
davo įvairių valgių, o tada vėl grįždavo į savo urvus. Kai 
žalčiai pasišalindavo, žmonės džiaugdamiesi valgydavo pir- 
miausia iš to indo, iš kurio žalčiai pirmiausia paragavo, ti- 
kėdamiesi, kad tais metais jiems viskas laimingai klosis. Tuo 
tarpu jeigu žalčiai kviečiami" neateidavo arba nepaliesdavo 
ant stalo padėtų indų su valgiais, tada manydavo, kad tais 
metais juos ištiks kokios didelės nelaimės“ (De sacrificiis et 
idolatria veterum Livonum et Borussorum, atspausdinta 
1551 m.) 

Austrų diplomatas Sigismundas Herbersteinas ke- 
letą kartų buvo Lietuvoje ir Maskvoje. Jis aprašė savo ke- 
lionių įspūdžius. Vokiškai parašytame veikale „Moscovia“ 
(išėjo 1557 m. Vienoje) jis rašo apie žemaičius: „Dar ir šian- 
die randame daug stabmeldystės gyventojų tarpe, kurių vieni 
garbina ugnį, kiti medžius, kiti Saulę ir Mėnulį. Bet dar kiti 
savo dievus laiko namuose, tai yra kirmėlės, panašios į drie- 
žus, bet didesnės ir keturkojės, juodos ir storos, apie tris 
pėdas ilgio; vieni jas vadina „Giowites“ (= gyvatės), kiti 
„Jastzuka“ (lenk. jaszczurka — driežas), dar kiti „Szmya“ 
(= lenk. gyvatė). Jie turi tam tikrą nustatytą laiką, kada 
savo dievus maitina: vidury pirkios padeda pieno ir patys 
suklaupia ant suolų; tada išlenda kirmėlės ir šnypščia į žmo- 
nes. kaip supykusi žąsis, tuomet žmonės su pagarba mel- 
džiasi prie jų. Jei atsitinka koks nepasisekimas, tai jie kal- 

tina patys save, kad tą savo dievą negerai maitino.“ Kitoje 
vietoje jis rašo nebe apie žemaičius, bet Vilniaus apylinkės“ 
lietuvius. „Kai aš savo pirmosios pasiuntinystės metu iš 
Maskvos vėl Lietuvon į Vilnių buvau atkeliavęs, nuvykau iš 
ten į Trakus, už 4 mylių, norėdamas pamatyti stumbrus. Ten 
mano šeimininkas man pasakojo, kad jis, kelias savaites 
prieš man atvykstant, buves pas vieną miškuose gyvenantį 
ūkininką ir nupirkes keletą kelmų bičių, kurias dar palikęs 
tam pačiam ūkininkui prižiūrėti. Tas ūkininkas turėjęs na- 
muose vieną tokį dievą; svečias prikalbėjęs jį, kad jis turįs 
atsiversti prie krikščioniško Dievo ir tą savo būtybe užmušti. 
Kai netrukus po to šeimininkas vėl ten pat nuvykęs savo 
bičių pasižiūrėti, tai atradęs ūkininką kreiva, ausies link 
persukta burna. Jis sakęs mano šeimininkui: — Tai tu man 
taip padarei ir jeigu man greit nepagelbėsi. tai aš turėsiu su 
savo ankstybesniu dievu vėl susitaikinti ir jį parsinešti į 
savo namus.“ 

Mažvydo (1547 ir Daukšos (1595) katekizmuose 
trumpai paminėta, kad kai kurie lietuviai garbina žalčius. 

Jonas Krasinskis sava veikale „Polonia“ (1574) sako 
apie žemaičius: „Jie, kaip ir lietuviai, garbina žalčius. kaip 
dievus, maitina juos savo namuose ir neša jiems, pastarie- 
siems ant šieno gulint, aukas“ (plg. Aeneas Silviusą). 

Stryjkovskis savo kronikoj (1582) rašo apie senprū- 
sius: „Be to, jie teikia dievišką pagarbą griaustiniui, Mėnu- 
liui, žvaigždėms, gyvatėms... Patrimpui buvo pastatytas 
stabas, kuriuo gerbimas tuo reiškėsi, kad laikė gyvą gyvatę. 
kurią pienu maitino, kad jai būtų maloniau gyventi“ (grei- 
čiausia ši žinia paimta iš Grunau kronikos) 

Italas Guagninas iš Stryjkovskio nusirašytoj „Sarma- 
tia Europaea descriptio“ (prakalba datuota 1578 m.) sako, 
kad karališkame Lavariškių kaime prie Vilniaus yra dauge- 
lis tokių, kurie gyvates garbina. Joms aukodavę gaidį (?). 

St. Rostovskis cituoja tokį 1583 m. jėzuitų pranešimą: 
„Kai mūsiškiai (t.y. misionieriai jėzuitai) savo pamoksluose 
tokius papročius peikdavo, kai jie gyvulių kaulus (gal ra- 
guočių ir arklių kaukuoles. J. B.) ir kitus šio jų grubaus 
tikėjimo ženklus nuo adverijų ir sienų nuplėšdavo, juos ko- 

jomis trypdavo ir ant laužo mesdavo, kai jie jų dieviškus 
ąžuolus nukirsdavo ir šventas gyvates, su kurio- 
mis tėvaiir vaikai jau nuo lopšio buvo susi- 
gyvenę, sutraiškydavo, tada šaukdavo stabmeldžiai, kad 
jų šventenybės yra išniekinamos, kad jų medžių. uolų, laukų 
ir sodų dievai yra sunaikinami.“ (Societatis Jesu histor., Vil- 
niuje 1768, p. 118); — Žemaičių vyskupas Melchioras Gie- 
draitis 1587 m. rašė jėzuitų ordino viršininkui, kad že- 
maičiai „duoda aukas griaustiniui, gyvates garbina, 
ąžuolus kaip šventus gerbia, mirusiems proseniams valgius 
deda ir daugelį panašių blogybių daugiau dėl nežinojimo 
daro, tatai nelaikydami nuodėme“ (t.p. 164). Vyskupo kvie- 
čiami, du jėzuitai ėmėsi su dideliu pasisekimu misijų darbo, 
ir tada liaudis jau lengviau pakesdavo, kai jų šventi ąžuolai 
būdavo nukertami. Iš vieno seno išdubusio ąžuolo jį beker- 
tant išlėkė pelėda — velnias, vienuolio nuomone. Jeronimas 
Pragiškis aną „nesudeginamą žaltį“, tur būt, irgi palaikė 
velniu. Tuo būdu vieni prietarai buvo naikinami, o jų vieton 
atnešti kiti, — tikėjimas į velnius ir raganas į Lietuvą 
įžygiavo kartu su misijonieriais. 

Karalius Zigmantas Augustas XVI a. viename laiške rašė 
vysk. Maciejauskui: „Anapus Vilniaus, būtent, Žemaitijoje... 
neišsilavinus ir naivi liaudis garbina kaip dievus: miškus, 
ąžuolus, liepas, upes, akmenis, pagaliau gyvates, jiems 
viešai ir privačiai neša dovanas ir degina aukas.“ 

Ypač piktinosi žalčių gerbimu jėzuitai. Vienas jų mMisionie- 
rius 1604 m. rašė: „Žmonės prieina iki tokio beprotybės 
laipsnio, jog tiki, kad žalčiuose esanti dievybė, todėl labai 
rūpestingai daboja, kad kas nors nepažeistų tų, kuriuos jie 
laiko namuose; prietaringai tiki, kad dėl padarytos jiems 
skriaudos turėsią pakelti pavojus; kartais pasitaiko, pagal jų 
tikėjimą, kad kai kada esą randami žalčiai, pakibe prie kar- 
vių tešmenų ir bečiulpią pieną; todėl kai kažkuris mūsiškių 
(t. y. vienuolių) norėjęs vieną atplėšti, tūlas žmogus veltui 
maldavęs, kad jį nuo to sumanymo nukreiptų, o kai to ne- 
pasiekė, tai pasigriebes į rankas žaltį paslėpė jį bėgdamas“. 
(W. Mannhardt, Letto-PreuBische Gėtterlehre, Riga 1936, 
p. 433.) 

Andrius Cellarius veikale „Descriptio Regni Poloniae“ 
(1659) rašė: „Žmaičiai 1386 m. priėmė krikščionišką tikėjimą, 
tačiau jie dar iki šios dienos nėra visai laisvi nuo stabmel- 
dystės, nes jie dar ir dabar laiko pagarboje namines gyvates, 
kurias jie patys „Givoiites“ vadina.“ 

Mikalojus Lietuvis, XVI a. įrodinėdamas lietuvių 
kilmę iš senovės romenų, rašė apie Aescūlapio kultą, kuris 
senojoje Romoje buvo garbinamas gyvatės pavidalu, ir čia 
pabrėžė panašumą su lietuviais. Matyt, tada visiems buvo 
žinoma, kad lietuviai kokiam nors dievui laikė pašvestą gy- 
vatę (žaltį) ar bent gerbė šiuos roplius. Gydytojai ir vaisti- 
nės, romenų sveikatos dievo Aesculapio įtakoje, dar ir šian- 
die vartoja gyvatės emblemą. 

Kai kurie yra linke manyti, kad toks lietuvių „gyvatės 
dievas“, kuriam rūpėjo ligonys ir žmonių sveikata ir kurį 
pagal 1530 m. Constitutiones Synodales dar tebegarbinę sū- 
duviai, buves Aušautas. Tautosaka ir kiti patikimi šal- 
tiniai tokio dievo buvimo nepatvirtina. Jį Mini: Maletius 
(„„Ausceutum deum incolumitatis et aegritudinis“), Lukas 
Davidas apie 1580 m. („,„Auschleuts, der Gott aller Gebre- 
chen, Krankheiten und Gesundheit“) ir Praetorius 
XVII a. gale („Auszweitis, nach Bretkius Auszweikus, ein 
Gott der Kranken und Gesunden von sweikas-gesund, swei- 
kata-Gesundheit“). 

Tad „gyvačių dievo“ sostui yra net du pretendentai: Au- 
šautas ir Patrimpas. Liaudies tradicijos neparemia nei vieno. 
Praetorius rašė, kad XVII a. gale Patrimpas liaudžiai nebu- 
vęs žinomas. Atrodo, kad visų žinių apie Patrimpą pirmas 
šaltinis, iš kurio jau sėmėsi visi kiti vėlyvesni autoriai, buvo 
apie 1521 m. parašyta Simono Grunau kronika, kuria pa- 
sitikėti ar ne yra beveik skonio dalykas. Tačiau Maž. Lietu- 
voj yra nemaža „patrimpiškų“ vietovardžių: Potrimkai prie 
Šilutės, Potrempšiai prie Įsručio, daugelis kalnelių irgi turį 
šį vardą. Tik neaišku, ar tie vietovardžiai yra senesni už 
Grunau kroniką. Kai kurie autoriai nori šiuos vardus sieti 
su senprūsių žodžiu trumpa — upė. Lukas Davidas sako, 
kad tekantieji vandenys buvę šio dievo žinioje, tad kai kieno 
jis laikomas ir vandens dievyste. Etnologai yra linke šiai 

nuomonei pritarti, nes vandens dvasia, daugelio tautų many- 
mu, mėgstanti pasirodyti gyvatės pavidalu. Toks įsivaizdavi- 
mas, gal būt, susidarė dėl to, nes tekantis vanduo arba išsi- 
vingiavusi upė turi panašumo su gyvate. Welsfordas 
žinomoje Hastings Enciklopedijoje (XI 421) daleidžia gali- 
mybę, kad Patrimpas pradžioje buves gyvatiška vandens die- 
vystė. Jis dar pareiškia nuomonę, kad ir Grunau teikiama 
žinia galinti būti nepramanyta, kai jis sako, jog Patrimpo 
garbei buvusi laikoma gyvatė (žaltys) dideliame ąsotyje, pri- 
dengtame javų pėdu, ir merginos (vaidilutės) ją maitindavę 
pienu. Mat, daugelyje tautų.įvairiose pasaulio dalyse gyvačių 
kultas ankštai siejamas su merginomis-kunigėmis, kurios lai- 
komos jų žmonomis. Žalčiai dažnai įsivaizduojami, kaip vėl 
atgijusios prosenių vėlės, pienas yra vaikų maistas, todėl 
visur jis duodamas kultiškai gerbiamiems žalčiams. Ir patys 
žalčiai ieško ryšių su moterimis: prisiminkime mūsų pasaką 
apie žalčio žmoną Egle ir gausias tarptautines pasakas apie 
žalčių-slibinų pagrobtas karalaites. Graikai tikėjo, kad moc- 
teris galinti pastoti nuo gyvatės dievystės, — čia greičiausia 
glūdi manymas, kad moteris tampa nėščia nuo gyvatės pavi- 
dale atgimusio mirusio tos kilties vyro. Senprūsių moterys, 
norėdamos susilaukti vaikų, melsdavęsi į išdubusiuose ąžuo- 
luose gyvenančius žalčius, — rašė Grunau, jo žinią pakar- 
tojo Hartknochas 1675 m., pridėdamas, kad moterys 
tiems žalčiams duodavę pieno. — Vokiečiai „namų gyvatę“ 
vadina ,„Unke“, gal nuo „Onkel“ — dėdė, t. y. prosenis. Gal 
būt, su tuo reikia sieti ir liaudies manymą apie nepaprastą 
žalčio gudrumą. Visoj Lietuvoj plačiai yra vartojamas prie- 
žodis „Gudrus, kaip žaltys.“ Tas žalčio gudrumas greičiausiai 
remiasi tikėjimu į vėlės inkarnaciją žalčio pavidalu. 


Dabar pažiūrėkime, kokių žinių turime apie žalčių gerbimą 
naujaisiais laikais, ką sako tautosaka apie žalčius ir gyvates. 
Praetorius apie 1690 m. rašė, kad buvę tūli žalto- 
nys, burtininkai, užsiimdinėją su žalčiais; dar jis juos va- 
dna veidulut arba maldininks ir aprašo pora jų 


71 


atliekamų būrimų. Toks veidulutis arba maldininkas nešio- 
josi vieną ar daugiau žalčių. Paruošia stalą, ant jo padeda 
kaušelį su gėrimu ir ąsotį alaus. Veidulutis meldžiasi ir žal- 
tys šliaužioja ant stalo. Jis staiga apibrėžia ratą aplink žaltį, 
kuris tada guli, kaip negyvas, kol veidulutis nepabaigia savc 
maldų, kurių daug esti. Tada apšlaksto žaltį alumi iš pašventin- 
to kaušelio, po to jis pradeda judėti ir, veidulučio liepiamas, 
paliečia kai kuriuos valgius ir nušliaužia nuo stalo, pasinau- 
dodamas rankšluosčiu. Veidulutis nurodo vietą, kurią žaltys 
turės užimti, ir malda ją pašventina. Po to žaltys toje vietoje 
įsikuria. Šeimininkas, kartu su veidulučiu ir namiškiais, 
linksminasi ir užbaigia tą įšventinimą daug gerdami ir įvai- 
riai pramogaudami. (Del. Prussicae, hersg- von W. Pier- 
son, Berlin 1871, p. 35.) Taip aprašomas namų dievystės 
įkurdinimas. Tatai Praetorius cituoja iš Bretkūno (1536— 
1602) rankraščio. Tai apeiga, panaši į Maletiaus anksčiau 
cituotą žalčių kvietimą prie stalo. — Ten pat (p.35—7) Prae- 
torius aprašo ir sudėtingą būrimo apeigą su žalčiais. Vienas 
bernas, tarnavęs Įsrutyje, papasakojo, kaip daugelio kaimy- 
ninių kaimų didelėje paslaptyje buvo laikomas moni- 
ninks. Tam tikru metų laiku, paprastai pavasarį ir rudenį, 
tas Monininkas sukviesdavo žmones, magiškų maldų pagalba 
sušaukdavo visokius žalčius ir darydavo su jais burtus. Pa- 
statydavo stalą, padėdavo ant jo maisto ir gėrimo, įrengdavo 
tam tikrą vietą žalčiams ir padėdavo jiems pieno. Žalčius 
sukraudavo ant stalo ir jie, monininko liepiami, paliesdavo 
visą ten sudėtą maistą. Po to būdavo puotaujama ir daug 
geriama. Pavalgius kiekvienas dalyvis pasakydavo moninin- 
kui savo priešininko pavarde ir kaip jis norėtų jam pakenk- 
ti. Jeigu kuris norėdavo, kad jo priešininko javų laukas nu- 
kentėtų, tai weideler (vėl naujas vardas!) paimdavo žaltį 
į savo rankas, sukalbėdavo tam tikras magiškas maldas ir 
išmesdavo jį per duris ar langą, tardamas šiuos žodžius: 
„Šmikšt per ežę...“ Po to nurodytas javų laukas būdavo 
krušos arba kirminų sunaikinamas..- Jei weideler sakydavo: 
„Šmikšt per aruodą“, tai duonos atsargoms būdavo paken- 
kiama. Jei pasakydavo: „Šmikšt per tvartus“, tai gyvuliai 
išgaišdavo... Jeigu šitas būrimas nėra išgalvotas, tai jis rodo 

vėlyvesnį žalčių gerbimo išsigimimą į piktą burtą savo 
artimui pakenkti, — tokių piktų žemdirbių burtų iš tikrųjų 
netrūksta, ypač jie yra išsivystę suomiškų tautų tarpe. 

„Sutikti gyvate, — rašė Praetorius, — žemaičiams ir 
Prūsų lietuviams ir dabartiniais laikais yra geras ženklas... 
Daugelis Lietuvoje ypatingai stengdavosi įsigyti gyvatę su 
ragais (arba „karūna“ — šviesiomis dėmėmis ant galvos. 
J. B.). Tose vietose, kur tokios gyvatės randasi, ištempdavo 
jie šydą, norėdami sugauti. Joms priskiria jie didelę galią 
atnešti daug laimės... Naminiam žalčiui guolis padaromas 
prie krosnies arba namo kampe, jis vadinasi migis... Ir 
šiandie kai kurie šemaičiai tvirtai tiki, kad juos ištiks ne- 
laimė, jeigu jie tokius žalčius pašalins“ (t.p. 35 ir 37, plg. 
Herbersteiną). 

Bujakas veikale „Fauna Prussica“ (Konigsberg 1837, p. 
281) rašo: „Ūkininkas laiko ypatinga laime, jeigu žaltys atei- 
na į jo gyvenimą, todėl moterys mėgdavo vilioti tokį laimės 
nešėją į savo namus, padėdamos valgių.“ 

A. Bezzenbergeris užrašė Liobartuose tokį burtą: 
„Kas pakasa po savo durų slenksčiu gyvatės (žalčio?) odą, 
negali būti nužavėtas“ (Litauische Forschungen, 1882, p. 70.) 
Jei vokiečiuose „naminis žaltys“ apsigyvena po slenksčiu 
(tai dvasių vieta, ypač turinti ryšio su mirtimi), tai jis yra 
jis atnešąs namams laimę ir gerbūvį (HDA VII 1140). 

Vysk. Valančius rašė, kad dar neseniai žemaičių mote- 
rys ant kaklo nešiodavusios susivarstę žalčių „krames“, ku- 
rios, jų tikėjimu, apsaugodavę nuo ligų ir visokių nelaimių. 

„Dar ir šiandie žemaičių lietuvių žemesnieji sluoksniai 
tvirtai laikosi seno stabmeldiško įsitikinimo, kad gyvatė yra 
sveikatą ir jėgą teikianti būtybė“ (H. Bertuleit, Das Re- 
ligionswesen der alten PreuBen, 1924, p. 45). 

Iki pastarųjų laikų plačiai visoje Lietuvoje yra vartojamas 
toks vaistas: anksti pavasarį, kol dar pirmas griaustinis 
neužgriaudė, sugauna gyvatę ir įkiša ją į bonką su 
degtine. Kartais gyvate įvilioja į užtaisyto šautuvo 
vamzdį ir iššauna, taip užmuštą gyvatę įdeda į spiritą ar 
degtine ir šį gėrimą vartoja gyvulių ir žmonių gydymui, ypač 

nuo pilvo negalavimų. Rytų Lietuvoje anksti pavasarį daug 
kur turguose galima pirkti gyvas gyvates ir pasigaminti sau 
tokio vaisto. Matyt, šios prekės pareikalavimas yra nemažas 
ir tokia prekyba užsiimantieji „kirmėliai“ dar neseniai buvo 
nesunku užtikti. (Plg. „Globus“ 82, 1902, p. 291.) 

Daug tikėjimų, burtų ir sakmių apie žalčius ir gyvates yra 
dar paskutiniais dešimtmečiais surinkes J. Elisonas su 
savo mokiniais ir paskelbes „Mūsų Tautosakos“ III t. (1931), 
tad jų čia nekartosiu, pažymėsiu tik liaudyje plačiai randa- 
mą manymą, kad užmušus gyvate ar žaltį, Saulė verkia, o 
velnias juokiasi. 

P. Galaunė rašo: „Žalčių motyvo ornamentas yra varto- 
jamas labai retai. ir, kas nuostabu, beveik išimtinai kryžių 
pagražinimuose“ (Liet. liaudies menas, 1930, p. 28). Tuo ste- 
bėtis visiškai netenka, nes mūsų kryžiai, išsivystę iš seno- 
viškų kapastulpių, ant kurių būdavo dedamos aukos miru- 
siems, turi ir daugiau senojo tikėjimo simbolių, pvz., Saule 
ir Mėnulį, tad ir žaltys čia labai gerai tinka. 

Nors gyvatės ir negalėjo būti laikomos, kaip „namų die- 
vai“, tačiau ir joms lietuviai rodė tam tikro respekto, laiky- 
dami jas ypatingų jėgų kupinomis būtvbėmis. Žodis „gyvatė“ 
greičiausiai išreiškia gyvumą, greitą judėjimą, gyvastin- 
gumą, nes ir galvą nukirtus ji dar kurį laiką rangosi, — ta- 
tai irgi galėjo atkreipti liaudies dėmesį, daryti įspūdį, tarsi 
būtų kokia nemirtinga būtybė, taigi, dvasia ar dievystė. 


Žalčių gerbime skiriama yra dvi formos: a) žalčių kultas 
pilna to žodžio prasme, kur yra žalčių dievas, žalčiai laikomi 
šventyklose ir ten maitinami, juos prižiūri kunigai, paprastai 
moterys ir b) žalčiai gerbiami tik kaip namų dvasios. Kai 
kurie tyrinėtojai yra linke manyti, kad senovės lietuviai tu- 
rėjo tikrą žalčių kultą, pavyzdžiui: Schraderis (Reallex. 
I 23), Welsfordas (ERE XI 420—22), Hoffmann- 
Krayeris (HDA VII 1139t.) Galimas dalykas, kad konser- 
vatyvūs lietuviai ir žalčių kultą ilgiausiai išlaikė. A. Brūck- 
nerio nuomonė, kad žalčių gerbimas Lietuvoje esąs atsira- 
des tik XV ar XVI a., neturi įtikinamų argumentų. 

Vėlesniais laikais, žinoma, pasiliko ryškus tik žalčių, kaip 
namų dvasių, gerbimas, kuris plačiai randamas ir kitur: vo- 
kiečiuose, skandinavuose, slavuose. Ir rusų, ir vokiečių ūki- 
ninko troboje žaltys drąsiai šeimininkauja, geria pieną kartu 
su vaikais iš vieno dubenėlio, pasitraukia į šalį, gaves su 
šaukštu į kaktą, kiek palaukęs ir vėl kiša savo gudrią gal- 
vutę. Plačiai yra randamas pasakojimas, kad kai tėvai ne- 
apsikęsdami tokį žaltį užmušė, tai pradėjo sirgti ir mirti vai- 
kai. Lietuvoje plačiai tikima, kad ūkininko troboj gyveną 
žalčiai, jei jie gerai užlaikomi, atneša namams laime, o nus- 
kriausti keršyja. Pvz., pasakojama taip: paslėpė žalčio vai- 
kus, tai jis užnuodijo pieną; kai jam vaikus sugrąžino, tai 
žaltys pats sudaužė puodynes su užnuodytu pienu („Mūsų 
Tautosaka“ III 145—150, viso net 20 variantų iš įvairių krašto 
vietų). 

Žalčiai yra laikomi dievų pasiuntiniais, tarpininkais 
tarp žmonių ir dievysčių (plg. E. Stellą!) Vienoje senoje apei- 
ginėje dainoje iš Daukšių apyl. randame tokį posmą: 


Oi tu žalty, žaltinėli, . 
Dievų siuntinėli, 
Veskie mane in kalnelį, 
Pas mielą dievelį. 
(„Lietuvių Tauta“, I, 2, p. 177.) 


Visi etnologai sutartinai tvirtina, kad žalčių gerbimas yra 
tam tikra prosenių kulto forma, labai išplitusi visame pa- 
saulyje, taigi, nėra tik senovės lietuvių „stabmeldiškos kvai- 
lystės“ padarinys. Daugelyje indoeuropietiškų tautų randame 
įsitikinimą, kad mirusiųjų vėlės pavirsta namų dvasiomis, 
kilties protėviai globoja savo šeimą ir rūpinasi jos gerbūviu 
toliau, nors jau. ir mirę būdami. Matomoji jų pasirodymo 
forma dažniausiai yra žaltys: taip jau buvo tikima senovės 
indų ir helenų, o ypač ryškiai senojoje Romoje, kur namų 
dvasios, vadinamos „pater familias“ (šeimos tėvas) ir „pe- 
nates“, rūpindavesi laukų derlingumu ir šeimos prieauglium. 
Todėl tokių namų dvasių-žalčių gyvenamoji vieta dažnai yra 
palovis (vedusiųjų lova — lectus genialis, šeimos daugini- 
mosi vieta) arba trobos kampas, krikštasuolė. garbės vie- 

ta, kur paprastai sėdi šeimos galva. Čekai ir vendai tiki, kad 
kiekvienas namas turi vyrišką ir moterišką žaltį, šeimos tėvo 
ir Motinos reprezentantus. Jei nugaišta vyriškas žaltys — 
mirs šeimininkas, jei moteriškas — šeimininkė. Panašiai tiki 
ir bulgarai. 

Mirusieji proseniai įsivaizduojami pasirodą žalčių pavidalu, 
gal būt, dėlto, nes naminiai žalčiai išlenda iš savo urvų tro- 
bos asloje, kampe ar iš po slenksčio, kur jie paprastai gy- 
vena, tarsi, palaidotų prosenių vėlės, — mat, seniau -buvęs 
paprotys mirusius laidoti troboje prie ugniavietės. Be to, 
žalčiai karts nuo karto numeta seną odą, tarsi, iš naujo at- 
gimsta, — tatai galėjo padaryti liaudžiai irgi gilaus įspūdžio. 

Tad štai kuo yra paremtas žalčių gerbimas: tikėjimu į mi- 
rusių prosenių ryšių palaikymą su gyvaisiais, jų pastangomis 
padėti savo palikuonims, rūpinantis jų gerove, derliumi ir 
prieaugliumi. Tuo būdu jie pasidarė globojančiomis namų 
dvasiomis, o gyviesiems pasirodydami pasirinko matomą žal- 
čių pavidalą- 


LAIMA IR LAUMĖS ARBA DEIVĖS 


Laima yra likimo deivė. Vieni jos vardą kildina nuo žo- 
džio „laimė“, kiti nuo „lemti“, — sunku spresti, kuris aiški- 
nimas bus teisingesnis. Senėsni šaltiniai ją vadina tiesiog 
Laime. Pasakose taip pat: „Jis pažiūr — tai trys mote- 
riškės šnekasi ...jis suprato, kad tai laimių būta“: arba: 
„Senovėj visur laimės valkiodavosi“ (Basanavičius, Liet. 
pasakos yvairios, IV Nr. 115 t.) Iš rašytinių šaltinių pirmiau- 
sia ją pamini rankrašty užsilikes 1744 m. mirusio Brodovskio 
žodynas: Laime — Glūcksgėttin. Ruigis 1747 m. irgi rašo 
Laime. Mielckes 1800 m. išleistame žodyne jau rašoma Lai - 
ma. Anot Schleicherio, teisingas šios deivės vardas yra Lai- 
ma, bet ne Laimė. Ostermeyeris 1775 m. rašė: „Laima arba 
Laimė — žmogaus vadovė nuo gimimo iki jo amžiaus galo, 
laimės ir nelaimės deivė. Ta jų Laima visai sauvališkai pa- 
skirdavo žmogui gerą arba blogą buitį ir niekas negalėdavo 
pakeisti, kas jam buvo nuskirta. „Taip Laima lėmė“ yra iki 

šių dienų išlikęs priežodis. Kitas panašus priežodis sako: 
„Tai jau jo likims“, — štai šito jis negalėjo išvengti. Taip ir 
dabar dar tikima. Jokia tauta nėra taip pasidavusi fataliz- 
mui, kaip mūsų lietuviai.“ Kitas lietuvių gyvenimą pažįstąs 
vokietis Tietz 1839 m. rašė: „Lietuviai yra linkę tikėti į abso- 
liutų nuskyrimą, todėl jie lengvai pasiguodžia nelaiminguose 
atsitikimuose, be to, šis tikėjimas duoda jiems pagrindą būti 
nebailiems ir narsiems kare.“ O. Glagau 1869 m. irgt rašė, 
kad lietuviai esą dideli fatalistai, imdamiesi ką nors svar- 
besnio, sakydavę: „Su Laima laimėsiu“. Kadaise visos liepos 
buvę pašvęstos Laimai ir liepos mėnesį, liepoms žydint, 
švęsdavę jos šventę. Kituose šaltiniuose apie tokią šventę ir 
liepas nėra žinių. L 

Liaudies dainose Laima dažnai minima. Štai būdingesnės 
tokių dainų ištraukos. „Ne Dievo duota, Laimužės lemta, kad 
tam kiemely bernužis augo. Tai Dievo duota, Laimužės lem- 
ta, kad per laukelį bernužis augo“ (Juškevičius, Liet. svod- 
binės dainos Nr. 1085). Dar ryškiau pabrėžiamas tikėjimas į 
Laimos nuskyrimą šiais dainos žodžiais: „Neverki, mergelė, 
raminki širdelę, rasi būsi Laimos skirta, būsi mano miela“ 
(t. p. Nr. 14). 

Laima tvarko ne tik žmonių likimą, bet ir įvykius gam- 
toje. Dainoje apie didžius dyvus, kai vasarą ežerai užšalo, 
sakoma: „Duos Laimužė vasaros dienelę ir ištirpdys ežeruos 
ledelį“. 

Sakmėse ir pasakose Laima irgi dažnai minima. Vienoje jų 
pasakojama apie berną, kuris apsinakvoja Laimos namely. 
Ten jis mato tris seseris, žmonių likimo lėmėjas. Pirmoji yra 
labai graži, turtingai pasipuošusi, ji gimusiems nuskiria lai- 
mingą ir turtingą gyvenimą. Antroji yra vidutinio grožio ir 
puošnumo, ji nuskiria vidutinį likimą. Trečioji yra bjauri ir 
apsiskarmalavusi, jos eilei priėjus, nulemia naujagimiams 
sunkų ir vargingą gyvenimą. Įtužęs bernas apmuša trečiąją 
Laimą, sakydamas: „Tu nežinai, kaip sunki ir nelaiminga 
yra varguolių dalia.“ — Kitoje pasakoje vaizdžiai parodoma, 
kad lėmimo negalima pakeisti: vaikas miršta lygiai tuo būdu, 
kaip jam gimstant buvo Laimos nuskirta („septynių metų 
prigers tvenkiny“) ir visos pastangos jį išgelbėti nueina nie- 


TI š 


kais (vaikas atrandamas negyvas šalia aptverto tvenkinio). 
Tokią pasaką žino taip pat rusai ir rumunai. 

Lietuviai pažįsta dar ir kitą likimo būtybę, kurią vadina 
Dalia. Ji lydi kiekvieną žmogų per visą jo gyvenimą. Ji 
įsivaizduojama ir suasmenintame pavidale, kaip moteris. Kai 
Laima veikia tik kūdikiui gimstant, nulemdama jam jo li- 
kimą, ir daugiau žmogui nebetenka su ja susidurti, tai Dalia 
jį lydi per visą jo gyvenimą. Galima sų ja net pasikalbėti, 
pasiguosti. Pavyzdžiui: 


Ein motutė ūkaudama, 
Laimės-Dalios ieškodama. 
Atsiliepė Laimė-Dalia 
Anoj pusėj, marelių. 
Plauk, Dalele, per mareles, 
Per mareles į kraštelį. 
Mes nueisim sa sodelin, 
Nusiskinsim po lapelį; 
Parašysim po raštelį 
Ir nusiųsim į tėvelį. 
Tėvas močiai perskaitys, 
Mūs vargelius pamatys. 


Valkininkas. 


Trys seserys Laimos atitinka tris likimo deives, randamas 
daugelyje tautų, pvz., tokiomis yra graikų Moiros, romenų 
Parces, romaniškų tautų Fata arba Fada, germanų Nornos. 
Lietuviuose dažnai 'veikia ne trys, bet tik viena Laima. Kitų 
tautų tradicijos pasakoja, kAd tos likimo deivės verpia žmo- 
gaus likimo siūlą ir kada jį nukerpa, tada žmogus miršta. 
Viename aprašyme, paskelbtame Jucevičiaus 1836 m., mini- 
mos net septynios lietuviškos „deivės valdytojos“, kurios ga- 
mina žmogui mirties marškinius: pirmoji, Verpėja, ver- 
pianti Žmogaus gyvenimą iš kuodelio, kurį jai esąs įdavęs 
vyriausias dievas; antroji, Metėja, daranti apmatus; tre- 
čioji Audėja, audžianti drobę; ketvirtoji, Gadintoja, 
viliojanti seseris savo gražiais pasakojimais, norėdama jas 
nukreipti nuo darbo ir jei jai pavyksta, tada sudarko drobę 
ir vargas tam žmogui, kurio likimas susietas su tuo audiniu 
— ligos, sužeidimai kare, vaidai su kaimynais, nesutikimai 

namuose apninka žmogų dėl šios deivės pikto veikimo; jai 
priešinga yra penktoji deivė, Sergėtoja, ir laimingas tas 
žmogus, kurio audinį jos įkalbėjimų dėka deivės toliau au- 
džia, — jokia nelaimė jo neaplanko tol, kol šeštoji deivė, 
Nukirpėja, drobės nenukerpa; pagaliau septintoji deivė, 
Išskalbėja, nurėžtąją drobe išskalbia ir atiduoda ją vy- 
riausiam dievui; ta drobė sunaudojama žmogaus mirties 
marškiniams. — Šią gražią legendą, deja, negalime laikyti 
pilna to žodžio prasme liaudiška, nes jokie kiti šaltiniai ir 
tautosaka apie tai nieko nežino. Tiesa, Gisevius 1866 m. mini 
vieną deivę Verpėją, kuri verpia žmogaus gyvenimo siū- 
lą; jis prikabintas prie to žmogaus žvaigždės ir jį nutraukus 
žvaigždė nukrinta, o žmogus miršta. Ir ši žinia vargu ar yra 
iš liaudies paimta. 

Latvių liaudies poezijoj Laima arba Laime yra žmo- 
gaus gyvenimo nulėmėja ir rikiuotoja. Ji ypač rūpinasi nė- 
„ščiomis moterimis, gimdant ji patiesia savo pačios išaustą 
paklodę, ant kurios priima naujagimį ir nulemia jo likimą. 
Ji padeda geroms mergaitėms, prižiūri, kad jos dorai elgtųsi, 
neturtingoms pagelbsti kraičius susikrauti, rūpinasi linais ir 
verpėjomis. Nors Laima yra likimo lėmėja, tačiau ji duoda 
galimumo ir pačiam žmogui pasirūpinti savo gerbūviu. Į ją 
panaši yra Dekla, ji rūpinasi kūdikiais, juos supa ir pri- 
žiūri; dažnai jai priskiriama ta pati veikla, kaip ir Laimai. 
Ji nuskiria mergaitėms jaunikius, ji verkia, kai gimsta tokia 
mergaitė, kurios laukia nelaimingas, nedorovingas gyveni- 
mas. Lietuviuose Laimos ryšiai su gimdyvėmis ir vaikais 
nėra tokie ryškūs, kaip latviuose. 

Mūsų liaudis aiškiai skiria dvi būtybes: Laimą ir Laumę. 
Vienoje pasakoje vaizduojamas toks nepaprastas nuotykis: 
vienas žmogus užtiko miške Laimą ir Laumę besipešančias, 
viena kitai į plaukus susikibusias. Jis jas išskyrė ir už tai 
buvo apdovanotas. 

Laumės yra žemesnės rūšies būtybės, negu Laima, jos yra 
artimesnės žmonėms, negu dievams. Tačiau dar ir dabar 
dažnai jos yra vadinamos deivėmis, tad deivė bus senesnis 
jų vardas, negu laumė ir pastarasai kalbininkams pasilieka 
mįslė. 


79 


Deivės arba laumės yra vaizduojamos, kaip labai gražios 
moteriškės. Jos turi labai ilgus geltonus plaukus („kasos il- 
gos, kaip pas laumę“), mėlynas akis („,mėlynas, kaip laumės 
akis“), labai dideles krūtis („zizės kėpso, kaip pas laumę“). 
Jos yra labai gudrios („,gudri, kaip laumyčia“, arba: ,„gudri, 
kaip laumės auginta, mokyta“). Laumės mėgsta moteriškus 
darbus, jokia moteris čia joms negalės prilygti: jos yra nepa- 
prastai geros verpėjos ir audėjos. Vakarais paupiuose velėja 
savo audeklus. Kas gauna laumių drobės rietimą, tas gali 
rėžti ir rėžti, rietimas niekados neišsibaigs, tačiau neturi jo 
išvynioti ir matuoti, ar daug dar drobės yra — tada rietimas 
tuojau pasibaigia. Laumės padeda žmonėms darbus dirbti, 
ypač neturtingoms moterims ir našlaitėms, padeda joms 
verpti ir kraičius susikrauti. Tačiau reikia mokėti su jomis 
elgtis, žinoti jų įpročius, kitaip galima turėti nemalonumų ir 
skaudžiai nukentėti. Pavyzdžiui, negalima Saulei nusileidus 
velėti ir ketvirtadienio vakare verpti, nes tada yra laumių 
metas, — kas to nesilaiko, patenka į pavojų. Jos nemėgsta 
tinginių ir gobšuolių, juos nubaudžia, kai pastarieji nori lau- 
mių pagalba praturtėti. 

Štai kaip apibūdina laumes pati mūsų liaudis. — 

„Senovėje mūsų krašte buvo daugybė laumių. Vienos lau- 
mės, kai moterys laukuose dirbdavo, atėjusios į namus joms 
vaikus nuprausdavo, verpdavo, drobes ausdavo... Moterims 
grįžtant namo, tos laumės pabėgdavusios. Be tų buvo daug 
piktų laumių. Jos vogdavo žmonių vaikus. Pavogto vaiko 
vietoje jos padėdavo šiaudų ryšulį, iš kurio pasidarydavo 
laumiukas. Žmonės, to nežinodami, augindavo per savo vai- 
ką. Paaugęs berniukas išbėgdaves į girią pas laumes.“ (Bal- 
čienė, 1925). 

„Pirmiau ir laumių būdavo daug. Išeik šiltą vasaros va- 
karą ir tuojau išgirsi, kaip laumės audeklus velėja. Laumės 
nieko blogo nedarydavo tam, kas prisilaikydavo papročių 
(prietarų). O jeigu kuri moteris neprisilaikė papročio, tai šast 
laumės ir iškerta jai šposą. Ana viena moteris velėjo Saulei 
nusileidus drobę. Laumė užpyko ir pakeitė drobės ataudus 
valais (plaukais). Mat, Saulei nusileidus negalima audeklų 
velėti, tada tik laumės velėja.“ (Merkinė, 1937). 

„Laumės daugumoje yra blogi sutvėrimai. Jeigu kas moka 
su jomis apseiti, tam jos gera padaro, o kas nemoka, tam 
blogai, — kartais net nunovija. Senovėje laumių buvo labai 
daug.“ (Kaltinėnai, 1937). 


„Prie mūsų namų buvo upelis. Tai kai aš augau, vasaros 
vakarais, sakydavo, būdavo girdėti, kai laumės skalbias duo- 
bėj. Tik girdisi: tiku-taku, tiku-taku! Naktį ir'nutilsta. Tai 
anos eidavo paimti iš žmonių, katrie jas myli, verpti. Jos 
verpdavo tiktai ketvergų vakarais. Kitais vakarais, būdavo, 
velėja, skalbias ir džiovinas. Ten vienas kaimynas jas my- 
lėjo: būdavo, giria, sakydamas, kad jos yra geros, viską moka 
puikiai dirbti. Jos jam ir suverpdavo, ir išskalbdavo. Bet ge- 
riau su jomis neprasidėti.“ (Papilė, 1936). 


„Laumės — kaip žmonės. Jos ir apsinakvoja pas žmones. 
Jos turi ir vyrus, tie kartu vaikščioja su jomis. Katrie matė 
tuos vyrus, tai sako, kad jie atrodo, kaip čigonai. Iš pava- 
sario laumės, kaip katės, niurna. Laumių moteriškių kasos 
ilgos, ligi pat kulnų. Plaukai geltoni. Jų krūtys labai didelės, 
jos per krūtis kojų neužmato. Rudenį laumės eidavo į jau- 
jas.“ (Batakiai, 1932). 


Senesni autoriai apie lietuvių tikėjimą į laumes taip rašo. — 

„Laumės yra draugiškos, bet kartu ir kaprizingos būtybės, 
pasirodančios moterų pavidalu. Jos netikėtai pasirodo įvai- 
riose vietose. Dažniausiai jas sutinkame prie senų piliakalnių, 
miškuose, upių pakrantėse, ten eina jos prie vandens ir stro- 
piai skalbinius velėja. Labiausiai reikia nuo jų saugoti nau- 
jagimius. Dėl jų pamėgimo apkeisti vaikus, kai kuriose apy- 
linkėse laumė vadinama ,apmaine“.“ (Gisevius, 1850). 


„Senuose laikuose buvo laumių ir senieji lietuviai laikė jas 
negeromis dvasiomis, kurios daugelyje vietų užsilaikė, kaip 
užžavėtos būtybės, ir nuolat pasirodydavo moterų pavidale. 
Jos galėdavo puikiai darbuotis, kaip verpti, austi ir atlikti 
lauko darbus, tačiau niekados jos negalėdavo kokio nors dar- 
bo pradėti arba užbaigti. Tiesiogiai ką nors bloga ar nuosto- 
linga žmonėms jos nepadarydavo, dažnai jos ir ką gerą at- 
likdavo, didžiausia jų negerovė buvo ta, kad pavogdavo arba 
apmainydavo naujagimius.“ (Schleicheris, 1853). 

„Visur Lietuvoje žinoma mitologiška būtybė yra laumė. 
Dažniausiai laumės pasirodo, kaip geros fejos, tačiau gali jos 
būti ir piktos. Jos pasiima paklydusius vaikus, taip pat ir 
vagia arba apmaino į savuosius. Pagrobtiems vaikams gerai 
einasi, laumės juos auklėja ir vėliau stengiasi į geras sąlygas 
įstatyti.“ (Jurkšaitis, 1887). | 

Laumės labai mėgsta vaikus, užtat jos stengiasi pavogti 
arba apmainyti dar nekrikštytus naujagimius. Jų paliktas 
laumiukas neauga, yra bjaurus, didelis rėksnys ir nepasoti- 
namas rijikas, jis nekalba ir nevaikšto. Žmonės, supratę, kad 
tai laumėvaikis, ima jį plakti šermukšnio rykšte, grasina 
įmesti į karštą krosnį, tada atbėga laumė, atneša gražiai 
aprėdytą žmonių vaiką, atiduoda jį ir pasiima savąjį, prie- 
kaištaudama: „Žiūrėk, kaip gražiai aš tavo vaiką auginau, o 
tu mManąjį užplakti nori.“ Laumių apmainytiems žmonių vai- 
kams gerai einasi, laumės juos labai stropiai prižiūri ir gra- 
žiai išaugina, o tada stengiasi vėl grąžinti žmonių tarpan, 
dargi gerai aprūpinti: mergaitėms duodave puikiausius krai- 
čius, ploniausių ir gražiausių drobių priausdavę. Jeigu laumė 
sužinodavo, kad kur turtingas vyras veda, yra gera vieta, tai 
naktį apmainydavo jaunikį arba jaunąją ir tokiu būdu įteik- 
davo savo augintinį į gerą vietą.'Sakoma, kad laumės dau- 
giausia vogdavęe vaikus, bet ir suaugusių mergaičių ne- 
aplenkdave, jeigu tik jos laumei patikdavę (Ožkabaliai). — 
Atrodo, kad laumėms daugiausia rūpėdavo kūdikiai: jų augi- 
nimas ir jais rūpinimasis — maloniausias jų užsiėmimas. Kai 
kūdikis suauga, nebereikalingas esti motiniškos globos, tada 
jis tampa laumėms nebeįdomus, jos pačios stengiasi jį vėl į 
žmonių tarpą sugrąžinti. Tad laumes galima apibudinti, kaip 
merginas motinų vaidmenyje: jos pačios kūdikių negimdo, 
jų pamainyti laumėvaikiai yra padaryti iš šiaudų ryšio ar 
šluotražio, nors pasidaro gyvi ir panašūs į tikruS vaikus. 
Aišku, tikri Žmonių vaikai laumėms yra malonesni. Vargšės 
moteriškės lauke pamirštą kūdikį laumės pernakt dainuo- 
damos supa, aprengia puikiausiais drabužėliais, o tyčiomis 
paliktą kūdikį, užuot apdovanojusios, nusmaugia, — taip jos 
nubaudžia negerą motiną. Jų didelį linkimą į motiniškumą 
pabrėžia ir dažnai minimos nepaprastai didelės laumių krū- 

tys, kaip ryškiausias motiniškumo pažymys. Tačiau laumės 
yra įsivaizduojamos kaip merginos, jos yra jaunos ir 
nepaprastai gražios — jokia žmonių moteris negali joms gro- 
žiu prilygti. Be to, laumės bijo lino žiedo. Iš mūsų liaudies 
dainų simbolikos žinome, kad už vainiko užkrites lino žiedas 
reiškia mergystės ir laisvų dienelių praradimą. Tad laumės, 
kaipo merginos, irgi saugosi žydinčių linų. Kuršaičio žodyne, 
kaip neaiškios kilmės žodis, yra minimas ir laumys, ta- 
čiau apie laumių vyrus ne tik pas mus, bet ir kitose tautose 
tėra labai mažai žinių, — atrodo, kad jie bus vėliau prama- 
nyti. Tad amžinai našlystei skirtos laumės ieško vyrų drau- 
gystės žmonėse. Dažnai laumė nakčia lanko, kaip slogutė, 
klėtyje ar kluone miegantį vyriškį Tas nusaugo ir užkala 
pleištu tą skylutę, per kurią ji į klėtį įlenda. Tada laumė 
nebegali pabėgti ir esti sugaunama. Kadangi tai yra jauna ir 
labai graži mergina, tai vyriškis ją veda ir ilgus metus lai- 
mingai su ja gyvena. Laumė paprastai esti labai gera žmona, 
puiki šeimininkė, pavyzdinga motina. Ūkis gerai klesti, nie- 
kas nesugeba taip gerai atlikti moteriškų darbų, kaip laumė. 
Tačiau po keletos metų idilija-netikėtai baigiasi. Žmona vis 
prašo atkišti tą skylute, per kurią ji įlįsdavo į klėtį, ji norinti 
pabandyti, ar dabar dar galėtų per tokią mažą skylutę išlįsti 
ir pan. Vyras ilgai nesutinka, bet pagaliau leidžiasi prikal- 
bamas. Vos tik atkiša tą skylute, laumė tuojau šmukšt 
išlenda per ją ir pradingsta. Ji grįžta į savo laumių pasaulį, 
tarsi žemiškas gyvenimas žmonių tarpe jai būtų jau atsi- 
bodes. Tik kartais naktimis, niekam nematant, dar ateina 
savo paliktų vaikų apžiūrėti, juos nuprausia ir papeni — čia 
vėl pasireiškia jos idealusis motiniškumas. — Šitokius pasa- 
kojimus apie vedybas su deivėmis randame ne tik pas mus, 
bet taip pat Vokietijoj, Austrijoj, Šveicarijoj ir Švedijoj. 
Yra ir nedorų laumių. Jos yra bjaurios išvaizdos, skarma- 
lais apsirengusios, piktos ir klastingos, jos kaip įmanydamos 
kenkia žmonėms. Tokios nedoros laumės yra vėlyvesnės kil- 
mės, atsiradusios raganų įtakoje, o tikėjimą į raganas ir vel- 
nius į Lietuvą atnešė krikščionystė. Visos pasakos apie ne- 
dorą pamotę, kuri vadinama laumė-ragana, yra tokios vėly- 
vesnės kilmės. Laumės, kaip žmonių slogutės, arklių jodyto- 

jos kūtėse nakties metu, avių vilnų kirpėjos, — tai vis iš 
raganų joms atitekę ypatumai, visai svetimi pirmykščiai 
laumių prigimčiai. | 

Tačiau ir senoviškos laumės turi tam tikrą demoniškumo 
pobūdį, juk jos deivės, o ne paprastos moterys. Užtat reikia 
mokėti su jomis elgtis, jų neįžeisti, vengti to, ko jos ne- 
mėgsta, kitaip pakliūsi į nemalonią padėtį. Paprastai žmogus 
sugeba ir pavojuje atsidūręs išvengti laumių bausmės, gelb- 
stisi gudrumu. Plačiai yra žinoma tokia sakmė Verpėja ver- 
pia draudžiamu laiku: ketvirtadienio vakarą arba iki vėlyvos 
nakties. Ateina į pirkią kelios laumės ir žada padėti suverpti. 
Jos verpia nepaprastai greit ir sunku joms tesėti verpalo, o 
jei jo pritrūksi, tai ims verpti prasikaltusios moters plaukus 
ir žarnas. Moteris susivokia laumes apgauti: neva susirūpi- 
nusi grįžta iš lauko į pirkią ir sako: ,Vakaruose dangus dega 
ir ten verkia tai verkia vaikai“ (ir panašiai). Laumės susi- 
rūpina, manydamos, kad tai jų vaikai atsidūrė pavojuje ir 
verkia, todėl tuojau visos išsiskubina laukan, o moteris tvir- 
tai uždaro duris. Laumės greit susipranta esą apgautos, bet 
nebegali įsibrauti į pirkią ir taip moteris išsigelbsti. — Ši 
sakmė ypač populiari yra keltuose (Airijoj, Škotijoj), bet ran- 
dąme ją ir piečiau, Danijoj ir Lietuvoj, net pietų Tiroliuje. 

Lietuviams labai yra būdingi dar du sakmių su laumėmis 
motyvai, kurių kitose tautose neteko pastebėti. Pirmiausia 
jau minėtasis apie pernakt lauke paliktą kūdikį. Kitas pasa- 
koja apie berną, kuris erzina pirtyje besimaudančias lau- 
mes; jos vejasi -berną, šiam paprastai pasiseka ištrūkti, ta- 
čiau bebėgdamas turi numesti švarką, kurį laumės ne tik 
sudrasko, bet ir audeklo siūlus išardo, net kiekvieną siūlą 
atveja, lieka tik vilnų gniužulas, — liūdnai būtų bernui 
pasibaigę, jei laumės jį būtų pagavusios. 

Laumės yra nemirtingos ir nesenstą. Kur jos gyvena? Da- 
žniausiai jos sutinkamos paupiuose ir miškuose. Ar jos yra 
vandens ar miško deivės? Tiesa, jos mėgsta prisilaikyti pau- 
piuose, maudosi ir ten savo drobes velėja, tačiau vandens 
deivėmis pilna to žodžio prasme jų negalima laikyti. Jos 
mėgsta ir mišką, dažnai vakare jas galima miške sutikti. Yra 
Žemaičiuose net du miškai, kurie'turi „Laumės kalno“ 

vardą: vienas jų yra prie Milašaičių (Gaurės v.), o kitas prie 
Laumėnų, Kaltinėnų v. Prie Sruojos upės, Alsėdžių v., 
netoli Alkos kalno, yra laukas, Laume vadinamas. Tad 
paupiai, miškai ir kalnai yra mėgiamiausia laumių užsilai- 
kymo vieta. Paprastai jos ten sutinkamos nuogos, tik apsi- 
leidusios ilgais plaukais, kurie iš dalies joms atstoja drabu- 
žius. Beje, laumės mėgsta ir akmenis. Jėzuitų pranešime 
1605 m. sakoma, kad žmonių gerbiami akmenys buvo vadi- 
nami „deyves“. Keltuose, ypač Bretanijoj, fejos mėgsta užsi- 
laikyti arti priešistorinių laikų akmens paminklų, vadinamų 
dolmenų ir mengirų. Jucevičius 1836 m. rašė ir apie lietuvių 
„deivių akmenis“, kurie stovėję paupiuose, ant jų mėgdavu- 
sios mėnesienos naktimis sėdėti deivės ir dirbti savo darbus. 
Ant tų akmenų žmonės dėdavę joms aukas: ūkininkai javų 
varpas, merginos vilnas. Kiekvienas turėjes sau pasiskyręs 
tokį deivių akmenį, kurie buvę ne kas kita, kaip priešisto- 
daugiau duomenų iš Lietuvos neturime, bet tai yra ryškus 
keltiškas įsivaizdavimas. 


Laumės buvo gamtos dievystės, gal daugiau miško, 
negu upių deivės. Vaivorykštė vadinama laumės juosta, 
belamnitai (suakmenėje gyvūnai) laikomi laumės pir- 
štais arba papais, ant medžių žaliuoją parazitiniai 
augalai vadinami laumės šluota. Laumės sudaro tar- 
pinį laipsnį tarp dievų ir Žmonių pasaulio: viršuje viešpa- 
tauja dievai, apačioje gyvena mirtingieji žmonės, tarpe jų 
randame deives arba laumes, priderančias abiem pasauliam. 
Jos yra daug kuo panašios į žmones, tačiau viršija paprastus 
mirtinguosius savo ypatingais sugebėjimais. Jos yra pusdie- 
vės (tai rodo jau jų senasis vardas — deivė), tačiau jos 
ieško žmonių draugystės, be jų tiesiog negali apseiti, todėl 
jos mielai santykiauja su žmonėmis, dažniau padėdamos, 
negu kenkdamos. Jei žmogus padoriai elgiasi, jam nėra ko 
deivių bijoti. Tiesa, reikia žinoti jų įpročius ir atitinkamai 
užsilaikyti, šiandie mes tatai vadiname prietarais. Dažnai 
žmonės, išnaudodami progą, žiauriau pasielgia su laumėmis, 
negu laumės su žmonėmis. Skaudžiausias dalykas, kurį lau- 
mės žmonėms padaro, yra vaikų apmainymas. Pasigrobia jos 

vaikus, o kartais ir suaugusius todėl, nes nori bendrauti su 
žmonėmis, juos nuolat savo tarpe turėti, būti motinomis ir 
auklėmis. Užtat jos geidžia ir žmoniškos meilės. Laumės yra 
socialinės būtybės, jos nemėgsta vienumos, neužtenka 
joms savo bendruomenės, jos nuolat maišosi į žmonių tarpą 
ir jų reikalus. 

Deivių kulto pilna to žodžio prasme greičiausiai nebuvo. 
Tačiau jos buvo gerbiamos. Tatai liudija ir Mažvydo 
1547 m. rašytas graudenimas savo tautiečiams: ,... visas vel- 
nuvas deives apleiskiet. Tos deives negal jums nieko 
gera duoti, bet tur visus amžinai prapuldyti... Pameskit tas 
deives, Dievop didžiop pristokit... Be šito mokslo žmones 
regit klaidančius ir deivių šimtą (jei tatai nemaž) tu- 
rinčius...“ 

Deivės buvo gamtos dievystės, jos buvo gerbiamos, tačiau 
dievaitėmis pilna to žodžio prasme greičiausiai nebuvo, — 
tokia iš visa ko siūlosi išvada. 

Iš kur kilo tikėjimas į deives? Jo šaknys glūdi ten pat, kur 
yra ir visų religinių idėjų šaltinis. Tačiau religijos ir mitiškų 
tikėjimų kilmė įvairiai aiškinama. Animistinė pasauliožiūra, 
atrodo, čia geriausiai tinka. Jug tos deivės yra ne kas kita, 
kaip pati sudeivinta gamta, jos yra miškų, kalnų ir upiu 
dvasios, tai gamtos įpavidalinimas gyvomis žmogiško pobū- 
džio būtybėmis. Aišku, kad didelis vaidmuo čia tenka ir 
žmogaus vaizduotei, kuri sukūrė visus tuos nuostabius 
mitus, tikėjimus, pasakas ir visą kitą liaudies žodine kūrybą 
bei meną. Žmogus nesitenkino palaipsnišku gamtos nugalė- 
jimu ir kasdienių medžiaginių reikalų tenkinimu. Jis norėjo 
patenkinti ne tik savo kūną, bet ir dvasią, tad jis sukūrė 
mokslą, religiją ir meną, suteikdamas jiems savo kultūrinį 
lygį atitinkantį pavidalą bei turinį. . 

Kurioje šalyje ar tautoje reikia ieškoti tikėjimo į gamtos 
deives kilmės? Visi tyrinėtojai sutaria, kad ypatingai čia 
pasižymėjo keltų ir romanų, pirmoj eilėj prancūzų, tautos. 
Ryškiausi keltų giminės atstovai šiandie yra airiai. Tikėjimas 
į deives ypač buvo išbujojęs keltuose (iruose, geluose, ško- 
tuose, bretonuose) ir jų įtakon patekusiose germaniškose 
skandinavų tautose. Tačiau kaip nuostabu, kai palyginę 

mūsų laumes su bretonų ir ypač airių liaudies tradicijomis 
apie deives, — pastarieji jas vadina side ir Tuatha de 
Danann (= dievų motinos Danu žmonės), — mes paste- 
bime labai didelį panašumą. Nei vokiečiai, nei sla- 
vai neturi tokių aiškiai keltiškų deivių, 
kaiplietuviai. O juk lietuvius nuo airių ar keltiškųjų 
bretonų (šiaurės Prancūzijoj) skiria dideli atstumai. Iš kur 
toks didelis šuolis? Mes nežinome, kad baltai ir keltai kada 
nors būtų buvę artimi kaimynai. Tiesa, archeologai nedrąsiai 
spėlioja, kad baltai buvę tiesioginiai susidūrę su keltais ank- 
styvojo geležies amžiaus pradžioje (apie 500 m. pr. K.). Lietu- 
voje nemaža randame emaliuotų dirbinių iš 300—500 m. po 
Kr. Šios rūšies papuošalų dideli specialistai kaip tik buvę 
keltai. Tad gal ir teko baltams senais priešistoriniais laikais 
arčiau susidurti su keltais. O gal tai dar paveldėjimas iš 
senosios indoeuropiečių protėvynės, kuris iki šių dienų išsi- 
laikė didelio abiejų tautų konservatizmo dėka? Keltai jau 
gilioje senovėje žinojo tribalsį giedojimo būdą (panašų į mūsų 
sutartines?), mūsų kryžiai turį daug bendra su keltų kryžiais, 
kurie pradedant VII a. buvo statomi Škotijoj, Anglijoj ir Tr- 
landijoj. Tai vis klausimai, kurie dar laukia išaiškinimo. 

Galop reikia dar kartą grįžti prie klausimą apie tarpusavį 
giminingumą tarp gamtos dievysčių, deivių arba laumių, ir 
likimo dievaitės Laimos. Kai kurie tyrinėtojai laiko jas iden- 
tiškomis ir mano, kad pradžioje visos tos „fejos“ kaip tik 
buvę tokios likimo deivės, nulemiančios žmogaus gyveni- 
mą: jos veikę kaip gimdyvių globėjos, tiesiog kaip priėmė- 
jos, ir tiktai vėliau jos pasidarę dieviškomis būtybėmis ap- 
skritai, miškų ir upių, žodžių, gamtos deivėmis-laumėmis. 
Tad visos tos fejos dažnai dar ir dabar savo prigimtyje turį 
kai kuriuos likimo dievysčių bruožus, kaip senųjų laikų tikė- 
jimo liekaną, ir pranašaują ateitį. 

Tokią pažiūrą sunku paremti tautosakiniais duomenimis. 
Lietuviuose visiškai trūksta žinių, kad Laima ar laumės yra 
veikusios, kaip gimdyvių globėjos ir priėmėjos. Tiesa, latvių 
Laima ir Dekla dažnai ir ryškiai užtinkamos tokiame vaid- 
menyje, tačiau latviškos šios rūšies liaudies tradicijos, atrodo, 
yra nustojusios savo senoviško pobūdžio ir yra stipriai pa- 

veiktos naujųjų laikų įtakų. Sakysim, jų „lauma“ yra visai 
suraganėjusi ir žodis „lauminet“ reiškia raganauti. Tad lie- 
tuviškos liaudies pažiūros į Laimą ir laumes, mano nuomone, 
yra pasilaikiusios daug senesnį ir primityviškesnį pobūdį. 
Nei lietuviai, nei latviai, nei slavai neturi aiškių duomenų, 
kurie kalbėtų apie tris likimo deives, verpiančias žmogaus 
gyvenimo siūlą, kaip yra su graikų moiromis ar romenų 
parcemis. Tiesa, germanų nornos labai primena pami- 
nėtas „klasiškas“ likimo“ deives, tačiau labai galimas yra 
dalykas, kad jos susidarė tiesioginėje antikinių tradicijų 
įtakoje. Labai svarbiu dalyku tenka laikyti ir tai, jog keltai 
neturi ryškios „likimo deivės“, kuri padėtų gimdyvėms, nu- 
lemtų žmogaus likimą ar verptų jo gyvenimo siūlą. Ir kaip 
tik keltuose deivės arba fejos yra labai ryškios, kaip gerojo 
prado atstovės. Visų tų fejų arba side motina yra laikoma 
dievaitė Danu, aukščiausiojo dangaus dievo duktė, ji yra 
dienos, šviesos (mokslo) ir gyvenimo, žodžiu, gerojo arba 
šviesiojo prado dievaitė. Ji sudaro priešingybę nakties ir 
mirties dievaitei Fomore. 

Grįžkime vėl į savo kraštą. Mūsų liaudis aiškiai skiria 
Laimą nuo laumių. Laima pasitenkina tik nulemdama žmo- 
gaus likimą jo gyvenimo pradžioje ir daugiau jam jau nebe- 
tenka tiesioginiai sų ja susidurti, jis turi tik kantriai nešti 
vienokią ar kitokią jam nuskirtą dalią, nieko negalėdamas 
pakeisti. Tuo tarpu su laumėmis jis nuolat gyvenime susi- 
duria, čia nieko nėra iš anksto nuspręsta, viskas pareina nuo 
jo valios ar apdairumo, kaip tie santykiai vystysis — bus 
jam naudingai ar kenksmingi.. 

Laima yra aukštesnės rūšies dievystė, negu pusiau žmogi- 
škos laumės. Liaudis paprastai labai aiškiai skiria jų veiklos 
sritis, nors pasitaiko ir sumaišymų: kai kada Laimos veikla 
priskiriama ir laumėms. Dažniausiai taip įvyksta vardų sukei- 
timo dėliai, nes jie labai panašiai skamba. Štai toks „krati- 
nio“ pavyzdys, užrašytas Basanavičiaus Ožkabaliuose 1872—77 
m.: „Senovėje sako „Laumės užlemdave lajmą“ gimusio 
kūdikio; jos ateidavę po langu, kur kūdikis gimes... užlem- 
davo, kūdikis būsiąs toks ir toks, laimingas arba nelaimin- 
gas... Po langu ateidavo Laumė baltai apsirengus, tary- 


88 


tum, koks stulpas — baisi; atėjus — o ateidavo per tris va- 
karus — klausdavo: „Ką Dievas davė — sūnų ar dukterį?“ Ir 
turėjai jai atsakyt, jeigu būtų jai pamelavę, pasivogus kūdi- 
kėlį pati peržiūrėdavo... Tankiai atsitikdavo, jog Laumes, 
lemdamos lajmą kūdikio, prižadėjo, jis būsiąs kunigaikštis 
arba karaliūnaitė — ir išsipildydavo taipo.“ Čia visur vietoj 
„laumė“ turi būti Laima. Tačiau ten pat kalbama ir apie 
vaikų bei paauglių apmainymą, tai jau yra iš tikrųjų laumių, 
bet ne Laimos veikla. | 


Deivės arba laumės, kaip suasmenintos gamtos dievystės, 
būdamos artimos žmogaus prigimčiai ir aiškiai socialinio po- 
būdžio būtybės, yra primityviškesnės ir tuo pačiu 
senesnės, negu daugiau solitariška likimo dievaitė Laima. 
Tikėjimas į aklą likimą arba fatalizmas, atrodo, yra orienta- 
liškai aziatiškos kilmės, jis vėliau mus pasiekė ir ne visose 
Europos tautose įleido gilesnes šaknis. Lietuviuose tikėjimas 
į deives arba laumes yra daug populiaresnis, jis išsilaikė iki 
pat pastarųjų dienų, tuo tarpu Laima anksčiau pasitraukė iš 
gyvenimo. Tikėjimai apie laumes yra labai būdingas ir įdo- 
mus mūsų mitologijos skyrius. Panašių gamtos deivių turi 
ir mūsų kaimynai, slavai ir vokiečiai, tačiau jos yra kitokio 
pobūdžio, naujoviškesnės ir žymiai skirias nuo keltiškai lie- 
tuviškų. 


JAVŲ DVASIA 


Kai javų laukas vėjui pučiant gražiai banguoja, besiklosty- 
damos varpos sudaro įvairias figūras, tai dažnai sakoma, kad 
javų lauku eina, bėga įvairios būtybės. Dabar dažniausiai 
sakoma, kad lekia velnių būrys, velnio vestuvės, aitvaras 
arba kaukas. Senesnė pažiūra yra manymas, kad ten bėga 
kokie nors gyvuliai, dažniausiai avys. Visai naujas yra 
religinio pobūdžio aiškinimas: Dievas lanko laukus ir laimin- 
damas juos glosto. Senovėje greičiausiai buvo manoma, kad 
per javų lauką gyvulio pavidalu bėga javų dvasia, kuri 
tame lauke gyvena ir suteikia derlių. 

Suprantamas yra suaugusiųjų prasimanymas gąsdinti vai- 
kus, kad jie neitų į rugių lauką, nes ten gali pasiklysti, be 
to, mindžiodami daro nuostolius. „Rugiuose tupi rugių 
boba, ji pagauna vaikus ir negyvai nuspaudžia į savo ge- 
ležines krūtis, arba verčia vaikus žįsti jos degutu pripildytas 
krūtis, neklausančius muša per ausis. Ji esanti griežto žvilg- 
snio moteris, dešinėj rankoj laikanti rykšte. Kartais ji turi ir 
geležines kurpes, kurias užmaunanti pagautiems vaikams.“ 
Taip gąsdina vaikus Mažojoj Lietuvoj. Vėliau, gal būt, ta 
„rugių boba“ išvirto paprasta raganaar laume: javuose 
raganos gaudo vaikus. javų lauke laumės laukia vaikų. Bū- 
dingas yra dzūkų nuogalis: javuose yra nuogalis, nuogas 
žmogus, kuris pagaus ir nuvilks marškinius. Gal būt, taip 
įsivaizduojama dar neprinokusių javų dvasia — ji dar „nuo- 
ga“. Dabar dažnai minimi rugiuose sėdį žydas ir ubagas. 
kurie sukiša pagautus vaikus į maišą, tačiau tai yra jaunos 
kilmės įsivaizdavimas. Iš gyvulių pavidalo baidyklių pirmą 
vietą savo dažnumu ūžima vilkas, kuris užtinkamas šioje 
rolėje ir kitose tautose. Aiškiai tik vaikams gąsdinti prama- 
nytos yra tokios baidyklės, kaip „bubis“, „,baubas“, „mau- 
mas“. „raudongalvės“, „žaliaakis“, ,paplėštakis“, „pajuokė“ 
ir kitos, — jų buvimu nei vienas suaugusis netiki. Tačiau šie 
gausūs „vaikiški demonai“ leidžia manyti, kad seniau ir 
suaugusieji rimtai tikėjo, jog javų lauke gyvena tam tikra 
dvasia, — tautosakoje mes nuolat pastebime, kaip kadaise 
buve rimti dalykai ar papročiai išvirsta tik vaikų žaidimu 
Kaip tik tokia būtybė yra rugių boba, kurią nuolat šios 
rūšies tikėjimuose ir papročiuose užtinkame. 

Kadangi javų lauke gyvena tam tikra dvasia, tai tuos ja- 
vus pjūties metu kertant, ji turi trauktis vis tolyn ir tolyn, 
kol belieka tik vienas baras arba vos vienas pėdas. ,„Pasku- 
tiniuose javuose sėdi boba“ (Šiaudinė, Šak.). Žaliosios apyl. 
sako, kad tas, kuris paskutinį pradalgį pjauna, tas „bobą 
kerta“. Paskutinis nupjautas rugių ar kviečių pėdas irgi va- 
dinamas „boba“ (J. Balčikonio Lietuvių kalbos žodynas, 
I 783). Paskutinio pėdo vyrai nenori kirsti, o merginos rišti 
dėlto, kad kiti pravardžiuoja „boba“. Todėl varant paskuti- 
nes rugių pradalges kiekvienas stengiasi nepasilikti pasku- 

tinis ir nelikti „boba“. Tuo tikslu vienas su kitu lenktyniau- 
dami skuba pjauti arba imasi įvairių gudrybių: tai pjauna 
labai plačią pradalgę, tai labai siaurą ir pan. Būdingas čia 
yra liaudies galvosenos reiškinys: „bobos“ nukirtėjas pats 
lieka „boba“ arba kartu su rišėja sudaro „bobos porą“, tarsi 
toji nužudyta (nukirsta) būtybė dabar įsikūnija pjovėjo 
asmenyje, Niekas nenori likti „boba“, nes tada jis esti pra- 
vardžiuojamas ir pajuokiamas, kartais net per visus metus, 
iki kitos pjūties. Kad seniau tatai galėjo būti ne pajuokos, 
bet garbės dalykas, rodo tai, jog jis naudojasi: ir kai kurio- 
mis privilegijomis: pabaigtuvių metu gauna didžiausius ir 
skaniausius kąsnius, tarsi, būtų norima žmoguje įsikūnijusią 
javų dvasią palankiai nuteikti, jai atiduodant savotišką pa- 
gerbimą ar net auką maistu. Tatai, atrodo, patvirtiną skir- 
tingas žemaičių paprotys: ten kiekvienas pjovėjas kaip tik 
stengiasi sukirsti paskutinį pėdą, nes seniau šeimininkė į pa- 
skutinę pradalge paslėpdavo sūrį, o šeimininkas pusbonkį 
degtinės. Tad galima manyti, kad seniau kiekvienas pjovėjas 
kaip tik stengdavosi, sukirsdamas paskutinį pėdą, pasidaryti 
javų dvasios įsikūnintoju, nors dabar žemaičiai taip daro 
norėdami laimėti bonką gėrimo ir sūrį, — seniau tatai Šrei- 
čiausiai buvo javų dvasiai skirta auka. Tokį aukojimą pjū- 
ties pabaigoje dažnai užtinkame: aukojama javų dvasiai ir 
žemei. Štai keli pavyzdžiai. ,Kai jau baigiama rugiai pjauti, 
tai paskutinės saujelės varpos gražiai supinamos, o paskum 
paėmus duonos ir druskos viską kartu į žemę užkasama ir 
sakoma: — Nuo laukų duoną nuėmėm ir duoną laukuose 
užkasėm“ (Merkinė). ,Pabaigus rugius pjauti, iškasa duobytę, 
sudeda druskos, duonos ir nenupjautų rugių kuokštelį, užpila 
žemėm, kad pelės tik ant lauko ėst. Užšaukia, kad visa bagostva 
kluonan eitų“ (Gervėčiai). ,„Gaspadinė, baigus rugius pjauti, 
palieka lauke kelis šiaudelius rugių, padeda ant žemės tru- 
"pinėlį duonos, tuos šiaudelius susuka ir ant duonos padeda, 
kad duona nuo lauko niekados neišsivest“ (Rodūnė). Kartais 
paskutinės rugių varpos iš viso nenukertamos, bet palieka- 
mos lauke, kaip auka „rugių bobai“. Tik vėliau, pamiršus 
senąją šio elgesio prasme, jos tapo paskirtos zuikučiui, pauk- 
ščiams ar pelėms, kad jie tuo pasitenkintų ir nedarytų žalos 

lauke ir kluone. Štai pora pavyzdžių. „Kai pabaigia rugius 
pjauti, gale dirvos palieka saują ilgų rugienojų, suriša juos, 
viršų papuošia gėlėmis ir palieka“ (Vydžiai). „Kitur ir pasku- 
tinį pėdą kerta, o pas mum tai ne. Paskutinėn saujon deda 
duonos ir druskos, sudėje duoną ir druską, iš tos saujos su- 
pina rugių kasą. Ta kasą suraizgo“ (Aukštadvaris). Kai kur 
randamas iš paskutinių nenupjautų rugių varpų“ apeiginis 
„kasos pynimas“, surištas su duonos ir druskos aukojimų, 
yra slaviškos kilmės. Pabaigtuvių vainikas yra išsivystes iš 
tokio „kasos pynimo“. Aišku, kad javų dvasiai, iš kurios ūki- 
ninkas patiria tiek daug gero, negaila buvo ir sudėtingos 
aukojimo apeigos, kuri gana ilgai išsilaikė. Palikimas lauke 
nenupjauto paskutinio pėdo (vėliau palikimas suvežant pa- 
skutinį pėdą dirvoje kiškučiui, paukščiams ar pelėms) yra 
aiški auka „javų dvasiai“ (Rugių Bobai), tuo tarpu užkasi- 
mas į žeme duonos ir druskos yra auka žeiyai žemės dei- 
vei, nuo kurios irgi pareina derlius. 

Paskutinis pėdas įšivaizduojamas ir kaip tik ką gimes kūdi- 
kis, kurį reikia atskirti nuo motinos žemės, užtat jo supjo- 
vėjas pravardžiuojamas „bambėrėža“, o rišėjai tatai reiškia 
susilaukti povainikį. Panašias pažiūras randame ir kitur: 
Poznaniuje ir Dancigo srity. Čia gal bus savotiška nunokusio 
vaisiaus simbolizacija. Įvairūs pavojai, laukią paskutinio 
pėdo sukirtėją (neapsives, liks našlys, rišėjos niekas nešo- 
kins), gali būti kilę liaudies mėgstamo analoginio galvojimo 
dėliai: jei vienur, tai ir kitur arba visur būsi paskutinis. O 
gal tai yra javų dvasios kerštas, ypač vienišumo ir našlystės 
pavidale, už jos nužudymą arba prieglaudos vietos — javų 
lauko sunaikinimą? 

Kadangi javų dvasia įsivaizduojama ir gyvulio pavidalu, 
todėl paskutiniame pradalgyje dažnai ieško zuikio. Kai 
pjauna paskutinį pradalgį, tai visi rėkia: „Laikykit zuikį!“ 
(Prienai). Taip yra ne tik Lietuvoje, bet ir kitur, pvz., Ryt- 
prūsiuose ir žemutinio Reino srity. Zuikis, kaip ir gaidys, 
dažnai laikomas vaisingumo dvasios įsikūnijimu. Rimto tikė- 
jimo išvirtimą paprastu žaidimu rodo tūlo „pypalo“ ar „pie- 
palo“, gyvo pypsinčio daikto, gaudymas, — yra toks žaidi- 
mas pabaigtuvių pramogose. 

Dažniausiai tačiau derlių simbolizuoja paskutinis pėdas ir 
guba, todėl jie sukertami ar sustatomi didžiausi, su jais da- 
romi tam tikri būrimai, metant pėdą į viršų arba suduodant 
į žeme, paskutinė guba vadinama „pjūties karaliumi“. Iš 
paskutinio pėdo varpų pinamas ir pabaigtuvių vainikas arba 
juosta. Vainiko įteikimo apeigos šeimininkui arba šeimi- 
ninkei (žiūrint kas laikomas „namų galva“) dabar įgavo labai 
aiškią grynai praktišką prasme: gauti iš šeimininkų dovanų 
ir vaišių. Tačiau ir pirmykštė šios apeigos prasmė nesunku 
atpažinti: javų dvasia, pasislėpusi paskutiniame pėde, parne- 
šama iš lauko į namus, nes ten ji dabar tuo tarpu nereika- 
linga. Užtat vainiko įteikimo oracijose kalbama apie „svetį“, 
kuris ateina iš laukų į namus, reikalauja būti gerai priimtas, 
švarūs kluonai ir svirnai turi būti jam paruošti, o po trumpo 
viešėjimo, rudens sėjos metu, vėl išvyks atsilsėjęs į laukus. 
Vainiko nešėja apliejama vandeniu ir prasideda bendras di- 
delis laistymasis vandeniu, — tai aiškus būrimas javams rei- 
kalingam lietui iššaukti, vėliau jis išvirto analoginiu prie- 
taru: kad būtų balta („nuplauta“) duona. Pabaigtuvių vaini- 
kas, kuriame slepiasi javų dvasia, skalsina grūdus, todėl jis 
kabinamas ant aruodo, jo grūdų primaišoma į sėklą, — tuo 
būdu „svečias“ — javų dvasia vėl grįžta į laukus ir rūpinasi 
nauju derliumi. Atrodo, kad pabaigtuvių vainikas nėra senas, 
greičiausiai atsirado jis baudžiavos laikais Daug senesnis tų 
pačių pažiūrų įtakoje susidaręs paprotys yra paskutinio 
pėdo, dargi sutaisyto moteriškės („bobos“) pavidalu, par- 
gabenimas į namus. J. G. Frazer aprašo tokį lietuvių paprotį: 
„Paskutinis pėdas — ,„boba' sutaisomas taip, kad turėtų mo- 
ters pavidalą, jis iškilmingai ant paskutinio rugių vežimo 
vežamas per sodžių, ūkininko namuose apliejamas vandeniu 
ir tada visi su juo šoka.“ Tokios apeigos rugius suvežus yra 
dar prasmingesnės: juk tada ūkininkas jau tikrai turi derlių 
namuose. 


Kartais nelaukiama net pjūties pabaigos, bet jau su pirmu 
sukirstu pėdu parnešama iš lauko į namus derliaus dvasia. 
Tas pirmasai pėdas vadinamas „šeimininku“ arba „gaspa- 
dorium“, kartais „svečiu“. Tai'javų lauko ir derliaus globė- 
jas. Jį pastato garbingiausioje vietoje, kampe už stalo arba 

krikštasuolėje. Užstalėje jį laiko tol, kol nupjauna visus ru- 
gius ir pradeda vežti į kluoną. Tada kraunant rugius 
į prėslą, tą „šeimininką“ pirmiausia padeda apačioje, o 
jau ant jo krauna kitus rugius. Taip daro, kad būtų pakūlūs 
rugiai (Kruonis), kad tuos javus kuliant geriau grūdai byrė- 
tų (Alunta), kad būtų skalsesni grūdai (Prienai), kad jis visą 
derlių saugotų (Onuškis); su juo iššluoja kluoną, kad grūdų 
daug kristų (Mosėdis), pagaliau nuneše jį kluonan statinėja i 
visus keturis kampus, kad pelės neėstų javų (Prienai). Kai 
kur „gaspadorių“ iškuldavo kartu su sėkliniais rugiais, o jo 
šiaudus išnešdavo laukan žiemoti, — dzūkai tikėjo, kad tie 
šiaudai apsaugo sodybas nuo pelių ir žiurkių. Pasak mer- 
kiniečių, jis sergstįs namus nuo ugnies ir kitų nelaimių. Šis 
„šeimininko“ paprotys daugiausia randamas dzūkuose. Sla- 
vuose šis paprotys irgi plačiai yra žinomas. 


Rudenį ir žiemą javų dvasia, atgabenta iš lauko su pirmų 
arba paskutiniu pėdu, gyvena kluone, didina pakūlą, apsaugo 
derlių nuo pelių. Pirmo ir paskutinio pėdo grūdai duodami 
dar vištoms ir kiaulėms. kad padidėtų jų vaisingumas, var- 
tojami ir žmonėms gydyti, — taip panaudojama juose glū- 
dinti augumo jėga. Tiesa, „svečias“ iš dalies jau vėl sugrįžo į 
laukus rugius pasėjus, o pabaigus kūlę, jis lieka ir visai ne- 
bereikalingas. Todėl paskutinis pėdas, suteikus jam žmogaus 
pavidalą, kaip „boba“ arba „kuršis“, nešamas dar nebaigu- 
siam kūlės kaimynui — jam dar prasivers. Vėliau tatai išvir- 
to „ridiko nešimu“: tai pajuokimas atsilikusiam kūlėjui. 
Neaiškus yra „stebulės pūtimo“' paprotys kūlės metu: gal čia 
norima prisišaukti javų dvasią, kuri vėliau išvirto velniu? 


Kūlės pabaigtuvių puotoje vyrauja augaliniai patie- 
kalai, įvairūs gaminiai iš miltų: pyragas, ragaišis, duona, vir- 
tiniai. Rytprūsių lietuviai šia proga kepdavo moteriškės pa- 
vidalo pyragą ,,Bobaspuppe“, — tai vėl tos pačios javų dva- 
sios vaizdavimas. Pažymėtina žinia iš Žiežmarių apylinkės, 
kad kūlės pabaigtuvėms būtinai pjaudavo gaidį, pagal da- 
partinį aiškinimą, kad daugiau nebegiedotų ir leistų ramia: 
išsimiegoti, mat, kūlė baigta, nebereikia anksti kelti. Gaidys 
daugelio tautų yra laikomas mėgstamiausiu augumo demono 

įsikūnijimu ir derliaus apeigose jis užima įžymią vietą. Dau- 
gelyje vietų jis yra svarbiausias pjūties puotos patiekalas. 
Lenkuose mergina pabaigtuvėms parneša į namus ne tik 
varpų vainiką, užsidėjusi jį ant galvos, bet dar užtupdo ir 
gaidį. M. Praetorius, rašes apie XVII amžiaus lietuvius, pa- 
liko smulkiai aprašytą apeiginį gaidžio ir vištos užmu- 
šimą bei suvalgymą „sambarų“ arba derliaus šventės metu. 
Tas pats autorius dar aprašo kūlės pabaigtuvių švente, ku- 
rioje tik vyrai su tam tikromis apeigomis valgo juodo arba 
baito gaidžio mėsą, kalba maldas į jaujos ir ugnies dievysteę 
Gabjaujį. Donelaitis pabaigtuvių aprašyme mini dainą, ku- 
rioje „Laurienė su Pakuliene garbino gaidį“. Tad aukščiau 
pateikta žinia iš Žiežmarių apyl. primena mums seną apeigą, 
kurios prasmė dabar jau pamiršta: senoji javų dvasia, įsi- 
kūnijusi gaidyje, kūlės pabaigtuvėse liko nužudyta, apeigų 
ciklas pasibaigė. kol kitais metais vėl iš naujo neprasidės. 
Kaip matome, javų dvasios kultas ir ritualas yra gana pri- 
mityvus: čia dar nėra dievo tikra to žodžio prasme, nereika- 
linga nei maldyklos, nei dvasininkų. Tatai rodo didelį šių 
apeigų senumą. | | 
Gali kilti dar klausimas: ar visa tai yra rimtas dalykas, ar 
tik savotiškas žaidimas? Apie dvasias arba demonus galįme 
tik tada kalbėti, kai žmonės į juos rimtai tiki ir duoda jiems 
aukų. Abu pažymius, tiesa, ne visados ryškius, dažnai jau 
gana nublukusius, galėjome pastebėti šiuose derliaus tikėji- 
muose ir papročiuose. Tačiau nenuostabu, jei L. Mackensenas 
bandė įrodinėti, kad tie fariami javų demonai esą ne kas 
kita, kaip javų metaforos, kurias suaugusieji išsigalvoję vai- 
kams paaiškinti, kodėl javų laukai vilnija ir atbaidyti juos, 
kad neitų į laukus ir nedarytų žalos. Suaugusieji į juos nie- 
kados netikėję, tik kaip savotišką pokštą toliau išdarinėję 
pjūties ir kūlės metu, — paskutinysis visados esti pajuokia- 
mas, pirmas ir paskutinis darbas dažnai yra susijęs su tam 
tikru „krikštu“. Taigi, Čia turime reikalo ne su liaudies tikė- 
jimu, bet su liaudies kūryba. Tačiau ir Mackensenas negin- 
čija galimumo rasti tikrą javų demoną, tik reikalauja jį 
skirti nuo vaikams išgalvotos baidyklės, todėl kiekvienu at- 

veju pirmiausia reikią nustatyti, ar čia turime reikalo su 
rimtu tikėjimu į demoną arba dvasią, o gal tai tiktai vai- 
kams skirtas fantazijos žaidimas. 


Prisižiūrėję lietuviškiems šios rūšies papročiams ir tikėji- 
mams, Matome, jog juose tokio nerimto, tik vaikams skiria- 
mo, elemento yra pakankamai. Tačiau kartu labai aiškiai 
iškyla aikštėn ir rimti tikėjimai bei apeigos. Ypatingo dėme- 
sio čia yra verta Rugių Boba, dar ir šiandie žinoma vakarų 
Lietuvoje, suvalkiečiuose, apie kurią senesni šaltiniai (W. 
Mannhardtas) pateikia labai įdomių duomenų, paimtų iš Ma- 
žosios Lietuvos. ,„Gegen Litauen zu wird (in OstpreufGen) die 
deutsche Form ganz durch die Rugiuboba (Roggenalte) ab- 
gelėst“, sako R. Beitlis. Toji Rugių Boba yra aiškiai demo- 
niška būtybė, ji gyvena rugių lauke ir sudaro pavojų vai- 
kams, t.y., ji saugo derlių nuo žalos. Kartu su paskutiniu 
pėdu ji nukertama, tas paskutinis pėdas sutaisomas moteri- 
škės pavidalų ir iškilmingai pargabenamas į namus; ten jis 
apliejamas vandeniu ir visi su juo, tikriau su ja; šoka. Kaip 
savotiška auka jai paliekamos lauke nenupjautos paskutinės 
varpos. Baigus kūle, toji iš paskutinio pėdo padaryta „boba“ 
nešama kaimynui. Per kūlės pabaigtuves kepamas „bobos“ 
pavidalo pyragas, — žmonės suvalgo savo dievą, tai rel:- 
ginėj praktikoj dažnai užtinkamas reiškinys. Visa tai pakan- 
kamai aiškiai rodo, kad čia turime reikalo ne sų vaikų pra- 
moga, bet rimtų apeiginių veiksmų grandine. Taigi, lietuviai 
javų dvasią įsivaizdavo moteriškės pavidalu, kaip per- 
sonifikuotą būtybę. Toji dvasia nėra viena, bet jų yra daug: 
kiekvienas javų laukas ją turi. Žinoma, galėjo būti javų dva- 
sia įsivaizduojama ir kitokiais pavidalais, kaip Žmogaus 
(„nuogalius“), taip ir gyvulių („vilkas“ ar „zuikis“), tačiau jie 
nėra lietuviams taip būdingi. 


Atrodo, kad seniau didžiosios pabaigtuvių apeigos ir der- 
liaus šventė būdavo daroma ne vos tik baigus rugius kirsti, 
kaip dažniausiai matome vėlyvesniais laikais, bet javus jau 
suvežus ar net iškūlus, — tatai yra daug nuosakiau ir labiau 
atitinka liaudies galvoseną. 


METINĖS ŠVENTĖS 


KUŪČIOS IR KALĖDOS 


Rudens metas kaimo gyvenime yra pertekliaus ir poilsio 
laikotarpis. Laukų darbai baigti, derlius nuimtas, prasideda 
„riebiosios dienos“, su visa eile švenčių ir iškilmių, kada ga- 
lima gerai prisivalgyti ir išsimiegoti, žodžiu, švęsti. Bet arti- 
nasi žiema, prasideda šalčiai, užeina ilgos ir tamsios naktys. 
Senovėje žmonės tamsoje ir šaltyje matė sau ir gyvuliams 
daug pavojų, tada pradeda savo žalingą vaiklą įvairios tam- 
siosios jėgos, todėl reikia griebtis visos eilės priemonių nuo 
jų apsisaugoti. Nuo lapkričio mėn. pradžios tie pavojai vis 
didėją ir pavojingiausiomis laikomos dvylika dienų tarp Kū- 
čių ir Trijų Karalių. Tada visos piktosios dvasios pasireiš- 
kiančios visu savo galingumu ir reikią imtis visos eilės prie- 
monių, kad apsaugoti nuo jų žalingos įtakos namus ir lau- 
kus, žmones ir gyvulius. Laukiama Saulės grįžimo, kuri savo 
šviesa ir šiluma išblaškysianti tuos pavojus.“ Todėl gruodžio 
25 diena jau daugeliui žilos senovės tautų buvo didelė šven- 
tė: egiptiečiams, asirams, graikams ir romėnams tai buvo 
nenugalimojo Saulės Dievo gimimo diena, persai tą dieną 
šventė šviesos dievo Mithros garbei. Užtat popiežius Liberius 
jau 354 metais nustatė šią dieną švęsti ir naujosios šviesos 
nešėjo — Kristaus gimimo dieną, o bažnytinis susirinkimas 
Aachene 836 metais nustatė ir dabar tebegaliojantį Advento 
laiką. Tačiau šalia religinio nusiteikimo liaudyje gana sti- 
priai tebeveikia senos kosminės mintys apie besiartinančios 
žiemos pavojus, dedamos pastangos juos nugalėti ir palenkti 
sau gamtos jėgas, kad ateinantieji metai būtų vaisingi ir lai- 
mingi. 

Seniau per visą Advento laiką negalima būdavę dainuoti 
ir šokti, o tris dienas savaitėje reikėdavę sausai pasninkauti. 
„Jei Advente dainuosi — Kalėdose sirgsi“, — sako pandėlie- 

čiai. Tačiau dainingieji dzūkai čia sau pasidarė labai įdomią 
išimtį. Jie turi visą eilę vadinamų Advento ir Kalėdų dainų 
bei -žaidimų, kurias dainuoja ir žaidžia kaip tik Advento 
metu, tačiau jos yra pasaulietiško turinio ir tik nedaugelis 
jų turi šiek tiek ryšio su krikščioniškomis Kalėdomis (ž. dai- 
nų skyriuj Nr. 22—26). Būdingi yra tų dainų ir žaidimų prie- 
giesmiai: „leliu kalėda“, „leliumai“, „aleliuma loda (rūta)“ ir 
pan. Žaidimai turi ne šokio, bet vaidybinį pobūdį: tai tam 
tikri dialogai, dažniausiai tarp merginų ir vaikinų būrio, ir 
kartu atliekami atitinkami pavaizduojamieji veiksmai arba 
bent paprasti priešpriešiniai vaikščiojimai po pirkią bedai- 
nuojant (ž. Nr. 26). Tos dainos (dzūkai jas vadina „giesmė- 
mis“) turi rimtą pobūdį, jų melodijos yra savotiškai iškil- 
mingos, nors atrodo, kad neturi nieko bendra su bažnytinė- 
mis giesmėmis. Turinio atžvilgiu randame didelį įvairumą: 
apdainuojama, kaip koks nors paukštis (dažniausiai sakalėlis) 
atlėkė ir vijo lizdą, kas su juo nutiko, o paskum gretinamas 
mergelės ir bernelio gyvenimas. Dar kitos kalėdinės dainos 
yra vestuvinių dainų pobūdžio. Ir tos dainos, kuriose tiesio- 
giniai minimos Kalėdos, rodo savotišką tų Kalėdų supratimą: 
jos atvažiuoja auksiniais (geležiniais) ratais, turi šilko bota- 
gus, atvyksta iš toli — per aukštus kalnus, per žemus klonis 
ir atveža jų belaukiantiems žmonėms nepaprastų dovanų 
(plg. dainas Nr. 22—23). Advento žaidime „Grįskime, mergos, 
jievarėlio tiltą“, moterys sako norinčios eiti ir grįsti tiltą per 
Nemuną — mat, Kalėdos ateinančios iš anapus Nemuno. Tą 
tiltą jos žada grįsti iš berželio lapų ir jievarėlio šakų, per 
kurį teks perleisti „jievarėlio žmones“. Tai vėl minimas 
nuostabus devyniaragis elnis, kurio šakotuose raguose kal- 
veliai -kala, sliesorėliai lieja, juos prašo nukalti ar nulieti 
aukselio kupką, perlo vainiką ir sidabro žiedą (plg. dainas 
Nr. 24—25). „Jievaras“ dažnai minimas ir pabaigtuvių dainose. 

Čia mes matome nuostabų įsivaizdavimų mišinį, kuris ga- 
lėjo atsirasti dviejų pasaulėžiūrų, t. y., senosios stabmeldiškos 
ir naujosios krikščioniškos, rungtyniavimo ir maišymosi 
metu. Kalėdos sutampa su Saulės grįžimo metu. Kaip jau 
minėta, senovėje tuo metu buvo švenčiama svarbi stabmel- 
diška šventė. Bažnyčia Kristaus gimimo šventę šiam metui 

nustatė svarbiausia dėl to, kad norėjo senąją šventę nu- 
stelbti ir jai suteikti krikščionišką pobūdį. Atrodo, kad ir 
anos dzūkų Kalėdų giesmės dar turi nemaža senų Saulės 
grįžimo apeigų atgarsių. Jose minimi „auksiniai ratai“, ku- 
riais neva Kalėdos atvažiuoja — juk daugelio tautų tikima, 
kad Saulė mėgsta ratais važinėti. Toliau „šilkų botagais“ ga- 
lima palaikyti Saulės spindulius. „Perlo vainikas“ ir „auk- 
selio kupka“ irgi gali būti laikomi Saulės simboliais ar jos 
atributais. 


Kalėdinių dainų turi ir slavai. Pietų didžiarusiuose Kalė- 
dose vaikšto ,kaledovščiki“, kurie dainuoja tam tikras dai- 
nas, vadinamas „kaleda“: jomis .sveikina ir pagerbia namų 
šeimininką, užtat juos apdovanoja blynais. Lietuvių senas 
skolinys „kalėdoti“ reiškia elgetauti, tuo vardu (rytų auk- 
štaičiuose „kalindavoti“) vadinamas ir metinis kunigo savo 
parapijonių lankymas bei „kalendos“ rinkimas, kuris pa- 
prastai atliekamas prieš Kalėdas. Dzūkų Advento ir Kalėdų 
dainose nuolat randame refreną „kalėda“ (kirčiuojamas pa- 
skutinis skiemuo, kaip ir slavuose), tačiau tas žodis nėra sla- 
viškos kilmės, jis esąs kiles iš stabmeldiškos graikų-romėnų 
šventės pavadinimo „calendae“. Savotiškos to meto liaudies 
šventės ir vaikštynės slavuose žinomos jau seniai, nes XII ir 
XIV a. dvasininkų raštai jas draudžia. Dar XVIII a. dvasi- 
ninkai per išpažintį klausdavo: „Ar tu nedainavai kaleda ir 
lado, leliu?“ Viena tokia daina yra šitokio turinio: „Važiavo 
Kaledka margais ratais, juodais arkliais. Ji atvažiavo į Vasi- 
liaus kiemą. Vasil, Vasil, pašildyk Kaledką!“ Galima daleisti, 
kad čia turima galvoje Saulė, kuri šiuo jai kritišku metu 
tariamai esanti reikalinga paramos. Kaip matome, tos kalė- 
dinės slavų dainos, ypač jų priegiesmiai, turi panašumo su 
dzūkiškomis. 

Senas yra Žmogaus noras sužinoti savo asmenišką ateitį, 
ypač apie vedybas ir mirtį. Tam tikros dienos yra laikomos 
ypač gera proga ateičiai sužinoti. Prie jų pridera šv. An- 
driejaus dienos (XI. 30) išvakarės. Tai pirmoji žiemos sezono 
diena, tinkanti ateičiai spėti. Ypač jaunos mergaitės bando 
šią naktį sužinoti savo būsimojo vyro vardą, susapnuoti jį, 
net pamatyti veidrodyje ar vandenyje. Netaip jau lengva 
ateities paslaptis atskleisti. Pavyzdžiui, reikia visą dieną ne- 
valgyti ir negerti, galima tiktai silkę čiulpti ir tai be duo- 
nos, — tada naktį susapnuosi savo būsimąjį (Švenčionys). 

Reikia ir kantrybės bei valios parodyti. Pavyzdžiui, šv. An- 
driejaus dieną mergaitės nuskina vyšnių šakelę ir įstato į 
bonką su vandeniu; tą bonką padeda tamsioje vietoje ir turi 
nežiūrėti visą Advento laiką; tik po Kūčių vakarienės jau 
galima pažiūrėti: jei šakelė pražydo, tai ištekėsi, ir jeigu 
žiedai yra prie pat virsūnės, tai vestuvės bus greit, metų 
pradžioje, o jei prie pat bonkos kaklo, tai tik metų gale. Ly- 
giai taip pat buria dar ukrainiečių ir vokiečių merginos. 


Ypač gausiai įvairių spėjimų apie gyvenimą ir mirtį, meilę. 
ir vedybas, derlių ir orą sukaupiama Kūčių vakarui, pačiai 
Advento pabaigai. Atrodo, kad žymiųjų spėjimų metas su- 
tampa su senųjų laikų vedybų sezonais. Tokių vedybų sezo- 
nų, Manoma, yra buvę du: vienas žiemą apie Kalėdas ir ki- 
tas vasarą apie Jonines. Tuo metu ir dabar daugiausia da- 
roma visokių būrimų ateičiai atspėti. Tatai lengva paaiškinti: 
juk daugelis būrimų kaip tik skiriami ką nors sužinoti apie 
„būsimąjį (-ją)“. 

Mūsų „kūčių“ vardas yra slaviškos kilmės. „Kutja“ — tai 
tam tikra suvirtų įvairių javų grūdų košė, sumaišyta su me- 
dumi ir aguonomis. Tokios košės vardu (kutja) vadina „kū- 
čias“ gudai ir ukrainiečiai; šiauriniai didžiarusiai jas vadina 
„kuteinik“. Ir pas mus dar neseniai svarbiausias valgis Kū- 
čių vakare buvo tokia košė, vadinama „kūčia“. Šis pavadini- 
mas ir pats valgis lietuvių ir latvių yra pasiskolintas iš slavų 
jau labai seniai, dar prieškrikščioniškais laikais. Atrodo, kad 
su krikščioniškomis Kalėdomis jis nieko bendro neturėjo, — 
tai valgis, ypač tinkąs vėlėms pavaišinti. Kai kurie Advento 
ir Kalėdų papročiai kaip tik rodo, kad juose dar yra užsilikę 
seno stabmeldiško mirusiųjų kulto pėdsakų, kuris būdavo at- 
liekamas viduržiemį. Kūčių vakarienės metu neseniai miru- 
siam šeimos nariui, toje vietoje, kur jis sėdėdavo, pastatydavo 
stiklinę alaus (Anciškių par.) Ant Kūčių stalo daug kur pa- 
lieka pernakt įvairių valgių, dargi kiaulienos atneša (Šimo- 
nių apyl.), po stalu padedama duonos ir druskos (Saločių v.), 
— tai vis vėlėms pavalgydinti. Panašiai daro vokiečiai ir 
slavai. Gudai kviečia mirusius prosenius kartu valgyti Kūčių 
košės, ukrainiečiai palieka pernakt an stalo tą košę su įbė- 

stais joje šaukštais. Rusai Kalėdose degina šiaudų ir mėšlo 
laužus, kad proseniai galėtų pasišildyti. Vėlyvesnės kilmės 
bus manymas, kad Kristus su angelais naktį ateiną Kūčių 
valgių paragauti, todėl stalas paliekamas pernakt nenukrau- 
stytas. 


Protestantiškuose germanų kraštuose labai išplitęs yra pa- 
protys kepti tam tikros formos Kalėdų pyragą, kuris kartais 
esti net 1!/2 metro ilgio ir sveria iki 18 kg. Jis esti arba siau- 
ras ir pailgas, arba išrangytas įvairiomis figūromis, žmo- 
nių ir gyvulių pavidalais. Šio pyrago turi paragauti kiek- 
vienas šeimos narys ir kiekvienas Kalėdų svečias, nors tai 
būtų ir elgeta. Taip pat jo duodavo ir gyvuliams, pvz., kar- 
vėms, kad gerai augtų ir sveikos būtų („gyvulių Kūčios“ ži- 
nomos ir pas mus). Tokio Kalėdų pyrago vietoje mes turime 
bažnytinį pakaitalą-plotką, tačiau įdomu būtų patyrinėti, ar 
seniau ir lietuviai jo nežinojo. 


Vokiečiuose Kalėdų meto papročiai įdomūs yra ypač šiais 
trimis būdingais pasireiškimais: 1) labai mėgstamas triukšmo 
kėlimas, kurio tikslas — nuvyti piktas dvasias, ypač triukš- 
maujama trijų paskutinių ketvirtadienių prieš Kalėdas nak- 
timis; 2) daromos didelės kaukėtų persirengėlių vaikštynės, 
Alpėse laksto vadinami „perchtai“, jų tikslas — gerai paveikti 
ateinančių metų derlių (kaukėti persirengėliai pasirodydavo 
Kalėdose ir pas mus); 3) deginamos ugnys, nuo kalnų riti- 
nami degančiais šiaudais apvynioti ratai — tai senos su Sau- 
lės grįžimu susijusios apeigos. 


Kaip matome, įvairių tautų kalėdiniuose papročiuose yra 
daug bendrumų. Kai kurie tų reiškinių siekia senovės ro- 
mėnų laikus, kiti krikščionišką viduramžį, tačiau jų tarpe 
dar aiškiai pastebimai randame ir senų stabmeldiškų pa- 
žiūrų. Lietuvių kalėdiniams papročiams bei tikėjimams darė 
įtakos ir rytai, ir vakarai. 

NAUJIEJI METAI 


Jau ir mūsų senoliai, sutikdami Naujuosius Metus, turėjo 
savotiškas tradicijas, darė tam tikras apeigas bei pramogas. 
Pavyzdžiui, štai kaip nupasakojamas N. Metų sutikimas Tve- 
rečiaus parapijoj. Susirenka savieji, laukdami N. Metų geria 
ir valgo. Vienas kuris apsirengia senais blogais drabužiais, o 
kur kokia graži merga apsirėdo naujais, baltais. ,Senus me- 
tus“ išgrūda lauk, t. y. tą senomis lupetomis apsirengusį, ir 
tada eina pasitikti „Naujųjų“ — gražiai baltai apsirengusios 
merginos. Tada apverčia čėrkas, nusvaido pastalėn butelius 
ir sako: „Dreni buvo metai, kad dabar Dievas duot gere- 
snius.“ Vyrai išbėga į gatve, pliaukši, imasi: kas ką apgali, 
sniegan pargriauna, tai jau pykčio nėra. Visi stengiasi, kad 
apgalėtų vienas kitą su naujais metais, — reikia pasirodyti, 
kiek kas turi sveikatos. Šaudo. Šeimininkė patiesia naują 
staltiesę, surenka senus ir atneša naujus valgius ir gėrimus, 
— nors pusė butelio būtų like, vistiek prie stalo neduoda. 
Pirma geria šeimininkas, o paskui šeimininkė, o kas lieka, 
tai į lubas pila. Seneliai sako: ,,„Duok, Dieve, geresnius me- 
telius!“ Jaunimas ūžia visą naktį. Apie 12 val ir mažus vai- 
kelius lopšyje pažadina, kad jie savo laimės nepramiegotų. 
Rytą važiuoja bažnyčion. Kai išeina iš bažnyčios, tai visi 
vieni kitus sveikina. Šeimininkei linki kačergėlę ir katilėlį 
vartoti, laimi, kad ji būtų vikri, kaip verpstė, per visus me- 
tus. Bernai mergoms sveikindami linki naują verpstelį ir 
šaudyklėle, nors mažą adatėlę, gerą laimę ir jauną bernelį. 
O mergos bernus sveikindamos linki gražią mergelę, naują 
buteliuką su stikleliu arba sako: „TI šiemet ėjai pėščias, kad 
kitus metus būtum važiuotas; šiemet vaikščiojai vyžotas, ki- 
tais metais kad būtum čebatuotas.“ Mergos užprašo bernus 
pasilinksminti, na, ir šoka berneliai visą naktį, kad jiem vi- 
sus metus kojelės gerai kiltų. Pirma šokdina pačią gražiąją 
mergą, kad visus metus turėtų pasisekimą pas gražias mer- 
ginas ir kad jos nuo jų nebėgtų. 

N. Metuose mėgstama persirengti: berniukai persirengia 
mergaitėmis, o mergaitės berniukais ir eina per visą sodžių, 
gąsdina vieni kitus. Dar persirengdavo ir gyvuliais: meško- 

mis, ožkomis ir arkliais (Vajasiškis) Gana įdomus persiren- 
gėlių vaidinimas N. Metuose yra užrašytas Betygalos apy- 
linkėje. Susitaria trys pusberniai ir persirengia: vienas se- 
niu, kitas jaunikaičiuų, o trečias Giltine. Jie prisidengia vei- 
dus atitinkamomis kaukėmis, pvz., Giltinės kaukė yra visai 
juoda, rankoje ji laiko ilgą balaninį kardą. Taip persirengę 
eina sveikinti Naujųjų Metų. Senis, vaizduojąs senuosius me- 
tus, labai kriokia, kosti ir stena arba susikuprinęs tyli. Gil- 
tinė jam nuolat mostykuoja kardu. Tuo tarpu jaunikaitis, 
vaizduojąs naujuosius metus, sveikina šiais žodžiais: „Svei- 
kinu su Naujais Metais ir žyčioju nuo visų jaknų ir vėdaro 
visokios laimės ir gero gyvenimo: kad pas jus augtų rugiai 
su ūsais, bulvės ir kitos daržovės su uodegom, kad jūsų kar- 
vės turėtų daug teliukų, o riebios kiaulės daug paršiukų, kad 
būtų daug taukų puoduose ir daug... grūdų aruoduose.“ Kai 
jaunikaitis paskutiniame sakinyje pasakes žodį „daug“ nu- 
tyla ir galvoja, tai senis sako: „Pelų, pelų...“, bet jauni- 
kaitis jį nustumia ir baigia „grūdų aruoduose“. Baigus šį 
pasveikinimą, Giltinė užpuola senį su savo kardu ir prasi- 
deda labai juokinga kova: senis bailiai laksto po trobą ir 
neradęs sau vietos pasislėpti, palenda pakrosnin, bet Giltinė 
jį iš ten ištraukia už kojos. Senis slepiasi po stalu, po suo- 
lais, pagaliau Giltinė jį suranda ir balaniniu kardu nužudo. 
Senis „mirdamas“ juokingai tamposi. Jaunikaitis čia nedaly- 
vauja. Apie Baisogalą pasakojama, kad dvyliktą mušant bū- 
tinai reikią Senuosius Metus nušauti. Praėjusiems metams 
atžymėti apie Zapyškį įkaldavo į sieną ragą arba vinį. 

N. Metų naktis — nepaprasta naktis, dargi esą galima pa- 
matyti, kaip raganos šoka. Tuo tikslu reikią nueiti už klo- 
jimo ir atsistoti už ekėčių; prieš pat dvyliktą pasirodysian- 
čios raganos, kurios pirmiausia įvairiais būdais mėginsian- 
čios gąsdinti, bet reikią nekreipti dėmesio — lygiai dvyliktą 
jos pradedančios šokti (Ramygala). 

Ir mirusieji prisikelią N. Metų sutikti. Pasakojama, kad 
Švenčionyse esąs Napoleono namas, kur jis pietus valgęs. Ir 
dabar seni žmonės N. Metuose apie dvylikę matą kaip šmėk- 
14 Napoleoną, kuris švaistąsis rankomis ir komanduojąs savo 
kariuomenę. 

Jau senovėje, Aleksandrijos ir Romos laikais, paskutinę 
metų dieną stalai turėjo būti valgiais ir gėrimais apkrauti, 
ir taip laikomi pernakt, kad ateinantieji metai būtų vaisingi. 
Prancūzijoje ir Vokietijoje šio įpročio įtakoje susidarė nuo- 
monė, kad naktį ateinančios dvasios, kurios už pavaišinimą 
atsilyginančios, suteikdamos derliaus palaimą. Daugelis kitų 
tautų, jų tarpe ir lietuviai, mano, kad metams baigiantis rei- 
kia mirusius pavaišinti. Rytprūsiuose gerai iškūrenamos 
krosnys, pastatomas suolas, kad mirusieji galėtų pasišildyti 
— ryto metą randą pėdsakus pelenuose. 

N. Metų išvakarėse daroma daugelis tų pačių burtų ir spė- 
jimų, kaip ir Kūčių vakare. Daugelio jų pagrindinė mintis 
yra ši: koks likimas laukia žmogų ateinančiais metais? Ypač 
rūpi du klausimai: vedybos ir mirtis. Liejama į vandenį švi- 
nas, vaškas arba kiaušinio baltymas ir žiūrima, kokios su- 
sidaro figūros, arba deginamas suglamžytas popieriaus lapas 
ir žiūrima, kokį šešėlį duoda jo suanglėjimas — žinoma, čia 
labai plati dirva fantazijai. Ypač įdomių būrimų prasimano 
merginos. Keletas pavyzdžių. N. Metų išvakarėse niekam ne- 
matant eina į kryžkelę su grėbliais ir sulygina ant kelio 
sniegą, o anksti rytą eina žiūrėti, kas tuo keliu praėjo: jei 
pėsčias — ištekės neturtingai, jei ėjo vyžotas — gyvens labai 
skurdžiai, jei čebatuotas — bus viskuo aprūpinta; o jei nie- 
kas nėjo ir nevažiavo — tais metais neištekės (Antalieptė). 
Arba: iškiša ranką per langelį — jeigu jai kas paduos gau- 
ruotą ranką, gaus turtingą vyrą, jei pliką — plikį (Kale- 
sninkai). Viena moteriškė štai kaip pasipasakojo: „Aš norėjau 
žinoti, už ko ištekėsiu, tai įmečiau jungtuvių žiedą į vandens 
stiklinę ir žiūrėjau jo vidurin; tuoj pamačiau baltą stalelį ir 
prie jo stovintį vyrą gaisrininko uniformoj; tai buvo D., už 
kurio paskum ir ištekėjau“ (Dusetos). Merginos mano, kad 
jei ją N. Metuose pabučiuos ūsuotas vyras, tai ji tais metais 
ištekės, o jei beūsis — ir vėl teks tarp piemenių pasilikti 
(Švenčionys). 

Kitas svarbus klausimas, kuris visiems rūpi: ar.išgyvensiu 
aš ateinančius metus? Tarp kitko buriama ir taip: N. Metų 
švakarėse, jei šviečia Mėnuo, reikia eiti žiūrėti savo šešėlio 
— jei šešėlis bus be galvos, tai tais metais mirsi, o jei su 

galva, tai išgyvensi (Židikai). Arba: vakare įkiša sniegan po 
žagarą, jei ryto metą atranda kurį nugriuvusį, tai tas žmo- 
gus mirs prieš kitus Naujus Metus (Linkmenys). Yra senų 
burtų, daromų išsirengus. Pavyzdžiui: N. Metų naktį reikia 
visai nusirengti ir apsisukus balta drobule vienam užlipti 
ant trobos aukšto — ką ten pamatysi, tas ir išsipildys (Šiau- 
liai). Arba: vidurnaktį nuogas atsistojęs prieš veidrodį pa- 
matysi visą savo gyvenimą (Židikai). 

Pačios N. Metų dienos tikėjimai turi tokį bendrą bruožą: 
kokia bus ši diena, tokie bus ir visi ateinantieji metai. Todėl 
tą dieną stengiamasi būti linksmam, nesipykti, nesibarti ir 
nesimušti, neliūdėti, turėti prie saves šiek tiek pinigų, netu- 
rėti negrąžintų skolų ir tądien niekam nieko neskolinti, nes 
savo laime kitam atiduosi. Vagys stengiasi tą dieną būtinai 
ką nors pavogti, tada visus metus jiems seksis vagystės. 

Per N. Metus esą galima paveikti ateinančių metų derlių 
ir laimę gyvulių ūkyje. Alaus mėgėjų krašte Joniškėlio apyl. 
manoma, kad N. Metuose iš karto geriant po keturis stiklus 
alaus avys vedančios po keturis ėriukus. Šeimininkės perspė- 
jamos, kad N. Metuose ir šuns negalima mušti, nes jis pasi- 
darysiąs neištikimas — vagies nepulsiąs (Merkinė). Tvere- 
čiaus apyl. ūkininkas, apdalindamas N. Metuose elgetas, vi- 
sados duoda javų indą su kuo didžiausiu kaupu, kad būtų 
derlingi metai, — žinoma, patį indą pataiko ne per didelį 
paimti. Jei N. Metuose važiuodamas išvirsi, tai javai gerai 
derės (Kupiškis). Plačiai tikima, kad kas pirmas per N. Me- 
tus (ir Velykų rytą) parvažiuja iš bažnyčios namo, tas pir- 
mas bus visuose darbuose, pirmas javus nuo laukų nuims. 

Daug spėjama iš N. Metų oro. Jei šaltis išrašo lango stikle 
panašius į kokio nors javo varpas pavidalus, tai tie javai 
ateinančiais metais gerai derės. Bendras dėsnis yra toks: 
gražus N. Metų oras pranašauja derlingus ateinančius metus. 
Giedra pranašauja, kad vasarą bus pilni kluonai gėrybių 
(Pašaminė), žvaigždėtas dangus žadąs gerą gyvulių prieaug- 
lių (Balninkai), jei sninga — karvės duosią daug pieno (Duse- 
tos). Sniegas ir pustymas esąs derlingų metų pažymys — bū- 
sią pilni aruodai grūdų (Aukštadvaris, Kurkliai). Tačiau jeigu 
sningą dienos metu, tai mirsią daugiau jaunų žmonių, o jei 

nakčia, tai senų (Marijampolė). Jei Saulė graži — bus geri 
metai, jei Saulė tekėdama yra labai raudona — bus dideli 
karai, jei vėjas siaučia — gyvulius užpuls ligos (Beržai). Dėl 
paties oro galioja dėsnis: koks oras yra per N. Metus (gie- 
dras, lietingas, šaltas ir pan.), toks vyraus ir per visus metus. 

Tuo būdu matome, kad ir mūsų seneliai jau mokėdavo 
įdomiai sutikti N. Metus ir daugelis jų papročių turi gražią 
ir gilią prasmę. 


UŽGAVĖNĖS 


Linksmi ir triukšmingi Užgavėnių papročiai užsiliko dau- 
gelyje Lietuvos vietų, ypač Žemaičiuose, ligi mūsų dienų. 
Dargi miestas ėmė mėgdžioti sodžiaus tradicijas: studentai 
šauliai 1936/37 m. Laisvės Alejoje Kaune surengė Užgavėnių 
vaikštynes, vežiojo Morę, pavaizdavo Lašininio ir Kanapinio 
kautynes, — visa tai sukėlė daug dėmesio ir buvo plačiai 
spaudoje aprašyta. Užgavėnių pramogos ir su jais susiję pa- 
pročiai išliko mažiausiai tepaliesti bažnytinės įtakos. Mat, 
bažnyčia Užgavėnių nešvenčia, tik Pelenų dieną atlieka, tam 
tikras apeigas, kurios liaudies gyvenimui didesnės įtakos ne- 
padarė. Kuklūs Peleninės papročiai nublunka prieš triukš- 
mingą ir linksmą Užgavėnių siautimą. 

Užgavėnės nėra šventė, tačiau tądien visa eilė darbų 
draudžiama dirbti, kiti priešingai — patariami. Kurie Užga- 
vėnių nešvenčia ir dirba, kaip paprastą dieną, tiems kokia 
didelė nelaimė atsitinka: ar gyvulys krinta, ar kas namiškių 
suserga, arba esti prastas derlius, nors kaimynams gerai už- 
dera. Visoje Lietuvoje sakoma, kad Užgavėnėse negalima 
verpti, jei šito neprisilaikys, tai vasarą „kirmėlės trins 
mėsą“. Mat, seniau buvo verpiama verpste, kurią pirštais 
sukdavo, tad ir kirmėlės besisukdamos „grešis“ į mėsą, taip 
pat atsirasią kirmėlių ir gyvulių žaizdose. Be to, vasarą 
ariant labai seilėsis jaučiai, — analogija su dažnu verpėjos 
siūlo seilinimu. Dar sakoma, kad ir linai ar siūlai „rūdys“ 
(supus), pelės audeklą sukapos (mat, riebaluotais pirštais 
verpta), pirštai tvinks, dargi „piršlius tais metais išverpsi“ 

(Dusetos). Prieš Užgavėnes moterys stengiasi baigti suverpti 
pradėtą kuodelį, nes jei pasilieka, tai ateina Užgavėnių senis 
ir prispjaudo arba priteršia kuodelį, o tada kitais metais 
esti prasti linai. Arba: jei prieš Užgavėnes merga nepabaigė 
verpti kuodelio, tai jos vyras į jį įsivels (Prienai). Prieš Už- 
gavėnių antradienį reikią iš viso baigti tų metų verpimą, tai 
tada užaugsią gražūs linai (Alytus) Užgavėnėse negalima 
malti ir siūlai sukti, nes vasarą avys kaitulio suksis (Tvere- 
čius). Dėl malimo vėjai trobų stogus nuplėšys. Dar nesuka 
virvių, kad nebūtų verpetais susukti linai ar kanapės. Ne- 
gerai ir plaukus šukuoti, nes visus metus galvą niežtės arba 
vištos daržus kapstys. 

Visur Lietuvoje tikima, kad Užgavėnėse reikia važinė- 
tis, tada ateinančiais metais gerai užderės linai, turės ilgą 
pluoštą. Reikia stengtis kuo toliausia nuvažiuoti, tuo didesni 
augs linai. Todėl apie besivažinėjančius sakoma: važiuoja li- 
nus pratesti, nori pasėle patesti. Besivažinėjant stengiamasi 
išvirsti ir pasivolioti sniege, tai linai bus stori arba iš viso 
bus geri metai. „Per Užgavėnes važinėja apsikabinėje roges 
visokiais skambaliukais ir nori kuo daugiau sykių virsti, kad 
vasarą javai gerai derėtų“ (Liubavas). Tą dieną pravažinėja 
arklius, t. y. pirmą kartą pasikinko į vežimą dveigius kume- 
lius, — tada ne tik linai gerai augs, bet ir arkliams išeis į 
naudą. Dar reikia, kad arklį kas aplietų, tada jis bus sprau- 
nesnis ir pilnai subręs į drūtumą (Gruzdžiai). „Jei Užgavė- 
nėse važinėsi, tai visus metus važinėsi“, — sakoma apie Du- 
setas, t. y. turėsi gerus arklius. Užgavėnėse važinėjasi dėl 
gero linų derliaus ne tik lietuviai, bet taip pat latviai, estai, 
švedai, mozūrai, Rytprūsių vokiečiai. — Kas neturi arklio, 
tas eina pėsčias į svečius:.kub toliau nuo savo namų su- 
vaikščiosi, tuo didesni užaugs linai. Kas tą dieną namie sėdi, 
tam linai neuždera (Klaipėda) arba iš viso pasėlė menkai 
tepaauga (Plungė). Klaipėdiškiai sukrauna avilius į roges ir 
veža bites „pravėdinti“; jei toli ir greitai važiuoja, tai ir bi- 
tės toli medaus imti lekiančios, visus metus esančios sveikos 
ir darbščios. 

Dzūkai dar sako, kad verpėja turi pasivažinėti nuo kalneė- 
lio ant verpstės — linai gerai derės. Kai dar nebuvo ratelių, 

verpstės būdavo didelės, sulig piemens ūgiu. Marti veždavusi 
pavažinėti anytą, pasisodinusi ant verpstės (Veisėjai). Tądien 
ir baltinius skalbdavo, o išskalbtą žlugtą susidėdavo į rogeles 
ir važiuodavo kur nuo kalnelio pasivažinėti, — kuo daugiau 
važinėsis, tuo didesni augs linai. Be to, kiekviena šeimininkė 
stengėsi kuo anksčiausiai užkurti krosnį, tada tais metais 
pirmiausia nupjaus rugius (dzūkuose). 

Užgavėnėse reikia išvežti į lauką nors vieną vežimą mėšlo, 
tai javai gerai augs, o jei neveši, tai atsitiks kokia nelaimė. 
Suomiai ir estai taip daro Kalėdose arba Užgavėnėse, tikė- 
damiesi labai gero derliaus, be to, vasarą nepuls gyviai ban- 
dos. Manoma, kad tokia pažiūra atsiradusi dėlto, nes norima 
įsigyti vasaros metui dvasių pagalbą, kurios šiuo metu kaip 
tik yra sujudusios. Vokiečiuose mėšlo vežimas didžiosiose 
šventėse kaip tik draudžiamas. 

Po pietų kluone arba beržuose daro supynes, visi eina sup- 
tis, net ir seniai: moterys ir mergos — kad linai derėtų, o 
vyrai — kad arkliai „šikavotų“; dabar daugiausia supasi tik 
vaikai. 

Užgavėnėse reikia daug ir labai riebiai valgyti. Reikia 
valgyti mėsą 12 kartų, kad jos užtektų per visus 12 mėnesių 
(Dusetos). Dar dažnai sakoma, kad reikią valgyti 9 kartus. 
Seniausias lietuvių Užgavėnių valgis yra šiupinys: tai 
žirnių ir kruopų košė, virta su kiaulės galva ar uodega, arba 
su gaidžio pasturgaliu. Iš kitų riebių Užgavėnių valgių pa- 
minėtini dar lašiniuočiai, laistytiniai, vėdarai, žemaičių kiun- 
kis arba šutinė, bulvinė bapka arba kugelis. Dabar visur la- 
bai įsigalėjo Užgavėnių blynai ir pampuškos. Vakare dar 
valgo pienišką lakšinių sriubą. — Prie riebių valgių reikia 
ir gero gėrimo. Kas per Užgavėnes gers vandens, tą visus 
metus troškulys vargins (Aukštadvaris). Užtat daroma gero 
alaus, verdama saldi su prieskoniais degtinė. 

Su Užgavėnių valgiais daroma daug būrimų, mat, tikima, 
kad juose glūdi magiška jėga. Užgavėnių mėsa ar lašiniais 
pavasarį ištepa noragą, tai nesti usnių (Salakas), sėjėjas pa- 
sitrina rankas, tai paukščiai grūdų nelesa (Dzūkija), ištepa 
jaučių kaklus ir pečius, tai ariant jungas nesutrina žaizdų 
(Suvalkija). Užgavėnių vakare šeimininkas visiems ištrina 


110 


kiaulienos šaltiena rankas ir kojas, kurias nusiplauna tik 
Pelenijoj, tai vasarą gyvatė neįgels (Antalieptė). Valgių lie- 
kanos renkamos per visas tris dienas ir vartojamos gyvu- 
liams gydyti, arba suminko jas su tešla ir sudžiovina, kepa 
kiaulėms tam tikrus pyragaičius, o Velykose vištas lesina ir 
kiaules šeria, — vištos bus dėslios, kiaulės nesirgs. — Po va- 
karienės piemuo suriša juosta visus šaukštus, peilius ir 
samtį, kartais prideda dar ir kaulus ar pagaikštį, ir taip su- 
rištus palieka pernakt ant stalo arba trobos kampe, tai va- 
sarą banda nesiskirstys, nepasimes ir ras savo namus (Dzū- 
kija). 

Svarbiausia Užgavėnių pramoga yra persirengėliai ir kau- 
kininkai, kurie po pietų pasirodo kaimo gatvėje. Persirengi- 
mui labai mėgstama vartoti išverstus kailinius, kurie susi- 
juosiami pančiu ar šiaudų gryžte. Ant nugaros padaromos iš 
šiaudų kupros. Į rankas pasiima ant ilgų pagalių parištus 
botagus, medinius kardus. Veidus išsisuodina (tai seniausia 
ir paprasčiausią priemonė pasidaryti nepažįstamu) arba pri- 
sidengia kaukėmis, kurias pasidaro iš medžio žievės, kūt- 
kailio arba išdrožia iš medžio. Ypač Žmaičiuose buvo mėg- 
stami tokie persirengėliai ir kaukininkai. Jie paprastai va- 
dinami žydais. Tokie Užgavėnių žydai mėgdžioja žydišką 
tąreną (patogumas, kad iš balso nepažintų), sakosi esą pir- 
kliai, turį daug pinigų (barškina į maišelius supiltas puodų 
šukes) ir ieško pirkti „bergždinikių“ (senmergių). Pasisako, 
kad jie esą iš Nugnybto (Egipto) žemės, keliaują iš anapus 
Šišės, už dviejų nedėlių kelio; pasakojasi, kad turį milžiniš- 
kus turtus, kur esą virvė prie virvės, mietas prie mieto, bet 
gyvulio nei plauko; tokie žydai pirkliai visad perka zuikeną- 
puikeną, meškeną-šeškeną ir kitką. Daugiausia pageidauja- 
ma prekė yra „bergždenikė“, dėl kurios vyksta ilgos derybos: 
šeimininkas nori parduoti, šeimininkė gina, o jos pačios gi- 
nasi vandeniu ir šlapiu sniegu. 


Užgavėnių žydo oracija, užrašyta 1935 m. Spūdžių k. 
Padubysio v., taip skamba: 


„Kad aš važiavau į Karaliaučių, į užpakalį jaučia. Ne aš 
vyns važiavau, daug žydų važiava: Joseliuks, Oreliuks, Bo- 
reliuks, aš pats, kap žags, kepalušiai, kap brags. Kuo mes 

tyn papirkom? — Peilių-breilių, šukų-kukų, virbalą-birbalą, 
imbirą-bimbirą, devyndreke-velnia šūdą, — kuo paklausi, 
tuo negausi. Aš turėjau baltą kumelaitį. Važiavau vidure 
kelia. Aš pasukau iš kelia. Muna kumeli pavirta ir nuspruo- 
ga. Kan aš iš juos padirbau? Iš galvos — liktarną, iš akių — 
akuliorius, iš kakla — gitarą, iš ūdegos — šlūtą, iš nagų — to- 
relkas, iš šuonkaulių — šukas dėl panelių į galvas smeigt, iš 
žarnos — bantajėrą. — Kad aš gyvenau pas puoną Laka- 
mundrą ant viškų puo kazila, aš valdžiau dvyleka valakų 
žemes. Aš laikiau zylę melžamą, žvirblį už pabikį (?). Laikiau 
paktą. Sudėjau svysta žagą, sūrių bragą ir dar žagiuką, kap 
gerą kupečiuką. Turėjau tris pačias vedįs: Sore, Braškę ir 
Cype. Braškę šunis sudraske, Sori pasikuori, Cypę aš pats 
nučype.“ 

Taip eina „žydai“ būriais iš vienos trobos į kitą, krečia 
pokštus, apžiūrinėja ir dera „bergždinėles“, muzikuoja viso- 
kiais triukšmą keliančiais instrumentais ir šoka, esti aplie- 
jami vandeniu, bet ir pavaišinami riebiais Užgavėnių val- 
giais, gauna išgerti. Visi kaukininkai kelia didžiausį triukšmą, 
pliauškina botagais, griežia keisčiausiais instrumentais. Tuo 
triukšmavimu seniau buvo norima nubaidyti žiemos demo- 
nus ir pažadinti iš žiemos miego pasėlius, kad netrukus pra- 
dėtų augti. 


Kaukininkai vedžiojasi su savimi persirengėlius gyvuliais, 
dažniausiai ožį ir gervę, vienas joja ant „žirgo“, padaryto iš 
dviejų prie liemens prisirištų sietų. Seniau buvo vedžiojama 
ir „meškos“. Kartu vaikšto dar velnias ir giltinė. Tarp žydo, 
velnio ir giltinės dažnai įvyksta kivirčai, kaltas lieka žydas, 
giltinė jį nusmaugia, o velnias nusigabena. Moteriškos kau- 
kės (pvz., žydė) yra persirenge vyrai. Negalima nudraskyti 
persirengėliams drabužius, tačiau jei šeimininkas juos atpa- 
žįsta, tai gali išrengti iki apatinių marškinių ir išvyti lauk. 
Kelyje susitikę du persirengėlių būriai paprastai susipeša, 
stengiasi vieni kitų aprėdus nudraskyti ir dažnai vieni ir 
kiti nusidraskę gauna grįžti namo. 


Kodėl vaikščioja tokie persirengėliai? Ne vien tik todėl, 
kad gautų pavalgyti ir išgerti. Apie Ylakius sakoma: „Užga- 
vėnių dieną eina žydais, kad per tuos metus turėtų gerą pa- 
sisekimą prie arklių; ūkininkai duoda jiems pinigų, vaisių ir 
kita ko, kad jų arkliai gražūs būtų“. 

Mėgstama dar persirengti čigonais ir ubagais, re- 
čiau vengriais. Ubagės mūvi vyriškas kelnes, nešiojasi iš 
skudurų padarytus „vaikus“, įėjusios į trobą pradeda giedoti 
„ubagų giesmę“: 


Aš užgimiau siratėle 
Ir paaugau ubagėle, 
Einu per svietą vargdama, 
Visus šunis lodydama. 
Kojas naginėmis aunu, 
Kartais ir batus įgaunu. 
Kai niekas niekur nemato, 
Turiu gerą aš sveikatą. 
Kai tiktai ką susitinku, 
Tuojau raišti aš įninku. 
(Tryškiai, 1937) 


, 


Čigonai spėja iš rankos ateitį, ypač mergaitėms, ir prie 
progos stengiasi jas aplaistyti vandeniu iš bonkos, kurią turi 
paslėpę kišenėje. Ir ubagai, ir čigonai labai vagia, ypač 
valgius, todėl šeimininkės turi būti apdairios. 

Gyvulinės kaukės irgi turi savo įpročius. Žirgas žvengia, 
yra labai neramus ir moka gerai spirti. Ožys mekena ir muša 
ragais, lipa ant stalo, dulkina pelenų pripiltą maišelį Gervė 
visur kiša savo snapą (į puodus, kibirą, išverčia vandens in- 
dus), supykusi galanda į grindis savo snapą ir kala į nugarą; 
jį turi judamą snapą, mėgsta riešutus ir moka juos lesti. Dar 
padaroma malpa (bezdžionė), tai madas vaikanti moteris: 
ant galvos skrybėlės vietoj uždėtas sietas, sijono vietoj užvil- 
ktas vyriškas švarkas, per kurio rankoves perkišta lazda- 
rankos. : | 

Persirengėlių vaikštynėse dažnai esti tam tikras vežimas 
su pamėkle. Žemaičiuose ji vadinama Morė, Morynė 
arba Kotrė ir yra rėdoma, kaip moteriškė. Rytų Lietuvoje 
randame vyrišką Gavėną. Vidurinėj Lietuvoj jis vadinasi 
Užgavėnių Dėedas, Diedelis arba tiesiog Čiuče- 
la. Įdomus yra tokios pamėklės vežimas: paima senų rogių 
vieną nekaustytą pavažą (mat, dvasios bijo geležies), ant vi- 

durinio jos stipino užmauna tekinį, prie jo stebulės pritvir- 
tina kelis pagalius, ant kurių ir parėdo pamėklę. Žemaičiuo- 
se ji aprengta moteriškai (liemenį kartais padaro įstaty- 
dami grucės piestą), ant galvos uždeda didelį eglišakių vai- 
niką ir įdeda labai dideles krūtis. Į ranką įtaiso spragilą ar 
botagą. Vežimą tempia kaukininkai už ilgos karties ar vir- 
vės. Ratas sukasi, kartu ir ant jo pritaisyta pamėklė, kuri 
mostikuoja spragilu ir taip pati ginasi nuo smalsuolių. Visi 
kaukininkai, pėsti ir net raiti, ją lydi. Visas toks būrys vadi- 
namas „Užgavėnių Kotrės vestuvėmis“. Ji esanti visų persi- 
rengėlių arba žydų motina. Kartais ji vadinama ir „pasilei- 
dėle Kotre“. Kiti stengiasi ją aplieti vandeniu, kaukininkai 
ją gina. Iš rogių ir ratų padarytas vežimas vaizduoja žiemą 
įr vasarą, pati pamėklė seniau turėjo reikšti vaisingumo ir 
derliaus demoną. Iš čia paaiškėja ir jos „vaikų“ arba kauki- 
ninkų veiklos prasmė: jų siautimas turėjo pažadinti gerą at- 
einančių metų derlių. Užtat kaukininkai dainuoja: 


Čiučela vežela važinėtų, 
Kad mūsų lineliai užderėtų. 

Rytų Lietuvoj, apie Kupiškį, vietoj pamėklės būdavo va- 
romas arba vežamas per kaimą Gavėnu aprengtas berniokas. 
Vienas vyras apsirengia kokiu prastu skylėtu sijonu, ant 
galvos užsideda sietą, išsisuodina veidą ir eina paliai kiemus, 
kiti su vytimis jį varo. Tai yra „Gavano vorymas“. Jo ne- 
muša, tik varo. Jis irgi turi vytine ir kai jis atsigręžia, tai 
visi palydovai tuoj bėga atgal. Priėjęs prie kiekvieno lango, 
Gavėnas sako: 


Nevolgykit lašinių, 

Turiu peilį ba kriaunų. ž 
Jeigu Gavėną varant kas nors jį paliečia, tai visi varytojai 
puola su vytimis jį ginti. Kiti stengdavosi Gavėną vandeniu 
aplieti, palydovai jį gindavo. Perėjus per visą kaimą,.Gavė- 
nas nusirengia, lieka tik paišinas, tada jį perveža rogelėmis 
per visą kaimą: jis sau sėdi; kiti tempia rogeles. Išvežę galan 
kaimo išverčia. Prieš 15 metų taip darydavo Puponių k. 
(Kupiškio v.) ir man dar teko kartu būti, — pasakojo Br. 
Minkevičius 1942 m. Tai yra labai senoviškai atrodąs papro- 

tys, — žiemos demono išvarymas, — tik Gavėno vardas yra 
naujoviškas. 

Kyla klausimas, kodėl Užgavėnių persirengėlių tarpe Že- 
maičiuose taip dažnai užtinkami žydai? Atrodo, kad čia visa 
paslaptis glūdi kaukėse. Persirengėliai paprastai dėvi kaukes, 
o tos kaukės, seniau vaizdavusios demoniškas būtybes, visose 
tautose stengiamasi kuo baisesnės padaryti. Daugiausia bai- 
sumo ir demoniškumo kaukei suteikia didelė, grubi ir lenkta 
nosis, ilga barzda. Kai buvo pamiršta senoji kaukių prasmė, 
imta kumpanoses ir barzdotas demonų kaukes laikyti taip 
dažnai matomo žydo vaizdavimu. Tuo būdu ir pats vyriau- 
sias demonas Morė, kurią visi kaukininkai lydėdavo, tapo 
„Sužydinta“: iš visų demonų motinos pasidarė visų žydų 
motina. 


Persirengimus ir kaukes randame visuose žemės rutulio 
kampuose, įvairiuose kultūros laipsniuose, pradedant pirmyk- 
Šštėmis tautomis ir baigiant moderniškais didmiesčiais. Kągi 
tatai reiškia? Dabartinė persirengimo ir kaukinimosi prasmė 
yra: a) pasidaryti nepažįstamu, pasislėpti arba b) ką nors 
kitą atvaizduoti. Tada persirengėlis laisviau jaučiasi, gali iš- 
darinėti įvairius pokštus, pajuokti ar net bausti savo arti- 
mus ir kaimynus, tam tikrame laipsnyje būdamas apsisau- 
gojes nuo sau nemalonių tokio elgesio pasekmių. Persiren- 
gimas tam tikromis būtybėmis leidžia vaidinti atitinkamą 
dramą ar komediją, ką nors pavaizduoti. Jau senovės graikų 
teatre dažnai buvo vartojamos kaukės. Tad kaukės yra gera 
priemonė dramatiniam ir ypač komiškam įspūdžiui sukelti. 
Dabar kaukės visada turi aštrų liežuvį, yra linkusios į įvai- 
rias šelmystes, jos linksmina žiūrovus ir suteikia šventei 
gyvumo. 

Taip yra dabartinėje Europos liaudyje. Bet seniau tos kau- 
kės galėjo turėti ir kitą prasmę. Norint tą prasmę suvokti, 
tenka mums kreiptis į pirmykščias arba etnologines tautas. 
Čia mes pastebime, kad kaukės dažniausiai atvaizduoja ko- 
kias nors dvasias arba demonus, ir tos dvasios dažniausiai 
yra įsivaizduojamos, kaip mirusieji kilties proseniai. Pir- 
mykštėse tautose kaukinimasis yra daromas ypač šiais trimis 
atvejais: 1) laidojant įžymų kilties vyrą, 2) periodiškai šven- 
čiamos mirusiems skirtos šventės metu ir 3) jaunuolių su- 
brendimo iškilmėse. Dar pastebima, kad kaukinimasis išim- 
tinai yra vyrų reikalas: moteriškes vaizduojančios kaukės 
yra persirengę vyrai. Mūsų Užgavėnių „žydės“, „ubagės“ ir 
„čigonės“ paprastai yra persirengę vyrai. Moterys dažniausiai 
lieka tik pasyvios stebėtojos, kurias kaukės dažnai dargi už- 

puola. Dar pastebėtina, kad mėgiamiausias kaukių siautimo 
metas yra šaltasis laikotarpis, būtent: žiemos pradžia, kai yra 
trumpiausia diena (apie Kalėdas) ir žiemos pabaiga (Užga- 
vėnės). Laikotarpis nuo Kūčių iki Trijų Karalių esąs pats 
pavojingiausias metas žmonėms, gyvuliams ir laukams. Šal- 
tis ir tamsa ypač gąsdino žmones, tad buvo manoma, kad 
tuo metu kaip tik siaučia įvairios piktos dvasios, užtat ir 
kaukininkų tuo metu yra ypač gausu. Tiesa, pas mus šiuo 
„tarpukalėdžio“ ar „tarpušvenčių“ metu kaukės nėra taip 
labai populiarios, kaip Užgavėnėse, tačiau kitur, pvz., vokie- 
čiuose, per šį laiką („die Zwolften“) jos panašiai siaučia, kaip 
ir Užgavėnėse. Lietuvoje, išskyrus Užgavėnes, kaukės retai 
tepasirodo: per Kalėdas ir N. Metus, per vestuves, linų my- 
nimo talkos pabaigtuvėse (Giseviaus liudijimu apie 1838 m. 
Rambyno apyl.) ir tada jos paprastai rodosi kaip gyvulinės 
kaukės. Mėgiamiausias kaukių pasirodymo metas yra naktis, 
todėl ir Užgavėnių vaikštynės visada prasideda po pietų, o 
tada tuoj ir temsta. | 

Yra kelios kaukių prasme aiškinančios teorijos. A. Spa- 
meris mano, kad čia mes randame sumišusias apsisaugo- 
jimo ir vaisingumo ritų liekanas, be to, papročius, susijusius 
su pereinamuoju metu iš žiemos sunkumų į pavasario viltis. 
Apsikaukinimas pirmykščiame pasaulyje yra laikomas gera 
priemone apsisaugoti nuo demoniškų jėgų: tokiu pamėgdžio- 
jimo būdu esą apgaunami demonai ir juos pamėgdžioją žmo- 
nės pasisaviną viršgamtišką galią. Demonais persirengę žmo- 
nės dažnai patys jaučiasi ir elgiasi nebe kaip žmonės, bet 
kaip. demonai, užtat kronikininkai apie Užgavėnių kaukinin- 
kus dažnai rašo, kad jie elgiasi, kaip velnio apsėsti Tačiau 
tikrieji demonai keršiją juos pamėgdžiojantiems žmonėms, 
užpuolą ir kankiną, dargi nužudą: žiūrėk, staiga persirengė- 
lių tarpe atsirandą vienu ar dviem kaukėtaisiais daugiau — 
tai tikrieji demonai. 

K. Meuli įrodinėja, kad kaukės senovėje turėjo vaizduoti 
mirusių prosenių dvasias: jos rodosi tamsoje, turi savotišką 
eiseną ir kalbą, kelia triukšmą, ima aukas ir baudžia, kartais 
savo apdarais primena pūvantį lavoną, dargi skleidžia pu- 
vėsių kvapą. Mūsų Užgavėnių kaukės tokių pažymių maža 
teturi. Tiesa, joms duodamos dovanos arba jos pačios pasi- 
grobia valgių ir daiktų, tam tikra bausmė nuo jų gresia tik 
„bergždenikėms“, šiaip numirėliškų pažymių jos dabar ne- 
turi, nors kitose tautose jų galima rasti, tad iš dalies Meuli 
teorija atrodo turinti pagrindo. 

W. Mannhardtas įrodinėjo, kad kaukės vaizduoja ve- 
getacijos arba augumo demonus. Šiai teorijai lietuviškos Už- 
gavėnių kaukės labiau atitinka: jos laistomos vandeniu ir 
tatai žada gerą javų, ypač linų derlių. Ryškiu vegetacijos 
demonu laikomas persirengimas meška, apsivyniojus žirnių 

virkščiomis. Tokia meška pas mus pasirodydavo Kalėdėse. 
Užgavėnėse meška rėdydavosi išvirkščių kailinių pagalba, 
bet rėdymasis meška pas mus jau išnyko bent prieš 50 metų. 

Apskritai gaunasi įspūdis, kad visos šios teorijos turi šiek 
tiek tiesos, bet nei viena jų skyrium paimta visko neišaiš- 
kina. Liaudies papročiai susidarė veikiant ne vienam ku- 
riam tikėjimui ar pažiūrai, bet visam jų kompleksui; be to, 
tie papročiai susidarė ne vienu kuriuo metu, bet ilgų amžių 
bėgyje, tad vienu metu galėjo labiau veikti vienokios, kitu — 
kitokios pažiūros. Dabartinėms mūsų Užgavėnių kaukėms 
išaiškinti geriausiai tinka Spamerio teorija. 

Užgavėnių kaukininkus dažnai stengiamasi aplieti vande- 
niu. Iš viso laistymasis Užgavėnėse labai mėgstamas. Ypatin- 
gas laistymosi būdas randamas Vakarų Lietuvoje, tai „vežti 
bites“ arba „vandenį šventinti“. Pasikinko į roges nebaikštų 
arklį, rogėse pasistato kubilą vandens, dar įsimeta kiek 
sniego į vandenį. Už kubilo pasisodina vieną kitą linksmą 
mergiote. Ant ilgo virpčio prisitaiso drūtą botagą. Miklus 
vaikinas stačias atsistojęs rogėse lekia kaimo gatve, kiek tik 
jo arklys iškerta, vis šaukdamas: „Vandenio, vandenio, van- 
denio!“ O jo „bitės“ nuolatos bimbia, ūžia: ū-ū-ū! Išgirdeę 
taip atūžiančias bites, visi pasiruošia vandens jas aplieti. Bet 
miklus vežėjas ilgu botagu ir vandeniu su sniegais juos šven- 
tina ir nei artyn neprisileidžia. Visa bėda „bitėms“, jei kur 
laistytojai. užverčia kelią. Taip būdavo laistomasi, kad javai 
derėtų, Kunigiškių k. Šiaulėnų v. Kitur į kubilą nepila van- 
dens, bet susisodina „bites“ ir apdengia marška, o pašaliečiai 
stengiasi į tą kubilą vandens įpilti. 

Kito kaimo jaunimas sugalvoja surengti „vestuves“, „krik- 
štynas“ ar kitą kurią pramogą. Susėda „vestuvininkai“ į ve- 
žimus ir dainuodami traukia per kaimus. Ne taip lengva 
žmones apgauti: žiūrėk, jau laukia už tvorų pasistate van- 
dens kibirus, kad galėtų tokius Užgavėnių vestuvininkus tin- 
kamai pavaišinti. Kartais tokios „vestuvės“ ar „krikštynos“ 
pavaizduojamos taip vykusiai, kad jų negalima atskirti nuo 
tikrų. Ne retai atsitinka, kad vandeniu apliejami ir tikri 
vestuvininkai ar kūmai. (Šiaurės Lietuva). Visur aiškiai yra 
pabrėžiama: per Užgavėnes važiuoja laistydamiesi, kad di- 
desni linai augtų. Tikėjimas, kad laistymasis vandeniu duo- 
dąs gerą derlių, randamas daugely tautų. 

Užgavėnių vakare visi kaukininkai ir kaimo jaunimas su- 
sirenka smuklėje ar šiaip pas kurį ūkininką. Ten valgo ir 
geria, dainuoja ir šoka, įvairių pramogų prasimano. Daromi 
vaidinimai, pvz., katinas ir sviesto sukėja. Įdomi yra bernų 
pramoga „kepti genelius“. Kuris bernas nori savo mergužėlę 
pasodinti už vaišių stalo, tai atsisėda vidury pirkios ant kul- 
bės. „Kepu, kepu genelį“, — pradeda. „Ar ilgai kepsi?“ — 
klausia kitas iš šalies. ,Ko!l mane pabučiuos Dervino Zebel- 
kiutė veidan.“ Jeigu išvardinta mergaitė prieidavo ir pabu- 
čiuodavo į veidą, tai gaudavo gert ir valgyt. Ir taip bernai 
pasirinkdavo sau merginas. Pasitaikydavo mergaičių „una- 
ravų“ — nebučiuodavo, tai negana, kad jos negaudavo pasė- 
dėti už stalo, bet dar tokioms rodydavo „gerve“, kuri savo 
snapu atkaldavo joms nugaras, arba rodydavo „smertį“, kuri 
aptašydavo joms šonus, ir vargšės su ašaromis turėdavo 
apleisti karčiamėle. Taip būdavo Druskininkuose. Šitoks vie- 
šas merginų pasirinkimo būdas (žinoma, dažnai jau iš anksto 
susitarus) primena Vakarų Vokietijoj daromas merginų 
„varžytynes“, kurios būdavo -atliekamos gegužės pirmą (iš čia 
pavadinimas „Mailehen“), bet taip pat ir Užgavėnėse. 

Vidurnaktį visos linksmybės baigiasi. Kad gaidys negie- 
dotų ir ilgiau būtų galima paužti, pavoždavo gaidį po duon- 
kubiliu, tad neretai išsiskirstydavo tik auštant. Vidurnaktį 
kartais esti išvežama pamėklė ir ant kalnelio sudeginama, 
arba nuo. aukšto kriaušiaus nustumiama į vandenį ir pa- 
skandinama. Dabar toks Užgavėnių pamėklės sunaikinimas 
reiškia linksmojo mėsiedo galą, tuo tarpu seniau tai turėjo 
reikšti žiemos demono sunaikinimą — greit turi prasidėti pa- 
vasaris. 

Užgavėnėse daug turi nukentėti senmergės. Žydai jas pa- 
juokdami dera pirkti, apžiūrinėja ar jau riebios ir nelabai 
jau mandagiai elgiasi. Joms duodama per žiurstą žeme bu- 
čiuoti (Šilalė). Subatėnuos (Trakininkų kaime) Užgavėnėse 
bernai „krapydavo senmerges“. Įėję į kiemą pakrapydavo 
vištos koja ir rūkydavo iš puodo su žarijomis. Taip darydavo 
kieme, vidun neidavo. Juos iš vidaus liedavo vandeniu, mo- 
tinos su kačergomis vydavo iš kiemo. Gal tai egzorcizmo pa- 
mėgdžiojimas, norint išvaryti „nevaisingumo velnią“. Ir Pe- 

lenijoj senmergių vargai nesibaigia. Pasvalio apyl. bernai 
suieškodavo senmergę, užkabindavo jai per pusiau kalade ir 
varydavo iš vienų namų į kitus, lupdami pelenuotais škur- 
liais; jei kokiuose namuose rasdavo kitą senmergę, užkabin- 
davo tai, o primąją paleisdavo. (Pasakotojas, turįs 69 m. a., 
šio papročio nebematė, tik girdėjo apie jį iš savo tėvų). Ka- 
ladė, kaip vėliau matysime, žadina derlių ir vaisingumą, tad 
gal čia buvo norima ne senmerges išjuokti, bet joms gera 
padaryti. Ne tik pas mus, bet ir kitur, pagyvenusios mer- 
ginos Užgavėnėse turi nemaža nemalonumų pakelti, viešai iš 
jų yra juokiamasi. Vokiečiuose, jei kuriame kaime ilgai nesti 
vestuvių, Užgavėnėse senmergės pakinkomos į plūgą ar ekė- 
čias, kiti taip suartą dirvą apsėja, kad joms vyrai išaugtų. 
Gal būt, seniau tai buvo rimtas veiksmas, būrimas vaisingu- 
mui pakelti, bet dabar jis išvirto linksma pramoga. — Ne tik 
senmergėms, bet ir senberniams būdavo nemalonumų. Ku- 
piškio apyl. jaunesni bernai Pelenijoj vežiodavo pagal sene- 
snius bernus, kurie piršlauja ir neapsiveda, žabų kūlelį: įneša 
gryčion ir pasiūlo graužti; gerokai susenusiems, turintiems 
apie 50 metų, įneša ir siūlo graužti pliauskę; žabus ar pliau- 
skę patys tempdavo įsidėję į rogutes; jeigu bernas po Ve- 
lykų jau žada vesti, tai litrinę pastato. 

Įdomus Pelenijos paprotys yra kaladės si ass 
Kaladė yra geras ženklas — linai geriau derės. Ją velka 
anksti rytą, kas anksčiausia atsikelia. Tai stora malka, pa- 
galys ar rąstagalis. Užneria virve, įvelka į pirkią ir sako: 
„Kalade atvilkau“. Jei rytą pirmasis atėjęs kaladės neat- 
velka, tai atėjęs su nelaime. Kad sunkų rąstagalį laukan iš- 
vilktų, turi duoti išgerti. Pasitaiko, kad į vieną trobą tokių 
kaladžių keletą privelka, tuokart.vaišinimas neišvengiamas. 
Kaladės arba rąsto vilkimas — tai plačiai sutinkamas magiš- 
kas veiksmas, daromas ne tik Užgavėnėse ar Pelenijoj, bet 
dar dažniau Kalėdose ir N. Metuose. Jis turėjo pažadinti 
naujų metų derlių ir vaisingumą. Pamiršus senąją šio papro- 
čio prasme, toji kaladė išvirto „silkių bačka“, — mat, atėjus 
Gavėniai reikalingos silkės. 

Pelenijos rytą daug kalbama apie Lašinskio ir Kanapin- 
skio dvikovą klėtyje: Lašinskis mušęs Kanapinskį su lašinių 

paltimis, kumpiais, skilandžiais, o Kanapinskis kovesis, pa- 
naudodamas aliejaus ir silkių bačkas. Apie pusiaunaktį La- 
šinskis ėmęs silpnėti ir turėjęs pasitraukti iš svirno. Dabar 
iki Velykų ten viešpataus Kanapinskis. Arba sako, kad vi- 
durnaktį Gavėnas su Mėsinu visą valandą pešas ant žardų: 
po dvyliktos Gavėnas nustumia Mėsiną nuo žardų (Kvetkai). 
Tokios kovos vaizdavimai seniau reiškė žiemos ir vasaros 
rungtynes, kur vasara laimi, nes jau artinasi pavasaris. 
Bažnytinėj įtakoj jau anksti išsivystė šalia žiemos su vasara 
ir karnavalo su pasninku dvikovos vaidinimas (Prancūzijoj 
jau XIII amžiuj). Panašios simbolinės dvikovos bei jų vaidi- 
nimai Europoje dažnai minimi jau nuo XVI a. Gal būt, se- 
niau ir mūsų kaukininkai atvaizduodavo Mėsino ir Gavėno 
arba Lašiniaus ir Kanapinio grumtynes, dabar apie tai yra 
like tik linksmi pasakojimai. 

Kai ateina Pusiaugavėnis, aukštaičiai, kurie papra- 
stai tyliau užsigavi, dar kartą patriukšmauja. Kaimo bernio- 
kai išsitraukia iš pastogės senas medines ekėčias, padaro iš 
jų Gavėnui vežimą. Pasodinę juokingą Gavėno pamėklę ant 
ekėčių į rogutes, veža pavasarėjančia kaimo gatve. Priva- 
žiavę griovį su vandeniu ar gilią pusnį, išverčia ten vargšą 
Gavėną, bet ir vėl jį vežiman įsisodina, veža tai vienan, tai 
kitan kaimo galan, linksmai šūkaudami: „Ulia, ulia, Gavėnas 
pervirto per galvą!“ Suaugusieji pasakoja, kad tądien Gavėnas 
kluone virsta per žardą kūlio ir ten palieka vaikams do- 
vanų: pyragaičių ir kaspinų mergaitėms; vaikams parneša 
lauktuvių „Gavėno pyrago“ (Kupiškis) Apie Viduklę dar 
naujoviškiau sakoma: „Pusiaugavėnėj, kai Silkius verčiasi 
per galvą, tai trečiadienį pas varpinyčią sninga silkėmis.“ — 
Zemaičiai sako, kad Pusiaugavėny galima be nuodėmės su- 
valgyti gaidį, tik reikia viskas paruošti per vieną valandą: 
atsinešti iš miško malkų, papjauti gaidį, jį išdoroti, išvirti ir 
suvalgyti. Gal tai gaidžio aukojimo prisiminimas, — tokį pa- 
protį randame vokiečiuose Užgavėnių metu. — Pusiaugavėny 
negalima pogulio gulti, nes per rugiapjūtę skaudės pusiaujis 
(Rytų Lietuva) — Dzūkai sveria siūlu perrištą silke arba 
užrištom akim pjauna ją pusiau, norėdami sužinoti, kokie 
bus metai arba katra Gavėnios pusė bus sunkiau išpasnin- 

kauti. — Iš Gervėčių apyl. užrašyta tokia žinia: „Mažas bu- 
vau, Pusiaugavėny popiet šventa. Susirinks jaunimas, ant 
lentos (sūpuoklėse) svyruoja ir gieda: 


Oi tu šermuli putine, 

Šone kelelio stovėjai. (2 k.) 

Kaip ma tėvelis važiavo, (2 k.) 

Visi medeliai žaliavo, (2 k.) 

Visos gėlelės žydėjo, (2 k.) 

Visos upelės tekėjo, (2 k.) 

Visos žuvelės uliojo.“ 
Ši sūpuoklinė daina primena besiartinantį pavasarį, kai me- 
džiai žaliuoja, gėlės žydi ir upės teka. 

* 

Lietuviški Užgavėnių papročiai aiškiai leidžia įžvelgti, kad 
šalia išdykavimo ir pokštų jie turėjo ir labai rimtą prasme. 
Dar ir šiandie kaimo žmonės dažnai patys pažodžiui sako: 
reikia taip daryti, kad linai gerai augtų, kad iš viso pasėlė 
gerai derėtų, kad arkliai būtų riebūs ir eitų rankon, kad ge- 
rai nusipenėtų kiaulės, pagaliau — kad veikiai ištekėtų ar 
apsivestų. Merginai, kuri lieka iki Užgavėnių neištekėjus 
(per pačias Užgavėnes kaip tik mėgstama kelti vestuves), pa- 
juokiamai sako: „Tu jau likai spalių graužt“ arba „vilnų 
verpt“ (Salakas). Užtat reikia bent tikėtis ir stengtis, kad iki 
kitų Užgavėnių jau ištekėtų ir nebeliktų „bergždenėle“. Mer- 
giną, kuri neduoda gervininkams riešutų, kaukininkai su- 
griebe ištepa suodžiais ar anglimis, — tai ženklas, kad ir ki- 
tais metais per Užgavėnes tebebus neištekėjusi; užtat kiek- 
viena mergina jau iš anksto turi parengusi gervininkams 
lėkšte su riešutais (Pagiriai) Riešutai — senas vaisingumo 
simbolis. Gamta atbunda naujam gyvenimui, tad ir žmonių 
nevaisingumas, senmergių ir senbernių pavidale, turi būti 
išjuoktas ir nubaustas, arba jiems pagelbstima magiškomis 
priemonėmis. 

Netrukus atgys ir augmenija, kai žiemos demonas bus nu- 
galėtas. Triukšmo kėlimas, kaladės vilkimas, laistymasis 
vandeniu, važinėjimasis — tai vis ryškūs būrimai pasėliams 
pažadinti. Atrodo, kad didžioji mūsų Užgavėnių papročių da- 

lis turėjo tikslą gerai paveikti ateinančių metų linų derlių. 
Mes žinome, kad seniau mūsų kaimas labai daug suvartodavo 
linų savo reikalams, merginų kraičiams reikėdavo daug plo- 
nų drobių priausti. Be to, linai būdavo ir žymiausia mūsų 
krašto eksportinė prekė, didžiausias pajamų šaltinis. Suauge 
sūnūs ir samdiniai bernai išsiderėdavo iš šeimininko „,bundą“ 
— galėdavo pasisėti savo naudai tam tikrą sėmenų kiekį. 
Tad jie būdavo labai susirūpine, kad gerai „bunda derėt“. 
Užtat nenuostabu, jei bernai ir paaugliai kaip tik būdavo 
svarbiausi Užgavėnių vaikštynių dalyviai. Be to, gamtoje 
šiuo metu vyksta persilaužimas iš žiemos į pavasarį. Seno- 
vėje žiemą įsivaizduodavo, kaip piktą demoną, kurį reikia 
nubaidyti ir išvyti, nugalėti ir sunaikinti. Tai paskutinis de- 
monų siautėjimas, į kurį ir žmonės aktyviai įsijungia kau- 
kininkų pavidale, tikėdamiesi šią kovą nukreipti savo nau- 
dai. Todėl keliamas triukšmas, išvaromas žiemos demonas 
(„Gavėnas“), sudeginama jo pamėklė, vyksta kova tarp dvie- 
jų galinčių (vėliau Mėsino ir Kanapinio). 

Pagaliau krikščionystės įtakoj atsirado reikalas persisotinti 
žemiškomis gėrybėmis prieš ilgą ir sunkų Gavėnios pasninką, 
taip pat „išsidūkti“, nes ilgai visokios linksmybės bus drau- 
džiamos. 

Liaudies papročiuose, kad ir kaip keistai jie kartais pavir- 
šutiniškai pažvelgus atrodo, nieko nėra beprasmiška, tik rei- 
kia mokėti tą prasmę suvokti, išgvildenti ją iš kevalo, kurio 
paviršius dažnai esti kietas ir grubus. 


VELYKŲ LALAUNINKAI DZŪKUOSE 


Velykų pirmos dienos vakare susirenka būrys bernų ir 
naktį eina lalauti. Gali dalyvauti ir vedę, bet jie nelabai 
yra pageidaujami maišytis jaunimo tarpe, be to, dar ir patys 
lankomieji nelabai būna patenkinti, jei lalauja vede vyrai, 
tad daugiausia lalauti eina nevedę bernai. Dažnai su šiuo 
būriu vaikšto smuikininkas ir armoškininkas. Būrio skaičius 
nenustatytas, dažniausiai ėsti nuo 8 iki 14 asmenų, iš vieno 
ir to paties kaimo. Pačioje pradžioje pasiskiria vieną iš savo 

tarpo kiaušiniams nešioti. Pradeda lalauti iš vakaro ir nuo 
svetimųjų kaimų, o pabaigoje, jau antrosios Velykų dienos 
rytą, sugrįžta ir baigia savo kaime: mat, savam kaime ne 
taip svarbu gerai pasirodyti su giesmėmis, be to, 1r kiaušinių 
nereikia toli nešioti. 


Vienas asmuo būna paskirtas prašytis prie langų, kad leistų 
pagiedoti, „palinksminti namelius“. Priėjes prie lango tas 
prašytojas pirmiausia sako: „(Garbė Jezui Kristui“ ir pabel- 
dęs į langą šaukia: „Tėveli, tėveli, pavelyk palinksminti na- 
melius!“ Jei kartais namų gyventojai tokių linksmintojų ne- 
nori, tai visai neatsišaukia arba atsako tiesiog, kad neturi 
kiaušinių. Didelė gėda būna tiems namams, kurie neduoda 
lalauninkams giedoti, ypač jei dar tuose namuose yra mer- 
ginų. Kai namų šeimininkas leidžia lalauninkams giedoti, tai 
pirmiausia esti giedamos Velykinės giesmės: „Kristus Dievas 
mūsų“ arba „Linksmą dieną apturėjom“. Po tokių šventų 
giesmių, išmoktų iš kantičkų, esti sakoma oracija, pvz.: 

„Anksti nedėlios rytelį Sauliutė tekėjo, Panelė Švenčiausia 

po dangų vaikščiojo, savo sūnelį už rankos vedžiojo. Da- 

vedė in mėlynas marias. Pas tas marias trys grabai. pas 
tuos grabus žydi trys lelijos. Iš tų lelijų išlėkė paukštelis, 

— tai ne paukštelis, o Dievo Sūnelis. Aleliuja. aleliuja, 

amen.“ 


Jei namų šeimininkė duoda mažai kiaušinių, pvz., vieną ar 
du, tai tuos kiaušinius čia pat sumuša į duris. Jeigu visai 
neduoda, tai padaro kokį pokštą, pvz.: nugriauna malkų rie- 
tuves, vartus išverčia, duris užriša arba šulinį primeta ak- 
menų ir taip palikę nueina. Be to, dar ir su šeimininke ba- 
rasi, pvz., sako: „Kad tu. gaspadine, nesulauktai nei vieno 
kiaušinio, kad tavo vištos akmenis, o ne kiaušinius dėtų.“ 
Arba dar kitaip: „Kad tavo visos vištos po pečiuj ištintų, kaip 
kupetos šieno. kad tu jų su arkliu neištrauktai, o traukdama 
— kad tu pečių sugriautai. Ir kad kai tu apleisi vištą, tai 
kad ne viščiukai, o vanagėliai išeitų.“ Jei duoda kokius 6—8 
kiaušinius, tai tada gražiai padėkoja. 


Kur esti merginų, tai ten dar giedama vadinamoji „lalin- 
ka“ (nuo žodžio „laluoti“). Štai viena tokių lalinkų: 

Oi ant dvarelio stov žalia grūšelė, 
Vynelis vyno žaliasai*. 

Pagal tą grūšelę rūtelių darželis. 

Oi niekam, niekam neit in tą darželį, 
Oi tiktai eiti Onutei** mergelei, 
Rūtelę skinti ir prikalbėti: 

— Dyki, rūtele, dyki, žalioji! 

Vai ir užaugo žalia rūtelė. 

Tai ji suskynė rūtų vainikėlį 

Ir užsidėjo sau ant galvelės. 

Vai ir papūtė šiaurus vėjelis, 

Vai ir nupūtė rūtų vainikėlį, 

Rūtų vainikėlį, gilan Dunojėlin, 
Gilan Dunojėlin, bistran vandenėlin. 
Žiūrių — atplaukia trys žvejukėliai. 
— Oi jūs žvejeliai, jauni bernužėliai. 
Oi jūs sugaukit rūtų vainikėlį, 

Oi jum suteiksiu didžių dovanėlių: 
Pirmam bernužėliui aukso žiedelį, 
Antram bernužėliui šilko skarele, 

O trečiam neteksiu — pati jauna teksiu, 
Vynelis vyno žaliasai. 


Už tokią dainą mergina turi duoti kiaušinių atskirai 
dvi lalinkos yra dainų skyriuj Nr. 28—29). 

Toks lalavimas Velykose yra dar ir dabar Varėnos apy- 
linkėse daromas. (Užrašyta 1937 m.) 


Šv. Jurgis, kurio paminėjimui skirta balandžio 23 d., 
nukankintas ciesoriaus Diokletiano laikais. Tik XII a. 
darė legenda apie šį šventąjį, kaip apie raitelį (riterį) 
bino nugalėtoją. Labai populiarus šis šventasis yra rytinėj 
Europoj, pirmoj eilėj rusuose. 


* Kartojama po kiekvienos eilutės. 
*4 Vardas įdedamas pagal reikalą. 

„ (Dar 


JURGINĖS — PAVASARIO PRADŽIA 


buvo 
susi- 
ir Sli- 


Jo diena įgavo pavasario 


pradžios reikšmę. Kadangi legenda šį šventąjį vaizduoja kaip 
raitelį, todėl jis pasidarė arklių ir iš viso gyvulių globėju. 

Lietuvoje Jurgis yra vienas populiariausių šventųjų. Kaip 
ir kitur, taip ir lietuviuose, jis yra laikomas gyvulių, pirmoj 
eilėj arklių, globėju arba patronu. Todėl visoje Lietuvoje ti- 
kima, kad šv. Jurgio dieną nieko negalima laukuose su ar- 
kliais dirbti, negalima judinti žemės, bet reikia duoti ir ar- 
kliams pailsėti, nes tai jų šventė, — kitaip užrūstinsi šven- 
tąjį, gyvuliai ims sirgti ir kristi, ypač nesiseks su arkliais, 
juos išpjaus vilkai, arba pasėlius ledai išmuš Tikima, kad 
šv. Jurgis rūpinasi gyvuliais, kol jie ganosi lauke, — todėl 
per Jurgines pirmąkart išgena bandą į lauką, — o rudenį, 
uždarant gyvulius į kūte, jų globą iki pavasario perimąs šv. 
Mykolas (Biržai, Vegeriai). Bet ir tvartuose kai kur laikomas 
šv. Jurgio paveikslas, kad gyvuliai gerai veistųsi (Varėna, 
Simnas). Per Jurgines stengiasi gyvulius kuo geriau pašerti 
ir prižiūrėti, negalima jų „mušti (Aukštadvaris, Girkalnis). 
Dažnai Jurginių rytą, dar prieš saulėtekį, veda arklius išmau- 
dyti, tada jie būną gražūs ir neturį gyvio (Alytus). Iš Anta- 
lieptės apyl. pasakojama: „Seniau mano tėvas per Jurgines 
visus savo arklius šukuodavo, jų kanopas švarindavo arba 
vesdavo ežeran pamaudyti, kad paskum arkliai niežų netu- 
rėtų; gerai juos pašerdavo, kad visus metus ėdrūs būtų ir 
nusiganytų; jokio darbo arkliams neužduodavo, sakydamas, 
kad Jurginės tai arklių šventė.“ Rusai irgi tiki, kad svar- 
biausias šv. Jurgio uždavinys yra naminių gyvulių globa, jo 
diena yra arklių šventė. Tą dieną mazgoja ir valo arklius, 
supina jų karčius ir papuošia margais kaspinais, nuo galvos 
iki uodegos nuglosto velykiniu kiaušiniu, veda arklius prie 
cerkvės, kur po pamaldų apšlaksto juos švęstu vandeniu. 
Tądien arkliai ypač gerai liuobiami ir laisvai laksto gany- 
kloje. 

Su gyvuliais ir ganymu ankštai yra susijęs ganyklų ir žo- 
lės reikalas. Todėl šv. Jurgis yra prašomas atrakinti žemę, 
duoti gaivinančią rasą, leisti augti žolei. Apie Adutiškį labai 
populiarus yra paprotys per vad. „tarpujurginius“ (tai laikas 
tarp seno ir naujo kalendoriaus Jurginių) vakarais giedoti 
ant tvorų sulipus tam tikras Jurginių dainas. Gieda tik mo- 

terys, pirmoj eilėj merginos:. pasilipa ant tvorų ir gieda, o 
vyrai veja jas ir plaka botagais, nes mano, kad jų giesmės 
ne tik nieko nepadeda, bet atvirkščiai — dar ilgiau užtrunką 
šalčiai. Štai viena tokia „jurginė daina“: 


Jurgi, geras vakaras! (2 k.) 
Jurgi, augink žolę! 

Jurgi, geras vakaras! , 
Jurgi, paliej' rasą! (2 k.) 

Jurgi, dėl arklelių! 

Jurgi, dėl karvelių! 


Paskum dar prideda: „Mes prašom Jurgio, kad atšiltų, kad 
žolės būt greičiau.“ Tačiau tokių „jurginių“ lietuviškai ne- 
daug tebuvę giedama (kartais jas vadina ir „kopalijomis“) ir 
čia yra aiškus skolinys iš slavų. Rusai kreipiasi šiuo atveju 
tokia malda: ,„Jurgi, atsikelk anksti, atidaryk žemę, nuleisk 
karštoj vasaroj rasą ant dygstančių javų.“ 

Būdingas yra toks plačiai užtinkamas mergaičių tikėjimas: 
kad rūtos gražiai augtų ir būtų garbiniuotos, reikia jas pasėti 
Jurginių rytą ir užakėti katino koja (Pietų Lietuvoj). Tačiau 
ne visados Jurginėse jau želia žalia žolelė ir galima rūtas sė- 
*i, kartais dar esti gana šalta ir sniegti, — tuomet sakoma, 
kad šv. Jurgis ant šyvio (širmo žirgo) atjoja (vakarinė Lietu- 
va). Tačiau ir šalta Jurginių diena esąs geras ženklas: bus 
geri metai (Kuliai), bus storai šieno (Veliuona). 

Šv. Jurgis yra ne tik naminių gyvulių globėjas, bet jo ži- 
nioje yra ir didžiausi pastarųjų priešininkai — vilkai, kurie 
esą ne kas kita, kaip šv. Jurgio kurtai: ką šventasis paski- 
riąs vilkui, tai tą vilkas ir papjaunąs, jokio išsigelbėjimo 
nėra. Žmogus, kuris bandė gelbėti Jurgio vilkui papjauti 
paskirtą savo arklį, pats tapo vilkui paskirtas ir išsigelbėti 
nepavyko. (Panašiai pasakojama ir Archangelsko gub.) Štai 
dar vienas įdomus pasakojimas iš Liškiavos apyl.: reikia su- 
kalbėti į šv. Jurgį treji poteriai, tai bus gyvuliai apginti. Pa- 
sakotojos tėvas buves kelionėje ir turėjes nakvoti. Per mie- 
gus juntąs, kad kažkas patraukė jį už plaukų ir sako: „Kel- 
kis ir sukalbėk tris poterius į šv. Jurgį — tavo jaučiai Duba- 
klonyje guli ir du vilkai eina.“ Poterius jis sukalbėjo, o par- 

važiavęs sužinojo, kad tikrai jo jaučių ten būta, — aplink 
dviejų vilkų vaikščiota, o jaučiai gyvi išlikę. — Apie Tvere- 
čių piemenys šv. Jurgio dieną nešasi laukan miltų ir verda 
su sviestu košele, kurią su šakaliukais valgo ir mini šv. 
Jurgį, kaip jis, išsiviręs puodelį košelės, privalgydinęs visus 
vilkus, — padarius tokį būrimą, vilkai nekliudą karvių ir 
avių. — Pietinėje Lietuvoje randame prietarą, kad Jurgi- 
nėse negalima esą austi, reikią išimti iš muštuvų skietą, t. y. 
rūpintis, kad nebūtų audeklo žiočių, — kitaip vilkas avis iš- 
nešiosiąs. Dėl tos pačios priežasties Jurginių dieną ir per 
laukus negalima esą nešti skieto, o jeigu jau nešama, tai rei- 
kią įdėti į maišą ir užrišti, arba surišti virvute ir užrakinti 
spyna. Čia liaudis daro analogiją tarp vilko ir audeklo žio- 
čių. Kad surakintų vilkui nasrus. Jurgio dienoj Saulei nete- 
kėjus triskart apneša aplink avių tvartą užrakintą spyną; tuo 
metu nieko neskolina, kad vilkas neišnešiotų tų namų turto. 

Kadangi nuo šv. Jurgio malonės pareina didžiausias ūki- 
ninko turtas — gyvuliai ir derlius, tad nenuostabu, jei šiam 
šventajam gausiai ir aukojama. Paprastai Jurginėse neša į 
bažnyčią visokius valgius, ypač kiaušinius ir pieno produk- 
tus, sudeda juos kalnais prie švento Jurgio altoriaus arba 
paveikslo. Naivesni net tiki, kad šv. Jurgis visa tai valgo, 
kiti tiesiog atiduoda kunigui, užpirkdami mišias prie šv. Jur- 
gio už gyvulėlių sveikatą. Įdomu, kad kartais aukoms skir- 
tus valgius pirma apnešdavo apie savo lauko ežias, todėl 
ūkininkai seniau ankstų rytą eidavo į laukus „pajurginėt“. 

Be bažnytinės kilmės aukojimo šv. Jurgiui, dar yra užsi- 
likę ir senesnių laikų aukojimo atgarsių, — tai tam tikros 
duonos su kiaušiniais kepimas, kuri vėliau išvirto „ubagų 
duona“. Keletas pavyzdžių. Seniau per Jurgines kepdavo du 
kepaliuku duonos ir kiekvienan įkepdavo po 5 kiaušinius. 
Tas bandutes pernešdavo per lauką net 12 kartų. Vieną ke- 
paliuką žemėsna įkasdavo, o kitą suvalgydavo, — tada vilkai 
avių nenešioją ir karvės visus metus būną sveikos. Taip da- 
rydavo Gervėčių apyl. Tai aiški auka Žemei. Apie Tverečių 
prieš Jurgines kepa ubagams duoną ir šeimininkas iš ryto 
apeina su kepalėliu visus laukus, tada parėjęs namo padalina 
tą duoną visiems šeimyniečiams, — taip daro, kad derėt ru- 

giai. Arba ten pat sakoma, kad kai Jurginėse kepa duoną, 
tai negalima niekam tešlos paragauti, kolei ubagams duona 
nepakepta. Paskum kepa duoną „už gyvulius“: kiek turi ar- 
klių, tiek rėvelių padaro kepale; kitą kepalą kepa dėl kar- 
vių, o dėl mažų gyvulių nekepa. Tuos duonos kepalus surai- 
ko ir išdalina ubagams, prašydami, kad melstųsi prie šv. Jur- 
gio už arklius ir apskritai gyvulius. Piemenėliui bandelėn 
per Jurgines reikia įkepti kiaušinis, o valgyti tą kiaušinį turi 
paskiausia. — Rusų ūkininkai anksti Jurginių rytą apeina 
aplink apsėtus laukus su pyragais, degtine ir valgiais, api- 
bedžioja dirvas kauleliais, likusiais nuo Velykų stalo. 


Jau buvo galima pastebėti, kad kiaušinis, tas senas 
vaisingumo ir naujo gyvenimo simbolis, Jurginių apeigose 
ir aukose turi didelės reikšmės. Tad nenuostabu, jei seniau 
pas mus Jurginėse kiaušiniai būdavo dažomi ir jais daužau- 
jama lygiai taip, kaip Velykose. Kai kuriose mūsų krašto 
vietose Jurginėse būdavo daromos didelės arkliaganių šven- 
tės. Jie ruošdavo vaišes, panašias kaip Sekminėse, kuriose 
kiaušinienė būdavo svarbiausias patiekalas. 


Seną aukojimo būdą Jurginėse, dar grynai stabmeldiško 
pobūdžio, pateikia mums šis labai įdomus aprašymas iš An- 
talieptės apyl.: „Dar kiti kaimynai seniau (dabar taip jau 
nedaro), pjaudavo juodą gaidį ir to gaidžio krauju aptašky- 
davo tvarte visus gyvulius, o taipogi arklių lovius ir ėdžias. 
Tikėjo, kad tas būdas apsaugo visus gyvulius nuo ligų, burtų 
ir visokių nelaimių.“ 


Įdomią apeigą aprašo Jurgis Banaitis iš Paskalvių. Apie 
Jurgines gimes vaikas ir pakrikštytas Jurgio vardu, buvo 
laikomas palaimą teikiančiu žmogumi. Sodams žaliuojant ir 
mezgant pumpurus, toks vaikas tapdaves labai vertingas. 
Jam duodavę visokių skanumynų, nurėdydavę nuogą ir Sau- 
lei nusileidus vedžiodavę aplink po sodą. Ir kaimynai mielai 
tokį Jurgutį pas save kviesdavę. Taip trukdave su tokiu vai- 
ku tolei, kolei jis nesigėdydavęs mergelių. Ir sų pačiu šios 
žinios užrašytoju esą taip nusidave. — Rusai Jurjev'o 
dieną išrinkdavo gražų vaikiną, aprengdavo jį žalumynais 

ir ant galvos uždėdavo didelį apskritą pyragą, papuoštą gė- 
lėmis; su deglu rankoje nešdavo jis tą pyragą į laukus, jį 
lydinčios mergaitės dainuodavo apeigines dainas Jurij gar- 
bei; apeina, būdavo, triskart apsėtus laukus, tada sukuria 
ugnį, išdalina ir suvalgo pyragą. Kitur slavuose vedžiojamas 
„žaliasai Jurgis“, žalumynais apdengtas berniukas, kuris pa- 
skum išmaudomas, imetant į vandenį. — Tai vis yra labai 
aiškios vegetacijos (augumo) pažadinimo apeigos, kurių at- 
likimas pavasario pradžioje turi aiškų tikslą. 


Jurginės yra ir naujų ūkiškų metų pradžia: tada samdiniai 
keičia savo šeimininkus, keliasi į naujas vietas nuomininkai 
ir kumečiai. Toks paprotys randamas ir vokiečiuose. Užtat 
nors tądien arkliais lauko darbų ir negalima dirbti, tačiau 
pervežti kampininką leistina. 


Prieš Jurgines negalima esą maudytis, nes ligos užpuola, o 
šv. Jurgis įkišąs geležį į vandenį ir padarąs jį nebepavojingu 
(Pasvalys). Vokiečiai irgi iki Jurginių laiko vandenį nuodin- 
gu. Iki Jurginių negalima esą leisti beržų ar klevų sula, nes 
Jurginių naktį suloj raganos būna (maudosi?), todėl sula esti 
negardi ir galima nusinuodyti (Utena). Jeigu sula jau lei- 
džiama, tai Jurginių rytą išpila ją iš indo lauk, nes ten tą 
naktį prausėsi raganos (Užpaliai); arba jau iš vakaro apver- 
čia sulos puodus dugnu aukštyn, kad raganos nakčia neateitų 
praustis (Benekainys). 


Jurginių vakarą daromi kai kurie meilės būrimai, pvz., po 
pagalve pasėja aguonų — ką susapnuosi, tas bus tavasis (Ka- 
lesninkai). Kitur tokių būrimų Jurginėse daroma daugiau, 
pvz., vokiečiuose. 


Tad Jurginės yra ryški pavasario pradžios šventė, kurioje 
ypač rūpinamasi gyvulių sėkme, taip pat ir laukų derliumi 
— pažadinama augmenys. 

SEKMINĖS — PAVASARIOŠVENTĖ 


Sekmines galima pavadinti žalumynų švente. Visur Lietu- 
voje per Sekmines apkaišo trobas berželiais: stato juos prie 
durų, prie vartų, žaliomis jaunų berželių šakomis papuošia 
ir pirkios vidų. Apie Tverečių sakoma, kad Sekminėse reikia 
pastatyti beržiukai iš abiejų durų šonų, tada šeimininkas ir 
šeimininkė vienas kito klausys, abu bus viena valia. Dar rei- 
kią namuose užraizgyti palubes beržiukais, kad Šventoji 
Dvasia, atskridusi į tuos namus, turėtų kur atsilsėti — tada 
visa šeimyna gyvens taikoje. 


Taip šiandien žmonės aiškina šį paprotį. Tačiau jis siekia 
gilią senovę ir yra senoviško augalų kulto liekana. Daugiau 
į Europos pietus tokie žali medeliai, dažniausiai berželiai, 
statomi prie namų gegužės pirmą dieną, tačiau šiauriau, kur 
gegužės pradžioj medžiai paprastai dar tebėra neišsproge, 
tokia žalumynų šventė tapo nukelta vėlesniam laikui — Sek- 
minėms. 


Apie tokį paprotį lietuvių tarpe turime žinių jau iš sene- 
snių laikų. Taip Schultzas, aprašydamas 1832 m. mažalietuviu 
papročius, sako: „„Senesnius laikus siekia dar tebevartojamas 
Sekminių medelio statymo paprotys. Taip vadinami jauni 
berželiai, kurie gegužės mėn. išsprogsta ir pasipuošia pir- 
mais aukso žalumo spalvos lapeliais. Lietuvių šeimose yra 
įprasta išpuošti namus beržų šakelėmis; jei nėra po ranka 
berželių šakų, tai jų vietoj imami kitokie žalumynai: ajarai, 
rūtos ir kt.“ Labai įdomų lietuvišką paprotį aprašo rusiškai 
Tareščenko, viename savo 1848 m. išleistame veikale: „Se- 
niau rusiškoje Lietuvoje pirmą gegužės statydavo pievoje 
prieš kaimą jau išsprogusį, margais kaspinais išpuoštą, me- 
delį; tada kaimo jaunimas rinkdavo iš savo tarpo gražiausią 
mergaitę, uždėdavo jai ant galvos vainiką, apsupdavo ją visą 
berželių šakomis, atvesdavo žaidimų aikštėn ir pastatydavo 
šalia gegužinio medelio, kur linksmas būrys pradėdavo šokti 
ir dainuoti, nuolat savo žaidimus pertraukdamas šūkavi- 
mu: O Maja! O Maja!“ Šiai apeigai W. Mannhardtas priski- 
tia didele reikšme, jai atitikmenų randa Elzase, Frankoni- 

joj, Korintijos slovėnuose, Prancūzijoj ir Anglijoj. Taip 
žalumynais aprengtas žmogus esąs ne kas kita, kaip pačios 
augumo dievystės pavaizdavimas ir atitinkamais šūkiais 
kreipiamasi į ją, prašant derliaus palaimos. Tiesa, galima 
abejoti, ar aukščiau paminėtas aprašymas tikrai lietuviams 
priskirtinas, nes daugiau šitokių žinių iš mūsų krašto netu- 
rime. Kiek panašus į jį yra kitas plačiai žinomas Sekminių 
paprotys, tai „karaliaus“ arba „jaunųjų poros“ rinkimas Sek- 
minėse. Žurnale „Tygodnik Illustrowany“ 1864 m. M. Ka- 
minskis paskelbė lenkiškai parašytą straipsnį „Sekminės arba 
žalumynų šventė Lietuvoje“, kur tarp kitko mini ir apie 
mūsų piemenų „karaliaus“ rinkimą Sekminėse. Kartais ta 
garbė tenkanti ir moteriai. į 


Aukštaičiuose. Kupiškio apyl., Sekminėse dar prieš aušrą 
rytagonių išginusios merginos prasimanydavo įvairių pra- 
mogų.Kaimo bernai ateidavo joms padėti ganyti. Bernai at- 
sinešdavo muzikas ir gėrimų, o mergaitės gausiai įsidėdavo 
indėlio, susikurdavo laužus, vaišindavosi ir linksmindavosi. 
Mėgiamiausia rytelninkų pramoga — tai „vestuves kelti“. 
Iš visų mergaičių išrenkama viena kuri gražiausioji, kaip 
„Jaunoji“, o iš bernų išrenkamas „jaunikis“ ir vaidinamos 
vestuvės. Visos apeigos daromos panašiai, kaip tikrose kaimo 
vestuvėse, tik viskas juokingai perdirbta, pvz., klėties vie- 
toje iš medžių šakų būdavo padaroma tam tikra palapinė. 
„Jaunujų“ keltuvėmis baigdavosi rytelninkų vestuvės. Žinoma, 
bandos ganymu nebūdavo kada rūpintis, todėl Sekminių 
naktį nemiegodavo šeimininkai ir patys saugodavo pasėlius, 
nes atlyginimo už gyvulių per Sekmines padarytus nuosto- 
lius negalima buvo reikalauti. . 

Toks „vestuvių vaidinimas“ (kartais jis būdavo daromas 
ir Joninių naktį) labai primena kitų tautų, pvz.: vokiečių, 
danų, švedų, prancūzų ir rumunų, panašius papročius. kur 
irgi daromos apeigos su išrinktąja Sekminių arba gegužės 
pirmos „nuotaka“ arba ir visa „jaunųjų pora“, jiems taip pat 
įrengiama tam tikra palapinė. Šis paprotys taip aiškinamas: 
gamta tuo metu pergyvena savo žydėjimo laikotarpį, savo- 
tiškas vestuves, tad ir Žmonės nori tatai pavaizduoti atitin- 
kamais vaidinimais. 

Sekminės dabar pas mus yra laikomos piemenų švente. 
Aukštaičiuose piemenys jau Sekminių išvakerėse pargena 
namo karves, visaip išpuoštas žalumynais: ant ragų ir kaklo 
uždedami vainikai, nupinti iš berželių ir šiaip žolių, arba prie 
ragų pririšami aukšti berželiai, ragai apipinami berželių ša- 
kelėmis. Tada kitądien piemenys esti laisvi nuo ganymo ir 
daro „melstuves“ — renka iš šeimininkių valgių dovanas ir 
švenčia savo šventę, kurios svarbiausias patiekalas yra kiau- 
šinienė. Piemenų vietoj Sekminių pirmos dienos rytą išgena 
suaugusios merginos taip vadinamų „rytagonių“ ir pramo- 
gauja anksčiau aprašytu būdu, keldamos „vestuves“. Kitur, 
suvalkiečiuose ir dzūkuose, yra kitaip: Sekminių rytą kiek- 
vienas piemuo stengiasi kuo anksčiau savo bandą išginti ir 
užgriežti Sekminių rageliu. Vėliausiai arba paskutinis išginęs 
išjuokiamas ir pravardžiuojamas „spirgučiu“ (Kietaviškių 
apyl.) Tada jie karves apvainikuoja pargindami priešpiečių ir 
tada kelia „piemenų pautienę“, daugiau tą dieną bandos ne- 
begindami. Dzūkai Merkinės apyl. mano, kad kas Sekminių 
rytą pirmas išginęes karves anksčiau kitų užgriežiąs Sekminių 
rageliu, to karvės duodančios daugiau pieno. Pats instrumen- 
tas medinis, su liežuvėliu, gale iš rago yra pritaisytas riestas 
paplatinimas — „pypkė“. Šveicarų Alpėse anksti rytą Sek- 
minės įpučiamos panašiais ragais, kurie tačiau yra tikrai 
milžiniški: savo ilgiu jie du tris kartu perviršija Žmogaus 
ūgį ir taip pat turi platų užriestą galą. Kai kur Sekminių 
rytą bandą išgena į specialiai tam reikalui iš anksto paskirtą 
ir gerai priželdintą pievą, apie kurią rašė jau anksčiau minė- 
tasis Schultzas. Vokiečiuose tokia „„Sekminių pieva“ pirmąkart 
minima jau 1300 metais Frankfurto a. M. apylinkėse. 

Ir kituose kraštuose piemenys Sekminių rytą stengiasi kuo 
anksčiausia išginti bandą. Austrijos ir Prancūzijos Alpėse, 
Mecklenburge ir kitur paskutinis Sekminių (Prancūzijoj Jo- 
ninių) rytą išginęs piemuo visaip pravardžiuojamas ir išjuo- 
kiamas, pvz., vadinamas Sekminių miegalium, veršiu, kara- 
lium, sviestlaižiu ir pan. (plg. mūsų „spirgutį“). Toks „kara- 
lius“ nuo kiekvieno piemens gauna po kirtį botagu, jis ir jo 
karvė ypatingai papuošiama, pvz., pririšamos prie uodegos 
berželių šakos arba uždedamas „karaliui“ šiaudų vainikas, 

jis visur vedžiojamas pakiemiais. Westfalijoj Sekminės irgi 
piemenų šventė, juos apdovanoja kiaušiniais. Eldener apy- 
linkėje, kaip ir Aukštaičiuose, Sekminių rytą pats šeiminin- 
kas gano gyvulius, o piemenys renka melstuves. 


Karvių apvainikavimas Sekminėse irgi plačiai sutinkamas 
paprotys, pvz., vokiečiai ypač iškilmingai apvainikuoja ban- 
dos bulių, kai kur tas bulius po iškilmingo vedžiojimo pa- 
pjaunamas Sekminių puotai. Dargi bandą saugantiems šunims 
uždedami ant kaklų vainikai. — Karves puošia žalumynais ir 
vainikuoja todėl, nes tiki, kad tada karvės duodančios dau- 
giau pieno, ganant nesiskirstančios, esančios ramios, vaikščio- 
jančios visos krūvoj, kaip vainikas. Tad ir šeimininkės, ir 
piemenys tikisi iš to sau naudos susilaukti, užtat šeimininkės 
piemenis ir apdovanoja. Šiame karvių vainikavime pasireiš- 
kia tikėjimas į magišką žalios šakelės galią, pvz., apie Vi- 
šakio Rūdą manoma, kad Sekminių rytą reikia karves pa- 
plakti beržine rykštele, tada jos negulės, t. y., gerai ganysis ir 
duos daug pieno. Vėliau ši prasmė liko pamiršta ir dabar 
piemenys puošia karves svarbiausia todėl, kad už gražų jų 
papuošimą gautų iš šeimininkių dovanų, o šykštuolės šeimi- 
ninkės karvėms kitą dieną pririša tarpuragėj kokį kelmą ar 
stagarus. 

Sekminės pasižymi puotomis. Puotauja ne tik piemenys ir 
arklininkai, jiems neapsileidžia ir suaugusieji. Todėl kai kur, 
pvz., apie Pakruojį, samdininkai prieš Sekmines daro sam- 
barų arba sudėtinį alų savo šeimininkams pavaišinti. Ūkinin- 
kės, eidamos į sambarus, nešasi užkandžių. Visi geria alų, 
užkandžiauja ūkininkių suneštais valgiais, jaunimas šoka ir 
dainuoja. Pirmąją Sekminių dieną šeimininkės turi duoti šei- 
mynai, visų pirma piemenims, po septynis virtinius, py- 
ragiukus, lašininius ar varškinius kleckus (Kupiškis, Tryš- 
kiai, Viduklė). Arba: per Šeštines šeimynai yra verdama po 
6 kleckus kiekvienam, per Sekmines po 7 ir per Devintines 
po 9 (Seda). — Ir kituose kraštuose šioje šventėje puotau- 
jama: vokiečiuose „Sekminių alus“ ir „„Sekminių puota“ pri- 
dera prie didžiausių metinių pramogų, kurios kartais pasie- 
kia labai plataus masto. Šias iškilmes dažniausiai ruošia 
jauni vaikinai, bet jose dalyvauja visa bendruomenė. 

Kaip matome, būdingieji Sekminių šventės pasireiškimai, — 
žalių medelių statymas, „karaliaus“ arba „jaunųjų poros“ 
rinkimas, karvių vainikavimas ir piemenų šventė, bendra 
puota, — yra daugeliui Europos tautų žinomi papročiai. Iš- 
puošto medelio pargabenimas į kaimą yra paprotys, gerai ži- 
nomas ir mūsų kaimynams, kaip rusams, taip ir vokiečiams. 
Ši centrinė Sekminių apeiga turi ryšio su senu augalų kultu 
pavasario metu, iš kurio išsivystė ir kiti šios šventės papro- 
čiai. Ir iš visko labai aiškiai matyti jau minėtas glaudus Sek- 
minių apeigų sąryšys su kitur taip populiaria gegužės pirmos 
švente. Juk pas mus ir dabar jaunimo pasilinksminimai va- 
sarą atvirame ore ar miške yra vadinami „gegužinėmis“, vi- 
stiek kokiame mėnesyje jie būtų daromi. 


Dar keletas papročių ir tikėjimų, kurie yra būdingi lietu- 
viams. Senesnieji kaimo žmonės, vyrai ir moterys, seniau 
Sekminėse visuomet eidavo į laukus „rugelių lankytų“. Jie 
tikėdavo, kad jeigu Sekminėse aplankai rugius, tai geresnis 
esti javų derlius (Kupiškis). Apie Tverečių Sekminėse eidavo 
parugėn bernai ir mergos, vyrai nešdavosi degtinės, o mer- 
ginos pyrago, sviesto. Ten vaišindavosi, šokdavo ir dainuo- 
davo tam tikras „parugines dainas“ (viena tokia daina su 
mitologinių atspalviu įdėta dainų skyriuj Nr. 30, užrašyta 
1940 m. Adutiškio apyl., ją dainuodavo eidami į laukus arba 
susėdę parugėse). Štai dar viena tokia „paruginė daina“ iš 
Adutiškio apyl., užrašyta irgi 1940 m., ji galėjo būti dainuo- 
jama šokant: 


Kas prisėdo kuoselių, 

Kas prisėdo kuosytėlių, cutele, 
Ant tėvelio pievelės, 

Ant tėvelio pievužėlės, cutele. 
Aš paimsiu dalgele, 

Aš paimsiu dalgytėle, cutele. 
Aš išpjausiu pievelę, 

Aš išpjausiu pievytėle, cutele. 
Kad nebūtų daiktelio, 

Kad nebūtų daiktytėlio, cutele 
Atsisėsti kuoselėm, 

Atsisėsti kuosytėlėm, cutele. 

Tokios „„paruginės dainos“ yra apeiginio pobūdžio, jų tikslas, 
kaip atrodo, buvo pakelti javų derlių ir apsaugoti juos nuo 
kenkėjų. 


Iš kitų Sekminių pramogų paminėtinas yra supimasis 
sūpuoklėse, minimas Schultzo iš Maž. Lietuvos ir jau- 
čiųbadytynės, kurių įdomų aprašymą turime iš Kupiš- 
kio apyl. Kiekvienas artojas stengdavosi prieš Sekmines ge- 
rai atganyti savo jautį ir paruošti badytynėms. Stipriausias 
ir visus nugalėjes jautis būdavo vadinamas „viršininku“, an- 
tras stiprumu — „antraviršiu“ ir trečias — „trečiavirčiu“. 
Paliovus jaučiais arti, išnyko ir šis paprotys. 


Seniau švesdavo ir trečiąją ne tik Kalėdų ir Velykų, 
bet ir Sekminių dieną, kad kruša neišmuštų javų: Papilė, 
Utena, Raseiniai, Merkinė. O jei per Sekmines išvirsi pan- 
čius su lašiniais, tai jie nerūdys, bet paprastai nuo Sekminių 
pasibaigia lašiniai: Viš. Rūda, Simnas. 


Sekminėse skiriama daug reikšmės ir vandeniui. Se- 
niau Sekminių pirmą dieną šlakstydave laukus vakarykščiai 
pašventintu bažnyčioje vandeniu, kad nebūtų visokių vabalų, 
o upes ir prūdus — kad žmonės neskęstų (Viduklė). Sekmi- 
nėse geria švęstą vandenį, kad velnias prie žmogaus nepri- 
stotų (Girkalnis), pila švęsto vandens šulinin ir upėn (Tvere- 
čius), be to, juo šlaksto namus ir mirštantį (Salakas), suvilgo 
plaukus ir apšlaksto ugnį (Girkalnis). Kai kas per Sekmines 
vagia švęsto vandens iš akmens prie įėjimo bažnyčioje, tą 
vandenį parsineša bonkutėje namo, paskum jį laisto arkliams 
ant akselio — sako, kad tada arkliai labai gerai ėdą, tunką 
ir įgauną labai gražų blizgėjimą (Garliava). Prieš Sekmines 
daugelis vengia maudytis, nes galinti pikta dvasia pristoti 
(Pumpėnai). Nuo Sekminių jau visi drąsiai eina maudytis, 
nes sako, kad vanduo likęs šventas, nebeprilipsią jokios ligos 
ar votys, o nuo reumatizmo padedąs vanojimasis Sekminėse 
surištomis jaunų berželių vantomis (Tverečius), — čia vėl 
atsispindi tikėjimas į magišką žalios šakelės jėgą. 


Tad lietuviškos Sekminių apeigos bei papročiai, kaip ma- 
tome, turi gana daug aiškių pažymių, kurie rodo, kad seniau 

apie tą metą buvo švenčiama pavasario šventė, ku- 
rioje piemenys ir ūkininkai džiaugėsi atgijusia gamta, tikė- 
josi iš gamtos dievystės palaimos ir gero derliaus, tuo tikslu 
darė tam tikras apeigas bei būrimus, kur medeliai ir žalu- 
mynai užėmė vyraujančią vietą. 


JONINĖS 


Didžioji vidurvasario šventė yra Joninių išvakarės. Tuoj 
po pietų pievose ir laukuose prasideda „kupoliavimas“— 
vaistinių žolių rinkimas. Jaunimas eina būriais, renka žoles 
ir dainuoja kupolines dainas. Mat, po Joninių žolės netenką 
savo gydomosios galios, raganos jas sugadiną. 


Vakare užkuriamos Joninių ugnys: ant, kalnelių sukuriami 
laužai, ant ilgų karčių iškeliamos uždegtos smalinės bačkutės 
arba senų ratų stebulės. MžL darydavo kupolę arba kau- 
polę, tai ant ilgos karties pririšta žolių puokštė, kuri turėjo 
reikšmės derlių nuėmus. Šiaurės Lietuvoje Joninių ugnys 
buvo kuriamos iki pat pastarųjų laikų. Šios ugnys apšviečia 
laukus ir bebrestančius javus, tikima, kad tada apsaugo der- 
lių nuo visokių kenkėjų, užbūrimo ir kitų pavojų. Į laužą 
metamos ir deginamos žolės, kad dirvose piktžolės išnyktų. 
Laužo pelenai ir anglys išbarstomi po dirvas, nuodėguliai 
įkaišiojami į javų laukus, — visą tai apsaugą derlių nuo visų 
galimų pavojų. Mat, tą naktį esančios sujudusios visos ra- 
ganos ir kitos piktos būtybes, jos nori pakenkti derliui, gy- 
vuliams ir žmonėms. Apsaugai nuo jų ir yra daromos visos 
tos apeigos bei būrimai. Jaunimas eina aplink laužą ratelius, 
poromis susikibę šokinėja per laužą, kad sveiki būtų. Iš Jo- 
ninių laužo paimtomis žarijomis iš naujo įkuriama namų ži- 
dinio ugnis, pirma senąją išgesinus. Nuodėgulių atplaišos ki- 
šamos ariant po žagre, jos apsaugą dirvas nuo piktžolių. 
Šeimininkas Joninių rytą (retkarčiais jau išvakarėse) nuogas 
apibėga aplink savo lauką, arba joja aplink apsižergęs medžio 
šaką, tada laukų niekas nepakerėsiąs. Per išgesusias Joninių 
laužavietės pervaromi gyvuliai, tai būsią sveiki. 

Kad apsaugoti gyvulius nuo raganų ir burtininkų, Joninių 
išvakarėse tvartų duris apkaišo šermukšnių šakelėmis (Va- 
karų Lietuvoje), dilgėmis arba epušės šakomis (Rytų Lietu- 
voje), tada raganos negali į tvartus įeiti. Joninių rytą nega- 
lima anksti leisti bandos į lauką, reikia palaukti, kol rasa 
nukris, kitaip raganos gali karvėms pieną atimti. Mat, dar 
prieš saulėtekį raganos velka per pievą rankšluostį ir su- 
rinktą rasą košia į savo milžtuvę. Jei ant tos vietos užeis 
karvė ir ės žolę, tai jos pienas atiteks burtus dariusiai mote- 
riškei. Joninių vakare pargindami namo bandą, piemenys 
papuošia karves vainikais ir beržų šakelėmis. tada karvės 
duosią daugiau pieno. Taip daro Vakarų Lietuvoje, kitose 
vietose piemenys karves vainikuoja Sekminėse. 


Visą Joninių naktį jaunimas neina miegoti. Naktį maudosi 
upėse ir tvenkinuose, ypač moterys, tada visus metus būsią 
sveiki ir gražūs. Joninių rytą, dar Saulei netekėjus, reikia 
nuogam pasivolioti rasoje, tai pranyks išbėrimai ir visokie 
skauduliai. Niekad vanduo neturįs tokios gydomosios galios, 
kaip Joninių naktį. | 


Iš Antalieptės apylinkės yra užrašytas toks paprotys. Jo- 
ninių išvakarėse visi eina arklių ganyti. Vyrai atsineša deg- 
tines, Moterys lašinių ir kitų užkandžių. Tada iš savo tarpo 
išrenka „nuotaką“ ir „jaunikį“. Tyrinėjama, koks bus tos 
„poros“ gyvenimas. Jeigu viskas gražiai praeina, tai bus ge- 
ras tų metų derlius, o jei įvyksta koks nesusipratimas, tai 
bus blogas vasarojus ar šiap kokia nelaimė atsitiks. Tai labai 
aiški derlingumo pažadinimo apeiga. Tokios „vestuvės“ da- 
romos ir Sekminių rytą. 


Joninių išvakarėse daroma daug spėjimų ir būrimų apie 
vedybas. Mergaitės buria su vainikais: meta vainikus per 
galvą į medį, atsisukusios į jį nugara; iš kelinto karto vai- 
nikas užsikabina už medžio šakų, už tiek metų ištekės. Kitos 
pina vainikus iš keleriopų gėlių, surinktų keliuose laukuose, 
gėles ant siūlo traukia per langą į vidų, tokius vainikus deda 
po pagalve, ir kokį vyriškį susapnuos, už to ir ištekės. Dar 
plukdo vainikus vandenyje: vaikinai ir mergaitės kartu, arba 

mergaitės vienos, duodamos vainikams savo ir berniukų var- 
dus, — kokie vainikai suplaukia draugėn, tokios susidarys ir 
poros. Apskritai, Joninių išvakarės vedybų atžvilgiu yra la- 
bai reikšmingos. Jei kuri pora susidraugauja Joninių naktį, 
tai vedybos yra beveik tikras dalykas. Nepasiseka porai lai- 
mingai per laužą peršokti, tai tais metais dar liks nevedę. 


Daroma daug būrimų ir norint praturtėti. Tą naktį žydįs 
papartis ir kas randa jo žiedą, tas viską žino, mato žemėje 
paslėptus turtus. Tačiau piktos dvasios visaip stengiasi žmo- 
nes trukdyti ir apgauti, norėdamos pačios tą žiedą pasigauti. 


Joninių rytą patekėdama Saulė „šoka“ arba ,rėdosi“: mai- 
nosi įvairiomis spalvomis, plasdena. Žmonės eidavo tekan- 
čios Saulės žiūrėti. Kas visą naktį nemiegojo. tas gali matyti 
bešokančią Saulę. Dar dažniau sakoma, kad Saulė taip šoka 
Petrinių rytą. Ir Velykų rytą patekėdama Saulė šoka. Žmo- 
nės mano, kad Saulė „apsigrežia“ ne per Jonines, bet per 
Petrines. Apskritai, mes nepastebime kokių nors tampresnių 
ryšių tarp Saulės ir Joninių šventės šių dienų Lietuvoje. 


Lietuviškos Joninių apeigos rodo, kad jų prasmė buvo 
ūkiško pobūdžio: apsaugoti laukus ir derlių nuo kenkėjų, 
apsaugoti gyvulius (karves) nuo užbūrimo (pieno atėmimo), 
apsiginti nuo ligų ir užsitikrinti laimingą vedybinį gyvenimą. 

UKIŠKI DARBAI 


PIRMOJI VAGA 


Svarbaus darbo pradžiai ir pabaigai yra skiriama daug 
reikšmės, atliekamos tam tikros apeigos. Pirmas ūkininko 
išėjimas pavasarį su arklu į lauką, pradėjimas žemės ūkio 
darbų, yra toks žygis, kuriam teikiama daug dėmesio ir nuo 
kurio, kaip seniau buvo manoma, pareina visų metų sėkmė 
ir derlius. Todėl su pirmąja vaga yra siejama daug papročių 
ir prietarų. 

Arti pradeda, kai jau sula teka ir mano. kad tada dirva 
bus vaisingesnė. Tačiau negalima esą pradėti arti tol, kol 
žemė dar neužgriausta, nes tokiam arime niekas neaugą. Pa- 
prastai stengiasi pradėti arimą Didž. Šeštadienį, tai tada ja- 
vai gerai derėsią ir piktžolės neaugsią. „Jei pūdymą balan- 
džio mėnesį nors kaip su botagu suraižai, suari — ir tai ge- 
riau, kaip vėlus arimas“ (Šiluva). Taigi, ūkininkas nekan- 
trauja, stengiasi kuo anksčiau pradėti arimą. Į lauką eina 
ankstų rytą, kad nerastų kitus jau ariant, nes tada jį „„uža- 
ria“ ir javai blogai auga, o katras pirmas išeinąs į Jauką, ta! 
to geresnis esąs derlius — tuomet :š visų kaimyjų subėgąs 
javų derlius į jo lauką. Taip pat tiki ir rusai. Tądien niekam 
nieko neskolina, nes manoma, kad skolintojaš išnešąs tų na- 
mų laimę arba sakoma, kad greit dylą noragai. 

Pirmąkart išeinantį į lauką artoją, jo jaučius arba arklius 
ir arklą pasmilko švestomis žolelėmis (verbomis, kadugiu) 
arba ruginiais miltais. Smilkoma, kad raganos nepakerėtų 
lauko ir arklių, nenaikintų derliaus. Rūkymas žolėmis, tas 
plačiai katalikiškuose kraštuose randamas paprotys, yra kilęs 
iš senesnės apeigos sutvirtinti arklą ugnyje, kad būtų atspa- 
rus prieš užbūrimą, — tuo tikslu seniau naują arklą per- 

tempdavo per ugniakurą. Jei esti surūdijusi žagrė, tai artojas 
prašo šeimininkės taukų ar lašinių žagrei ištepti; šeimininkė 
duodama liepia pačiam valgyti ir žagrę tepti. Kad dirvoje 
usnių nebūtų, noragas tepamas nuo Užgavėnių vakarienės 1i- 
kusia mėsa. Toks žagrės tepimas yra daugelyje kraštų ran- 
damas paprotys; paprastai tepama riebalais, likusiais nuo 
kokios svarbios metinės šventės. Kad apsaugoti dirvą nuo 
usnių, medines žagres darydavo iš griaustinio trenkto medžio, 
arba nors tokio medžio atplaišą įkišdavo pc žagre. Tai irgi 
plačiai užtinkamas paprotys. 

Prieš pradėdamas arti, artojas pabučiuoja žeme, kad ji 
neužsirūstintų ir gerą derlių duotų (Pumpėnai) — tai aiški 
seno žemės gerbimo liekana. Dabar, prieš pradėdamas varyti 
pirmą vagą, artojas paprastai persižegnoja, pasako „Dieve 
padėk“, „Dieve užderink“ ir pan., — tai jau naujųjų laikų 
paprotys. Pirmąją vagą varant reikia rimtai užsilaikyti, nesi- 
dairyti, ypač vengti atsigrežti į užpakalį. Reikia net kvapą 
sulaikyti, kad arkliai nepavargtų, t. y. nedūsautų. Pirmą vagą 
aria negiliai, kad arkliai arimo metu nepavargtų. Jei kas per 
daug giliai išaria, tai tam sako: „Išvertei tą žeme, kur šv. 
Dzidorius vaikščiojo — neaugs“ (Vilkaviškis). 

Pirmoji vaga dažnai varoma į žiemius, kad javų nepultų 
kenkėjai. Norint išnaikinti piktžoles, reikia arti šiaurės vėjui 
pučiant. Suomiai ir estai daro priešingai, pirmą vagą varo į 
pietus, nes iš pietų pusės ateinanti palaima ir apsauga. Ir 
pas mus kartais sakoma, kad pirmoji vaga varoma daugiau- 
sia į pietus ir prieš vėją (Papilė) arba pietų vėjui pučiant 
(Tauragnai). 

Būdinga, kad artojas pirmąją vagą kartais apvaro 
aplink visą dirvą (Juodupė) ir ji apsauganti laukus nuo 
audrų (Aukštadvaris) Toks magiškas ratas, kaip apsauga 
nuo piktų dvasių, žinomas jau iš senų laikų: senovės indai 
apvarydavo vagą aplink aukų aikštę, graikai — aplink teismo 
vietą, romėnai ir vėliau germanai — aplink miestą, kur vė- 
liau būdavo statoma mūro siena. Pirmosios vagos varomos 
ir kryžiškai per dirvą: nuvaręs dvi vagas išilgai ir dvi 
vagas skersai, artojas prašo Dievą, kad duotų gerą derlių 
(Gudeliai). Arba: kad brudai nekelt pasėtų javų viršun, rei- 

kia kryžium suart dvi vagas ir pačiam vagų kryžme papilti 
gyvsidabrio (Veisėjai). Toks kryžminis pirmųjų vagų suari- 
mas ir kokios nors aukos dėjimas jų susikirtime, žinomas 
daugeliui tautų. | 

Pirmojoje vagoje kartais aparia duonos gabalą ar ir visą 
kepalą, — tai auka motinai Žemei, analoginis veiksmas, kad 
derlingi metai būtų ir duonos netrūktų (Žagarė, Merkinė, 
Leipalingis). Tokia „arklo duona“ buvo žinoma jau senovės 
indams, romėnams ir germanams. Vokiečių artojas, vary- 
damas pirmą vagą, stengiasi žagre perpjauti žemėje padėtą 
duonos kepalą perpus: vieną puse pats valgo, kitą duoda 
arkliams. Ir pas mus kartais vagoje padėtą duoną ir druską 
artojas paskum išsiima ir suvalgo (Liškiava). Apie tokį ri- 
tualinį duonos su druska valgymą ir arklių maitinimą pir- 
mojo arimo metu, be aparimo vagoje, turime davinių iš dau- 
gelio Lietuvos vietų. Pvz., šeimininkas įduoda bernui duonos 
ir sako: „Išvaręes vagą valgyk pats ir duok arkliams“, — tai 
reiškia, kad bus laimingas artojas, arklys ir dirva (Vabalnin- 
kas). Tada arkliai greit nepavargsta, jaučiai geriau tempia 
arklą, javai taip gerai uždera, kad būna užtektinai ir šeimy- 
nai duonos, ir gyvuliams pašaro. Kartais tokios duonos ga- 
balą artojas parsineša namo ir padalina šeimynai, — kad 
duonos niekad netrūktų (Liškiava). Vakare toji duona išda- 
linama ir gyvuliams (Obeliai). Toks ritualinis valgymas arimo 
pradžioje randamas jau senovės induose, romėnuose ir ger- 
manuose. 

Pirmąkart žagrės paliesta žemė turi magiškos galios. Rei- 
kia artojui nematant pavogti iš pirmosios vagos žemių (pa- 
prastai taip daro šeimininkės) ir parnešus pabarstyti gryčios 
asloje, — tada visus metus nebus namuose blusų. Šis tikė- 
jimas randamas ne tik pas mus, bet rusuose ir kitur. Su 
tokiomis žemėmis daromi ir kiti būrimai, pvz., artojas jomis 
gydo iššutusius kojų pirštus (Žiežmariai). 

Su pirmąja vaga yra siejama dar visa eilė tikėjimų ir prie- 
tarų. Kad karvių pienas nesumažėtų, tai tą pačią vagą su- 
grįždamas vėl atverčia atgal (Pietų Lietuva). Pirma vaga 
verčiama vidun, kad pilna dirva javų priaugtų (Salakas). Jei 
pavasarį ariant velėnos krenta ir byra į vagą, tai bus blogi 

metai (Betygala). Pirmoji vaga varoma lygiai, kad geriau ja- 
vai augtų (Ramygala), ji varoma tiesiai ir nesustojant, nes 
kaip pradedi darbą, taip ir visus metus dirbsi (Pašilė). Kad 
jaunas, tik iš piemenų išėjęs artojas nuvarytų tiesesnę vagą, 
jam įdeda į kelnes akmenį (Viš. Rūda). 

Pirmąkart eidamas į lauką artojas turi rimtai užsilaikyti: 
jis turi nešūkauti, kad neprišauktų varnų (Žiežmariai); jis 
turi nusiprausti, apsivilkti švaresniais drabužiais; reikia būti 
linksmam — dainuoti, tik nešvilpauti, nes dirva, kurią švil- 
paudamas arsi, bus tuščia, niekas neaugs (Pašilė). Pirmąkart 
į lauką eidamas artojas taršo šiaudus, kad ateinančiais meė- 
tais turėtų pašaro (Alytus). Jei pavasarį išėjęs į lauką pir- 
mMiausia pamatysi skruzdėle, tai visus metus būsi smagus 
darbuose, o jei varle, tai darbas nesiseks (Prienai). 

Šeimininkė palydi pirmąkart į lauką einantį artoją ir jam 
vartus atkelia, padeda jam nusinešti į lauką kokį nors daiktą, 
pvz., botagą, ir palinki sėkmės (Leipalingis, Ramygala); dar 
kuo nors pamėtėja (pvz., kuntapliu), kad geriau darbas sek- 
tųsi (Daugailiai). 

Visoje Lietuvoje plačiai tebėra žinomas artojo laistymo 
paprotys, kuris pridera prie labiausiai paplitusių žemdirbių 
tautų tarpe derliaus apeigų. Pas mus pirmąkart iš lauko 
grįžusį artoją šeimininkė turi aplieti vandeniu. Kai kitose 
tautose dažniau laistoma jau artojui išeinant į lauką, mūsų 
krašte tokie atsitikimai minimi labai retai ir sudaro išimtį. 
Paprastai mūsų šeimininkė, belaukdama iš lauko grįžtančio 
artojo, pasislepia kur nors (pvz., priemenėj, ant aukšto), ji 
*uri pasiruošusi vandens kibirą ir perlieja artoją iš nety- 
čių. Šeimininkė turi pasisaugoti, nes artojas, eidamas į tro- 
bą, kartu nešasi ir botagą, jis turi teisę ją botagu apkapoti, 
jei prie beliejančios gali prieiti. 

Artojo vandeniu apliejimas įvairiai yra aiškinamas. Se- 
niausia ir pirmykštė šio laistymo prasmė, dažniausiai nusa- 
koma ir pas mus, yra ta, kad javams lietaus netrūktų: 
iš dirvos griūtų (dideli užaugtų). Artimas pirmajam yra toks 
aiškinimas: kad javai gerai derėtų, derlingi būtų metai. 
Kartais aplaistomas artojas sako: „Bus didelis derlius, bus 


142 


didelis derlius...“ (Papilė). Arba liejėja pati sako: „Kad dir- 
tojo sulaistymas vandeniu turįs teigiamos įtakos ir ar- 
kliams, artimiausiems artojo talkininkams, kuriais jis taip 
rūpinasi: tada ariant arkliai nekaista, neprakaituoja, kume- 
lės esti pieningos, arkliai esti riebūs ir stiprūs, visus metus 
arkliai linksmai šokinėja (esti sveiki), pagaliau arklių arba 
jaučių nepuola gyvis ir jie nezylioja. Pačiam artojui aplie- 
jimas vandeniu irgi gera lemia: labiau sekasi darbai, arda- 
mas ir dirbdamas neužmiega, esti budrus, smagus ir link- 
smas. Šeimininkė, aplaisčiusi artoją, turi jį pavaišinti, geriau 
pavalgydinti, negu paprastai, ir visados pirmoj eilėj duoda 
pora kiaušinių. Žemdirbystės ir vaisingumo papročiuose 
kiaušinis užima vyraujančią vietą valgių ir būrimų tarpe. 

Visi šie papročiai vaizdžiai rodo, kad arimo pradžia buvo 
laikoma ne tik svarbiu, bet tiesiog šventu veiksmų, o pir- 
moji vaga — visų ūkiškų darbų simboliu. 


PIRMASIS BANDOS IŠšGINIMAS 


Ūkininkas pavasarį nekantriai laukia tos dienos, kada galės 
gyvulius į ganiavą išleisti. Dažnas jau ir pašaro pritrūko, 
gyvuliai taip pat per žiemą kūtėse nusistovėjo, veržiasi į 
lauką. Tad nenuostabu, jei seniau žmonės gyvulių laukan 
išvarymo dieną laikydavo kaip kokią šventę. 

Dažniausiai banda pirmąkart į ganyklą išvaroma šv. Jur- 
gio dieną (IV. 23), nes šis šventasis visoje Lietuvoje yra lai- 
komas gyvulių globėju (žiūr. skyrelį ,,Jurginės“). Nors kar- 
tais dar ir sniego esti, bet tą dieną būtinai išvaro laukan gy- 
vulius, bent trumpam laikui pasilaigyti. Tikima, kad tą dieną 
išgyti gyvuliai būsią gražūs ir sveiki (Seirijai), karvės per 
visus metus duosiančios daug pieno (Pandėlys). Jeigu Jur- 
ginių diena lietinga, rytas rasotas, tai tais metais karvės bū- 
siančios pieningos, o jeigu giedra, tai pieno būsią maža. 

Ūkininkas, išleisdamas gyvulius iš kūtės į lauką, kartu ir 
džiaugiasi, ir būkštauja. Juk ganykloje ir miške gyvuliai ir 
naminiai paukščiai turi savo priešininkus — plėšriuosius 

žvėris ir paukščius, be to, ir pikti žmonės, burtininkai ir nu- 
žiūrėtojai, čia gali lengviau prie jų prieiti ir jiems pakenkti. 
Įvairios epideminės gyvulių ligos, priskiriamos piktam užbū- 
rimui, dažniausiai pasitaiko vasaros karščių metu. Nuo visų 
šių pavojų ūkininkas stengiasi savo gyvulius kiek galima 
daugiau apdrausti. Kūtėje gyvulius globojo šv. Mykolas, da- 
bar juos iki rudens paveda šv. Jurgio globai. Šv. Jurgis norįs 
pamatyti, kiek ūkininkas turi gyvulių, su Jais pasikalbėti 
(Anykščiai). Bet šis šventasis kartu yra 1r vilkų, didžiausių 
naminių gyvulių priešininkų, globėjas. Tad pirmo išginimo 
metu būdavo stengiamasi tuodu priešingumu tam tikru būdu 
suderinti. 


Praetorius apie 1690 m. rašė, kad kai nadruviai ir šalavė- 
nai pirmąkart išgena gyvulius, tai daro taip: šeimininkas 
visus gyvulius išvaro iš tvartų į pridarže, apeina triskart 
aplink gyvulius ir kalba maldą, kad Dievas saugotų jo ban- 
dą; taip pat jis dėkoja už tai, kad Dievas iki šiol jo bandą 
užlaikė ir pagaliau šaukiasi į šv. Jurgį, kad jis savo medžio- 
klinius šunis, t.y. meškas, vilkus ir lapes, nuo jo gyvulių 
gintų ir neleistų jiems kenkti; po tokios maldos piemenys 
išgena bandą; visą tą dieną šeimininkas ir kiti šeimynykščiai 
nevalgo ir pasninkauja, kol banda grįžta namo; kai gyvulius 
suvarinėja į tvartus, tada šeimininkė paduoda valgį; šeimi- 
ninkas meldžiasi stovėdamas, su geriamu kaušeliu rankoje, 
prašo gero oro, lietaus, žolės ir sveikatos gyvuliams, šaukiasi 
į šv. Jurgį, kad jis savo medžioklėse jiems nieko blogo nepa- 
darytų, taip pat, kad joks burtininkas arba nedoras žmogus 
gyvulių nepaliestų; po to daug geriama ir valgoma, — kuo 
linksmiau esti, tuo geriau. 


Iš Priekulės apyl. 1881 m. skelbiama tokia žinia: „Senovės 
žmonės šv. Jurgio dienoj savo arklius į ganyklą išleisdavę 
"Tą dieną jie ypačiai ant to paskyrę buvo, jeib toje savo ar- 
klius pirmą kartą ant ganyklos išleistų. Išleisdami liubėdavę 
kožnam arkliui ant sturplio su ranka patapšnoti, sakydami: 
„Ganyk, švents Jurgi, mano arklelius!“ Jie dėl to tą dieną 
taip varavoje, kadangi tuokart daug vilkų mūsų kampe slan- 
kioję, o šv. Jurgį jie per vilkų valdoną laiką; jie todėl ir 

savo arklius ne į Viešpaties, bet į šv. Jurgio -sargybą ant 
ganyklos išleisdami paliecavoję. Jie ir didei pasisaugoje toj 
dienoj savo arklius prie kokio darbo vartoti, jeib per tai šv. 
Jurgį neįpykintų, o jis iš apmaudo potam visus arklius vil- 
kams išpjauti nepavelytų.“ 

Tautosakos rinkėjas Jurgis Banaitis iš Paskalvių rašo: „Dar 
menama, jog pagiry gyveną žmonės šitaip Jurgio dieną švęs- 
davo. Visą kas gyvastį turėjo išvarydavo į pagirį. Ėrius, dar 
eit negalinčius, moters į žiurstus įtupinusios iš namų išneš- 
davo. Gaspadinės atnešdavo kiaušinių bei miltų. Kiemo ker- 
džius eidavo poteriaudamas apie bandą, kelis kartus — neat- 
menama, imdavo kas kartą kiaušį, mesdavo į bandą; kurį 
tropijo, tai buvo vilko dalis, tą nelabai dabodavo, — jei vilks 
tą pagaudavo, visas kiems to nustojusiam atlygindavo. Jei 
vilks kokį kitą užkabydavo, tai galėjo tikėtis, kad jį iki 
smerties persekios.“ — Vokiečiuose irgi tikima, kad jei ne- 
paskirsi vilkui avies, tai jis pats pasiims, kiek jam patiks. 
Rusų piemuo, pirmąkart išgindamas gyvulius. meta į bandą 
kiaušinį, — jeigu jis nesudūžta, tai banda bus sveika. Be to, 
rusai šv. Jurgio dieną išgena gyvulius į ganykla taip pat su 
tam tikromis apeigomis ir daro įvairius būrimus, kalba už- 
keikimus ir maldas į „šventą tėvelį Jegorijų“, kad apsaugotų 
jų bandą nuo laukinių žvėrių. 

Plačiai užtinkamas yra toks paprotys: pirmąkart varant 
gyvulius iš tvarto, padeda po slenksčiu (kartais ant jo) pora 
kiaušinių (dažnai jie esti šiek tiek mėšlu apkasami) ir per 
juos pervaro visus gyvulius. Jei kiaušiniai pasilieka sveiki, 
tai ir avys taip pat išliks iki rudens sveikos (Ubiškė); jei kar- 
vės kiaušinių nesumuša, tai neišgaišta nei vienas gyvulys 
(Tverečius); kuri karvė numeta kiaušinį nuo slenksčio, tai 
toji vasarą padarys nuostolį (Antazavė). Arba: taip daroma, 
kad gyvuliai būtų tokie pilni ir apskriti, kaip tie kiaušiniai 
(Daugailiai); tada karvės akių nebijo (Švenčionys); karvės 
bus riebios (Dieveniškis); gyvuliai bus apsaugoti nuo ligų ir 
vilkų (Merkinė). Tuos kiaušinius paskum paaukoja šv. Jur- 
giui (Merkinė), atiduoda pirmam atėjusiam elgetai (dzūkai), 
atiduoda vieną elgetai, kitą piemeniui (Dieveniškis), piemuo 
juos ganykloj suvalgo, tai avys tada veda po du ėriuku 

(Alytus). — Toks kiaušinių dėjimas yra aiški auka, tik dabar 
nebėra aišku, kam jie aukojami. Šis paprotys randamas ir 
kitur, pvz., vokiečiai varo gyvulius per kiaušinius ir nori, kad 
juos kaip tik sutraiškytų. — MžL seniau ant tvarto slenksčio 
padėdavo moteriška kojine aptrauktą kirvį, arba suvynio- 
davo į mėlyną žiurstą kirvelį ir skiltuvą, per juos turėdavo 
peržengti iš tvarto varomos karvės, tada jos bus apsaugotos 
nuo pakerėjimo ir duos daug pieno (Schultzas). 


Išleisdami pirmąkart gyvulius į ganyklą, duoda jiems duo- 
nos su druska (Onuškis), arkliams duoda duonos. kad jiems 
stiprybės neatimtų (Klaipėda), duoda net lašinių su duona, 
kad gyvulių nepakerėtų (Papilė), apgirdo gyvate (Salakas). 
Arba įdeda piemeniui į lauką riekele duonos, kurioj yra 
išpjauta duobelė ir ten įberta druskos; vakare toji duona 
vėl parnešama į namus ir išdalinama gyvuliams, kad jie 
rastų savo namus (Obeliai). Duona ir druska visur dažnai 
yra vartojama burtams, kaip apsaugos priemonė nuo įvairių 
blogybių. 


Pirmąkart genant bandą, ją išvaro ir plaka su verba 
(ėglio šakele). Tą rykšte pargindamas piemuo vėl parsineša 
namo ir užkiša tvarte už balkio, — tada gyvuliai nesiskirsto 
ir nepaklysta, visi pareina namo. Šis plačiai Lietuvoje ran- 
damas paprotys remiasi tikėjimu į magišką žalios šakelės 
galią, todėl bus senesnės šitokios verba plakimo reikšmės, 
nors jos dabar rečiau bežinomos: gyvuliai visą vasarą bus 
apsaugoti nuo ligų (Merkinė), karvės bus gražios (Alytus), 
niekas gyvulių nenužiūrės (Žiežmariai), gyvulius nekankins 
šmikštė arba velnias (Semeliškės). Senas bus ir šis paprotys: 
piemeniui pirmąkart išgenant, kad gerai sektųsi ganyti, šei- 
mininkas (-ė) įduoda šermukšninęe vytį; jeigu piemuo tą 
vytį pameta, tai praganys karves, o jei išvaikščioja visą 
dieną su vytimi, tai išdidus pargena ir padeda tą vytį po 
kūtės slenksčiu, kad ta vytis ganytų jo gyvulius (Papilė). Kad 
visad visi gyvuliai pareitų namo, piemuo pirmąkart genant 
vartotą rykštę deda dangtin (Adutiškis), kiša pastogėn arba 
kasa ją po žeme, kur avys stovi (Debeikiai). — Tokiai ryk- 

štei ypatinga reikšmė skiriama ir kitose tautose. Pirmąkart 
Jurginėse išgydami gyvulius verbas vartoja ir rusai, ir 
vokiečiai. 


Visoje Lietuvoje iki paskutinių laikų plačiai yra žinomas 
paprotys pirmąkart išgenamus gyvulius aprūkyti verba 
(rečiau Devintinio žolėmis) ir devindrekiu („velnio mėšlu“). 
Paprastai daroma taip: imamas puodas su žarijomis, ant jų 
beriamos ėglio (verbos) šakelės, devindrekis arba abiejų mi- 
šinys, puodas pakišamas karvei po pilvu (kartais puodas dar 
apdengiamas sietu) ir rūkoma. Šio rūkymo prasmė yra tokia: 
kad blogos akys nenužiūrėtų ir karvėms pieno neatimtų, t. y. 
jos nesirgtų (dažniausias aiškinimas); toliau: kad vilkas nepa- 
pjautų, gyvatė neįkirstų, griausmas neužmuštų, — žodžiu, toks 
rūkymas apsaugojąs bandą nuo visų galimų nelaimių. Kitos 
medžiagos, vartojamos gyvuliams smilkyti nuo pakerėjimo, 
yra: pirmo supjauto rugių pėdo šiaudai (dzūkuose), ruginiai 
miltai, uždegta kačerga arba pagaikštis. puodkilis arba sku- 
Auras. Apsaugai nuo pakerėjimo, dar dažnai pirmą ganymo 
dieną užriša gyvuliams ant ragų, kaklo ar prie uodegos kokį 
nors apsaugą teikiantį daiktą: kelnių blauzdą arba juosmenį, 
mėsą rūkant vartotą virvelę, raudonas juosteles, į ragą įdeda 
gyvsidabrio. -Dažniausiai dabar tam reikalui vartoja su- 
trintą devindrekį, kurį suvyniojus į skudurą įriša karvėms į 
uodegą arba pakabina ant ragų, smulkiai sutrintą įpila į pra- 
grežtą ragą, o paskum ragą vėl užkala. Dabar dažnai užtin- 
kamas paprctys išgenamus gyvulius apšlakstyti švęstu van- 
deniu. 


Išleisdami į lauką naminius paukščius, irgi rūko, norėdami 
juos apsaugoti nuo vanago ir varnų. Dabar dažniausiai rūko 
paraku, tačiau senesnės priemonės bus rūkymas kiaušinių 
lukštais, iš kurių tie paukščiai išsiperėjo (nuo vanago) ir 
varnų plunksnomis (nuo varnų). Dėl tos pačios priežasties 
paukštyčius po vieną  perkišą per vyriškų kelnių blauzdą 
(gana dažnai), per rato stebulę (rečiau) arba per pavalkus 
(Mosėdis). Paukštyčius stengiasi išnešti laukan pučiant šiaurės 
vėjui, paleidžia juos šiaurinėje namo pusėje, tada jų ne- 
gaudo varnos ar vanagai (Žemaitija). 5 

Ūkininkui labai rūpi, kad visi gyvuliai ir paukščiai grįžtų 
iš ganyklos į namus, tad jau be minėto būrimo su pirmo iš- 
ginimo rykšte, imamasi dar ir kitų priemonių, kurių įdomiau- 
sia yra elgesys su akmenukais: reikia pirmąkart išginus 
pririnkti lauke tiek akmenukų, kiek yra avių ir juos pakasti 
arba papilti avių tvarte po slenksčiu, tada visados visos avys 
pareis į namus, nenuklys į svetimus tvartus. Arba reikia 
pririnkti tiek akmenėlių, kiek yra viščiukų, leisti viščiukus 
po vieną, mėtyti akmenėlius į užpakalį ir sakyti: „Tau, varna, 
akmeaiukas, o man viščiukas“ (Žiežmariai) Dėl tos pačios 
priežasties genant avis patiesia vartuose juostą (Tverečius), 
prie gardo patiesiamas žiurstas (Krakės), — tada avys nesis- 
klaido, visad gerai pareina iš ganyklos namo. 


Kai gyvulius pirmąkart išvaro laukan, tai šeimininkė (-as) 
paima atrakintą spyną ir apeina vienąkart aplink gyvulius, 
tada spyną užrakina, tai sako: vilkui nasrus surakino; pa- 
skum parneša tą sapyną namo ir pakabina; taip užrakintą 
laiko per visą vasarą, o rudenį, kai gyvulius suvaro tvartan, 
spyną atrakina (Salako apyl) — Rusai, varydami laukan 
gyvulius, padeda po slenksčiu spyną ir raktą, sakydami: „Te- 
gul žvėries nasrai taip užrakinti būna, kaip ši spyna yra 
raktu užrakinta.“ 


Visoje Lietuvoje randame paprotį, kad pirmą dieną pargi- 
nusį piemenį šeimininkė aplieja vandeniu (visu kibiru arba 
milžtuve). Piemuo laistomas todėl, kad karvės tais metais 
daugiau pieno duotų, būtų pieningos. Aplaistytą piemenį šei- 
mininkė pavaišina kiaušiniais. Taip pirmąkart bandą išgi- 
nusį piemenį laisto vandeniu, be lietuvių, dar latviai, estai, 
rusai ir vokiečiai. 

Visi šie papročiai ir prietarai vaizdžiai rodo, kaip ūkinin- 
kas brangina savo gyvulius ir kiek daug jais rūpinasi. Kar- 
tais mūsų ūkininkui daromas priekaištas, kad jis gyvuliais 
daugiau rūpinasi, negu savo vaikais. Į tai ūkininkas atsako 
patarlės. žodžiais: „Be karvės — pasninkas, be arklio — 
šventė.“ " 

"ŪKININKAS SĖJOS METU 


Vienas svarbiausių pavasario darbų kaime yra sėja. Ber- 
damas į dirvą grūdus. ūkininkas tikisi gero derliaus. Savo 
troškimus ir viltis jis stengiasi užsitikrinti visa eile papro- 
čiais išvirtusių būrimų, kurių gausiai iki pat paskutinių die- 
nų užtinkame visuose mūsų krašto kampuose. 

Pirmiausia sėjai reikia parinkti atitinkamas laikas. Jau iš 
seno lietuvis ūkininkas stebėjo gamtą ir susidarė savotišką 
kalendorių ūkiškiems darbams. Pavyzdžiui: avižas reikią sėti 
jievoms žydint, miežius — šermukšniams žydint arba rugiams 
išplaukėjus, bulves sodinti obelims žydint arba mezgant 
obuoliukus ir pan. Daugelis tokių primityvių ūkininko taisy- 
klių remiasi analoginiu gamtos žmogaus galvojimu, šių dienų 
agronomai juos laikys prietarais, tačiau 1r jie yra įdomūs, 
kaip asociatyvinio galvojimo pasireiškimai. 

Sėją pradėti stengiasi pradžioje savaitės, tačiau vengia 
pirmadienio, nes ši diena esanti nelaiminga naujam darbui 
pradėti. Kiekvienas ūkininkas išeina sėti ankstų rytą ir tai 
ne tik dėl savo darbštumo bei stropumo, bet ir dėl kitų prie- 
žasčių. Mat, kviečius ir kitus javus reikią pradėti sėti anksti 
rytą arba vėlai vakare, kai paukščiai miega, tada jie, ypač 
žvirbliai, užaugusių javų nelesią, nes jų nematysią. Negerai 
esą sėti kviečius ir miežius tada, kai danguje kartu šviečia 
Saulė ir Mėnulis, nes javai būsią kūlėti arba paišini, o tuo 
metu pasodintos daržovės išaugsiančios žyduolėmis. 

Sėjos metu labai daug dėmesio kreipiama į Mėnulio at- 
mainas. Bendrai laikomasi dėsnio, kad jauname arba priau- 
gančiame mėnesyje reikią sėti tuos javus, kurių derlius auga 
virš žemės, t. y. grūdinius javus, o bulves ir daržoves, t. y., 
šakniavaisius, kurių derlius auga žemėje, reikią sodinti se- 
name arba-.-mažėjančiame mėnesyje, kitaip būsią vešūs lapai 
ir stambai, bet mažos šaknys. Išimtis daroma žirniams ir ru- 
giams: žirniai, pasėti jauname mėnesyje, ilgai žydį ir nemez- 
gą ankščių, o rugiai per daug suželią ir turį silpnas šaknis, 
todėl juos vengia sėti jauname mėnesyje. 

Negerai esą sėti, kai dangus esti giedras, be jokio debesė- 
lio, nes būsiąs blogas .derlius; reikią sėti, kai dangus yra de- 
besuotas, išsidraike ilgi kasoti debesėliai, dangus gruntuotas. 

Bulvėms sodinti ypač esanti gera tokia diena, Kai danguje 
matyti „kelmuoti“ debesėliai, tada ir bulvių kelmai užaug- 
sią dideli. O linus reikią sėti tada, kai dangus esti padengtas 
juostuotais debesėliais, tada būsias ilgas pluoštas. Negerai 
sėti javus, kai pučia šiaurys vėjas, rytų vėjui pučiant javai 
kirmysią, geriausias sėjai esąs pietų ir vakarų vėjas. 

Pats sėjėjas irgi turi atitinkamai užsilaikyti. Visoje Lietu- 
voje yra randamas paprotys, kad sėjėjas, kol nepasėja visų 
javų, ypač rugių, neskuta barzdos ir nekerpa plaukų, mat, 
tiki, kad tada geresnis būsiąs derlius: jei barzda gerai sužė- 
lusi, tai ir javai gerai sužels, tankiai sudigs, priešingu atveju 
ir laukas bus toks plikas, kaip nuskusta barzda. Sakoma: 
„Jei plikas sėsi, bus ir laukai pliki“ Arba: „Kai plaukas 
trumpas, tai ir javai trumpi teauga.“ Todėl apie Kupiškį sa- 
koma, kad sėjos metu skusdamas barzdą nuskuti ir tų metų 
derlių nuo dirvos. Sėjos metu negalima keisti skalbinių, nes 
juos pakeitus pasikeičianti ir sėkla. Žiemkenčių sėjos metu 
negalima plauti žlugtą, daryti šarmą, nes prigersią pasėliai 
arba javus ėsią kirmėlės. Rytų Lietuvoje rugius sėjant apsi- 
velka baltos spalvos marškinius, kad duona būtų baltesnė. 

Pirmąkart eidamas sėti, sėjėjas turi gerai prisivalgyti: kai 
pilvas nebus tuščias, tai ir dirva nebus tuščia, bus geras der- 
lius. Tądien niekam nieko iš namų neskolina, nes ką skolinsi, 
pats neturėsi, arba išneš duonos skalsą. Jei važiuodamas sėti 
sutiksi kelyje kokį žmogų, ypač moterį, tai grįžk atgal, nes 
pasėjus niekas neaugs. Sugrįžęs namo kiek pasėdi, tada vėl 
iš naujo važiuoja į lauką. 

Pačiai sėklai irgi kreipiama daug dėmesio. Parduodamas 
ar paskolindamas grūdus savininkas nusemia iš pripilto indo 
ar maišo kiek grūdų, paprastai tris saujas, ir įmeta atzal į 
aruodą, — tada neišsiveisianti sėkla. Mainyti sėklomis nega- 
lima, nes mainant išeini iš sėklos, t. y., javai nustoja augti 
(Veliuona), arba išmainai savo gerą skalsą į blogą (Alunta), 
arba tau atima visą dalią (Šešuoliai). Nereikia sėklos dova- 
noti, nes visą dalią atiduosi, — nors kapeikėle reikia paimti 
„ant rankos“ (Krinčinas). Paprastai kol savo lauko neapsėja, 
tai sėklos niekam nei duoda, nei skolina, nei parduoda. Jeigu 
kam sėklos kiek nuvagia, tai toji veislė nebedera. Sėklinius 

grūdus reikia gerbti: negalima jų pilti į išvirkščią maišą, nes 
nederės; taip pat negalima pilti į miltuotą maišą, nes javai 
bus kūlėti. 

Sėjai skirtus grūdus atsaikėja su dideliu kaupu, kad dau- 
giau užaugtų. Persvėrus sėklą nereikia jos atpilti atgal, nes 
atpilsi derliaus dalį (Alytus). Kai kur sėjos grūdų visai ne- 
mieruoja, sakydami: „Be mieros pasėsiu, tai be mieros ir už- 
augs“ (Paežeriai, Miroslavas). Visų sėjos grūdų iš aruodo 
neišsemia, nes aruodus išvalius jie nebeprisipildysią, t. y. bus 
menkas. derlius. Nešdamas į lauką grūdus, sėjėjas sako: ,Au- 
kite dideli, grūduoti, varpoti“ (Tauragnai). Pildamas grūdus 
sietu į sėjos žiurstą, sėjėjas kalba: „Duok, Dieve, kad iš sie- 
telio būtų pūrelis“ (Pašilė). 

Labai dažnai sėjos grūdus perpila per rato stebulę arba 
per kelnių blauzdą, kad javų neužburtų, kad juose nebūtų 
kūlių, kad nelestų paukščiai ir apskritai, kad javai gerai 
augtų. Daug kur į rugių sėklą primaišo ištrintus pabaigtu- 
vių vainiko grūdus. Taip pat primaišoma ir bažnyčioje pa- 
šventintų grūdų. Sėjos įrankius, žiurstą „ar kraitelę, parūko 
Žolinėje pašventintomis žolėmis. Prieš sėdamas ūkininkas 
persižegnoja, peržegnoja dirvą. sėtuvę ir sėklą, pašlaksto 
švęstu vandeniu, kad Dievas derlių laimintų ir javai gerai 
augtų, kad aitvaras grūdų neišnešiotų, kad apsaugotų laukus 
nuo audrų ir ledų. Pastarieji papročiai, aišku, yra kilę bažny- 
tinėj įtakoj. Tuo tarpu senas yra paprotys bučiuoti žemę 
prieš sėją, nors dabar dažnai irgi sukrikščionintas: išbrėžia 
žemėje kryžių, nudeda jį grūdais ir persižegnojes pabučiuo- 
ja (Papilė) Arba persižegnoja, pabučiuoja žemę ir sako: 
„Dieve, užderink visiems: žydams, ubagams ir man pačiam, 
čigonams ir visiems žmonėms“ (Seredžius). Šioje savotiškoje 
maldoje prieš sėją pasireiškia gilus mūsų ūkininko socialinis 
jausmas, nežinąs nei klasių, nei rasių neapykantos, jis prašo 
Dievą derliaus ne tik sau, bet visiems Žmonėms ir net gyvu- 
liams. Pavyzdžiui: „Duok, Dieve, kad užderėtų man ir ki- 
tiems duoną valgantiems“ (Pašilė). Arba ir smulkiai išskai- 
čiuoja: ,,„Duok, Dieve, dėl mūsų, dėl prūsų, dėl pavargėlių, 
ubagų ir žydų“ (Pakruojis) Kalbėdamas panašias maldeles, 
pirmąsias saujas ūkininkas beria kryžiškai į visas keturias 

puses. Dažnai pirmą saują pila dešine ranka per kairį petį 
užpakalin, — tai dažnai būrimuose užtinkamas veiksmas. Pir- 
mąją grūdų saują reikią berti į šiaurę, tada paukščiai javų 
nelesią, kirminai ir vabzdžiai jiems nekenksią. Baigiant sėti, 
paskutinę saują beria į užpakalį arba po saują į visas puses, 
sakydamas: „Žvirbliams ant dalies“; arba: „Dėl žvirblių, dėl 
varnų ir dėl visų paukščių“, tada paukščiai neliečią kitų ja- 
vu, kurie ne jiems skirti. Toks pirmosios ir paskutinės saujos 
bėrimas yra aiški auka, tačiau dabar skiriama nebe kokiai 
nors dievystei, bet paukščiams. 

Sėjėjas sėdamas dažnai laiko burnoje keletą grūdų, kuriuos 
paskum parneša atgal namo ir įmeta į aruodą prie kitų grū- 
dų, kad aruodai vėl prisipildytų. Arba ir juos pagaliau iš- 
spjauna į dirvą, kad greičiau pasėliai sudygtų. Iš sėtuvės ne- 
galima esą visus grūdus išsėti, reikią truputį palikti, kartais 
juos parneša namo ir supila atgal į aruodą. Taip daroma dėl 
skalsos: kad sėklos niekad nepritrūktų, kad aruodai vėl prisi- 
pildytų, kad visus metus svirne būtų grūdų. Čia mes vėl 
pastebime savotišką tuštumos ir išbaigimo baimę. Be to, to- 
kie grūdai laikomi turį magiškos galios ir vartojami gyvu- 
liams gydyti. Jeigu sėją baigus atlikusiais grūdais dirvą an- 
trąkart persėji, tai javai užaugą reti arba ir visai nedygstą 
(Šiauliai, Aukštadvaris). Pasėjus reikia to sklypo žemės 
gruntą pabučiuoti, tai geriau derės javai (Gudžiūnai), — tai 
vėl seno žemės gerbimo liekana. 

Vakarų Lietuvoje randamas tikėjimas, kad jei sėjėjas per 
neapsižiūrėjimą paliks vieną birže neužsėtą, tai ženklas, kad 
iš tų namų tais metais kas nors mirs, gal būt, tai ženklas, 
kad kam nors nebereiks duonos. Apskritai, sėja ir mirtis 
yra priešingi dalykai: čia gyvenimas ir augimas, ten mirtis 
ir puvimas. Todėl Kupiškio apyl. nieko nesėja, kai numirėlis 
yra kaime, nes neaugs. Biržų apyl. pakasynose dalyvavęs 
žmogus tą dieną neturi maišytis prie sėjimo, nes tada javai 
neturės jokio augimo. Tačiau biržijimui reikią vartoti šiau- 
dus, kurių galai apdeginti kiaulę svilinant, tada žvirbliai 
kviečių nelesą. Apskritai, viskas mėsiška ir rūkyta atbaidą 
paukščius nuo javų. Todėl sėjėjas pasitepa rankas lašiniais, 
įdeda į sėklą nuo Užgavėnių paliktų mėsos gabaliukų, paga- 

liau sėdamas laiko apsikandęs dantimis iš dirvos paimtą 
akmenuką, matyt, todėl, kad ir paukščiams grūdai būtų taip 
neįkandami, kaip tas akmenukas. Apskritai, sėjos metu labai 
stengiamasi įvairiais būrimais apsaugoti javus nuo paukščių 
ir kirminų. 

Rytų ir Pietų Lietuvoje labai prisibijoma yra vadinamo 
„užsėjimo“ arba ,„apsėjimo“. Mat, jei kas pavasarį pirmąkart 
pradeda sėti, o gretimas kaimynas ateina kiek vėliau ir taip 
pat prie jo.sėja, tai pirmojo sėkla prapuolanti, antrasis der- 
lių nusiviliojąs į savo dirvą, tai reiškia, kad kitas jį „užsėjo“. 
Todėl kaimynai paprastai susitaria, kurią diena katras sės, 
o piktuoju gyveną net susikivirčija ir susimuša, arba sten- 
giasi vienas kitą apgauti. Tuo tikslu pirmasis sėjėjas, nu- 
jausdamas kaimyno ketinimą, iš pradžių sėja ne grūdus, bet 
žemes, ir kai nedorasis kaimynas, norėdamas jį apsėti, prade- 
da sėti grūdus, tada ir pirmasis meta sėjęs žemes ir ima grū- 
dus sėti, vadinas, apgauna būrėją ir pats jį „apsėja“. Bulves 
sodinant tuo tikslu į vagas iš pradžių mėto akmenukus. Jeigu 
matai, kad kaimynas nori tave apsėti, galima ir taip apsi- 
saugoti: reikia užrišti maišą su sėkla, apversti kitu galu, ten 
praardyti skylę ir pro ją semti grūdus. Atrodo, kad sėjos 
grūdus pila per rato stebulę ar per kelnių blauzdą svarbiau- 
sia tuo tikslu, kad tokiu būdu neparaganotų, t. y. neapsėtų. 
Tačiau apsėti gali tik vyresnis jaunesnį ir tik sėjant ton 
pusėn, kaip Saulė eina. — Šis tikėjimas nerandamas Lietuvos 
vakarinėj daly, žemaičiuose ir suvalkiečiuose, tad atrodo, kad 
jis bus skolinys iš slavų. 

Piktas kaimynas ir kitais būdais gali pakenkti sėjai. Jei 
beriant pirmą saują kitas įsmeigs į žemę kuolą, tai nei vienas 
grūdas nedigs (Vilkaviškis). Arba: kai kiti sėja laukus, bur- 
tininkės tada daro šarmą, skolintą duoną mirko jame ir pila 
jį į savo laukus, kad joms geras derlius būtų (Alunta). Užtat 
sėjos dieną negalima niekam skolinti duonos. 

Baimė, kad piktas burtininkas neatimtų laukams derlin- 
gumo, kad-audros ir ledai pasėlių nesunaikintų, kad kenkėjai 
ir paukščiai nepridarytų žalos, — štai kas davė pagrindą 
atsirasti tiems gausiems sėjos papročiams ir būrimams, ku- 
riu gausu visose žemdirbių tautose. 

NUO LOPSŠIO IKI KARSTO 


VAIKYSTĖ 


Motina, belaukdama kūdikio, jau rūpinasi jo ateitimi. Liau- 
dis žino visą eilę prietarų ir draudimų nėščiai moteriškei, 
kad nepakenktų būsimam kūdikiui, jo sveikatai, grožiui ir 
būdui. Pavyzdžiui, tokia moteris turi vengti imti svetimą 
daiktą, nes kūdikis bus vagis; nepykti, nes vaikas bus pik- 
čiurna; nesistebėti negražiais ir nesveikais žmonėmis, nepa- 
sidyvyti iš luošų ir ligotų, nes ir kūdikis gali toks apsigimti. 
Pamačius gaisrą, ji turi saugotis neprisiliesti. rankomis veido 
ar šiaip nuogo kūno, nes naujagimis toje vietoje turės rau- 
doną dėmę. Ji turi saugotis neperžengti tos vietos, kur buvo 
svilinta kiaulė, nes gims šeriuotas vaikas; dėl tos pačios prie- 
žasties neturi spirti koja kiaulės, šuns ir katės, — mat, vai- 
kas bus šeriuotas ar plaukuotas. Eidama pro dvokiančią vietą 
arba maitą, motina neturi užsiimti pirštais nosies, užsidengti 
ar kaip kitaip apsisaugoti nuo dvokimo, nes gimęs vaikas 
turės dvokiantį kvapą. Panašių persergėjimų yra labai daug. 

Kaimynai irgi turi žinoti, kaip reikia pasielgti su mote- 
riške, esančia sunkume. Jei tokia moteris prašo ko nors pa- 
skolinti, tai negalima jai atsakyti, nes pelės drabužius suka- 
pos. Jeigu jai paskolinti negali ar nenori, tai norėdami apsi- 
saugoti, kad pelės drabužių nekapotų, jai išėjus kuo nors 
sviedžia iš paskos: žemėmis, anglimis, šiaudais ir pan.; tada 
nuo pelių apsisaugoja, bet jos kūdikis mažas būdamas mėgsta 
krimsti aną daiktą. Arba pamate ateinant tokią moteriškę ko 
skolinti, tuojau užmezga savo skarelės gale mazgą, tada ga- 
lima nieko neskolinti ir pelės nepakenks. Pikti kaimynai, ne- 
davę prašyto paskolinti daikto, moteriškei išėjus įkerta kir- 
viu į slenkstį, tai pelės nekenkia, bet kūdikis gimsta per- 
skelta lūpa. — Niekad negalima palikti ant stalo peilio, 

ašmenimis į viršų, nes kas tą minutę gimsta, tas ir miršta 
nuo peilio. ji 

Seniau moterys gimdydavo pirtyse. Daug būrimų būdavo 
daroma gimdymui palengvinti: atidaromos visos durys, iš- 
traukiami stalčiai, atvožiami skrynių dangčiai, apžiūrima, 
kad niekur niekas "nebūtų užrakinta. Tik ką gimusį kūdikį 
priėmėja suvynioja į kailinius, tada jis būsiąs turtingas. 
Dažnai sakoma, kad mergaitę reikia priimti ant vyriško dra- 
bužio, o berniuką ant moteriško, arba per atitinkamą dra- 
bužį perkišti, tada užaugęs turės pasisekimą kitos lyties 
tarpe. Be to, gimusį kūdikį tuojau padeda trumpam laikui 
lauke ant žemės (išneša ir įneša per langą), tada žemės vargų 
nebijos. Naujagimį tuojau nuprausia šaltu vandeniu, arba 
nors rankutes pavilgo, tada užaugęs nebijos šalčio ir nesirgs 
peršalimo ligomis. Pirmam prausimui vanduo maišomas su 
pienu, tai vaikas bus baltas ir skaistus. Kūdikį nuprausus 
duoda jį pabučiuoti motinai, kuri jį pabučiavus peržegnoja, 
o vėliau ir tėvui, kuris irgi pabučiuoja ir peržegnoja, tada 
tas kūdikis bus tėvams meilus. Duoda pabučiuoti ir vyre- 
sniems vaikams, tada jie tarpusavy mylėsis. Vaikams aiškina, 
kad bobutė sugavusi kūdikį upėj ar šaltiny, ištraukusi iš te- 
kančio vandens. 

Daug spėliojama apie kūdikio ateitį pagal gimimo laiką, 
ypač pagal Mėnulio fazes: jaunas ar senagalys. Spėliojama ir 
pagal savaitės dienas, pvz., jei kūdikis gimsta pirmadienį, 
jam seksis prekiauti, antradienį — bus muzikantas, trečia- 
dienį — tinginys, ketvirtadienį — iškalbus, penktadienį — 
gražuolis ir jam seksis vilioti merginas, ir panašiai. 

Kaimynės, ateidamos aplankyti gimdyvę, atneša dovanų, 
šio to pasistiprinti, dažniausiai kiaušinių. Daromos mažos 
vaišės, jos vadinasi apgėlai arba patekylai. Kai mote- 
riškė pirmąkart po gimdymo ateina pirtin, tai atsineša duo- 
nos ir visoms pirtyje esančioms moteriškėms duoda po mažą 
"gabalėlį suvalgyti. 

Seniau kūdikius greit krikštydavo. Vardus parinkdavo tė- 
vai. Dažnai krikštija senelių vardais. Seniau tėvai nesaky- 
davo priėmėjai parinkto vardo, kad nepadarytų kūdikio ra- 
gana ar nepakrikštytų „iš vandens“. Iki krikšto kūdikis var- 

du nevadinamas, nors jau jis ir būtų parinktas. Tėvai kū- 
mams vardą pasako ti! vežant kūdikį krikštyti. Kūmams 
grįžus iš krikšto, priėmėja turi atspėti vaiko vardą; ji turi du 
kartu neatspėti ir tik tretį kartą tikrą vardą pasakyti, tada 
užaugęs vaikas nebus plepys. 

Į kūmus dabar kviečia vieną porą, bet seniau MžL kūmų 
kviesdavo net po kelias poras, — kuo turtingesni tėvai, tuo 
daugiau kūmų kviesdavo. Tikima, kad vaikai dažnai nusi- 
duoda į kūmus, tad juos parenkant žiūri, kad tai būtų rimti 
ir gero būdo žmonės. Jeigu tėvų prašomas į kūmus neina, tai 
toks kūdikis būna „be dalios“. Vyras turi pirmąkart krikštan 
nešti mergaitę, tai jam seksis moterų tarpe, o mergina — 
berniuką; to nepaisant teks vesti našle (-į). Būti pakviestam 
į kūmus laikoma garbe ir toks kvietimas mielai priimamas, 
jei tik tėvai yra rimti. Jei nori, kad kūmystėn paprašytų, tai 
reikia pakepus duoną skubiai išnešti laukan liže arba duon- 
kubilį. Negerai yra, jei kas apmuša mazgote ar šluota, jei 
šluojant pirkią apšluoja šiukšlėmis kojas, nes tada to žmo- 
gaus niekas į kūmus neprašo. Nors pavainikiai vaikai bū- 
davo laikomi paniekoj, tačiau į kūmus pavainikiams būdavo 
mielai einama, mat, tikėjo, kad tada kūmui eis rankon arkliai, 
o kūmai seksis linus ir kiaules auginti. Tuo tikslu krikštan 
veždamas povainikį kūmas po apsiaustu apsijuosia kamano- 
mis, o kūma pasikiša pajuostin saują linų. Apskritai, pavai- 
nikiai esą labai dalingi ir gerai augą. 

Veždami krikštan kūdikį, kūmai turi rimtai užsilaikyti, nes 
jų elgesys atsiliepiąs kūdikio ateičiai. Kad maži vaikai ne- 
mirtų, tai vežant krikštan reikia išnešti kūdikį pro langą ir 
atvežus po krikšto vėl pro langą įnešti. Arba reikia suieškoti 
juodas gaidys ir juoda višta, vaiką prieš vežant krikštan 
apnešti tris kartus aplink kaminą, o paskum kūmai per 
langą duoti; vaiką duodant reikia kirsti paukščiams galvas 
taip, kad vienon lango pusėn kristų galvos, o kiton paukščių 
kūnai (Valkininkas). Jei kurioj šeimoj maži vaikai dažnai 
miršta, tai gimstant vaikui reikia nukirsti gaidžio galva, o 
vežant vaiką prie krikšto, to gaidžio galvą nunešti ant kapų 
ir ten užkasti (Kalesninkai). Tai auka numirėliams, kurie, 
matyt, yra kuo nors nepatenkinti ir kerštauja. Kai gimsta 

mergaitė, tai reikia užkasti žemėn gyvą vištą, o jei berniu- 
kas — gaidį, tada vaikai augs sveiki (Benekainys). Tai yra 
auka Žemei. Be to, dar sakoma, kad jei kieno vaikai maži 
miršta, tai reikia prašyti kūmuosna tą, kas kūdikiui gimus 
pirmiausia ateis į namus (Liškiava). 

Parvežus iš krikšto ir įnešus kūdikį pirkion, Isūma turi 
skubėti jį išvystyti, atleisti kojas, tada jis greit pradės vaik- 
ščioti. Kūma, įėjus su vaiku pirkion, pirmiausia sėdasi ant 
suolo ir kokią minute pasėdi, tada sveikinasi, atiduoda 
vaiką motinai, — taip daro, kad vaikas būtų ramus, neverktų 
naktimis (dzūkuose). Parvežus iš krikšto mergaitę, reikia 
kūmai su ja pasėdėti už stalo, tai svotai važiuos (Valkinin- 
kas). Kad kūdikis būtų paklusnus, tai pakrikštiję deda jį po 
tėvo kojų (Pakruojis). 

Krikštynas dažniausiai daro sekmadieniais. Susikviečia 
gimines, kaimynus ir gerus pažįstamus, prikepa pyragų, pa- 
daro alaus. Jeigu kūmai yra jauni ir tuose namuose yra jau- 
nimo. tai pakviečia ir muzikantus, čia yra kūmų dalykas. 
Visi išeina ant kiemo iš bažnyčios parvažiuojančių kūmų pa- 
sitikti; jei yra muzikantai, tai griežia maršą. Kai kūmai va- 
žiuoja iš bažnyčios namo, tai sutiktiems pažįstamiems ir 
šiaip praciviams, jiems prašant, duoda dovanų, saldainių ar 
pyrago, kitaip užaugęs vaikas bus šykštus. Bevalgant pietus, 
visi prašo ,„kūmų pyrago“; jei kūmai neduoda arba nedaug 
teduoda, tai sako: „Skūpūs kūminai, jų krikštavaikis neaugs“ 
(Tryškiai). Kiekvienas svečias laiko sau garbe susidaužti sti- 
kliukais su kūmais (Veliuona). Senuose laikuose krikštynas 
keldavo, kaip vestuves, jos trukdavo dvi dieni: pirmoji diena 
buvo šeimininkų vaišės, o antroji — kaimynų. Kūmams par- 
važiavus, pirmiausia sugarmėdavo viso kaimo vaikai. Arti- 
mesnieji gaudavo po visą riestainį, tolimesnieji po puse ir po 
grikinės košės šmotelį; košę dalindavo bobutė (dzūkuose). 
Pavalgius pietus, bobutė (priėmėja) atneša uždengtą dubenį, 
ant jo uždėta lėkštė, į kurią kūmai įdeda bobutei pinigų. 
Tada bobutė atvožia lėkštę ir duoda kūmams paragauti ko- 
šės, — paprastai ten esti kokie skanumynai (uogienė ir pan.). 
— Senesni šaltiniai iš MžL (Brandas, Praetorius) aprašo 
apeiginį gaidžio užmušimą (su samčiu), kurio mėsą, suklaupę 

ratu žemėje, valgydavo tik moterys: gimdyvė, priėmėja, kū- 
mos ir vaikų turinčios moteriškės. Šis paprotys vėliau ne- 
beminimas. : 

Važiuodami į bažnyčią ir namuose prie stalo kūmai turi 
sėdėti arti susiglaude, tada kūdikio dantys bus gražūs, be 
tarpų suajige. Gerti jie turi po du stikliuku, kad vaikas nebūtų 
raišas. Įsigėrus imama dainuoti, „išlyginimui ar pataisymui 
vaiko balso“, kad užaugęs būtų geras dainininkas. Visiems 
pralinksmėjus, bobutė pašoka, laikydama glėbyje kūdikį, — 
tada ir vaikas bus šokėjas (Padubysis). 

Krikštynose daug veiklumo parodo priėmėja arba bobutė. 
Jei svarbu susirinkti dovanų. Nuo kūdikio gimimo iki krik- 
štynų pabaigos atėjusiems vyriškiams ji atiminėja kepures. 
Reikia jas atvaduoti, duodant pinigų, saldainių ar degtinės. 
Jei per krikštynas svečias išeidamas nieko neduos bobutei 
už kepurės palaikymą, tai vaikas blogai miegos naktimis 
(Šeduva). Jei kepurės nutraukimo ceremonijos visai nedaro, 
tai vaikas bus niekam vertas -(Kaltanėnai). Krikštynose bo- 
butė dar skuta vyrams barzdas: paima stiklelį degtinės, pa- 
mirko ten plutą pyrago ir eina su ja pagal visus vyrus, 
„mMuilindama“ jiems barzdas; paskum pasiima šakalį ir su 
juo ima barzdas „skusti“; vyrai, norėdami nuo skutimo išsi- 
pirkti, duoda bobutei pinigų; taip daroma, kad kūdikis būtų 
švarus (Veliuona). 

Apskritai, dovanos krikštynose yra labai madoje. Vežant 
kūdikį į krikštą, kūmas įdeda į vystyklus sidabrinį pinigą, — 
užauges vaikas bus turtingas. Dar metų nesukakus, kūmai 
įtaiso savo krikštavaikiui kokį drabužėlį, tada vaikui drabu- 
žiai ilgai nesusinešios. Kūmai, grįždami po krikšto, parveža 
dovanų motinai ir bobutei: muilo, cukraus ir pan. Krikšto 
marškinėlius ir kepuraitę visados įtaiso kūma. Kas tuos 
krikšto marškinėlius išlaiko visą gyvenimą, tas esti laimin- 
gas. Kare jie apsaugą nuo kulkų (Seirijai). Kad vaikai mylė- 
tųsi ir santaikoj gyventų, reikia: vežant krikštan visus vilkti 
tais pačiais marškinėliais, tačiau kunigai ėmę tatai drausti. 

Jei krikštavaikis miršta dar mažas būdamas, tai kūma 
nuperka įkapes, aprėdo ir paguldo ant lentos, o kūmas pa- 
dirbdina karstelį. Užtat mirusio vaiko vėlė, nuėjusi dangun 

pas Dievą, pirmiausia nusilenkia už savo kūmus (Plateliai). 
Sakoma, kad vėlės pažįsta tik savo krikšto tėvus, o tikri 
tėvai jiems atrodą, kaip pelų maišai (Merkinė). Vaikai su 
savo krikšto tėvais laikomi suėję į kraujo giminystę ir jokiu 
būdu negali vesti. 

Per krikštynas vyrai įsisodina kūmą į geldą ir vežioja per 
slenkstį iš vieno trobos kampo į kitą (Baisogala). Šio papro- 
čio reikšmė dabar nebežinoma. 

Tuoj po gimdymo, kol! dar moteris nėra įsivesdinusi bažny- 
čioje, ji laikoma „nešvari“, kenkianti laukams ir gyvuliams. 
Todėl jai negalima eiti takais arba ežiomis per javų lauką, 
nes tokios moters nužiūrėti javai džiūstą; jai galima eiti tik 
viduriu kelio arba per pūdymus, o jei eina per ganyklas, tai 
turi nežiūrėti į gyvulius. Tai yra žydiškas prietaras, atėjęs 
pas mus kartu su krikščionyste. — Seniau jaunamartė mer- 
gišką galvos našystą pakeisdavo moteriška tik susilaukusi 
sūnaus, bet vėliau tatai pradėjo daryti tuoj po vestuvių. 

Senesni šaltiniai iš MžL (Praetorius, Brodovskis) aprašo 
apeiginį kūdikio plaukų kirpimą, atliekamą praėjus kelioms 
savaitėms po krikšto, dalyvaujant tik vienai kūmai. Nukirpti 
plaukai būdavo sugeriami su alumi arba pakasami po apy- 
nių kelmų, kalbant: „Lygiai kaip apyniai ant smaigų vynio- 
jasi, kad toksai kūdikis iš visų vargų išsivynioj.“ Arba: ,Ly- 
giai kaip apyniai riečias, taip ir plaukai tokio kūdikio (tegul) 
riečias ir trąšūs stoj.“ Tada kūdikis esąs apsaugotas nuo 
ugnies ir vandens nelaimių, jo plaukai gerai augą. Šios apei- 
gos būdavę keliskart pakartojamos. Šis paprotys vėlesniais 
laikais irgi nebeužtinkamas. Būdinga, kad tos apeigos metu 
aukojami pinigai vadinosi „apgėlai“, o tokioj kūmystėj būti 
— „apgėlu“, „gelėti“. i 

Įdomu susipažinti su liaudies higiena ir pedagogika, ku- 
riomis vadovaujasi paprasti kaimiečiai, augindami savo 
vaikus. 

Kol kūdikis dar nepakrikštytas, naktimis prie jo deginama 
šviesa, dar dažnai kas nors budi ir saugo, mat, kitaip galį 
laumės apmainyti. Tačiau ir pakrikštytam vaikui gresia pa- 
vojai. Ligi pusės metų labai saugo, kad kas kūdikio nenu- 
žiūrėtų ir nenudyvytų. Kam nors gražiuojantis ar giriant 

vaiką, reikia nusispjauti ir sakyti: „A ką čia giri negiriamą 
daiktą“, tada nepakenks (Viešintos) Todėl seniau moterys 
nemėgdavo savo vaikus rodyti nepažįstamiems žmonėms, 
ypač žydams, čigonams ir šiaip kitataučiams. Nužiūrėtą 
vaiką, kuris pasidaro neramus, nemiega ir blaškosi, gydo 
vandeniu, kuriuo kryžmai nuplauna visus keturis stalo kam- 
pus. Dar reikia mažą vaiką saugoti, kad naktį Mėnulis neap- 
šviestų. 

Paskutinį kartą maitindama kūdikį, motina atsisėda ant 
akmens, tada kūdikis užauga labai stiprus. Nereikia kūdikį 
nujunkyti sodams žydint, nes greit pražils; taip pat negerai 
nutraukti maitinimą paukščiams lekiant į šiltus kraštus, — 
vaikas nerims vietoje, užauges bus klajūnas. Stengiamasi 
nujunkyti pilnatyje, tai vaikas bus stiprus ir jo gyvenimas 
bus visko pilnas arba turtingas. Bailiui sakoma: „Gal jau- 
nam mMėnesy tave nujunkė“ (Dusetos). Jei motina vaiką nu- 
traukia maitinusi, bet jam labai verkiant pasigailėjus vėl 
duoda krūtį, tada toks vaikas užaugęs turįs labai blogas akis, 
kenkiąs savo žvilgsniu žmonėms ir gyvuliams, pasidaro bur- 
tininkas, tai „atžindulis“, kurio ypač prisibijoma. 

Mažiems vaikams neduoda į veidrodį žiūrėti, nes bijo, kad 
dantukai ilgai neaugs arba bus blogi. Apskritai, su pirmujų 
dantukų*dygimu yra siejama daug prietarų. Iškritus vaiko 
pieniniam dantukui, reikia jį mesti ant krosnies ir sakyti: 
„Pele, pele (arba: vilke), te tau dantis kaulinis, duok man 
geležinį!“ Tada išaugs stiprūs dantys. Jei kūdikis jau gimsta 
su dantimis, tai jis numires vaidensis, bus kraujasiurbys 
(vampiras). 

Kad vaikas greit ir gražiai pradėtų kalbėti, reikia duoti 
jam suvalgyti kokį nors ant kelio rastą valgomą daiktą. Kol 
vaikas nekalba, nereikia jam duoti valgyti žuvies, nes ilgai 
nekalbės. Iki metų negalima kirpti plaukų ir nagų, nes vai- 
kas bus negudruš, blogos atminties. 

Jei kūdikis ilgai nevaikščioja, tai jį pastato ant žemės ir 
tarp kojų rėžia peiliu žemę, t. y. „,pančius perpjauna“, kurie 
jam neleidžią vaikščioti. Tačiau jei dar nekrikštytą kūdikį 
pavedžioja už rankučių po trobą, tai jis numiręs vaidenasi ir 
pareina pasižiūrėti, kas namuose darosi (Seirijai). Nedora 

priėmėja naujagimį nupraususi suvynioja jį į kailinius ir 
padeda keletai minučių ant gryčios slenksčio, tada jis po 
mirties vaidenasi (Vepriai). 

Per gulintį mažą vaiką arba jauną Žmogų negalima per- 
žergti, nes jis daugiau nebeaugs; kad nepakenktų, reikia 
atgal atžergti. — Labai svarbus yra dalykas, kad vaikas ge- 
rai miegotų. Manoma, kad vaikas naktimis nemiegos, jei 
supsi tuščią lopšį, jei višta perskris per lopšį, arba jei Saulei 
nusileidus dar paliksi lauke padžiautus vystyklus. Kad vaiką 
nuo nemigo pagydytum, tai Saulei leidžiantis turi išeiti ant 
kiemo senutė, nešdama žiurste kokių trupinių ar grūdų, ir 
berdama tuos grūdus į visus šonus turi sakyti: „Labas va- 
„karas, vaikų močia, čia atnešiau tau biednų vaikų trupinius 
(ašaras?), sugrąžink jam jo ramumą ir uždaryk jo akutes“, — 
tada vaikas visuomet ramiai miegos (Jovaravas). 

Svarbus dalykas yra kūdikio maudymas. Vanduo kūdikiui 
maudyti turįs būti tik sušildytas, bet nereikia leisti jam 
užvirti, nes išpils pūslės ar spuogai. Iki metų nesiuva vaikui 
drabužėlių iš naujos medžiagos, bet tik persiuva iš padėvėtų, 
kitaip paauges labai greit drabužius sudėvės. 

Kai vaikas paauga, duoda jam atmegsti mazgą, jei atmegs 
— bus labai gudrus. Vaikams reikia duoti suvalgyti trupi- 
nius, greit poterius išmoks. Neduoda vaikui valgyti smegenų 
— bus beprotis. 

Vaikus baudžiant reikia plakti beržine rykšte, tai geriau 
augs (Ą. Panemunė). Verbose plaka vaikus kadugiu, tada jie 
nebūna miegaliai (Aukštadvaris). Tai magiškas žalios šakelės 
veikimas. Užtat ir vaikų baudimui mielai vartojama „beržinė 
košė“, o kitos priemonės nepatariamos. Negalima vaiką mušti 
šluota, nes jį apstos pakūnės (Dusetos), negalima plakti diržu, 
nes jei tai yra rambaus gyvulio oda, tai toks bus ir vaikas 
— tinginys ir užsispyrėlis (Tverečius). Negalima mušti vaiką 
Saulei leidžiantis, nes bus neklaužada. 

Brendimo amžius yra kritiškas metas, ypač mergaitėms. 
Jos yra susirūpinusios, kad gerai krūtys augtų, užtai valgo 
žalią duoninę tešlą, trina krūtinę vyrų kepure, stengiasi pro 
šalį einant tyčiomis sugriūti ant kibiro. Kai mergaitei pirmą- 
kart pasirodo mėnesinės, tai motina iš netyčių sušeria jai 

per skruostą, sakydama: „Ką tu čia turi?“ Mergaitė nusi- 
gąsta ir užrausta, tada ji visados turėsianti skaistų veidą. 
Berniukams rūpi, kad greičiau ūsai augtų. Kuriems ilgai ne- 
dygsta, kiti pajuokdami liepia pasitepti lūpą vištos mėšlu. 
Priimant išeinantį iš piemenų vaikezą į bernų tarpą, reika- 
lauja iš jo pafundyti ir pakelti kai kuriuos nemalonius 
„įšventinimo“ pokštus, kurie dabar jau retai beužtinkami. 

Vaikų žaidimai irgi verti dėmesio, apie juos galima būtų 
visą knygą parašyti. Kūdikiui motina niūniuoja lopšines. Vos 
vaikui pradėjus kalbėti, jis kykuojamas ant kelių ir dainuo- 
jami tam tikri posmeliai. Jo delnuke „verda koše“. Pasiūgėję 
vaikai nuo paauglių visokių žaidimų išmoksta. Kai kurie tų 
žaidimų yra labai seni ir plačiai pasklidę, panašiai, kaip pa- 
sakos ar mįslės, pvz., „statyti tiltą“, „aveles ganyti“, „kiaulę 
varyti“, „„bobą mušti“. 

Negalima leisti vaikams ir be saiko išdykauti. Jei vaikai šoka 
arba vaikščioja ant vienos kojos, arba jei vaikščioja viena koja 
basa, o kita apauta, tai greit mirs tėvas arba motina. Jei atpa- 
kalias eina, tai tėvams grabą matuoja. Kai vaikai bežaisdami 
stumia prieš save žagarą, tai sako, kad savo motiną peklon 
stumia (Alunta). — Vaikų žaidimai turi ir pranašingos reikšmės. 
Pavyzdžiui: jei vaikai kurias metais kasa daug duobelių ir lai- 
doja savo lėles, tai tais metais mirs daug žmonių (Šeduva); jei 
vaikai pagaliukais žaidžia, tai bus karas, o jei iš molio ban- 
dukes daro — bus blogi metai (Vosyliškės); jei maži vaikai 
ką nors budavoja, tai bus geri metai (Pumpėnai). 

Pagaliau ateina mokyklinis amžius. Nereikią vaiką leisti 
pirmąją mokslo dieną mokyklon, reikią palaukti bent pora 
dienų, nes gali mokslas nesisekti (Alunta). Ir šių dienų mo- 
kiniai turi savotiškų prietarų bei būrimų. Štai ką pasakoja 
vienas mokinys: „Kai parašau rašomąjį darbą, tai stengiuosi 
atspėti, kiek už jį gausiu. Įsidėmėju, kad dešinės rankos nyk- 
štys yra nedvejetas, o kairės — dvejetas, ir dėstau tada juos 
vieną per kitą iki suolo galui. Jei paskutinis išeina kairės 
rankos nykštys, tai gausiu dvejetą, o jei dešinės — negau- 
siu.“ Kaip matome, mokslas nepanaikina prietarų. 

Rūpesčiai žmogaus ateitimi ir jo laime prasideda dar jam 
negimus. Nesibaigia jie ir su mirtimi, — tada rūpinamasi 

vėle. Dar negimusio žmogaus siela gyvenanti tarp žvaigždžių. 
Kai žvaigždė krenta, tada siela einanti į moteriške, kuri jau 
yra pusę laiko išnešiojusi kūdikį. (Tiesa. dažniau sakoma, 
kad tada žmogus miršta). Tuo būdu liaudis moka savotiškai 
atsakyti į visus klausimus, kuriuos jau daug amžių bando 
išrišti filosofai ir gamtininkai. 


VEDYBOS 


Kaimo bendruomenės gyvenime vestuvės yra didelis įvy- 
kis. Čia veikliai dalyvauja ne tik dvi į giminystės ryšius 
sueinančio šeimos, bet ir kaimynai, žodžių, visas kaimas, 
jauni ir seni, neišskiriant ir vaikų. Seniau vestuvės trukdavo 
visą savaite, vestuvinės apeigos būdavo gana sudėtingos, bū- 
davo daug vaišinamasi ir įvairių pramogų prasimanoma. Ži- 
noma, tatai daug pareidavo ir nuo jaunavedžių bei jų šeimų 
turtingumo. 

Gausios ir įvairios vestuvių apeigos nėra tik paprastas pra- 
mogavimas, bet turi gilesnės prasmės. Jose stengiamasi paro- 
dyti, kad nuotaka atsiskiria iš tėvų bendruomenės ir pereina 
į naują vyro bendruomenę, be to, abu iš nevedusių luomo 
pereina į vedusių, taigi, įvyksta labai svarbus žmogaus gy- 
venime pasikeitimas. Tai kritiškas pereinamasai laiko- 
tarpis, panašiai. kaip gimimas ir mirtis. Tokie pereinamieji 
žmogaus gyvenmo bėgio laikotarpiai visados atžymimi ypa- 
tingomis apeigomis. Toliau, įvairių apeigų ir būrimų pagalba, 
stengiamasi pažadinti naujai sukurtos šeimos vaisingu- 
mą, užtikrinti jiems turtingą gyvenimą. Pagaliau sten- 
giamasi jaunąją apsaugoti nuo užbūrimo, nes 
kaip tik vestuvių metu, įvykstant bendruomenės ir luomo 
pakeitimui, jai gresia iš burtininkų ir raganų pusės dideli 
pavojai. 

Po piršlybų ir pražvalgų arba ūkvaizdžių įvyksta suža- 
dėtuvės arba sutartuvės. Dar prieš jas piršlys prašo iš 
merginos arba jos motinos ženklo. kad būsima nuotaka 
yra tikrai pasiryžusi už jai peršamo vyriškio tekėti. Jam 
įteikiama į skarelę surišta rūtų puokštelė, kurią jis parneša 
jaunikiui. Tada atvyksta jaunikis su piršliu padaryti su- 

tartuves. Atsiveža daug gėrimų, todėl ši apeiga vadinama 
užgėros arba marčios pragėrimas. Svarbiausios sutartuvių 
apeigos yra šios: 1) pasikeitimas dovanomis (mergina dova- 
noja rūtų puokštę ir skarelę, jaunikis — kiek pinigų ir žiedą); 
2) jaunos poros kits kito užgėrimas iš vieno ir to paties indo; 
3) rankos padavimas ir viešas pasibučiavimas. Jaunikis duoda 
nuotakai tam tikrą sumą pinigų „ant rankos“. Pinigų priė- 
mimas iš nuotakos pusės reiškia žodžio davimą; jeigu ji vė- 
liau kitaip apsigalvoja ir nebenori tekėti, tai sugrąžina tuos 
pinigus. Žinoma, tai nėra joks merginos pirkimas. — Lemia- 
mas vaidmuo pasirenkant porą tenka turtingumui ir geram 
šeimos vardui, grožis ir amžius seniau būdavo antraeiliai 
dalykai. Ūkininkaitis, užsimanęs vesti kad ir jauną, gražią ir 
darbščią, bet neturtingą ir negarsios giminės merginą, pvz., 
samdininke, būdavo visos giminės smerkiamas, nes negau- 
damas dalios jis silpnina visos šeimos ūkišką pajėgumą ir 
„šeimos garbe“. Tad šeimos ir giminės reikalai būdavo auk- 
ščiau statomi, negu grynai ašmeniška laimė. 

Prieš vestuves įvyksta vadinamas mergvakaris arba 
didvakaris. Nuotaka ir jaunikis, kiekvienas atskirai, savo 
namuose atsisveikina su amžiaus draugėmis ir draugais. 
Nuotakai pinamas rūtų vainikas ir perpinama kasa, visiems 
šeimos nariams prie to prisidedant, užtat šis vakaras vadi- 
nasi dar pintuvės. Sakoma, kad seniau šis vakaras buvęs 
laikomas svarbesniu, negu pačios vestuvės, iš čia kiles ir jo 
pavadinimas — didvakaris. 

Pirm bažnytinių jungtuvių įvyksta dar naminės sutuok- 
tuvės. Tai teisinis aktas, galutinis naujos poros sujungi- 
mas bendram gyvenimui. Jos įvyksta vakare prieš jungtuves, 
per didvakarį, arba jungtuvių dienos rytą. Svarbiausia jų 
apeiga. yra viešas nuotakos tėvų („ar leisi dukterį?“) ir 
abiejų pusių užklausimas, ar jie sutinka tuoktis, tada 
abu suvedami draugėn, sakant: „Štai nauja pora!“ Šią 
apeigą atlieka piršlys. Vėliau prisidėjo dar ir pasikeiti- 
mas rūtų vainikėliais tarp jaunikio ir nuotakos (jų vardu 
tatai atlieka didysis svotas arba piršlys ir didžioji pamergė). 
Jaunikio atstovas, įteikdamas vainiką, pasako tam tikrą 
apeigine kalbą (oraciją), kurioje nupasakoja, kaip iškilmingai 

tas vainikas buvo supintas ir atneštas. Visa ši apeiga yra ne 
kas kita, kaip savotiškos „pilietinės jungtuvės“, po kurių se- 
niau jaunieji jau buvo laikomi, kaip vyras ir žmona, jie 
eidavo kartu į klėtį nakvoti, užtat ši apeiga kunigams labai 
nepatiko. Tačiau tai yra labai seno papročio liekana, kai dar 
buvo neprigiję bažnytinės jungtuvės. 

Jungtuvių dieną vėl pasikeičiama dovanomis: jaunikis pa- 
prastai dovanoja nuotakai batus, o ši jaunikiui — savo pa- 
čios pasiūtus marškinius, kartais dar juostą ir pirštines. Tada 
abu eina į kamarą rengtis kelionei į bažnyčią: nuotaka apsi- 
auna padovanotus batus, jaunikis apsivelka marškiniais. Ta 
proga turi jie vienas kitam pasisakyti savo ligas ir kitus 
kūno trūkumus, — manoma, kad ir tada nuslėpta liga pa- 
skum bus nebegalima išgydyti. Tai pagirtinas paprotys. 

Prieš išvažiuojant į bažnyčią, jaunikis ir jaunoji, dar kiek- 
vienas skyrium savo namuose, eina su visų pulku aplink 
stalą. Seniau būdavo nuotaka triskart vedama aplink ugnia- 
vietę, esančią aslos viduryje. Tai yra skyrimosi su tėvų 
namais apeiga. Kai ugniavietės vietoj atsirado krosnis trobos 
kampe, tai tada ėmė eiti aplink stalą, nes aplink ugniavietę 
arba židinį nebegalima buvo apeiti. 

Jaunikio pulkas, atvažiuojąs jungtuvių rytą, dažnai yra 
tariamai nedraugiškai sutinkamas: juos laiko svetimais ir ne- 
pažįstamais, neleidžia per. vartus ir į trobą, užduoda daug 
klausimų, į kuriuos reikia mokėti sąmojingai atsakyti. Kai 
kurie senesni tautotyrininkai dėl tokių papročių padarė iš- 
vadą, kad senovėje nuotakos buvę prievarta grobiamos ir 
kalbėjo net apie grobtines ar vogtines vestuves, kaip tam 
tikrą vedybų formą. Vėliau buvo suprasta, kad šios apeigos 
turi visai kitą prasmę, būtent, tai yra apeigos, susijusios su 
svetimos bendruomenės nario priėmimu į savo tarpą. Pirm 
negu svetimą priimsi į savo šeimą ar bendruomenę, turi jį 
gerai iškvosti, pažinti ir tik tada iškilmingai paskelbti sa- 
vuoju. Tad ši apeiga atsirado ne iš baimės, kad jaunikis „pa- 
grobs“ nuotaką. Tas pats atsitinka ir su nuotaka, kai ji su 
savo pulku nuvyksta į vyro namus: ir jie sutinkami nedrau- 
giškai, kaip svetimi, nenorima įsileisti į kiemą. Juk čia nėra 
jokio pavojaus, kad nuotaka pagrobs jaunikį Grobimo ve- 

dybos pilna to žodžio prasme, t.y. kai pagrobimas įvyksta 
prieš merginos norą, niekur nerandama, kaip pripažinta ve- 
dybų forma. Toks pagrobimas, jei jis pasitaiko, visur lai- 
komas prasikaltimuų, už kurį baudžiama, panašiai, kaip už 
niekšišką užmušimą ar vagystę. Jug negalima kalbėti apie 
„Žmogžudystės paprotį“. Tiesa, dažnai pasitaiko tariamas pa- 
grobimas, tikriau pabėgimas, su merginos žinia ir sutikimu, 
kai tėvai prieštarauja vedyboms arba net ir su tėvų sutiki- 
mu, kai norima išvengti didelių išlaidų, susijusių su vestuvių 
kėlimu. 


Kai pora grįžta iš jungtuvių, dažnai jai pakelėj sudaro- 
mos kliūtys pravažiuoti. Vestuvininkai turi išsipirkti kelią: 
duoti pinigų, gėrimų ir valgių kliūčių sudarytojams. Dažnai 
ant kelio užkuriami šiaudai, — nors arkliai baidosi, bet rei- 
kia pervažiuoti, mat, ugnis turi apsaugoti jaunavedžius nuo 
užbūrimo, užtat ši apeiga vadinama „raganų deginimu“ (Va- 
karų Lietuvoj). Namuose jaunavedžiai iškilmingai sutinkami: 
su duona, druska ir gėrimu, jaunimas dainuoja: „Paduok 
duoną ir druskine, kad būt gera gaspadinė“. Įeinant į trobą. 
jaunavedžiai pridengiami išverstais kailiniais arba kailiniai 
paklojami ant slenksčio, mat, „kudlota — bagota“, tad ši 
apeiga turi užtikrinti turtingą jaunavedžių gyvenimą. Jau- 
nieji dar barstomi grūdais, kad visad turėtų gerą derlių. Tė- 
vai patepa jaunavedžių lūpas medumi, kad jų gyvenimas 
būtų saldus, ir pasodina krikštasuolėj ant pagalvės, — ypa- 
tingos pagarbos ženklas. 

Prieš išvažiuojant į jaunikio pusę, įvyksta jaunosios va - 
davimo apeiga. Nuotaka prašo tėvus ir visus savo gimines 
ją vaduoti arba išpirkti. Visi deda į lėkštę pinigų. Neapsi- 
leidžia ir jaunikio pusė, ir jie meta pinigus, šaukdami „mūsų 
marti!“ Jie varžosi su nuotakos puse, kuri šaukia ,„mūsų se- 
suo!“ Galop jaunikis uždeda stambiausią sumą ir nuotaka 
laikoma „nupirkta“. Klaidinga būtų šią apeigą laikyti „pir- 
kimo vedybų“ liekana, nes sudėti pinigai tenka pačiai nuota- 
kai, bet ne jos tėvams (tėvai pirmieji meta pinigus jai va- 
duoti). Tai yra savotiškos varžytynės, kur dvi bendruomenės 
parodo, kaip jos brangina nuotaką: viena nori ją toliau savo 

tarpe pasilaikyti, kita nori savo pusei laimėti. Tai skyrimosi 
iš vienos ir perėjimo į kitą bendruomenę apeiga. 

Kartais nuotaka prieš išvedliavimą (kelionę į vyro namus) 
bando pasislėpti. Tai vėl jaunikiui bandoma įsiūlyti kitą arba 
netikrą nuotaką (prieš važiuojant į jungtuves ir prieš išve- 
dliaujant). Čia norima apgauti ne jaunikis, bet raganos ir 
piktos dvasios, kad jos negalėtų žinoti, kur yra tikroji nuo- 
taka ir negalėtų jos pakerėti. 


Nuvažiavus į vyro namus, paprastai vėlai naktį, jaunave- 
džiai po sutiktuvių nulydimi tiesiog į klėtį. Ryto metą jie 
triukšmingai ir su muzika prikeliami. Prie klėties yra su- 
krauta visokių darbo įrankių, per kuriuos jaunavedžiai turi 
peržengti, tada jiems gerai seksis ūkininkauti. Padaromas 
„vestuvių malūnas“, kuris jaunavedžius aptaško vandeniu. 
Taku iš klėties į pirkią tempiama pakabinta vygė su lėle, 
gero prieaugliaus ženklas. Prie stalo jaunamartei ant kelių 
pasodinamas berniukas, — kad pirmas kūdikis būtų sūnus. 

Pirmaryčiuose įvyksta visa eilė svarbių apeigų. Svarbiau- 
sia jų — tai gaubtuvės arba martuotuvės, priėmi- 
mas į ištekėjusių moterų luomą. Jaunamartei nuima nuo 
galvos rūtų vainiką ir uždeda ištekėjusios moters galvos na- 
šystą. Seniau dėdavo tam tikrą kepurę (baroninę, čepčių, ky- 
ką), vėliau rišdavo tam tikrą drobulę (muturą, nuometą). Se- 
novėje marčiai nukirpdavo ir kasą, tai ženklas, kad ji dabar 
nebe laisva, bet vyro valdžioje. 


Jaunoji pora dar būdavo iškilmingai pakeliama namų šei- 
mininkais ir jiems perduodamas ūkio valdymas. Jaunamartė 
išdalydavo dovanas vyro giminaičiams, tuo įsipirkdama į 
naują bendruomenę. Ji aukodavo ir naujųjų namų dvasioms, 
kad jos būtų jai palankios. Galutinai į naują bendruomenę jį 
būdavo priimama per iškilmingą ,,marčios šokį“. Rytų Lie- 
tuvoje šis šokis būdavo atliekamas vidury rato, kurį suda- 
rydavo vestuvių dalyviai; rankose jie laikydavo degančias 
balanas ar žvakutes, nors ir dienos metas būtų (Kupiškis). 


Tada vestuvės eidavo prie galo. Visos svarbiosios apeigos 
jau atliktos: jaunamartė išskirta iš senosios tėvų bendruo- 
menės ir priimta į naują vyro bendruomenę, ji apleido mer- 

gaičių luomą ir tapo priimta ištekėjusių moterų tarpan. Po 
visų šių didelių permainų nuotaka dedasi labai rimta ir nu- 
liūdusi. Vyro giminaičiai krečia įvairius pokštus ir stengiasi 
marčią prajuokinti. Ji savo ruožtu stengiasi kuo ilgiau rimta 
išsilaikyti. Kas marčią pagaliau prajuokina, tam tenka didelė 
garbė. 

„Sveteliai, mokėjote ateiti, mokėkite ir išeiti“, — tokia pa- 
skutinių vestuvių apeigų prasmė. Alus jau pasibaigė, aludaris 
skambina atnešęs tuščią ąsotį ir bačkos volę. Dainuojamos 
jumoristinės dainos: bačka plaka ąsotėlį, kad alaus nebėra. 
Kas nors namiškių atsineša didelę šluotą ir šluoja svečius 
lauk. Šeimininkas atsineša virkščių, uždega jas ir „išrūko“ 
svečius (dzūkuose). 

Antrą ar trečią dieną po vestuvių marti grįžta į savo tėvų 
namus ir parsineša į naują gyvenimą savo namų ugnies, ku- 
rią jai įduoda motina. Su šia ugnimi ji pradeda šeiminin- 
kauti: išverda pirmą valgį ir iškepa pirmą duoną. Po savai- 
tės ji dar kartą apsilanko savo tėvų namuose — tai są- 
grąžtai. Vadinas, ryšys su tėvų namais ir toliau palai- 
komas. 

Vestuvių apeigose tiesioginiai jų dalyviai, jaunikis ir jau- 
noji, maža terodo veiklumo. Jaunųjų tėvai irgi nedaug tepasi- 
reiškia. Svarbiausi veikėjai yra: piršlys ir didysis svotas iš 
jaunikio pusės, didžioji pamergė ir svočia iš jaunosios pusės. 
Yra ir dar visa eilė aktyvių dalyvių: kvieslys, maršalga, 
kraičvežiai, suolsėdis, mituliai ir kt. Nuotakos broliui irgi 
tenka svarbus vaidmuo, kaip sesers užtarytojui ir jos reikalų 
atstovui. | 

Vestuvių apeigose yra užsilikę daug gilią senovę siekian- 
čių papročių. Visa eilė vestuvinių papročių buvo žinomi jau 
senovės indams, jau tatai rodo jų senumą. Tokie papro- 
Čiai, pavyzdžiui, yra: 

1) nuotakos vedimas aplink židinį; 

2) to paties valgio ar gėrimo ragavimas iš vieno indo su 
vyru; 

3) barstymas jaunos poros grūdais ir apšlakstymas van- 
deniu; 

4) savo pačios pasiūtų marškinių dovanojimas vyrui; 

5) berniuko pasodinimas ant jaunamartės kelių; 
6) nuotakos verkimas ir raudos apleidžiant tėvų namus; 
7) ištekėjusios moters galvos našystos pakeitimas. 


Dar visa eilė papročių irgi yra labai seni, žinomi beveik 
visoms europietiškoms tautoms, pavyzdžiui: 1) piršlio vaid- 
mens svarbumas; 2) dovanų pasikeitimas sužadėtuvių metu, 
rankos padavimas ir viešas pasibučiavimas; 3) nuotakos den- 
gimas marška, kad apsaugotų ją nuo pakerėjimo; 4) bandy- 
mas jungtuvių metu viens kitam užminti ant kojos, — katras 
pirmas taip. padarys, tas turės valdžią šeimos gyvenime; 
5) kepurės uždėjimas gaubtuvių metu; 6) įsipirkimas dovanų 
pagalba į vyro bendruomenę; 7) sągrąžtai. 

Lietuviškoms vestuvėms labai būdingi yra dar šie papročiai: 

1) jaunosios verkavimai arba nuotekavimai, kuriuose ji 
pareiškia nenorą palikti tėvų namus ir peikia jaunojo gimine; 

<2) vestuvinių dainų gausumas, kuriose labai šviesiomis 
spalvomis piešiamas mergaitės gyvenimas tėvų namuose ir 
perdėtai juodai vaizduojamas ištekėjusios moters likimas; 

3) nedraugiškas jaunojo pusės sutikimas, tariamas nuotakos 
nenoras palikti savo tėvų namus ir jos bendruomenės pa- 
stangos „vaduoti seserį“, 

4) dažnas simbolinis ugnies ir žalumynų (rūtos) vartojimas; 

5) burtų gausumas, kuriais norima teigiamai paveikti į 
naujos poros turtingumą ir gausų prieaugį; 

6) gausios nuotakos dovanos ir didelė pačios pasigaminto 
kraičio reikšmė; 

7) apeiginis ,„marčios šokis“. 


Matome, kad didelė vestuvinių papročių dalis, daugiau 
mažiau panašiose formose, randama veik visose Europos tau- 
tose. Tačiau lietuviai dažnai išlaikė labai senovišką tų pa- 
pročių pavidalą. Aišku, kai ką ir vėliau pasiskolino iš kai- 
mynų. Pavyzdžiui, iš vokiečių paėmė kvieslį (jis ryškioje for- 
moje randamas tik Vakarų Lietuvoje), iš slavų gavo vestu- 
vinę eglutę ir pyragą (karvojų), — pastarąjį slavai savo ruo- 
žtu pasiskolino iš graikų. Tačiau kiekviena tauta tiems pa- 
pročiams suteikia savotišką pavidalą, sakysim, lietuviškas 

karvojus labai skiriasi nuo ukrainietiško. Tuo būdu papro- 
čiuose kiekviena tauta pareiškia savo individualybę, juose 
atsispindi ir istorinis tautos likimas bei kaimyniniai santykiai. 


MIRTIS IR LAIDOTUVĖS 


Mūsų prosenai į mirtį žiūrėjo, kaip į neišvengiamą būte- 
nybę ir jai sutikti stengdavosi tinkamai pasiruošti. Jie tikėjo, 
kad besiartinančią mirtį galima esą iš tam tikrų ženklų nu- 
matyti, o atitinkamai pasielgus galima esą ją kuriam laikui 
toliau nuo savęs nustumti. Senatvė ir liga buvo dvi dažniau- 
sios mirties priežastys. Katastrofiški atsitikimai būdavo re- 
tesni ir jie padarydavo žmonėms gilaus įspūdžio. Šiandie mes 
veik kasdien skaitome laikraščiuose ar girdime per radiją 
apie automobilų, traukinių ir lėktuvų katastrofas, jos staiga 
atneša mirtį daugeliui žmonių, čia mirtis ateina visai ne- 
lauktai, bet mes su tuo jau esame tiek apsiprate, kad viską 
veik negirdomis nuleidžiame. Karas dabar pareikalauja irgi 
daug daugiau aukų: per keliolika minučių visas miestas virsta 
griuvėsiais ir kapinynų, visai netikėtai miršta dešimtys tūk- 
stančių žmonių. O tačiau šių dienų žmogaus sąmonėje klau- 
simai apie mirtį užima daug mažiau vietos, negu seniau, kai 
žmonės turėjo daugiau laiko, stengėsi viską iš anksto numa- 
tyti ir atitinkamai patvarkyti. Tad mus ir įdomina pažiūros 
į mirtį ir su jomis susiję papročiai iš tų laikų, kai žmogus 
turėjo daugiau laiko galvoti ir jausti. 


Įspėjimai, kad mirties neprisišauktum 


Tam tikra elgsena gali būti mirties priežastimi tau pačiam 
arba tavo artimiesiems. Pavyzdžiui, negalima naikinti, suarti 
arba sukasti, seną kelią, nes tuojau mirsi (Merkinė); negerai 
keliaujant atsisėsti poilsiui ant kelio ir taip sėdint valgyti, 
nes mirs tėvas ar motina (Biržai). Mat, mirusiųjų vėlės irgi 
mėgstą keliais vaikščioti. Senovės germanai savo mirusius 
laidoję prie kelių. Negalima nukirsti vaismedį, nes greit 

mirsi (Varėna), mat, juose gyvenančios prosenių vėlės (Adu- 
tiškis). Kas iškerta sodą ir ten pasistato pirkią, tai jos gyven- 
tojus dažnai lanko mirtis (Liškiava). Matyt, buvo tikima, 
kad kas gyvas būdamas pasisodina vaismedį, tai mirus į jį 
pereina gyventi jo vėlė. — Dar keletas būdingų persergėjimų. 
Pastačius naują pirkią arba keliantis į naują butą, kas pir- 
mas įeis į vidų, tas pirmas ir mirs, todėl žmonės paprastai 
pirma įmeta gaidį, katiną ar kitą kokį mažą gyvulį ir tik 
tada patys eina į vidų. Čia namų dvasia reikalauja sau aukos 
ir jai žmogaus vietoj pateikia gyvulį. — Jei kas slenkstį ka- 
pos, to pati greit mirs (Grinkiškis) Mat, tikima, kad po 
slenksčiu gyvenančios dvasios, kurioms nereikia drumsti ra- 
mybės. — Jei suvalgysi paskutinį kąsnelį, mirs pati (Barti- 
ninkai). Šis persegėjimas bus kilęs tais senais laikais, kai 
moterys galėdavo valgyti tik tada, kai vyrai jau būdavo pa- 
sisotinę, — jei vyras nieko nepaliks, žmona turės mirti badu. 
— Negalima dviese šluoti pirkią, nes mirs tėvas ar motina, 
vadinas, vaikai nori tėvus iš namų iššluoti. 


Besiartinančios mirties ženklai 

Visoje Lietuvoje sakoma, kas jei šuo naktimis kaukia nu- 
leidęs galvą, tai kas nors tuose namuose, dažniausiai pats 
šeimininkas, netrukus mirs. Mat. šunes, ypač „keturakiai“, 
t.y. turį antakiuose šviesias dėmeles, mato mirtį ir ją loja 
bei puldinėja, kaip svetimą žmogų. Todėl dažnai pasitaiką, 
kad šunes imą pjauti pasenusius savo šeimininkus, mat, su 
senu žmogumi ir Mirtis vaikščiojanti drauge (Padubysis). Dėl 
tos pačios priežasties kartais šuo ima savo šeimos Žmogaus 
nebepažinti, jam iš kelionės sugrįžus loja, kaip svetimą, — 
tai ženklas, kad tas žmogus greit mirsiąs. 

Mirtį nujaučią-ir naminiai paukščiai. Visur pas mus 
tikima, kad jeigu višta pradeda giedoti, kaip gaidys, tai tuo- 
se namuose greit kas nors mirs. Norėdami šios nelaimės 
išvengti, pagauna tokią vištą, atneša ją į gryčią ir pradeda 
su ja matuoti nuo sienos iki durų: jei išpuola ant slenksčio 
vištos uodega, tai nukerta uodegą, o jei galva, tai kerta 

galvą, — tada, sako, niekas tuose namuose staiga nemirs. Čia 
yra auka slenksčio dvasioms. — Laukiniai paukščiai irgi esti 
mirties pranešėjais: jei gegutė dažnai atskrenda prie kurių 
nors namų ir kukuoja, jei naktį prie namų ima aimanuoti 
pelėda ar apuokas, jei varnos nutupia ant namų stogo arba 
praskrisdamos per jį krankia, tai tuose namuose netrukus 
kas nors mirsiąs. Jei koks nors paukštelis puola į langą arba 
snapu pabeldžia į stiklą, tai reiškia, kad išgirsi kokią blogą 
naujieną: arba kas nors iš tavo giminių mirė, arba tuose na- 
muose kas nors mirs. — Plačiai yra žinomi spėjimai su Dievo 
karvute arba Maryte, kurią laikant ant delno klausiama: 
„Kurioj šalelėj aš mirsiu?“ 

Visoje Lietuvoje tikima, kad besiartinančią mirtį apreiškia 
įvairūs garsai, girdimi troboje nakties metu, nors tų garsų 
atsiradimo priežastis yra neaiški (tikrumoje plyšta džiūstąs 
medis), pvz.: balkių ir lubų braškėjimas, stalo girgždėjimas, 
sienų traškėjimas, durų gyravimas. Šie garsai dažniausiai 
reiškią mirtį kuriam tų namų gyventojui: kadangi kas nors 
persiskiria (plyšta), tai ir kuriam šeimos nariui teks 
išsiskirti. Taip pat visur sakoma, kad jeigu krosnyje kepąs 
duonos kepalas suskyla arba sueižėja pluta, arba prarie- 
kus randama pluta atsiskyrus nuo minkštimo, arba mink- 
štimas viduje sutrūkinėjęs, tai kam nors iš tos šeimynos rei- 
kės atsiskirti — mirti. Tada sakoma: „Duona skiriasi, reiks 
ir mums kuriam skirtis“; arba: „Jei duona skiriasi, tai iš 
namų kas išsiskirs.“ — Taip pat jei troboje asla sutrūkinė- 
ja, tai sako: „Tų namų gaspadorius ar gaspadinė turės pa- 
likti barščių šaukštą, jau nemins daugiau dobilo.“ 

Ypač daug spėjimų apie mirtį daroma Kūčių vakarienės 
metu. Jie ir iki šiol visoje Lietuvoje tebėra plačiai žinomi, 
nors rimtai jiems nedaugelis betiki. Visoje Lietuvoje labai 
paplitęs yra spėjimas iš šešėlio: tas asmuo nebesulauks kitų 
Kūčių, kurio šešėlis yra be galvos, neaiškus, papurtęs, visai 
mažas, panašus į stulpą (kaklas ir galva atrodo vienodo sto- 
rumo su liemeniu) arba jeigu šešėlio visai nesimato; prie- 
šingai: kieno šešėlis ilgesnis arba aiškesnis, tas ilgiau gyvens. 
Dažnai dar sakoma, kad kūčiojimo metu reikia kitiems nepa- 
stebint išeiti laukan, apibėgti tris kartus aplink trobą (kar- 

tais sakoma — nuogam) ir pažiūrėti per langą: kieno šešėlis 
bus be galvos, tas tais metais mirs; arba pamatomas grabas, 
kuris pačiam buriančiam reiškia mirtį. Kas per Kūčias pir- 
miausia pavalgo, tas pirmiausia ir miršta, todėl stengiasi visi 
kartu nuo stalo pakilti. Dar traukia kiekvienas iš po staltie- 
sės šieną: kas ilgesnį ištraukia, tas ilgiau gyvens. Dažnai da- 
romas ir toks būrimas: pakūčiojus kiekvienas apverčia 
savo šaukštą kniūpščią ir taip palieka per naktį ant stalo 
gulėti, — kurio šaukštas rytą atrandamas atvirtęs aukštiel- 
ninkas, tas kitų Kūčių nebesulauks, irgi gulės aukštielnin- 
kas, bus miręs. 2 

Žmogui sunkiai susirgus stengiamasi atspėti, ar jis dar 
pasveiks, ar jau mirs. Jei parvežus pas ligonį kunigą ar dak- 
tarą arklių ausys stačios, tai ligonis išgis, o jei nuleistos — 
tai mirs. Jei tokiu atveju arkliai nusikrato arba nusipurto, 
suprunkščia, karpo ausimis (stebisi dvasiomis), kojomis kasa 
žemę, tai ligonis mirs. Apskritai, jei arkliai esti nuliūdę, stovi 
nuleidę galvas, tai tas ligonis mirs, o jei žvalūs ir galvas 
aukštai laiko, tai išgis. Mat, arkliai mato dvasias ir atitin- 
kamai reaguoja. 

Kai kunigas išklausęs ligonį eina iš kambario ir esti ge- 
sinamos žvakės, tai reikia stebėti, kaip sklaidysis užgesintų 
žvakių dūmai: jei eis į duris, paskui kunigą, tai ligonis mirs, 
Jei į viršų arba į kerčią, sklaidysis prie stalo, tai pasveiks. 


Mirimas ir marinimas 


Jeigu visos gydymo priemonės nepadeda ir artimieji mato, 
kad ligonis turės mirti, tada stengiasi bent patį skaudųjį mi- 
rimo aktą kuo galėdami ir kaip išmanydami palengvinti. 
Žmonės mano, kad mirštant siela apleidžia kūną. Toji siela 
yra tam tikra pojūčiais sunkiai apčiuopiama substancija, kaip 
vėjas, oras arba kvapas, kuri su paskutiniu atodūsiu aplei- 
džianti žmogaus kūną. Jei žmogus miršta ramiai ir siela 
lengvai atsiskiria nuo kūno, tai jis bus ir aname pasaulyje 
laimingas, bus išganytas, o jei žmogus mirdamas labai blaš- 
kosi ir tamposi, tai siela sunkiai skiriasi nuo kūno, nes ji 

žino, kad ją laukia kančios. Užtat geri žmonės lengvai mirštą, 
o blogi arba nusidėjėliai sunkiai. Tokia yra dabar vyrau- 
janti pažiūra. Senesnis bus manymas, kad siela visados 
nenoromis skiriasi su kūnu, jai gaila palikti kūną, su kuriuo 
ji buvo ilgus metus susigyvenusi, ji dar nori su visais kūno 
nariais atsisveikinti, tad visur po kūną vaikšto, užtat žmo- 
gus blaškosi ir tamposi. Jei žmogui mirštant priglausi ausį 
prie slenksčio ir klausysies, tai girdėsi, kaip siela verkia 
skirdamosi su kūnu. Mirštančiojo sielą dar galima esą pa- 
matyti, pažiūrėjus per pavalkus, — taip manoma todėl, nes 
tikima, kad arkliai galį matyti dvasias. 


Yra toks įdomus pasakojimas. Vienas kaimietis labai sun- 
kiai miręs. Tai matydama dvaro ponia sakanti: „Fui, kaip 
bjauriai mužikas miršta! Kai mano vyras mirė, tai tik at- 
virto ant paduškos ir negyvas.“ Ten buvęs dvasiaregys at- 
kirto: „,„Aš mačiau, kaip ten buvo: atėjo velnias su kuoka, 
davė ponui per galvą, išsitraukė dūšią ir nusinešė. O šito 
žmogaus dūšia vaikšto po visus kūno narelius ir nori pasku- 
tinį kartą atsisveikinti, atsiglamonėti.“ 

Jeigu jau žmogui atėjo laikas mirti, tai artimieji laiko savo 
pareiga palengvinti mirštančiojo kančias, kitaip sakant, rei- 
kia padėti sielai apleisti kūną. Tuo tikslu asloje pakreikia 
šiaudų ir paguldo mirštantį ant žemės: žmogus yra motinos 
žemės pagimdytas, tegul žemė vėl jį pasiima. Dažnai dar iš- 
kerta lubose skylę ties ligonio lova arba išima kelias lubų 
lentas, atidaro aukštinį, atidarinėja trobos langus ir duris, — 
visa tai daroma, kad siela lengviau galėtų apleisti kūną, ją 
tiesiog vilioja į laisvę. Kartais šluosto aprasojusius langų sti- 
klus, nuplauna langų rėmus, kad nešvarumai neatbaidytų 
iškeliaujančios sielos. Tikima, kad ant vištinių plunksnų pa- 
galvės Žmogus sunkiai mirštąs, todėl mirštančiam dažnai 
atima pagalvę. Višta yra labai dažnai aukojama mirusiųjų 
atminimo apeigose, matyt, dvasioms šis paukštis labai pa- 
tinka, tad ir siela nenori palikti tos vietos, kur yra to pauk- 
ščio plunksnų. Jei ligonis ilgai nenumiršta, reikia po galva 
padėti šluotą — tuojau numirs. Mat, šluota yra išvarymo 
priemonė. Nereikia mirštančio jam matant per daug gailėtis, 
nes jis ir numires vėl po truputį atsigaivina ir tada jam 
antrąkart yra labai sunki mirtis (Šilavotas). — Visoje Lietu- 

voje prie mirštančio degama Grabnyčių žvakė arba įduoda 
ją į ranką laikyti, nes žvakė, tikriau ugnis, apsaugo mir- 
štantį nuo piktų dvasių arba velnių. 

Gyvųjų pareiga yra padėti mirštančiam, bet kai tik žmo- 
gus numiršta, tuojau pasidaro, kaip kito pasaulio gyventojas, 
pavojingas gyviesiems, užtat gyvieji turi jo pasisaugoti. Mi- 
rusiems yra būdingas noras visus gyvuosius vilioti ir traukti 
į savo pasaulį. Norėdami nuo šio pavojaus apsisaugoti, gy- 
vieji imasi visos eilės priemonių. Pirmiausia reikia sustab- 
dyti tuose namuose visus laikrodžius. Taip pat reikia iš to 
kambario išnešti, apdangstyti arba atsukti į sieną veidro- 
džius, nes gyvieji gali ten pamatyti numirėlio vėlę ir kitas 
dvasias, ir nuo to pasidaryti dvasiaregiais, Kam nors mir- 
štant, reikia pažadinti visus tuose namuose miegančius, kad 
„neužmirtų“, nes tada bus labai sunkaus miego. Mirštant 
žmogui negalima laikyti troboje jokios sėklos ir perinamų 
kiaušinių, nes ir jie „užmirs“: sėklos nedygs, kiaušiniai neišsi- 
perės. — Numirėliui būtinai reikia tučtuojau užspausti akis. 
Numirėliui neužmerkus akių arba joms vėl prasimerkus, 
kitas artimas žmogus, į kurį numirėlis taip pažiūrės. turės 
greit mirti dėl to, kad numirėlis jį „išžiūrės“ arba išvilios. 
Dar manoma. kad gerai neužmerkus akių numirėlis viską 
regi ir girdi. Vienas Tverečiaus apyl. lietuvis pasakojo: „Mano 
teta prisisapnavo kadai: — Mano akių neužmerkėt, viską 
girdėjau ir regėjau, kaip jūs mane skubinot vežti kavoti, — 
ką aš jums pikta padariau, kad greit išvežėt?“ — Kad pa- 
skum numirėlio nebijotum, reikia prieš vežant iš namų pabu- 
čiuoti jo kojas (padus), ypač vaikams taip liepia daryti. 

Žmonės tiki, kad šeimininkui mirus netrukus turės išgaišti 
ir jo gyvuliai, mažiausia jo mylimiausias gyvulys netrukus 
pastips. Ūkininkas yra labai prisirišęs prie savo gyvulių, pa- 
starieji taip pat. Atsiskyrusi nuo kūno vėlė dar eina į kūtes 
atsisveikinti su savo gyvuliais (Pašvitinys). Todėl seniau mi- 
rus šeimininkui eidavo į kūtes pranešti arkliams ir kitiems 
gyvuliams apie šeimininko mirtį; mirus bitininkui, pabels- 
davo į avilius arba juos pakilodavo, — tada gyvuliai ir bitės 
neišmirdavę, vadinas, nesekdavę paskui šeimininką. Į kapus 

šeimininką veždavo skolintu arkliu, nes savas po to veikiai 
pastips. 


Prieš pat mirtį žmogus mato visokias dvasias, mirusių savo 
artimųjų bei pažįstamų vėles ir kalbasi su jomis. Viena mo- 
teris prieš mirtį ėmė šaukti: ,Kūma, kūma, palūkėk — kartu 


eisim! Nelauki — tuščia taves, rasiu ir viena kelią“, — ir 
numirė (Žasliai). Kita moteris mirdama šnabždėjusi: ,Maže- 
lėlės jūs mano...“ Ji turėjusi daug išmirusių vaikų, matyt, 


jų vėleles šuniukas atlojo prie mirštančios motinos ir tada ji 
su jomis kalbėjosi (Smilgiai). 


Apie mirties deive Giltine ir šiandie žmonės daug pa- 
sakoja. Ji pasirodo ir matomame pavidale, kaip balta pa- 
klode pasisiautusi moteris. Kur yra mirštamai sergąs ligonis, 
ten ji keliauja, dargi kelio pasiklausia, ją mato ir loja šunes. 
Kai ji įsibrauna pas ligonį, tai pasidaro nematoma, bet tada 
žmogus tuojau ima merdėti. Yra daug sakmių apie giltines ir 
kaip žmonės jas stengiasi apgauti. Per vandenį ji negali per- 
reiti. — Maro metu važinėjančios karietoje maro deivės, 
kur jos atvažiuoja, ten prasideda mirimas. Naktį jos per 
langą klausia: „Ar miegat?“ Jei atsako „miegam“, tai užle- 
mia: „Tai ir miegokit amžinu miegu.“ Užtat naktį kam nors 
per miegus pašaukus nereikia atsiliepti, nes mirtis šaukia. 


Pašarvojimas ir būdynės 


Kad ir žmogus jau yra mires ir siela atsiskyrusi nuo kūno, 
bet ji dar kurį laiką pasilieka lavono artumoje: stovi prie 
kūno (Tverečius), gale grabo (Liškiava), pirkioje ties slenk- 
sčiu (Salakas). Dabar paprastai sakoma, kad siela tol pasi- 
lieka namuose, kol neužskambina varpais, tada jau ji eina, 
kur jai yra nuskirta, varpų balsai parodc jai kelią. Tačiau 
senesnė yra pažiūra, kad siela pasilieka namuose tol, ko! ten 
yra mirusiojo kūnas (Salakas, Keturvalakiai). „Siela žmogui 
mirštant išeina pro burną ir stovi gale lovos; kai mirusį lai- 
doja, siela stovi ant grabo“ (Ariogala). Arba ji vaikšto po 
gryčią ir žiūri, kaip kuris numirėlio rauda (Kupiškis). 

Kaip dūšia žmogui mirus net visas septynias naktis visur 
klajoja, kol pagaliau patenka į dangų, pasakoja viena labai 
įdomi daina, užrašyta Trako k. Panevėžio aps. („Tauta Ir Žo- 
dis“ IV, 305): 


Dūsavo dūšia iš kūno eidama: 
Kur aš nakvosiu pirmąją naktelę? 


Vidur lango tarp dviejų stulpelių, 
Ten aš nakvosiu pirmąją naktele. 


Antrąją naktelę ji nakvoja „vidur grabo tarp dviejų lente- 


lių“, trečiąją — „vidur vartų tarp dviejų stulpelių“, ketvir- 
tąją — „vidur lauko tarp dviejų akmenėlių“, penktąją — 
„vidur girios tarp dviejų pušelių“, šeštąją — „ant krašto 


dangaus tarp dviejų žvaigždelių“ ir pagaliau septintąją — 
„vidur dangaus tarp dviejų angelų“. 

Kadangi siela dar ilgai prisilaiko kūno artumoje, tad jam 
reikia rodyti tam tikros pagarbos, nesiskubinti tuojau kasti 
į žemę, kitaip jo siela bus nepatenkinta. Taip Wulfstanas IX a. 
rašė, kad senprūsiai numirėlį pašarvotą laikydavę net pora 
mėnesių, o didikų ir kunigaikščių lavonus — net ir visą 
pusmetį. Kad lavonas ir vasarą taip ilgai laikomas nepūtų, 
sako. prūsai mokėdavę jį kažkokiu nepaprastu būdu užša!l- 
dyti. Galimas daiktas, kad prūsai buvo surade kokį ypatingą 
balzamavimo būdą. Ir dabar lavonui nuo gedimo apsaugoti 
vartojama visa eilė priemonių: jis aptepamas ypatingu būdu 
suvirintu medumi. nosis ir ausys užkemšamos vašku, apdeda 
skujomis bei kamparu, po lenta, ant kurios guli pašarvotasis. 
pastato indus su vandeniu, pabarsto smėlio, padeda dalgis ir 
kitus plieninius daiktus, rūko kadugių uogomis ir pan. 


Praetorius apie 1690 m. rašė: „Kai žmogus miršta, tai jį 
švariai nuprausia, aprėdo geriausiais jo drabužiais ir paso- 
dina ant kedės. Tada esti smarkiai užgeriama.“ Apie Rasei- 
nius sodindavę mirusį į kampą arba kerčią, todėl ir dabar 
yra sakoma: „Numirė nupampa. neškite (dėkite) į kampą.“ 

Ir dabar tik ką miręs žmogus pirmiausia yra nuprausia- 
mas, nukerpami plaukai, nuskutama barzda, jis aprengiamas 
ir paguldomas ant lentos, — tatai vadinasi pašarvoji- 

mas. Numirėlį prausti turi svetimas žmogus, pasiūti įkapi- 
nius drabužius ir iškasti duobe irgi turi svetimi žmonės. 
Vanduo, kuriuo buvo nupraustas numirėlis, įgyja marinamų 
savybių: jei juo išplausi šautuvą, tai jis gerai muš (Kabeliai); 
jei pašlakstysi kambarius, tai išnyks tarakonai, blakės ir 
kiti parazitai. Be to, saugojasi statyti namą ant to daikto, 
kur toks vanduo buvo išlietas, nes to namo gyventojai vei- 
kiai išmirs. Tokį vandenį reikią kryžmai prieš duris išpilti, 
kitaip mirusis neturės ramybės, bet grįš atgal ir vaidensis. 
Kad mirusis nesivaidentų, dar toks vanduo pilamas ant 
sienos. 


Apie mirusiųjų aprėdymą turime žinių jau iš senų laikų. 
Tos žinios sako, kad aprėdymas būdavęs puošnus, ypač jauni 
žmonės būdavę laidojami su visu išeiginių drabužių puiku- 
mu. Siuvant įkapes niekur negalima megsti mazgą, kitaip jis 
negalės rankas ir kojas ištiesti, jausis suvaržytas. Seniau 
vyrus laidodave būtinai su kepure: užmaudave ją ant galvos 
arba padėdavę prie šono. Į rankas dar įdėdavę skepetaitę 
prakaitui ar ašaroms nusišluostyti ir galelį žvakės, kad tu- 
rėtų kuo pasišviesti kelią. Reikią nepamiršti ir kojines gerai 
parišti, nes kai smukinės kojinės, tai pyks ant gyvųjų dėl jų 
apsileidimo. 


Mirus ūkininkui prie jo galvos dėdavo kepalą duonos; pa- 
laidojus tą duoną išdalydavo elgetoms (Deltuva). Apie Nau- 
jamiestį dėdave numirėliui po galva duonos griežinį, bet ko- 
dėl taip darydave, jau nemoka paaiškinti. Paslaptį atsklei- 
džia ši žinia: Kupiškio apyl. prieš išlydėjimą apnešdavo ku- 
piną valgių dubenį aplink pašarvotą numirėlį, o paskum jais 
vaišindavo susirinkusius išlydėti, — taip darydavo, kad nu- 
mirėlis tų namų dalios neišsineštų. 


Karstu rūpintis paprastai pradedama žmogui jau mirus. 
Darant karstą nereikia numirėlį mieruoti kokiu mastu arba 
siūlu, bet tik lazda, kurioje reikalingą ilgumą atžymi peiliu 
įpjaunant brūkšnį. Toks įpjovimas negalima daryti tuo pei- 
liu, kuriuo riekia duoną. Paskum tą lazdą sulaužo arba su- 
degina. Mastu negalima numirėlio mieruoti, nes tada visi 
namiškiai bus anan pasaulin sumieruoti — pirma laiko vie- 


178 


nas po kito išmirs. Reikia žiūrėti, kad karstas nebūtų per 
trumpas, numirėlis turi jame patogiai gulėti, kitaip jis ateis 
iš kapo ir skųsis, vargins savo giminaičius per sapnus. Įėjus 
pas graborius, nereikia sakyti ,,padėk Dieve“, taipogi to ne- 
reikia sakyti ir duobkasiams. Numirėlį guldo į grabą tik atė- 
jus laikui jį išlydėti, guldo aukštielninką, pirma parūkę žo- 
lėmis karstą ir numirėlį Kai kur, sakysim Šeduvos apyl., 
senam žmogui iš anksto nuperka karstą, žmonės sueina 
„grabo aplaistyti“, geria alų, dalyvaujant ir tam žraogui, ku- 
riam tas grabas paskirtas. 


Laikydami mirtį neišvengiama blogybe, mūsų proseniai ne- 
žiūrėdavo į ją labai tragiškai, bet ją sutikti pasiruošdavo net 
su tam tikru jumoru, kaip rodo aukščiau paminėtas „grabo 
aplaistymo“ paprotys. Praetorius rašė: „Kai mirštamai su- 
sirgęs pastebi, kad jis nebegalės išsikasti, tai paprastai jis 
pats nurodo, kaip jo šermenis turės iškelti: paskiria, kiek 
javų duonai ir ragaišiams reikės iškepti, kiek alaus pada- 
ryti, kas paskersti, kaip jį aprėdyti ir ką jam į grabą įdėti. 
Viskas taip ir padaroma, ir nuskirtas daiktas nevartojamas 
kam nors kitam. Javai alui pamerkiami prie mirštančiojo 
akių.“ 


Gyvieji per būdynes nemaža suvalgydavo ir išgerdavo. 
Wulfstanas IX a. rašė, kad aistai ilgai laikydave namuose 
savo numirėlius ir per visą tą laiką keldavę puotas ir žaidi- 
mus. Mirusis sau guli, o gyvieji linksminasi. MžL mūsų lai- 
kais pašarvotas lavonas žiemos metu būdavo nunešamas į 
nuošalią vietą ir apklojamas antklode, c vasarą nunešamas į 
rūsį, čia jis padedamas ant plikų grindų ir taip paliekamas 
ilgesniam laikui. Namiškiai lavono visai nesaugodavę, tik 
atėjus giminėms jis būdavęs parodomas. Panašiai ir dabar 
yra Biržų apyl. protestantų tarpe. MžL dargi gyvi, bet „be- 
viltiški ligonys“ būdave nunešami į kamarą ir vieni palie- 
kami mirti. Katalikų tarpe visados prie pašarvoto numirėlio 
deginamos grabnyčinės žvakės, artumoje pakabinami šven- 
tųjų paveikslai, giedamos šventos giesmės ir kalbamos 
maldos. 

Būdynių metu neapseinama be gėrimo Tas gertuvės išsa- 
miai aprašė Praetorius. Ten tarp kitko aprašyta tokia apeiga: 
vienas artimiausių mirusio draugų, laikydamas rankoje kau- 
šelį, meldžiasi už mirusio sielą, išpila ant žemės kiek alaus, 
tardamas: ,,Žemynėle, būk linksma ir priimk šią dūšele gerai 
ir kavok!“ 

Įdomų būdynių aprašymą davė Schultze 1832 m. Apie vieną 
valandą trunka raudos ir bažnytinės giesmės, po to lavoną 
apdengia marškomis ir tada prasideda žaidimai, kuriais taip 
pat apie valandą laiko užsiima. Tada lavonas vėl nudengia- 
mas. staiga pasigirsta raudų garsai iš naujo ir pradingsta 
buvusi linksmybė. Po to vėl giedamos dvasinės giesmės ir 
vėl daroma pertrauka, kurios metu valgoma ir geriama, pok- 
štaujama ir juokiamasi. Taip trunka iki aušros. 


Šeimininko laidotuvėms būtinai turi būti papjautas raguo- 
tis, negalima tenkintis paršu ar avinu, kitaip numirėlis vi- 
stiek atsiims savo dalį, gyvuliai pradės stipti. Seniau šeimi- 
ninko laidotuvėms visados būdaves papjaunamas ir gaidys 
(Priekulės apyl.), tai iš seno labai mėgstamas aukojimo ob- 
jektas. 


Numirėlio verkiama, jis apgarbstomas. Toks paprotys te- 
bėra išlikęs iki mūsų dienų. Kodėl mirusius aprauda? Čia 
veikė keletas priežasčių ir žmonių pažiūros į mirusių aprau- 
dojimą laikui bėgant kitėjo. Atrodo, kad senesnė pažiūra 
buvo paremta įsitikinimu, jog mirusiam reikia aiškiomis for- 
momis pareikšti apgailestavimą dėl jo atsiskyrimo iš gyvųjų 
bendruomenės, tada jis bus gerai nusiteikęs pasilikusiųjų 
atžvilgiu, jiems nekenks, nevilios jų į aną pasaulį. Mat, mi- 
rusiojo siela dar kurį laiką pasilieka savo kūno artumoje 
arba tiesiog sakoma, kad numirėlis viską mato ir girdi. Jeigu 
numirusį neaprauda, tai jis pasirodo žmonėms, vaidenasi 
(Vilkaviškis). Kai žmogus numiršta, tai reikia jį bučiuoti, vi- 
siems girti jo gyyenimą, apraudoti, kitus įvirkdyti, bet nie- 
kuomet nepeikti, nes sako, kad numirėliai ateina nakčia už 
išniekinimą atkeršyti (Tverečius). Pagaliau naujoviškas aiški- 
nimas: jeigu numirėlio smarkiai verkia, tai labai pyksta vel- 
niai, nes jiems ugnis blogai kūrenasi (Gudžiūnai). Apskritai, 
dabar gana įsigalėjęs yra ir kitas įsitikinimas, susidaręs 
krikščionystės įtakoje, kad mirusio nereikia per daug gailėti, 
nes tatai jį apsunkina. Gerai yra, kai vaikai verkia savo 


180 


tėvų, jų vėlėms lengvina buitį, tuo tarpu tėvai, ypač motina, 
neturi savo vaikų per daug gailėti ir verkti, nes tada kūdikis 
visad turės šlapius marškinėlius arba turės rinkti motinos 
ašaras į ąsotį ir visur jį su savimi nešiotis. Jei mirštančio 
labai gailimasi, tai jam sunku numirti ir tuo būdu prailgi- 
namos jo žemiškos kančios. Buvęs atsitikimas, kai dukterys 
labai verkusios savo mirusios motinos ir ši, neturėdama ra- 
mybės, pasikėlusi nuo lentos ir paprašiusi jų nusiraminti, po 
to vėl numirusi (Seirijai) — Kaip giliai šis paprotys buvo 
įsišaknijęs, rodo faktas, kad būdavo samdomos net tam ti- 
kros raudotojos, — aiškų, tokios raudos tik mirusiam buvo 
reikalingos. Vėliau jau raudodavę ir savieji, tiktai moterys, 
apie vyrų raudojimą trūksta žinių. 


Jau XIII a. pradžioje Livonijos Kronika mini mirusių 
apraudojimo apeigą. Tokių žinių ir pačių raudų nuotrupų 
gana dažnai užtinkame. Samlandijos vyškupas Michaelis 
Junge apie 1426 m. išleido įsakymą, kuriame kovoja su stab- 
meldiškų tikėjimų liekanomis, tarp kitko nustatydamas trijų 
markių pabaudą už apraudojimą kapuose savo mirusių arti- 
mųjų. Tokių draudimų yra ir daugiau, pvz., 1639 m. Įsruty 
išleistame įsakyme skaitome, kad tokius raudotojus reikia 
bausti, kaip prasikaltėlius. 

Apie pačias raudas irgi netrūksta žinių. Sūduviai savo mi- 
rusius XVI a. taip apverkdaveę: „Kodėl tu numirei? Juk tu 
turi savo mylimą žmoną, savo bandą, savo karves...“ Taip 
viską išskaičiuoja, pagaliau užgeria jam ant labos nakties ir 
prašo, kad jis aname pasaulyje jų tėvus. brolius 17 draugus 
gražiai pasveikintų ir su jais geruoju sugyventų. Pirmąją 
lietuviškai apie 1673 m. užrašytą raudą pateikia Bran- 
das. kuri taip skamba: „Ak brolau, ak tieteliau (ir pan.)! Ar 
neturėjai duonos, kviečelių (ir pan.)? Kodėlei numirei, ko- 
dėlei mane palikai? Ak! Ak! Kur tu nuėjai? Aš pas tave 
būsiu. tu prieg manęs ne.“ — MžL užrašytoms senesnių 
laikų raudoms būdingas yra klausimas: „Kodėl tu numirei?“ 
— ir išskaičiuojamos visos gėrybės, ką jis palieka bei atsi- 
skirdamas praranda; kartais dar prašoma perduoti sveikini- 
mus anksčiau mirusiems giminaičiams. Kitokio pobūdžio yra 
raudos, užrašytos Veliuonos apyl. ir dzūkuose, tiesa, jau Žy- 
miai vėlesniais laikais. Jos yra daug įvairesnės, poetiškesnės 
ir turiningesnės. Juškevičiaus Veliuonos apyl. užrašytose 
raudose randame tokias įdomias sąvokas. kaip „vėlių varte- 
liai, durelės, suolelis“, mirusieji vadinami „vėlių ženteliu“, 
„vėlių martele“, anksčiau mirusius giminaičius prašo, kad 
jie, būdami jau gudresni ir apsipratę su anuo pasauliu, pa- 

sitiktų tik ką mirusius ir nieko nežinančius, atidarytų „vėlių 
dureles“, paimtų juos už baltų rankelių, pasodintų į „vėlių 
suolelį“. Tad šios raudos pasižymi daug didesniu fantazijos 
lakumu, jautrumu ir poetiškumu, negu iš MžL. — Raudose 
randame ir senų tikėjimo atgarsių, pvz., apie mirusių įsikū- 
nijimą medžiuose: „Išauk, močiute, aukštam kalnely, auk- 
štam kalnely balta liepele“; arba: „,„Mano vėlių martele, mano 
ledų lytele, aukštų kalnelių palydėtojėle, kokiais žiedeliais 
pražydėsi, kokiais lapeliais laposi?“ — Yra ir raudų paro- 
dijų. Dažniausiai jos priskiriamos samdytoms raudotojoms. 
Galimas dalykas, kad raudotojų samdymas jau rodo šio pa- 
pročio išsigimimą. 

Mirusiam į karstą įdeda maisto ir įvairių kasdienių reik- 
menų, tarytum jie ir aname pomirtiniame gyvenime jam bus 
taip pat reikalingi. Apie maisto, daiktų ir pinigų dėjimą į; 
grabą turime žinių kaip iš senesniųjų, taip ir iš naujųjų lai- 
kų. Seni raštai mini, kad kape šalia karsto būdavęs stato- 
mas molinis ar cininis ąsotis su alumi. Naujesniais laikais 
minimas bonkos su degtine dėjimas. Rūkoriams dėdavo į 
grabą pypkę ir tabokinę. Žodžiu, ką gyvas būdamas labiau- 
siai mėgo, tą ir į grabą įdeda. Be to, koks darbininkas ar 
amatininkas buvo jis begyvendamas, tokius ir įrankius įdeda. 
Moterims įdeda siūlų ir adatą, vaikams žaislų. Jei miršta 
nėščia moteris, tai į grabą reikia įdėti vystyklų, tada ir vai- 
kas bus suvystytas (Švenčionys). Tatai rodo, kad pomirtinia- 
me gyvenime žmogus tęsia toliau tuos pačius įpročius ir 
užsiėmimus, kaip ir gyvas būdamas. Dažnai būdavo dar 
įdedamos avikirpės žirklės, tai plačiai žinoma priemonė 
(ypač šveduose) nuo piktų dvasių apsisaugoti. Įdėdavo ir pi- 
nigų: vieni dėdavę pinigą į dešinę ranką, kiti burnon po lie- 
žuviu (Ožkabaliai). Kam tas pinigas mirusiam bus reikalin- 
gas? Aiškinama taip: jei pasitaiko iškasti duobė ten, kur jau 
buvo koks numirėlis palaidotas, tai senesnis naujojo ne- 
priima ir iš tos vietos išvaro, bet jeigu atsineša pinigą, tada 
jau nebegali išvaryti, nes reiškia, kad vieta yra užpirkta 
(Kabeliai). Jei numirėliui į grabą neįdėsi pinigo ar kitos ku- 
rios brangenybės, tai jis lengvai galės nusivilioti ir kitą kurį 
šeimos narį (MžL). 

Atrodo, kad numirėliui įvairūs daiktai dedami į grabą ne 
tiktai todėl, kad jis jais galėtų aname pasaulyje pasinaudoti, 
bet ir dėl kitų priežasčių. Mat, tikima, kad kiekvienas žmo- 

gus turi tam tikros neregimos, bet visur persisunkiančios 
gyvybinės jėgos. Tos jėgos pasilieka visuose daiktuose. turė- 
jusiuose sąlytį su tuo žmogumi: nukirptuose jo plaukuose ar 
naguose, seilėse ir išmatose, net drabužiuose ir įrankiuose, 
kuriuos tas žmogus dažnai palytėdavo. Visi tie daiktai yra 
persunkti jo savininko fluidumo, tad jie jam ir priklauso vi- 
siems laikams. Kitas žmogus neturi jų pasisavinti, nes jie 
neteiks jam laimės, priešingai, svetima gyvybinė jėga arba 
nepatenkintas numirėlis galės naujam savininkui pakenkti. 
Štai kodėl drabužiai, ginklai ir įrankiai dedami į kapą arba 
sudeginami. nes kitam asmeniui jie negali tarnauti. 


Seniau sudėdavo į grabą velionį pašarvojant nuskustus ar 
nukirptus plaukus, nupjaustytus nagus. Iki pat pastarųjų 
laikų yra išlikęs liaudyje tikėjimas, kad po mirties teks lipti 
į aukštą kalną, tad aštrūs nagai bus labai reikalingi. 
Užtat sakoma: negalima mėtyti nagų ant žemės, nes kai po 
mirties reiks į kalną lipti, tai neįkopsi (Marijampolė). Arba: 
seniau žmonės nukirptų nagų nemesdavo ant žemės, nes vėlė 
negalėsianti įkopti į kalną, kur esąs dangus (Šiauliai). Ne- 
draskyk pirštais žemės. nagų neteksi; kai numirsi, reiks į 
kalną lipti, be nagų neįlipsi (Veliuona). Žmonės nagų nuo- 
karpas sudegina, bet mirštamai sergantiems jų nebenu- 
pjausto; jie mano, kad nagai su dūmais pakyla į dangų, o po 
mirties kiekvienas savuosius nupjaustytus ir sudegintus nagus 
vėl atgauna. Mirusiam vaikui namiškiai skeltai perpjauna 
rankų nagus, kad lengviau galėtų ant aukšto kalno užpilti 
(Antalieptė). Tokį aukštą kalną, į kurį mirusieji turės kopti 
ir ten bus teisiami, mini Stryjkovskio ir Kojalovičiaus kroni- 
kos (1582 ir 1650 m.) Galimas dalykas, kad jie pasinaudojo 
gyva liaudies tradicija. Ir dabar kaimo kapai dažniausiai 
įrengiami ant kalnelių, ten prisodinama daug medžių, ypač 
pušų, todėl apie pasimirusį sakoma, kad jis jau nuėjo „ant 
šilelių“. — Apie nupjaustytų nagų saugojimą ir jų reikalin- 
gumą po mirties lipant į statų kalną, visai panašiai tiki ir 
slavai. — Ne tik nagams, bet ir plaukams teikiama reikšmės. 
Seniau žmonės nemesdavo ant žemės šukuojant iškritusių 
plaukų, nes kai numirsi, tai vėlė įsivels į plaukus ir negalės 
nueiti į dangų (Šiauliai), Plaukus sudėdavę į pagalvėlę, ku- 
rią numirėliui deda grabe po galva. 

Lydėjimas į kapus ir palaidojimas 


Pagaliau tenka galutinai atsisveikinti su mirusiuoju ir pa- 
lydėti jį į amžiną poilsio vietą — kapus. Čia gyviesiems rūpi 
atlikti paskutinį patarnavimą brangiam mirusiam, dar kuo 
galint jam padėti, tačiau dar svarbiau yra apsaugoti gyvuo- 
sius nuo galimų pavojų. Šiedu motyvu ypač ryškūs visose 
lydėjimo bei palaidojimo apeigose. Apie XVI a. sūduvius ra- 
šoma: „Po viso to jie guldo lavoną į ratus, artimieji lydi jį 
raiti apsupę, mosuoja ore ištrauktais kardais ir šaukia skar- 
džiu balsu: — Bėkite, bėkite, velniai! Moterys palydi mi- 
rusį tik iki kaimo rubežiaus.“ 

Svarbu yra, kad numirėlis neužsimanytų vėl grįžti į na- 
mus, kur jis nebepageidaujamas. Todėl seniau traukdavo 
grabą per langus ir slenksčio apačias, kad jis sugrįžęs nera- 
stų durų, arba karstą su lavonu išnešdavo pro duris atbulą, 
ypač sirgusį užkrečiama liga, kad liga nesugrįžtų į tuos na- 
mus. Išvežus numirėlį iš kiemo, pasilikusieji triskart „kėp- 
štelna“ žeme ranka, kad jo dvasia nebesugrįžtų atgal (Tve- 
rečius). Pro katras duris išneša numirėlį, tai tuoj reikia jas 
uždaryti, kad greit daugiau žmonių nemirtų. Mat, su tuo 
žmogum išeina mirtis ir palydėjus jį lig vartų laukia, kolei 
įdės graban, o paskum eina atgal ir jeigu durys atviros, tai 
įeina, o kai uždarytos, tai kitur pasuka (Dusetos). Taigi, čia 
gyviesiems gresia net trigubas pavojus: 1) pats numirėlis, 
2) jo liga ir 3) mirtis arba giltinė. Užtat nuėmus numirėlį 
nuo lentos tuojau reikia visą tą guolį išardyti, lentas ir pa- 
talus išmesti laukan, kad į tą vietą kas kitas neturėtų vei- 
kiai atsigulti. Mat, manoma, kad daiktuose, buvusiuose prie 


numirėlio, pasiliekanti mirtis. — Numirėlį nešant iš trobos 
žiūri, kad pirma būtų iš ten išėjusios nėščios moterys, ki- 
taip vaikas gimsiąs negyvas. — Lavoną nešant iš pirkios dar 


padeda ant stalo arba ant tos vietos, kur numirėlis gulėjo, 
duonos kepalą ir druskos, kad numirėlis savo dalios neišsi- 
neštų, t.y. kad duona neišsiveistų ir javai toliau gerai de- 
rėtų. Tur būt, tuo pačiu tikslu seniau, būdavo, mirus šeimi- 
ninkui avižomis sėja per visą gatvę, kol per ją su grabu 
pervažiuoja (Tverečius); arba: numirėlį nešant iš namų su 

grabu, visi jį pila kruopomis (Antazavė), apibarsto jo grabą 
rugiais, kad ūkis neišnyktų ir gerai sektųsi (Melagėnai). — 
Numirėlį lydint į kapus, pasivėlavęs neturi jo vytis, nes tada 
ir pats greit mirtį prisivysi. 

Numirėlis yra pavojingas ne tik žmonėms, bet ir laukams. 
Kai numirėlį perveža ne keliu, bet per lauką ar dirvą, tai 
ten niekas neauga, užtat žmonės neleidžia numirėlį lydėti 
per dirvas, o tik didžiaisiais keliais (Dusetos, Tverečius). Jei 
numirėlį išvežant vėjas pučia į tą puse, į kur jį veža, tai su 
numirėlių išveža visą dalia, o jei į priešingą pusę, tai laimė 
pasilieka (Seirijai). š 

Iš nuotykių lydėjimo metu daroma daug įvairių spėjimų. 
Jei numirėlį lydint į kapus sutinka netoli namų ar to 
kaimo kokį svetimą žmogu, tai netrukus tame kaime dar kas 
nors mirs. Ypač pavojinga yra sutikti svetimas važiuotas 
žmogus, nes jis vėl atgal į kaimą sugrąžina giltine (Grin- 
kiškis). Pravažiavus savo kaimo laukus, susitikimas, atrodo, 
jau nebepavojingas; o jei visai nieko nesutinka, kol nulydi. 
tada mirs kas iš kito krašto, mat, tada „giltine visai išveži — 
kur ji nori, ten ir pasuka paskui“ (Surviliškis). Jei velionį 
lydint iš namų pirmiausia sutinkamas vyriškis, tai sekantis 
tų namų ar to kaimo numirėlis bus vyriškis, o jei su- 
tinkama moteriška, tai mirs moteriškė. 

Palaidojimo būdas amžių bėgyje daug kartų yra keitęsis. 
Atrodo. kad gilioje senovėje palaidojimu visai nesirūpin- 
davo: lavonas būdavo paliekamas ten, kur žmogus pasimirė. 
o gyvieji su savo manta skubindavosi tą vietą kuo greičiau 
apleisti, nes ji buvo laikoma mirties dėliai tapusi pavojinga 
gyviesiems. Vėliau numirėliai būdavo dedami ant tam tikrų 
paaukštinimų arba platformų, įkeliami į medžius ir ten pa- 
liekami supūti. Tokius reiškinius pastebime pirmykštėse tau- 
tose. Numirėlio užkasimas į žeme irgi yra gana senas laido- 
jimo būdas. Dusetų apyl. yra užrašytas toks pasakojimas: 
„Senovėje numirėlį dėdavo į iškapotą rąstą, panašų į avilį, 
įtraukdavo į medį ir palikdavo ten supūti. Kasti numirėlius 
į žemę pamokė paukštelis. Vienas tėvas nešiodavo savo mi- 
rusį sūnų visur su savimi. Sykį paukštelis atnešė prie jo savo 
mirusį vaika, prakasė duobelytę ir užkasė joj savo vaiką.“ — 

Malalos kronikoje yra 1261 m. užrašyta lietuviška legenda 
apie kažkokį Sovijų: sūnus palaidojo savo tėvą žemėje, bet 
tas jam prisisapnavo, kad jam ten negerai gulėti — kirminai 
graužia; tada padėjo aukštai medyje — irgi negerai, uodai 
užpuola; galop sudegino, tada tėvas sapne padėkojo sūnui, — 
miegąs, kaip kūdikis lopšyje. 


Numirėlių deginimo paprotys atsirado daug vėliau, negu 
kiti laidojimo būdai. Lietuvoje jis pirmąkart pasirodė X a. 
prieš Kr., paskum kelis kartus ėjo pakaitomis deginimas ir 
laidojimas žemėje. Deginimo paprotys išsilaikė iki pat krikš- 
čionystės įvedimo. — Kodėl imta numirėlius deginti? Visaip 
spėliojama, bet patenkinamo atsakymo dar nerasta. Ma- 
noma, pvz., kad tai buvo radikali priemonė sunaikinti pavo- 
jingą numirėlį ir tuo būdu padaryti nekenksmingą gyvie- 
siems. Kad deginimo paprotys būtų atsiradęs ryšium su tikė- 
jimu į nemirtingos sielos buvimą, tenka abejoti. Aš esu lin- 
kęs į numirėlių deginimą žiūrėti. kaip į tam tikrą lavono 
konservavimo būdą: kūnas reikalingas ir mirusiam, ta- 
čiau žmonės ėmė bjaurėtis jo puvimu, užtat ėmė juos apde- 
ginti, o tada laidoti. Juk yra randama daug kapų. kur šiek 
tiek apdeginti lavonai būdavo rūpestingai palaidojami, tarsi 
deginimo visai nebūtų buvę. Žinoma, vienoj vietoj ar vienu 
laiku galėjo veikti vienos priežastys, o kitoje vietoje ar kitu 
laikų — kitos. 

Seniau laidodavo skobtiniuose karstuose, tokie karstai buvo 
daromi dar XVII a., tačiau lentiniai karstai irgi yra gana 
seni, jų pėdsakai randami kapuose, siekiančiuose III—IV a. 
po Kr. 

Prieš leidžiant karstą į duobe, jis dažnai esti dar kartą ati- 
daromas, gyvieji atsisveikina savo mylimą šeimos narį, jį 
bučiuodami, glostydami ir .verkaudami. 

Brandas apie 1673 m. rašė, kad kai lavonas pasiekia tą 
vietą, kur jis bus palaidotas, tada jis vėl padedamas žemėje, 
atidaromas karstas, vėl esti verkiama ir dejuojama. Jeigu 
pasiliekąs mirusio artimasis tampa našlys arba našlė, tada 
išverda jie didelį puodą mėsos, padeda jį šalia lavono ir 
valgo klūpodami, vėl verkia ir prašo vėle, kad ji „norėtų 
danguje pasilikti ir nenorėtų daugiau apsunkinti su piktais 
sapnais“. — Įdomi puota kapuose numirėlį palaidojus dar, 

palyginti, neseniai buvo daroma Kranto (Kranz, pajūry netoli 
Karaliaučiaus) apylinkėje (žiūr.: Basanavičius, Iš gyvenimo 
vėlių bei velnių, p. 18 Nr. 28). 


Kai laidojama nevedęs ar netekėjusi, tai prie kapo atlie- 
kamos vestuvinės apeigos: esti pamergės arba pabroliai (Se- 
redžius), sužadėtinė įmeta į kapą savo rūtų vainiką (Kales- 
ninkai), namuose atliekamos irgi kai kurios vestuvinės apei- 
gos. Mat, negalima skirtis su šiuo pasauliu, kol dar ne viskas 
atlikta, kas normaliai šios žemės gyventojui pridera, kitaip 
jis neturės kape ramybės, vaidensis ir kenks gyviesiems. 


Karstą įleidus į duobe. visi pila ant jo po tris saujas že- 
mių, kad numirusiam būtų lengvesnė žemelė, tikriau, kad jis 
nebesugrįžtų. Tik vaikai neturį berti žemių ant savo tėvų 
karsto, nes tėvams tada būsią labai sunku. Jeigu miršta įsi- 
skolinęs žmogus, tai skolintojas ant jo karsto beria tik dvi 
saujas žemių, o trečią pasilieka sau; tada numirėlis prašo 
per sapnus savo gimines sugrąžinti jo skolą: atgavus skolą 
reikia nunešti ir suberti ant kapo ir tą trėčiąją žemių saują 
(Veliuona). Vaikai ir artimieji giminės turi tol neapleisti ka- 
pinių, kol kapas nesti visiškai supilamas. Jeigu kapas po ke- 
lių dienų įdumba, žemės įsmunka, tai iš tų namų vėl kas 
nors mMirs. Kai sukasant kapą pritrūksta žemių, duobė neuž- 
sipildo, tai sakoma, kad tas žmogus buvo labai šykštus. — 
Jeigu palaidojus paskutinė iš kapų išeina moteriškė, tai se- 
kantis numirėlis bus moteriškos lyties, jei vyras — vyriškos. 
— Naujas numirėlis turįs saugoti kapus tol, kol kitas nebus 
palaidotas, tada jis jam perduodąs kapų saugojimą, — vadi- 
nasi, kapai visados turi savo sargą — paskutinį numirėlį. 


Pietūs palaidojus (šermenys) 


Praetorius XVII a. gale šermenis taip aprašė. Palaidoję vėl 
susirenka visi į gedinčius namus, kur prie vartų randa 
pastatytą kibirą su vandeniu ir rankšluostį Čia turi 
kiekvienas dalyvavęs laidotuvėse. nors jis ir visai nebūtų 
palytėjęs numirėlio ar žemių, nusiplauti rankas. Tada eina 
jie į pirkią, kur ant stalo padėta valgyti ir gerti: ąsotis alaus 

ir pakankamai kaušelių. Stalas nepadengtas staltiese, lėkš- 
čių irgi nepadėta. Prieš gerdamas kiekvienas pirmiausia nu- 
lieja truputį alaus ant žemės ir pasako mirusiam linkėjimus. 
Tuo būdu kiekvienas aukoja Žemynėlei ir jai perstato vėlę. 
Po to esti giedama, geriama ir valgoma. Svečiai visados meta 
ant žemės po tris kąsnius' duonos ir mėsos, nupila po tris 
šaukštus visų valgių, kiekvieną kartą linkėdami, kad Že- 
mynėlė mirusiam aname pasaulyje būtų maloni, jo sielą glo- 
botų ir aprūpintų. Pagiedojus giesmes ir gerai prisivalgius, 
puota baigiasi. 

Panašios puotos laidotuvių metu dažnai yra minimos. Pats 
pavadinimas „šermenys“ minimas jau XIV a. pradžioje. Šei- 
minikui mirus šermenims būtinai būdavo papjaunamas jau- 
tis ir jis visas turėjo būti suvalgomas, — jei kas likdavo, tai 
atiduodavo verkėjoms. Šen ten dar yra užsilikęs paprotys, 
kad šermenų valgius paruošia vyrai, neduoda prie valgių 
druskos, nes šeima nesantaikoj gyvens, tikroji priežastis — 
dvasios nemėgsta druskos. 


Per šermenis puotauja ir yra šeriami ne tik gyvieji, 
bet ir mirusieji. Viena vieta prie stalo paliekama tuščia, tai 
mirusiam; ten guli nepajudinti peilis, šakutės ir šaukštas, 
nes tikima, kad mirusio vėlė kartu vaišėse dalyvauja (MžL). 
Dažnai sakoma, kad per pakasynas ar mirusių minėjimus 
būdavo stengiamasi iškelti didžiausias vaišes, su mintimi, 
kad kartu ir tų namų vėlės pasisotinsią, kitu atveju vėlės 
kaip nors kitaip pasiimsiančios savo dalį: vėl kas mirsiąs ar 
kitos nelaimės aplankysią tuos namus, nederės javai, derlių 
sunaikins sausra. Todėl atsitinka, kad laidotuvės esti lygiai 
taip pat triukšmingos ir linksmos, kaip ir vestuvės. 


Kai miršta mažas pakrikštytas vaikas, tai neužperkamos 
mišios su stalų, bet surengiamos tretynos. Tos tretynos 
būna kaip koks balius. Sukviečia gimines, pažįstamus ir kai- 
mynus. Pradžioje susirinkusieji pasimeldžia, o paskum pra- 
deda puotauti ir gerti, dainuoti ir linksmintis. kaip kas iš- 
mano, žodžiu, tai pramoga, o ne liūdėjimas: maži vaikai mi- 
rę eina tiesiog į dangų, jų sieloms nei mišių nereikia, tenka 
tik pasidžiaugti, kad jis yra laimingas danguje. Tokios tre- 
tynos buvo daromos prieš pirmąjį Pasaulinį Karą Varėnos 
apylinkėj. 

Velionies grįžimas į namus 


Šermenų valgių likučiai paliekami ant padengto stalo ir 
nejudinami iki artimiausio saulėtekio, nes mirusis, jeigu vi- 
sos laidotuvių iškilmės jį patenkina, šią naktį grįžta atgal į 
namus ir padėkoja už jam parodytą pagarbą, — tatai spren- 
džiama iš staltiesės judėjimo. Taip rašė Schultze 1832 m. 
Apskritai. plačiai tikima, kad numirėlis trečią dieną po laido- 
tuvių vėl grįžta į namus, slankioja po tas vietas, kur gyvas 
buvojo. ragauja valgius. Tokie apsilankymai nėra malonūs 
ir namiškiams sudaro daug baimės. Parėjęs numirėlis dusi- 
nąs namiškius, labiausiai kimbąs prie vaikų. Kad numirėlis 
nepareitų. tai turi trečią naktį po laidotuvių išvartyti visus 
indus, stalus, kedes ir viską. kas yra troboje, kad numirėlis 
atėjes negalėtų atsisėsti ir nerastų ko nors valgyti. — tai 
tada išeinąs (Punskas). Kiti mano, kad mirusis dar visą sa- 
vaitę lankąs savo namus ir bendraująs su šeima, todėl sė- 
dant prie stalo valgyti jam padedamas šaukštas ir jo vieta 
paliekama laisva (Seirijai) Dar manoma, kad jei žmogus 
anksčiau miršta, negu jam buvo lemta gyventi, tai po mir- 
ties jis turįs tiek laiko vaidentis. kiek jam dar reikėjo gy- 
venti. Toks numirėlis vadinasi nelaikis. Be to, jei arti- 
mieji mirusio dideliai verkia, garbsto ir prašo pareiti, tai 
numirėlis pareina ir ateina kiekvieną vakarą, kol pasibai- 
gia jo laikas, bet atėjęs paskutinį kartą jis dar nunovija 
katrą iš namiškių (Viduklė). Užtat mirusių nereikia labai 
apgailėti ir norėti, kad jie ateitų ar pasirodytų, nes tatai juos 
kankina. 


Plačiai tikima, kad mirę tėvai ir toliau globoja žemėje pasi- 
likusius savo „našlaičius vaikus. Jei miršta motina, palikusi 
lopšyje mažą kūdikį, tai ji dažnai naktį grįžta į namus ir 
supa savo verkiantį kūdikį. Sakoma, kad ji kartais galinti 
būti matoma, kaip balta šmėkla. Dargi ji gali savo kūdikį 
papenėti, vadinas, yra visai kūniškai įsivaizduojama. Apskri- 
tai, motinai ir po mirties rūpi jos mažytis, ji net nubaudžia 
nedorą pamote. Vienoje dainoje našlaitė, nuėjusi ant kapo, 
šnekasi su savo mirusia motina. 

Velionies kerštas 


Gyvieji turi pildyti velionies valią, pareikštą prieš mirtį: 
aprengti jį tais drabužiais, kokiais jis prašė, iškelti tokias 
laidotuves, kaip jis buvo pageidaves, su jo turtu elgtis taip, 
kaip jis buvo liepes, — kitaip numirėlis kerštaus. Pirmiausia 
jis prašo per sapnus išpildyti jo valią, o nepaklausius atsiun- 
čia nelaimes: krinta gyvuliai, užpuola ligos arba ima namuo- 
se vaidentis. Keršyti gali ir visi nesava mirtimi mirę, kaip 
pakaruokliai arba savažudžiai, taip pat nužudytieji ir staiga 
mirę, vadinami „nelaikiai“. Niekuomet nereikia supykus sa- 
kyti: „Ir mirsiu — neužmiršiu“, nes po mirties turėsi atker- 
šyti. Jeigu užmušėjas prisiartina prie nužudytojo, tai tuojau 
ima iš lavono žaizdos ar burnos bėgti kraujas ir tuo būdu jis 
nurodo savo mirties kaltininką. 


Vaidenasi po mirties visokie nedorėliai ir burtininkai, jie 
neturi kape ramybės, slankioja savo nusikaltimų vietose arba 
ten, kur jie gyveno, tuo apsunkindami gyvuosius. Juos žmo- 
nės vadina vaiduliais. Sutikę naktį vieną keliaujantį 
žmogų, jie kviečia eiti imtynių ir labai privargina, arba užsi- 
kabina ant pečių, kaip kokia sunki našta, ir reikia juos nešti. 
Vaidulis turi tiek fizinės jėgos, kiek jos turėjo gyvas būda- 
mas. Kryžiaus ženklo jis nebijo: „Žegnok, kiek nori, ir aš 
gyvas būdamas tokius žegnodavau“. Kiti jų yra kraujasiur- 
biai: jie guli kape nesupūdami, naktį išlenda iš kapo, iš- 
siurbia miegančiam žmogui kraują (ypač jaunavedžiams) ir 
tas nebepabunda. Nuo tokių vaidulių galima apsiginti tik 
nukirtus lavonui galvą ir ją padėjus tarp jo kojų taip, kad 
nepasiektų rankomis, tada jis negalės susirasti savo galvos ir 
daugiau nesivaidens. Tiesa, kartais vaiduliai nešiojasi savo 
galvą po pažastimi ir ja kaip akmeniu mėto-.į puldinėjan- 
čius šunis. Iki pat pastarųjų laikų pasakojama apie tokius 
atsitikimus, kaip besivaidenančiam numirėliui atkasus kapą 
nukertama galva. Be to, padeda ir vaidulio lavono persmei- 
gimas šermukšniniu mietu. Kad numirėlis vaidenasi, matyti 
jo kūnas nepūva, tarsi būtų tik ką mires. Tai vis labai senų 
pažiūrų apie „gyvą numirėlį“ liekanos. 

Numirėliai keršija gyviesiems ir už jų ramybės trukdymą. 
Todėl nereikia nuo kapo skinti gėles, valgyti uogas, vaisius 
ar rūkštėles, vidurnaktį nieko iš kapų neimti, tuo labiau 
neapiplėšti numirėlio, nuimant nuo jo drabužius ar brange- 
nybes. Numirėlis ateina naktį ir reikalauja savo turto, nu- 
smaugia vagį. Drąsuolė mergina, kuri susiderėjusi eina vidur- 
naktį į kapus ką nors parnešti, paprastai palydi gyvybę: nu- 
mirėlis reikalauja grąžinti savo marškinius ir įsitraukia dau- 
geliui matant ją į kapą, — kas turėjo sąlytį su mirusiųjų 
pasauliu, pats jau jam priklauso. 


Mirusiųjų paminėjimai ir vėlių 


maitinimas 


Įdomias mirusiųjų paminėjimo apeigas turime išsamiai 
aprašytas pradedant jau XVI amžiumi. 


Vadinamoji ,„Sudauerbūchlein“, parašyta XVI a., taip pa- 
sakoja: — Metinius paminėjimus daro jie viešai, nors tai ir 
draudžiama, jeigu tik turi išteklių. Jei trūksta lėšų, tai susi- 
deda kartu 3—5 šeimos. Kiekvienas užkviečia savo artimuo- 
sius į bažnyčią, paskum susirenka ant kapų ir po to visi eina 
į artimą smuklę. Vyrai susėda atskirai, moterys taip pat, jos 
atsineša ryšulius sų valgiais. Dvi moterys patarnauja prie 
stalo., Niekas neturi nei žodžio pratarti, tiedvi moterys pa- 
deda jiems valgius, visi privalo nevartoti peilio ir valgiai 
esti taip padalinami, kad peilio neprisireikia. Tada jie valgo 
ir kiekvienas, ką jis nori mirusiam paskirti, numeta po stalu, 
nulieja taurę alaus. Kai valgymas pasibaigia ir staltiesė nu- 
imama, tada jie padėkoja paminėjimą suruošusiam. Po to 
pradeda gerti, gieda savo giesmes, kolei daugiau nebegali ant 
kojų pastovėti. Viens kitą užgerdami atsistoja, paduoda ki- 
tam ar kitai taurę, ištiesia ranką ir pasibučiuoja veidan. — 
Jie nesikalba, nes nenori nuvaikyti vėles; nevartoja peilio, 
nes dvasios bijo geležies (autoriaus pastaba). 

Panašiai rašė ir Sig. Schwabe (apie 1550—1570 m.): — Ar- 
timieji 3-čią, 6-tą, 9-tą ir 40-tą dieną po mirties ruošia vai- 
šes, į kurias pakviečia mirusiojo vėlę. Prie stalo sėdi visi 
tylėdami, kaip nebiliai, ir nevartoja peilio. Dvi moterys pa- 
tarnauja prie stalo ir padeda svečiams valgius. Kiekvieno 
valgio truputį numeta jie vėlei po stalu, nulieja taip pat ir 
gėrimo. Jeigu kas nors nukrenta po stalu, tai jie nepakelia, 
bet palieka gulėti ir paskiria svetimoms vargšų žmonių vė- 

lėms, kurioms jų artimieji neišsigali vaišių iškelti. Paval- 
gius jų kunigas atsikelia nuo stalo, pašluoja aslą ir kalba: 
„Jūs, mielos vėlelės, pavalgėt ir atsigėrėt, eikite lauk, eikite 
lauk!“ Tada prasideda linksmas gėrimas ir kalbėjimasis, 
užgeria vieni kitus aplink, myluojasi ir bučiuojasi. — 

Stryjkovskis 1582 m. rašė: — Savo mirusių tėvų, motinų ir 
giminaičių atminimą daro jie spalių mėnesį. Kartais per šią 
šventę graudžiai verkia jie ant kapų, kur ypač moterys ap- 
garbsto ir išskaičiuoja savo vyrų dorybes, darbus ir ūkiškus 
sugebėjimus. Lietuvoje ir Žemaitijoje ūkininkai irgi dary- 
davo vaišes mirusiųjų atminimui. Pradėjus valgyti, šeimi- 
ninkas paimdavo didelį šaukštą, pilną įvairių javų miltų, 
druskos ir rūkalų, ir uždegęs kalbėdavo: „Užu visus prie- 
telius mūsų“. Po to valgė ir gėrė, kol ant kojų nebegalėjo 
pastovėti, dainuodami senoviškas dainas. 

Praetorius XVII a. gale rašė apie MžL: — Kai praeina ke- 
turios savaitės po mirties, susirenka artimieji. padaro alaus 
ir paruošia valgių. Sunešus valgius sėdasi prie stalo. Pus- 
valandį sėdi visi tyliai, tada suklaupia ir meldžiasi, kad Die- 
vas vėlei suteiktų ramybe. Po to susėda jie prie stalo, pra- 
deda valgyti ir gerti, tačiau pirma visa ko meta jie po stalu 
vėlėms pirmąjį kąsnį kiekvieno valgio, taip pat nupila po 
stalu pirmąjį kaušą alaus. Aš juos dažnai klausiau, ką tatai 
reiškia, jie man davė tokį atsakymą: „Vėlė negalėtų ilsėtis, 
jeigu jai stalo nepadengtumėm“, — mat, tatai jie vadina vė- 
lėms stalo padengimu. 


Tokių apeigų liekanos matyti ir šiuose užrašymuose jau 
„mūsų laikais. — Seniau. — kalbėdavo mano diedukas, — ne- 
tiktai gedulingą stalą ištaisydavo, bet ant nakties pridėdavo 
visokių valgymų tam mirusiam paskutinį sykį pavalgyti. 
Džiaugdavosi, jeigu atrasdavo valgį paliestą, sakydavo: „Na- 
bagėlis, nors kiek užvalgė dovanos.“ Valgį dėdavo arčiau 
lango ir langus atidarydavo (Tverečius). Neaišku, ar čia kal- 
bama apie šermenis, ar apie paminėjimą. — Darant atmini- 
mą, po vakarienės nenuima nuo stalo valgių, kad galėtų vė- 
lės privalgyti. Sakoma, kad jeigų nedaroma, kas aukščiau 
pasakyta, tai kitos vėlės būna nepatenkintos tokiu atminimu 
(Alvitas). 

Vėlesniais laikais, žinoma, svarbiausiu dalykų buvo laiko- 
mas gedulingų mišių užpirkimas, o paskum būdavo keliami 
pietūs namuose, giedamas rožančius ir giesmės. Minėjimų 
terminai įvairuoja: 4-ta, 9-ta savaitė, pusmetis ir metai. Svar- 
biausias, žinoma, yra metinis paminėjimas. Štai keletas pa- 

vyzdžių iš naujųjų laikų. — Ketvirtą savaite po laidotuvių 
yra užperkamos mišios ir artimieji eina į bažnyčią jų išklau- 
syti. Tokios mišios vadinamos „keturnedėliu“. Devintą sa- 
vaitę irgi užperkamos mišios, jos vadinasi „devintinės“. Į 
šias mišias ėję melstis žmonės nėra vaišinami. Sukakus me- 
tams po mirties, vėl užperkamos mišios, į jas sukviečia kai- 
mynus ir tolimiausius gimines, kurie nueina anksti ryto į 
bažnyčią, apvaikščioja stacijas, atgieda rožančių, išklauso 
mišių. Po to mirusiojo namiškiai užprašo juos į namus ant 
pietų. Papietavę gieda ir pasimeldžia už mirusio dūšeleę (Jur- 
barkas). — Per metinius ir kitokius mirusiųjų paminėjimus 
giedamas rožančius ir daromas pokylis. Rožančių giedant 
stalai būtinai turi stovėti išilgai gryčios — dėlko, nėra žinios. 
Po rožančiaus reikia palikti stalus apkrautus valgiais ligi 
ryto, kad turėtų kuo vėlės papuotauti. Jei pagiedojus rožančių 
dainuojama, tai būtinai reikia atgręžti stalus skersai gryčios, 
— kitaip vėlės verkiančios ir jokios naudos iš atgiedoto ro- 
žančiaus joms nesą (Barklainiai) — Dabar tikima, kad mi- 
šių užpirkimas sieloms labai padedąs. Užtat reikią kartą į me- 
tus užpirkti mišias ir už nežinomą numirėlį, kuris neturi 
artimųjų ir kuriam niekas mišių neužperka (Imbradas). 

Mirusieji giminaičiai neužmirštami ir jų vėlės maitinamos 
taip pat ir kitų didelių švenčių metu. — Pavalgius kūčias 
reikia visus valgius palikti pernakt ant stalo, nes naktį atei- 
na valgyti arba kūčioti tų namų vėlės. „Kūčia“ — tam tikra 
košė, seniau svarbiausias Kūčių vakarienės patiekalas, kaip 
tik skiriama vėlėms maitinti arba joms aukoti. Ant Kūčių 
stalo palieka ne tik valgius, bet padeda ir vandens ąsotį atsi- 
gerti, pastato keturias vaškines žvakes (Kaltinėnai); po stalu 
padeda glėbį šieno, kad vėlės turėtų kur pernakvoti ar pail- 
sėti (Raseiniai). Mirusieji ateina kūčioti tuose pat drabužiuo- 
se, kokiais jie buvo palaidoti (Obeliai). Apie Viduklę sakoma: 
„Kas Kūčių vakare neverkia atsiminęs savo mirusius gimi- 
nes, tas yra šunširdis“. 

Velykose nuneša margučių ir padeda juos ant kapo, 
ypač mirusiems mažiems vaikams. Vėlėms, kurių niekas ne- 
atsimena, reikia pirmą Velykų dieną valgant nupilti tris 
šaukštus po stalu (Veisėjai). Užtat yra kalbama apie „vėlių 

Kūčeles“ ir „vėlių Velykėles“. Mielckes žodyne Didysis Ket- 
virtadienis vadinamas „vėlių Velykos“. 


Jei numirėlis per sapnus neduoda gyvajam ramybės, reikia 
jam aukoti. Vokiečių rašytojas Sudermannas labai vaizdžiai 
aprašė nuotykį su vienu lietuviu iš Rytprūsių, kurį per sap- 
nus vargino mirusi jo augintinė: jis ją labai mylėjo, bet ne- 
tiesioginiai tapo jos mirties priežastimi. Tada jis nunešdavo 
ir užkasdavo į jos kapą puodą su virta vištiena ir alaus 
bonką. Numirėlė būdavo patenkinta ir palikdavo jį ramy- 
bėje, bet praslinkus kuriam laikui vėl prisisapnuodavo ir vėl 
reikėdavo aukoti. 


Vėlinės. Bendras visų mirusiųjų paminėjimas daromas 
Vėlinėse. Plačiai yra randamas tikėjimas, kad Visų Šventų 
naktį, tuoj po pirmųjų gaidžių, visos vėlės yra paleidžiamos 
iš skaistyklos, jos nebekenčia, gali laisvai klajoti. Tada jos 
eina aplankyti savo tebegyvenančius giminaičius arba pasiba- 
styti po tas vietas, kur anksčiau gyveno. Gyvieji negali jų 
matyti, nebent būtų dvasiaregiai. Tačiau jei ilgai žiūrėtum 
per piršto žiedą, tai jas išvystum, bet taip daryti negerai, nes 
labai išsigąstum (Tverečius). Viena šeimininkė prieš Vėlines 
iššlavė trobą ir išbarstė aslą smiltimis; ryto metą žiūri, kad 
visa asla mažomis pėdelėmis išpėdžiota; ji stebėjosi, nes na- 
muose jokio mažo vaiko nebuvo; tiktai prisiminusi, kad Vė- 
linės, suprato, iš kur tos pėdelės: mat, buvo atėje jos maži 
mirę vaikai (Kaltinėnai). Vėlinių vakarą galima esą atpa- 
žinti nebežymius, jau apleistus kapus: toje vietoje žybčioja 
švieselės (Seirijai). Kadangi Vėlinėse vaikščioja vėlės, tai va- 
kare negalima nešti laukan ir išpilti sąšlavas ar pelenus, taip 
pat negalima lieti laukan paplavas, nes visur pilna vėlių, gali 
joms akis prikrėsti ar nešvarumais aplieti (Alvitas). Tas dvi 
dieni negena laukan gyvulių, nes klaidžiojančios vėlės gali 
pakenkti (Aukštadvaris) Visų Šventų vakare reikia niekur 
be reikalo nevaikščioti, nes tada vėlės vaikščioja ir joms gali 
sutrukdyti. Šlapiam keliui esant, įsiklausius net galima esą 
girdėti, kaip jos eidamos per purvyną pliaukši (Veliuona). 
Būdinga, kad tos vėlės turi kojas ir akis, taigi, įsivaizduo- 
jamos, kaip medžiagiškos būtybės, nors ir lieka nematomos. 

— Tą dieną nieko nedirbk — tas vargina vėles, joms uždeda 
sunkenybe, ypač negalima eiti į vakaruškas, nes vėlės, pa- 
mačiusios dykaduoniaujant, pramanys tau darbo (Tryškiai). 
Negalima dainuoti ir šokti, nes visus metus būsi liūdnas, o 
jei eisi pas merginas, tai per metus piktos dvasios persekios 
(Tverečius); jeigu grieši, tai visus metus tave velnias jodinės 
(Veliuona). Tačiau miegoti Visų Šventų naktį irgi negalima, 
nes giminių vėlės ateina pirkion ir apčiupinėja. Užtat reikia 
susirinkus pasimelsti už vėles ir pagiedoti. Vėlinių vakarą 
mirusių atminimui Žemaičių kaimuose būdavo giedami „kal- 
nai“. Pas kurį turtingesnį suvažiuoja giminės, suprašomi kai- 
mynai, giesmininkai esti vaišinami ir gieda visą naktį. Per- 
nakt deginamos ir šviesos-žvakės. Vėlinių naktis visados 
esanti lietinga: dangus verkia, o kartu trukdo ir žmonėms 
vaikščioti, kad jie nedrumstų ramybės vėlėms, vėl sugrįžu- 
sioms į šį pasaulį (Seirijai). | 

Visoje Lietuvoje yra randamas tikėjimas, kad vidurnaktį 
tarp Visų Šventų ir Vėlinių numirėliai renkasi į bažnyčią ir 
ten meldžiasi, miręs kunigas laiko mišias, dega visos žvakės, 
vargonai griežia. Juos gali ir gyvieji matyti, nes pasirodo to- 
kiame pavidale, kaip buvo palaidoti, tačiau gyvajam maišy- 
tis mirusiųjų tarpan esą labai pavojinga, nes jį pamatę numi- 
rėliai persekioja ir nori sudraskyti į kąsnelius, todėl reikia 
bėgant mesti užpakalin saves kokį drabužį, numirėliai puola 
jį draskyti ir tuo metu žmogus gali pabėgti. Apie tokius 
nuotykius yra daug pasakojimų. Viena motina Vėlinių naktį 
pamačiusi bažnyčioje savo mirusią dukterį, kuri tempusi rie- 
timą drobės ir susipainiodama į ją labai vargusi, — mat, 
motina buvo jai į karstą jos kraičiui paskirtą drobę įdėjusi; 
pamačiusi savo motiną, duktė ėmusi jai priekaištauti, kam 
ją taip apsunkino. Vaikai, kurių motinos labai verkia, ateina 
į bažnyčią šlapiais marškinėliais arba nešioja ąsočius su mo- 
tinų ašaromis. 

Vėlinėse nedžiaudavo jaujos, palikdavo ją tuščią, bet pa- 
kūrentą, nes vėlės ateinančios pasišildyti (Pušalotas). Užtat 
Visų Šventų ar Vėlinių vakarą negalima eiti į jaują, — jei 
susikirsi lažybas ir tikrai nueisi, tai gyvas nebegrįši (Šiau- 
lėnai). 

Senovėje Vėlinėse lietuviai darydavo didelius mirusiųjų 
paminėjimus, būdavo maitinamos vėlės. Jau Dlugošas apie 
1455—80 m. rašė, kad žemaičiai spalių mėnesį šventę didelę 
savo šventę, kurioje būdavo atmenami mirusieji. Dijonizas 
Poška dviejuose XVII a. dvarų inventoriuose skaitęs, kad 
Pakuršėje Vėlinių dieną keldavę kapinėse kažkokias puotas 
už mirusius; tai vadine šermienia; dvaras ir klebonas jas 
uždraudęs. — Apie mirusiųjų valgydinimą Vėlinėse turime 
žinių iki pastarųjų laikų. Kai seni šaltiniai mini apeigines 
puotas mirusiems, rengiamas kapinėse, pirtyse ir jaujose, tai 
vėliau visa tai būdavo daroma daug paprasčiau. Štai keli 
pavyzdžiai. — Seniau primušdavo kiaušinių, prikepdavo pau- 
tienės ir Vėlinių naktį nešė ant kapų maitinti vėles (Ketur- 
valakiai). Vėlinių rytą dar mūsų bobutė birindavo grucės ant 
kapų ir, sako, rasdavo suvalgytą (Tverečius). Seniau buvę 
Gedvainių kaime žmonių, kurie Visų Šventų vakare nešdavę 
šaltienos į jaują, kad parėjusios vėlelės galėtų pasisotinti. 


Rytų Lietuvoje dar neseniai lapkričio mėn. būdavo daro- 
mos apeigos, vadinami ažinkai, — pavadinimas rodo sla- 
vų įtaką. Iš vakaro visa šeimyna būtinai turi nusiprausti 
pirtyje, o šeimininkė užkuria krosnį, verda jauno paršo ir 
gaidžio mėsą, grikinę koše, krupniką ir grucę (didžiųjų kruo- 
pų košę) ir prasalną — vien mėsa ir rasalas nuo burokų bei 
vanduo. Ant rytojaus anksti atsikelia ir išėmę iš krosnies 
viską valgo: pirmiausia mėsą, kiek palauke ir kitus valgius. 
Prieš valgydamas kiekvienas turi paimti į rankas iš šeimi- 
ninko degančią žvakę, triskart apeiti aplink stalą, o pasku- 
tinis padeda žvakę stalo vidury. Tada šeimininkas paėmęs 
šaukštą pila po stalu tris šaukštus pasemto valgio, o paskum 
taip daro ir visa šeimyna, tik tada valgo viską iš eilės, kas 
buvo pagaminta ir kiekvieno viralo vis pila tris šaukštus po 
stalu. Patys valgydami visko po truputį deda į krepšį ir neša 
diedam. Pavalgius žvake užpučia ir žiūri, į katrą pusę eina 
dūmai: į tą pusę reiks išvažiuoti tam, katras pūtė. (Melagėnai). 

Dabar per Visus Šventus vėlių vietoj dažnai maitinami el- 
getos. Rytų Lietuvoj ši apeiga iš slaviško vadinama diedais. 
Taip daroma, kad elgetos pasimelstų už mirusius arba dar 
gyvenančius šeimininkus, paprašytų gero derliaus. — kitaip 
ateinančiais metais nederėsią rugiai. Diedams pakepa duo- 
nos ir pyrago iš tųmečių rugių bei kviečių, papjauna avį ir 
visus valgius sudeda ant stalo. Tada šeimininkas uždega 
žvakę ir leidžia per visų prie stalo sėdinčių rankas, kalbant 

Visų Šventų litaniją. Apėjus žvakei aplink stalą, šeimininkas 
vėl ją paima į rankas, apneša triskart apie tuos valgius, ku- 
rie yra paskirti diedams. Po to visa šeima susėda prie stalo 
pusryčiauti. Po pusryčių nuvažiuoja į bažnyčią ir tuos val- 
gius išdalina prie bažnyčios sėdintiems elgetoms arba ati- 
duoda špitolėn. Tokios apeigos buvo daromos dar ir po pir- 
mojo Pasaulinio Karo Varėnos apyl., bet šiuo laiku (1937 m.) 
taip jau nebedaro. 


Šiose „ažinkų“ ir „diedų“ apeigose mes matome ryškų mi- 
rusiųjų gerbimo sutapdinimą su pastangomis pakelti laukų 
derlių ir vaisingumą, — tai dažnai mirusiųjų kulte paste- 
bimas reiškinys. 


Dvasiaregiai 


Numirėliai ir vėlės pasirodo dvejopame pavidale: arba 
jie turi tą patį medžiagišką kūną, kaip ir gyvi būdami (pa- 
prastai tokiame pavidale, kaip jie buvo palaidoti), arba kaip 
nematoma substancija — tada paprasti gyvieji jų nemato. 
Pirmuoju atveju kalbama apie „gyvus numirėlius“, tokiais 
yra vaiduliai ir numirėliai, Vėlinių naktį renkąsi melstis į 
bažnyčią, — juos kiekvienas gyvasis gali matyti ir pajusti, 
jie kalba ir turi fizinės jėgos. Yra ir tam tikras tarpinis 
laipsnis: velionis pasirodo, kaip rūkas, kažkokia minkšta, 
permatoma medžiaga, kaip pūkai ar iškedentos vilnos, jis turi 
mirusio žmogaus pavidalą, galima pažinti veido bruožus ir 
drabužius, bet nesiduoda paliesti, apčiuopti ar sulaikyti. Pa- 
galiau ir visiškai nematomos vėlės turi fizinio žmogaus ypa- 
tybių: jos girdi ir mato, jaučia alkį ir šaltį, tik nekalba. Ti- 
kima, kad tokias žmogui nematomas vėles regi ir nujaučia 
kai kurie naminiai gyvuliai, būtent: pirmiausia šunes, 
ypač „keturakiai“, tada jie, atrodo, be priežasties kaukia, 10- 
ja ir cypia, išsigandę lenda prie žmonių; toliau arkliai, 
jie baidosi, prunkščia, neina iš vietos; pagaliau gaidys, 
rečiau višta, tada jie sukarkia ir pasišiaušia. 


Esą tačiau žmonių, kurie turį ypatumą matyti dvasias, tai 
vadinami dvasiaregiai. Tokiu dvasiaregiu galima būti 

iš prigimimo, pvz., sakoma, kad vaikas, gimęs per Visus 
Šventus arba Vėlines, kai užaugęs nueina į šermenis, tai 
mato dvasias (Naumiestis). Ketvirtadienį gimęs ir ketvirta- 
dienį pakrikštytas vaikas užaugęs irgi matąs dvasias (Klai- 
pėda). Kas gimsta vidurnaktį, tas tampa dvasiaregiu (Degu- 
čiai). Dvasias' gali matyti žmonės, kurie gimdami jau turi 
dantis, vadinami „gyvadančiai“ (Raseiniai), — tokie žmonės 
yra burtininkai iš prigimimo. 


Dažniausiai dvasiaregiu pasidaroma iš įdomumo: žmogus 
nori kartą pamatyti dvasias, jeigu jam pasiseka, tada jau 
visados, nori ar nenori, matys dvasias, jei tik jų ten bus. 
Dvasias galima pamatyti pasinaudojus dvasiaregiais gyvu- 
liais ir atitinkamai pasielgus per laidotuves. Pavyzdžiui, jei 
pažiūrėsi pro šuns ausis, kai jis dvasias loja, arba užsidėsi 
ant kaklo pavalkus, tai pamatysi dvasias, kadangi tie gyvu- 
liai jas mato ir žmogus atsiranda jų padėtyje. Jei per laido- 
tuves Saulei nusileidus atsigulsi ant slenksčio ir žiūrėsi į 
numirėlį tol, kol pamatysi dvasias prie lavono, tai nuo to 
laiko galėsi tapti dvasiaregiu (Antalieptė). Jei iš lentos iš- 
krenta šaka ir tokia lenta sunaudojama grabui padaryti. tai 
pažiūrėjus per tą skylę visą amžių matysi vėles (Girkalnis). 
Jei rasi kapuose numirėlio žiedą, tai reikia jį nutrinti, kad 
žvilgėtų ir pažiūrėti per jį — tada matysi vėles (Vilkaviškis). 


Apskritai, tikima, kad žmonėms yra geriau tada, kai jie 
dvasių visai nemato. Nuėję į šermenis jie negali praeiti per 
trobą, nes ten pilna vėlių, kurios nesitraukia jiems iš kelio. 
Be to, žmonėms, kurie tyčiomis pasidaro dvasiaregiais, dva- 
sios keršija: jie turi jas nešioti, duoti joms kelią ir pan. 
Vienas dvasiaregys taip pasakoja: ,„Gerai, kad jūs nieko ne- 
matote, o man reikia visiems kelią duoti. Nematote jūs, o 
ana Kazimieras eina prie kiekvieno ir suplyšusius marški- 
nius rodo: tur būt, gailėjosi naujus užvilkti, bene neuždirbo, 
dabar turi gėdintis prieš kitas vėles.“ 


Vadinami dvasiaregiai paprastai yra psichiškai nevisai 
sveiki žmonės. Vienas prisipažino, kad dvasias pradėjęs ma- 


tyti dėl girtuoklystės. Taigi, juos tiesiog apgavikais ar mela- 

giais negalima laikyti, iš tikrųjų jie tiki matą tai, ko pa-. 
prasti Žmonės nemato. Jų vaidiniai susidaro liaudies tikė- 
jimų įtakoje, todėl tokie pasakojimai turi tautosakinės vertės. 


Baigiamosios pastabos 


Mūsų liaudies tikėjimai apie mirtį ir numirėlius bei su tuo 
susiję papročiai aiškiai rodo, kad lietuviai iš seno tikėjo į 
žmogaus egzistencijos nesibaigiamumą kartu su mirtimi. Mi- 
res žmogus ir toliau gyvena, kaip „gyvas numirėlis“, tik pasi- 
keičia jo gyvenamoji vieta: dabar jis gyvena kape. Tačiau 
jau gana anksti, dar prieškrikščioniškais laikais, užtinkame 
ir tikėjimą į daugiau ar mažiau sudvasintą vėlę, skirtingą 
nuo medžiaginio kūno, tačiau nenutraukiančią visai su juo 
ryšių. Galima būtų ją pavadinti „praskiestu kūnu“. Vėlės 
toliau gyvena medžiuose ir gėlėse, pasirodo kaip paukščiai 
arba plaštakės. Senas yra įsivaizdavimas, kad vėlės kenčia 
ne nuo karščio, bet nuo šalčio. Nesvetima yra lietuviams pa- 
žiūra, kad seneliai iš naujo atgimsta savo anūkuose. Gal tai 
bus liaudiškas Mendelio surastų paveldėjimo dėsnių aiški- 
nimas: anūkas dažnai ir kūnu, ir būdu yra panašus į senelį 
(-ę). — Tai vis dar prieškrikščioniškų laikų sąvokos. Krikš- 
čionystės įtakoj yra atsiradusi „sielos“ arba „dūšios“ sąvoka: 
tai nemedžiaginis ir nematomas žmogaus Aš. 


Mirusieji ir gyvieji. nors ir pridera dviem skirtingiem pa- 
sauliam, tačiau jie yra vieni kitų reikalingi, nuolatos sueina 
į sąlytį. Ypač mirusiems reikalingi gyvieji, jiems ir toliau 
rūpi šio pasaulio reikalai. Tačiau paprastai mirusieji sudaro 
daug pavojų gyviesiems, jie yra pikti ir kerštingi. nori gy- 
vuosius galimai greičiau nusivilioti pas save, tad būtina yra 
imtis apsisaugojimo priemonių. Rūpinimasis brangiu mirusiu 
asmeniu, noras jam padėti, visados yra lydimas ir atitinkamo 
atsargumo. Tačiau paniškos numirėlių baimės, kurią dažnai 
pastebime pirmykštėse tautose, lietuviai neturi. Būdinga, kad 
numirėliai galį ne tik sunaikinti, bet ir teigiamai paveikti 
laukų derlių. 

Krikščionystės įtakoje išsivystė „vargšės atgailojančios dū- 
šios“ sąvoka, kad ir savotiškai suprantama. Gyvųjų pareiga 
yra padėti atgailojančioms dūšioms, toji pagalba dažnai susi- 
deda iš menko patarnavimo, kuriam tik trupučio drąsos rei- 
kia, dargi kelių tinkamu laiku pasakytų žodžių užtenka. Išva- 
duota dūšia padėkoja ir daugiau nebesirodo. Liaudies tikė- 
jimu, jų užsilaikymo vieta yra šioje žemėje. jos atgailoja 
vandenyje, ugnyje ir medžiuose. Ir „čysčius“ arba „pekla“, ir 
„dangus“ yra šioje žemėje, pastarasis ant aukšto kalno, ir tik 
vėliau tas dangus atsitolino, atsirado tarp žvaigždžių, pasi- 
kėlė aukštybėsna. Lietuviams svetima yra pažiūra, kad mi- 
rusieji gyveną tamsiame požemyje. 


Apskritai, riba tarp gyvųjų ir mirusiųjų pasaulio dažnai 

yra neaiški: ir gyvieji ir mirusieji sudaro 
vieną bendruomene, kurios narvelis yra 
šeima. 

METRAŠTININKŲ ŽINIOS 


Pirmąsias žinias apie mūsų tautosaką randame negausiose 
kronikose ir įvairių keliauninkų užrašuose, kurie lankėsi 
mūsų krašte. Jau IX a. anglosaksų keliautojas Wulfsta- 
nas išsamiai aprašė senprūsių laidotuvių apeigas. Kroni- 
kininkai mini iškilmingas žuvusių karių laidotuves ir jų 
metu atliekamas karžygines dainas, kuriose iškeliamas žu- 
vusiųjų narsumas. Apie tai kalba 1249 metų senprūsių taikos 
sutartis su kryžiuočiais. Žuvusieji būdavo iškilmingai sude- 
ginami. — Istorikas Dlugošas (1415—1482) savo kronikoj 
aprašo lietuvių ugnies gerbimą, mirusiųjų kultą. Rašydamas 
apie jotvingius, jis sako, kad jie kaudavesi nepaprastai nar- 
siai, nes žinodavę, jog žuvę mūšyje būsią iškilmingai palai- 
doti, o jų narsumas ir žygiai dainose apdainuoti. — Kitas 
istorikas, Miechovita (Mathias von Miechov) XV a. 
gale rašo, kad jo metu lietuviai tebedainaveę liūdnas dainas 
apie didžiojo kunigaikščio Žigimanto mirtį, nužudyto 1440 m. 
— Stryjkovskio kronika, atspausdinta 1582 m., šalia 
papročių ir didelės rudens šventės aprašymo, paduoda kelias 
jo laikais tebegiedamų karžyginių dainų pradžias, tačiau tik 
vertime. 

Seniausia tokios rūšies karžyginė daina su istoriniu atspal- 
viu, atrodo, bus ši apie kunigaikštį Sudaitį, prasidedanti: „Ko 
tujai, kunigėli, Sudaičio sudaičiutėli, ilgai pamiegėly? Miegą 
bemiegančiam iškirto karelius, išpylė pilelę? Katro tau, kuni- 
gėli. daugiau pagailėjo? — Ne taip gaila man pilelės, kaip 
man gaila karelių. Aš pilelę supilsiu dvejais trejais meteliais, 
o karelių nebužauginsiu nei dešimčia metelių“ (Ariogala, 
1867). Manoma, kad čia apdainuojamas Kauno pilies išgrio- 
vimas, kryžuočiams ją apgulus 1362 m., kur narsiai besigin- 
dami žuvo 3.000 lietuvių. Šios dainos keli variantai buvo 


užrašyti XIX a. antroj pusėj, o vienas dar net 1938 m. ir 
sutartinės forma, — jau tatai rodo jos senumą. 

Kronikose ir kelionių aprašymuose dažnai randame dau- 
giau ar mažiau įdomių ir patikimų žinių apie lietuviškų kilčių 
tikėjimą ir dievus, vėliau užtinkame papročių aprašymus, 
ypač apie laidotuves ir vestuves, vis dažniau paminimos 
raudos ir dainos. Keletas tokių veikalų bus čia paminėta, 
nors į jų teikiamas žinias reikia kritiškai žiūrėti ir tik tada 
priimti, jai jas patvirtina keli sąvarankiški šaltiniai ir šių 
laikų tautosaka. 


Voluiniškoje arba Malalos kronikoje (1261 m.) yra minimi 
tokie lietuvių (aukštaičių) dievai: Perkun (= Perkūnas, 
griausmo dievas), Diwirix, Telvelik (= Kalvelis, kuris 
nukalęs ir danguje pakabinęs Saulę), Žvoruna arba Že- 
voruna (= Žvėrinė, miško deivė) ir kažkoks Andij ar 
Andaj (greičiausiai tai bus ne dievo vardas, bet paprastas 
įtužusių karių keiksmažodis). Ten pat randame ir lietuvišką 
iegendą apie Sovijų, kurioje aiškinama, kodėl imta numi- 
rėlius deginti. Jis laikomas ir tikėjimo į paminėtus dievus 
įvedėju. Tiems dievams būdavę aukojama. — Minėtuosius 
dievų vardus ir jų reikšme bando išaiškinti A. Brūckne- 
ris žurnale „Archiv fūr slav. Philologie“ IX, 1886, p. I—12 
ir E. Volteris ten pat p. 634—642. 

Dažnai yra cituojamas toks Dusburgo apie 1326 m. duo- 
tas senosios baltų religijos apibudinimas: ,,Klysdami garbino 
kaip dievus visokius kūrinius, kaip Saulę, Mėnulį ir žvaigždes, 
griaustinį, sparnuočius, keturkojus, taip pat... girias, laukus 
ir šventus vandenis.“ Mano nuomone, šioms bendro pobūdžio 
frazėms klaidingai suteikiama per didelės reikšmės. Panašiai 
galima pasakyti beveik apie kiekvieną pirmykštę religiją. 
Gamtos gerbimas dar visiškai nereiškia, kad tuo pačiu metu 
nėra buvę ir dievų, tik jie kronikininkui galėjo būti nežino- 
mi. Religinės paslaptys nuo svetimųjų yra slepiamos, — juk 
vienuolis Dusburgas buvo naujo tikėjimo pionierius ir kry- 
žiuotis, tad senieji prūsai turėjo pagrindo juc nepasitikėti. 
Be to, vienuoliui be abejojimo rūpėjo pabrėžti ir stabmeldi- 
ško tikėjimo kvailumą. 

Rimuotoji Livonijos Kronika (XIII a.) eil. 4653 tt. aprašo 
žemaičių puotą ir aukojimą priesaikos metu. 

Aeneas Sylvius Piccolomini, vėliau popiežius Pius II 
(1404—1464), parašė „De Polonia, Lituania et Prussia“. Savo 
žinias apie lietuvius jis ėmė iš 1390 m. Lietuvoje kaip mi- 
sijonieriaus buvojusio Jeronimo Pragiškio, su kuriuo 
susitiko konsiiumo metu Bazelyje 1432 m. Duoda žinių 
apie ugnies, Saulės, medžių ir žalčių gerbimą. Panaudotinas 
šaltinis, nors į kai kurias žinias reikia kritiškai žiūrėti, pvz., 
Saulę išvadavo greičiausiai kūjis, kaip žinomasis Perkūno 
įrankis, ir zodiako ženklai čia visai ne vietoj, tai bus mokyto 

vienuolio pagražinimas arba blogai sųprastas nugirdimas. 

Erasmus Ste!la parašė „De Borussiae Antiguitatibus“. 
išleista Bazelyje 1518 m. Tai neoriginalus ir nekritiškas šal- 
tinis. , 

Retai tepatikimos yra ir kronikininko Simono Grunau 
žinios apie senovės prūsų dievus (rašė 1521 m.) 

Jonas Maleckis (Sandeckis), mires 1567 m., parašė lai- 
šką Sabinui, pavadintą „De sacrificiis et idolatria veterum 
Livonum et Borussorum“, kuris pirmą kartą buvo išspaus- 
dintas 1551 m. prie Thomo Hornerio Livonijos istorijos 
(autorius ten pavadintas Meneciju, matyt, korektūros klaida). 
o 1563 m. jo sūnus Jeronimas (1525—1583) atspausdino 
pirmą autentišką leidimą: „Libellus de sacrificiis et idolatria 
veterum Borussorum, Livonum alliarumgue vicinarum gen- 
tium“, tuo pačiu metu paskelbdamas ir platesnį vokišką šio 
veikalo perdirbimą, susilaukusį daugelio leidimų: „Wahr- 
haftige Beschreibung der Sudawen“. Literatūroj šis veikalas 
dažnai vadinamas „Sudauerbūchlein“ vardu ir turi daug 
vertingų duomenų apie liaudies tikėjimus ir papročius. Apie 
abu Maleckiu ir jų veikalus rašė Joh. Sembrzyckis 
žurnale „Altpr. Monatsschrift“ 25/26, 1888/9. W. Mann- 
hardtasir A. Mierzynskis jų veikalus irgi teigiamai 
vertina. Šioje knygoje aš taip pat dažnai cituoju „„Sudauer- 
būchlein“, kai jos teikiama medžiaga yra paremiama mūsų 
laikų tautosakinių duomenų. 

Austrų diplomatas Sig. von Herbersteinas parašė: 
„Rerum Moscovicarum commentarii“ (1549) ir vokiškai „Mo- 
scovia“ (išėjo Vienoje 1557 m.) Jis aprašo savo kelionės į 
Maskvą arba atgal metu Lietuvoje patirtus įspūdžius, duoda 
vertingų žinių, pvz., apie žalčių gerbimą. 

Alex. Guagninas, italas, savo 1578 m. kelionės apra- 
šyme mini lietuvių darbo dainas. Jo veikalas „Sarmatiae 
Europeae Descriptio“ esąs Stryjkovskio kronikos plagiatas. 


Jonas Lasickis, lenkas, naudodamasis pasakojimais 
savo tautiečio Laskovskio, dirbusio 1560 m. Žemaičiuose 
už matininką, apie 1580 m. parašė veikalą „De diis Sama- 
gitarum“, išleistą Bazelyje 1615 m. Naują leidimą su komen- 
tarais ir A. Bielensteino pastabomis parūpino W. 
Mannhardtas (išėjo Rygoje 1868, kaip atspaudas iš 
„Magazin der lettisch-literūrischen Gesellschaft“, XIV, 1, 
p. 82—143). Stambų, bet labai maža pozityvių rezultatų te- 
turintį, filologinį Lasickio veikalo nagrinėjimą paskelbė 
Grienbergeris žurnale „Archiv fūr slavische Philolo- 
gie“, XVIII,1896, p. 1—86. — Nemokėdamas lietuviškai ir 
daug ko nesuprasdamas, naudodamasis žiniomis iš antrųjų 
rankų, Lasickis prirašė daug nebūtų daiktų, prigamino di- 
delį niekados nebuvusių dievų skaičių, tačiau kai kurios jo 

žinios yra teisingos, nes jas patvirtina kiti šaltiniai ir tau- 
tosaka. 

Casparas Hennenbergeris parašė „Erclerung der 
preuBischen groBern Landtaffel“, atspausta Karaliaučiuje 
1595 m. Yra vertingų žinių, ypač apie senprūsių religiją. 

Chr. M. Hartknochas 1675 m. parašė „Erleutertes und 
Neues Preuien oder PreuBischer Historien“, išleista 1684 m. 
Tai dažnai cituojamas, bet neoriginalus ir menkos vertės 
veikalas. 


Erhardas Wagneris parašė „Vita et mores Lithvanorum 
in Borussia sub districtis Insterburgensi et Ragnetensi de- 
gentium“, pirmąkart buvo atspausdintas 1621 m. ir pakar- 
totas „Acta Borussica“ 1730 m. 

Phil Hartmannas 1686 m. parašė veikalą „Respub- 
lica Prussiae“ su skirsniu „De moribus veterum Prussorum“, 
atspausdino „Acta Borussica“ 1731 m. 


Paminėtuose veikaluose daugiausia žinių randame apie 
Rytprūsiuose gyvenančius lietuvius, nes jie gyveno arčiau 
kultūringos ir raštingos Vakarų Europos. 

Daugelis vėlyvesnių istoriografų, pvz, Lukas Davidas 
(rašė apie 1573—83 m.), M. Waiselius (1599), Chr. Hart- 
knochas (1675), tik pakartoja senesnius šaltinius, nieko 
nauja neduodami. 

Mitologinę ir tautosakine mitologinio pobūdžio literatūrą 
nurodo Z. Ivinskis: „Senovės lietuvių religijos biblio- 
grafija“, Kaunas 1938, p. 156 (atspaudas iš „Soter“ XII-—XIV, 
1935—37). Tas pats autorius „Soter“ žurnale 1939 m. pradėjo 
spausdinti stambų ir kritišką straipsnį apie mūsų mitologijos 
šaltinius, ypač kreipdamas dėmesio medžių kultui, tačiau 
karas neleido jo užbaigti. 

Svarbus ir patikimas šaltinis apie senąją mūsų religiją yra 
jėzuitų misijonierių metiniai pranešimai, kuriuos jie siuntė į 
Romą. Juose yra minima, kad tariamai krikščioniškoje Lietu- 
voje dar yra daug „tamsios stabmeldystės“ liekanų, apie 
kurią dažnai suteikiama smulkesnių žinių. Šių pranešimų 
ištraukos buvo spausdinamos vardu „„Annuae Litterae So- 
cietatis Jesu“. Ordino archyve Vilniuje rastą medžiagą pa- 
naudojo jėzuitas St. Rostovskis savo veikale „Lituani- 
carum Societatis Jesu Historiarum Provincialium“ (išėjo 
Vilniuje 1748 m., antrą leidimą parūpino J. Martinovas 
1877 m.) Šiame veikale yra nemaža svarbios medžiagos apie 
stabmeldiškus tikėjimus ir liaudies papročius. — Eilę ištrau- 

kų iš 1600—1605 m. jėzuitų pranešimų randame paskelbta 
W. Mannhardto-Bergholzo veikale „Letto-Preufi- 
sche Gotterlehre“ (Rygoj 1936). š 

Visi tie senesnieji šaltiniai duoda tik pripuolamas žinias, 
keliauninkų ir kunigų pastabas, iškeliama tai, kas jiems 
krito į akį, atrodė savotiška. Daugelio dalykų jie tinkamai 
nesuprato, ieškojo kuriozų. Juos domino pirmoj eilėj istori- 
niai ir mitologiniai dalykai. Poetinės tautosakos vertės jie 
nesuprato. Jie pabrėždavo lietuvių pamėgimą dainuoti ir 
muzikalumą, tačiau toji muzika ir dainos jiems atrodė kei- 
sti ir rėžią ausį. Tačiau jau XVII a. pabaigoje prasideda 
susidomėjimas ir lietuvių liaudies kūryba kaipo tokia, pir- 
miausia dainomis, ne vien tik iš istorinės ar mitologinės, bet 
ir iš kalbinės pusės, o estetinė dainų vertė buvo suprasta 
gana vėlai ir tai jau pačių lietuvių, svetimiesiems pažadinus. 


PIRMIEJI TEKSTAI. 


Anų laikų diplomatas J. A. von BRANDAS, keliavęs per 
Lietuvą į Maskvą 1673/4 m., paliko užrašes gana įdomių ži- 
nių apie ano meto lietuvių gimimo, vestuvių ir laidotuvių 
papročius. Jis pateikė pirmą lietuvišką raudos tekstą, vieną 
gėrimo dainą, vienos lyrinės dainos pradžią, keletą patarlių 
(7) ir išsireiškimų, taip pat nedidelį lietuvišką žodynėlį, į 
kurį įtraukė ir lietuviškus „riebiuosius“ žodelius. Jo veikalą 
išleido H. Chr. von Henninas 1702 m. Weselyje: „Reysen 
durch die Marck Brandenburg, Preuūen, Churland, Liefland 
usw.“ Apie lietuvius rašo p. 90—116: „Etliche Litthawische 
Sitten und Gebraūuche“. Savo žinias jis ėmė iš patikimų 
šaltinių („von guter hand“) arka aprašė tai, ką pats matė ir 
girdėjo („theyls vernommen, theyls selbst gesehen und ge- 
hė6ret habe“ p. 91). Iš tikrųjų jo teikiamos žinios yra pati- 
kimos. Beveik vienu laiku išėjes ir olandiškas jo veikalo 
leidimas. 

Stambų ir tautotyriniu atžvilgiu vertingą veikalą parašė 
Niebudžiuose (MžL) gyvenes kunigas Motiejus PRAETORIUS 
(1635—1707), pavadintą „Deliciae Prussicae oder PreuBische 


207 


Schaubūhne“. Rašyti baigė 1690 m., rankraštyje dar iki 
1698 m. daryti prierašai yra kitos rankos. Čia plačiai apra- 
šomi lietuvių liaudies tikėjimai ir papročiai. Nors veikalas 
parašytas vokiškai, bet dažnai paduodami lietuviški pava- 
dinimai, atskiri sakiniai ir ištisi maldų tekstai. Žinoma, į jo 
teikiamas žinias reika kritiškai žiūrėti, bet veikalas tyrinė- 
tojams lieka vis dėlto labai vertingas. Praetoriaus veikalas 
ištisai nebuvo atspausdintas. Būdamas protestantų kunigu ir 
vėliau pasidarydamas kataliku, be to, ir dėl savo gyvenimo 
būdo, vienalaikių akyse buvo laikomas susikompromitavu- 
siu. Istorinės jo veikalo dalies vertė maža, tai kompiliacija, 
vertingiausia yra etnografinė, kuriai medžiagą sėmė iš tie- 
sioginio liaudies gyvenimo stebėjimo. Tos veikalo dalies 
ištraukos buvo dažnai spausdinamos: „Erleutertes PreuBen“ 
1723—25; „Acta Borussica“ 1731; W. Pierson atskira kny- 
gele, Berlyne 1871 m.; Pr. Meškauskas savo disertaci- 
joje „Volksbrauche im litauischen Familienleben“ (Tilžėje 
1936); pagaliau plačiausiai ir su kritiškomis pastabomis 
W. Mannhardtas knygoje „Letto-PreuBische Goėtter- 
iehre“ (Rygoje 1936 m.) | 

Tuo pačiu laiku (apie 1690 m.) parašė savo dažnai cituo- 
jamą knygute kitas prot. kunigas, būtent, Teodoras LEP- 
NERIS: „Der Preusche Littauer“ (Dancige 1744 m, antras 
Jordano parūpintas leidimas išėjo 1848 m. Tilžėje). Jis į 
paprastą liaudį žiūrėjo iš aukšto, rado joje aibes visokių blo- 
gybių, dažnai labai nepalankiai atsiliepia apie lietuvius, su 
kuriais jis net bylinėjosi teisme dėl pievos, tačiau jo veikale 
galime rasti nemaža mums vertingų žinių, ypač apie papro- 
čius (vestuves), drabužius, muzikos instrumentus, yra pa- 
duota 12 lietuviškų patarlių. 


|] 
* 


Pirmoji lietuviška knyga, Mažvydo katekizmas, buvo 
atspausdinta Karaliaučiuje 1547 m. ir buvo skiriama Rytprū- 
sių lietuviams protestantams. Katalikiškas Daukšos ver- 
stas katekizmas pasirodė 1595 m. Vilniuje. Abiejose knygose 
kalbama apie senąją lietuvių tikybą, minimi stabmeldiškų 
dievų ir deivių vardai. Nuo to laiko religinė literatūra lietu- 

vių kalba kaskart gausėja: protestantiška prūsų valdomoj 
Maž. Lietuvoj ir katalikiška Didž. Lietuvoj. Dvasininkai rū- 
pinosi, kad jų raštus žmonės gerai suprastų, tad stengėsi ra- 
šyti teisinga ir žmonėms suprantama kalba. Maž. Lietuvoj 
bažnytinė kalba buvo pilna vokiškų žodžių ir žmonėms nevi- 
sados suprantama. Tad patys kunigai susirūpino išmokti tai- 
syklingos lietuvių kalbos, surasti tikrus lietuviškus žodžius, 
apseiti be germanizmų. Todėl kai kurie jų atkreipė dėmesį į 
liaudies dainas, kaip taisyklingos žmonių kalbos šaltinį. Taip 
Jonas Schultz (Šulcas, 1684—1710), išvertęs lietuviškai de- 
šimtį Esopo pasakėčių (išleido Karaliaučiuje 1706 m.), tos 
knygos įžangoje rašė, kad Gumbinės rektorius Moerlinas 
jį raginęs rinkti dainas: „Ypatingai aš turėčiau stropiai rinkti 
lietuviškų merginų dainas. Ir aš taip pasielgiau, padariau 
pradžią ir nemaža jų jau surinkau. Tenai randame daug 
tikrų, gerų ir vartotinų lietuviškų žodžių, kurių nei pusės 
nesu matęs ar skaitęs lietuviškose knygose“ (originale: In- 
sonderheit ich sollte die Dainas der Littauischen Magdė... 
fleišig colligieren. Und das habe gethan, und den Anfang 
gemacht, auch derselben ein gut Theil schon gesammelt. 
Darinnen finde nun meist rechte, gute gebrauchliche Lit- 
tauische Worte, von welchem nicht die Halfte in den Lit- 
tiauischen 'Būchern gelesen oder gesehen habe). Gaila, kad 
šis vienas pirmųjų mūsų dainų rinkinių dingo neatspaus- 
dintas. Taip religiniai reikalai susidūrė su kalbiniais ir tai 
išėjo mūsų kultūros naudai. — Kitas kunigas, Adomas Fri- 
drikas Schimmelpfennigas (1699—1763), irgi rinko 
dainas, jo rinkinys nežuvo, buvo panaudotas Rėzos (ž. vė- 
liau). — "Stambų patarlių rinkinį buvo surinkes Jokūbas 
Perkūnas jaunesnysis (166—1711), kurį Moerlinas mini 
dar 1706 m., t.y. Perkūnui tebesant Valterkiemio klebonu, 
bet vėliau apie šį rinkinį nieko nebegirdėti. Trempų precen- 
torius Jokūbas Brodovskis (gimęs apie 1692 ir miręs 
1744 m.) paliko užbaigtą žodyną: „Lexicon Germanico-Lith- 
vanicum et Lithvanico-Germanicum“, kuriame, jo paties 
tvirtinimu, esąs įtraukes „ūber zwey Tausend Proverbia und 
ūber ein Hundert Aenigmata Lithvanica“, tačiau labai žymi 
tų patarlių dalis yra išrankiota iš Biblijos. Rankraštį gausiai 

panaudojo A. Schleicheris, jis buvo išlikes iki antrojo 
Pasaulinio Karo. 


Domėjimasis kalba ir tautosaka ėjo ranka rankon. Pilypas 
Ruhie (Ruigis, 1675—1749) atspausdino 1745—7 m. lietuvių 
kalbos žodyną, gramatiką ir kalbinius tyrinėjimus. Kaip 
gyvus kalbos pavyzdžius, jis įdėjo ir tris liaudies dainas, 
apie šimtą retų žodžių ir išsireiškimų, jų tarpe nemaža pa- 
tarlių. Šias dainas pastebėjo vokiečių poetas Lessingas 
ir labai jas išgyrė, iškeldamas jų poetine vertę (1759 m.,, 
35 liter. laiške). Jis ten parašė šiuos dažnai cituojamus žo- 
džius: ,, Koks naivus sąmojis! Koks žavus paprastumas! Iš to 
galime išskaityti, kad po kiekvienu dangaus kampeliu gimsta 
poetai ir kad gyvi pajautimai nėra tik kultūringų tautų 
privilegija.“ (Originale: — Welch ein naiver Witz! Welch 
reizende Einfalt! Man kann hieraus lesen, da8 unter jedem 
Himmelsstriche Dichter geboren werden, und daB lebhafte 
Empfindungen kein Vorrecht gesitteter Volker sind.) Rui- 
gio dainelėms buvo lemta pagarsėti: dainai „Anksti rytą 
rytužį“ Schumannas sukomponavo muziką, o daina „Aš 
atsisakiau savo močiutei“ Goethe pradėjo savo veikalėlį 
„Die Fischerin“ (1781—82 m.) 

Prie ankstyvesnių atsitiktinų užrašymų reikia priskirti 
K. E. Nankes užrašytas dvi dainas: ,„Ko vėjas pūtė“ ir „Iš 
vakarėlio vėjeliui pučiant“, — jis jas užrašė entomologinės 
kelionės metu 1794 m. paskelbė L. v. Baczko veikale 
„Nankes Wanderungen durch PreuBen“ (I d., Hamburge 1800, 
p. 199—203). 


* 


Didelį pažadinimą susidomėti mūsų dainomis davė J. G. 
HERDERIS. Jis savo knygoje „Stimmen der Volker“ (1779) 
įdėjo 8 lietuviškų dainų vertimus. Jam tų dainų vertimus 
padarė Karaliaučiaus prof. Kreutzfeldas, kuris ir pats 
paskelbė dvi lietuviškas vestuvines dainas su vokiškais ver- 
timais („Der PreuBische Tempe!“, 1788, p. 12—15). Herderis 
pirmas suprato tikrą liaudies poezijos vertę ir reikšme. Nuo 
to laiko liaudies dainos pasidarė susidomėjimo vertomis 
apšviestųjų tarpe, — imta jomis stebėtis ir gėrėtis, jas rinkti 

ir spausdinti. Herderio pažiūros į liaudies dainas, reikalas 
jas palikti tokiame pavidale, kaip liaudis dainuoja, yra labai 
teisingos. Jis rašė: ,,Niekam negalima uždrausti jas taip, kaip 
kas nori, perteikti: pagražinti, nušlifuoti, išidealizuoti, kad 
niekas daugiau originalo nebepažintų; tai yra jų, bet ne 
mano būdas. Tuo tarpu aš senas dainas visiškai nepakeičiau 
arba labai mažai. Tokia yra mano nuomonė apie dainos 
esmę.“ (— Jedem steht's frei, sie, wie er will, zu ūbertragen, 
zu verschonern, zu idealisieren, da kein Mensch mehr das 
Original erkennt; es ist seine und nicht meine Weise... Daher 
ich alte Lieder wenig oder gar nicht geūndert habe.) Tenka 
tik apgailestauti, kad šis labai teisingas dėsnis daugelio 
vėlyvesnių dainų rinkėjų ir leidėjų, pvz., Rėzos ir Nessel- 
manno, buvo nepaisomas. Ir pats Herderis tokių pataisų darė 
daugiau, negu šių dienų tautosakininkų akimis žiūrint yra 
leistina. 


Pirmas įžymus mūsų dainų rinkėjas, leidėjas, net ir ty- 
rinėtojas, buvo Liudvikas RHESA (1776—1840), lietuviškai 
rašome Rėza. Gimė jis Karvaičiuose, Kuršių Neringoj, pats 
save aiškiai laikė lietuvių kilimo („e gente lituana natus“), 
gerai kalbėjo lietuviškai ir latviškai. Jis buvo mokytas tų 
laikų vyras, Karaliaučiaus universiteto teologijos ir filoso- 
fijos profesorius, užėmė įvairias aukštas vietas, buvo labai 
darbštus ir savo gausiais leidiniais bei vertimais daug nusi- 
pelnė lietuviškai literatūrai. Jis buvo ir poetas, vokiškai pa- 
rašytuose eilėraščiuose apdainavęs savo gimtinę (žiūr. jo 
„Prutena oder preuBische Volkslieder und andere vaterlūn- 
dische Dichtungen“, Karaliaučiuje. I d. 1809, II d 1825). Pa- 
veiktas Lessingo ir Herderio, jis atkreipė dėmesį į mūsų liau- 
dies dainas. Jau 1818 m. jis paskelbė žurnale „Beitrūge zur 
Kunde Preu8ens“ nemažą straipsnį: ,,Uber litthauische Volks- 
"poesie“, kuris paskum buvo išverstas lenkiškai ir atspausdin- 
tas žurnale „Pamietnik Warszawski“ (1822). Ten jis pakar- 
tojo Lessingo ir kt. pažiūras į mūsų dainas, jų grynumą, 
grožį ir reikšmingumą, ir kaip pavyzdį davė dešimties įvai- 
rių dainų rūšių vertimus. | 

Daugelio talkininkų padedamas, Rėza surinko nemaža 
dainų ir išleido pirmąjį mūsų dainų rinkinį: „Dainos 
oder Litthauische Volkslieder“ (pirmas leidimas 
išėjo Karaliaučiuje 1825 m., antras, F. Kuršaičio paruoštas, 
Berlyne 1843 m). Šioje knygoje buvo paskelbtos 85 atrinktinės 
dainos ir 7 jų melodijos. Visos dainos, šalia lietuviško teksto, 
turėjo ir vokiškus vertimus, tiesa, nelabai vykusius, tačiau 
tuo būdu mūsų liaudies kūryba bent turinio atžvilgiu tapo 
prieinama ir svetimiesiems. Ilgokame straipsnyje knygos gale 
Rėza bando duoti mūsų dainų formos ir turinio apibudinimą. 
Tas jo straipsnis, anų laikų mastu matuojant, yra gana 
reikšmingas: daugelis jo ten pareikštų minčių yra teisingos 
ir ilgus metus buvo kitų autorių nuolatos kartojamos. Šis 
dainynas atkreipė didelį dėmesį pačių lietuvių ir kitataučių 
tarpe, net garsusis Goethe parašė apie jį gana palankų atsi- 
liepimą, tik visai teisingai apgailestavo visišką dainų klasi- 
fikacijos trūkumą. Toje recenzijoj Goethe tarp kitko rašė: 
„Ir taip į tas dainas reikia žiūrėti, kaip betarpiškai išėjusias 
iš liaudies, kuri yra daug artimesnė gamtai ir tuo pačiu poe- 
zijai, negu išsilavinęs pasaulis.“ (— Und so sind dann diese 
Lieder. anzusehen als unmittelbar vom Volke ausgegangen, 
welches der Natur, und also auch der Poesie, viel naher ist, 
als die gebildete Welt.) Plačią recenziją apie Rėzos dainyną 
parašė ir Jokūbas Grimmas, kurioje tarp kitko randame 
tokį mums įdomų lietuviškų dainų palyginimą su vokiškomis: 
„Matome, kad daina ir dainavimas ten dar gyvi tebėra, gali 
prie kiekvienos progos iš naujo išaugti ir niekados netrūksta 
tam tikros kilnios laikysenos ir taisyklingumo, ko mes kaip 
tik ten, kas pas mus Vokietijoje dar liaudies daina galima 
pavadinti, jau seniai su skausmu pasigendame.“ (— Man 
sieht, das Lied und der Gesang lebt noch, kann bey jedem 
AnlaB8 von neuem aufwachsen und entbehrt nie einer ge- 
wissen edelen Haltung und Regel, die wir gerade an dem, 
was sich unter uns in Deutschland etwa noch Volkslied nen- 
nen laBt, schon seit lange schmerzlich missen. „Gottingische 
Gelehrte Anzeigen“, II, 1826, p. 1026.) — Rėzos rinkinys išti- 
sai ar dalimis buvo išverstas į prancūzų, rusų, lenkų ir čekų 
kalbas, — tuo būdu mūsų liaudies poezijai buvo atidarytos 

durys į kultūringąją Europą. Ne visas savo surinktas dainas 
Rėza paskelbė, kitos pasiliko rankraščiuose. Parūpindamas 
naują dainyno leidimą, M. Biržiška atspausdino ir jas iš 
užsilikusių rankraščių (išėjo Kaune 1937 m.) : 

Rėza buvo poetas, romantiškai žiūrėjo į mūsų tautos praei- 
tį, užtat ruošdamas spaudai dainas dažnai neiškentė jų „ne- 
pagražindamas“ ir „nepapildydamas“, — tuo būdu norėjo 
joms suteikti senumo požymius. Šių dienų tautosakininkai 
tokio elgesio negali girti. 

Apie Rėzą ir jo darbus nemaža yra rašyta. Naujesni darbai 
yra: Br. Stočkus, Rėzos charakteris ir lietuvybė („Athe- 
naeum“, 1934, Vt. 1—33 p.); J. Eretas, Rėzos gimtinė (ten 
pat VIII t. 153—168 p.), tas pats, Rėzos santykiai su Goethe 
(t. p. IX t. ir atskirai, 1938,'55 p.) 

Iš gausingų Rėzos talkininkų ir sekėjų tarpo, ypač pažy- 
mėtini yra du: Enrikis Budrius (1783—1852), buvęs Pilu- 
pėnuose mokytoju ir vargonininkų, ir Petras v. Bohlen 
(Bolenas), Karaliaučiaus U-to rytų kalbų profesorius, miręs 
tais pačiais metais. kaip ir Rėza (1840). Pirmasis surinko daug 
dainų su melodijomis, didelė jų dalis žuvo karo su prancū- 
zais metu (1812), kitas jis perdavė Rėzai, dalį jų, 37 dainas 
su melodijomis, atspausdino žurnale „Neue. PreuBische Pro- 
vinzial-Blatter“ (V—VI t., 1848—9 m.), o likusios pateko į kitų 
rinkėjų rankas. — Iš Boleno surinktų dainų 59 tekstai su 
vokiškais vertimais ir 22 mel. buvo Giseviaus atspaus- 
dintos tame pačiame žurnale (1857—1866 m.) Rankraščiuose 
dar liko 130 dainų (101 su mel.), jas išaugojo jo duktė ir buvo 
atspausdintos Chr. Bartscho rinkiny „Dainų Balsai“ (ž. 
žemiau). Bolenaš ne pats rinko dainas tiesiog iš liaudies, bet 
panašiai kaip Rėza — per savo talkininkus, o jų jau anuo 
metu nemaža būta. 


ŽEMAIČIŲ ŠVIESUOLIŲ DARBAI 


Kai susidomėjimas lietuvių kalba ir literatūra Maž. Lietu- 
voj telkėsi Karaliaučiuje, o vėliau Tilžėje, Didž. Lietuvoj kul- 
tūrinis centras buvo Vilnius ir jo aukštoji mokykla. Kad ir 
nedaugeliui lietuvių ir žemaičių tepasisekdavo pasiekti auk- 

štesnį išsilavinimą, tačiau jų tarpe dažnai atsirasdavo ir to- 
kių, kuriems sava kalba ir literatūra likdavo širdies dalyku. 
Iš tų laikų paminėtinas Ks. Baužos (Bohusz) darbas „O 
początkach narodu i jezyka litewskiego“ (1808) Vėliau li- 
tuanistika susidomėjo ir lenkai: savo falsifikacijomis pagar- 
sėjęs istorikas Th. Narbutas ir rašytojas J. I Krašev- 
skis. Pastarojo veikalai „Anafielas“ ir „Lietuvių dainos“, 
nors lietuviškai išversti gana vėlai, bet tų laikų šviesuomenei 
buvo gerai žinomi. Visa tai skatino pačius lietuvius branginti 
savo praeitį ir jos atgarsius — tautosaką. 


Vilniaus Universiteto auklėtinis Simonas STANEVIČIUS 
(1799—1848), kilimo nuo Viduklės, surinko apie pusantro 
šimto dainų, iš kurių atrinko pačias gražiausias, viso 30, ir 
atspausdino Vilniuje 1829 m.: „Daynas Žemaycziu, surynktas 
yr iszdutas par Symona Stanewicze“ (64 p.) Kaip knygelės 
prakalboje patsai sakosi, tatai suflarą tik penktadalį jo su- 
rinktų dainų. Atrinkimas buvo labai vykęs, visos dainos yra 
tikri mūsų poezijos perlai. Jis jau suprato. kad dainos tek- 
stas ir melodija sudaro nedalomą vienetą, užtat be melo- 
dijos ji esanti, dainos žodžiais betariant, kaip „akmuo be 
kraujo“. Jo dainų rinkinėliui melodijas užrašė kariškis Ferd. 
Ivanavičius iš Raseinių aps ir jos buvo atspausdintos 
Rygoje 1833 m.: „Pažimes žemaytiszkas gaydas, prydietinas 
pry dainu žemaiczu“. Stanevičius dar rašė straipsnius apie 
mūsų dainas lenkų laikraščiuose ir yra autorius gana ne- 
mažo darbo apie mūsų mitologiją, parašyto lenkiškai, kuris 
pasižymi retu tiems laikams blaivumu ir kritiškumu. Gaila. 
kad šis darbas anuo metu nebuvo atspausdintas, jis ne vieną 
būtų galėjęs apsaugoti nuo klaidžiojimų ir nurodyti teisingą 
kelią. Rankraštis išliko. turėjo jį Lietuvių Mokslo Draugija 
Vilniuje. 

Mūsų lietuviškos istoriografijos kūrėjas Simonas DAU- 
KANTAS (1793—1864), taip pat žemaitis ir Vilniaus U-to 
auklėtinis, jau iš jaunų dienų susidomėjo tautosaka. LMD 
Vilniuje turėjo jo rankraštį: ,„Prizodey, surinkty Metuose 
Pona 1813“. Tatai rodo, kad Daukantas, turėdamas vos 20 
metų, jau rinko tautosaką. Savo 1842 m. Petrapilyje išleistoje 
„Abeciela“ jis išspausdino pirmą tokį stambų trijų šimtų 
patarlių rinkinį, padalineęs jas į tris skyrius: dorybės, prity- 
ros ir veikimo patarlės. Kadangi jų tarpe yra keletas ir su 

riebiais žodeliais, tai pati abecelė nebuvo naudojama moky- 
mui, o išsilikusiuose knygos egzemplioriuose nešvankūs žo- 
džiai dažnai randami išskusti. Visas šias patarles perspaus- 
dino K. Būga „Tautos ir Žodžio“ I kn., 1923, p. 322—27. — Iš 
tautosakos srities pats Daukantas atspausdino tik vieną kny- 
gelę: „Daines Žiamajtiū. pagal žodiū dajniniku iszraszytas“ 
(Petrapilyje 1846 m., 168 p.) Tai buvo „pirmasis pėdelis“, viso 
118 dainų ir 193 priežodžiai, antrasis taip ir nepasirodė, jo 
rankraštis, turįs 47 dainas, išliko. Rinkinio prakalboje jis 
nusiskundžia, kad niekaip negalėjęs surasti senų istorinių 
dainų apie garbingą tautos praeitį ir žygius, kurių turėję 
būti. Daukanto rinkinio dainų vertė nėra tokia didelė, kaip 
Rėzos ar Stanevičiaus, jų tarpe yra daug naujoviškų ir ne- 
liaudiškų. Jam, didžiąją amžiaus dalį pragyvenusiam Petra- 
pilyje. dainas rinkti padėjo kiti, pvz., smulkūs bajoras Moi- 
gis nuo Ukmergės, kuris 1845—7 m. atsiuntė 27 dainas. — 
Atrodo, kad Daukantas daugiau domėjosi pasakomis. Išliko 
jo paties užrašytų pasakų rankraščiai: „,„Pasakas Massiū. su- 
raszitas 1835 metuose apigardosi Kretiu, Palongos, Gunde- 
nes.“ Šis rinkinys, viso 96 pasakos, keletas mįslių ir dai- 
nuškų, buvo atspausdintas tik 1932 m. Vilniuje, kaip „Lietu- 
vių Tautos“ priedas. Spausdinant jokių pakeitimų nedaryta. 
palikta viskas taip, kaip buvo Daukanto beveik prieš šimt- 
metį užrašyta. Atrinkes dalį tų pasakų ir supopuliarinęs, kiek 
vėliau M. Untulis išleido jas kaip „Žemaičių pasakas“. 
P. Šimonioiliustruotas (Kaune, „Sakalo“ b-vė). Taip Dau- 
kantas yra pirmas stambus mūsų pasakų rinkėjas. Išleisda- 
mas Phaedro pasakėčių vertimą (Petrapilyje 1846 m.), jis 
tos knygos prakalboje bandė duoti pasakos aptarimą ir jų 
suskirstymą pagal rūšis. Ten pat jis rašė, kad šias pasakėčias 
verčiąs lietuviškai, tikėdamasis tuo būdu paskatinti kitus 
tautiečius rinkti lietuviškas pasakas, — Daukanto „Būde“ 
(1845) teikiamomis žiniomis apiė mūsų protėvių tikybą, šven- 
tes ir papročius negalima naudotis tautotyriniam reikalui, 
kaip kartais darė svetimieji (W. Calandas, V. Jungiferis), nes 
tos žinios nėra imtos iš liaudies, o daugiausia iš savo paties 
lakios vaizduotės arba iš abejotinos vertės rašytinių šaltinių, 
pvz., dažnai cituojamų „Neueste nordische Beitrage“ I, 1793. 

Mūsų raštijos kėlėjas vysk. Motiejus VALANČIUS (1801— 
1875) irgi nebuvo abejingas tautosakai. Jis išleido nedidelį 
rinkinėlį „Patarlės Žemaičių“ (Tilžėje 1867 m.) Vysk. A. Ba- 
ranausko tvirtinimu, visos šios patarlės esančios išrašytos 
iš tuo Metu dar rankrašty tebebuvusio Miežinio žodyno. 
Minėta knygelė išėjo be jokio autoriaus parašo. — Vertinga 
tautotyrai yra net 9 leidimus susilaukusi Valančiaus knygelė 
„Palangos Juzė“ (pirmas leidimas išėjo Klaipėdoje 1869 m.) 
Šioje knygelėje beletristine forma, kaip keliaujančio kaimo 
siuvėjo pasakojimai, duodami kaimo gyvenimo vaizdai: že- 
maičių ir aukštaičių vestuvės, laidotuvių papročiai, liaudies 
šventės (pvz., Joninės, Užgavėnės), įdėta dainų ir giesmių, 
žaidimų ir šokių. Nors knygelė turi pamokomą pobūdį, ta- 
čiau ji, gyvai vaizduodama kaimo gyvenimą, duoda tautoty- 
rai daug vertingos medžiagos. Tautotyrinių žinių randame ir 
jo stambiajame veikale „Žemaičių Vyskupystė“ (dvi dalys,: 
Vilniuje 1848). 


Iš Vilniaus U-to laikų reikia dar paminėti Leoną Rogal!- 
skį (1806— 1878), kuris dar gimnazistas būdamas rinko lietu- 
viškas dainas ir kelias paskelbė „Tygodnik Wilenski“ (1819 
—20), taip pat Emeriką Stanevičių, kuris tuo pačiu laikų 
dainas spausdino irgi tame pat laikraštyje (1819—1822 m., 
viso paskelbė 15 dainų su lenkiškais vertimais). 


* 


Pirmasis tikrasis Žemaičių etnografas, tačiau kartu ir ro- 
mantikas, buvo Liudvikas Adomas JUCEVIČIUS (1813—1846), 
pagal savo kilmės vietą pasirašinėjęs ir slapivardžiu Ludwik 
z Pokiewia. Jau jo tėvas Domininkas buvęs didelis etno- 
grafijos ir tautosakos mėgėjas, palikes sūnui daug rankraščių 
su liaudies dainų, prietarų ir papročių užrašymais. Taip tvir- 
tina pats Jucevičius, bet prof. Vacl. Biržiška mano, kad 
tai neteisybė: nors Jucevičius ir dėjosi bajoru, bet buvo kilęs 
iš valstiečių, tad ir jo tėvas buves beraštis, kuris jokių užra- 
šų negalėjęs palikti. 

Savo palinkimą pažinti ir tyrinėti liaudies gyvenimą, 
Jucevičius gražiai išreiškė šiais žodžiais: 

„Dar mažas kūdikis būdamas, aš mėgau visokius mūsų 
tautos pasakojimus ir padavimus, akyviai jų klausydavausi. 
Būdavo, ilgais žiemos vakarais... aš nubėgdavau į šeimynos 
butą ir atydžiai klausydavau sakmių, tikėjimiškų pasakų ir 
darbininkų bei verpėjų dainų. . „ Laikui bėgant nė kiek 
nesumažėjo prigimtas mano noras tyrinėti tuos mieluosius 
dalykus . . . Iš kiekvieno atsitikimo, iš kiekvieno susiėjimo 
su žmonėmis, aš neužmiršdavau pasinaudoti, nei kiek nežiū- 
rėjau į visas kliūtis, kurias sutikdavau sau pasirinktame ke- 
lyje .„.„ — Nepasididžiuokime įeit į sulinkusią mūsų sodie- 
čių pirkelę: pas juos vienus užsiliko negudrūs prosenių pa- 
pročiai, jų gyvenimo vienodumas, ir šiandie rasime tuos pat 
žymiausius apsireiškimus, kaip ir keletą amžių atgal. Išsimo- 
kykime jų žaidimų, jų tautiškų dainų, prietarų, atidarykime 
tą „testamento skrynią“ ir pamatysime, kaip daug mes rasime 
tiesų, buvusių iki tol paslėptų nuo mokytų tyrinėtojų akių... 
Reikia tik nuoširdžiai imtis darbo ir puikias pasekmes duos 
mūsų pastangos. Net jeigu mes visiškai ir nepasiektume savo 
tikslo, vis tiktai, esant norams ir pastangoms, ir patys ma- 
žiausieji atradimai nebus bergždi...“ („,„Litwa“ p. III t.) 

Pirmiausia Jucevičius paskelbė eile straipsnių lenkiškame 
„Tygodnik Peterburgski“ (1837—39) apie lietuvių liaudies 
žaidimus, metines šventes, priežodžius ir stambiausią jų apie 
dainas. Kai kuriuos jo straipsnius rusiškai išsiversdavo ,Syn 
Otčestva“. Pažymėtinas yra jo straipsnis „Kamienie litew- 
skich bogin“, paskelbtas „Tyg. Peterb.“ 1836 Nr. 17. vėliau 


išverstas rusiškai ir, vokiškai („Das Ausland“, 1839, Nr. 279). 

Per savo trumpą amžių Jucevičius išleido net keletą knygų 
lenkų kalba, iš jų tautotyrai svarbiausios yra šios: 1) ,,Przy- 
slowia ludu Litewskiego“ (Vilniuje 1840), kur kiekvienai pa- 
tarlei duoda gana plačius, tačiau ne visados teisingus, pra- 
smės išaiškinimus; 2) „Piesni litewski“ (Vilniuje 1844, duoda 
35 dainų lenkiškus vertimus); 3) „Litwa“ (Vilniuje 1846). 
Svarbiausias yra jo pastarasis veikalas, paliečiąs visas lietu- 
vių tautosakos ir etnografijos sritis. Dar ruošė spaudai stam- 
bius lietuviškų dainų ir priežodžių rinkinius, tačiau ankstyva 
mirtis neleido jam šių darbų užbaigti. 

Jucevičius stengėsi būti ne tik rinkėjas, bet ir tyrinėtojas: 
dažnai jis lygina lietuvių dainas ir papročius su slaviškais. 
Jis buvo poetiškos sielos žmogus, daugiau lyrikas ir svajoto- 
jas, negu tyrinėtojas ir praktikas. Jo raštuose matyti daug 
susižavėjimo paprasta liaudimi ir didinga Lietuvos praeitimi, 

tačiau kartu pastebime kritiškumo ir mokslinio metodo sto- 
ką, visur vyrauja laki jo vaizduotė. Jam didelės įtakos darė 
poetas Kraševskis ir lenkų etnografas Chodakov- 
skis. Jis pridera etnografų romantikų grupei. Tad jo vei- 
kalais reikia atsargiai naudotis, nes dažnai sunku nustatyti, 
kur baigiasi liaudies tradicijos ir kur prasideda autoriaus 
poeto kūryba. Žinoma, iš anų laikų rašytojo sunku reikalauti 
mokslinio metodo ir tikslumo, — jo vienalaikiai dažnai buvo 
dar didesni kompiliatoriai ir fantastai. Šiaip ar taip, jo dar- 
bai mūsų tautotyros istorijoje sudaro įžymų etapą. — Be 
jau paminėtųjų, tautotyrinės vertės turįs veikalas yra ir jo 
„Wspomnienia Žmudzi“ (Vilniuje 1842). Apie jo gyvenimą 
ir darbus rašė: A. Janulaitis, Kun. L. A. Jucevičius, Vil- 
niuje 1910, 40p.; J. M.Balčiūnas, L. A. Jucevičiaus asmuo 
ir reikšmė, „Tauta ir Žodis“ VI, Kaunas 1930, p. 315—349. 

Didž. Lietuvoj ilgą laiką laikraščių vietą atstojo „Kalen- 
dorius arba Metskajtlius ūkiszkasis“, kurį nuo 1847 iki 1864 
leido Laurynas IVINSKIS (1808—1881). Kiekvienais metais 
jame buvo atspausdinama po vieną kitą pasaką, šiek tiek 
patarlių arba mįslių. Pats Ivinskis tautosaką pradėjęs rinkti 
apie 1840 m. Buvęs surinkęs apie 1.000 patarlių, 90 pasakų, 
100 dainų ir 16 šokių aprašymų. Visi tie užrašai greičiausiai 
žuvo, nors dalis jų gali būti patekusi Rusų Geografinės Drau- 
gijos Petrapilyje žinion, — ten buvo surinkta nemaža lietu- 
vių tautosakos užrašymų. 


TAUTOTYRINIS SĄJŪDIS MAŽOJOJ 
LIETUVOJ 


Anksti pasireiškes susidomėjimas lietuvių kalba ir liaudies 
kūryba MžL, kaip pačių lietuvių, taip ir vokiečių tarpe, ne- 
pasibaigė Rėzos dainyno išleidimu, bet išliko gyvas beveik 
iki pirmojo Pasaulinio Karo. Daugeliui iš šalies žiūrint atro- 
dė, kad Rytprūsiuose gyveną lietuviai neišvengiamai turės 
greitu laiku nutautėti ir išvirsti vokiečiais, tad buvo susi- 
rūpinta išsaugoti mokslui jų kultūrines vertybes: kalbą ir 
etnografiją. Tuo tikslu 1879 m. Tilžėje buvo įsteigta Lietu- 
viška Literatūrinė Draugija, kurios tikslas pirmame įstatų 

paragrafe buvo taip nusakytas: „Draugija sudaro pastangų 
centrą, kur viskas, kas liečia lietuvius, ar tai būtų kalbinio, 
istorinio, etnografinio ar panašaus pobūdžio, renkant ir užra- 
šant mokslui išlaikyta.“ (— Die Litauische Literarische Ge- 
sellschaft bildet den Mittelpunkt fūr die Bestrebungen, alles 
auf die Litauer Bezūgliche, sei es sprachlicher, ethnogra- 
phischer und dergleicher Art, durch Sammlung und Autf- 
zeichnung fūr die Wissenschaft zu erhalten.) Draugijos bran- 
duolį sudarė 22 asmenys. daugiausia kunigai ir mokytojai, 
bet per kelias savaites narių skaičius pakilo iki 91. o 1905 m. 
jų buvo net 227. Draugija surinko turtingą lituanistikos 
biblioteką ir archyvą, turėjo nemaža muziejinių eksponatų. 
leido žurnalą „Mitteilungen der Litauischen Literarischen 
Gesellschaft“ (Heidelberge, nuo 1883 iki 1912 m. išėjo 31 Nr. 
Nr., sudarą 6 tomus). Šiame žurnale (toliau jis bus sutrum- 
pintai žymimas MLLG) bendradarbiavo visi žymesni tų laikų 
lituanistai, svetimieji ir patys lietuviai, apie jį būrėsi visas 
mokslinis lituanistinis sąjūdis. Čia mes randame įvairiausios 
ir dažnai gana vertingos medžiagos iš lietuvių kalbos, tauto- 
sakos, etnografijos. istorijos. bibliografijos, žodžiu, visų li- 
tuanistikos šakų. Jame spausdino pirmuosius savo tautosa- 
kinius darbus Basanavičius, Janulaitis, Koncevičius, Volteris 
ir kiti daugiau ar mažiau žinomi šios srities darbininkai. Pa- 
skutiniame žurnalo sąsiuviny (1912 m.) yra paskelbtas stam- 
bus Al. Doritsch darbas: „Beitrūge zur litauischen Dia- 
lektologie“, kur randame 54 tarmiškus pasakų tekstus. 

Be minėtojo žurnalo, Draugija dar išleido Heidelberge Carl 
Winterio leidykloj ir daugiau knygų iš mūsų tautosakos: 
1) C. Jurkschat, Litauische Marchen und Erzahlungen“ 
I (1896, 144 p., yra 63 pasakos ir vokiški jų vertimai); 2) C. 
Capeller, Kaip senieji lietuvininkai gyveno (1904, tą patį 
vokiškai žiūr. MLLG V, 365—383 ir 561—582), 3) Chr. 
Bartsch, Dainų Balsai, Melodien litauischer Volkslieder, 
I d. 1886 (164 dainos), II d. 1889 (228 dainos); plačią šios kny- 
gos recenziją parašė A. Bezzenbergeris žurnale „Zeit- 
schrift fūr vergl. Literaturgeschichte“ I, 1887/88, p. 268—280. 

Ypatingai vertingas yra paskutinysis veikalas. Jo autorius 
Kristijonas Bartsch arba BARČYS (1822—1890) buvo moky- 

tojas Tilžėje. Jis pats užrašė apie šimtą dainų su melodijo- 
mis, nemaža gavo iš kitų rinkėjų palikimo (pvz., Budriaus, 
Boleno, Giseviaus ir kt.), o kitas paėmė iš visų iki tol išėjusių 
spausdintų šaltinių. Knygos pradžioje duoda įvadinę dainų 
melodijos ir teksto apžvalgą, rašo apie iiaudies muzikos in- 
strumentus, gale knygos gausiai deda pastabų apie dainų 
tekstus. Šio leidinio dėka, mūsų liaudies melodijos tapo vi- 
siems gana lengvai prieinamos ir tai gana nemažame skai- 
čiuje. Gaila tik, kad daugiausia dėmesio kreipiant melodi- 
joms, teksto lietuviškai teduodamas tik pirmas posmas (net 
ir pirmąkart skelbiamoms dainoms), o toliau visa kita tik 
vokiškame vertime. — Barčys bando dainas suskirstyti, at- 
sižvelgdamas į jų turinį, būtent: 1) Tėvų namuose, 2) Meilės 
ilgėsys ir ieškojimas, 3) Svetimame krašte, 4) Gyvenimo še- 
šėliai, 5) Gamta ir darbas, 6) Pasaulis iš tolo (nupasakojimai), 
7) Gėrimas, juokavimas ir žaidimai, 8) Ginlžluose, 9) Priedas: 
svetimi atgarsiai (skoliniai). Abiejuose tomuose tie skyriai 
kartojasi. 

Barčys dar parašė tris stambius straipsnius: 1) „„Ūber das 
litauische Volkslied oder die Daina“, MLLG I, 1883, p. 186— 
218 (yra 13 dainų pavyzdžių lietuviškai ir vokiškai); 2) ,,„Ūber 
litauische Volksliteratur“, MLLG II, 1887, p. 75—110 (paliečia 
visas tautosakos sritis; abu straipsniai buvo pirma skaityti 
kaip referatai Dr-jos susirinkimuose 1880 ir 1883 m.; atsi- 
žvelgiant į anuos laikus, autorius davė gerą kalbamų klausimų 
apžvalgą); 3) „Totenklagen in der litauischen Volksdichtung“, 
žurnale „Zeitschrift fūr vergl. Literaturgeschichte“ I, 1889, 
p. 81—99 (Juškos užrašytų veėliuoniečių raudų vertimai). 

Didelis tautosakos mėgėjas buvo savamokslis ūkininko sū- 
nus Vilius KALVAITIS (1848—1914). Jis daug kartų skersai 
ir išilgai perkeliavo visą Maž. Lietuvą; ištisas savaites pra- 
gyvendamas kaimiečių tarpe, jis gerai pažino savo krašto 
žmones ir surinko daug tautosakos. Stambiausias jo veikalas 
yra „Prūsijos lietuvių dainos“ (Tilžėje 1905 m., viso 780 dainų, 
kurių 542 jo paties ržrašytos, kitos paimtos iš įvairių anksty- 
vesnių leidinių; yra ir ne tautosakos — vokiškų eilėraščių 
vertimų). Didelį savo surinktų sakmių rinkinį jis nusiuntė 
J. Basanavičiui, kuris jas išleido stora knyga: „Iš gyvenimo 


220 


lietuviškų vėlių bei velnių“ (Čikagoje 1903 m., 386 p. 813 da- 
lykų; ž. žemiau). Jis pats tikėjo į vėlių ir dvasių buvimą bei 
jų pasirodymus, tuo klausimu ginčijosi su dvasininkais. — 
Knygelėje „Lietuviškų vardų klėtelė“ (Tilžėje 1910 m.) jis 
paskelbė savo surinktus vietovardžius, asmenėvardžius, pa- 
tarles bei priežodžius ir kitus smulkius užrašymus. — Prof. 
Vacl. Biržiškos nuomone, įdomiausias Kalvaičio veikalas 
esanti jo „Dienknyga“, keturi tomai rankraščių, kurių vienas 
dingo, o kiti trys buvo Kauno V.D. U-to bibliotekos įsigyti 
iš Gaigalaičio. Čia Kalvaitis užrašęs gausybę tokios medžia- 
gos, kurios neatspausdino savo knygose. 

Kaip populiarus buvo pasidaręs tautosakos rinkimas Maž. 
Lietuvoje, rodo jau ir tai, kad iš pačios liaudies tarpo turime 
dar du pažymėtinu rinkėju: tai darbininkas Juras BANAITIS 
(1871—1905) iš Paskalvių ir ūkininkas Jurgis GOŽĖ (1841— 
1925) iš Žiaukų prie Klaipėdos. Jų rinkiniai nedingo, tačiau 
atspausdinti buvo visai neseniai: pirmojo „Tautosakos Darbų“ 
III t. (1937) ir antrojo ten pat VII t. (1940). 

Paskutinis įžymus Maž. Lietuvos tautosakos rinkėjas buvo 
žinomas lietuvių veikėjas Ansas (Jonas) BRUOŽIS (1878— 
1928). Pasivadinęs Pakalniškiu, jis 1908 m. Vilniuje 
išleido knygelę „Klaipėdiškių dainos“ (122 dainų tekstai). 
Klaipėdos apyl. 1890—1902 m. jis surinko nemaža burtų (at- 
spausdinta 1937 m. „Tautosakos Darbų“ III t., viso 341 nr-is) 
ir sakmių pluoštą, kurios įtrauktos į didįjį „Lietuvių liaudies 
sakmių“ leidinį (I t. išėjo Kaune 1940 m.) 

Iki pat antrojo Pasaulinio Karo tautosakos rinkimu Maž. 
Lietuvoj rūpinosi Ensas JAGOMASTAS ir jo duktė A. VIL- 
MANTIENĖ (pastaroji parašė ir straipsnių tautosakos klau- 
simais), — užrašinėjo jie patys ir organizavo šiam darbui 
kitus. Visą šią žinomą lietuvių veikėjų šeimą okupantai vo- 
kiečiai be teismo sušaudė Vilniuje 1941 m. 


TAUTOSAKOS LEIDINIAI AMERIKOJE 
Mūsų emigrantai, naudodamiesi spaudos laisve, kurios tada 


tėvynėje nebuvo, JAV išvystė nemažą kultūrinę veiklą ir 
leido daug knygų, kurių tarpe, palyginti, nemaža buvo ir 

gana vertingų, kurių deja pasigendame paskutiniais dešimt- 
mečiais. Žinomas lietuviškų knygų leidėjas J. PAUKSZTYS 
sudarė ir išleido knygą „Dajnos Lietuwyszkos, isz 
wysur surinktos“ (Plymouth, 1887, 232 p., 1000 egz), kur yra 
nemaža ir liaudies dainų. Kitas tos knygos leidimas, paruo- 
štas kun. A. Burbos ir pavadintas „Lietuwiszkos Dainos“, 
išėjo ten pat 1893 m (496 p., 3.000 egz.) Buvo išleistas ir pa- 
našus iš visur surinktų pasakų rinkinys: „Lietuviškas 
Pasakoris arba surinkimas visokiu pasaku isz wisokiu 
liežuviu: Wokiszko, Angelsko, Lenkiszko, Maskoliszko ir no 
Lietuwiu apsigiwenusiu Ameriko.“ Surinko ir sawo kasztu 
iszdawe D. T. Boczkauskas. Mahonoy City, 1898, 414 p. 
(mažo formato, 2.000 egz.) Žinoma, tautosakinė jo vertė maža. 
— Nedidelis, bet vertingas dainų rinkinys, J. Šimtakojo 
(= kun. Juozo Čapliko) užrašytos „Trakiečių dzūkų dainos“ 
išėjo Shenandoah 1899 m. — J. Basanavičius Amerikoj 
1898—1903 m. išleido net septynis storus ir vertingus pasakų 
bei sakmių tomus ir du tomeliu ,„Ožkabalių dainų“ (Shenan- 
doah 1902). Tautosakos leidimu pasižymėjo žurnalas ,„„Dirva- 
Žinynas“. — Dar pažymėtina Kleofo Jurgelionio „Mislių 
knyga“ (Čikagoje 1913 m.), kur yra paskelbta 1090 mįslių, 
keletas mįslių pobūdžio pasakų ir dainų, viskas didžiąja da- 
limi jau iš spausdintų šaltinių. — Pagaliau 1935 m. „Naujie- 
nų“ dienraštis išleido U. Katzenelenbogeno anglišką 
knygą „The Daina“. Remdamasis kitų autorių ankstyvesniais 
darbais, knygos autorius, Lietuvos žydas, duoda neblogą 
dainų apžvalgą ir 98 angliškus mūsų dainų vertimus. Tas 
pats autorius anksčiau išvertė žy diškai 140 lietuviškų ir 
456 latviškas dainas, knyga išėjo Toronto mieste Kanadoj 
1930 m., pavadinta „Daines“ (427 p.) 


SVETIMTAUČIŲ DARBAI 


Mūsų tautosakai, kaip jau galima buvo pastebėti, nemaža 
nusipelnė ir svetimtaučiai, dažniausiai pripuolamai turėję 
progos susidurti su mūsų dainomis. Vėliau svetimtaučių 
įnašas pasidaro dar žymesnis. Daugiausia čia nusipelnė vo- 
kiečių kalbininkai. Jie, besimokydami kalbotyrai taip svar- 
bios mūsų kalbos iš kaimo žmonių ir betyrinėdami tarmes, 

neišvengiamai susidurdavo ir su tautosaka, kurios ir užrašy- 
davo kalbinių studijų reikalui Buvo jų tarpe ir tokių, ku- 
riems rūpėjo tautosaka kaipo tokia, kurie domėjosi lietuvių 
liaudies gyvenimu. Žymesni jų bus čia suminėti. 

Vokietis TIETZ, ilgus metus gyvenęs Tilžės apyl.. dienrašty 
„Das Ausland“ 1839 m. paskelbė visą eile straipsnių, bendra 
antrašte ,,Die Litthauer in OstpreuBen“. Jis rašo apie lietuvių 
kilmę (Nr. 305), kalbos ypatybes (Nr. 306, duoda patarlių ir 
mįslių pavyzdžius), dainas (Nr. 307—310, dainų pavyzdžiai iš 
Rėzos), sakmes (Nr. 311), šeimos papročius ir šventes (Nr. 314 
— 315), valgius (Nr. 316), drabužius (Nr. 321), religines pa- 
žiūras (Nr. 324—325), būdą ir povyzą (Nr. 330—331). Rašyda- 
mas naudojosi ne tik spausdintais šaltiniais. bet ir savo 
asmeniškais pastebėjimais. Jis į lietuvius žiūri bešališkai ir 
su susidomėjimu, jo straipsniai ir šiandie įdomūs skaityti. 

Didelis visko kas lietuviška mylėtojas buvo mozūrų kilmės 
ilgametis Tilžės gimnazijos mokytojas Eduardas GISEVIUS 
(1796— 1880). Jis dėstė lietuvių kalbą, kurios čia ir pramoko. 
Tai buvo meniško nusiteikimo žmogus, mėgo mMuziką,ir ta- 
pybą, buvo romantikas, entuziastiškai nusiteikęs lietuvių 
atžvilgiu. Jis mielai buvojo kaimo žmonių tarpe, daugelį 
metų jų tarpe praleisdavo savo atostogas, rinkdamas dainas 
ir piešdamas paveikslus — lietuviškus tipus tautiniuose dra- 
bužiuose. Jis išmoko lietuviškai ir energingai užstodavo lietu- 
vius, vokiečiams juos pašiepiant. Liko nevedes. Jis surinko 
246 dainas, iš kurių pats atspausdino tik du rinkinėliu: vieną- 
kart 18, kitąkart 23 dainas (žurnale „Neue Preu8. Prov.- 
Blūtter“ 1846 ir 1850 m.) Tame pat žurnale jis atspausdino 
straipsnius apie ragainiškių ir tilžiškių vestuvių papročius 
(1843 ir 1847 m.), apie gimimo ir krikštynų papročius (ten pat 
1866 m.). o pirmą aprašymą iš MŽžL lietuvių liaudies gyve- 
nimo ten pat davė jau 1838 m. Gaila, kad stambus jo užra- 
šytų melodijų rinkinys žuvo. Jis pirmas pastebėjo mūsų 
liaudies melodijų panašumą su graikų tonacijomis. Jo užra- 
šytos sakmės nėra patikima medžiaga (ž.t. p. 1847 ir 1849 m.), 
nes neišvengė pagundos jas „sumitologinti“. — Apie jo gy- 
venimą ir darbus yra išleista visa knyga: J. Schiekopp, 
Eduard Gisevius (Tilžėje 1881, 188 p.), kurios didžiąją dalį 
užima, autobiografija. 

Vertingą rankraštį apie Rytprūsių lietuvių gyvenimą, pa- 
pročius ir kūrybą paliko SCHULTZAS. Jis buvo Lazdėnų 
precentorius ir savo veikalą pavadino: „Einige Bemerkungen 
ūber die Nationalitat der Littauer in Preu8en 1832“. Gaila, 
kad "šis jo darbas nebuvo ištisai atspausdintas. Rankraštis 
išliko dviejuose egz, antrasis turi priedą: „Anhang, enthal- 
tend- einige Dainos nebst metrischer UŪbersetzung“. Vėliau 
A. Kuntze suradęs nusirašė tą rankraštį ir išleido savo 
vardu knygelę, tikrojo autoriaus visai nepaminėdamas: „Bil- 
der aus dem PreuBischen Litauen“ (Rostock 1884). Joje ran- 
dame daug vertingos ir patikimos medžiagos. 


Baltų kalbų profesorius Karaliaučiaus U-te G. H. F. NES- 
SELMANNAS (1811—1881), davęs neblogą mūsų kalbos žo- 
dyną, išleido ir stambų dainų rinkinį: „Litauische 
Volkslieder“ (Berlyne 1853, 368 p., 410 dainų ir 53 jų 
melodijos; išėjo ir mažas kišeninio formato leidimas, tik vo- 
kiškai). Jis pats dainų nerinko, visa knyga sudaryta iš spaus- 
dintų ir nespausdintų kitų iki tol žinomų rinkėjų darbų, pa- 
sinaudojo ir nespausdintais Rėzos bei jo bendradarbių rank- 
raščiais. 

Nesselmannas dainas „taisė“. Dažnai susidurdamas su nu- 
trupėjusiais dainų tekstais, jis priėjo išvados, kad liaudis be- 
dainuodama dainas sudarko („zersingt“ arba „nudainuoja“, 
kaip vėliau imta tautosakininkų sakyti): eilutės ir posmai 
praleidžiami arba sumaišomi, atsiranda minties spragos arba 
prieštaravimai. Dažnai čia daugiau yra kalti ne dainininkai. 
bet užrašytojai, rašą tekstus ne dainuojant, bet prašydami 
dainininkus diktuoti žodžius. Tada tokių sudarkymų" ypač 
daug atsiranda. Todėl Nesselmannas bandė iš kelių tos pa- 
čios dainos variantų, užrašytų įvairiose vietose ir ne vienu 
laiku, atstatyti pirmykštę nesudarkytą dainos formą. Jis pats 
prisipažįsta, kad daugelis dainų „haben in Folge der Be- 
nutzung meines Materials eine solche Gestalt angenommen, 
da68 man in ihnen die ihnen zu Grunde liegenden Lieder 
kaum mehr wiedererkennen dūrfte“ (— mano medžiagos pa- 
naudojimo pasekmėje įgavo tokį pavidalą, kad jose jų pa- 
grinde glūdinčias dainas sunku būtų beatpažinti). Aišku, to- 

kios dainos, kaip medžiaga folkloristiniams tyrinėjimams, nu- 
stoja vertės. Atstatyti pirmykštę dainos formą nėra taip len- 
gvas ir paprastas dalykas. Sudėtingas vadinamas „suomių 
metodas“ dainoms tyrinėti, kur lyginant variantus atstatoma 
pirmykštė dainos formą ir liaudies poezijos gyvenimą tvarką 
epiniai dėsniai, buvo surasti tik puse šimtmečio vėliau. Kad 
ir turint daug variantų, kurių Nesselmannui trūko, ir pa- 
naudojant visus patyrimus, įgautus laikui bėgant šioje sri- 
tyje, toks metodas nevisados duoda tikrus rezultatus. 
Nesselmannui pirmoj eilėj rūpėjo poetinė dainų vertė, bet 
ne mokslinis tikslumas. Jo padaryti vokiški dainų vertimai 
yra meistriški, tikrai perduodą mūsų dainų ritmą ir dvasią, 
daugeliu atvejų jie prilygsta originalą. Šiuo savo darbu jis 
atskleidė užsieniečiams mūsų dainos grožį. Knygos įžangoje 
padarytos teoretinės pastabos apie mūsų dainų poetiką dau- 
geliu atvejų yra teisingos. — Vėliau jis dar paskelbė stambų 
straipsnį: „Ūber das litauische Volkslied“ (leidiny „Ost- und 
WestpreuBen-Musen-Almanach“, 1861, p. 76—111). 


Garsus anuo metu vokiečių kalbininkas Augustas SCHLEI- 
CHERIS (1821—1868) lankėsi 1852 m. studijų tikslais Maž. 
Lietuvoj. Bestudijuodamas kalbą jis užrašė nemaža tauto- 
sakos. Savo kelionės mokslinius rezultatus jau 1853 m. aprašė 
Vienos Mokslų Akademijos metrašty (Sitzungsberichte usw. 
Bd. XI, 76— 156), kur ypač vertingas yra jo sakmių rinkinys 
apie laumes. Kiek vėliau jis išleido dvi knygas: „Litauisches 
Lesebuch und Glossar“ (Pragoj 1857, lietuviški tekstai) ir 
„Litauische Marchen, Sprichworter, Ratsel und Lieder“ (Wei- 
mare 1857, tai tų pačių tekstų vokiški vertimai). Šiose knygose 
buvo paskelbta 35 jo paties užrašytos ir 28 jau spausdintos 
kitų rinkėjų dainos, 41 pasaka, 292 mįslės, 1132 patarlės ir 
priežodžiai, daugumoje paimti iš ankstyvesnių autorių. Vo- 
kiškų vertimų dėka, mūsų pasakos, mįslės ir patarlės tapo 
prieinamos svetimiesiems. Tekstai buvo užrašyti visu filologo 
tikslumu: pažodžiui ir tarmiškai, nieko nekeičiant, tiksliai 
nurodant užrašymo vietas ir sakytojus. — Po jo mirties 
čekas J. Zubaty paskelbė ir tai, kad dar buvo likę rank- 
raščiuose: „Zur Schleichers litauischen Studien“ (Pragoj 1902, 
ten yra 11 dainų ir 4 jų melodijos). 

Kiti du vokiečių kalbininkai, Augustus LESKIENAS ir Ka- 
rolis BRUGMANAS lankėsi Lietuvoje 1880 m.: pirmasis Vil- 
kiškių apyl., antrasis Garliavoj prie Kauno. Jų darbų vaisius 
buvo knyga: „Litauische Volkslieder und Marchen“ (StraB- 
burge 1882, 579 p.) Jiedu per kelis mėnesius užrašė keletą 
šimtų dainų kurių paskelbė tik dalį (143 iš Vilkiškių ir 
106 iš Garliavos), būtent, atrinko tas, kurios žymiai skyrėsi 
nuo jau kartą kur nors atspausdintų. Leskienas pastebėio 
„auBerordentliche Variabilitūt der Lieder“ (— nepaprastą 
dainų teksto įvairavimą), — tas pats asmuo tą pačią dainą 
kiekvieną kartą vis kiek kitaip dainuoja ir priėjo išvados: 
„Aš manau, kad nėra nei vienos dainos, kuri turėtų pastovų 
tekstą“ (— Ich glaube, da es keine einzige Daina mit festem 
Tėxte gibt). Tokio nepastovumo, nei kiek nemažesnio, negu 
lietuviuose, randame visų tautų liaudies dainose ir kuo men- 
kesnis dainininkas, tuo daugiau nukenčia daina Netenka 
abejoti, kad menkai lietuviškai moką vokiečiai prašė dainų 
žodžius diktuoti, o tada nukrypimai neišvengiami. — Brug- 
manas manė, kad pasakos yra vertingesnės už dainas, jos 
daugiau duodą įdomios kalbinės medžiagos, užtat jis davė 47 
pasakas ir jų vokiškus vertimus, tuo tarpu dainas paliko 
neišverstas, nes jos esančios „nereikšmingo turinio“ (— in- 
haltlich unbedeutend), — mat, jie dar nesuprato dainų este- 
tinės ir folkloristinės vertės, jų požiūris buvo siaurai kalbo- 
tyrinis. Užtat tekstai buvo užrašyti stropiai ir tiksliai. Brug- 
manas sakė: „Prozos tekstus stilistiškai nudailinti ir juos 
estetiniu požiūriu paramstyti, aš sau neleidžiau, nors dažnai 
tatai būtų buvę lengva padaryti“ (— an den Prosatexten sti- 
listisch zu feilen und sie nach aūsthetischen Gesichtspunkten 
zu stūtzen, habe ich mir gern versagt, obgleich es oft leicht 
gewesen ware). Už tokį elgesį mes jam esame labai dėkingi. 
Knygos gale (p. 511—576) W. Wollneris padarė išsamius 
mūsų pasakų turinio palyginimus su kitų tautų, ypač slavų, 
atitinkamo turinio pasakomis. 


Agramo U-to slavų kalbų profesorius Leopoldas GEIT- 
LERIS 1873 m. buvojo kelis mėnesius kalbos studijų tikslais 
Šiaulių ir Panevėžio apylinkėse. Savo knygoje „Litauische 
Studien“ (Pragoj 1875) atspausdino tarp kitko ir 28 dainas. 

Žymus Karaliaučiaus mokslininkas Adalbertas BEZZEN- 
BERGERIS (1851—1922) paskelbė MLLG žurnale keliolika 
dainų su mel. ir šiaip straipsnių, tačiau vertingiausias jo 
darbas iš mūsų tautosakos yra jo knyga „Litauische For- 
schungen“ (Gėottingene 1882, 266 p.). Čia jis paskelbė savo 
1879—1881 m. užrašytą tautosaką iš Karaliaučiaus apyl. ir 
šiaurinės Lietuvos (Biržų ir Papilės v.) Ir jis turėjo ben- 
dradarbių korespondentų, jų tarpe jau minėią J. Banaitį ir 
H. Scheu (ž. žemiau). Jo užrašymai labai tikslūs: „Mano 
šiame rašte atspausdinti tekstai yra lygiai taip užrašyti ir 
paskelbti, kaip aš juos esu girdėjęs“ (— Die von mir in dieser 
Schrift veroffentlichten Texte sind ... genau so niederge- 
schrieben und verėffentlicht, wie ich sie gehėrt habe). Čia 
jis paskelbė 67 dainas (28 su mel.), 12 pasakų, 80 mįslių, 217 
patarlių bei priežodžių ir kitų išsireiškimų, pagaliau visą eilę 
liaudies tikėjimų ir trumpų pastabų apie papročius. Dalį 
medžiagos ėmė iš spausdintų šaltinių. Visur jis daro nuro- 
dymus, kur panašūs variantai jau buvo anksčiau atspaus- 
dinti ir nuolat daro palyginimus sų atitinkama latvių ir 
vokiečių tautosaka. Tai vienas iš ankstyvųjų mūsų tauto- 
sakos lyginamųjų darbų. Vertingas yra nemažas jo darbas 
apie mūsų pastatus ,Ūber das litauische Haus“ (žurnale 
„Altpr. Monatsschrift“ XXIII, 1886 p. 34—79 ir 629—33, su 
21 pav.), brošiūra „Ethnographisches aus dem Kreise Pillkal- 
len“ (1888) ir stambi knyga „Die Kurische Nehrung und ihre 
Bewohner“ (Stuttgarte 1889, 300 P.) 


Vokiečių etnografas F. TETZNERIS daug dėmesio kreipė į 
mūsų etnografiją ir tautosaką, pasižymėjo dideliu bešališku- 
mu ir susidomėjimu Rytprūsių lietuviais. Jis paskelbė eile 
straipsnių žurnale „GLOBUS“: apie lietuvių sodybą ir namą 
(1897, 72 t. 294—54 p.), šventes ir žaidimus (1897, 73 t. 117—23 
p.), klėtį ir svirną (1901, 79 t. 252—55 p.), senus papročius, 
drabužius ir įrankius (1898, 73 t. 110—16. pagal Brandą ir 
Lepnerį), patarles (84 ir 93 t.), piršlybų papročius (1910, 98 t. 
154—8 ir 170—4 p.) Savo stambioje knygoje „Die Slawen in 
Deutschland“ (Braunschweige 1902) jis skiria daug vietos 
senprūsių, lietuvių ir latvių etnografijai ir tautosakai 
(p. 15—178, daugiausia remdamasis savo ankstyvesniais 

straipsniais), — tačiau ir jis, kaip daugelis kitų, baltų tautas 
klaidingai priskyrė slavams. Jis teisingai nurodo lietuvių 
gyvenamas vietas Rytprūsiuose ir paduoda patikimas stati- 
stines žinias („Globus“ 71, 1897, p. 381—4; plg. 68 t. 368—71 p.) 
Tada vokiečių mokslininkai dar buvo objektyvūs ir nesi- 
stengė pasitarnauti šovinistinei propagandai, kaip vėliau 
Mortensenai, Harmjanzas, Riemannas ir kt. — Tetzneriai dar 
išleido populiarią knygutę „Dainos, litauische Volksgesūnge“ 
(1897), kurioje duoda kai kurių žinių apie mūsų dainas ir 
muzikos instrumentus, daugiausia iš senų šaltinių. Pateikia 
70 dainų vokiškus vertimus ir 10 melodijų. Dainos parinktos 
nelabai vykusiai, daugelis jų neliaudiškos kilmės, vertimai 
irgi gana laisvi. Dažnai palygina mūsų dainas su latviškomis. 
Leidinys mokslinės vertės nedaug teturi, pagaliau ir jo pa- 
skirtis buvo informacinė. 


Žinomas vokiečių tautosakininkas Edmundas VECKEN- 
STEDTAS savo leistame žurnale „Zeitschrift fūr Volkskunde“ 
I—II, 1889—90, paskelbė 13 lietuviškų pasakų, Fr. Richte- 
rio ir kt. užrašytas, deja, visos jos duodamos tik vokiškai, 
be kilmės nurodymų ir daro neliaudišką įspūdį, menkai tesi- 
derina su tikrai lietuviškomis pasakomis. Vertingas yra tik 
nedidelis Davainio-Silvestraičio (ž. žemiau) straip- 
snelis apie Užgavėnių papročius (II, 30—32 ir 74—76). — Pats 
Veckenstedtas irgi parašė eilę straipsnių ir knygų, kurių 
stambiausia yra: „Die Mythen, Sagen und Legenden der Že- 
maiten (Litauer)“, I-II, Heidelberge 1883 (lietuviškas J. Šliū- 
po vertimas buvo išleistas Amerikoje). Kadangi jis pats lietu- 
viškai nemokėjo, tad pasakas jam teikė jo mokiniai, kurie, 
nepaslinkdami užrašyti iš žmonių ar manydami, kad tikros 
liaudies pasakos nepakankamai įdomios, patys prikūrė viso- 
kiausių „mitų“. Mokytojas jiems patikėjo arba nesugebėjo 
kritiškai pažiūrėti į mokytojui įsiteikti ir gerus pažymius 
gauti norinčių mokinių darbus, tuo būdu atsirado du stam- 
boki tomeliai grynų falsifikacijų, kurios niekam netinka. Iš 
tikrųjų sunku suprasti, kaip Veckenstedtas nesugebėjo pa- 
žinti tokių aiškių falsifikacijų, kurios kiekvienam šiek tiek 
tautosaką pažįstančiam yra per daug jau aiškios. Tad atrodo, 
kad ir jis pats sąmoningai prisidėjo prie tos ,mitų gamybos“, 

pateikdamas „iliustracijas“ Lasickio suminėtiems dievams. 
Šių mitų nepatikimumo klausimą pirmas viešai iškėlė H. G. 
žurnale „Melusine“ II, 1884/85, p. 166—68. Aštrią, bet įtiki- 
nančią veikalo kritiką parašė A. Brūckneris žurnale 
„Archiv fūr slavische Philologie“ IX, 1886, p. 12—31, kur 
ypač pabrėžia jo giminystę su Lasickiu. Be to, plg. dar 
neigiamus atsiliepimus „Altpr. Monatsschrift“ XXII, 1885, 
p. 158 ir ten pat XXIII, 1886, p. 475 t. (rašo A. Bielen- 
steinas). Tuo klausimu lietuviškai rašė J. Žiurlys: 
Dr. Edm. Veckenstedtas — mūsų tautosakos falsifikatorius? 
(„Mūsų Tautosaka“ III, 1931, p. 181—186). Ir kiti šio savoti- 
škai kaprizingo autoriaus veikalai tautosakininkų laikomi 
nepatikimais, pvz., jo vendiškų sakmių knygą, panašiai, kaip 
žemaitiškus „mitus“, kritikavo A. Černy ir G. Polivka 
(ž. „Archiv fūr Religionswissenschaft“ VI, 161). Tai apgailė- 
tinas reiškinys, tuo labiau, kad šis autorius nemaža apie mus 
rašė. Be paminėtos knygos, jis dar parašė: 1) Litauische 
Giebelornamente (,„Das Ausland“ 56, 1883, Nr. 51 p. 1016); 
2) Uber das Kulturleben der Zemaiten (,„,Correspondenzblatt 
der dt. Gesell. fūr Anthrop., Ethnol. u. Urgeschichte“, 1884, 
Nr. 4 ir 5); 3) Sztukorisz, der Till Eulenspiegel der Litauer 
und Zamaiten (Leipzig 1884, 50 p.); 4) Pumput, ein Kultur- 
damon der Deutschen, Wenden, Litauer und Zamaiten (Leip- 
zig 1885), 5) La Musigue et la Danse dans les traditions des 
Lithuaniens, des Allemands et des Grecs (Paris 1890). Žino- 
ma. į visus jo darbus reikia lygiai kritiškai žiūrėti. 

Nei vienas mitologijos ir papročių tyrinėtojas negalės ap- 
seiti be talentingo lyginamosios tautotyros pionieriaus ir pa- 
pročių aiškintojo vokiečio Wilhelmo MANNHARDTO (1831 
— 1880) sudaryto kapitalinio veikalo „Letto-PreuBische 
Gotterlehre“. Jį baigė ruošti spaudai G. Bergholzas 
ir A. Baueris, o išleido latviai tik 1936 m. Rygoje. Čia 
sudėti senesnieji ir dažnai sunkiai prieinami šaltiniai apie 
baltų tautų tikėjimus ir papročius, gausiai duota kritiškų ir 
bibliografinių pastabų. Imdamasis šio didelio ir sunkaus 
darbo, Mannhardtas tuo pačiu davė įrodymą, kaip svarbi yra 
mokslui senoji baltų tautų kultūra. — Vertinga yra jo stam- 
bi ir dažnai cituojama mitologinių dainų studija „„Ūber die 

lettischen Sonnenmythen“ (žurnale „Zeitschrift fūr Ethnolo- 
gie“ VII, 1875, ir atsp.), kurioje nagrinėjamos latvių ir 
lietuvių saulinės dainos. Dar pažymėtinas jo straipsnis „Mater 
deorum der Aestier“ („Zeitschrift fūr deutsches Altertum“, 
XXIV, 1880, p. 159—168), čia yra žinių apie žemės gerbimą. 

Paskutinis vokietis, žymus mūsų etnografijos ir tautosakos 
rinkėjas, buvo Šilutės dvarininkas Hugo SCHEU (miręs 1937 
m.) Jis gerai išmoko lietuviškai, nuo 1880 m. draugavo su 
prof. Bezzenbergeriu, surinko įžymų etnografinį muziejų, 
išleido knygą „Pasakos apie paukščius“ (Žemaitische Tier- 
fabeln, Heidelberge 1913). Rankraštyje paliko didelį žemaiti- 
škų pasakų rinkinį: „Ką žemaičiai man pasakojo“, viso 104 
dalykai, kai kurios tų pasakų užrašytos apie 1864 m., ran- 
kraštis nežuvo. Atrodo, kad pasakoriai, norėdami įsiteikti 
savo „viešpačiui“ (taip apylinkės žmonės jį vadino), pripasa- 
kodavo jam ir prasimanytų arba knygose skaitytų dalykų, 
pvz., Esopo ir Phaedro pasakėčių. 


Ne tik vokiečių, bet ir slavų folklorininkai bei kalbininkai 
atėjo mums į talką. 

Karolis Brzozowskis (1821—1904) Poznaniuje 1844 m. 
išleido „Piesni ludu nadniemenskiego z okolic Aleksoty“, ku- 
rioje yra 51 Aleksote prie Kauno užrašyta daina ir 8 jų 
melodijos. Tik pirmosios 8 dainos duodamos ir lietuviškai, 
"kitų tėra lenkiški vertimai. 


Įžymusis lenkų tautosakininkas Oskaras Kolbergas 
(1815—1890) žurnale „Dzwon Litewski“ 1853 m. atspausdino 
15 mūsų dainų su melodijomis, o 1860 m., pakeliavęs Suvalkų 
apyl. ir, rodos, kun. Novickio padedamas, surinko 76 dai- 
nas ir 60 jų melodijų, kurias su lenkiškais vertimais išleido 
Krokuvoje 1879 m.: „Piesni ludu litewskiego“. 

Iš lenkų autorių dar pažymėtinas A. H. Kirkoras (1812 
— 1886), daug rašes apie Lietuvą. Jis 1854 m. Vilniuje išleido: 
„Iszrynkimai isz Giwenima ir apraszima Lietuwiu“; lietu- 
viško teksto ten nėra, tik lietuviška antraštė, greta rusiškos: 
„Čerty iz istorii i žizni Litovskago naroda“. Ten p. 91—149 

N. Kukolnikas rašo apie lietuvių papročius, tikėjimus, 
apeigas, duoda rusiškus dainų ir patarlių vertimus. Platų 
Lietuvos aprašymą Kirkoras davė leidiny „Živopisnaja Ros- 
sija“. (T. III, 1, 1882, p. 3—42). 


Jau minėtas N. Kukolnikas dar parašė ilgoką straipsnį 
„Čerty iz žmudskoi narodnosti“ (,,Vilenski Vestnik“, 1867, 
Nr. 117, p. 140—42), kuriame yra 10 dainų rusų raidėmis, jas 
užrašė lietuviai. 

Mečislovas Kaminskis (1839—1868), kilimo nuo Ukmer- 
gės, parašė: 1) „O poetycznych wyobraženiach ludu litew- 
skiego, zawartych w jego pesniach“, laikrašty „Tygodnik 
Illustrowany“, 1866. Nr. 355 p. 19—21 ir Nr. 357 p. 42—44 
(dainų ištraukos L. Jucevičiaus vertime); 2) „O poetycznych 
wyobraženiach ludu litewsko-krywickiego, zawartyčh w jego 
piesniach“, ten pat, 1867, Nr. 414. 

Žinomas rusų autorius N. Kostamarovas veikale „Is- 
toričeskaja monografiji i izsledovanija“, t. 3, Peterburg 1867, 
p. 323—351, įdėjo nemažą skyrių „Litovskaja narodnaja poe- 
zija“, paduodamas dainų ištraukas iš Nesselmanno rinkinio 
(parašyta 1860 m., antras knygos leidimas išėjo 1880 m.) 

Rusų kalbininkai Fortunatovasir Milleris 1871 m. 
lankėsi Kalvarijos apyl. Lietuvių studentų padedami, jie 
užrašė 150 dainų, iš kurių tarpo 100 atspausdino rusų rai- 
dėmis ir su rusiškais vertimais Maskvos U-tas 1872 m.: „Li- 
tovskija narodnija piesni“. 


+ 


Lenkų etnografiniuose žurnaluose „Wisla“, „Lud“ ir ,„Zbior 
Wiadomosci do Antropologji Krajowej“ randame visą eilę 
straipsnių apie mūsų tautosaką ir etnografiją, dainų ir pa- 
sakų tekstų, papročių aprašymų ir kt. Jų autoriai dažniausia 
buvo tie mūsų bajorai, daugiausia iš Žemaitijos, kuriems 
mūsų liaudis nebuvo svetimas ir tik išnaudojimo bei panie- 
kos tevertas objektas. Čia suminėsiu kelis tokiuos produkty- 
vesnius autorius ir svarbesnius jų straipsnius. 

Josef Kibort: lietuvių dainų pavyzdžiai (,,Wisla“. 1887, 
I t, viso 72 dainos ir 10 mel., dar keletą mel. atspausdino 
„Zbior Wiad.“ XVII t.); žemaičių jumoras („,Wisla“ VII, 584— 
90); prietarai (t.p. VII, 312—17 ir XIX, 365—70), bitininkų 
papročiai (t.p. VII, 296—9); burtininkas (t.p. XI, 99—103); 
gals paskutinis — apie mirtį ir laidotuves (t.p. XVII, 573— 
80); žemaičių mitologinės būtybės (t.p. XVIII, 322—30). 

Jan Witort: lietuvių liaudies paprotinė teisė („,Lud“ 
III—IV, stambus darbas, viso 163 p.); šeimos bendruomenė 
Lietuvoje (,Wisla“ IX, 1—10); matriarchato liekanos Lietu- 
voje (t.p. XIII, 505—11); Kūčios Lietuvoje („,„Lud“ III, 1—6, 
plg. p. 171—4); legendos apie Čičinskį („Wisla“ XI, 433—47),; 
apie vandens ir akmenų gerbimą („Lud“ V, 204—7). 

Biruta: pabaigtuvės Lietuvoje („,„Wisla“ III, 92—4); pa- 
davimai: apie Lydos pilies kalną ir šv. Jono bažnyčią Vil- 
niuje (t. p. III, 645—6). 

M. Kaminski: Sekminės arba žalumynų šventė Lietu- 
voje („Tyg. Illustrowany“, 1864, p. 114—17). 


M. E. Brensztejn: Žemaičių padavimai („Wisla“ XIII, 
348—52, viso 6 sakmės). Przyczynki do etnografji Litwy 
(„Rocznik T-wa Przyj. Nauk w Wilnie“ I, 1907, p. 133—43). 


Znicz (= Marja Paprocka): vestuvių papročiai iš Uk- 
mergės apyl (,,„Wisla“ XI, 459—64). 


M. Butry mowna: liaudies dainos iš Naujamiesčio 
apyl („Wisla“ XVIII, 206—16, viso 10 d., lietuviški tekstai ir 
lenkiški vertimai). 


Emma Iwaszkiewiczowa: švenčioniečių vestuvės 
(„Upominek Wilenski“, J. I. Kraševskiui pagerbti paskirtas 
leidinys, p. 33—64). 


K. Sochaniewicz: apie žemaičių "burtus XVII a. 
(„Lud“ XXI, 125—36). 


H. Wincza: Vėlinės Lietuvoje („Tyg. Ilustrowany“, 1904, 
Nr. 44 p. 835. 


Stambų lietuviškų pasakų rinkinį lenkiškame vertime pa- 
skelbė žinomas lenkų etnografas, dažnai čia minėto žurnalo 
„Wisla“ kūrėjas ir redaktorius, Jan Karlowicz: „Poda- 
nia i bajki ludowe, zebrane na Litwe“ („Zbior Wiad.“ XI-—- 
XII, 1887, ir atskirai, Krokuvoje, 124 p.) 


Paminėtinas dar Gawalek, išleidęs nedidelę senesnių 
laikų lietuvių tautotyrinę bibliografiją: ,Bibljografja ludo- 
znawstwa Litewskiego“. 


* 


Savotišką vietą mūsų mitologijos tyrinėjimuose užima len- 
kas Aleksandras BRŪUCKNERIS. Tai nepagydomas skeptikas, 
tendencingas lietuvių atžvilgiu, pasižymįs perdėtu kriticizmu 
kitiems ir nekritiškais savo paties tvirtinimais. Pavyzdžiui, 
lietuvių ugnies dievystės vardą Gabija jis kildina iš slaviško 
šv. Agotos vardo Gafija (jei tikrai būtų toks skolinys, tai 
lietuviai sakytų Gapija); „laumės“ vardą jis sieja su „la- 

vonu“ ir numirėliais, nors mūsų laumės su mirtimi ir numi- 
rėliais nieko bendra neturi. Jis iki pat pastarųjų laikų neį- 
stengė suprasti didelės tautosakos vertės mitologiniams ty- 
rinėjimams. Apskritai, kiekviena proga jis stengiasi senovės 
lietuvių religiją ir kultūrą pavaizduoti kuo varganesnę, neiš- 
sivysčiusią, neturinčią nieko savito, kuri ne tik iš slavų, bet 
net iš suomių esanti daug ką pasiskolinusi (tikrenybėje yra 
atvirkščiai — suomiai skolinosi iš lietuvių). 

Prirašė Brūckneris gana daug, štai jo svarbesni darbai, 
kur užkliudomi lietuviai: „Beitragę zur litauischen Mytho- 
logie“ („Archiv fūr slavische Philologie“ IX, 1889, p. 1—35); 
„Mythologische Studien“ (t. p. 1892, XIV, 161—191), „Mytho- 
logische. Thesen“ (t. p. 1926, XL, 1—21), „Osteuropaische 
Gotternamen“ (,„Zeitschr. f. vergl. Sprachforschung“ 50, 161 
— 197), „Starožytna Litwa, Ludy i Bogi, szkice historyczne i 
mitologiczne“ (Varšuvoje 1904). Savo tyrinėjimų ir pažiūrų, 
kurios dažnai keičiasi, santraukas duoda: žinomoje Chantepie 
de la Saussaye „Lehrbuch der Religionsgeschichte“ (4. Aufl, 
Tūbingen 1925, Bd. 2 S. 506— 539), „Die Religion in Geschichte 
und Gegenwart“ von H. Gunkel und L. Zscharnack (2. Aufl, 
Tūbingen 1929, Bd. III p. 1674 t.); „,„Dzieje kultury polskiej“ 
(Varšuvoje 1930, I t. 405—414 p.) — Turėdamas slavų ir baltų 
mitologijos žinovo vardą ir bendradarbiaudamas enciklope- 
diniuose, veikaluose, jis prisidėjo prie paskleidimo mokslo 
pasauly kai kurių savo klaidingų tezių, ypač apie lietuvius; 
būdamas aštraus proto, jis yra nutiesęs „mitologijos dumbly- 
ne“ ir kai kuriuos teisingus kelelius. 


* 


Ypatingą vietą mūsų folkloristikoj ųžima įžymus suomių 
tyrinėtojas A. R. NIEMI (1869—1931). Jo pirmtaku reikia lai- 
kyti Tartu U-to profesorių J. LAUTENBACH A, kuris 1896 m. 
išleido aniems laikams labai reikšmingą, dar ir šiandie ne- 
nustojusią vertės knygą: „Očerki iz istorii litovsko-latiš- 
skago narodnago tvorčestva“ (= lietuvių - latvių 
liaudies kūrybos istorijos bruožai). Pastarojo 
paskatintas, Niemi atkreipė ypatingą dėmesį į lietuvių tau- 
tosaką, ieškodamas joje giminingų motyvų su suomiais ir 
estais. Pramokeęs lietuviškai, Niemi 1910—11 m. padarė keletą 
kelionių po mūsų kraštą. Pirmiausia jis apkeliavo Šiaur-ry- 
čių Lietuvą, o kitais metais dzūkų kraštą. Savo kelionių 

metu, lietuvių padedamas, jis surinko apie 3.500 dainų tekstų, 
užrašė į fonografo velenėlius 1.605 melodijas, aprašinėjo pa- 
pročius. 

Berinkdamas tautosaką jis susitiko Nem. Radvilišky su 
kun. Adolfu SABALIAUSKU (Žalia Rūta, g. 1873), kuris pra- 
dėjo rinkti tautosaką jau 1892 m. ir tuo metu turėjo surinkęs 
iš žmonių 562 dainas. Juodų susidraugavo ir sutarė išleisti 
bendrą dainų rinkinį. Suomių Mokslų Akademijai davus lė- 
šų, 1912 m. Rygoje atspausdino stambią knygą: „Lietuvių 
dainos ir giesmės Šiaur-rytinėje Lietuvoje“ 
(363 p., 1459 tautosakos dalykai, daugiausia dainos, 26 melo- 
dijos). Tai yra vienas geriausiai sutvarkytų ir išleistų mūsų 
dainų rinkinių: gera klasifikacija, stropiai ir tarmiškai užra- 
šyti tekstai, visur nurodoma, kada kuri daina dainuojama, iš 
ko ir kur užrašyta. Vokiškai parašytoje knygos įžangoje 
duodama paaiškinimų apie dainas. A. Sabaliauskas rašo apie 
liaudies muzikos instrumentus (plačiau apie juos dar rašė 
„Lietuvių Tautos“ II kn.: „Žiemių rytiečių lietuvių tautinė 
muzika“). 

Tos vienos knygos išleidimu jųdviejų bendradarbiavimas 
nepasibaigė. Pirmojo Pasaulinio Karo audrų A. Sabaliauskas 
buvo nublokštas į Suomiją. Papildydamas pirmąjį dainų 
leidinį, Sabaliauskas 1916 m. Helsinkyje išleido knygą „Mė- 
lodies des chansons populaires Lithuanien- 
nes“, kurioje atspausdino 635 savo užrašytas melodijas ir 
318 dainų tekstų (kiti tekstai jau buvo atspausdinti anksčiau 
paminėtame leidiny). Be to, išmokęs suomiškai ir Niemi pa- 
dedamas, Sabaliauskas išvertė lietuviškai suomių tautinį epą 
„Kalevalą“ (išleista Kaune 1922 m.) 


Apie lietuvių ir suomių tautosakos santykius Niemi pa- 
rašė visą eile darbų. Žymiausias ir mūsų dainų studijoms 
nepaprastai svarbus yra jo veikalas „Lietuvių liau- 
dies dainų tyrinėjimai“, suomiškai išleistas Helsin- 
kyie 1913 m. (327 p.), o lietuviškas Sabaliausko vertimas buvo 
atspausdintas tik 1932 m. Kaune, „Mūsų Tautosakos“ VI 
tome. Čia kartu buvo išverstas ir kitas dar 1911 m. suomiškai 
paskelbtas Niemi straipsnis: „Lietuvių ir latvių atgarsiai 
suomių liaudies poezijoje“. Tuo pačiu klausimu Niemi dar 

rašė: vokiškai žurnale „Litauische Warte“ (Tilžėje 1920) ir 
lietuviškai laikrašty „Prūsijos Lietuvių Balsas“ (1920 Nr. 
8—22) šitokia antrašte: „Santykiai tarp lietuvių ir suomių 
dainų“. Niemi suomiškai parašė dar du pažymėtinu darbu, 
kurie iki šiol pasiliko lietuviškai neišversti: „Lietuvių vestu- 
viniai papročiai“ (žurnale ,„Mėmoires de la Societė Finno- 
ougrienne“ XXXV, 1914, p. 17—49) ir „Lietuvių tautosakos 
nagrinėjimai“ (metrašty „Kalevalanseura Vuosikirja“ VIII, 
1928, p. 47—116). Prieš mirtį visus savo Lietuvoje padarytus 
mūsų tautosakos užrašymus Niemi pavedė mūsų mokslo 
įstaigoms. — Kaip matome, šiųdviejų vyrų bendradarbiavi- 
mas ir draugystė buvo labai vaisingi ir naudingi abiem 
tautom. 

Kitas žinomas suomių tautosakininas V. J. MANSIKKA 
lankėsi Lietuvoje 1928 m., rinko užkalbėjimus ir išleido: 
„Litauische Zaubersprūche“, Helsinkis 1929, FFC 87, 116 p., 
239 Nr-iai ir komentarai. 


* 


Latvių kilimo Eduardas VOLTERIS (1856—1941) per savo 
ilgą amžių atspausdino labai daug, bet dažniausiai trumpų 
ir paviršutiniškų straipsnelių iš mūsų etnografijos ir tauto- 
sakos srties. Jis mokėdavo savo straipsneliams parinkti la- 
bai skambias ir daug žadančias antraštes. Rašė įvairiuose 
rusiškuose, vokiškuose ir lietuviškuose mokslo žurnaluose. 
Padarė keletą etnografinių kelionių po Lietuvą dar caro lai- 
kais, užrašinėjo dainas fonogrofu, paskelbė ir tautosakos 
tekstų, paprastai gautų iš savo studentų. (Žiūr: I. Kisi- 
nas, Prof. E. A. Volterio bibliografija, „Tauta ir Žodis“ V, 
1928, p. 361—385, apie 300 nr-ių. Apie jo gyvenimą ir darbus 
rašė A. Nezabitauskas ten pat 344—360), 

Svarbesnieji E. Volterio straipsniai lietuvių folkloristikai 
yra šie: 

1 Was ist ligo? AslPh VII. 1884, p. 629—639. 


2. O rezultatach etnografičeskoi pojezdki k prusskim li- 
tovcam letom 1883 goda. „Izvestija imper. Russk. Georg. 
Občestva“ XXI, 2. 1885, p. 97—113 ir atskirai 16 p (apie ke- 
rėjimus ir kt.) Recenzavo A Bezzenbergeris As!Ph VIII, 1885, 
p. 632—37. 


235 ; 


3. Litauische Zauberformeln und Besprechungen. MLLG IĮ, 
1886, p. 301—6. 

4. Ob etnografičeskoi pojezdki po Litve i Žmudi letom 
1887 goda. Priedas prie „Zapiski imper. Akademii Nauk“ 
LVI tomo ir atskirai, Petrapily 1887, 2+158 p. 

„5. Litovskij katichizis N. Daukši. Peterburg 1886. (Yra tau- 
tosakos tekstų). 

6. Ob izučenii litovskoi mifologii. ,Pamjatnaja Knižka Ko- 
venskoj gub.“, 1887, p. 309—318 ir atskirai 10 p. Be to: „Izv. 
imp. Russk. Georg. Občestva“, 1888, p. 1—9. 

7. Predvaritelni otčet o pojezdkach po Litve i Žmudi v 
1884— 1887 godach. Ten pat 1888 (atspaudas iš XXIV t., 12 p.) 

8. Ob izučenii semeinago byta litovsko-žemaitskago naro- 
da. „Pamjatnaja Knižka Kovenskoj gub.“, 1889, p. 283—308 
ir atskirai 27 p. 

9. Litovskija legendy. „Etnografičeskoe Obozrenie“, 1890, 
p. 139—148 ir atskirai 10 p. 

10. Romantisch-sagenhafte Motive des litauischen Volks- 
liedes. MLLG IV, 1894, p. 64—9. 
< 11. Zur litauischen Dialektkunde. MLLG IV, 1895, p. 166— 
187 (yra tautosakos tekstų). 

12. Zur Geschichte des litauischen Hexenwesens (žiniawi- 
mas). MLLG IV, 1897, p. 375—382 ir atskirai. 

13. Lieder aus- dem Gebiete der Dsuken. MLLG IV, 1897, 
p. 405—416 (yra 18 dainų su mel.) 

14. Gottersteine und Steinbilder in Sūdru6land, Bėhmen 
und Litauen. AfRW II, 1899, p. 258—61. 

15. Die Erdgėttin der Tschuwaschen und Litauer. AfRW II, 
1899, p. 358—361. 

16. Litovskaja Chrestomatija. Peterburg, I d. 1901, II d. 1904. 
(Yra daug vertingų tautosakos tekstų, ypač II daly). 

17. Litovskie varianty legendy o ženskich charakterach. 
„Živaja Starina“, 1911, p. 433—38 ir atskirai 1912 m. 

18, Materialy dlja svodnago spiska. Ten pat 1913, p. 469— 
499 ir atskirai 1914 m. 

19. Velykų margučiai. „Iliustr. Lietuva“, 1927, Nr. 15 p. 114 t. 

20. Margučių kilmė. „Lietuvos Aidas“. 1928, Nr. 55. 

Visą eilę straipsnių apie lietuvius ir latvius parašė rusi- 
škame „Enciklopedičeskii Slovar Brokgauza i Efrona“, kurių 
paminėtini yra šie: daina (1893, X, 36t.), kaukas (1895, XIV, 
768 t.), Laima (1896, XVII, 256t.), lietuvių mitologija (1896, 
i 812t. ir 1915. XXIV, 670—3), deivė, deivaitis (1913, XV, 
763 t. 


t 

Kitataučiai, pirmiausia vokiečiai, lenkai ir rusai, o vėliau 
ir kiti, jau iš seno mėgo rašyti apie lietuvių mitologija. pa- 
pročius, liaudies gyvenimą ir kūrybą. Daugelis tokių kny- 
gučių ir straipsnių mažai ką naujo tepasako, paprastai tik 
pakartoja seniai žinomus dalykus, tačiau jie populiarina 
mūsų tautosaką svetimųjų tarpe ir duoda tekstų vertimus, 
tik retkarčiais, ypač senesnieji, pateikia ir naujų faktų. Prie 
šios rūšies darbų tenka priskirti visa eilė mažesnių ir stam- 
besnių leidinių bei straipsnių, labai nevienodos vertės, kurių 
netrūksta iki pat šių dienų. Jie čia bus chronologine 
tvarka suminėti, tik to paties autoriaus darbai bus duodami 
vienoje vietoje. 


Pisanski, G. Chr.: UŪUberbleibsel des Heidentums in 
Preuūen. Konigsberg 1756. 


Ostermeyer, G.: Kritischer Beytrag zur altpreuBischen 
Religionsgeschichte. Marienwerder 1775. (Yra liaudies ti- 
kėjimų, patarlių.) 

Gervais: Notizen von Preu8en, mit besonderer Rūcksicht 
auf die Provinz Littauen. Konigsberg, I 1795, II 1796. (I, 
1—74: Bemerkungen ūber den Charakter, die Sitten und 
Gebrauche des Nazional-Littauers. (Įdomus ir panaudoti- 
nas, kaip šaltinis, ypač papročių pažinimui.) 

Baczko, L. v.: K. E. Nankes Wanderungen durch Preufen. 
I. Hamburg 1800. (Yra dviejų dainų tekstai, užrašyti 
1794 m. ir šiaip žinių iš MžŽL gyvenimo.) 

Rosenwall (= Rauschnik, P.): Bemerkungen eines 
Russen ūber PreuBen und dessen Bewohner, gesammelt 
auf einer im Jahre 1814 durch dieses Land unternom- 
menen Reise. Mainz 1817. (Apie lietuvius rašo p. 22—39.) 

Krause, A. G.: Litthauen und dessen Bewohner. Konigs- 
berg 1834. 

Preu68, A. E.: PreuBische Landes- und Volkskunde. K6- 
»nigsberg 1835. (p. 224—232: apie lietuvių būdą. drabužius, 
valgius, papročius, dainas.) 

Tettau, W., und Temme, J.: Die Volkssagen Ost- 
preuBens, Litthauens und WestpreuBens. Berlin, 1. Aufl. 
1837, 2. Aufl. 1864. (Didžioji sakmių dalis paimta ne iš 
liaudies, bet iš senų rašytinių šaltinių.) 

Gisevius, E.: Hochzeitsgebrūuche der Ragainener. „PreuB. 
Prov.-Blaūtter“, 1843, XXIX, 274—286. 


— Beschreibung einer Littauisch-Tilsenischen Heimfūhrung. 
„Neue Pr. Prov.-Bl.“, 1847, IV, 144—152 ir 209—217. 

— Der Kauk-Stein. Eine littauische Volkssage. Ten pat, 1849, 
VII, 456—63 ir VIII, 469—71. 

— Littauische Volkssagen. T. p., 1850, X, 241—9 ir 387 t. 

(Apie Giseviaus sakmių nepatikimumą rašė A. Tho- 
mas „Altpr. Mon.“, XIX, 237—242 ir MLLG I, 348 t. Jo 
padaryta išvada, kad tokios sakmės yra ,„Gisevius'sche 
Erfindung“, yra teisinga.) 

— Achtzehn Dainos. T. p., 1846. 

— Dreiundzwanzig Dainos. T. p., 1850, X, 223—339. 

— Einige bei Geburt und Kindtaufe noch vor etlichen De- 
cennien ūbliche Gebrūuche der Littauer. T. p., 1866, XI, 
253—262. 

Budrius H. — Gisevius, E.: Littauischer Volks- 
gesang. T. p., 1848, V, 59—75, 88—94, 344—359: VI, 16—25, 
190—205. (Viso 46 dainos.) 

Jordan, W.: Litthauische Volkslieder und Sagen. Berlin 
1844, 104 p. (Stilizacijos ir laisva kūryba, panaudojant 
mūsų tautosakos motyvus; folkloristikai neturi vertės.) 

Siemenski, L.: Podania i legendy polskie, ruskie i li- 
tewskie. Poznan 1846. (Menkos vertės leidinys.) 

Toeppen, M.: Die letzten Spuren des Heidenthums in 
Preu8Ben. „N. Pr. Prov.-Bl.“, 1846, II, 210—28, 294—303. 
331—344. 

Hagen, A.: ŪUber das Wesen der litthauischen Volkslieder. 
Ten pat 1846, II, 261—294. (Duoda gausiai pavyzdžių iš 
Rėzos dainyno.) 

Gotthold, T. A.: Uber die Kanklys und die Volksmelo- 
dien der Lithauer. Ten pat 1847, IV, 242—56. (Turint gal- 
voj anuos laikus, tai gana vertinga apžvalga.) 

Becker, Roose und Thiele: Litthauische und preu- 
Bische Volkssagen. Konigsberg 1847. (Daugelis sakmių yra 
leidėjų, ypač Thieles kūryba, todėl folkloristikai vertės 
neturi.) 

Trautwetter, E. Chr. v.: Ethnographisches ūber die Let- 
ten, Lithauer und alten Preuūen. „Inland“, 1851, Nr. 41, 
47—8, 50, 53. . 

Bender, J.: De veterum Prutenorum Diis. Braunsberg 
1865. 

— ZuraltpreųBischen Mythologie undSittengeschichte. „,Altpr. 
Mon.“, 1865, II, 577—603, 694—717; 1867, IV, 1—27, 97—135. 

Bohlen, P. v.: Sammlung litthauischer Volkslieder. ,N. 
Pr. Prov.-Bl.“, 1865, X, 382—84; 1866, XI, 287—8. (Viso 59 
dainos su mel.) , 

Becker, F.: Der kleine Litauer. Tilsit 1866. (p. 199 t. yra 
200 patarlių iš Popelkių.) 

GraūBe, J. G. Th.: Sagenbuch des Preufischen Staats. 
I—II. Glogau 1867. (Bd. Il Nr. Nr. 495—714 yra daug lie- 
tuviškų sakmių, išrankiotų iš įvairių spausdintų šaltinių.) 

Glagau, O.: Litauen und die Litauer. Tilsit 1869. (Tauto- 
tyrai svarbu p. 101—160, žinios daugiausia imtos iš „N. 
Pr. Prov.-Bl.“) 

M. L.: Aus Preufisch-Litauen. „Globus“, 1872, XXII, 239 t. 
(apie būdynes). 

M.: Festliche Gebrauche in PreuBisch Littauen. T. p. 1873, 
XXIII, 58—60 (vestuvių papročiai ir kt.). 

Langkusch, A. G.: Litauische Sagen. „Altpr. Mon.“, 
1878, XV, 412—459. (Stambus sakmių rinkinys vokiškai). 

Thomas, Alfr.: Litauische Marchen. „Magazin fūr die 
Literatur des In- und Auslandes“ 51, 1883, Nr. 19. 

— Litauische Ratsel. T. p. 52, 1884, Nr. 19. 

Lėbell!l, R.: Ūber litauische Volkspoesie. Oppenheim 1884, 
29 p. (Remiasi Nesselmanno dainynu.) 

Rogge, A.: Der preuBische Litauer des 16. und 17. Jahr- 
hunderts. 1886. (Kartojamos iš kitų autorių paimtos žinios.) 

Brosow, A.: ŪUber Baumverehrung, Wald- und Feldkulte 
der litauischen Volkergruppe. Konigsberg 1887. 

Pogodin, A.: Žmudskija pesni iz Polangena. „Kijevska 
Starina“, 1893. 

— Litovskaja skazki. „Živaja Starina“, 1894, p. 232—258. 

— Očerk istorii litovskich svadebnych oracij. T. p., 1894, p. 
90—97. 

Meyer. Age: Litauisk Folkedigtning. „Et Folk, der vaag- 
ner. Kulturbilleder fra Litauen“. Kobenhavn 1895. 

Mierzynski, A.: Mythologiae Lituanicae Monumenta. 
Warszawa I 1892, II 1896. (Istorinių šaltinių žinios apie 
lietuvių mitologiją ir jų kritiškas vertininmas.) 

— Romove. Moskva 1898. (Parašyta rusiškai. Šį veikalą 
aštriai kritikavo kalbininkai K. Jaunius-ir K. Būga.) 
Nast, L.: Volkslieder der Litauer inhaltlich und musi- 

kalisch. Tilsit 1893. 52 p. 

Frolich, G.: Dachverzierungen in PreuBisch-Litauen. 
„Zeitschrift der Altertumsgesellschaft Insterburg“, Heft 3, 
1893, p. 33—46 (su 60 pieš.) 

— Beitrage zur Volkskunde des preuB8ischen Litauėns: Inster- 
burg 1902. 18+ VII p. 

Usener (Solmson): Gotternamen. Bonn 1896, 2 Autl. 
1929. (Filologinis dievų vardų tyrinėjimas: p 79—115). 

Nehring. A: Die Anbetung der Ringelnatter bei den 


alten Litauern, Samogiten und Preu8en. „Globus“ 73, 1898, 
p. 65—7. 

PreuB6, Th.: Litauer vor 300 Jahren. Tilsit 1898. 12 p. 

Kohler, R.: Vergleichende Bemerkungen zu dem litau- 
ischen Marchen von dem listigen Menschen und dem 
dummen Teufel. „Altpr. Mon.“, XVII, 576 t. 

Tetzner, F.: Alte Gebrauche, Kleidung und Geršte der 
Litauer. „Globus“ 73, 1898, p. 110—16. (Pagal Brandą ir 
Lepnerį.) 

— Feste und Spiele der Litauer. T. p. 73, 317—23. 

— Seelen und Erdmannchenglauben bei Deutschen, Slawen 
und Balten. T. p. 83, 235—8. 

— a as bei Deutschen und Litauern. T. p. 
4, 61—3. 

— Zur litauischen Sprichworterpoesie. T. p. 93, 63—65. 

— Die Brautwerbung der Balten und Westslawen. T. p. 98, 
154—8 ir 170—4. 

— Die Slawen in Deutschland. Braunschweig 1902 

Zweck, A.: Litauen. Eine Landes- und Volkskunde. Stutt- 
gart 1898. (p. 152—159: Kulturzustand der Litauer; kom- 
piliacinis darbas.) 

Hoffmann, O.: Volkstūmliches aus dem PreuBischen 
Litauen. „Mitteilungen der Schlesischen Gesellschaft fūr 
Volkskunde“, Breslau 1899, VI, 1—10. (Objektyvus ir rim- 
tas straipsnis.) 

Rademacher: Die Hochzeit und die dabei herrschende 
Sitte (1855). MLLG, 1901, V, 167—170.' 

Lullies, H.: Zum Gėtterglauben der alten Preu6en. Konigs- 
berg 1904. 20 p. (Kritiška istorinių šaltinių apžvalga, 
rimti samprotavimai.) 

Meulen, R. v. d.: Die Naturvergleiche in den Liedern und 
Totenklagen der Litauer. Diss. Leiden 1907. Lietuviškai 
išvertė M. Biržiška: „,„(Gamtos prilyginimai lietuvių dainose 
ir raudose“, Vilniuje 1919. 

— Ūber die litauischen Vėlės. AfRW, 1914, XVII, 125—131. 
(Visi pavyzdžiai iš J. Basanavičiaus knygos „Iš gyvenimo 
lietuviškų vėlių bei velnių“, 1903.) | 

Siecke, E.: Goėtterattribute und sogenannte Symbole. 
Jena 1909. (p. 21—49: Uber die mythologischen Anschau- 
ungen der Litauer [Letten]. Autorius yra labai vienašali- 
škas lunarinės mitologijos sekėjas.) 

Loetzow, J.: Litauischer Hochzeitsbrauch. „Wanderer 
durch Ost- und Westpreušen“ VII, 1910, p. 153—6. 

Cappeller, C.: Wie die alten Litauer lebten. MLLG, 
29, 1907, 365—383 ir 30, 1911, 561—582. (Vokiškas vertimas 
knygelės „Kaip senieji lietuvininkai gyveno“, išėjusios 
Heidelberge 1904.) 

— Zwolf Marchen. „Indogerm. Forsch.“ 1912/13. 

— Noch zwėolf Marchen. T. p. 1915. 

— Litauische Marchen und Geschichten. Berlin 1924, 

Grigat, C.: Was Litauen erzahlt. Gumbinnen 1913. (Pa- 
sakojimai stilizuoti, tautosakai be vertės.) 


Welsford, E. Jis parašė žinomoje J. Hastingso „En- 
cyclopaedia of Religion and Ethics“ (I—XIII, Edinburgh 
1908—1926) eilę straipsnių apie lietuvių mitologiją: apie 
gamtos gerbimą (IX, 240—2), senprūsių etnologiją ir reli- 
giją (IX, 486—90), gyvačių gerbimą (XI, 420—23), Saulės, 
Mėnulio ir žvaigždžių gerbimą (XII, 102—3). Be to, O. 
Schraderio straipsny „Aryan Religion“ (II, 11—57) 
apie lietuvius irgi dažnai kalbama. Kaip matyti iš indekso 
(XIII, 338, 429), baltų tautoms šioje enciklopedijoj krei- 
piama daug dėmesio, tačiau daugiau panaudojami kroni- 
kininkų teikiami duomenys, negu tautosaka. 

Schroeder, L. v.: Arische Religion. I—II. 1914—16. 
2. Aufl. 1923. Bd. I, 524—554: Der Himmelsgott bei den 
Kelten, Litauern und Letten. Bd. II, 45—57: Die Sonnen- 
gottheit bei den Litauern und Letten. 

Caland, W.: Die vorgeschichtlichen baltischen Toten- 
gebrauche. AfRW, 1914, XVII, 476—512. (Remiasi Dau- 
kanto „Būdu“ ir Basanavičiaus „Iš gyvenimo vėlių bei 
velnių.“) 

Sachs, C.: Die litauischen Musikinstrumente in der kgl 
Sammlung fūr deutsche Volkskunde zu Berlin. „Intern. 
Archiv f. Ethnographie“ XXIII, 1915 (ir skyrium 8 p.) 

MacCulloch, J. A.: Baltic Mythology. The Mythology 
of all Races. Vol. VIII, Boston 1918, p. 315—330. Daugiau- 
sia remiasi W. Mannhardto studija „ŪUber die lettischen 
Sonnenmythen“, 1875, ir kalba beveik tik apie Saulės 
kultą, todėl gaunasi vienašališkas ir klaidingas įspūdis.) 

Jungifer, V.: Kulturbilder aus Litauen. Berlin 1918, 149 p. 
(Apie liaudies poeziją p. 47—75). 

— Alt-Litauen.. Berlin 1926. (Remiasi daugiausia Daukanto 
„Būdu“.) 

— Hinter den Seen, hinter den Waldern. Konigsberg 1932. 

— Litauen, Antlitz eines Volkes. Leipzig 1938. (Apie tauto- 
saką 'p. 33—99. Tai neblogas informacinis leidinys, para- 
šytas pasinaudojant lietuvių specialistų patarimais.) 

— Litauischer Liederschrein. Kaunas 1939. 

Visi šie leidiniai yra informacinio pobūdžio, autorius yra 
neblogas populiarizatorius. 

Plenzat, K.: Der Wundergarten. Berlin 1922 

— Die goldene Brūcke. Leipzig (Abiejuose populiariuose pa- 
sakų rinkiniuose iš Rytprūsių yra ir lietuviškų pasakų 
vertimų.) 

— Der Liederschrein. Leipzig 1922. (Yra 21 d. su mel.) 


— Die ost- und westpreuBischen Marchen und Schwaūnke 
nach Typen geordnet. „Prussia“ 27 ir atskirai, Elbing 1927. 
(Šiame pagal Aarne sistemą sudarytame kataloge įtrauktos 
ir lietuviškos MžL pasakos.) 


Bertuleit, H.: Das Religionswesen der alten PreuBen 
mit litauisch-lettischen Parallelen. „Prussia“ 25, Konigs- 
-berg 1924, 104 p. (Tai apimtimi nemažas darbas, tačiau 
autoriui trūksta kritiškumo ir paprasto stropumo, klausi- 
mai sprendžiami paviršutiniškai. Pavardė rodo autoriaus 

lietuvišką kilmę.) 

Boehm, M.,und Specht, F.: Lettisch-litauische Volks- 
marchen. Jena 1924. (Spechtas p. 157—331 duoda 50 lietu- 
viškų pasakų vokiškus vertimus ir komentarus, tačiau 
pasakų atrinkimas nelabai vykes) — Tas pats Spechtas 
anksčiau išleido vysk. A. Baranausko per klierikus 
surinktas tarmiškas pasakas: „Litauische Mundarten“. 
Leipzig 1920/22 (pirmame tome tekstai, antrame — tarmių 
ypatumų aiškinimai, pasakos vokiškai neišverstos.) 

Schwarzein, O.: Memellūndische Sagen, Marchen und 
Schwaūnke. Tilsit 1925. (Folkloristinės vertės neturi.) 

Morici, G.: Canti populari Lituani. Roma 1925, antras 
leid. 1930, 248 p. (Yra itališkai proza išverstos 303 dainos.) 

Greiser, W.: Altlitauische Totengebrūuche. „(Der Erdball“ 
I, 1926/27, p. 391—3. 

— Litauische Musik. „,„Die Musik“, XXI, 1928/29, p 338—41. 

Schnippel, E.: Altpreufischer Totenglaube (in „Volks- 
kunde von Ost- und WestpreuBen“, II, 42—54), Konigs- 
berg 1927. 

Milosz, L.: Dainos, vieux chants populaires de Lithuanie. 
Paris 1928. 

— Contes et fabliaux de la vieille Lithuanie. Paris 1930, 
269 p. (Yra 38 pasakos ir sakmės, literatūriškai apipavi- 
dalintos.) 

— Contes Lithuaniens. Paris 1933, 106 p. (13 pasakų.) 

Balmont, C.: Lithuanie et la chanson. „Mercure de 
France“, 1929, Vol. 211, p. 351—366. 

Salvadori, G.: Storia, miti e canzoni degli antichi Li- 
tuani. „Nuova Antologia“, 1930, Vol. 349, p. 248—261. 

Šuravinas, T.: Litovskija narodnyja skazki. Ryga 1930. 
(Populiarus leidinys, K. Šimonio iliustr.) 

Birznieks-Upitis, E.: Lietuvju tautas pasakas. Riga 
1930. (Populiarus leid., iliustr. A. Kronenberggs). 

Katzenelenbogen, U.: Daines. Toronto 1930, 427 p. 


(Žydų kalbon išversta 140 lietuviškų ir 456 latviškos 
dainos.) 

— "The Daina, an Anthology of Lithuanian and Latvian Folk- 

DIDIEJI RINKĖJAI IR RINKINIAI 


Didelę savo amžiaus, jėgų ir lėšų dalį dainoms ir lietuvių 
kalbos žodynui rinkti paskyrė Antanas JUŠKEVIČIUS (1819 
— 1880). Kaip kunigas, jis turėjo pakankamai gerų progų ben- 
drauti su kaimo žmonėmis, jam buvo lengviau nugalėti 
šiame darbe sutinkamos kliūtys: žmonių nepasitikėjimas ir 
abejingumas. Dainas rinkti jis pradėjo 1850 m., rinko Pu- 
šaloto, Alsėdžių ir daugiausia Veliuonos parapijose, pasta- 
rojoj klebonavo 1864—1871 m. Viso jis surinko apie 50.000 
žodžių, 5.500 dainų ir 2.000 jų melodijų. Vysk. Valančius 
gyrė jo darbą ir ragino greičiau savo rinkinius spausdinti. 
Daugelis nesupratingų žmonių ir kaimynai dvarininkai juo- 
kėsi iš jo, laikydami jį keistuoliu. 

Šiame darbe didelį talkininką jis turėjo savo brolio Jono 
(1815—1885) asmenyje. Jis buvo baigęs filologijos mokslus 
ir didžiąją savo amžiaus dalį praleido bemokytojaudamas 
Rusijoje, nes Lietuvoje rusų valdžia jam nedavė vietos. 
Pasenęs kun. Antanas 1879 m. nusikėlė su visais rinkiniais 
pas savo brolį Joną į tolimąjį Kazanių, kur pastarasis ilgus 
metus mokytojavo, ir abu emeritai. pasitrauke nuo viešųjų 
darbų, ėmėsi rūpintis dainų išleidimu. Tai buvo nelengvas 
uždavinys. Broliai neturėjo pakankamai pinigų patys joms 
atspausdinti, be to, rusų valdžios buvo uždrausta leisti lie- 
tuviškas knygas lotynišku raidynu. Jau 1867 m. Petrapilio 
Mokslų Akademija atspausdino 33 Juškos dainas rusiškomis 
raidėmis ir su rusiškais vertimais. Tai buvo keista Jono 
Juškos sukurta rašyba, susidedanti iš 24 rusiškų ir 12 loty- 
niškų rašmenų. Nei rusai, nei lietuviai nebuvo tuo paten- 
kinti. Aišku, didįjį dainyną reikia spausdinti tik lotyniškais 
rašmenimis. 

Broliams į pagalbą atėjo įtakingas kalbininkas Jonas 
Baudouin de Courtenay (1845—1929). Jis įrodinėjo 
rusų mokslo įstaigoms, kad tik lotyniškais rašmenimis 
atspausdintos dainos turės mokslinės vertės. Kazaniaus U-tas 
1878 m. pagaliau atspausdino keturias dainas lotynišku rai- 
dynu. Pirmieji ledai buvo pralaužti. Tas pats universitetas, 
pasinaudodamas jam valdžios auteikta autonomija mokslo 

srityje,. sutiko savo atsakomybe išleisti lietuvišką dainyną 
lotyniškais rašmenimis, jei spausdinimo išlaidas apmokės 
broliai Juškos. Kalbininkui Jonui stropiai padedant, skubiai 
buvo ruošiami spaudai rankraščiai ir netrukus ėmė rodytis 
viena knyga po kitos. 

Pirmiausia išėjo: „Svodbinė rėda Veluonyčių 
lietuvių, surašyta par Antaną Juškevičę 1870 m.“ (Kaza- 
niuje 1880 m., 120 p.) Tai pirmas toks išsamus mūsų vestu- 
vinių apeigų aprašymas, turįs 40 dainų tekste ir visą eilę 
priedų: apeiginių kalbų (oracijų), šokių aprašymų ir kt. Šis 
veikalas vėliau buvo išverstas vokiškai (MLLG III, 1889—90) 
ir lenkiškai („,„Wisla“ VII—VIII, 1893—94), o sutrumpintai ir 
rusiškai (,Pamjatnaja knižka Kovenskoi gub.“, 1902, p. 57 
—-80), 

Netrukus Kazaniuje buvo išleistos ir „Lietuviškos 
Dajnos“: pirma knyga 1880 m. (418 p., 461 daina), antra 
knyga 1881 m. (459 p., 562 dainos, Nr. 462—1023) ir trečia 
knyga 1881 m. (360 p., 546 dainos, Nr. 1024—1569). Tuo būdu 
trijose knygose buvo paskelbtos 1569 dainos, kurių 14 buvo 
užrašyta Pušalote, 99 Alsėdžių ir 1459 Veliuonos apylinkėse. 
Antanas Juška prieš mirtį dar galėjo pamatyti atspausdintą 
pirmąją knygą, tatai jam suteikė daug džiaugsmo, tai buvo 
jam gražiausias atlyginimas už ilgų metų pastangas ir triūsą. 

Po brolio mirties, Jonas vienas tęsė dainų leidimą. Tiesa, 
jam talkininkavo kalbininkai K. Jaunius (žiūr. jo str.: 
Apie kun. A. Juškos surinktas dainas, „Lietuvių Tauta“ I, 4, 
1910) ir jau minėtasai Baudouin de Courtenay. Buvo daug 
dėmesio kreipiama į fonetinį užrašymų tikslumą, tačiau tau- 
tosakinis leidinio sutvarkymas liko labai paprastas. Šis ir 
iki mūsų dienų didžiausias lietuvių dainynas neturi jokios 
klasifikacijos, tik šen ten pagal numerius nurodomi kiti ku- 
rios nors dainos variantai tame pat leidiny. 

Didžioji užrašytų dainų dalis vis dar tebebuvo rank- 
raščiuose. Kazaniaus U-tui atsisakius toliau dainų leidimą 
globoti, buvo kreiptasi į Petrapilio Mokslų Akademiją. Nu- 
galėjus eilę kliūčių ir išsirūpinus paties caro leidimą spaus- 
dinti knyga lotyniškais rašmenimis, minėtoji mokslo įstaiga 
1883 m. Petrapilyje išleido Antano surinktas ir Jono spaudai 

paruoštas vestuvėse dainuojamas dainas: „Lietuviškos 
svodbinės dainos“ (XXIV +898 p., 1.100 dainų). Lei- 
dinys buvo stropiau paruoštas spaudai ir tautosakiniu at- 
žvilgiu: visur nurodyta, kokiu vestuvinių apeigų metu kuri 
daina buvo dainuojama, tačiau dainos-suskirstytos ne pagal 
motyvus, o pagal vestuvių apeigų eigą; tai neblogas prin- 
cipas, tačiau tada tos pačios dainos variantai atsidūrė keliose 
knygos vietose, nors pagal numerius tatai dainų pradžioje 
yra atitinkamai atžymėta, tuo būdu ir šis trūkumas sumažėja. 
Turinio ir formos atžvilgiu šiame rinkinyje paskelbtos dai- 
nos yra tikri mūsų poezijos perlai. 


Tokiu būdu keturiuose tomuose buvo atspausdinti 2.669 
dainų tekstai. Bet Antanas Juška paliko užrašes ir 1.853 dainų 
melodijas. Jų išleidimu pasiėmė rūpintis Krokuvos Mokslų 
Akademija. Redaguoti šį leidinį pavedė O. Kolbergui ir Iz. 
Kopernickiui, tačiau abu veikiai pasimirė. Darbą stūmė 
toliau Baudouin de Courtenay ir Varšuvos Muzikų Dr-jos 
pirmininkas Z. Noskowskis. Pagaliau 1900 m. Krokuvoje 
išėjo knyga: „Melodje ludowe Litewskie“ (XLIV+ 
247 p.), kurioje buvo paskelbta 1.765 melodijos ir po pirmą 
dainos posmą, pagal numerius nurodant dainas jau minėtuose 
Juškų leidiniuose, kurioms tos melodijos tinka. Tai stam- 
biausias mūsų melodijų rinkinys. Tenka tik apgailestauti, 
kad Noskowskis, gerai nepažindamas lietuvių liaudies muzi- 
kos ypatybių, daugeliu atvejų stengėsi pataisyti Juškos užra- 
šymus ir tuo būdu nukentėjo melodijų liaudiškumas. Melo- 
dijas redaguoti Noskowskiui padėjusi ir tikra Jono Juškos 
duktė, muzikė Antanina Kopcienė. Deja, patyrimas pa- 
rodė, kad kuo mažiau mokyti muzikai prikiša pirštus prie 
liaudies melodijų redagavimo, tuo esti geriau. 

Neatspausdinti liko dar 2.956 dainų tekstai. Rankraščius 
ilgą laiką globojo Baudouin de Courtenay. Po pirmojo Pa- 
saulinio Karo jis juos įteikė vienam lietuviui, ėjusiam Ru- 
sijoj neva mūsų konsulo pareigas, kad parvežtų į Lietuvą. 
Deja, šis asmuo savo pareigos neatliko, dainų iš Rusijos 
neparvežė ir jos greičiausiai žuvo revoliucijos ir naminio 
karo maišatyje. Panašus likimas buvo lemtas ir Juškos žody- 
nui, kurio išėjo tik du pirmi tomai. Nepaisant tų didelių nuo- 

stolių, įvykusių dėl kitų kaltės, brolių Juškų darbai mūsų 
kultūros ir ypač folkloristikos istorijoje užima vieną pirmųjų 
vietų. (Plačiau žiūr.: J. Tumas, Broliai Juškos-Juškevičiai, 
Kaune 1924 m.) 


Jonas BASANAVIČIUS (1851—1927), didysis mūsų Tau- 
tos veikėjas, tautosaką pradėjo rinkti dar mokiniu būdamas 
1865/74 m. vasaros atostogų metu, pirmiausia gimtajame 
Ožkabalių kaime. Savo surinktas „Ožkabalių dainas“ jis davė 
spausdinti MLLG žurnale (1880, II, 114—188), paskum jas 
išleido maža knygele Tilžėje (1884 m., 48 p. 45 dainos), paga- 
liau, žymiai papildęs iš kitų rinkėjų gauta medžiaga, išleido 
Amerikoje du tomeliu tuo pat vardu (Shenandoah 1902, viso 
420 dainų). Savo tėviškėj rinko ir mįsles (ž. MLLG II, 19— 
28: „Ožkabalun myslei“, 215 nr-ių). 

Ypatingą dėmesį Basanavičius kreipė pasakoms. Jau 
1885 m. paskelbė MLLG žurnale vertingą sakmių rinkinį 
„Fragmenta mythologiae“ (II, 57—70 ir 177—189, vokiškai t. p. 
340—351): apie laumes, Perkūną — velnią ir kt. 

Neturėdamas caristinėj Rusijoj tinkamų veiklos sąlygų, 
Basanavičius ilgus metus išgyveno užsieniuose, daugiausia 
Bulgarijoje, ten dirbo, kaip gydytojas ir etnografas, daug 
prisidėdamas prie šio krašto kultūrinio pakilimo. Per spaudą 
ir laiškus jis ragino tautiečius rinkti tautosaką ir siųsti jam. 
Stropus bendradarbis buvo tėviškėje ūkininkaująs jo brolis 
Vincas, užrašęs per 600 pasakų, kurių 270 liko iki šiol 
neatspausdintos. Kitas žymus talkininkas, užrašęs daug sak- 
mių ir burtų, buvo neturtingas grįtelninkas Motiejus Slan- 
čius iš Trumpaičių k. Gruzdžių v. Pagaliau trečias įžymus 
bendradarbis buvo jau minėtas Vilius Kalvaitis iš Maž. 
Lietuvos. Net iš Amerikos atsiųsdavo Basanavičiui tautosa- 
kos, kur gyveno daug iš Lietuvos kaimo kilusių emigrantų. 

Savo pasakų rinkinius Basanavičius išleido Amerikoj. Viso 
išėjo 7 tomai, būtent: 

„Lietuviškos pasakos“, Shenandoah, I d. 1898, 192 
p., II d. 1902, 262 p., 320 nr-ių. Abiejose knygose buvo pa- 
skelbtos daugiausia mitologinio pobūdžio pasakos ir sakmės. 

„Iš gyvenimo lietuviškų vėlių bei velnių“, 
Chicago 1903, 386 p., 813 nr-ių. Beveik visos šio leidinio sak- 
mės, kaip Basanavičius prakalboje pažymi, buvo užrašytos 
V. Kalvaičio Maž. Lietuvoj. Šiek tiek medžiagos davė ir 
Kr. Jurkšaitis iš MžL. (ž: MLLG V, 448—459). Knygos 
pradžioje Basanavičius duoda nemažą 77 psl. studiją: „„Apie 
vėles ir nekrokultą senovės lietuvių“, kur pateikia pirmąkart 
į vieną vietą sutrauktą vertingą medžiagą iš kronikų ir senų 
raštų apie mirusiųjų gerbimą Lietuvoje. Kai kurias ištrau- 
kas iš šios knygos vokiškai paskelbė R. v. d. Meulen 
(AfRW 1914, XVII, 125—131). 


„Lietuviškospasakosyvairios“,I-—IV d., Chicago 
1904/5 m. (ketvirtas nepakeistas leidimas išėjo Kaune 1928 
m.) Pirmame tome (275 p. 141 Nr. Nr.) buvo pakartotos kitų 
rinkėjų paskelbtos pasakos: jau minėtų Schleicherio, Brug- 
mano, Jurkšaičio ir kt. Basanavičius „valė“ jų kalbą, išmes- 
damas svetimžodžius. Antrame tome (320 p. 205 Nr. Nr.) 
randame naujai Kauno apskrity įvairių rinkėjų užrašytas 
pasakas. Trečiame (330 p. 202 Nr. Nr.) ir ketvirtame (330 p. 
233 Nr .Nr.) tomuose duodamos suvalkiečių pasakos, didžiąja 
dalimi užrašytos brolio Vinco Basanavičiaus. Visi keturi 
tomai neturi jokios nuosakios klasifikacijos, tik kiekvienai 
pasakai duodama antraštė, numeracija kiekviename tome 
pradedama iš naujo. Tai yra stambiausias iki šiol pasirodęs 
lietuviškų pasakų rinkinys. 

Basanavičius ne tik rinko ir spausdino pasakas, bet užsiėmė 
ir jų tyrinėjimu. Stambiausias jo folkloristinis darbas yra: 
„Levas lietuvių pasakose ir dainose, folkloro 
studija“ (Vilniuje 1919 m., 235 p.) Šiame, kaip ir daugelyje 
kitų darbų apie lietuvių tautos praeitį, Basanavičius buvo 
nepataisomas romantikas, susirūpinęs visais galimais būdais 
įrodyti garbingą ir seną lietuvių kilmę. Begyvendamas ilgus 
metus Bulgarijoje, jis atkreipė dėmesį į kai kuriuos Balkanų 
kraštų vietovardžius, panašiai skambančius į lietuviškuosius. 
Toliau pastebėjo panašumų tautosakoje, kurių rasime visoje 
Europoje, tad jis ir padarė išvadą, kad senovėje lietuviai 
gyveno Mažojoj Azijoj ir Balkanų pusiasaly, ir yra seniai 
išmirusių trakų ir frigų tautų ainiai. Šiai savo teorijai įro- 

dyti, Basanavičius paskyrė žymią savo amžiaus dalį, parašė 
eilę kalbotyrinių ir tautosakinių darbų. Šios jo studijos ne- 
išlaiko kritikos, nes jo darbo metodas buvo klaidingas. Jis 
nesugebėjo atskirti pripuolamo panašumo nuo genetinio 
giminingumo, jis neįstengė įžvelgti, kad kultūriniai reiški- 
niai, pvz., tautosakos motyvai, keliauja ne tik kartu su tau- 
tomis, bet ir be jų kilnojimosi, būtent, kaimynystės, preky- 
bos, tarnavimo karuomenėje ir panašių santykiavimų dėka. 
Esminis pasakos dalykas yra pats siužetas arba turinys, o 
tokios smulkmenos, kaip žvėries pavadinimas, lengvai kei- 
čiasi pagal vietos sąlygas. pvz., lietuviuose tose pačiose pa- 
sakose liūto ar levo vietoje dažniau randame mums arti- 
mesnį vilką ar mešką. Tiesa, mus stebina Basanavičius savo 
kruopštumu ir apsiskaitymuų, pirmu pažvelgimu jo minėtos 
folkloro studijos išorė daro rimto mokslinio veikalo įspūdį, 
tačiau arčiau prisižiūrėjes visur pastebi neleistiną mokslo 
darbe tendenciją: viską nekritiškai priimti, kas kiek nors 
paremia iš anksto susidarytą teoriją ir viską atmesti, kas tai 
teorijai prieštarauja. Mūsų laikais toks romantiškomis pa- 
žiūromis paremtas darbo metodas yra neleistinas. 

Basanavičius parašė plačią įžangą A. Jaroševičiaus 
„Lietuvių kryžių“ albumui (Vilniuje 1912), pavadintą „Lie- 
tuvių kryžiai archeologijos šviesoje“, eilę straipsnių mitolo- 
giniais klausimais „Lietuvių Tautoje“ (apie Perkūną, laumes, 
kaukus). Kol nepaliečia trakų-frigų klausimo. viskas tvar- 
koje, o tada jau prasideda svaičiojimai. 

Leidus lietuviams spaudą ir suteikus daugiau laisvių (1905 
m.), jau pensininkas Basanavičius grįžta į Lietuvą ir 1907 m. 
Vilniuje įsteigia Lietuvių Mokslo Draugiją, kurios pirmininku 
buvo iki pat savo mirties. Vienu svarbiausių savo darbų 
Draugija laikė mūsų etnografijos ir tautosakos rinkimą. Daug 
veiklesnių ano meto lietuvių ėmėsi tautosakos rinkimo, pvz., 
K. Būga, J. Elisonas, P. Galaunė, J. Tumas, J. Totoraitis, 
P. Šivickis, A. Janulaitis, — visi jie vėliau tapo profesoriais. 
Draugija išleido J. Basanavičiaus, A. Janulaičio, J. Tumo ir 
E. Volterio paruoštą „Trumpą folklioro dalykams rinkti pro- 
gramą“ (Vilniuje 1910, 32 p. 294 klausimai). 

Draugija 1907 m. pradėjo leisti Vilniuje Basanavičiaus 
redaguojamą mokslo žurnalą „LIETUVIŲ TAUTA“, kuriame 
buvo paskelbta visa eilė tautosakinių straipsnių ir tekstų. 
Štai žymesni jų. Kalbininkas K. Būga parašė keletą darbų 
apie baltų mitologinius vardus (I—II t.), kurie buvo išleisti 
ir atskirais atspaudais dviejose knygelėse: „Medžiaga lie- 
tuvių, latvių ir prūsų mitologijai“, I, 1908, 23 p. (Dievaitis- 
idolum, Suaixtix, Panicke, Ryckoyotas); II, 1909, 22 p. (Ro- 
move, Crive, Znicz, Waidelotte). A. Sabaliauskas: „Žie- 
mių rytiečių lietuvių tautinė muzika“ (II, 2, 1911, p. 96—108, 
ir skyrium 15 p.) Ypatingo dėmesio yra vertas J. Toto- 
raičio straipsnis: „Senovės liekanos ir lietuvių mytolo- 
giški atsiminimai“ (I, 2, 1908). Mat, vienas elgeta iš Daukšių 
apyl. suteikė jam visą eilę senoviškai atrodančių, iš niekur 
kitur nežinomų, kulto giesmių. Bet ar nebus tai degtinėlę 
mėgstančio ir nebe visai normalaus žmogaus įspūdį darančio 
senio fantazavimai? Griežto sprendimo daryti nedrįstu. J. 
Basanavičius ten irgi paskelbė eile straipsnių: „Trakų 
ir lietuvių mytologijos smulkmenos (III, 169 tt.); „Akmens ir 
vario bei žalvario kultūra lietuvių dainose ir pasakose“ (III 
318 tt.); „Ką lietuvių dainos žino iš kitų kraštų geografijos 
ir etnografijos“ (III, 353 tt.); „Apie obuolį lietuvių dainose 
bei pasakose ir vestuvių apeigose“ (III, 402 tt.); „Vilnius 
lietuvių dainose“ (III, 3, 1925, p. 583—652), „Iš senovės lie- 
tuvių mitologijos“ (IV, 1, 1926, p. 5—26); „Lietuvių raudos“ 
(IV. 1, 1926, p. 59—145, viso 220 raudų tekstų). Kiti žymesni 
tautosakos rinkiniai: J. Šlapelis, Mįslės, surinktos Laz- 
dūnų parapijoj (III, 2, 1923, p. 462—4, tai 53 mįslės, iš toli- 
miausios į pietus lietuviškos „sAlos“);, J. Reitelaitis ir 
J. Palukaitis, Prietarai ir burtai (IV, 1, 1926, p. 147—155, 
99 ir 108 nr-iai); A. Bielinis, Latakiškių dainos (IV; 2, 
1928, p. 266—311, viso 145 dainos), M. Rudys, Vilniaus 
krašto dzūkų burtai, patarlės, mįslės ir žaidimai (III, 456 tt.); 
M. Slančauskas, Šiauliškių vestuvių dainuškos ir tala- 
luškos (III, 411 tt.) 


Draugijai Basanavičius perdavė visus savo asmeniškai 
gautus tautosakos užrašymus. Rinkimas ėjo toliau, net ir 

lenkams okupavus Vilnių, — tada tautosakos rinkimui vado- 
vavo Matas Untulis. Taip Draugija 1932 m. turėjo surin- 
kusi tautosakos: dainų — 10.000, pasakų ir sakmių — 4.500, 
prietarų ir burtų — 3.640, patarlių ir priežodžių — 21.560, 
mįslių — 5.470, oracijų — 114, be to, nemaža papročių ir 
švenčių, šokių ir žaidimų, pastatų ir įrankių aprašymų, liau- 
dies medicinos ir kt. 

Tuo būdu Basanavičius išvarė didelį barą mūsų tautosakos 
srityje: kaip rinkėjas ir organizatorius, kaip leidėjas ir re- 
daktorius, pagaliau ir kaip tyrinėtojas atsidėjęs dirbo šioje 
srityje. 


Pažymėtinas yra Žemaičių bajoras Mečislovas DAVAINIS- 
SILVESTRAITIS (1849—1919) ir jo darbai mūsų tautosakos 
srityje. Jau 1888 m. žurnale „Wisla“ (II, 154—65) jis paskelbė 
14 žemaitiškų dainų, tačiau tik lenkiškai. Knygelėje „Patar- 
lės ir dainos“ (Tilžėje 1889) jis atspausdino 10 pasakų ir 5 
dainas, tačiau ten nėra nei vienos patarlės Tos pat knygelės 
įžangoje jis sakosi turįs surinkęs apie 500 pasakų, 200 dainų 
ir apie 200 priežodžių. Žurnale „Etnografičeskoe Obozrenie“ 
(1891 Nr. 3), kartu su M. Boreiša, jis atspausdino pasakų 
ir sakmių rinkinėlį, o žurnalas „Živaja Starina“ (1893, IV, 
419—31) atspausdino keletą jo užrašytų žemaitiškų dainų su 
Pogodino rusiškais vertimais. Jo surinkta „Medega mūsų 
tautiškai vaistininkystei“ buvo išleista Basanavičiaus 1898 
m. Labiausiai jis buvo susidomėjęs pasakomis ir sakmėmis, 
kurių apie 300 išleido lenkiškai išvertęs 1894 m Varšuvoje: 
„Podania Žmujskie“ (du nemaži tomai, užrašyta daugiausia 
Raseinių aps.) Kai kurie istoriški padavimai kelia įtarimo dėl 
savo liaudiškumo. greičiausiai tai bus patriotiškai nusitei- 
kusių ir apsiskaičiusių žemaičių bajorų kūryba. Po mirties 
jo rankraščiai atiteko LMD: ten yra apie 200 dainų, daug 
vertingos etnografinės medžiagos, pvz., Žemaičių pastatų 
aprašymai, ilgesnis staipsnis „Šokiai Lietuvoje vartojami“ 
ir kt. 

Iš senesnės gadynės tautosakos rinkėjų bei tyrinėtojų, kad 
ir ne taip gausių savo darbais, dar paminėtini yra sekantieji. 

Petras KRIAUČIŪNAS (1850—1916): žurnale „Živaja Sta-. 
rina“ 1897 m. jis paskelbė įdomios tautosakos (liaudies tikė- 
jimų ir sakmių); visą jo surinktą, spausdintą ir dar nespaus- 
dintą tautosaką paskelbė M. Gustaitis jam skirtoje mo- 
nografijoje. 

Vincas KUDIRKA (1858— 1899) paruošė: „Kanklės, lie- 
tuviškos dainos 4 balsams sutaikytos.“ I d. Tilžėje 1895 (24 
p., 18-kos dainų gaidos ir tekstas), II d. 1899 (32 p. 24 dai- 
nos). Pats Kudirka „sutaikė“ gaidas tik 9 dainoms, kitoms 
— kiti, lietuviai ir, sprendžiant iš pavardžių, lenkai. Išleido: 
I d. M. Noveskis, II d. — P. Mikolainis. 

Marija PETKEVIČAITĖ-BITĖ (1861—1943): žurnale „Ži- 
vaja Starina“ ir atskiru atspaudu paskelbė stambų liau- 
dies medicinos rinkinį (lietuviškai ir rusiškai, 1911 m., 
02 p.) 

Andrius BOTYRIUS. Parašė rimtą studiją apie Perkūną: 
„Skanzanija o litovskom gromoveržcie Perkunie“, atspaus- 
dino „Moskovskija Universit. Izvestija“, 1871, Nr. 9 p. 443— 
462. Jis buvo Maskvos U-tą baiges lietuvis (minima studija 
buvo jo diplominis darbas?), domėjosi mūsų tautosaka, — 
pats sakosi, kad „didesnė dalis lietuvių padavimų (apie Per- 
kūną) yra mano paties užrašyta iš liaudies“ (p. 462). Jo būta 
susipažinusio ir su kitų tautų atitinkama medžiaga ir turėta 
tiems laikams (apie 1870 m.) pažangus lyginamojo metodo 
supratimas. Žinoma, jo fillologiniai išvedžiojimai silpni (Per- 
kūnas iš ,percaute') ir šiaip dauguma išvadų šiandie jau nebe- 
priimtinos, tačiau jaučiamas teisingas klausimų kėlimas ir 
neabejotini tyrinėtojo gabumai. Gimė apie 1845 m. Marijam- 
polės aps., mirė apie 1900 m. Astrachanėje. 

Jonas ŠLIŪPAS (1861—1944). Jis turėjo savotiškas pažiūras 
į mūsų praeitį, jos romantiškos, kaip ir Basanavičiaus. Jis 
išleido Amerikoje knygą „Lietuvių tauta“ (dvi dalys) ir 
gerokai vėliau, vėl Lietuvon „sugrįžęs, „Lietuvių, latvių bei 
prūsų arba baltų ir jų protėvių mythologija“ (Šiauliuose 
1932, 212 p.) Abu veikalu neišlaiko šių dienų mokslinės kri- 

tikos ir tokios „mitologijos“ pasirodymas yra aiškiai pa- 
vėluotas. 

Augustinas JANULAITIS (g. 1878): žurnale MLLG (IV—V) 
atspaudino savo 1893/98 m. užrašytas „Malavėnų dainas“ (124 
nr-iai); ten pat IV, 516—27 lietuviškai ir vokiškai paskelbė 
9 sakmes „Apie Laumes“; stambius burtų ir prietarų rinki- 
nius iš Šiaulių apyl. atspausdino žurnalai „Živaja Starina“ 
1906 m. (lietuviškai ir rusiškai) ir „Tauta ir Žodis“, 1923, 
I 333—44: „Iš Lietuvos folkloro“ (220 nr-ių). 


NAUJŲGŲ LAIKŲ TAUTOSAKININKAI 


Jei senesniųjų laikų tautosakininkams šioje apžvalgoje yra 
skiriama daugiau vietos, tatai pateisinama įpratimu pirmie- 
siems pionieriams teikti daugiau dėmesio, nes jie buvo pra- 
dininkai, dirbo sunkesnėse sąlygose. Paskutiniais dešimt- 
mečiais tautosakos rinkimas taip pagyvėjo, kad buvo galima 
priskaityti jau keliasdešimt asmenų, užrašiusių daugiau, negu 
500 tautosakos dalykų. Nebuvo jokio galimumo tuojau at- 
spausdinti visą didžiulę surinktosios tautosakos variantų gau- 
sybę, o apie nespausdintus, kad ir labai vertingus rinkinius, 
sunku kalbėti Tad šiame skyrelyje bus pasitenkinta sumi- 
nėjus tik kelis ryškesnius naujosios gadynės atstovus ir 
daugiau kreipiama dėmesio tautosakos tyrinėtojams, kurių 
vis gausiau pradėjo rastis iš pačių lietuvių tarpo. 

Tuojau po pirmojo Pasaulinio Karo Vilniuje išėjo keli 
svarbūs mūsų dainų istoriografijos veikalai, kuriuos parašė 
Mykolas BIRŽIŠKA (g. 1882), senosios lietuvių literatūros 
specialistas: „Lietuvių dainų literatūros istorija“ (1919), ,,Dainų 
atsiminimai - iš Lietuvos istorijos“ (1920), „Dainos keliais“ 
(1921). Be to, jis parašė daugelį leidimų susilaukusį „Dainų 
literatūros vadovėlį“ mokykloms (pirmas leid. Kaune 1923), 
išvertė lietuviškai jau minėtus Kraševskio ir v d. Meulen 
veikalėlius. Stambiausias jo darbas tautosakos srityje 
yra: „Liudo Rėzos dainos“ (Kaune, I. d. 1935, II d. 
1937). Su tikru bibliofilo kruopštumu čia lyginama kiekviena 
daina paraidžiui per visus Rėzos rankraščius ir spausdintus 

leidimus bei perspausdinimus (pvz., su Nesselmanno perdir- 
biniais), sužymimi ir mažiausi skirtumai. Antroje dalyje pa- 
skelbtos Rėzos rankraščiuose užsilikusios dainos. Tautosaki- 
ninkui vertingiausias dalykas yra gausūs kitų spausdintų va- 
riantų nurodymai kiekvienai dainai. — tai pirmas mūsų dai- 
nų motyvų katalogas, nors ir ribotos apimties. būtent. tik 
toms dainoms, kurios pateko į Rėzos dainyną. Dažnai daromi 
ir variantų turinio palyginimai. Tik autorius dažnai per daug 
dėmesio kreipia dainos pradžiai, kartais pakankamai neatsi- 
žvelgdamas į dainą, kaip į siužetinį vienetą pagal vyraujantį 
motyvą: mat, neretai skirtingos dainos turi panašias pra- 


džias, ir atvirkščiai, — pradžia panaši, bet tąjjau vystomas 
visai kitas motyvas. Siužetiniam pradui reikia duoti pirme- 
nybę prieš formalinį — ,,Lietuviškojoj Enciklopedijoj“ M. 


Biržiška parašė keletą straipsnių apie mūsų dainas ir jų ty- 
rinėjimą arba, jo paties sukurtu terminu tariant, „dainologi- 
ją“ (V t., 1937, ir atspaudas 11 p.); ten pat davė daugelio tau- 
tosakos srityje dirbusių asmenų kruopščiai paruoštas biogra- 
fijas. M. Biržiška buvo pirmas tautosakos dėstytojas Lietuvos 
Universitete, jo paskaitos pasižymėjo blaiviomis ir kritiško- 
mis pažiūromis. 


Didelis tautosakos mėgėjas, energingas jos rinkimo organi- 
zatorius, surinktos medžiagos apdorotojas ir leidėjas buvo 
Jurgis ELISONAS (g. 1889, miręs tremtyje 1946 ir palaidotas 
Wiesbadene). Būdamas studentas 1910 m. rinko pasakas savo 
gimtinėje (Palėvenės par.) ir siuntė LMD-jai. Ilgus metus 
dirbdamas gimnazijos mokytojo ir direktoriaus darbą Pane- 
vėžyje ir Kėdainiuose, dėstydamas zoologiją Dotnuvos Žemės 
Ūkio Akademijoje, jis kiekviena proga skatindavo mokinius 
ir studentus rinkti tautosaką, duodavo konkrečius uždavi- 
nius. Šios jo pastangos davė labai gerų vaisių. Jam kaip 
gamtininkui daugiausia rūpėjo tautosaka apie mūsų krašto 
gyvulius. Ją sutvarkes spausdino įvairiuose žurnaluose. Stam- 
biausias jo tos rūšies darbas pasirodė „Mūsų Tautosakos“ 
Vt.: „Mūsų krašto fauna lietuvių taaiošaEoje (1932). Visą 

IX-jį to pat leidinio tomą (1935) sudaro jo sutvarkytos pa- 
sakos apie „Dievą Senelį“. Šios knygos gale (p. 253—268 )yra 
J. Balio priedas vokiečių kalba: motyvų katalogas ir biblio- 
grafija. Iš kitų Elisono darbų dar pažymėtini šie: Panevėžio 
aps. surinkti burtai („Tauta ir Žodis“ III, 341—363); Kaimie- 
čių pasisveikinimo ir etiketo formos („Tautosakos Darbai“ 
I, 27—48); Gamtos garsų pamėgdžiojimai lietuvių tautosakoje 
(ten pat VI, 237—351). Ypatingai jis domėjosi dainų ciklu 
apie paukščių ir žvėrių vestuves, buvo surinkes daug va- 
riantų ir rašė šia tema stambų darbą; taip pat domėjosi 
žvejybos folkloru ir buvo daug jo surinkęs. Tačiau visus tuos 
10 sumanymus ir darbus, kaip ir daugeliui kitų, niekais pa- 
vertė antrojo Pasaulinio Karo traginga lietuvių tautai pa- 
baiga. — Reikia pastebėti. kad Elisono tautosakos klasifi- 
kavimo ir apdorojimo metodas buvo savotiškas, tautosaki- 
ninkas gal jį pavadintų „zoologiniu“, tačiau jis buvo paslan- 
kus persiorientuoti į naujoviškus tautosakinio darbo kelius, 
kas aiškiai matyti iš paskutinių jo veikalų. 


Riboje tarp senosios ir naujosios tautosakininkų kartos 
sutinkame stambią asmenybe, rinkėją ir mokslininką kartu: 
Teodoras BRAZYS (1870—1930). Jis buvo mokytas muzikas, 
didelis mūsų liaudies dainų gerbėjas. Kai lenkiška dvasinė 
vyriausybė jį, kaip lietuvį kunigą, politiniais sumetimais 
1918/22 m. ištrėmė iš Vilniaus į dainingąjį dzūkų kraštą, jis 
ėmė stropiai rinkti liaudies dainas ir ypač jų melodijas, ku- 
rių užrašė per tūkstantį. Atspausdino tik vieną rinkinį: „Lie- 
tuvių tautinių dainų melodijos“ I, išleido Humanitarinių 
Mokslų Fakultetas, Kaune 1927 (112 p. 199 dainos su mel.) 
Praktiškam dainavimui jis leido nedidelius rinkinėlius, pa- 
vadintus „Mūsų dainelės“ (I—V sąs., 1918—1924). Ir šiuose 
populiarinimo reikalui išleistuose dainynuose jis stengėsi 
liaudies melodijas palikti kuo mažiau tepaliestas. Jis smerkė 
tuos gausius lietuvių kompozitorius, kurie. harmonizuodami 
liaudies dainas ir norėdami liaudies muziką „sukultūrinti“, 
dažnai tik sudarką senas ir gražias liaudies melodijas. Jis 

nuolat pabrėždavo mūsų liaudies melodijų meninę vertę ir 
simetringumą, jų reikšmingą originalumą ir neprieštaravimą 
kultūrinės muzikos dėsniams. 

Liaudies muzika Braziui buvo ne tik menas, bet ir rimtų 
mokslinių studijų objektas. Jis parašė keletą gana vertingų 
studijų iš šios srities: 

„Apie tautines lietuvių dainų gaidas (melodijas) studija.“ 
Tilžėje 1920, 43 p. 

„Lietuvių liaudies daina vestuvėse“ („Tauta ir Žodis“ II, 
1924, p. 190—238, yra 50 mel.) 


„Die Singweisen der litauischen Dainos“ (t. p. IV, 1926, p. 
3—50). 

„Kai kurie lietuvių ir latvių dainų melodijų giminystės 
bruožai“ (t. p. V, 1928, p. 215—231). 


Žinomas kompozitorius Stasys ŠIMKUS (1887—1942) ne tik 
užrašė per 500 dainų su melodijomis, bet ypač pagarsėjo savo 
dažnai gana vykusiais liaudies dainų harmonizavimais mi- 
šriems chorams, tuo būdu liaudies dainą vėl sugrąžindamas 
naujame pavidale į šių dienų gyvenimą. Iš gausių jo leidinių 
(viso atskirais leidiniais 17 bibliogr. vienetų) ypač pažymė- 
tinas yra paskutinysis, ne tik stambiausias, bet ir vertin- 
giausias tautosakiniu atžvilgiu: „Lietuvių liaudies dainos“, 
J—V sąs, Kaune 1927, Švietimo Ministerijos leidinys, viso 
248 liaudies dainos, jų tarpe didesnis retųjų sutartinių rin- 
kinys. 

Žymus dainų ir jų melodijų rinkėjas Vilniaus krašte, dir- 
bąs nuo 1911 m., yra kun. P. BIELIAUSKAS, surinkes per 
tūkstantį dainų ir jų melodijų. Jo veiklos 25 m. sukakčiai 
paminėti, Lietuvių Labdarybės Dr-ja Vilniuje išleido jo pa- 
ties užrašytų dainų rinkinėlį: „Varguolių dainos, Vilniaus 
krašto liaudies dainų tekstas ir melodijos“ (76 p. 125 dainos). 

Muzikas Juozas ŽILEVIČIUS surinko nemažą liaudies mu- 
zikos instrumentų kolekciją, kurią išsivežė į Ameriką. At- 
spausdino: Native Lithuanian Musical Instruments, žurnale 

„The Musical Guarterly“, New York 1935, Vol. XXI, 1 p. 
99—106; Kanklės mitologijoje, legendose ir tautosakoj pas 
mus ir mūsų kaimynus, „Vairas“, 1937, Nr. 7—8 p. 340—355. 


Produktingiausias naujųjų laikų dainų ir kt. tautosakos 
rinkėjas yra mokytojas Jurgis DOVYDAITIS (g. 1907), pra- 
dėjęes rinkti tautosaką 1923 m. Rinkdamas tautosaką jis ap- 
keliavo beveik visą Lietuvą, užrašė kelis tūkstančius dainų 
tekstų, tuo pralenkdamas ir Antaną Jušką, keletą šimtų pa- 
sakų, aprašinėjo papročius, bandė rašyti ir savo įsigytu f0- 
nografu. Išleido: „Dainos, Jurgio Dovydaičio surinktos ir 
skiriamos mokykloms“, Kaune 1931 (388 p., 450 dainų). Ver- 
tingos yra jo toje knygoje duotos gausios pastabos apie dai- 
nininkus ir tą aplinką, kurioje daina gyvena (p. 317—368). 
Apgailestauti tik tenka, kad šis rinkėjas, pats per daug be- 
skubėdamas ir dainininkus skubindamas, ne visada rašė 
dainuojant, bet prašė diktuoti žodžius, užtat dažnai pateikia 
tik dainų griaučius: trūksta eilučių ar ištisų posmų arba jie 
sukeisti, yra daug nukrypimų ir spragų, kurių žymios dalies, 
turint daugiau kantrybės ir atsidėjimo, galima išvengti. Jo 
užrašytos pasakos dažnai tėra tik sutrauktas turinio atpa- 
sakojimas bendrine kalba, visai netekęs liaudies pasakų sti- 
liaus ir dvasios. 


TAUTOSAKA NEPRIKLAUSOMOJ 
LIETUVOJ 


Šiame skyrely tenka trumpai aptarti oficialių valstybinio 
pobūdžio įstaigų darbus tautosakos srityje per trumpą ne- 
priklausomo gyvenimo laikotarpį. 

Lietuvai atgijus ir susikūrus įvairioms naujoms kultūros 
ir mokslo įstaigoms, ilgesnį laiką į tautosaką ypatingo dėme- 
sio nebuvo atkreipta. Viskas dėjosi po senovei: kas dirbo, tai 
dirbo, turėjo geresnes rinkimo, tyrinėjimo ir spausdinimo 
sąlygas, bet ypatingo pažadinimo ar paramos nei iš valdžios, 
nei iš mokslo įstaigų nebuvo susilaukta. 

Provincijoj kūrėsi kraštotyros draugijos ir muziejai, or- 
ganizavosi kraštotyrininkų ir tautosakininkų būreliai, kurie 
veikė kas sau, be vieningo plano ir vadovybės. Buvo išleista 
gana plati P. Butėno paruošta „Lietuvių tautotyros žinių 
ir senienų rinkimo programa“ („Vilties“ leid., Šiauliuose 
1925, 208 p.), tačiau ji nebuvo pakankamai pritaikyta lietu- 
viškoms sąlygoms, jos pagrindu buvo paimta latviška. P. 
Šmidtso programa, pagaliau jos niekas rinkėjams dovanai 
nedalino. Turimomis žiniomis, tiktai vienas rinkėjas, moky- 
tojas Emilis-Šneideris iš dzūkų krašto, stengėsi stropiai 
surinkti atsakymus į visus tos programos klausimus ir pri- 
rašė tris storus tomus. Šiaip veik kiekviena tautosakininkų 
kuopelė leido savo instrukcijas ir klausimų lapus, kurių pa- 
galba surinko daug vertingos medžiagos. 

Ypač pažymėtina yra Šiaulių Kraštotyros Draugijos veikla: 
Ji, vadovaujama Pelikso BUGAILIŠKIO (g. 1883), įkūrė tur- 
tingą etnografiniais eksponatais „Aušros“ muziejų ir 1934 m. 
pradėjo leisti žurnalą „GIMTASAI KRAŠTAS“, kurio per 
dešimtį metų išėjo desėtkas nemažų tomų, o juose buvo pa- 
skelbta daug vertingos medžiagos ir mažesnių bei didesnių 
studijėlių. Jame tautotyriniais klausimais rašė: J. Baldžius, 
J. Balys, J. Dovydaitis, M. Čilvinaitė, I. Končius, A. Kriauza, 
A. Mažiulis, Vl. Trinka, V. Vaitekūnas, A. Vitauskas ir kt. 
Tautosakos medžiaga čia paprastai būdavo skelbiama jau 
nebe padrika, bet suformuota į straipsnius ar monogratijėles. 
— Draugija dar išleido visą eilę anketų tautosakos klausi- 
mais, pvz., Kalėdų ir N. Metų švenčių apeigos (1933), Kaimo 
piemenys ir ganymas senovėje (1935), Senovės linų ūkis ir jo 
papročiai (1937) ir kt. Gauti atsakymai buvo apdorojus skel- 
biami minėtame žurnale. 


Tautosakos darbams plačiu mastu organizuoti ir jiems va- 
dovauti Nepriklausomoj Lietuvoj ilgą laiką nebuvo nei vieno 
tik šiai sričiai atsidėjusio ir turinčio atitinkamą pasiruošimą 
specialisto. Vos įsisteigus Lietuvos Universitetui, buvo pla- 
nuotas pradėti leisti „Tautosakos“ žurnalas, bet neatsirado 

jam redaktoriaus. Humanitarinių Mokslų Fakultetui pradė- 
jus leisti metraštį „TAUTA IR ŽODIS“, redaguojamą pra- 
džioje K. Būgos, vėliau V. Krėvės Mickevičiaus, 
tautosakai teko ten prisiglausti. Šiame metraštyje (1923—31 
m išėjo 7 stori tomai) randame nemaža tautosakinės me- 
džiagos ir straipsnių, kurių svarbesni bus čia suminėti. 


Tautosakos rinkiniai: K. Būga, Keli tautotyros 
mažmožiai iš kun. A. Kosarzevskio (1857—1863) rinkinio (I, 
101—123, įvairios tautosakos tekstai ar jų nuotrupos); Dainos 
iš įvairių vietų ir daugelio rinkėjų (I, 136— 144, 274), Pasa- 
kos, pasakojimai ir padavimai, iš įvairių vietų ir daugelio 
rinkėjų (I, 123—128, 135; II, 239—262), K. Būga, Seinų pa- 
rapijos dainos (I, 144—153 Nr. 1—27); J. Lelešius, Slaba- 
dos parapijos laidotuvių raudos (I, 275—307, ilgi 43 raudų 
tekstai), J. Vaičkus, Sedos parapijos žemaičių patarlės 
(I, 312—315 Nr. 153), A. Sabaliauskas, Pušaloto minios, 
minutos (I, 317—322 Nr 1—188); S. Daukanto rinkimo patar- 
lės, iš „„Abeciela“, 1842, p. 47—56 (I, 322—327 Nr. 1—300); 
A. Sabaliauskas, Žaidimai (I, 328—331 Nr. 1—10); A. 
Janulaitis, Iš Lietuvos folkloro (I, 333—344, burtai ir 
prietarai, 220 nr-ių), P. Šmits, Senovės latvių žirgas ir 
Latvių dainos lietuviai (II, 60—66 ir 111—114, atitinkamų 
latviškų dainų vertimai su aiškinimais); P. Butėnas, Ve- 
stuvių apeigos (II, 164—189), Burtai, Panevėžio aps. J. Eli- 
sono surinkti (III, 341—363); Burtai, surinkti Sėdos ir Pas- 
valio par. (III, 363—372), A. Vireliūnas, Kupiškėnų dai- 
nos (III, 390—480 ir IV, 518—563, viso 399 dainos), J. Žiur- 
lys, Kupiškėnų dainos (IV, 564—572 Nr. 1—11); A Koncė, 
Panevėžio ir Paystrės parapijų dainos (IV,573—606 Nr. 1—50); 
J. Miškinis, Trys šimtai dzūkų burtų ir prietarų (IV, 463 
—475), J. Elisonas, Keletas folkloro dalykų apie mūsų 
krašto varles (IV, 476— 485), St. Didžiulis, Senųjų kalbos 
(IV, 509—517, daugiausia patarlės ir priežodžiai, 381 nr-is), 
Priežodžiai ir patarlės (V, 594—628, iš Alytaus aps. 505 ir 
iš Pasvalio aps. 1451); J. Balys, Prietarai ir burtai, legen- 
dos (V, 629—645) ir Jaunosios verkavimai iš Kupiškio apyl. 
(V, 646—49). | 

Pats redaktorius V. Krėvė Mickevičius gausiai pa- 
skelbė dzūkų krašto tautosakos: Dainos (I, 154—274 ir II, 
263—437, buvo atmušta ir atskira knyga: „Dainavos krašto 
liaudies dainos“, Kaune 1924, 298 p.); Padavimai apie Rai- 
grodo miestą (I, 129—135 Nr. I—VII); Padavimai apie Liške- 
vą ir Merkinę (III, 322—333 Nr. IL-—XVI); Apie Laumes, Per- 
kūną, Aitvarą (III, 333—340); Patarlės, priežodžiai ir išsi- 
reiškimai (III, 375—389 Nr. 1—858); Apie karalių Žvaigždikį 
padavimai (IV, 444—449 Nr. I-—XI; Padavimai apie bites (IV, 

450—460, Nr. IL—XVIII); Burtai ir prietarai (IV, 486—503); 
Kerai (IV, 504—508); Mįslės (V, 572—593 Nr. 1—823). Tačiau 
apie V. Krėvės užrašytą ar faktinai redaguotą tautosaką, 
visu rimtumu ją panagrinėjes, aš susidariau kritišką nuo- 
monę. Joje aiškiai matai lakios fantazijos poetc įtaką. 

Iš tautosakostyrinėjimų, atspausdintų šiame me- 
traštyje, pažymėtinas stambus B. Sruogos darbas: „Lietu- 
vių dainų poetinės priemonės“ (III, 1—75 1r IV, 187—231), 
atmuštas ir atskira knyga: „Dainų poetikos etiudai“, Kaune 
1927. Čia pirmą kartą taip plačiu mastu buvo nagrinėjama 
mūsų liaudies dainų poetika. Tačiau autorius į dainas žiūri 
per daug iš formaliosios pusės, nekreipdamas pakankamo 
dėmesio į jų turinį, kaip į siužetinį vienetą, kuriam visos tos 
poetinės formulos yra tik išraiškos priemonė, bet ne pats sau 
tikslas. Vėliau ta pačia tema B. Sruoga parašė apžvalginį 
straipsnį žinomame anglų žurnale „Folk-Lore“ (1932, XLII, 
301—324): Lithuanian Folk Songs, ten pat davė ir dainų li- 
teratūros apžvalgą: Lithuanian Folk Songs Literature. — 
Dainų melodijas nagrinėją T. Brazio darbai, atspausdinti 
TirŽ, jau buvo anksčiau suminėti. 

Apie dainų metriką nemažą, bet skystoką darbą parašė 
E. Radzikauskas: Lietuviškcs eilėdaros kūrimosi raida, 
kuris buvo atspausdintas kitame to paties fakulteto leidiny 
„Darbai ir Dienos“ III, 130—213. 


Pagaliau 1930 V. D. metais, vyriausybei paskyrus tam rei- 
kalui lėšų, prie Humanitarinių Mokslų Fakulteto Kaune buvo 
sudaryta Lietuvių Tautosakos Komisija. Visą Komisijos vei- 
kimo laiką (1930— 1935) jai vadovavo Fakulteto dekanas 
V. Krėvė Mickevičius (g. 1882 m.), sekretoriumi buvo 
rašytojas Petras Vaičiūnas. Komisijoje kaip nariai da- 
lyvavo profesoriai: M. Biržiška, V Mykolaitis, B. Sruoga, 
P. Skardžius ir paskutiniais metais J. Balys. Tuo būdu, kad 
ir pavėluotai, buvo sukurta centrinė įstaiga, kurios pareiga 
buvo rinkti, tvarkyti ir spausdinti lietuvių tautosaką. 

Komisija tuojau pradėjo lcisti jos pirmininko redaguojamą 
savo žurnalą „MŪSŲ TAUTOSAKA“, kurio išėjo 10 knygų. 

Svarbesni šiame leidiny paskelbti tautosakiniai darbai yra: 
J. Balys, Kalėdų papročiai ir burtai (1930, I. 124—153), 
Vacl. Biržiška, Lietuvių dainų literatūros bibliografija (1931, 
III, 187—229), M. Katkus, Balanos gadynė (1931, visa IV 
kn., kaimo gyvenimo ir papročių aprašymai), V Krėvė 
Mickevičius, Dzūkų vestuvės (1930, II, 17—93), tas pats, 

Krikštynų apeigos Dzūkijoje (1933, VII. 30—46); Juozas 
Mickevičius, Žemaičių vestuvės (t. p. 47—125); J. Pe- 
trulis, Rugiapiūtės papročiai (1934, VIII, 87—135);: J. Bal- 
dauskas. Pirktinės vestuvės (1935, X kn.) Jau anksčiau 
buvo suminėti šioje serijoje atspausdinti A R. Niemi (VI 
kn.) ir J. Elisono (V ir IX kn.) darbai. 

Komisijai pradėjus veikti, tautosakos rinkimas irgi pagy- 
vėjo. pirmąkart rinkėjai už savo darbą pradėjo gauti kuklų 
honorarą, tačiau pakankamai gerai instruktuojami ir organi- 
zuojami jie nebuvo. Komisija daugiausia užsiemė spausdini- 
mo reikalais. Be minėtojo žurnalo. Komisija išleido ir dau- 
giau knygų: jau minėtas J Dovydaičio „Dainas“ (1930), 
populiarių pasakų knygelių seriją, pagaliau 1934 m. pradėjo 
leisti didelį „Patarlių ir priežodžių“ rinkinį: I kn 1934, 560 p. 
7166 nr-iai; II kn. 1935, 320 p. 7767 — 11.650 nr-iai; III kn. 
1937, 205 p. 11.651 — 14.177 nr-iai, baigiant raide „i“ (II ir 
III kn. jau nebe Komisijos išleista). 

Pasirodžius pirmai „Patarlių ir priežodžių“ daliai, visuo- 
menėje ir spaudoje pasireiškė nepasitenkinimas, leidinio re- 
daktoriui ir Komisijos pirmininkui V. Krėvei spaudoje buvo 
padaryta aštrių priekaištų dėl nevykusio leidinio sutvarky- 
mo. Buvo užsipulta dėl nepadorių ir vulgariškų patarlių at- 
spausdinimo viešame leidinyje ir knyga kuriam laikui buvo 
uždrausta pardavinėti. Tikrai rimtas Krėvės leidinio trūku- 
mas yra tas, kad patarlių tarpe didelis nuošimtis yra neliau- 
diškos, bet „inteligentiškos“ arba „rašytojiškos“ kilmės. Rin- 
kinio sutvarkymas irgi labai primityvus: nėra šaltinių nu- 
rodymo, patarlės dedamos abėcėlės tvarka pagal pirmąjį 
patarlės žodį, nesilaikoma patarlių poetikai taip svarbaus 
tarmiškumo. O vis dėlto šiandien reikia pasakyti, kad ge- 
riau yra, jei buvo išleistas ir toks netobulas patarlių rinki- 
nys, negu jokio. Jį tobulesniu padaryti tada buvo, palyginti, 
nesunku. | 

Sąryšy su šiuo patarlių rinkinio išleidimu, Komisijos na- 
rių nuomonės suskilo. Atsirado ir daugiau nesklandumų. 
Komisijos nariai literatai žiūrėjo į tautosaką, kaip į grožinę 
literatūrą, kurią galima „taisyti“ ir „pagražinti“ pagal dailio- 
sios literatūros principus. kad būtų įdomi pasiskaitymų 
medžiaga. Komisija pradėjo leisti populiarias V. Krėvės, 

"P. Vaičiūno ir S. Neries paruoštas stilizuotų liaudies pasakų 
ir sakmių knygeles. Tautosakininkai tatai laikė ne mokslo 
įstaigos darbu ir nesuderinamu su jos rimtumu. Įsikišo vy- 
riausybė ir nutraukė lėšų davimą. 


* 


Tuo pat metu (1934 m.) Švietimo Ministerija įsteigė tiesio- 
ginėj savo žinioje veikiančią Komisiją Tautos Melodijoms 
Rinkti. Faktinai jai vadovavo muzikas St. Šimkus, reikalų 
vedėju buvo Z. Slaviūnas. Buvo nupirkti du mModerniški 
„Telefunken“ firmos fonografo aparatai ir plačiu mastu imta 
užrašinėti liaudies muzika į plokšteles. Per keletą mėnesių 
buvo užrašyta 1.620 melodijų (233 plokštelės) ir surinkta 
1.282 gaidomis užrašytos melodijos. 


J 


Norėdama visą tautosakinę veiklą suaktyvinti ir centrali- 
zuoti, vyriausybė 1935 m. liepos m. 6 d. išleido „Tautosakai 
tvarkyti įstatymą“, įsteigdama Lietuvių Tautosakos 
Archyvą, kaip vienintelę centrine istaigą, jam pavesdama 
rūpintis visais su tautosakos rinkimu, tvarkymu ir leidimu 
susijusiais reikalais. Šiai naujai įstaigai, esančiai tiesioginėj 
Švietimo Ministerijos žinioje, buvo perduoti visi abiejų auk- 
ščiau paminėtų Komisijų rinkiniai ir turtas. Vėliau Archyvas 
sudarė atskirą Lituanistikos Instituto skyrių (1939), pagaliau 
būvo įjungtas į Lietuvos Mokslų Akademiją. tačiau visą lai- 
ką veikė kaip atskira įstaiga ir tuo pačiu vardu. Archyvo 
vedėju buvo pakviestas J. Balys (g. 1909), kuris šiai įstaigai 
vadovavo nuo 1935. VII. 16 iki 1944. VII. 1. Prie Archyvo 
patariamuoju balsu veikė Taryba, kurios pirmininku visą 
laiką buvo J. Elisonas, o nariais J. Ambrazevičius (sekr.), 
J. Čiurlionytė, A. Kačanauskas, A. Sabaliauskas, St. Šimkus, 
J. Tallat-Kelpša. 

Archyvas pirmiausia suorganizavo planingą tautosakos rin- 
kimą: buvo išleista visa eilė instrukcijų ir anketų, dvi laidos 
„Tautosakos rinkėjo vadovo“ (1936 ir 1940), suruošti tauto- 
sakos rinkėjams kursai, išvystyta propaganda spaudoje ir 
per radiją, sudarytas provincijoje visas bendradarbių-kore- 
spondentų tinklas, mokyklose suorganizuotos tautosakos rin- 

kėjų kuopelės, įtrauktos į šį darbą jaunimo organizacijos ir 
tt. Vidurinių mokyklų mokiniai, vadovaujami savo mokyto- 
jų, labai aktyviai prisidėjo prie tautosakos rinkimo. Daug 
ūkiškos tautosakos surinko visame krašte išplitę Jaunųjų 
Ūkininkų Rateliai. Tautosakos rinkimas mokyklose ir jauni- 
mo organizacijose pasidarė mados dalyku, jos tiesiog lenkty- 
niaudavo tarpusavy, kas daugiau surinks tautosakos. Dalis 
tų užrašymų, žinoma, būdavo menkos vertės, pasitaikydavo 
nusirašymų iš knygų, bet per daugumą atsirasdavo nemaža 
ir vertingų dalykų. Toks aktyvumas buvo įmanomas ir pra- 
smingas, nes tautosaka lietuvių liaudyje tebebuvo gyva iki 
pat pastarųjų dienų. 

Valdžia skyrė Archyvui nemaža lėšų, tad buvo skiriamos 
tautosakos rinkėjams premijos, susidarė pastovių bendradar- 
bių kolektyvas. Buvo rinkėjų ir lenkų okupuotame Vilniaus 
krašte (ypač pasižymėjo J. Aidulisir J. Jurga), taip pat 
vokiečių valdomoj Maž. Lietuvoj (Jagomastai ir kt.); jie 
palaikė ryšius su Archyvu, buvo jo instruktuojami ir finan- 
suojami. 

Archyvo personalas nuolat darė išvykas į kaimus tauto- 
sakos rinkti ir rinkėjams paskaitų skaityti. Surinkta medžia- 
ga buvo katologizuojama, perrašinėjama, užvestos kartotekos. 
"Užrašymai fonografu buvo suintensyvinti. Padirbėjes gerose 
sąlygose vos kelis metus, Archyvas 1940, I. 1 jau turėjo su- 
rinkęs tokius imponuojančius tautosakos kiekius: 


I. Rankraščiuose: dainų tekstų — 150.154; dainų su 
melodijomis — 15.378; dainuškų — 4.710; giesmių (religinio 
turinio) — 282; šokių ir žaidimų (šokio dainų) — 3.035; pasa- 
kojimų (pasakų, sakmių, padavimų, legendų) — 33.844; pa- 
"tarlių ir priežodžių — 63.325, mįslių — 44.422; liaudies tikė- 
jimų (prietarų ir burtų, liaudies medicinos) — 101.338, 
vaikų ir piemenų tautosakos — 2.691; papročių ir apeigų ap- 
rašymų — 2.456; gamtos garsų pamegdžiojimų — 902; išsi- 
reiškimų ir keikimų — 449; raudų ir verkavimų — 725; ora- 
cijų — 406; greitokalbių — 64, maldų — 176; įvairių — 9.219,; 
fotografijų — 180. Viso variantų: 433.756. 

II: Fonografo plokštelėse (viso 1.206 plokštelių, 
kuriose užfiksuota): dainų melodijų — 6.836; sutartinių mel. 
— 336; religinių giesmių mel. — 197; šokių ir žaidimų mel. — 
356, instrumentinės muzikos — 325; raudų — 73, pasakų ir 
sakmių — 76; oracijų — 30; "įvairių — 99. Viso fonografu 
užrašyta: 8.3 28. 

Visa Archyvo rankraščiuose ir plokštelėse užrašyta tauto- 
saka tuo būdu sudarė 442.084 variantus. Karo metu šie 
skaičiai nedaug tepadidėjo. Priskaitę jau.atspausdintus tauto- 
sakos tekstus, gausime arti pusės milijono variantų. 
Tai didelis kultūrinis mažos tautos lobis. 

Jau pirmais savo veiklos metais Archyvas pradėjo leisti 
žurnalą „TAUTOSAKOS DARBAI“ (redagavo J Balys), ku- 
rio iki 1940 m. pabaigos išėjo 7 tomai. Jame buvo spausdi- 
namos tautosakos antologijos, papročių aprašymai, studijos, 
bibliografija Paskelbta buvo trys sritinės tautosakos an - 
tologijos: „Iš Mažosios Lietuvos tautosakos“ (1937, 
III t. 92 p. ir skyrium); „Vilniaus krašto lietuvių tautosaka“ 
(1938, visas IV t. XVII +330 p.); ,,Klaipėdiškių lietuvių tauto- 
saka“ (1940, visas VII t. 160 p.); visas tris antologijas spaudai 
paruošė J. Balys. — Liaudies muzikai buvo paskirtas 
visas prabangiškai išleistas V tomas ir pavadintas „Lietu- 
vių liaudies melodijos“ (1939, 310 p. 350 me!l 30 iliustr.) 
Tekstus spaudai paruošė J. Balys, o melodijas J. Čiur- 
lionytė; be to, ji dar parašė straipsnį „Lietuvių etnogra- 
finės Muzikos apžvalga“ (p. 257—279), Z. Slaviūnas ten 
pat paskelbė „Lietuvių etnografinės muzikos bibliografiją“ 
(p. 281—300; plg. ankstyvesnę panašią Archyvo paruoštą bi- 
bliografiją leidiny „Folklore Musical“ II, 160—170, Paris 1939). 
Tuo būdu šis tomas duoda gerą mūsų liaudies muzikos ir 
literatūros apie ją apžvalgą. — Pasakoms buvo paskirtas 
visas II tomas: „Lietuvių pasakojamosios tautosakos motyvų 
katalogas“ (1936, 38+295 p., lietuviškai ir angliškai), sudarė 
J. Balys. Čia buvo sukatologuota apie 16.000 mūsų spaus- 
dintų ir nespausdintų pasakų bei sakmių, knygos gale duotas 
platus straipsnis „,„Pasakojamoji tautosaka ir jos tyrinėjimai“ 
(p 255—295). Iš visų Archyvo leidinių šis daugiausia susi- 
laukė palankių recenzijų atitinkamoje lietuvių ir užsienio 
spaudoje (pvz., Jan de Vries, „Folk-Liv“ III. 1939, p. 320). 
— Kiti pažymėtini darbai, atspausdinti „(Tautosakos Darbų“ 
serijoj: B. Buračas, Kupiškėnų vestuvės (1935, I, 195—278); 
J. Balys, Nuo žirgo kritęs bernelis, vienos liaudies dainos 
nagrinėjimas (t. p. 142—178); J. Mickevičius. Žemaičių 
krikštynos (t. p. 86— 111); J. Balys, Perkūnas lietuvių liau- 
dies tikėjimuose (1937, III, 149—238), tas pats, Lithuanian 

Legends of the Devil in Chains (t. p. 321—331), Z. Slavin- 
skas, Lietuvių kanklės (t. p. 244—318 su 35 mel. ir 45 iliu- 
str., atmušta ir skyrium); J. Elisono darbai jau buvo mi- 
nėti (I ir VI t.); J. Balys, Griaustinis ir velnias Baltoskan- 
dijos kraštų tautosakoje, lyginamoji pasakojamosios tauto- 
sakos studija (1939, VI, 1—220 ir skyrium), — čia pirmąkart 
tokiu plačiu mastu lyginta ištisas mūsų tautosakos motyvų 
ciklas su daugelio kitų tautų atitinkamomis tradicijomis, 
bandant padaryti tautosakinio metodo ribose leistinas išva- 
das, be to, nustatyti Perkūno reikšmę senovės lietuvių reli- 
gijoje. 

Prieš prasidedant antrajam Pasauliniui Karui, Archyvas 
pradėjo leisti naują leidinių seriją „Lietuvių Tautosakos“ 
vardu. Išėjo tik vienas tomas: „Lietuvių liaudies sakmės“ I 
(Kaunas 1940, XVI -+448 p., 890 nr-rių. sakmių turiniai duoti 
ir angliškai), spaudai parengė J. Balys. Kiti du sakmių 
tomai irgi buvo parengti spaudai, tačiau okupacinės vokie- 
čių valdžios cenzūra nedavė leidimo spausdinti ir rankraščiai 
greičiausiai žuvo. | 

Čia neįmanoma sužymėti visus kad ir svarbesnius tauto- 
sakinius straipsnius, pasirodžiusius gausiuose kultūros žur- 
naluose, kaip „Vairas“, „Židinys“, „Naujoji Romuva“, „,„Kul- 
tūra“ ir kt. Nuo 1935 m. jie sužymėti lietuvių tautosakos 
bibliografijoj, kuri buvo spausdinama „Tautosakos Darbuose“ 
(ž. I, III ir VI t.) Be to, nuo 1933 m. lietuvišką tautosakinę 
ir etnografinę bibliografiją J. Balys teikė tarptautinei 
„Volkskundliche Bibliographie“, leidžiamai P Geigerio. 
Tad ten galima rasti sužymėti svarbesni naujieji lietuvių 
tautotyros darbai. 

Tautosaka ir tautotyra buvo dėstomas kaip atskiras daly- 
kas ir Lietuvos universitetuose. Kauno V.D. U-te 1934 m. 
buvo įsteigta etnikos katedra (dėstytojai buvo J. Balys 
ir J. Baldžius), o Vilniaus U-te 1942—43 m veikė tau- 
totyros katedra (vedėjas J. Balys). Nuo 1946 m. tauto- 
tyra dėstoma Pabaltijo Universitete Hamburgė. 

Reikia pripažinti, kad Nepriklausomoj Lietuvoj buvo labai 
daug padaryta tautosakos rinkimo, tvarkymo, leidimo ir ty- 
rinėjimo srityje. Pačiu darbo įsibėgėjimo metu, paskutiniame 

nepriklausomo gyvenimo dešimtmetyje (1930—40), žiaurūs 
įvykiai staiga viską sutrikdė. 


Karo ir pakaitomis einančios svetimųjų okupacijos metai 
Archyvo veiklą labai apsunkino: nekūrentos patalpos ir ne- 
tikrumas, ar ryt poryt ir iš jų neišmes, sunkios tarnautojų 
pragyvenimo sąlygos ir daugybė naujų kasdienių rūpesčių, 
netikrumo jausmas ir areštų baimė. Vokiečių Saugumo Po- 
licija (SD) 1943 m. kovo m. 17 d. apiplėšė Archyvą, kaip ir 
visą Mokslo Akademiją ir abu Universitetu Vilniuje ir Kau- 
ne. Iš Archyvo išvežė visus aparatus, raš. mašinėies, kilimus 
ir paveikslus, net dalį knygų ir fonografo plokštelių. Po kelių 
savaičių kai kuriuos dalykus, jų tarpe sugadintus aparatus 
ir plokšteles, sugrąžino. Tai buvo grynas plėšikavimas, pvz., 
pagrobtų ir negrąžintų knygų tarpe buvo Brockhauzo enci- 
klopedija ir brolių Grimmų pasakos. Po kiek laiko Akade- 
mijai ir Archyvui vėl buvo leista veikti, bet griežtoje vo- 
kiečių patikėtinio priežiūroje ir siaurai apibrėžtuose veiklos 
rėmuose (tik prižiūrėti ir saugoti įstaigų turtą), o Akademi- 
jos pirmininkas prof. Jurgutis ir Švietimo Vadybos ta- 
rėjas Dr. Germantas atsidūrė vokiečių koncentracijos 
stovykloje, iš kurios pastarasis gyvas nebeišėjo. — O vis 
dėlto buvo dirbama, nors bolševikai ir vokiečiai Archyvą 
apkraudavo nereikšmingais pašaliniais darbais, ieškodami 
savo propagandai medžiagos. Reikėjo sugebėti laviruoti. Ne- 
žiūrint į visa tai, buvo varomas -toliau ir tikrasis darbas, 
ruošiami nauji leidiniai, kad ir neturint vilties juos veikiai 
atspausdinti. Pusė tų darbų, gal būt, dingo besibaigiančio 
baisaus karo siautėjime. Lieka tik viltis, kad kada nors bus 
galima juos iš naujo atkurti, nes Archyvo rinkiniai tuo tarpu 
išliko nesunaikinti. 


Tremties metu Vokietijoje irgi išleista keletas vertingų 
tautosakos darbų: M. Alseikaitė-Gimbutienė, Die 
Bestattung in Litauen in der vorgeschichtlichen Zeit, Tūbin- 
gen 1946 (p. 112—171, skyriuje „Die Bestattung und der 
Glaube“, paskelbta vokiškai išversta dalis LTA šiuo klau- 
simu surinktos ir susistemintos medžiagos); Ed. Šturms, 
Die Alkstatten in Litauen (Contributions of Baltic University 

No. 3), Hamburg 1946, 36 p.; J. Balys, Litauische Hochzeits- 
brauche (ten pat No. 9), Hamburg 1946, 78 p. 

Okupuotoj Lietuvoj, kaip tenka patirti iš spaudos, baisia 
spausdinti jau seniai spaustuvėje užsigulėjusi J. Balio pa- 
ruošta ir A. Vaičaičio iliustruota knyga „Lietuviškos pa- 
sakos“ (Kaune 1945, per 200 psl.); taip pat esąs atspausdintas 
seniau parašytas Z. Slaviūno darbas apie sutartines 
(1946 m.?) 


Lietuvių tauta dar gyva, nors išblaškyta visame plačiajame 
pasaulyje, nuo Andų iki Altajaus. Kur yra lietuvių, ten jie 
nusineša ir savo tautinę kūrybą — tautosaką. Visur ir vi- 
sados galima ir reikia ją rinkti. reikia patiems lietuviams 
geriau ją pažinti ir mokėti esant progai tinkamai ją paro- 
dyti svetimiesiems. 


TAUTOSAKOS POPULIARINIMAS 


Daugiau ar mažiau vykusių tautosakos stilizuotojų ir po- 
puliarių leidinių paruošėjų Nepriklausomoj Lietuvoj buvo 
gana daug ir šios rūšies leidiniai. buvo skaitytojų mielai per- 
kami. Žymesnius jų čia suminėsiu. 

Dailią didelio formato knygą paruošė K. Binkis: „Dai- 
nos, žmonių poezijos antologija“, iliustravo K Šimonis, 
labai produktyvus tautosakos leidinių iliustratorius, kartais 
šabloniškas, bet dažnai nuoširdus ir liaudiškai naivus. Dvi 
gražias pasakų knygas, iliustruotas irgi Šimonio, išleido 
A. Giedrius: „Tautos pasakos“ (1928) ir ,,Pasakos“ (1930). 
M. Venclauskis keletą pasakų gana vykusiai sueiliavo: 
„Liaudies pasakos eilėmis“ (1931), spalvotos iliustracijos 
K. Šimonio. J. Tijūnaitis išleido net penkias „Mūsų pa- 
sakų“ knygeles (1927—1932), pasakas užrašė mokiniai. Dau- 
giau mažiau stilizuotų ir tuo pačiu tyrinėjimo reikalams ne- 
panaudotinų pasakų bei padavimų knygelių dar išleido: 
V. Krėvė, P. Vaičiūnas, S. Neris, A. Remeika, K. Inčiūra, 
J. Žekevičius ir kt. J. Balys paruošė spaudai šiuos popu- 
liarius tautosakos „tekstų rinkinius: „Lietuvių sąmojus, liau- 
dies anekdotai“ (1937); „Šimtas liaudies baladžių“ (1941), 

iliustravo D. Tarabildienė; „Lietuviškos pasakos“ (1945), 
iliustravo A. Vaičaitis. Iš iliustratorių tarpo, be jau pa- 
minėtų, dar pažymėtina K. Petrikaitė-Tulienė, gana 
vykusiai iliustravusi St. Zobarsko stilizuotą pasaką „Brolių 
ieškotoja“ (1939). Tačiau didesnių kompozicijų tautosakos te- 
momis Mūsų dailininkai nesukūrė. Nevykusiais tautosakos siu- 
žetų iliustratoriais reikia laikyti vadinamus ,,„modernistus“, — 
jų paveikslai pasižymi primityviu grubumu ir neatitinka lie- 
tuvių tautosakos dvasios (pvz, V. Petravičiaus iliu- 
struotos pasakos „Gulbė karaliaus pati“ ir „Marti iš jaujos“). 

Liaudies muziką ir šokius labai išpopuliarino prie Vilniaus 
Filharmonijos 1940—43 m. veikęs Liaudies Ansamblis. Jam 
vadovavo J. Švedas, kuris nemaža užrašė ir suharmoni- 
zavo liaudies dainų. Jis suorganizavo kanklių ir kitų liaudies 
Muzikos instrumentų orkestrą. Šokėju grupei vadovavo M. 
Baronaitė. Ansamblis apkeliavo beveik visą Lietuvą ir 
visur jo pasirodymai turėjo didelio pasisekimo. Šią tradiciją 
tremtyje toliau palaiko Čiurlioniečių ir Lietuvių Tautiniai 
ansambliai. 


Liaudies melodijas harmonizavo beveik visi žymesni lie- 
tuvių kompozitoriai, kaip senieji, taip ir jaunieji, ir tokių 
harmonizuotų dainų dainorėlių yra labai daug išleista (žiūr. 
Z Slaviūno bibliografiją TD V t.) Nevienas lietuvių kompo- 
zitorius pasidarė žinomas ir pagarsėjo kaip tik labai melo- 
dingų mūsų liaudies dainų dėka. Tačiau gilesnėmis mūsų 
liaudies muzikos studijomis užsiėmė vos keli: T. Brazys. 
J. Žilevičiusir Z. Slaviūnas. Originalioje muzikoje 
liaudies motyvų panaudojimas yra gana paviršutiniškas. 
Daugiau negu šablonišką sekimą ir gilesnį įsijautimą į liau- 
dies muzikos pasaulį savo kūryboj parodė V. K. Banaitis, 
J. Gruodisir A. Račiūnas. 


Mūsų tautosaka yra tas neišsemiamas šaltinis, kuriame vi- 
sų sričių menininkai galėtų rasti pažadinančių kūrybinių 
pradų. Pavyzdžiui, įžymus mūsų poetas J. Baltrušaitis 
apie savo kūrybą taip sako: „Mano lyrikos ritmika išplaukia 
iš senesniųjų mūs liaudies dainų, o jos mistika — iš pasakų, 
mitų ir padavimų.“ Kuris rašytojas sugebės pajusti tautosakos 
esmę, to kūriniai bus ir tautos mielai priimami. 

